
Loransai 
ir mūsų vaikams 


Matas 


— Nei gyvas, nei miręs. 

Erikas Svendsenas mėgo apibendrinimus, todėl jo nekenčiau. 
Bent jau šiandien. Maniau, kad teismo medicinos gydytojas turėtų 
kalbėti mokslo terminais, trumpai ir aiškiai. Pasakei, ir basta. 
Bet švedas to nepaisė: jis tiesiog deklamuodavo, apmąstydamas 
kiekvieną žodį... 

- Lukas atsipeikės netrukus, - tęsė. - Arba niekados. Jo kūnas 
gyvas, bet protas beveik miręs. Jis nei danguje, nei žemėje. 

Sėdėjau reanimacijos skyriaus hole. Svendsenas stovėjo prie- 
šais, ant jo krito šviesa. Paklausiau: 

- Kur tai, tiesą sakant, įvyko? 

- Jo kaimo namelyje prie Šartro. 

— Kodėl jį atvežė čia? 

- Šartro vyrukai neturėjo reanimacijos įrangos, tad negalėjo 
jo laikyti. | 

- Bet kodėl čia, į Hotel Dieu*? 

- Jie manė, kad taip reikia. Be to, ši ligoninė skirta farams. 


* Hėtel Dieu (pranc. Dievo namai) atsirado Prancūzijoje viduramžiais kaip maldininkų prie- 
glaudos, o vėliau tapo ligoninėmis, čia turima galvoje Sitė saloje Paryžiuje esanti ligoninė. (Čia 
ir toliau - vert. past.) 


Susigūžiau savo kėdėje. Lyg olimpinis plaukikas, pasirengęs 
nerti į vandenį. Antiseptikų kvapai, sklindantys per uždarytas 
dvivėres duris, maišėsi su karščiu ir mane pykino. Galvoje pynėsi 
klausimai: 

— Kas jį surado? 

— Sodininkas. Jis pamatė kūną upėje, netoli nuo namo. Ištraukė 
jį in extremis*. Buvo aštunta valanda ryto. Laimė, greitoji buvo 
netoli. Jie suspėjo pačiu laiku. 

Galvoje iškilo vaizdiniai. Namas Vernėjuje, pievelė, už kurios 
prasideda laukai, upė, tekanti tarp žolių, už jos - pamiškė. Kiek 
ten praleista savaitgalių... Paklausiau, ko nederėjo klausti: 

— Kas pasakė, jog tai savižudybė? 

— Greitosios vyrukai. Jie ir parašė raportą. 

— O gal tai nelaimingas atsitikimas? 

- Kūnas plūduriavo. 

Pakėliau akis. Svendsenas sielvartaudamas išskėtė rankas. Jo 
siluetas atrodė lyg iškirptas iš juodo popieriaus. Plonas lyg siūlas 
kūnas ir garbanoti plaukai ant apvalios lyg amalo kamuolys galvos. 

— Lukas prie kūno viela prisitvirtino balasto. Kažką panašaus 
į naro svorio diržą. 

— Kodėl ne žmogžudystė? 

— Nemalk šūdo, Matai. Jo kūną būtų radę su trimis kulkomis 
vėdaruose. O čia jokių smurto žymių. Turime pripažinti, kad jis 
nėrė. 

Prisiminiau Virdžiniją Vult, kuri, prieš nerdama į vieną Sasekso 
upę Anglijoje, prisikrovė į kišenes akmenų. Svendsenas teisus. 
Faktą patvirtino net ir įvykio vieta. Bet kuris kitas brigados faras 
būtų paleidęs sau į smilkinį kulką iš tarnybinio ginklo. Lukas ger- 
bė ceremonijas ir turėjo savo šventų vietų. Jam teko lieti kruviną 


* Mirštantį. (Lot.) 

prakaitą, kad galėtų nusipirkti, atstatyti, išlaikyti fermą Vernėjuje. 
Šventesnės vietos nerasi. 
"Teismo medicinos gydytojas padėjo ranką man ant peties. 

— Ne pirmas kartas, kai farai žudosi. Jūs visi esate prie pat be- 
dugnės krašto ir... 

Kalbėjo dar kažką, bet aš nebesiklausiau. Prisiminiau statistiką. 
Pereitais metais Prancūzijoje nusišovė apie šimtas farų. Mūsų 
dienomis savižudybė tapo įprastu būdu pabaigti savo karjerą. 

Man pasirodė, kad koridoriuje pasidarė tamsiau. Eterio kvapas, 
tvankus karštis. Kiek laiko nekalbėjau su Luku? Kiek mėnesių 
negavau iš jo net menkiausios žinios? Pažvelgiau į Svendseną. 

—- O ką tu čia veiki? 

Jis gūžtelėjo pečiais. 

— Man į Rapė krantinę atvežė nabašninką. Plėšikėlis, kurį ištiko 
priepuolis besidarbuojant. Jį atgabenę vaikinai kaip tik važiavo 
atgal, iš Hotel Dieu. Jie ir papasakojo apie Luką. Mečiau viską ir 
atvykau. Galų gale, mano pacientai gali palaukti. 

Tarsi šių žodžių aidą vėl išgirdau Fuko, grupės vyresniojo, 
prieš valandą telefonu pasakytus žodžius: „Lukas pasidarė galą!“ 
Pajutau, kad prasidės migrenos priepuolis. 

Geriau įsižiūrėjau į Svendseną. Be balto palaidinio jį sunkiai 
galėjai pažinti. Bet tai buvo jis: nedidelė kumpa nosis ir brangūs, 
į pensnė panašūs akiniai. Mirusiųjų gydytojas Luko galvūgalyje... 
Jis atneš jam nelaimę. 

Dvivėrės durys atsidarė. Pasirodė kresnas, žaliu palaidiniu 
vilkintis gydytojas. Pažinau iš karto: Kristofas Buržua, aneste- 
ziologas-reanimatorius. Prieš dvejus metus jis bandė išgelbėti 
į šizofreniją linkusį sąvadautoją, kuris ėmė šaudyti žmones per 
gaudynes aštuonioliktojoje apygardoje, Kiustino gatvėje. Nukovė 
du policininkus, kol 45 kalibro kulka perskrodė jo stuburo sme- 
genis; kulką paleidau aš. 

Atsistojau ir nuėjau jo pasitikti. Jis suraukė antakius. 


— Mes pažįstami, ar ne* 

— Matas Diurėjus, Kriminalinės brigados majoras. Banzani 
byla 2000 metais. Nušautas nusikaltėlis, mirė čia. Vėliau buvome 
susitikę per teismo posėdį Kretėjuje, pernai, byla vyko nedaly- 
vaujant kaltinamajam. 

Vyro judesys turėjo reikšti: „Aš turiu begalę reikalų...“ Jo plau- 
kai buvo tankūs ir žili. Tačiau jie nesendino, o teikė gyvybingumo 
ir atrodė gundomai. Jis apžvelgė reanimacijos patalpas. 

— Atvykote dėl policininko, kurį ištiko koma? 

- Lukas Subeira - mano geriausias draugas. 

Jo veido išraiška rodė, kad išgirdo dar vieną banalybę. 

- Jis išsikapstys? 

Gydytojas iš nugaros atsirišinėjo palaidinį. 

- Stebuklas vien tai, kad jo širdis vėl plaka, - sušvokštė. - Jį 
ištraukė jau mirusį. 

- Jūs norite pasakyti... 

- Klinikinė mirtis. Jei vanduo nebūtų buvęs toks šaltas, nebūtų 
buvę ką daryti. Bet organizmą ištiko hipotermija ir kūnui reikėjo 
mažiau skysčių. Vyrukai iš Šartro parodė neįtikėtiną sumanumą. 
Jie pabandė padaryti tai, kas neįmanoma, - atšildė kūną. Neįma- 
noma tapo įmanoma. Tikras prisikėlimas. 

— Kaip? 

Svendsenas priėjo arčiau ir įsiterpė: 

— Paaiškinsiu tau. 

Varsčiau jį žvilgsniu. Gydytojas parodė laikrodį. 

— Aš tikrai neturiu laiko. | 

Pratrūkau: 

- Mano geriausias draugas merdi čia pat. Taigi, klausau jūsų! 

- Atleiskite man, - šypsodamasis ištarė daktarėlis. - Diagnozė 
šiuo metu netiksli. Kad įvertintume komos sunkumą, atliekami 
testai... 

— Kokia jo fizinė būklė? 


— Gyvybė vėl rusena kūne, bet jo neįmanoma pabudinti... Ir 
nežinia, koks jis bus pabudęs. Viskas priklauso nuo to, kiek pa- 
žeistos smegenys. Jūsų draugas jau buvo miręs, ar suprantate? Jo 
smegenys negavo deguonies, o tai neišvengiamai turės pasekmių. 

— Komų yra kelių rūšių, ar ne? 

- Taip, jų keletas. Vegetacinė būklė, kai pacientas reaguoja į kai 
kuriuos stimulus, ir tikroji koma, kai nereaguojama į ničnieką. 
Jūsų draugo būklė, atrodo, tarpinė. Bet jums reikėtų pasimatyti su 
neurologu Eriku Tiuiljė. - Užsirašiau pavardę užrašų knygelėje. - 
Dabar būtent jis vadovauja testavimui. Susitarkite susitikti rytoj. 

Jis vėl žvilgtelėjo į laikrodį, paskui ėmė kalbėti tyliau: 

— Dar vienas dalykas... Nedrįsau klausti jo žmonos. Ar jūsų 
draugas vartojo narkotikus? 

- Tikrai ne. Kodėl klausiate? 

- Ties alkūnės linkiu pastebėjome dūrių žymes. 

— Galbūt jis gydėsi? 

- Jo žmona sako, kad ne. Kategoriškai. 

Gydytojas nusimetė palaidinį, paskui ištiesė man ranką. 

— Dabar tikrai turiu eiti. Manęs laukia kitoje įstaigoje. 

Paspaudžiau ranką ir vėl pamačiau atsiveriančias duris. Laura. 
Luko žmona taip pat vilkėjo popierinį palaidinį, o ant galvos buvo 
užsimaukšlinusi kepuraitę. Ji ne tiek ėjo, kiek svirduliavo. Nu- 
skubėjau prie jos. Ji žengtelėjo atgal, lyg bijotų mano balso, ar to, 
jog čia aš. Jos veidas buvo šaltas ir jame negalėjai nieko įskaityti. 

- Laura, jei tau ko nors reikia, aš... 

Ji papurtė galvą. Laura niekada nebuvo graži, bet dabar panė- 
šėjo į šmėklą. Ji skubiai sumurmėjo: 

— Vakar vakare jis mūsų paprašė važiuoti be jo. Norėjo pabūti 
Vernėjuje. Nežinau, kas nutiko. Nežinau... 

Murmėjimas tapo vos girdimas. Derėjo ją apkabinti, bet nebu- 
vau linkęs į tokį familiarumą. Nei dabar, nei kada nors anksčiau. 
Pasakiau tai, kas šovė į galvą: | 


- Išsikapanosime, esu įsitikinęs. Gal... 

Jos žvilgsnis buvo šaltas. Akyse įžvelgiau priešiškumą. 

— Tai dėl jūsų darbo. Kvailių darbo. 

— Negalima taip kalbėti. Tai... 

Nebaigiau sakinio. Laura paplūdo ašaromis. Vėl kilo noras ją 
apkabinti, bet neįstengiau prisiliesti. Nuleidau akis ir pastebėjau, 
kadjos paltas po palaidiniu susagstytas kreivai. Nuo to vaizdo pats 
vos neapsipyliau ašaromis. Nusišnypštusi ji sušnibždėjo: 

- Turiu važiuoti... Manęs laukia mažylės. 

— Kur jos? 

- Mokykloje. Palikau besimokančias. 

Ausyse ūžė. Balsai skambėjo kaip iš po žemės. 

— Nori, kad tave parvežčiau? 

— Aš atvykau automobiliu. 

Stebėjau ją, kai ji vėl šnypštė nosį. Siaurą veidą ir triušio dantis 
gaubė jau pabalusios garbanos, panašios į rabino peisus. Prieš 
mano valią akyse vėl iškilo Lukas. Viena iš jo mėgstamų ciniškų 
frazių: „Moteris. Išspręsk problemą kiek galėdamas greičiau, kad 
greičiau pamirštum.“ Jis padarė būtent taip, „importavo“ šią jauną 
moterį iš savo gimtinės, Pirėnų, ir vieną po kito padarė jai du 
vaikus. Nieko gudriau nesugalvojęs tepasakiau: 

- Paskambinsiu tau vakare. 

Ji linktelėjo ir nuėjo į drabužinę. Atsisukau atgal. Anesteziolo- 
gas buvo dingęs. Liko tik Svendsenas, jo neatsikratysi. Pamačiau 
palaidinį, kurį daktarėlis paliko ant kėdės, jį ir pasiėmiau. 

- Einu pas Lūką. 

- Nė negalvok. - Svendsenas tvirtai mane sulaikė. - Mums 
viską papasakos daktarėlis, jis dabar atlieka testus. 

Piktai išsivadavau, bet jis toliau ramino mane: 

- Ateik rytoj, Matai. Taip visiems bus geriau. 

Mane užliejo pykčio banga. Svendsenas teisus. Turėjau leisti 
gydytojams dirbti savo darbą. Ką aš laimėsiu, pamatęs zondais ir 
lašelinėmis subadytą draugą? 

Rankos mostu atsisveikinau su teismo medicinos gydytoju ir 
nulipau laiptais. Galvos skausmas pamažu atlėgo. Net negalvo- 
damas pasukau kalėjimo medicinos punkto link, kur atvedami 
sužeisti įtariamieji ar narkomanai, ištikti abstinencijos priepuolio, 
bet sustojau, nes staiga išsigandau, jog susitiksiu kokį pažįstamą 
farą. Tikrai neišgirsiu ašaringos užuojautos ar paguodžiamų žo- 
džių. 

Pasukau į pagrindinio įėjimo holą. Ant slenksčio išsiėmiau 
pakelį „Camel“ be filtro ir užsidegiau cizą savo dideliu „Zippo“ 
žiebtuvėliu. Visa krūtine įtraukiau pirmąjį dūmą. 

Mano akys užkliuvo už įspėjamo užrašo ant pakelio: RŪKYMAS 
GALI SUKELTI LĖTĄ IR SKAUSMINGĄ MIRTĮ. Atsirėmęs į grotas, 
keletą kartų užsitraukiau, paskui nuėjau kairėn, mano gyvenimo 
centro - Orfevro krantinės 36 numerio* link. 

Staiga apsigalvojau ir pasukau dešinėn, kitos mano gyvenimo 
ašies link. 

Paryžiaus Dievo Motinos katedros. 


Perspėjimai pasitiko dar prieangyje: SAUGOKITĖS KIŠENVAGIŲ, 
BŪKITE ATSARGŪS, DRAUDŽIAMA NEŠTIS LAGAMINUS, NE- 
TRIUKŠMAUKITE... Tačiau, nepaisant daugybės žmonių, to, jog 
negali būti pats vienas, visada, kai peržengdavau Dievo Motinos 
katedros slenkstį, mane apimdavo tas pats jausmas. 
Darbuodamasis alkūnėmis prasibroviau prie marmurinio indo 
su švęstu vandeniu. Suvilgiau pirštus ir persižegnojau, nusilenkęs 
Mergelei Marijai. Pajutau, kad į klubą remiasi 9 mm „USP Para“ 


* Guai des Orfėvres - krantinė Sitė saloje Senos upėje, kurios viename pastatų įsikūrusi Paryžiaus 
policijos prefektūros Kriminalinės policijos regioninė valdyba. 

pistoleto rankena. Tarnybinio ginklo problema iškilo jau seniai. 
Ar galima eiti į bažnyčią su tokia ekipuote? Pradžioje jį slėpdavau 
po savo kledaro sėdyne, bet nusibodo kiekvieną kartą bėgioti į 
darbovietės stovėjimo aikštelę. Ketinau susirasti slaptavietę tarp 
katedros bareljefų, bet atsisakiau tokios minties: pernelyg pa- 
vojinga. Galų gale nutariau paminti principus. Argi kryžiuočiai 
palikdavo savo kalavijus žengdami į Šventovę? 

Pasukau į dešinę navą, praėjau pro degančių šventintų žva- 
kių saleles, klausyklas su mažomis vėliavėlėmis, iš kurių galėjai 
spręsti, kokiomis kalbomis kalba išpažinčių klausantieji kunigai. 
Sulig kiekvienu žingsniu dariausi vis ramesnis, bažnyčios prie- 
blanda mane veikė teigiamai. Priešingybių rinkinys: akmeninis 
laivas, skrodžiantis tamsumos bangas ir kartu skleidžiantis aitrų 
ir aštrų lengvabūdiškumą - smilkalų, vaško kvapus, marmuro 
gaivą. 

Praėjau Šv. Pranciškaus Ksavero ir Šv. Genovaitės koplyčias, 
nišas, uždarytas lankytojams, nukabinėtas dideliais tamsiais pa- 
veikslais, Joanos Arkietės ir šventosios Teresės statulas, aplenkiau 
prie Lobyno laukiančiųjų eilę ir pasiekiau „savo“ koplyčią choro 
gilumoje - susikaupimo vietą, kur kiekvieną vakarą ateidavau 
melstis. 

Septynių sopulių Dievo Motina. Keletas vos vos apšviestų suo- 
lų, altorius su dirbtinėmis žvakėmis ir liturginiais reikmenimis. 

Pasislinkau į dešinę, tarp klauptų, nuošaliau nuo žmonių akių. 
Užsimerkiau ir išgirdau balsą: 

- Pažiūrėk, kaip jie snūduriuoja. 

Greta sėdėjo Lukas. Keturiolikmetis Lukas, liesas rudaplaukis. 
Aš buvau nebe Dievo Motinos katedroje, bet Sezo Šv. Mykolo 
koležo koplyčioje, apsuptas trečios klasės* mokinių. Lukas tęsė 
čaižiu balsu: 


* Lietuvoje būtų 9 vidurinės mokyklos klasė. 

— Kai būsiu kunigas, visi tikintieji stovės. Kaip per roko kon- 
certą! 

Paauglio drąsa mane pribloškė. Tuo metu tikėjimas man atrodė 
kaip yda, kurią reikia slėpti nuo kitų vaikėzų, - juk jiems tikyba 
buvo nemaloniausia iš visų disciplinų. Ir štai šis paauglys tvirtina, 
jog nori būti kunigas, kunigas, mėgstantis rokenrolą! 

— Aš - Lukas, - prisistatė. - Lukas Subeira. Girdėjau, kad slepi 
Bibliją po pagalve ir niekas nematė tokio kvailio. Tad noriu tau 
pasakyti, kad čia yra dar vienas toks kvailys, - tai aš. - Jis susidėjo 
rankas maldai. - „Palaiminti persekiojami dėl teisumo, jų yra 
dangaus karalystė.“* 

Paskui atvertė delną į choro lubas, kad galėtume sumušti ran- 
komis. 

Mūsų rankų pliaukštelėjimas grąžino į realybę. Sumirksėjau ir 
vėlatsidūriau savo slaptavietėje - Dievo Motinos katedroje. Šaltas 
akmuo, iš karklų pinti klauptai, mediniai atlošai... Vėl panirau į 
praeitį. 

Tą dieną susipažinau su originaliausiu Sezo Šv. Mykolo ko- 
ležo personažu. Patarška, arogantiškas, sarkastiškas, bet karštai 
tikintis. Ėjo pirmieji 1981-1982 mokslo metų mėnesiai. Lukas iš 
3 B klasės jau buvo dvejus metus mokęsis Sezo koleže. Aukštas, 
išdžiūvęs kaip ir aš, karštligiškai judrus. Panašaus ūgio ir tikintys, 
mes abu, be to, dar buvome pavadinti apaštalų vardais. Jam teko 
evangelisto, kurį Dantė vadino „raštininku“, nes jo Evangelija 
parašyta geriausiai, vardas. Aš gavau muitininko Mato, įstatymo 
saugotojo, kuris sekė paskui Kristų ir užrašinėjo kiekvieną jo 
žodį, vardą. 

Čia mūsų panašumai ir baigėsi. Aš gimiau Paryžiuje, prašmat- 
niame šešioliktosios apygardos kvartale. Lukas Subeira buvo iš 
Ara, vaiduokliu tapusio Aukštutinių Pirėnų miesto. Mano tėvas. 


* Mt5, 10. (Naujojo Testamento citatos - Č. Kavaliausko vertimas.) 


per septintąjį dešimtmetį susikrovė turto iš reklamos. Luko tėvas 
Nikola Subeira buvo pradinių klasių mokytojas, komunistas, spe- 
leologas mėgėjas, išgarsėjęs krašte tuo, kad ištisus mėnesius, bet 
kuriuo metų laiku, aukštai kalnuose tyrinėjo bedugnes, o prieš 
trejus metus dingo vienoje jų. Aš, vienturtis, augau šeimoje, kurios 
absoliučios vertybės buvo cinizmas ir kova. Lukas, kai nebūdavo 
internate, gyveno su motina, rezervo valdininke, krikščione al- 
koholike, kuri po vyro mirties kuoktelėjo. 

Tiek apie socialinį statusą. Mūsų statusas mokykloje taip pat 
skyrėsi. Mokiausi Sezo Šv. Mykolo koleže, nes ši katalikiška įs- 
taiga buvo viena garsiausių, viena brangiausių Prancūzijoje ir, 
svarbiausia, viena iš labiausiai nutolusių nuo Paryžiaus. Jokio 
pavojaus, kad savaitgalį pardumsiu pas tėvus, vedinas liūdnų 
minčių, kamuojamas mistinių vaizdinių. Lukas mokėsi, nes buvo 
našlaitis ir gavo stipendiją iš pensionui vadovaujančių jėzuitų. 

Galų gale paskutinis mūsų bendras bruožas buvo tai, kad pasau- 
lyje jautėmės vieniši. Neturėdami draugų, su niekuo nesusaistyti, 
buvome pasiruošę begalinius savaitgalius leisti tuščiame koleže. 
Ilgas valandas galėjome diskutuoti apie pašaukimą. 

Mums patiko aukštinti vienas kito svajas, pavyzdžiu laikėme 
Klodelį, kurį Paryžiaus katedroje aplankė Dievo malonė, arba 
šventąjį Augustiną, kurį šviesa apšvietė Milano sode. Man taip 
atsitiko, kai būdamas šešerių metų švenčiau Kalėdas. Stebėda- 
mas žaisliukus po eglute patekau į kosminį plyšį. Laikydamas 
rankosę raudoną sunkvežimį, staiga už kiekvieno daikto, kiek- 
vienos smulkmenos pajutau esant nematomą, neišmatuojamą 
būvį. Realybę dengęs audeklas plyšo. Už jo buvo paslaptis - pa- 
traukli paslaptis. Supratau, kad tiesa slypi toje paslaptyje. Nors 
svarbiausia tai, kad aš dar nežinojau atsakymo. Buvau kelio 
pradžioje, ir mano klausimai kartu buvo ir atsakymas. Vėliau 
perskaitysiu šventąjį Augustiną: „Tikėjimas ieško, intelektas 
randa...“ 

Šio tylaus, intymaus apsireiškimo priešingybė buvo veržlus, 
sensacingas apsireiškimas Lukui. Jis teigė matęs, savo akimis 
matęs Dievo galybę, kai kartą lydėjo tėvą, beieškantį bedugnės 
kalnuose. Tai atsitiko 1978 metais. Jam buvo vienuolika. Uoloje jis 
įžvelgė švytintį Dievo veidą. Tada suvokė holistinę pasaulio pri- 
gimtį. Viešpats buvo visur: kiekviename akmenyje, kiekviename 
žolės stiebelyje, kiekviename vėjo gūsyje. Taigi kiekvienoje, net 
mažiausioje dalelėje slypėjo Viskas. Daugiau Lukui tai niekada 
nepasikartojo. 

Mūsų uolumas, didžiausia jo vertybė ir mažiausia mano ver- 
tybė, gavo progą pražysti Sezo Šv. Mykolo koleže. Ne todėl, kad 
mokykla buvo katalikiška, - priešingai, mes niekinome savo mo- 
kytojus, užsikonservavusius saldokame jėzuitų tikėjime, - bet 
todėl, kad pensiono pastatai buvo pastatyti aplink cistersų abatiją, 
stūksančią aukščiausioje mokyklos teritorijos vietoje. 

Ten aukštai mes susitikinėdavome. Viena susitikimo vietų buvo 
prie varpinės, iš ten matėsi slėnio panorama. Kita, mūsų mėgs- 
tamiausia, buvo po vienuolyno skliautais, kur stovėjo apaštalų 
statulos. Šventojo Jokūbo Vyresniojo su piligrimo lazda arba 
šventojo Mato su kirviu apirusių veidų šešėlyje mes pertvarkinė- 
davome pasaulį. Liturginį pasaulį! 

Atsirėmę į kolonas, gesindami nuorūkas į riešutų sviesto skar- 
dines, kalbėjomės apie mūsų didvyrius - pirmuosius kankinius, 
keliavusius, skelbusius Kristaus mokymą ir baigusius savo ke- 
liones arenose, taip pat apie šventąjį Augustiną, šventąjį Tomą, 
šventąjį Kryžiaus Joną... Patys jautėmės esantys tikėjimo kariai, 
teologai, moderniai ir revoliucingai pertvarkantys kanonų teisę, 
kritikuojantys susitraukusius Vatikano kardinolus, atrandantys 
netikėtų sprendimų, kaip atversti į krikščionybę naujų žmonių 
iš viso pasaulio. 

Taigi, kol kiti pensiono gyventojai rengdavo iškylas į merginų 
miegamuosius ar per ausinukus klausydavosi „Clash“ grupės 

muzikos, mudu be perstojo kalbėdavomės apie Eucharistijos 
paslaptį, lygindavome Aristotelio ir Tomo Akviniečio raštus, kri- 
tikavome ne per seniausiai įvykusį Vatikano II susirinkimą. Dar ir 
dabar jusdavau nupjautos patijaus žolės, tabako liekanų suglamžy- 
tame „Gauloise“ pakelyje kvapus, girdėdavau mūsų balsus, balsus 
tylioje lygumoje, tie balsai pavirsdavo spiegimu ir baigdavosi 
juoko protrūkiu. Mūsų kuždesiai visada baigdavosi paskutiniais 
žodžiais iš Bernanoso Kaimo klebono dienoraščio: „Kas iš viso to 
išeina? Viskas yra malonė.“ Kai taip pasakyta, pasakyta viskas. 
rodį: 17 valandų 45 minutės. Prasidėjo pirmadienio mišparai. 
Atsitokėjau iš stingulio ir atsistojau. Veriantis skausmas surietė 
mane dvilinką. Prisiminiau, kas atsitiko: mirtimi besivaduojantis 
Lukas, savižudybė, nevilties be išeities sinonimas. 

Smarkiai šlubčiodamas pajudėjau prispaudęs ranką prie kai- 
riosios kirkšnies. Atrodė, jog plaukioju savo pilkame lietpaltyje. 
Vieninteliai atramos taškai buvo mėšlungiškai pilvą suspaudusios 
rankos ir „USP Hekler X Koch“, kuris jau seniai pakeitė prie diržo 
kabojusį tarnybinį „Manhuriną“. Faras vaiduoklis, kurio šešėlis 
vinguriavo priešais, panašus į baltas galerijos užuolaidas, mas- 
kuojančias remontuojamo choro pastolius. 

Lauke vėl ištiko šokas. Ne dėl dienos šviesos, bet todėl, kad dar 
kai ką prisiminiau ir tas prisiminimas buvo labai ryškus. Baltas, 
dulkinas kvatojančio Luko veidukas. Jo rusvi plaukai, kumpa 
nosis, subtilios lūpos ir didelės pilkos akys, žibančios lyg jukūs 
vandens klanai per lietų. 

Tuo metu patyriau apreiškimą. 

Šiandien praleidau svarbiausią detalę. Lukas Subeira nega- 
lėjo žudytis. Tai juk visiškai aišku. Toks karštai tikintis katali- 
kas nesižudo. Gyvenimas yra Dievo dovana, taigi jis nėra tavo 
nuosavybė. 

Kriminalinė brigada, Orfevro krantinė, 36 numeris. Koridoriai. 
Tamsios pilkos grindys. Prie lubų pritvirtinti elektros kabeliai. 
Mansardose įsikūrę kabinetai. Į visa tai nebekreipiau jokio dėme- 
sio. Slampinėjau lyg nežinomoje vietoje. Mano dėmesio nepaža- 
dino nei tabako, nei prakaito kvapas, nes jų nejaučiau. 

Tačiau mane persekiojo neaiškus pykinantis drėgmės įspūdis, 
lyg vaikštinėčiau po gyvą yrantį organizmą. Žinoma, tai tikrų 
tikriausia haliucinacija, susijusi su mano praeitimi Afrikoje. Ten 
ėmiau iškreiptai vertinti, savotiškai suvokti kietus daiktus kaip 
šlapiuojančius, organiškus objektus... 

Pro pravertas duris pastebėjau nedviprasmiškus žvilgsnius — 
visi jau žinojo. Paspartinau žingsnį, kad nereikėtų pasakoti apie 
Luką ar plepėti banalybes apie mūsų amato beviltiškumą. Pasi- 
ėmiau iš skyriaus spintoje susikaupusius raštus, paskui uždariau 
kabineto duris. 

Iš tų žvilgsnių galėjau suprasti, kas bus toliau. Visi ims domė- 
tis Luko veikla. Bus įsakyta atlikti tyrimą. Darbo imsis Jaučiai*. 
Pagrindinė versija bus depresija, bet Generalinės inspekcijos vai- 
kinai ims raustis Luko gyvenime. Tikrins, ar jis nežaidė azartinių 
lošimų, nebuvo prasiskolinęs, ar nepuotavo su savo ožiais**, nes 
pats buvo įklimpęs į nelegalią veiklą. Eilinis tyrimas, kuris nieko 
neduos, bet viską suterš. 

Šleikštulys, noras užmigti. Nusimečiau lietpaltį, bet, nors ir 
buvo karšta, nenusivilkau švarko. Man patiko intymus šilkinio 
pamušalo artumas. Tarsi būtų mano antroji oda. Atsisėdau į fotelį 
ir apžvelgiau savo trečiąją odą - kabinetą. Penki kvadratiniai met- 
rai be lango, kur sukrauta tiek bylų, kad beveik uždengė sienas. 


* Taip Prancūzijos policininkai pravardžiuoja Nacionalinės policijos generalinės inspekcijos ty- 
rėjus. | 
** Informatorius kalinių žargonu. 

Žvilgtelėjau į susikaupusių popierių krūvą. Audito arba inter- 
peliacijų protokolai, telefoninių pokalbių išklotinės, įtariamųjų 
bankų sąskaitų išrašai, pagaliau teisėjų reikalaujami dokumentai. 
Be to, kriminalinės spaudos apžvalgos, kurias ryte ir vakare gau- 
davome iš Vidaus reikalų ministerijos, taip pat trumpos telegra- 
mos apie svarbiausius Il de Eranso* įvykius. Kasdienis purvynas. 
Viskas apklijuota mano padėjėjų lipdukais, iš kurių aiškėja dienos 
sėkmės ir nesėkmės. 

Smarkiai pykino. Nenorėjau netgi išklausyti pranešimų. Nei 
mobiliojo, nei fiksuotojo ryšio telefonų. Užuot tai daręs, paskam- 
binau į Nožan le Rotru, arčiausiai Vernėjaus esančio miesto, žan- 
darmeriją. Paprašiau pakviesti kapitoną, kuris kontroliavo Luko 
gelbėjimo darbus. Vyras patvirtino tai, ką pranešė Svendsenas. 
Paniręs į vandenį kūnas, skubus pergabenimas, prisikėlimas. 

Padėjau ragelį, pasirausiau kišenėse, susiradau cigaretes be 
filtro. Išsitraukiau cigaretę, žiebtuvėlį ir, vis galvodamas, mėga- 
vausi kiekviena ritualo detale. Įprastas pakelio šnarėjimas, iš jo 
sklindantis rytietiškų kvepalų, susimaišiusių su „Zippo“ benzino, 
kvapas; tabako trupiniai, prikibę prie pirštų lyg aukso krislai. Ir 
ugninis dūmas, kurį įtraukiau į plaučių gelmes... 

18 valanda. Pagaliau ėmiau skaityti dokumentus. Pradėjau nuo 
lipdukų. Jau pradėtas reikšti solidarumas: „Aš su tavimi. Frankas“; 
„Dar nieko neprarasta. Žilis“; „Dabar reikia būti drąsiam! Filipas.“ 
Nuplėšiau raštelius ir pasidėjau į šoną. 

Tik tada ėmiausi darbo - pradėjau skaičiuoti, kas per dieną 
atsitiko gero ir blogo. Fuko pranešė, kad Luji Blano Jaunimo 
apsaugos direkcija nesutinka perduoti mums bylos dėl netoli 
Stalingrado rasto supjaustyto kūno. Ta žmogžudystė galėjo būti 
susijusi su sąskaitų suvedinėjimu tarp dilerių; mes pradėjome 
tyrimą Viletėje prieš mėnesį. Atsisakymas manęs nenustebino. 


* Prancūzijos regionas, apimantis Paryžiaus ir gretimus departamentus. 

JAD ir Kriminalinė brigada varžosi nuo senų laikų. Kiekvienas 
už save, ir lavonai bus gerai apsaugoti. 

Kitas pranešimas geresnis. Prieš dvi savaites vienas buvęs bend- 
ramokslis, dirbantis JAD Serži Pontuaze, paprašė manęs patari- 
mo dėl žmogžudystės: moteris, 59 metų amžiaus, grožio salono 
darbuotoja, nužudyta aikštelėje, kur statydavo savo automobilį. 
Šešiolika rėžių skustuvu. Nei apvogta, nei išprievartauta. Nė vieno 
liudininko. Tyrėjai spėliojo, kad tai meilės drama, paskui, kad tai 
iškrypėlio darbas, bet byla atsidūrė aklavietėje. 

Apžiūrinėdamas lavono nuotraukas pastebėjau keletą smulk- 
menų. Pjūvių kampas rodė, jog žudikas buvo to paties ūgio kaip 
ir auka, gal net mažesnis. Ginklas ypatingas - senovinis trumpas 
pėstininko kardas, tokių galima rasti tik pas sendaikčių parda- 
vėjus. 

Tokį įnagį galėjo turėti moteriškos lyties žudikas. Pavyzdžiui, 
tokiais ginklais sąskaitas suvedinėja kekšės, nes jie sudarko veidą, 
o vyrai labiau mėgsta peilį ir smogia į pilvą. 

Žaizdų daugiausia ant veido, krūtinės, pilvo apačioje. Žudikas 
išliejo įniršį ant kūno dalių, pabrėžiančių lytį. Ypač stengėsi su- 
bjauroti veidą: nupjovė nosį, lūpas, išdūrė akis. Prieš darkydamas 
savo auką, žudikas turbūt buvo išnagrinėjęs savo paties atvaizdą, 
nes elgėsi taip, lyg daužytų veidrodį. Taip pat pastebėjau, kad 
nėra žaizdų, kurios atsiranda ginantis, kai bandoma kautis arba 
dangstytis nuo smūgių: grožio salono darbuotoja pasitikėjo tuo 
žmogumi. Ji pažinojo užpuoliką. Paklausiau kolegos iš Serži, ar 
mirusioji neturėjo dukros ar sesers. Bendrakursis bičas pažadėjo 
vėl apklausti šeimos narius. Ant lipduko buvo tik keli žodžiai: 
„Dukra prisipažino!“ 

Atidėjau į šalį sąskaitas už telefoną, banko ataskaitas, nesi- 
stengdamas susikaupti ir į jas įsigilinti. Paėmiau kitą pluoštelį 
neseniai išspausdintų dokumentų: nusikaltimo, į kurio vietą 
vakar nenuvykau, aprašymas. Trečias mano grupės narys Mejė 


23 


buvo kruopštuolis, mūsų rašytojas. Diplomuotas filologas, jis ypač 
atidžiai kurdavo protokolus ir sugebėdavo aprašyti nusikaltimo 
detales. 

Netrukus viskas buvo aišku. Perė gyvenvietė, vidudienis, užva- 
karykštė diena. Per pietus vienas ar keli užpuolikai įsibrovė į juve- 
lyrinių dirbinių parduotuvę pardavėjai nespėjus įjungti pavojaus 
signalo. Jie išsigabeno kasą, brangenybes ir moterį. Kitą rytą ją 
rado nužudytą ir pusiau užkastą miškuose netoli Marnos. Įvykio 
vietą ir aprašė Mejė: pusiau žemėmis užpiltas kūnas, puveninga 
žemė, nukritę lapai. Ir aukos bateliai, pastatyti greta kapo. Kodėl 
bateliai? 

Atmintyje atgijo kai kurie prisiminimai. Tuo metu, kai puo- 
selėjau humanizmo idėjas, prieš keliaudamas į Afriką išnaršiau 
šiaurinius priemiesčius. Važinėjau autobusu, kuriuo benamių 
šeimoms, gyvenančioms po aplinkkelio tiltais, buvo išvežiojama 
labdara: maistas, drabužiai ir higienos reikmenys. Pasinaudojau 
proga patyrinėti romų kultūrą. Žinojau, kad jie nešvarūs ir linkę 
nusikalsti, bet aptikau aiškią struktūrą turinčią, griežtų taisyklių 
besilaikančią, ypač meilės ir mirties atvejais, bendruomenę. Prisi- 
menu vieną tikrą įvykį per laidotuves, įvykį, kuris mane sukrėtė. 
Čigonai prieš laidodami nuavė mirusiajam batus ir padėjo prie 
kapo. Kodėl? Daugiau nieko nebeprisimenu, bet panašumas vertas 
dėmesio. 

Griebiau telefono ragelį ir paskambinau Malaspėjui. Tai pats 
santūriausias ir pats nešnekiausias žmogus mano grupėje. Vie- 
nintelis, kuris tikrai nekalbės su manimi apie Luką. Be jokios 
įžangos liepiau surasti specialistą romų klausimais ir išsiaiškinti 
apie jų laidojimo ritualus. Jei mano spėjimas pasitvirtins, reikėtų 
pasirausti 1994 metais suregistruotose čigonų bendruomenėse. 
Malaspėjus sutiko ir padėjo ragelį. Kaip ir maniau, neištarė nė 
žodžio. 

Vėl ėmiausi popierių. Veltui. Nebegalėjau susikaupti. Atidėjau 
peržiūrą ir ėmiau dairytis po savo jurzdiką; nebaigtomis, farų 
kalba „neatskleistomis“, bylomis buvo apkrautos visos sienos. 
Senomis bylomis, kurių nenorėjau surūšiuoti. Buvau vienintelis 
brigados tyrėjas, saugantis tokius dokumentus. Taip pat vieninte- 
lis, pailginęs jų saugojimo terminą. Nužudymo byloms - dešimt 
metų. Retkarčiais pasinaudodavau jomis per kvotas arba tada, kai 
paaiškėdavo naujų faktų. 

Virš vienos krūvos - smeigtukais prisegta mergaitės fotografija. 
Sesilija Blok, jos kūnas 1984 metais buvo aptiktas už kelių kilo- 
metrų nuo Sezo Šv. Mykolo koležo. Kaltininkas taip ir nebuvo 
surastas; vienintelis įkaltis - aerozoliniai flakonai, panaudoti 
kūnui sudeginti. Man, Sezo koležo pensionato gyventojui, ta byla 
nedavė ramybės. Iš galvos neišėjo klausimas: ar žudikas iš pradžių 
mergaitę nužudė, ar sudegino ją gyvą? Kai tapau faru, vėl ėmiausi 
šios bylos. Nuvažiavau į tas vietas. Apklausiau žandarus, netoliese 
gyvenančius žmones - jokių rezultatų. 

Ant sienos kabo dar vieno vaiko nuotrauka. Ingrida Koralen. 
Našlaitė, kuriai šiandien turėtų būti dvylika metų, ji augo keliau- 
dama iš vienos prieglaudos į kitą. Aš netiesiogiai prisidėjau prie 
jos tėvų žūties 1996 metais ir anonimiškai mokėjau jai rentą. 

Sesilija.Blok, Ingrida Koralen. 

Man artimi vaiduokliai, mano vienintelė šeima... 

Pasipurčiau ir pasižiūrėjau į laikrodį. Beveik 20 valanda, lai- 
kas veikti. Užlipau į kitą aukštą. Surinkau Kovos su narkotikais 
brigados kodą ir užėjau į įstaigą. Dešinėje buvo Luko tyrimo 
grupės bendras darbo kambarys. Nė gyvos dvasios. Turbūt visi 
išėję, greičiausiai į vieną iš pamėgtų alinių, kad galėtų tylėdami 
išgerti. Luko vyrai buvo patys kiečiausi Orfevro krantinėje. Pa- 
linkėjau PGI vaikinams, kurie netrukus juos klausinės, sėkmės. 
Farai neištars nė žodžio. 

Praėjau pro Luko duris nesustodamas, žvilgtelėjau į gretimus 
kambarius - tuščia. Grįžau, paspaudžiau durų rankeną - užra- 
kinta. Išsitraukiau iš kišenės ryšulėlį visrakčių ir atrakinau per 
keletą sekundžių. Tyliai įėjau į vidų. 

Lukas buvo apsikuopęs. Ant rašomojo stalo - nė popierė- 
lio. Ant sienų net nesitikėk ką nors rasti. Ant grindų - jokios 
besimėtančios bylos. Jei Lukas iš tikrųjų ketino nusižudyti, tai 
kitaip pasielgti ir negalėjo. Paslaptingumas yra vienas iš bruožų, 
atskleidžiančių žmogų. 

Keletą sekundžių nejudėjau, norėjau apsiprasti. Luko urvas 
nebuvo didesnis už manąjį, bet turėjo langą. Apėjau rašomąjį 
stalą - tą ketvirtojo dešimtmečio baldą Lukas buvo įsigijęs iš 
prekiautojo sendaikčiais - ir priėjau prie kamščiamedžio žievės 
stendo, kabančio už krėslo. Ten dar kabojo kelios nuotraukos. 
Ne kasdienės profesinės, bet aštuonerių metų Kamilės ir šešerių 
metų Amandinos. Prietemoje jų šypsenos bangavo ant blizgaus 
popieriaus lyg ežero paviršiuje. Matėsi ir vaikų piešiniai: fėjos, 
namai su negausiais gyventojais, pistoletu ginkluotas „tėtė“, perse- 
kiojantis „prekeivius narkotikais. Pridėjau ranką prie paveikslėlių 
ir sumurmėjau: „Ką tu padarei? Kurva, ką tu padarei?“ 

Ėmiau atidarinėti visus stalčius. Pirmame radau rašymo reik- 
menis, antrankius, Bibliją. Antrame ir trečiame - šiuo metu nag- 
rinėjamas bylas. Nepriekaištingi raportai, kruopščiai surašytos 
tarnybinės pastabos. Lukas niekada nebuvo toks tvarkingas. Čia 
buvo jo pasirodymas. Aukščiausios klasės kabinetas. 

Sustojau prie kompiuterio. Jokios vilties, kad rasiu asmeninių 
sensacingų naujienų, bet norėjau įsitikinti. Mechaniškai paspau- 
džiau jungiklį. Ekranas nušvito. Paėmiau pelę ir spragtelėjau ties 
viena piktograma. Programa pareikalavo slaptažodžio. Išspaus- 
dinau Luko gimimo datą, dėl visa ko. Netinka. Kamilės ir Aman- 
dinos vardus. Du neigiami atsakymai, vienas po kito. Norėjau 
pabandyti ketvirtą kartą, bet plykstelėjo šviesa. 


26 


— Ką tu čia veiki? 

Tarpduryje stovėjo Patrikas Dusė, vadinamas Dudu, antrasis 
žmogus Luko grupėje. 

Jis žengė žingsnį į priekį ir pakartojo: 

— Ką tu veiki šiame supistame kabinete? 

Jo balsas švilpė pro suspaustas lūpas. Praradau amą. Dudu buvo 
pavojingiausias iš komandos. Drąsus, egzaltuotas vyras, prisivaręs 
dopingo, tarnavęs Paieškos ir veikimo brigadoje ir turintis vieną 
tikslą — pulti. Trisdešimties metų, veidas kaip sergančio ange- 
lo, kultūristo pečiai, įrėminti raukšlėtos odos striukėje. Plaukai 
trumpai kirpti iš šonų, ant sprando - ilgi. Pikantiška detalė - ant 
dešinio smilkinio išskusti trys grioveliai. 

Dudu parodė įjungtą kompiuterį. 

- Vis knaisiojiesi po šūdą, ką? 

— Kodėl šūdą? 

Dudu neatsakė. Pečiai krūpčiojo nuo įsiūčio. Iš po prasegtos 
striukės matėsi „Glock 21“, grupės įprasto 45 kalibro ginklo ran- 
kena. 

— Tu dvoki alkoholiu, - pasakiau. 

Faras priėjo arčiau. Pasitraukiau, ėmiau nuogąstauti. 

— Gal nėr už ką išgerti? 

Buvau teisus. Luko vyrai nuėjo užsipilti gerklių. Jei dabar atsivilks 
kiti, tikrai atsidursiu priešiškos kolegų komandos linčo teisme. 

— Ko tu ieškai? - sušnypštė man tiesiai į veidą. 

— Noriu žinoti, ką galvojo Lukas. 

— Pakaks, jei pasižiūrėsi į save. Tai ir bus atsakymas. 

- Lukas niekada nebūtų pats atsisveikinęs su gyvenimu. Kad ir 
koks jis buvo. Tai Dievo dovana ir... 

— Nepradėk pamokslauti. 

Dudu nenuleido nuo manęs akių. Mus skyrė tik rašomasis 
stalas. Pastebėjau, kad jis šiek tiek svyruoja. Tai mane nuramino. 
Visiškai girtas. Pabandžiau klausinėti atvirai: 

— Kaip jis jautėsi paskutinėmis savaitėmis? 

- Ir kas tau iš to? 

- Su kokiomis bylomis dirbo? 

Faras pakėlė ranką prie veido. Pasislinkau toliau išilgai sienos. 

— Kas nors turėjo atsitikti... - kalbėjau nenuleisdamas nuo jo 
akių. - Gal jį išmušė iš vėžių kokia nors byla... 

Dudu sukikeno. 

- Ko tu ieškai? Bylos žudikės? 

Nors jo galva dirbo prastai, rado tinkamą žodį. Jei turėjau 
sutikti, kad Lukas žudėsi, viena mano hipotezių būtų buvusi to- 
kia: jam teko byla, kuri įvarė į neviltį. Byla, kuri galėjo įveikti jo 
katalikišką kredo. Variau savo: 

- Ką jūs tyrėte, po velnių? 

Dudu sekė mane akies krašteliu, o aš vis traukiausi. Užuot 
atsakęs, jis garsiai atsiraugėjo. Aš nusišypsojau. 

- Gerai pagalvok. Rytoj tave klausinės Jaučiai. 

- Nusispjaut man į juos. 

Faras tvojo kumščiu į kompiuterį. Žybtelėjo auksinė grandinėlė. 
Jis sustaugė: 

- Lukas neturi ko sau prikišti, rauki? Niekas neturi ko sau 
prikišti! Prakeikimas! 

Grįžau atgal ir švelniai išjungiau kompiuterį. 

- Jei jau taip, - sumurmėjau, - turėtum elgtis kitaip. 

— Dabar kalbi kaip advokatas. 

Sustojau priešais jį. Man buvo tik nusispjauti į jo panieką. 

— Gerai paklausyk, kvaily. Lukas mano geriausias bičas, okei? 
Taigi aš - ne skundikas. Kad ir kas, sužinosiu, kodėl jis taip pasi- 
elgė. Ir tu tikrai man nesutrukdysi. 

Išrėžiau ir pasukau durų link. Kai žengiau per slenkstį, Dudu 
drėbė: | 

- Visi tylės, Diurėjau. Bet jei sujudinsi šūdą, aptaškyti bus visi. 

- Ojei tu papasakotum šiek tiek daugiau? - mečiau per petį. 

Užuot atsakęs, faras parodė faką. 

Po atviru dangum. 

Laiptai po atviru dangum. Kai apsilankiau bute pirmą kartą, 
iš karto supratau, kad imsiu jį dėl šitos detalės. Marmurinėmis 
plytelėmis dengtos pakopos kybojo virš XVIII amžiaus kiemo, 
jas juosė geležiniai turėklai su apsivijusiomis gebenėmis. Iš karto 
pajutau gerovės ir švaros pojūtį. Įsivaizdavau, kaip grįžtu iš dar- 
bo ir kopiu tomis raminančiomis pakopomis, lyg žengčiau per 
dezinfekcijos kamerą. 

Neapsirikau. Įdėjau savo palikimo dalį į šį trijų kambarių butą 
Marė kvartale ir jau ketverius metus kiekvieną dieną jaučiu ma- 
gišką laiptų galią. Kad ir kaip būtų buvę sunku darbe, lapais apau- 
gusi spiralė mane išvalydavo. Nusirengdavau jau prie slenksčio, 
sukišdavau drapanas į skalbinių krepšį ir nerdavau po dušu, taip 
baigdamas apsišvarinimo procesą. 

Tačiau šį vakarą narvas, atrodo, neteko savo galios. Užlipęs į 
ketvirtą aukštą, sustojau. Manęs laukė ant laiptų sėdintis šešė- 
lis. Prietemoje įžvelgiau zomšinį apsiaustą, mėlyną kostiumėlį. 
Be abejo, tai paskutinis žmogus, kurį norėčiau matyti, - mano 
motina. 

Buvau bekopiąs toliau, bet užkimęs balsas metė man pirmąjį 
priekaištą: 

- Palikau tau pranešimų. Kodėl nepaskambinai? 

- Šiandien buvo labai sunki diena. 

„Nėra ko jai aiškinti, motina matė Luką tik vieną ar du kartus 
dar tada, kai buvome paaugliai. Ji nieko nepasakė, bet jos išraiška 
neleido abejoti: tokią miną ji nutaisydavo, kai Ruasi į aktorių 
sambūrį patekdavo kokia triukšminga šeima arba ant vienos iš 
savo kanapų pamatydavo dėmę, - jos spalvingame aukštuome- 
nės damos gyvenime tai buvo siaubas, kurį, šiaip ar taip, turėjo 
iškęsti. 

Neatrodė, jog motina ketina atsistoti. Atsisėdau greta jos, ne- 
sivargindamas uždegti koridoriuje šviesą. Mes buvome apsaugoti 
nuo vėjo ir lietaus, o spalio 21-oji buvo gana šilta. 

- Ko tau prireikė? Skubios pagalbos? 

— Man nebūtinai reikia pagalbos, jei atėjau tavęs aplankyti. 

Ji grakščiu judesiu užsidėjo koją ant kojos, ir aš galėjau geriau 
įžiūrėti, iš kokio audinio jos sijonas. Vilnonis buklė tvidas. „Fen- 
di“ arba „Chanel“. Žvilgsnis nukrypo į batelius. Juoda ir auksas. 
„Manolo Blahnik“. Tas judesys, visos smulkmenos. Vėl įsivaiz- 
davau ją ilgesinga poza priiminėjančią svečius nesibaigiančiose 
vakarienėse. Iškilo ir kiti prisiminimai. Tėvas, meiliai vadindavęs 
mane šventakupriu ir sodindavęs stalo gale; motina, kuri visada 
atsitraukdavo, kai eidavau prie jos, nes bijodavo, jog suglamžysiu 
suknelę. Mano nebylus išdidumas kaip atsakas į jų nutolimą nuo 
manęs ir varganą materializmą. 

- Jau kelios savaitės, kai kartu nepietavome. 

Ji visada kalbėdavo švelniai, kad ne taip jaustųsi, jog prie- 
kaištauja. Demonstruodavo savo emocines nuoskaudas, bet pati 
jomis netikėdavo. Mano motina gyveno tik dėl firminių drabužių 
ir rūšinių vynų, bet, reikšdama jausmus, mokėjo apsimetinėti. 

- Apgailestauju, - pasakiau, nenorėdamas išsiduoti. - Nespėju 
sekti laiko. 

Ji turėjo dovaną sakyti tragiškas sentencijas kalbėdama papras- 
tus dalykus. Šį kartą ji kalbėjo kaip kaprizinga mergina, Sutelkiau 
dėmesį į drėgnų gebenių aromatą, neseniai perdažytų sienų kvapą. 

- Iš tikrųjų tu nieko nemyli. 

- Priešingai, aš myliu visus. 

— Aš taip ir sakau. Tavo jausmas bendras, abstraktus. Tai... 
savotiška teorija. Tu man net sužadėtinės niekada nepristatei. 

Žiūrėjau, kaip virš rampos kyla įstrižas nakties lopas. 

- Kalbėjome apie tai tūkstantį kartų. Stengiuosi mylėti kitus. 
Visus kitus. 

— Net ir nusikaltėlius? 

— Nusikaltėlius ypač. 

"Ji užsitraukė apsiaustą ant kojų. Žiūrėjau į jos profilį, apgaubtą 
vario spalvos sruogų. 

- Tu kaip psichiatras, - pridūrė. - Kreipi dėmesį į visus, bet 
nė vienam jo neskiri. Meilė, vaikeli, kai dėl kito rizikuoji gyvybe. 

Nebuvau įsitikinęs, jog ji nusiteikusi su manimi apie tai kalbė- 
tis. Vis dėlto pasistengiau atsakyti, nes, nagrinėdama tokią temą, 
ji, matyt, turėjo slaptą tikslą. 

- Radęs Dievą, suradau gyvybės šaltinį. Meilės šaltinį, ku- 
ris niekada neišsenka ir turi pažadinti tokį patį jausmą kitiems 
žmonėms. 

— Vis pamokslauji. Tu gyveni kitame laike, Matai. 

- Tą dieną, kai tu suprasi, kad šie žodžiai negali būti madingi 
ar turėti vertę tik kuriuo nors metu... 

- Kalbėdamas su manimi, nesistenk rodyti pranašumą. 

Staiga mane apstulbino jos išvaizda: motina buvo vis tokia pat 
įdegusi ir kaip visados elegantiška, bet šiandien išryškėjo nuovar- 
gis, sielvartas. Ji buvo nebe ji. 

- Žinai, kiek man metų? - staiga paklausė. - Turiu galvoje, iš 
tikrųjų. 

Tai buvo viena iš geriausiai Paryžiuje saugomų paslapčių. Kai 
man buvo leista dirbti su duomenų banku, pirmiausia ją ir išsi- 
aiškinau. Norėdamas padaryti jai malonumą, atsakiau: 

- Penkiasdešimt penkeri, penkiasdešimt šešeri... 

- Šešiasdešimt penkeri. 

Man buvo trisdešimt penkeri. Sulaukus trisdešimties, mano 
motiną užklupo motinystės instinktas, nes ji neseniai buvo ište- 
kėjusi už tėvo, kuris vedė antrą kartą. Jie susitarė dėl šio projekto, 
lyg būtų taręsi dėl naujo burlaivio ar Sulažo paveikslo pirkimo. Iš 
pradžių mano gimimas juos turbūt linksmino, bet jie greitai pa- 
vargo. Ypač motina, kurią visada išvargindavo jos pačios kaprizai. 

Egoizmas ir dykinėjimas iščiulpdavo visą jos energiją. Iš tikrųjų 
viskas jai buvo vis tiek, ir taip buvo nuolat. 

— Aš ieškau kunigo. 

Sunerimau. Iš karto ėmiau galvoti apie nepagydomą ligą, apie 
vieną iš tų sukrėtimų, kurie žmogaus sieloje padaro perversmą. 

- Tu ne... 

— Sergu? - Ji išdidžiai nusišypsojo. - Ne. Žinoma, ne. Noriu 
atlikti išpažintį, ir viskas. Apsikuopti. Lyg ir atgauti... skaistybę. 

- Kaip kokia plastinė chirurgija, ar ne? 

— Nesijuok. 

— Maniau, kad tau artimesnis Rytų mokymas, - patraukiau per 
dantį. - O gal „Naujojo amžiaus“, nebežinau. 

Ji lėtai papurtė galvą ir vogčiomis stebėjo mane. Jos šviesios 
akys išblyškusiame veide tikrai buvo nepaprastai gundančios. 

- Tai tau kelia juoką? 

- Ne. 

— Tavo balsas sarkastiškas. Tu pats pilnas sarkazmo. 

— Tikrai ne. 

— Tu to net nesuvoki. Tu visada tolimas, išdidus... 

— Kam tau išpažintis? Nori išsipasakoti man? 

— Tik ne tau. Gali pasakyti kokią pavardę? Žmogaus, kuriuo 
galėčiau pasitikėti. Žmogaus, kuris turėtų, ką atsakyti... 

Mano motiną apėmusi paslaptinga dvasinė krizė. Ši diena tikrai . 
nepanaši į kitas. Vėl pradėjo lyti, ir ji sumurmėjo: 

- Tai turbūt dėl amžiaus. Nežinau. Bet noriu sutikti... dvasiškai 
tobulesnį žmogų. 

Stvėriau rašiklį ir iš užrašų knygelės išplėšiau lapelį. Negalvo- 
damas užrašiau kunigo, su kuriuo dažnai matydavausi, pavardę ir 
adresą. Kunigai - tai ne psichiatrai: jais šeimoje galima dalintis. 
Padaviau jai duomenis. 

- Ačiū. 

Ji atsistojo, apgaubta kvepalų aromato. Atsistojau ir aš. 

— Nori užeiti? 
- Jau vėluoju. Paskambinsiu tau. 

"Ji išnyko laiptuose. Jos zomšinis ir vilnonis siluetas puikiai 
derėjo su lapų blizgesiu, dažų baltumu. Toks pat gaivumas, toks 
pat švarumas. Staiga aš pats pasijutau senas. Greitai atsigręžiau į 
koridorių, kur švytėjo mano smaragdo žalumo durys. 

Per ketverius metus nebaigiau kraustytis. Vestibiulis dar pilnas 
dėžių su knygomis ir CD, tad dabar visa tai atrodė kaip dekoro 
dalis. Padėjau ant jų savo ginklą, numečiau lietpaltį ir nusiaviau 
batus, savo amžinus „Sebago“ mokasinus, tokius pačius avėjau 
nuo pat paauglystės. 

Uždegiau vonioje šviesą ir pamačiau savo atspindį veidro- 
dyje. Pažįstamas atvaizdas: tamsus brangus kostiumas, gerokai 
apibrizgęs, šviesūs marškiniai ir tamsiai pilkas kaklaraištis, irgi 
nunešioti. Labiau panėšėjau į advokatą nei į farą. Į atsitiktiniais 
uždarbiais besiverčiantį advokatą, kuris pernelyg ilgai bendravo 
su chuliganais. 

Priėjau prie veidrodžio. Mano veidas panėšėjo į guburiuotus 
landus, vėjo purtomą girią - Ternerio peizažas. Fanatiko veidas 
su šviesiomis išsprogusiomis akimis ir ant kaktos besidraikan- 
čiomis tamsiomis garbanomis. Atkišau savo veidą vandeniui vis 
dar mąstydamas apie keistą šio vakaro sutapimą. Luko komą ir 
motinos vizitą. 

Virtuvėje įsipyliau puoduką žaliosios arbatos - termosą buvau 
pripylęs ryte. Paskui į mikrobanginę įdėjau dubenėlį su ryžiais, 
kurių savaitgaliais išsivirdavau visai savaitei. Kaip asketizmo 
atmainą pasirinkau „dzeną“. Nekenčiau organinių kvapų - nei 
mėsos, nei vaisių, nei kepimo. Visas mano butas skendėjo nuolat 

deginamų smilkalų dūmuose. Tačiau svarbiausia - ryžius galėjau 
valgyti medinėmis lazdelėmis. Negalėjau pakęsti nei metalinių 
įrankių keliamo garso, nei jų prisilietimo. Dėl šios priežasties 
tikrai nebuvau restoranų klientas ir nevakarieniaudavau mieste. 

Šį vakarą valgis nelindo. Nurijęs du kąsnius išverčiau dubenėlio 
turinį į šiukšlių dėžę ir įsipyliau kavos iš antro termoso. 

Mano bute buvo svetainė, miegamasis ir kabinetas. Klasikinis 
Paryžiaus viengungio triptikas. Viskas balta, išskyrus tamsaus par- 
keto grindis ir svetainės lubas su netikromis sijomis. Nedegęs švie- 
sos nuėjau tiesiai į miegamąjį ir išsitiesęs ant lovos susimąsčiau. 

Žinoma, apie Luką. 

Negalvojau nei apie dabartinę jo būklę - tai aklavietė, - nei 
apie jo poelgio priežastis - dar viena aklavietė, - narsčiau pri- 
siminimus. Prisiminimus apie vieną keisčiausių draugo bruožų. 

Jo aistrą velniui. 


1989 m. spalis 

Dvidešimt dveji metai, Paryžiaus katalikiškas institutas. 

Ketvertą metų studijavęs Sorbonoje, neseniai baigiau diplominį 
darbą tema „Manicheizmo pranokimas šv. Augustino darbuose“ 
ir neketinau sustoti. Ruošiausi į institutą. Ketinau rašyti teologijos 
disertaciją. Tema „Krikščionybės formavimasis pirmuosiuose lo- 
tynų autorių krikščionių darbuose“ būtų man keletą metų leidusi 
gyventi su savo mėgstamais autoriais: Tertulianu, Minucijumi 
Feliksu, Kiprijonu... | 

Tuo metu jau laikiausi trijų vienuolystės reikalavimų: paklus- 
numo, neturto, skaistybės. Taigi tėvams atsiėjau nebrangiai. Tėvas 
nepritarė mano elgesiui. „Vartojimas yra modernaus žmogaus 
religija!“ - šaukė jis, cituodamas, be abejo, Žaką Segela. Bet mano 
tvirtumas kėlė jam pagarbą. O motina dėjosi, jog pritaria mano 
pašaukimui, nes tai, galų gale, glostė jos snobizmą. Devintajame 
dešimtmetyje buvo originaliau pasakoti, kad sūnus ketina stoti 

į seminariją nei tai, kad jis savo laiką dalija naktiniams klubams 
Ar kokainui. 

Bet jie klydo. Aš gyvenau nei liūdėdamas, nei labai santūriai. 
Mano tikėjimas rėmėsi dideliu džiaugsmu. Gyvenau šviesos pa- 
saulyje, didžiulėje navoje, kur visada mirgėjo tūkstančiai žvakių. 

Žavėjausi lotynų autoriais. Jie buvo Vakarų pasaulio didžiojo 
posūkio atspindys. Norėjau aprašyti sukrėtimą, visuotinį šoką, 
kurį sukėlė krikščionybės idėjos, nes jos buvo priešingybė viskam, 
kas anksčiau buvo kalbama arba rašoma. Kristaus atėjimas į žemę 
buvo minties stebuklas, bet kartu ir filosofijos revoliucija. Fizinė 
transmutacija - Jėzaus inkarnacija - ir Žodžio transmutacija. 
Žmonių kalbos ir mintys jau niekada nebebus tokios pačios... 

Įsivaizdavau, kaip dėl Jo naujienos turėjo apstulbti žydai. Iš- 
rinktoji tauta, laukusi galingo, karingo mesijo ant ugnimi žėrin- 
čio vežimo ir sulaukusi atjaučiančios būtybės, kurios vienintelė 
jėga - meilė, kuri mano, jog kiekvienas pralaimėjimas yra pergalė 
ir visi žmonės yra išrinktieji. Mąsčiau apie graikus, romėnus, kurie 
susikūrė dievus pagal savo atvaizdą, su tokiais pat prieštaravimais, 
ir staiga pamatė, kaip nematomas Dievas įgijo žmogaus pavidalą. 
Dievas, kuris nebeslėgė žmonių, kuris, priešingai, atėjo pas juos, 
kad panaikintų visus prieštaravimus. 

Tą didįjį posūkį ir norėjau aprašyti. Tuos palaimintus laikus, 
kai krikščionybė dar buvo neišdegtas molis, judantis žemynas, 
kurio varomoji jėga ir atspindys, gyvybingumas ir garantija buvo 
pirmieji krikščionių rašytojai. Po Evangelijų, po apaštalų laiškų 
estafetę perėmė pasauliečiai autoriai, kurie matavo, plėtojo, ko- 
mentavo jiems pateiktą neaprėpiamą medžiagą. 

Man einant per instituto kiemą, kažkas plekštelėjo per petį. 
Atsigręžiau. Priešais stovėjo Lukas Subeira. Išblyškęs veidas po 
rausvais gaurais, trapus siluetas, paskendęs ilgame apsiauste su 
gobtuvu, susismaugęs šaliku. Apstulbęs paklausiau: 

- Ką tu čia veiki? 

Jis žvilgtelėjo į stojančiojo asmens bylą, kurią laikė rankose. 

— Manau, tą patį, ką ir tu. 

— Rašysi disertaciją? 

Jis tylėdamas pasitaisė akinius. Ėmiau nepatikliai juoktis. 

- Kur tu buvai visą šį laiką? Nuo kada nesimatėme? Nuo vi- 
durinės? 

— Tu grįžai į buržua gyvenimą. 

- Šneki. Nuolat tau skambindavau. Ką tu veikei? 

— Lankiau paskaitas čia, Katalikiškame institute. 

— Teologijos? 

Jis sumušė kulnais ir išsitempė. 

— Yes, sir! Ir pirmiausia rašiau diplominį darbą iš klasikinės 
literatūros. 

— Tad abu žygiavome tuo pačiu keliu. 

— Abejojai tuo? 

Neatsakiau. Paskutiniais metais Šv. Mykolo koleže Lukas pasi- 
keitė. Tapo sarkastiškesnis nei anksčiau, jo familiarumas tikėjimo 
srityje pavirto tyčiojimusi, nepaliaujama ironija. Nebetikėjau jo 
pašaukimu. Pasiūlęs man „Gauloise“ cigaretę ir pridegęs, paklausė: 

— Apie ką tavo disertacija? 

— Krikščioniškosios literatūros atsiradimas. Tertulianas, Kip- 
rijonas... 

Jis susižavėjęs švilptelėjo. 

— O tavo? 

— Dar nežinau. Galbūt apie velnią. 

— Velnią? 

— Kaip apie triumfuojančią amžiaus jėgą, taip. 

— Ką čia šneki? 

Lukas įsimaišė tarp kelių studentų grupių ir pasuko kiemo 
gilumoje esančio parko link. 

- Jau kuris laikas domiuosi neigiamomis jėgomis. 

— Kokiomis neigiamomis jėgomis? 

— Kodėl, tavo nuomone, Kristus atėjo į žemę? 

Neatsakiau. Klausimas buvo pernelyg primityvus. 

- Jis atėjo išgelbėti mūsų, - kalbėjo jis toliau. - Išpirkti mūsų 
nuodėmių. 

- Tai kas iš to? 

- Taigi blogis jau buvo žemėje. Gerokai prieš Kristų. Apskritai 
jis visada čia buvo. Jis visada buvo anksčiau už Dievą. 

Mostu nutildžiau jo postringavimus. Ne tam ketverius metus 
mokiausi teologijos, kad grįžčiau prie tokių pradinių samprota- 
vimų. Atkirtau: 

— Kas čia nauja? Pradžios knygoje kalbama apie žaltį ir... 

— Kalbu ne apie gundymą. Kalbu apie jėgą mumyse, kuri lygi 
gundymui. Kuri jį įteisina. 

Pievelėse buvo pribirę nukritusių lapų. Tamsiai rudi ar raudoni 
taškai, rudens rausvumo dėmės. Griežtai paprieštaravau: 

- Nuo šventojo Augustino laikų žinoma, kad blogį ontologija 
neigia. 

— Savo raštuose Augustinas 2 300 kartų vartoja žodį „velnias“. 
O kur dar sinonimai... 

- Tai tik figūros, simboliai, metaforos... Reikia prisiminti, kokiu 
metu tai rašyta. Bet Augustinas teigia, kad Dievas negalėjo sukurti 
blogio. Blogis tėra gėrio stoka. Dvasios nusilpimas. Žmogus su- 
kurtas šviesai. Jis yra „šviesa, nes yra Dievo sąmonė. Jam tereikia 
vadovauti, kartais paraginti laikytis tvarkos. „Visos būtybės yra 
geros, nes visų be išimties kūrėjas yra absoliučiai geras.“ 

Lukas pabrėžtinai atsiduso. 

- Jei Dievas toks didis, kaip paaiškinti, kad jis nuolat pralaimi 
dėl paprasčiausio „dvasios nusilpimo '? Kaip paaiškinti, kad blogis 
yra visur ir visada triumfuoja? Šlovinti Dievą, vadinasi, šlovinti 
blogio didybę. 

— Tu piktžodžiauji. 

Jis sustojo ir atsigręžė į mane. 

- Žmonijos istorija tėra žiaurumo, smurto ir niokojimo istorija. 
To niekas negali paneigti. Kaip tai paaiškinsi? 

Nemėgau jo žvilgsnio pro akinius. Jo akys skleidė karštligišką, 
nuodingą spindesį. Neatsakiau, nes neriorėjau veltis į seną kaip 
pasaulis mįslę: žmonijos smurto, pragaišties, nevilties tikrovę. 

- Atsakysiu tau, - kalbėjo jis toliau, padėjęs ranką ant mano 
peties. - Blogis yra reali jėga. Bent jau ne mažesnė nei gėris. Vi- 
satoje kovoja dvi priešingos jėgos. Ir kova toli gražu nesibaigė. 

- Galima pamanyti, kad grįžtame prie manicheizmo. 

— Kodėl gi ne? Visi monoteistiniai tikėjimai yra iškraipyti dua- 
listiniai tikėjimai. Pasaulio istorija yra dvikovos istorija. Be teisėjo. 

Lapai šiugždėjo po mūsų kojomis. Mano entuziazmas dėl 
mokslo metų pradžios išgaravo. Galų gale, būčiau apsiėjęs ir be 
šio susitikimo. Pagreitinau žingsnį ir pasukau registracijos link. 

— Nežinau, ko tu mokeisi paskutiniais metais, bet įpuolei į 
okultizmą. 

- Priešingai, - tarė jis, pasivijęs mane, - krimtau modernius 
mokslus! Visur kalbama apie blogį. Ir kaip apie fizinę jėgą, ir kaip 
apie psichinį reiškinį. Pusiausvyros dėsnis, tai labai paprasta. 

- Laužiesi pro atidarytas duris. 

— Apie tas duris pernelyg dažnai pamirštama dėl jų sudėtingu- 
mo, neįžvelgiamumo. Kosmose, pavyzdžiui, viešpatauja neigiama 
galybė. Pagalvok apie žvaigždžių energijos sprogimus, galų gale 
virstančius juodosiomis skylėmis, neigiamo krūvio prarajomis, 
kurios viską praryja savo kelyje... 

Supratau, kad Lukas jau rašo disertaciją. Jis dėstė nežinia kokius 
kliedesius apie pasaulio išvirkščiąją pusę. Savotišką visuotinio 
blogio antologiją. 

— Prisimink psichoanalizę, - kalbėjo mojuodamas ore cizu. - 
Ką ji nagrinėja? Mūsų juodąją pusę, draudžiamus geidulius, mūsų 
poreikį naikinti. Arba paimkime komunizmą. Pradžioje nuostabi 
idėja. Bet kuo pavirto? Didžiausiu amžiaus genocidu. Kad ir 

ką darytum, kad ir ką galvotum, vis tiek sugrįžtame prie mūsų 
"prakeiktos pusės. XX amžius yra puikiausias viso to manifestas. 

— Taip tu galėtum nušviesti bet kokį žmonijos nuotykį. Tai 
pernelyg supaprastinta. 

Lukas prisidegė cigaretę nuo nuorūkos. 

— Tai universalu. Pasaulio istoriją galima apibūdinti kaip dviejų 
jėgų kovą. Krikščionybė, nors ir davė blogiui vardą, tai vertina 
keistai ir bando mus įtikinti, kad kalbama apie pridėtinį reiškinį. 
Nieko nelaimėsi, jei neįvertinsi savo priešo! 

Atėjau iki administracijos. Palypėjau vieną pakopą ir piktai 
paklausiau: 

- Ką tu nori įrodyti? 

- Sprendžiant iš tavo disertacijos, ketini stoti į seminariją? 

- Reikėtų sakyti, kol rašysiu disertaciją. Kitais metais tikiuosi 
nuvykti į Romą. 

Jo veidą iškreipė grimasa. 

- Įsivaizduoju, kaip sakai pamokslą pustuštėje bažnyčioje sau- 
jelei senių. Nelabai kuo rizikuoji rinkdamasis tokį kelią. Keli man 
mintį apie gydytoją, kuris ieško sveikųjų ligoninės. 

- Ko tu norėtum? - surikau staiga. - Kad tapčiau misionieriu- 
mi? Kad keliaučiau į atogrąžų kraštus atversti animistų? 

- Blogis, - ramiu balsu atsakė Lukas. - Tai vienintelis svarbus 
dalykas. Jei nori tarnauti Viešpačiui, turi kovoti su blogiu. Kito 
kelio nėra. 

— O ką ketini veikti tu? 

- Kausiuosi dvikovoje. Pažiūrėsiu velniui į akis. 

— Nestosi į seminariją? 

Lukas suplėšė stojimo dokumentus. 

- Žinoma. Nerašysiu ir disertacijos. Aš tave paerzinau. Net 
negalvoju šiais metais visko užsikrauti. Atvykau tik norėdamas 
gauti pažymėjimą. Tie kvailiai davė man bylą, nes palaikė mane 
avinu. Kaip ir tave. 

— Pažymėjimą? Kam jis tau? 

Lukas atgniaužė rankas. Popieriaus skiautelės nupleveno prie 
nukritusių lapų. 

- Vykstu į Sudaną. Kartu su baltaisiais tėvais. Kaip misionie- 
rius pasaulietis. Noriu pamatyti, kas yra karas, smurtas, skurdas. 
Baigėsi kalbų metas. Laikas veikti! 

Į Vernėjų būčiau galėjęs nuvykti užrištomis akimis. Pirmiausia 
reikia važiuoti A6 keliu, paskui pro Šatijono vartus, Nanto-Bordo 
kryptimis, A10 keliu, Orleano link, paskui A11 keliu Šartro link. 

Automobiliai vos matėsi, dėl lietaus jie negalėjo gesinti žibintų, 
kurie brėžė ryškias linijas, šviesos panėšėjo į švytinčius lemputės 
siūlelius. 7 valandą ryto diena dar nebuvo išaušusi. 

Apmąsčiau paryčiui surinktą informaciją. Pasnūduriavęs iš 
tikrųjų nubudau 4 valandą ryto. Guglyje surinkau keturias prana- 
šiškas raides: KOMA. Išmetė tūkstančius straipsnių. Norėdamas, 
kad mano paieškose atsirastų truputis vilties ir jos truktų trum- 
piau, pridėjau dar vieną žodį: PABUDIMAS. 

Dvi valandas skaičiau straipsnius apie netikėtus pabudimus, 
pamažu grįžtančią sąmonę, taip pat apie tariamos mirties atve- 
jus. Nustebau, kad tokie atvejai gana dažni. Iš penkių infarkto, 
po kurio iš karto ėjo koma, ištiktų aukų bent viena patyrė tą 
„laikiną mirtį“, kai žmogus pirmiausia ima nejausti savo kūno, 
paskui pamato ilgą tunelį ir baltą šviesą, kurią daug kas tapatina 
su pačiu Kristumi. Ar Lukas matė tą ryškų blyksnį? Ar vieną dieną 
jis atgaus sąmonę ir papasakos mums? 

Pravažiavau pro Šartro katedrą su dviem asimetriškomis smai- 
lėmis. Kiek akys užmatė, driekėsi Boso lyguma. Ėmė tirpti rankos, 
artėjau prie namo Vernėjuje. Nuvažiavęs dar penkiasdešimt kilo- 

metrų pasukau į Nožan le Rotru išvažiavimą ir patekau į valstybinį 
kelią. Tada atsidūriau tikrame kaime, kurį tuo metu buvo užliejusi 
saulė. Kilo kalvos, plytėjo gilūs slėniai, o šerkšnu padengti juodi 
laukai žėrėjo ryto šviesoje. Nuleidau stiklą ir traukiau lapų kva- 
pus, trąšų dvoką, šaltą orą nakties, kuri vis dar nenorėjo užleisti 
vietos rytui. 

Dar trisdešimt kilometrų. Apvažiavau Nožan le Rotru ir įsukau 
į departamento kelią, einantį netoli Orno ir Ero ir Luaro. Kairėje, 
už dešimties kilometrų, pasirodė skydas: MAŽASIS VERNĖJUS. 
Pasukau į siaurą keliuką ir važiavau tris šimtus metrų. Po pirmo 
be penkiolikos aštuonios. Tuoj galėsiu imtis tyrimo... 

Sustabdžiau automobilį ir toliau nuėjau pėsčias. Mažasis Vernė- 
jus - tai buvęs vandens malūnas, kurio keli pastatai išsimėtę išilgai 
upės. Iš pagrindinio pastato likę tik griuvėsiai, bet kiti - atnaujinti 
ir paversti vasarnamiais. Trečias iš dešinės priklausė Lukui. 

Dviejų šimtų kvadratinių metrų sklypas visai padorus, ir viskas 
tik už šimto trisdešimties kilometrų nuo Paryžiaus. Kiek tokia 
lūšna atsiėjo Lukui prieš šešerius metus? Milijoną to meto frankų? 
Dar daugiau? Peršo kraštas buvo vertinamas vis labiau ir labiau. 
Iš kur Lukas sugraibė tiek grašių? Prisiminiau Frico Lango filmą 
„Ihe Big Heat“, kurio pradžioje nusižudo faras. Vėliau paaiškėjo, 
kad vyras buvo korumpuotas. Jį išdavė pernelyg brangus, perne- 
lyg gražus vasarnamis. Išgirdau Dudu balsą: „Jei sujudinsi šūdą, 
aptaškyti bus visi.“ Lukas - susitepęs faras? Neįmanoma. 

Praėjau pro namą su trimis langeliais pastogėje, paskui pasu- 
kau prie upės. Kvepėjo šlapia žolė. Veidą plakė vėjas. Užsisegiau 
apsiaustą ir ėjau toliau. Upės vagą slėpė skroblų eilė. Girdėjau tik 
tylų vandens šniokštimą. Lyg vaiko juoką. 

— Ką jūs čia veikiate? 

Iš krūmų iššoko vyras. Metras aštuoniasdešimt, plaukai kirpti 
ežiuku, juodas storos medžiagos kostiumas. Prastai nusiskutęs, 

piktai suraukęs antakius, jis labiau panėšėjo į valkatą nei į vals- 
tietį. 

- Kas jūs? -— neatstojo ir ėjo artyn. 

Po striuke vilkėjo tik skylėtą megztuką.: 

Pamojavau prieš saulę savo trispalvį pažymėjimą. 

- Atvykau iš Paryžiaus. Esu Luko Subeira draugas. 

Vyras, atrodo, nusiramino. Jo mažos akutės buvo labai ryškios, 
žaliai pilkos spalvos. 

- Pamaniau, kad jūs notaras. Arba advokatas. Vienas iš tų 
šunsnukių, kurie uždirbinėja iš lavonų. 

- Lukas nenumirė. 

— Mano dėka. - Jis pasikrapštė pakaušį. - Aš Filipas, sodininkas. 
Tai aš jį išgelbėjau. 

Paspaudžiau jam ranką. Jo pirštai buvo aplipę nikotinu ir žolių 
stiebeliais. Jis atsidavė šlynu ir šaltais pelenais. Taip pat suuodžiau 
ir alkoholio kvapą. Ne vyno, greičiau kalvadoso arba kito gėrimė- 
lio, kuris kala į galvą. Suvaidinau bendramintį. 

— Gal turite ko nors išgerti? 

Jo veidas apsiblausė. Pasigailėjau savo klastos, pernelyg pasku- 
bėjau. Išsitraukiau „Camel“ pakelį ir pasiūliau užsirūkyti. Vyras 
papurtė galvą, nenuleisdamas nuo manęs akių. Paskui užsidegė 
„Gitanes“ markės cigaretę. 

- Ar ne per anksti sriūbčioti? - suniurnėjo. 

— Tik ne man. | 

Jis pašaipiai nusijuokė ir išsitraukė iš kišenės plokščią surū- 
dijusią gertuvę. Ištiesė ją man. Nedvejodamas trūktelėjau didelį 
gurkšnį. Krūtinę užliejo karštis. Vyras tyrė mano ištvermę. At- 
rodo, liko patenkintas ir pats gerokai trūktelėjo. Pliaukštelėjo 
liežuviu, paskui savo birzgalą vėl įsikišo į kišenę. 

— Ką jūs norite sužinoti? 

— Smulkmenas. 

Filipas atsiduso ir nuėjo prisėsti ant kelmo prie vandens. Nuse- 
kiau iš paskos. Lediniame ore skambėjo paukščių giesmės. 

- Aš labai mylėjau poną Subeira. Nesuprantu, kas ten susimaišė 
jo galvoje. 

Atsirėmiau į artimiausią medį. 

— Kasdien ateinate čia dirbti? 

— Tik pirmadieniais ir antradieniais. Šiandien atėjau kaip visa- 
da, man niekas nieko nesakė. 

- Papasakokit. 

Jis įsikišo ranką į kišenę, išsitraukė gertuvę ir atkišo man. At- 
sisakiau. Jis vėl trūktelėjo gurkšnį. 

— Vos tik atėjau prie upės, iš karto jį pamačiau. Šokau į vandenį 
ir ištraukiau. Upė čia negili. 

- Kur tiksliai tai įvyko? 

- Čia, kur dabar esame. Už kelių metrų nuo užtvankos. Iškvie- 
čiau žandarus. Atvyko po dešimties minučių. Pritrūko tik minu- 
tės. Jei būčiau pasirodęs minute vėliau, jį būtų nunešusi srovė ir 
būčiau nieko nepamatęs. 

Žiūrėjau į vandens paviršių. Visiškai ramus. 

— Srovė“ 

— Šiandien jos nėra, nes užtvanka nepakelta. 

— O vakar ji buvo atidaryta? 

— Pats ponas Subeira ją ir pakėlė. Jis viską apgalvojo. Jis, be 
abejo, norėjo, kad jį nuneštų srovė... 

— Man sakė, kad jis prisikimšo akmenų. 

— Todėl turėjau velniškai daug vargo, kol ištraukiau jį iš van- 
dens. Jis buvo nepaprastai sunkus. Aplink kūną prisidėjo staty- 
boms skirtų tašytų akmenų. 

- Kaip jis tai padarė? 

Filipas atsistojo. 

- Eikite paskui mane. 

Jis nuėjo išilgai gyvatvorės. Sodo gilumoje tarp pomiškio ir 
skroblų eilės buvo įsispraudusi juoda medinė lūšnelė. Po plasti- 
kiniu stogeliu prie lentinės sienos buvo prikrauta pliauskų. Mano 
vedlys, stumtelėjęs petimi, atidarė duris. Pats pasitraukė į šoną, 
kad galėčiau pamatyti, kas yra viduje. 

- Pereitą savaitgalį ponas Subeira paprašė manęs sudėti ten 
senus tašytus akmenis, kurie nuo seniausių laikų voliojosi kitoje 
upės pusėje. Keletą paprašė perpjauti pusiau. Nesupratau kodėl. 
Dabar žinau, norėjo su jais panirti. Paskaičiavo kokio svorio 
reikia, kad nuskęstų. 

Žvilgtelėjau į sandėliuką. Turbūt teks pripažinti - Lukas žudėsi. 
Sukrėstas žengiau atgal. 

- Kaip jis prisitvirtino akmenis? 

- Su triguba susukta viela, kad būtų pakankamai tvirta. Tai jam 
atstojo diržą su švinu, kokius turi nardytojai. 

Įkvėpiau didelį gurkšnį šalto oro. Vidurius ėmė raižyti aštrus 
skausmas. Alkis, stiprus pigus alkoholis ir dar nerimas. Kas gi 
nutiko Lukui? Ką jis sužinojo, jei nutarė padaryti viskam galą? 
Atsisakyti šeimos ir krikščioniško tikėjimo? 

Valstietis uždarė duris ir paklausė: 

- Jis vis dėlto buvo jūsų bičas, ar ne? 

— Mano geriausias draugas, - atsakiau abejingai. 

— Nepastebėjot, kad jis darosi prislėgtas? 

- Ne. 

Neišdrįsau prisipažinti šiam nepažįstamajam, kad nesikalbėjau 
su Luku (tiesiogine prasme) jau keletą mėnesių, nors mus skyrė 
tik vienas aukštas. Baigdamas dėl visa ko paklausiau: 

- Ar nepastebėjote nieko keista? Noriu pasakyti, tada, kai 
ištraukėte kūną? 

Juodai vilkintis vyras primerkė žalias akutes. Atrodo, jis vėl 
ėmė nepasitikėti. 

- Jums niekas nepasakojo apie medalioną? 

- Ne. 

Sodininkas priėjo artyn. Norėjo įsitikinti, ar aš tikrai nustebęs. 
Pamatęs, kad taip, sumurmėjo tiesiai man į ausį: 

- Dešinėje rankoje jis laikė medalioną. Bent aš taip manau. 
Mačiau kyšančią grandinėlę. Laikė suspaudęs rankoje. 

Prieš panirdamas Lukas pasiėmė kažkokį daiktą. Fetišą? Ne. 
Lukas nebuvo prietaringas. Vyras vėl atkišo man gertuvę palydė- 
damas judesį bedante šypsena. 

— Ką gi, nors ir superbičas, jis toli gražu ne viską jums pasa- 
kydavo, ar ne? 

Pagrindinė Šartro ligoninė, teisingai vadinama Hėtel Dieu, stovėjo 
kiemo su juodais vandens klanais ir nupjautais medžiais gilumoje. 
Iš toli rudos ir kreminės spalvų pastatas priminė kanadietišką 
Brosaro pyragą, apvingiuotą šokolado juosta. Nepanorau kopti 
išoriniais laiptais, vedančiais į priimamąjį antrame aukšte, todėl 
įsmukau į pirmąjį aukštą. 

Patekau į didelį valgomąjį. Juodos ir baltos grindų plokštės, 
akmeniniai skliautai ir kolonos. Gale saulės nušviestas dengtas 
prieangis vedė į sodą. Pro šalį ėjo seselė. Pareiškiau norą pasikal- 
bėti su gydytoju, kuris išgelbėjo Luką Subeira. 

— Apgailestauju, jis pietauja. 

- Vienuoliktą valandą? 

— Paskui turės operaciją. 

- Palauksiu čia, - pasakiau, išsitraukęs pažymėjimą. - Pasaky- 
kite, kad atsineštų savo desertą. 

Mergina nubėgo. Nemėgau tokiu būdu rodyti valdžios, bet vien 
nuo minties, kad teks eiti į valgyklą, klausytis indų skambesio ir 

uostyti ėdesio kvapus, pasidarė bloga. Žengiau keletą žingsnių į 
salės gilumą. 

- Ko jūs noriteė 

Aukštas vyrukas baltu palaidiniu įpykęs ėjo prie manęs. 

— Majoras Matas Diurėjus. Paryžiaus kriminalinė brigada. Tiriu 
Luko Subeira savižudybę. Vakar jis pateko į jūsų skyrių. 

Gydytojas stebėjo mane pro akinius. Šešiasdešimtmetis, žili, 
blogai sušukuoti plaukai, ilgas, panašus į vanago kaklas. Pagaliau 
atsakė: 

— Vakar vakare išsiunčiau žandarams savo raportą. 

- Kriminalinė brigada jo dar negavo, - pūčiau miglą. - Pir- 
miausia atsakykite, kodėl perkėlėte jį į Paryžiaus Hotel Dieu... 

- Tokiam atvejui mums nepakanka priemonių. Lukas Subeira 
buvo policininkas, todėl pagalvojome, kad Hėtel Dieu... 

— Man sakė, kad jūs išgelbėjote jį per stebuklą. 

— Lukas Subeira sugrįžo iš toli, tai tiesa. Kai jis pateko čia, jo 
širdis nustojo plakti. Jį atgaivinti pavyko tik dėl nepaprastai pa- 
lankiai susiklosčiusių aplinkybių. 

Išsitraukiau užrašų knygelę ir pieštuką. 

— Paaiškinkit. 

Gydytojas patogiai susikišo rankas į kišenes ir žengė keletą 
žingsnių sodo link. Jis buvo sulinkęs, beveik perlūžęs trisdešimties 
laipsnių kampu. Nusekiau iš paskos. 

— Pirmas palankus veiksnys, - prakalbėjo gydytojas. - Srovė 
nešė Luką keletą metrų, jis trenkėsi galva į uolą. Ir prarado są- 
monę, 

— Kodėl tai gerai? 

- Kai panyri po vandeniu, pirmiausia sulaikai kvėpavimą, net 
jei ketini nusižudyti. Paskui, kai kraujyje ima stigti deguonies, 
žmogus išsižioja, tai nevaldomas refleksas. Paskęstama per kelias 
sekundes. Lukas išsijungė kaip tik prieš šį lemiamą momentą. Jis 

— Vis dėlto jis duso, ar ne? 

— Ne. Jis sulaikė kvėpavimą. O tokios būklės žmogaus kūne 
savaime sulėtėja kraujotaka, kraujas intensyviau cirkuliuoja tik 
gyvybiškai svarbiuose organuose: širdyje, plaučiuose, smegenyse. 

- Lyg miegant žiemos miegu? 

- Tikrai taip. Šį reiškinį dar sustiprino šaltas vanduo. Luką iš- 
tiko smarki hipotermija. Kai gelbėtojai pamatavo temperatūrą, ji 
buvo nukritusi iki 34 laipsnių. Toje šalčio buveinėje kūnas sutelkė 
visus deguonies likučius. 

Aš visą laiką rašiau. 

- Kiek laiko, jūsų nuomone, jis išbuvo po vandeniu? 

— Neįmanoma pasakyti. Greitosios darbuotojai sakė, kad širdis 
ką tik sustojo. 

- Jie padarė jam širdies masažą? 

— Ne. Laimė. Tai būtų buvęs geriausias būdas nutraukti palai- 
mingą būseną. Jie nusprendė palaukti, kol atvažiuos čia. Žinojo, 
kad galiu panaudoti specialią techniką. 

- Kokią techniką? 

— Eime su manimi. 

Daktarėlis peržengė slenkstį, paskui žingsniavo moderniu 
pastatu, kol įėjo į operacinį bloką. Balta spalva, suveriamos du- 
rys, vaistų kvapas. Dar vienas slenkstis. Dabar atsidūrėme salėje, 
kurioje nebuvo jokios įrangos. Tik metalinis komodos aukščio 
kubas ant ratukų prie sienos. Daktarėlis jį patraukė prie manęs, 
kad pamatyčiau mygtukų eiles ir elektroakustinius keitiklius. 

- Štai by-pas aparatas. Prancūziškai jis vadinasi „kraujo cir- 
kuliacija ne kūne“. Jis naudojamas norint prieš svarbią operaciją 
sumažinti paciento kūno temperatūrą. Kraujas patenka į aparatą, 
atšaldomas keletu laipsnių, paskui vėl sušvirkščiamas į kūną. 
Taip daroma keletą kartų, sukeliama dirbtinė hipotermija, tada 
lengviau sekasi anestezija. 

Visą laiką rašiau, nors ir nesupratau, kur suka tas vyras. 

— Kai atvežė Luką Subeira, nutariau panaudoti naująją techniką, 
importuotą iš Šveicarijos. Tačiau panaudoti aparatą atvirkščiam 
tikslui: kraują ne atšaldyti, o sušildyti. 

Įbedęs nosį į bloknotą, užbaigiau jo mintį: 

- Ir pavyko. 

- Šimtu procentų. Kai Luką Subeira paguldė į ligoninę, jo kūno 
temperatūra siekė tik 32 laipsnius. Po trijų apytakos ratų pasiekė- 
me 35 laipsnius. Temperatūrai pakilus iki 37 laipsnių, širdis vėl 
ėmė plakti, labai lėtai. 

Pakėliau akis. 

- Jūs norite pasakyti, kad visą šį laiką jis buvo... miręs? 

— Dėl to nekyla jokių abejonių. 

— Kiek laiko, jūsų nuomone, jis buvo tokios būsenos? 

- Sunku pasakyti. Apie dvidešimt minučių. 

Prisiminiau vieną detalę. 

- Greitoji atvyko labai greitai. Komanda buvo ne iš Šartro? 

- Dar vienas teigiamas veiksnys. Per klaidingą iškvietimą jie 
atsidūrė Nožan le Rotru krašte. Kai paskambino žandarai, jiems 
buvo tik kelios minutės iki įvykio vietos. 

Pakeverzojau dar dvi eilutes, paskui vėl ėmiau kvosti: 

— Nesuprantu vieno dalyko. Smegenys be deguonies gali išgy- 
venti tik kelias sekundes. Kaip jos galėjo atsigauti po dvidešimt 
minučių trukusios mirties? 

— Smegenys gyveno iš atsargų. Mano nuomone, jos gavo de- 
guonies per visą klinikinės mirties laikotarpį. 

- Tai reiškia, kad Lukui negresia komplikacijos, kai jis atgaus 
sąmonę? 

Vyras nurijo seiles. Jo Adomo obuolys buvo atsikišęs. 

— Niekas negali atsakyti į šį klausimą. 

Lukas kėdėje su ratukais, judesiai kaip sraigės. Turėjau atrodyti 
pamėlęs it lavonas. Gydytojas draugiškai paplojo man per petį. 

- Eime. Čia pastipsime iš karščio. 

Išėjus mane atgaivino šaltas vėjas. Seniai baigė valgyti priešpie- 
čius. Jie slampinėjo itin lėtai, lyg zombiai. Paklausiau: 

- Galiu rūkyti? 

- Jokių problemų. 

Pirmas dūmas mane atgaivino. Ėmiausi paskutinės užduoties. 

— Man pasakojo apie medalioną, grandinėlę... 

— Kas pasakojo? 

- Sodininkas. Vyras, kuris ištraukė Luką iš vandens. 

— Greitosios medikai rado medalioną suspaustame kumštyje, 
tai tiesa. 

- Jūs jį išsaugojote? 

Daktarėlis įkišo ranką į chalato kišenę. 

- Jis liko mano kišenėje. 

Daiktelis jo delne blausiai blizgėjo. Bronzinis apskritas me- 
dalionas, pasidengęs patina, eroduotas, iš pirmo žvilgsnio labai 
senas. Pasilenkiau. Vos užmetęs akį supratau, kas tai. 

Medalione iškaltas šventojo Mykolo arkangelo, angelų ku- 
nigaikščio, Kristaus vėliavnešio, tris kartus šėtono nugalėtojo, 
atvaizdas. Pavaizduotas Jakūbo Voraganiniečio Aukso legendos 
stiliumi, herojus dėvėjo šarvus, dešinėje rankoje laikė kalaviją, 
o kairėje - Kristaus ietį. Dešine koja traiškė praamžį drakoną. 

Daktarėlis dar kalbėjo, bet aš nebeklausiau. Mano galvoje skam- 
bėjo Apokalipsės žodžiai: 


Ir užvirė danguje kova. Mykolas ir jo angelai kovojo su slibinu. 
Ir kovėsi slibinas ir jo angelai, bet jie pralaimėjo, ir nebeliko 
jiems vietos danguje. Taip buvo išmestas didysis slibinas, senoji 
gyvatė, vadinamas velniu ir šėtonu, kuris suvedžiodavo visą 
pasaulį. Jis buvo išmestas žemėn, ir kartu su juo buvo išmesti 
jo angelai.“ 


* Apr 12, 7-9. 

Tiesa paaiškėjo. 
Prieš krisdamas į pragarą, Lukas apsisaugojo nuo velnio. 


1991 m. gruodis 

Nemačiau Luko dvejus metus. Dvejus metus ėjau savo keliu 
triūsdamas prie ankstyvųjų krikščionių autorių, gyvenau su Ter- 
tuliano Apologetikos knyga ir Minucijaus Felikso Oktavijumi. Rug- 
sėjo mėnesį įstojau į Popiežiškąją prancūzų seminariją Romoje. 

Laimingiausias mano gyvenimo tarpsnis. Pastatas rožinėmis 
sienomis, Šv. Klaros gatvės 42 numeris. Didelis kiemas, kurį 
supo šviesiai rusvos spalvos galerija. Mažame kambarėlyje ra- 
dau prieglobstį širdžiai ir protui. Užsiėmimų salėje kartodavome 
liturginius dalykus. „Benedictus es, Domine, deus universi...“* 
Ir pastato terasa, šimtu aštuoniasdešimt laipsnių atsiverianti į 
Šv. Petro bokštus, Panteoną ir Jėzaus bažnyčią... 

Per Kalėdas tėvai pareikalavo, kad grįžčiau į Paryžių: motina 
sakė, kad kartu atšvęsti metų pabaigą yra svarbus, esminis da- 
lykas. Kai nusileidau Ruasi oro uoste, situacija pasikeitė: mano 
gimdytojai galų gale iškeliavo į kruizą po Bahamų salas burlaiviu, 
priklausančiu tėvo finansiniam partneriui. 

Buvo gruodžio 24-osios vakaras, ir aš lengviau atsikvėpiau. 
Pasidėjau savo.kelionės krepšį tėvų namuose Viktoro Hugo pros- 
pekte, paskui vaikštinėjau po Paryžių. Paprasčiausiai vaikštinė- 
jau. Kojos atvedė mane iki Dievo Motinos katedros. Pats metas 
išklausyti vidurnakčio mišias. 

Turėjau daug vargo, kol patekau į sausakimšą katedrą. Pasukau 
į dešinę. Neįtikėtinas vaizdas: tūkstančiai galvų, susikaupę veidai, 
visiška tyla, gaubiama smilkalų ir garsų. Buvau anonimas tarp 


* Palaimintas esi, Viešpatie, visatos dieve... (Lot.) 

anonimų, mėgavausi vakariniu įkarščiu, trumpam pamiršęs, kad 
žmonės atšalo nuo katalikų religijos, kad retas bepajunta pašau- 
kimą tarnauti Dievui, kad bažnyčios tuštėja. 

— Matai! 

Pasukau galvą, bet minioje nemačiau, kas mane šaukia. 

— Matai! 

Pakėliau akis. Ant kolonos pagrindo virš tikinčiųjų masės buvo 
įsitaisęs Lukas. Jo baltas veidas, aptaškytas varinėmis dėmelėmis, 
švytėjo lyg vieniša žvakė. Jis nusileido į minią. Po sekundės timp- 
telėjo mane už rankos. 

- Eikš, nusiplaunam. 

— Mišios ką tik prasidėjo... 

Choro gilumoje kunigas skaitė: 


O be tavęs, Viešpatie, mano viltie! 
Be tavo paramos esu žuvęs... 


Lukas pratęsė: 

— „„„Bet tavo dėka tapau stiprus ir niekada nebūsiu apviltas...“ 
Mums tai ne naujiena, ar ne? 

Pašaipus jo tonas buvo tapęs dar agresyvesnis. Aplink mus ėmė 
murmėti žmonės. Nenorėdamas, kad kiltų skandalas, sutikau eiti 
su juo. Kai atsidūrėme prie sienos, griebiau jį už peties. 

— Grįžai į Prancūziją? 

Lukas mirktelėjo. 

— Gėriuosi spektakliu. 

Pro akinių stiklus jo žvilgsnis atrodė gyvesnis nei anksčiau. 
Reljefiškame veide ant skruostų tamsavo šešėliai. Jei nebūčiau 
taip gerai jo pažinojęs, būčiau pamanęs, jog jis sėdi ant adatos. 

Lukas, prasibrovęs tarp eilių, sustojo prie klausyklos, priešais 
apsauginį stiklą. Atvėrė permatomas duris ir stumtelėjo mane iš 
kitos pusės. 

- Užeik. 

— Kuoktelėjai, ar ką? Tu... 

— Sakau tau, užeik! 

Atsidūriau klausykloje. Lukas užėjo pro kitas duris, pro kurias 
įeidavo kunigas, ir nuleido abi užuolaidas. Kaip mat buvome 
atskirti nuo minios, nuo giesmių, nuo mišių. Luko balsas sklido 
pro medinius virbus: 

— Aš jį mačiau, Matai. Mačiau savo akimis. 

— Ką? 

- Velnią. In live.* 

Pasilenkiau, bandydamas įžiūrėti jo veidą pro groteles. Beveik 
švytintis. Veido raumenys trūkčiojo. Nuolat kramtė apatinę lūpą. 

— Nori pasakyti, Sudane? 

Lukas tylėdamas gūžėsi tamsoje. Negalėjai atspėti, ar jis tuoj 
apsiverks, ar ims kvatoti. Per pastaruosius dvejus metus parašėme 
vienas kitam tik po keletą laiškų. Aš pranešiau, kad esu priimtas 
į seminariją Romoje. Jis atsakė, kad ir toliau „triūsia“ keliauda- 
mas vis giliau į pietus, kur krikščionys maištininkai kaunasi su 
reguliariąja kariuomene. Jo laiškai buvo keisti, šalti, bejausmiai — 
neįmanoma nustatyti sielos būklę. 

— Sudane, - sukikeno jis, - mačiau tik velnio pėdsaką. Badą. 
Ligas. Mirtį. Vukovare, Jugoslavijoje, mačiau jo darbus. 

Buvau laikraščiuose skaitęs, kad šis kroatų miestas po trijų 
mėnesių apsiausties pateko į serbų rankas. 

- Vaikai bombų nutrauktomis galvomis. Kūdikiai išdurtomis 
akimis. Nėščios moterys išskrostais pilvais, po to sudegintos 
gyvos. Net ligoninėse iš arti pribaigti sužeistieji. Suaugę vyrai, 
priversti prievartauti savo motinas... Mačiau visa tai savo akimis. 
Blogį, koks jis yra. Žmonėse išlaisvintą jėgą. 


* Gyvą. (Angl.) 

Kaip kontrastą prisiminiau savo geltonąją vienutę. Kiekvieną 
rytą klausydavausi Vatikano radijo žinių. Šilumoje ir saugus. 
Paklausiau: 

— Kaip... kaip ištrūkai iš viso to? 

- Stebuklas. 

— Kokiai asociacijai dirbai? 

— Jokiai. 

Dar kartą sukikeno ir prisikišo prie mus skiriančios pertvaros: 

- Įstojau į kariuomenę, Matai. 

— Ką? 

- Tapau savanoriu. Vienintelis būdas tai ištverti. 

Man staiga šovė mintis, kad Lukas atlieka išpažintį, bet aš 
klydau: jis dėl nieko nesigailėjo. Priešingai, didžiavosi, kad ėmė 
veikti. Prakalbau kiečiau: 

— Kaip tu galėjai? 

Lukas vėl susigūžė tamsoje. Giedojimas katedroje nutilo. Tada 
išgirdau garsus daug arčiau: Lukas raudojo. Verkė, prisidengęs 
veidą rankomis. Tuoj pat pakeičiau toną: 

- Turi visa tai pamiršti. Tai, ką darė jie, tai, ką darei tu... Ne- 
gali spręsti apie žmoniją iš tokio paroksizmo. Patekai į siaubingą 
situaciją, ten, kur žmogus tampa pabaisa. Tu... 

Lukas vėl pakėlė galvą ir pasislinko arčiau. Ant skruostų žibėjo 
ašaros, bet jis šypsojosi. Vos įžiūrima šypsena, iškreipiančia veidą. 

- Otuvis dar seminarijoje? 

- Jau trys mėnesiai. 

— Kodėl be sutanos? Slapstaisi? 

— Nesityčiok iš manęs. 

Jis šniurkštelėjo ir nusijuokė: 

— Tai vis dirbi sveikųjų ligoninėje? 

— Ką tu vaidini? Laukei, kol tau sueis dvidešimt ketveri, kad 
suvoktum, jog smurtas egzistuoja? Tau prireikė pabūti Vukovare,. 
kad išmatuotum žmogaus žiaurumo mastą? Ką ruošiesi veikti? 

Vyksi į kitą frontą? Šviesa mumyse, Lukai. Prisimink Evangeliją 
pagal Joną: „Todėl ir pasirodė Dievo sūnus, kad velnio darbus 
sugriautų. * 

- Jis atėjo per vėlai. 

— Jei taip manai, vadinasi, praradai tikėjimą. Mes neturime 
leistis užhipnotizuojami blogio, bet turime skatinti gėrį, vesti... 

- Tapai prisitaikėliu, Matai. Esi fainas, bet prisitaikėlis. Tikintis 
mažas buržua. 

Įsitvėriau grotelių. Navoje vėl skambėjo giesmė. 

- Ko tu ieškai? Ko nori? 

— Tęsti tai, ką pradėjau. 

— Vėl vyksi į Jugoslaviją? 

- Užsirašiau į Kan Ekliuzą. 

— Kur? 

- Policijos karininkų mokyklą. Sausio mėnesį prasideda sesija. 
Būsiu faras. Po dvejų metų persikelsiu į gatvę. Kito sprendimo 
neturiu. Noriu susiremti su velniu jo stichijoje. Noriu išsipurvinti 
rankas. Rauki? 

Jo balsas buvo ramus, tvirtas. Manyje, priešingai, kažkas su- 
dužo. Vėl prisiminiau šventąjį Joną: „Mes žinome, jog esame iš 
Dievo, o visas pasaulis yra piktojo pavergtas.'“** Užsimerkiau ir vėl 
išvydau mudu su Luku, atsirėmusius į kolonas Sezo Šv. Mykolo 
abatijoje. Ketinome pakeisti Bažnyčią, pasaulį... 

- Linksmų Kalėdų, Matai. 

Kai atsimerkiau, klausykla buvo tuščia. 

Patirtą šoką jaučiau keletą mėnesių. 

Seminarija pasidarė nemiela. Sakramentai, liturgija, maldos, 
administracija, išpažintis... Klausiausi, bet negirdėjau, nenoriai 
kartojau judesius. Per Vatikano radiją išgirsdavau žinių apie 


*1Jn 3,8. 
**1Jn5, 19. 


54 


Jugoslaviją. Po kiekvienų skerdynių, po kiekvieno nusikaltimo 
melsdavausi arba pasninkaudavau. Bjaurėjausi pats savimi. Pri- 
sitaikėlis. Tikintis mažas buržua. 

Nesilioviau galvojęs apie Luką. Kodėl šis dėl tikėjimo pamišęs 
intelektualas ketina tapti paprastu faru? Neturėjau jokio atsaky- 
mo. Bet jo sarkazmas neišėjo man iš galvos. Kiekvieną dieną vis 
mažiau ėmiau tikėti savo pašaukimu. Mano mokslai ėmė rodytis 
tušti. Ir labai patogūs! Pasirinkau asketizmą, bet gyvenu kaip paša. 
Pavalgydintas, gavęs pastogę, saugus, ramiai meldžiuosi ir visą 
laiką skiriu tam, ką labiausiai mėgstu, - knygoms. 

Ėmiau mąstyti apie ateitį. Niekada netapsiu kaimo klebonu. 
Baigęs seminariją ir apsigynęs disertaciją liksiu Romoje ir stosiu 
į Grigaliaus universitetą arba Popiežiškąją akademiją - bažnytinę 
VAM*. Pasėdėjęs keliose kėdėse Europos nunciatūrose, imsiu 
kilti teokratijos laiptais, kol pasieksiu aukščiausias Romos kuri- 
jos pakopas. Neblogas „pasirinkimas“ - pasiturimas gyvenimas, 
valdžia. Tai, ko nekenčiau tėvų namuose, dabar buvo beįtraukią 
mane, tik kita forma. 

Išdėsčiau savo abejones aukštesnio rango tėvams. Išpešiau tik 
akademiškus atsakymus - įprasta medinė kunigų kalba, men- 
kavertis balzamas sielos žaizdoms. 1992 metų birželio 29 dieną, 
tą pačią, kai būsimieji kunigai turėjo būti įvesdinti „į šventosios 
apaštališkosios Romos Katalikų Bažnyčios personalo gretas“, aš 
atsisakiau sutanos. 

Lukas klydo, aš nedirbau sveikųjų ligoninėje. 

"Buvau kapinėse. 

Čia visi buvo mirę. 

Aš taip pat. 

Grįžau į Paryžių ir puoliau į Paryžiaus arkivyskupiją. Religinių 
humanitarinių organizacijų sąrašas buvo ilgas. Apsistojau prie 


* Valstybinė administracijos mokykla (Ecole nationale dadministration) - 1945 m. įsteigta mokykla 
aukščiausio rango valstybės tarnautojams rengti. 

pirmosios: ji siūlė misijas žemyne, kurį buvau pasirinkęs, - Afri- 
koje. Belgų pranciškonų asociacija, priimanti į savo gretas civilius 
darbuotojus, man pasirodė tinkamiausia. Jie skverbėsi toliausiai 
į pavojingą zoną. | 

1993 metų pradžioje leidausi į savo pirmąjį nuotykį. 

Ruanda, likus metams iki genocido pradžios. 

Paskutinę sekundę išvažiavimo iš autostrados rodyklės išplėšė 
mane iš prisiminimų. Smukau į Orleano vartų tunelį, mąstyda- 
mas apie Luką ir mus išskyrusius likimus. Lukas visada mane 
aplenkdavo. Taip pagalvojęs suvirpėjau. Niekada neseksiu paskui 
jį savižudybės keliu. Bet dabar turėjau ją pripažinti ir rasti paaiš- 
kinimą. Kažkas atsitiko. Kažkoks neįtikėtinas įvykis išstūmė Luką 
iš pasirinkto kelio. 

Turėjau rasti atsakymą, kodėl jis taip pasielgė. 

Tik tada jis atgaus sąmonę. 

Įstaiga. Popieriai. Lipdukai. Uždariau duris, paskui atplėšiau naują 
cigarečių pakelį. Rūkymas gali pakenkti spermatozoidams ir ma- 
žina vaisingumą. Šis perspėjimas mane nervino. Prisiminiau, ką 
rašė Antonenas Arto apie narkotikus: „Nesvarbu, dėl ko daug ko ' 
netenkame: tai ne visuomenės reikalas.“ 

Užmečiau akį į geltonus lipdukus ant popierių šūsnių. „11 val. 
Paskambinti Diumajė“, „12 val. Diumajė“ ir vėl: „14 val. Diumajė. 
Skubu!“ Natali Diumajė, aukšto rango komisarė ir Kriminalinės 
brigados skyriaus vadė, buvo atsakinga už tyrėjų darbą Orfevro 
krantinės 36 numeryje. Žvilgtelėjau į laikrodį - dar tik 15 valanda. 
Per anksti gerti arbatą su drakonu. 

Nusimečiau lietpaltį ir ėmiau vartyti dokumentus. Neradau 
juose to, ko tikėjausi. Išklausiau pranešimus perduotus radijo 

ryšiu, paskui - fiksuotojo ryšio telefonu: taip pat nieko. Paskam- 
binau Malaspėjui. 

- Nepaskambinai, - užsipuoliau. - Ką nuveikei dėl čigonų? 

- Išeinu iš Nantero fakulteto. Ką tik kalbėjau su romų kalbos 
dėstytoju. Tu buvai teisus. Batai - tai tikro romo darbas. Vyrukas 
sako, kad mūsų klientas galėjo nutraukti aukos kamašus dėl to, 
kad jos šmėkla neimtų jo persekioti. Čigono darbas. 

- Okei. Paskelbsi paiešką KP* tinklalapyje. Sužinok, kokie či- 
gonai dalyvavo paskutiniuose ginkluotuose užpuolimuose 94 apy- 
linkėje. 

- Jau padariau. Taip pat darbuojamės su Kretėjaus centriniu 
komisariatu. Ir gretimų komunų pareigūnais. 

- Kur dabar esi? 

— Krantinėse. Tuoj būsiu vietoje. 

Padėjau medalioną su arkangelu Mykolu ant bylų. 

- Užsuk pas mane prieš pradėdamas rašyti protokolą. Turiu 
tau kai ką. 

Padėjau ragelį ir išsikviečiau Fuko. Kol žiūrinėjau nakties nusi- 
kaltimų suvestinę, į duris pasibeldė. Mano pirmasis grupės narys 
panėšėjo į linksmoką chuliganėlį. Garbiniuoti plaukai, siauri 
pečiai, įsprausti į lakūno stiliaus striukę, nuostabi šypsena. Fuko 
buvo tikras Rodžerio Daltrėjaus, „Vho“ grupės dainininko iš 
Vudstoko festivalių laikų, portretas. 

Mano pavaduotojas jį niūriai užsipuolė, norėdamas priminti 
Luko nelaimę. Sustabdžiau jį rankos mostu. 

- Turi man padėti. Ypatinga užduotis. 

— Kokia? 

- Noriu, kad pasidomėtum Luko vaikinais. Kokiais reikaliukais 
jie užsiiminėjo. 

Jis linktelėjo galvą, bet akys išdavė skeptiškumą. 


* Kriminalinės policijos. 

— Bus karšta. 

- Pakviesk juos paėsti. Girdyk. Vaidink bendrininką. 

— Gerai, pažiūrėsim. 

Vakar Dudu parodė gerą komandos susiklausymo pavyzdį. 
Dėsčiau toliau: 

— Klausyk. Niekas nepažįsta Luko geriau nei aš. Tai, ką jis pa- 
darė, padarė dėl išorinių priežasčių. Reikalas nepaaiškinamas, jis 
užgriuvo iš kažkur ir neturi nieko bendra su depresija ar apnikusia 
bloga nuotaika. 

- Koks tai reikalas? 

— Neturiu supratimo. Bet noriu žinoti, gal jis dirbo prie kokios 
ypatingos bylos. 

— Okei. Viskas? 

— Ne. Perkratyk jo asmeninį gyvenimą. Bankų sąskaitas, kre- 
ditus, mokesčių deklaracijas. Viską. Gauk telefoninių pokalbių 
išklotines: mobiliojo, įstaigos, namų. Visus skambučius per tris 
mėnesius. 

- Tikrai manai, kad to reikia? 

— Noriu įsitikinti, kad Lukas neturėjo paslapties. Kad negyveno 
dvigubo gyvenimo ar ko nors panašaus. 

— Lukas, dvigubo gyvenimo? 

Susikišę rankas į striukės kišenes, Fuko atrodė sumišęs. 

- Taip pat susisiek su Kriminalinės policijos Psichologinių 
tyrimų centru. Kur nors turėtų būti Luko byla. Savaime aišku, 
dirbsi kiek įmanoma diskretiškiau. 

Fuko išėjo dar skeptiškiau nusiteikęs. Aš irgi netikėjau, kad 
toks tyrimas ką nors duos. Jei Lukas turėjo, ką slėpti, būtų pra- 
dėjęs maskuoti savo paties pėdsakus. Nėra nieko sunkesnio, kaip 
medžioti medžiotoją. 

Durys neužsidarė: ant slenksčio stovėjo Malaspėjus. Tvirtas, 
ramus, susisupęs į poliesterio megztuką, kaip visada pasikabinęs 
per petį pintą kaip indėnų medžioklinį krepšį. Į arklio uodegą 

surišti žili plaukai ir pypkė dantyse papildė paveikslą. Labiau 
panėšėjo į techninės pakraipos licėjaus mokytoją, o ne į farą iš 
Kriminalinės brigados, penkiolika metų dirbusį su skaitikliais. 

— Norėjote mane matyti? 

Pypkė prarydavo pusę žodžių. Atidariau stalčių, sugriebiau 
permatomą maišelį ir įkišau į jį medalioną su šventuoju My- 
kolu. 

— Patyrinėk jį, - tariau ir mečiau jam. - Pasitark su numizma- 
tikos specialistais. Noriu tiksliai žinoti, iš kur jis. 

Malaspėjus pavartė maišelį prieš akis. 

- Kas čia? 

- Tai ir noriu sužinoti. Pasikalbėk su profais. Pasisukiok aukš- 
tosiose mokyklose. 

— Atrodo, vėl teks pradėti mokslus. 

Jis įsikišo medalioną į kišenę ir dingo. Dar valandą žiūrinėjau 
ant rašomojo stalo susikaupusius dokumentus - nieko įdomaus. 
17 valandą atsikėliau ir nuėjau aplankyti savo viršininkės. 

Pasibeldžiau. Pakvietė užeiti. Grynas oras ir lengvas smilkalų 
kvapas - visa tai priminė mano paties landynę. 

Natali Diumajė buvo šiurkštoka moteris, bet iš jos išvaizdos 
to negalėjai pastebėti. Apie keturiasdešimt metų, blyškus veidas, 
figūra kaip manekenės, juodi plaukai pakirptais galais, kaip visada 
susitaršę plaukai. Kampuotą grožį švelnino didelės žalios ramios 
akys, takiai besiskverbiančios į tave. Visada elegantiška, madingai 
išsipusčiusi, dėvinti itališkus modelius, tarp kurių nepamatysi 
„Ouai“. 

Tiek apie išvaizdą. O vidumi ji derėjo prie visos brigados: 
atšiauri, ciniška, arši. Iš pradžių triūsė Antiterorizmo skyriuje, 
paskui Kovos su narkotikais skyriuje - rezultatai buvo pavyzdi- 
niai. Ją puikiai apibūdinti galėjo dvi detalės. Pirmiausia akiniai 
su lanksčia ir neleidžiančia sudužti stiklų armatūra: juos galėjai 
suspausti rankoje, bet paskui jie atgaudavo pirmykštę formą. 

Diumajė buvo panaši: nors atrodė nuolaidi, nieko nepamiršdavo 
ir niekada nepaleisdavo iš akių taikinio. 

Antroji detalė buvo jos pirštikauliai. Aštrūs, išsikišę jie panėšėjo 
į itin subtilius deimantų apdorotojų plaktukus, tokius kietus, kad 
gali suskaldyti brangakmenius. 

- Išvirti jums „Keemun“*? - paklausė stodamasi. 

Ji pasilenkė virš virdulio ir arbatinio. Jos judesiai buvo kaip 
studentės ir kartu kaip garsios žynės. Jos ritualas dvelkė senove 
ir religija. Prisiminiau sklindančius gandus, kad Diumajė lanko 
svingerių salonus. Tiesa ar melas? Apskritai netikėjau gandais, o 
šiuo tuo labiau. 

- Jei norite, galite rūkyti. 

Linktelėjau, bet neišsitraukiau savo „Camel“ pakelio. Nėra ko 
tikėtis atsipalaiduoti: jei iškvietė „skubiai“, tai nežada nieko gera. 

— Ar žinote, kodėl jus iškviečiau? 

- Ne. 

- Sėskitės. 

Padėjo prieš mane puoduką. 

- Mes visi sukrėsti, Diurėjau. 

Patogiau įsitaisiau ir tylėjau. 

- Lukas buvo tokio kalibro faras, kad tai negali nešokiruoti. 

- Turite ką nors man prikišti? 

Mano stačiokiškas klausimas privertė ją nusišypsoti. 

- Kaip jums sekasi Perė byla? 

Pagalvojau, kad turiu neblogą uoslę. Bet per anksti trimituoti 
pergalę. | 

— Judu į priekį. Turbūt čigonai. 

- Turite įrodymų? 

— Prielaidų. 

- Atsargiai, Diurėjau. Venkite rasistinių prietarų. 


* Kiniškos arbatos rūšis. 

— Todėl ketinu ją baigti. Duokite man truputį laiko. 

„Ji išsiblaškiusi pritariamai linktelėjo galvą. Visa tai tebuvo 
įžanga. 

- Pažįstate Kondanso? 

— Filipą Kondanso? 

— Nacionalinės policijos generalinė inspekcija, arba PGI, 
Drausmės skyrius. Atrodo, kad Subeira byla neplona. 

— Neplona? 

- Nežinau. Skambino man ryte. Ir ką tik paskambino dar kartą. 

Tylėjau. Kondanso buvo vienas iš tų šūdvežių, kurie džiūgauja 
tik tada, kai perduoda kurį nors kolegą karo teismui. Prisitaikėlis, 
mėgstantis triuškinti saviškius, sutramdyti jų savimylą. 

- Būtent jis rašo raportą apie Luką. Jam tai įprastas tyrimas. 

- Kaip visada. 

- Jis mano, kad farai jau veikia. Šiandien po pietų paskambino 
į Luko banką. Jis be didelio vargo nustatė, kas rausiasi. 

Fuko nedykaduoniavo. Bet dėl korektiškumo galėjo užeiti dar 
kartą. Ji įsmeigė savo drėgnas akis į manąsias. Jos žaibiškai pavirto 
kietomis kaip deimantai. 

— Ko jūs ieškote, Diurėjau? 

- To paties, ko ir inspekcija. Ko ieško visi. Noriu suprasti, kodėl 
Lukas taip padarė. 

— Tai ne depresija. 

- Jokių požymių, kad Luką kamavo depresija. - Pakėliau bal- 
są. - Jis turėjo du vaikus, žmoną. Šūdas, jis negalėjo jų palikti. 
Jam turėjo atsitikti kažkas neįprasta! 

Diumajė paėmė savo puoduką ir nieko nepridūrusi papūtė. 

- Yra dar vienas dalykas, - kalbėjau ramiau, - Lukas katalikas. 

— Mes visi katalikai. 

— Ne tokie, kaip jis. Ne tokie, kaip aš. Mišios sekmadieniais. 
Malda kiekvieną rytą. Toks poelgis nesuderinamas su mūsų tikė- 
jimu, suprantate? Lukas atsisakė gyvenimo, bet kartu ir išganymo. 

Turiu rasti tokio neigimo paaiškinimą. Tai nekliudys tirti kitų 
bylų. 

Komisarė sriubtelėjo gurkšnelį, lyg kačiukas. 

— Kur buvote šį rytą? - paklausė švelniai statydama arbatą. 

- Provincijoje, - atsakiau neryžtingai. - Šį bei tą tikrinau. 

— Vernėjuje? 

Nutylėjau. Ji žvilgtelėjo į orlaidę, pravertą į Senos pusę. Temo. 
Upė atrodė lyg sustingęs cementas. 

- Šiandien dvyliktą valandą buvo užsukęs Levenas-Paju, Luko 
bosas. Jam paskambino Šartro žandarai. Neseniai buvo sulaukę 
skambučio. Ligoninėje daktarėlį aplankė faras iš Paryžiaus. Aukš- 
tas, panašus į įkaušusį tipas. Tai jums ką nors sako? 

Aš staiga pasilenkiau ir nusitvėriau už rašomojo stalo krašto. 

— Lukas mano geriausias draugas. Kartoju: noriu įsikirsti, kas 
jį pastūmėjo į tokį kraštutinumą! 

- Niekas mums jo nesugrąžins, Diurėjau. 

- Jis nenumirė. 

- Puikiai suprantate, ką noriu pasakyti. 

- Norėtumėt, kad darbą atliktų koks nors šūdvežys iš PGI? 

- Jie įpratę. 

- Įpratę tirti smukusių, prasilošusių ar sąvadautojų farų bylas. 
Lukas turėjo kitų paskatų! 

— Kokių? - paklausė ji ironiškai. 

— Nežinau, - tariau ir patraukiau kėdę atgal. - Dar nežinau. 
Bet ta savižudybė turi realų motyvą. Kažką nepaprasto, tai ir 
noriu sužinoti. 

Ji lėtai pasuko savo krėslą. Geidulingu judesiu ištiesė kojas ir 
padėjo aukštus batukų kulniukus ant radiatoriaus. 

- Nėra žmogžudystės, negavome nurodymų. Visa tai ne mūsų 
brigados reikalas. O jūs nelabai tam ir tinkate. 

- Lukas man kaip brolis. 

- Tai ir noriu pasakyti. Jūs suinteresuotas. 

- Turiu pasiimti atostogų, ar ką? 

Niekada nemačiau jos tokios atšiaurios, abejingos. 

— Dvi dienos. Per keturiasdešimt aštuonias valandas metate 
visas bylas ir išsiaiškinate. Paskui grįžtate arti. 

— Ačiū. 

Atsistojau ir nuėjau durų link. Kai paspaudžiau rankeną, ji tarė: 

- Paskutinis dalykas, Diurėjau. Jūs ne vienas turite teisę liūdėti. 
Aš taip pat gerai pažinojau Subeira, kai jis dirbo pas mus. 

Atsakyti nereikėjo. Bet aš intuityviai žvilgtelėjau per petį. Dar 
kartą įsitikinau, kad niekada nieko nesuprasiu apie moteris. 

Natali Diumajė, moteris, vadovaujanti Kriminalinei brigadai 
geležine ranka, farė, išplėšusi prisipažinimus iš GIG* teroristų ir 
išardžiusi afganų heroino grandinę, tyliai verkė, nuleidusi galvą. 

Limbai. 

Prisiminiau šį žodį, kai žengiau pro reanimacijos palatos duris. 
Limbai. Vieta, kur įkalintos Senojo Testamento pranašų sielos, iki 
Jėzus ateis jų išlaisvinti. Paslaptinga vieta, kur gyvena nekrikštyti 
mirę vaikai. Neapibrėžta vieta, tamsi, troški, kurioje teks laukti, 
kol bus nuspręstas tavo likimas. „Nei gyvas, nei miręs“, - yra 
pasakęs Svendsenas. 

Apsirengęs užpakalyje surišamą palaidinį, su popierine kepu- 
raite ir šlepetėmis, užlipau į tamsų koridorių. Kairėje slaugytojos 
kambarėlis, apšviestas naktinės lempelės. Dešinėje kvadratėliais 
padalintas stikline pertvara. Patamsyje girdėjosi tik dirbtinio 
kvėpavimo aparatų spragsėjimas ir daugiafunkcinių monitorių 
pypsėjimas. 


* Ginkluota islamistų grupuotė. 

Prisiminiau Dantės IV giesmės ištrauką, kurioje kalbama apie 
pragarą: 


Stovėjau aš ties kiauryme uolėta, 
Ties aidinčia dejonėm bedugne, 
Kur ašarų tiek tūkstančių išlieta. 


Jinai juodavo tiesiai prieš mane, 
Paskendusi visa rūke klaikiausiam 
Ir slėpininga tartum nežinia? 


18 numeris. 
"Luko palata. 

Lukas diržais pririštas prie trisdešimties laipsnių kampu pakel- 
tos lovos. Aplink vyniojosi permatomi vamzdeliai. Vienas zondas 
buvo įvestas pro šnervę, kitas pro burną ir sujungtas su juodomis 
dumplėmis, kurios pliaukšėdamos kilo ir leidosi. Viena lašelinė 
kakle, kita dilbyje. Ant vieno piršto lyg rubinas švytėjo gnybtas. 
Dešinėje juodas ekranas, išvagotas žalių juostų. Virš lovos per- 
matomi maišeliai su skysčiais. 

Prisiartinau. Atrodo, su ištiktaisiais komos reikia kalbėtis. Iš- 
sižiojau, bet nekilo jokia mintis. Teliko malda. Atsiklaupiau ir 
persižegnojau. Užsimerkiau ir nuleidęs galvą ėmiau murmėti: 
„Tikiu Dievą Tėvą, Sūnų ir Šventąją Dvasią...“ 

Nutilau. Neįmanoma susikaupti. Mano vieta ne čia. Mano vieta 
gatvėje - ieškoti teisybės. Atsistojau įsitikinęs, kad galiu jį priža- 
dinti. Galiu jį išgelbėti. Jei pavyks atskleisti jo poelgio priežastį. 
Mano žinojimas išvaduos jį iš limbų! 

Ligoninės hole priėjau prie sekretorės ir paprašiau pakviesti 
dr. Eriką Tiuiljė, neurologą, kurį vakar man pasiūlė susirasti 
anesteziologas. 


* Vertė Aleksys Churginas. 

Turėjau palaukti keletą minučių, kol pasirodė gydytojas. Apie 
keturiasdešimt metų, iš pažiūros stropuolis. Oksfordo marškiniai, 
megztukas iki kaklo, velvetinės kelnės per trumpos ir suglamžy- 
tos. Plaukų verpetas teikė jam nerūpestingo žmogaus išvaizdą, 
tačiau raginiai akinių rėmeliai tą reikalą taisė. 

— Daktaras Tiuiljė? 

— Taip, tai aš. 

- Majoras Matas Diurėjus. Kriminalinė brigada. Aš - Luko 
Subeira draugas. 

- Jūsų draugui labai pasisekė. 

- Gal turite keletą minučių apie tai pasikalbėti? 

- Privalau būti kitame aukšte. Eime. 

Nuėjau jam iš paskos ilgu koridoriumi. Iš Tiuiljė pasakojimo 
nesužinojau nieko nauja. Kiekvienais metais daugiau nei du 
šimtai tūkstančių žmonių nugrimzta į komą. Tik 35 procentai 
išnyra iš jos sveiki. 

- O kiti? 

- Mirtys. Infekcijos. Daržovės. 

- Man sakė, kad jis apie dvidešimt minučių buvo be gyvybės 
ženklų. 

- Jūsų draugui anoksinė koma, nes nutrūko kvėpavimas. Aišku, 
kažkiek laiko smegenys negavo deguonies. Bet kiek tiksliai? Be 
abejo, žuvo milijardai neuronų, ypač galvos smegenų žievėje, kuri 
lemia pažintines funkcijas. 

— Ką tai reiškia iš tikrųjų? 

- Jei jūsų draugas atsibus, jis tikrai nebus išvengęs komplikacijų. 
Gal jos bus lengvos, gal sunkios. 

Pajutau, kad balu. Nusukau kalbą: 

- O mes? Noriu pasakyti, aplinkiniai. Ką galime padaryti? 

— Galite šiuo bei tuo pasirūpinti. Pavyzdžiui, jį masažuoti. Arba 
trinti tepalais, kad neišdžiūtų oda. Tai ir bus pagalba. 

— Ar reikia su juo kalbėtis? Girdėjau, kad tai gali padėti. 

— Atvirai sakau, nieko apie tai neišmanau. Niekas nieko apie 
tai neišmano. Mano testai rodo, kad Lukas reaguoja į kai kuriuos 
stimulus. Tai vadinama „sąmonės likučiais“. Tad kodėl gi ne? 
Gali būti, kad pažįstamas balsas paveiks jį teigiamai. Pokalbis su 
pacientu gali padėti ir pačiam kalbančiajam. 

— Buvote susitikęs su jo žmona? 

- Pasakiau jai tą patį, ką ir jums. 

— Kokia ji jums pasirodė? 

- Sukrėsta. Ir... kaip čia pasakius... šiek tiek užsispyrusi. Padėtis 
tragiška. Pasirinkimo nėra, teks su ja susitaikyti. 

Jis atidarė duris ir ėmė lipti laiptais žemyn. Vis dar ėjau iš pas- 
kos. Jis tarstelėjo per petį: 

"- Norėjau jūsų paklausti. Ar jūsų draugas gydėsi? Gal jam buvo 
leidžiami vaistai? 

Šis klausimas buvo man užduotas jau antrą kartą. 

— Klausiate dėl to, kad matosi dūrių pėdsakai? 

- Ar žinote, iš kur jie atsirado? 

— Ne. Bet galiu paliudyti, kad jis nevartojo narkotikų. 

— Labai gerai. 

— Tai ką nors pakeistų? 

- Prieš diagnozuodamas turiu atsižvelgti į visas aplinkybes. 

Kai nusileidome aukštu žemiau, jis pasisuko į mane nedrąsiai 
šypsodamasis. Nusiėmė akinius ir pasitrynė nosies galą. 

— Ką gi. Turiu eiti. Belieka viena - laukti. Pirmosios savaitės 
būna lemtingos. Susirasite mane, kai tik panorėsite. 

Jis atsisveikino ir dingo už suveriamų durų. Nulipau į pirmą 
aukštą. Bandžiau įsivaizduoti Luką kvaišinantis. Jokio ryšio. Bet 
iš kur dūrių žymės? Gal jis sirgo? Argi būtų galėjęs tai nuslėpti 
nuo Lauros? Turėjau patikrinti ir tai. 

Greitosios kieme, prie durų į kalėjimo ligoninės skyrių, mirgėjo 
tiek pat mėlynų uniformų, kiek ir baltų palaidinių. Prasmukau 
tarp dviejų farų furgonų ir patekau prie pagrindinio įėjimo. 

Tą akimirką apsigręžiau, nes pasijutau sekamas. 

" Virtinė paliktų kėdžių su ratukais buvo surišta grandinė- 
mis kaip prekybos centro vežimėliai. Ant paskutiniojo sėdėjo 
Dudu. 

Jis buvo iki galo nuleidęs sėdynės atlošą ir pasidaręs gulimąjį 
krėslą. Nenuleido nuo manęs akių, dešinėje rankoje laikė cigaretę. 
Lengvai linktelėjau galvą ir nužingsniavau prieangiu. Atrodė, lyg 
man į nugarą būtų nukreiptas taikiklis. 

„Paslaptis, - pagalvojau, - Luko vyrai saugo kažkokią prakeiktą 
paslaptį.“ 

- Netriukšmauk, mažylės miega. 

Laura Subeira pasislinko, kad galėčiau užeiti. Automatiškai pa- 

- Jos nusmigo, 0 rytoj į mokyklą. 

Linktelėjau, nes neturėjau jokio supratimo, kelintą valandą 
vaikai privalo gultis. Laura paėmė mano paltą, paskui įleido į 
svetainę: 

— Nori arbatos? Kavos? Išgerti? 

— Kavos, ačiū! 

Ji išėjo. Atsisėdau ant sofos ir ėmiau žvalgytis po butą. Subeira 
šeima gyveno kukliame keturių kambarių bute Venseno vartų 
rajone, viename iš plytinių namų, kuriuos pastatė Paryžiaus ne- 
kilnojamojo turto valdyba. Pora jį nusipirko iš karto po vestuvių; 
teko imti daug paskolų, vieną po kitos. Viskas čia žemiausios 
kokybės: parketlentės, faneruoti baldai, pigūs niekniekiai... Tele- 
vizorius buvo pritildytas. 

Apie šį butą Lukas būtų galėjęs pasakyti kaip ir apie moteris: „Iš- 
spręsk problemą kiek galėdamas greičiau, kad greičiau pamirštum. 

Iš tikrųjų jam buvo nusispjauti į gyvenamąją vietą. Jei būtų buvęs 
vienas, jo urvas būtų buvęs panašus į manąjį: be baldų, be jokių 
asmenybės pėdsakų. Abu buvome vienodai abejingi materialiajam 
pasauliui ir ypač buržuazinei ištaigai. Bet Lukas nusprendė bent 
iš pažiūros dalyvauti tame žaidime. Kokonas Paryžiuje, namas 
kaime... 

Laura pasirodė su padėklu: stiklinis kavinukas, du porceliani- 
niai puodukai, cukrinė ir vazelė su sausainiais. Ji atrodė išsekusi. 
Pailgas veidas nuo žilų garbanų atrodė dar labiau susitraukęs, 
jame atsispindėjo įtampa ir nuovargis. 

Jau tūkstantąjį kartą sprendžiau mįslę, kodėl Lukas vedė šią 
paprastutę, protu nepasižyminčią moterį, vaikystės draugę iš 
gimtojo kaimo? Ji dirbo ligoninės sekretore ir kalbėjo lyg blogai 
žaisdama „Scrabble“ žaidimą. Prisiminiau nešvankų Luko pokštą 
jos adresu: „Misionieriaus poza, ir nieko daugiau.“ Šlykštu. 

Ji atsisėdo ant taburetės priešais mane. Mus skyrė žemas stalas. 
Svarsčiau, kokios bus Lauros ir mažylių pajamos. Reikės pasitei- 
rauti, kokią pensiją gauna nusižudžiusio faro žmona. Dabar ne 
laikas aiškintis materialias problemas. Po kelių banalių sakinių 
apie nekintančią Luko būklę Laura pranešė: 

- Užsakiau už Luką mišias. 

- Ką? Bet Lukas ne... 

— Ne dėl to. Pamaniau... 

Ji suabejojo. Lėtai trynė delną į delną. 

— Norėjau, kad susirinktų jo draugai. Visi kartu. Kad kreiptu- 
mės... 

— Nori pasakyti: į Dievą? 

Laura buvo netikinti - dar vienas skirtumas nuo Luko. O man 
nepatiko mintis prašyti dieviškos globos, paskutinį kartą pasiųsti 
SOS į dangų. Šiandien Dievą prisimename tik ypatingomis pro- 
gomis: per krikštynas, vedybas, laidotuves... Įstaiga, kur surašytos 
tik linksmos ir liūdnos datos. 

- Čia ne tik tikėjimo klausimas, - aiškino ji. — Skaičiau apie 
komą. Sakoma, kad įtakos gali turėti aplinka. Kai kurie nubudo 
tik dėl to, kad su jais buvo kalbama ir juos supo meilė. 

— Taigi? 

— Norėčiau surinkti jo draugus. Ir sutelkti energiją, supranti? 
Atsirastų jėga, kurią galėtų pajusti Lukas. 

Kažkoks „Naujojo amžiaus“ projektas. Sausai paklausiau: 

- Kokioje bažnyčioje? 

- Šventosios Bernadetos. Ji už dviejų žingsnių. Lukas nuolat 
joje lankėsi. 

Žinojau koplyčią palei Venseno Vartų prospektą. Savotiškas 
bunkeris po žeme, kurį šiandien tvarkė tamilų bendruomenė. 
Prieš keletą metų užsukau ten auštant, - tuo metu dar priklausiau 
KSB*, buvusiai „Moralės brigadai“, - po to, kai nusiaubiau išori- 
nius miesto bulvarus su visa kekšių armija. Pasakiau: 

- Parapijos komiteto pirmininkas nė už ką nesutiks. 

- Kodėl? 

- Luko poelgis jį pasmerkė. 

Ji rūgščiai nusišypsojo. 

- Vis tie kvaili jūsų principai. Bet juk pats sakei, kad Lukas 
dar nenumirė. 

— Tai nekeičia jo poelgio esmės. 

- Nori pasakyti, kad jis pasmerktas? 

- Liaukis. Bažnyčia turi tam tikras taisykles ir... 

— Ką tik kalbėjau su kunigu, - pertraukė ji. - Indu. Mišios 
poryt ryte. 

Pabandžiau sugalvoti keletą motyvų, kodėl ši naujiena turėtų 
mane nudžiuginti. Nieko nepadarysi. Prisiverčiau galvoti apie 
tikrą krikščionį, užsidariusį ir retrogradą. Prisiminiau Luko me- 
dalioną, saugantį nuo velnio. Laura buvo teisi: mes abu gyvenome 
viduramžiais. 


* Kovos su sąvadavimu brigada. 

— O tu, - paklausė ji, - kodėl tu šį vakarą čia? 

Jos balse jaučiau nepasitikėjimą. Ji visada laikė mane priešu 
ar bent jau varžovu. Aš buvau nepermatomoji Luko pusė, jo 
mistiškoji dalis, giluma, kurios ji nesugebėdavo atskleisti... Ir, 
žinoma, dar tas faro amatas. Visa tai, kaip ji manė, šiandien galėjo 
paaiškinti jo poelgį. 

- Norėjau užduoti tau keletą klausimų. 

- Suprantama. Tai tavo darbas. 

Pasilenkiau arčiau jos ir prakalbau meilesniu balsu: 

— Turiu suprasti, kas sukosi jo galvoje. 

Ji linktelėjo, išsitraukė iš rankovės susuktą „Kleenex“ nosinaitę 
ir nusišnypštė. 

- Arjis nieko nepaliko? Kelių eilučių? Žinutės? 

— Būčiau tau pasakiusi. 

- Viską peržiūrėjai Vernėjuje? 

- Buvau ten šiandien po pietų. Nieko. - Patylėjusi pridūrė: - Tai 
vis jo paslaptys. Jis nenorėjo, kad suprasčiau. 

— Jis nesirgo? 

— Ką turi galvoje? 

— Nežinau. Gal darėsi tyrimus, lankėsi pas gydytoją? 

— Ne. Tikrai ne. 

- Koks jis buvo paskutiniu metu? 

— Linksmas, laimingas. 

— Laimingas? 

Ji žvilgtelėjo į mane iš padilbų. 

- Jis garsiai kalbėjo, nuolat buvo susijaudinęs. Kažkas jo gy- 
venime pasikeitė. 

— Kas? 

Po trumpos pauzės ji metė. 

— Manau, kad jis turėjo meilužę. 

Vos nenuvirtau nuo sofos. Lukas buvo jansenistas. Žemiškieji 
malonumai jo ne tik nedomino, jie paprasčiausiai neegzistavo. 

Lygiai taip pat galima įtarti popiežių, kad nušvilpė Vatikano relik- 
vijas ir ketina jas parduoti. 

- Turi įrodymų? 

— Įtarimų. Daug įtarimų. - Jos žvilgsnis tapo ledinis. - Juk jūs 
taip sakote, ar ne? 

— Kokių? 

Ji neatsakė. Nuleidusi akis nervingai plėšė „Kleenexą“. Tai jau 
buvo ne sielvartas, o įsiūtis. 

- Jo elgesys pasikeitė, - pagaliau vėl prakalbo. - Jis buvo su- 
dirgęs. Moterys jaučia tokius dalykus. Be to, dažnai dingdavo... 

— Kur? 

— Neturiu supratimo. Nuo pereitos liepos. Pirmiausia savait- 
galiais. Taip sakant, darbas. Paskui, rugpjūčio mėnesį, pasakė, kad 
važiuoja į Vernėjų. Dviem savaitėms. Paskui keliavo į Europą. Kiek- 
vieną kartą savaitei. Aiškino, kad tai dėl tyrimo. Bet aš nekvaila. 

— Kada liovėsi tos kelionės? 

- Spalio pradžioje jos dar tęsėsi. 

Lauros įtarimai buvo juokingi. Lukas sakė tiesą, ir viskas: jis 
tyrė asmeninę bylą. Tokie dalykėliai daromi tyliai. Gal tai ta pati 
byla, kurios pėdsakų ieškojau... 

- Tikrai neįsivaizduoji, kur jis važiuodavo? 

- Tiksliai ne. Bet aš taip pat pradėjau tyrimą. Išrausiau jo ki- 
šenes, perverčiau užrašų knygutę. 

— Tu rauseisi... 

- Visos moterys taip elgiasi. Sužeistos moterys. Tu apie tai nieko 
nesupranti. - Jos nosinaitė virto mažomis skiautelėmis. - Radau 
tik nuorodą. Vieną. Bilietą į Bezansoną. 

— Bezansoną? Kodėl? 

- Iš kur man žinoti. Turbūt jo kekšė gyvena ten. 

— Kokia data ant bilieto? 

- Liepos septinta. Tą kartą jis išbuvo ne mažiau kaip keturias, 
dienas. Europa, sakai... 

Laura užvedė mane ant prakeikto pėdsako. Bylos tyrimas nu- 
vedė Luką į Jura departamentą. Pabandžiau ją paprotinti: 

— Manau, kad tu susijaudinusi. Pažįsti Luką ne blogiau nei aš. 
Netgi geriau už mane. Jis nelinkęs į meilės nuotykius. 

— Kurgi ne, - nusišaipė ji. 

- Jis tau kalbėjo tiesą: paprasčiausiai tyrė bylą, ir tiek. Asme- 
ninės problemos, po darbo. 

— Ne. Buvo moteris. 

— Iš kur žinai? 

- Jis pasikeitė. Fiziškai, 

— Nesuprantu. 

- Nesistebiu. - Ji atsikvėpė, paskui abejingai metė: - Nuo to 
laiko, kai gimė mažylės, jis manęs nebeliesdavo. 

Pasimuisčiau ant sofos. Neturėjau noro klausytis tokių paslap- 
čių. Bet ji kalbėjo toliau: 

- Klasikinis atvejis. Nereikalavau. Seksas jo niekada nedo- 
mino. Nuolat bylos, nuolat maldos. O paskui, šią vasarą, viskas 
pasikeitė. Atrodė, kad grįžo... apetitas. Pasidarė netgi nepaso- 
tinamas. 

— Tai greičiau ženklas, kad jis visą dėmesį ėmė skirti jums 
abiem, ar ne? 

- Vargše Matai. Jūs abu to paties galo. 

Ji tai pasakė be jokio švelnumo atspalvio. Ir vėl dėstė: 

— Vienas neištikimybės požymių yra būtent aistros grįžimas. 
Sutuoktinis vėl atgauna norą, supranti? Jis priekaištauja sau. Tai 
lyg kompensacija. Kadangi vyrelis miega su kita, siūlosi atlyginti 
tau nuostolius. 

Pasijutau tikrai nejaukiai. Įsivaizduoti Subeira porą lovoje būtų 
tas pats, kaip pakelti kunigo sutaną. Atskleisti paslaptį, kurios 
niekas nenori žinoti. Atsistojau, tvirtai nusprendęs baigti pokalbį. 
Pagaliau prisipažinau, ko atvykau: 

- Gal galėčiau... Gal galiu apžiūrėti jo kabinetą? 

Ji taip pat atsistojo lygindama „Kleenexo“ gabaliukais aplipusį 
pilką sijoną: 
— Perspėju, nieko nerasi. Aš jau viską išverčiau. 

Kabinetas buvo iščiustytas. Tokia pati dirbtinė tvarka, kaip ir 
36 namo kabinete. Kažin, kuris sutvarkė, Laura ar Lukas? Užda- 
riau duris, nusivilkau švarką, nusisegiau pistoleto dėklą. Iš pirmo 
žvilgsnio čia nėra ko ieškoti. Bet visada gali apsirikti, o laiko aš 
turėjau. 

Apėjau rašomąjį stalą ir nešiojamąjį kompiuterį norėdamas 
pažiūrėti nuotraukas, išdėliotas ant žemo baldo prie lango. Aman- 
dina ir Kamilė, labai užsiėmusios, poniai, baseinas, kaukių dary- 
mas... Atvirukas iš Romos su įrašu mano ranka: „Buvome fabrike. 
Radau gamyklą!“ „Fabrikas“ (suprask, kunigų) buvo užuomina į 
Sezo Šv. Mykolo koležą, „gamykla“ - į Romos seminariją. Kitoje 
nuotraukoje vyras, apsivilkęs mėlyną vairuotojo kombinezoną 
ir užsidėjęs šalmą su lempa. Prie įėjimo į olą jis triumfuodamas 
mojavo virvėmis ir karabinais. Be abejo, Nikola Subeira, Luko 
tėvas, speleologas. 

Lukas apie jį visada kalbėdavo susižavėjęs. Jis žuvo 1978 metais 
Žanderė prarajoje, dviejų tūkstančių metrų gelmėje, Pirėnuose. 
Tuo metu pavydėjau jam tėvo, jo heroizmo, netgi jo mirties, nes 
turėjau tik reklaminį tėvą, mirusį po kelerių metų Venecijoje 
„Harry's“ bare nuo infarkto po pernelyg gausiai aplaistytos va- 
karienės. Kaip pasiklosi, taip išmiegosi. Pasilenkiau prie raižyto 
baldo dangčio - užrakintas. Pabandžiau spintą - tas pats. Atsi- 
sėdau prie rašomojo stalo ir įjungiau kompiuterį. Pastuksenau 
klaviatūrą ir pamačiau, kad šiandien atsidaryti kokiam failui 
nereikia slaptažodžio. Nieko įdomaus. Naminis kompiuteris, 

pilnas sąskaitų, mokėjimo terminų, nuotraukų iš atostogų, žaidi - 
mų. Atverčiau laiškų dėžutę. Asmeniniai elektroniniai laiškai taip 
pat neįdomūs: užsakymai, reklama, anekdotai... Dėmesį patraukė 
tik keli pranešimai. Visi siųsti tam pačiam adresatui ir ištrinti iš 
karto. Atmintyje liko tik po eilutę, žyminčią kiekvieną siuntimą. 
Paskutinis buvo tos dienos, kai žudėsi Lukas, išvakarėse. Adresas 
tikslus: unital6.com. 

Surinkau raides guglyje. 

Svetainė yra: www.unital6.com. Dukart spustelėjau. Logotipas. 
Lurdo fone pasirodė Bernadetos Subiru su melsva juostele silue- 
tas. Po paveikslu itališkas tekstas. Nuo seminarijos laikų puikiai 
kalbėjau ta kalba. 

„Unital6“ yra savanoriška asociacija, organizuojanti piligrimų 
keliones į Lurdą. Kodėl Lukas susisiekė su ta organizacija? Ir vėl 
kilo įtarimas apie mirtiną ligą... Laura atrodė įsitikinusi savo tie- 
sa, bet Hotel Dieu daktarėliai būtų iš karto diagnozavę vėžį arba 
uždegimą. Ar svetainė susijusi su byla? Kodėl jis susisiekė su jais 
prieš pat pirkdamas bilietą į anapus? 

Praleidau įžangą ir peržvelgiau skyrių pavadinimus. „Unital6“ 
veikla buvo įvairiapusė: seminarai, prieglobstis Italijos abatijose. 
Perskaičiau paskaitų sąrašą. Vienintelė tema, galėjusi patraukti 
Luko dėmesį, buvo lapkričio 5 dieną Padujoje numatytas kolok- 
viumas apie „velnio sugrįžimą . Pasižadėjau kreiptis į informaci- 
nių technologijų policijos specialistus. Gal jie sugebės atgaivinti 
elektroninių laiškų tekstus. | 

Palikau kompą ir ėmiausi rašomojo stalo. Stalčiuose aptikau tik 
buhalterijos pėdsakų. Bankų išrašus, sąskaitas už elektrą, draudi- 
mo kvitus, socialinio draudimo lapus... Būčiau galėjęs panagrinėti 
tuos dokumentus, bet nebuvau nusiteikęs peržiūrinėti skaičių. 
Paskutiniame stalčiuje užrašų knygutė: pavardės, iškeverzoti skai- 


knygelę į švarko kišenę, paskui naršiau toliau, aptikau mažyčių 

raktų ryšulėlį. Pakėliau akis: spinta, sieninė spinta su dryžuotomis 
durelėmis... 

Iš juostelių padarytos durelės atsivėrė. Pilkos medžiagos segtu- 
vai, suveržti dirželiais, sudėti vienas ant kito lentynoje, ant šono 
raidė „D“ ir datos: 1990-1999, 1980-1989, 1970-1979... Taip iki 
naujo amžiaus pradžios. Pačiupau segtuvą arčiausiai iš dešinės, 
su užrašu „2000“, pasidėjau ant žemės ir atrišau drobinę juostelę. 

Dvi kišenės, ant kiekvienos vienų metų data: „2000“ ir „2001“. 
Atsiverčiau „2001“ ir pamačiau rugsėjo 11-osios išpuolio vaiz- 
dus. Dūmuose skendintys bokštai, į tuštumą krentantys kūnai, 
paklaikę, dulkėmis apnešti žmonės, bėgantys tiltu. Toliau kitos 
nuotraukos: kūnai išdurtomis akimis, iš po nuolaužų ištraukti 
vaikų biustai. Komentaras aiškino: „Groznas. Čečėnija“. Varčiau 
toliau: griaučių likučiai, ant moteriškų kelnaičių kaukolė sukąstais 
žandikauliais. Nebūtina skaityti legendos. Scena - Emilio Luji 
aukų ekshumacija Osero krašte. 

Kodėl Lukas saugojo tas baisybes? Padėjau bylą į vietą, paskui 
atsiverčiau nuo 1990-ųjų, rinkdamasis metus atsitiktinai. 1993. 
Alžyro kaimo gatvelėje papjautos aukos. 1995. Kūnai nukapoto- 
mis galūnėmis tarp kraujo klanų ir apdegusios skardos gabalų. 
„Savižudžio išpuolis, Ramat Eškolis, Jeruzalė, 1995 m. rugpjūtis.“ 
Ėmė drebėti rankos. Supratau, kad kišenėje mano paties matyti 
košmarai. Juodi kūnai raudoname purve, supjaustyti veidai, kiek 
akys užmato lavonų krūvos. „Ruanda, 1994 m.“ 

Užverčiau segtuvą, kol nuotraukos neišvarė manęs iš proto. 
Keletą kartų turėjau iš naujo užseginėti sagtį. Veidu sruvo šaltas 
prakaitas. Vėl grįžo siaubinga baimė, kaip pačiomis blogiausiomis 
dienomis. Atsistojau, praskleidžiau lango užuolaidas ir ėmiau 
tyrinėti naktyje paskendusį plytinį kiemą. Po kelių sekundžių 
pasijutau geriau. Bet buvau nusivylęs, pažemintas, dar kartą pa- 
matęs, kad Ruanda niekur neišnyko, kad ji vis dar manyje ir 
greitai suerzina. 

Vėl prisiminiau Luką. Štai kur jis leido savo vakarus ir savait- 
galius. Ieškodamas, karpydamas, darydamas blogiausių žmoni- 
jos žygdarbių aprašus. Vėl pasilenkiau prie lentynų ir išsirinkau 
atskirai gulėjusį segtuvą: „1940-1944“. Maniau, kad tai bus nacių 
smurto vaizdai, bet pirmiausia pamačiau nuotraukas iš Azijos. 
Japonai su palaidiniais ir chirurgų kaukėmis moteriai daro vivi- 
sekciją. Legenda aiškino: „Išprievartauta ir apvaisinta tyrinėtojo 
Kojabašio iš 731 skyriaus; šiuo metu jis naikina jos nešiojamą 
vaisių.“ Pirštinėtos tyrinėtojo rankos, kruvinas kūnas, antrame 
plane civiliškai apsirengę žmonės, taip pat su kaukėmis. Grynas 
siaubas. 

Kita kišenė buvo tai, ko tikėjausi: nacizmas ir jo bjaurastis. Sto- 
vyklos. Išbadėję, sunykę, sunaikinti kūnai. Buldozeriu stumdomi 
kūnai. Žvilgsnis sustojo prie vienos skaidrės. Kasdienė scena Auš- 
vico stovyklos 10 bloke 1943 metais: egzekucija, kai pasmerktieji, 
nuogi, veidu į plokštėmis išklotą sieną, laukia, kol karininkas 
iššaus jiems kulką į galvą; dauguma jų - moterys ir vaikai. Paste- 
bėjau vieną detalę ir sustingau: dvi juodos mergaitės kasytės, ypač 
ryškios nuotraukoje, aiškiai matomos ant baltos, gležnos nugaros. 

Viską sutvarkiau, man jau pakako. Kitų lentynų chronologija 
siekė XIX, XVIII amžių... Būčiau galėjęs braidžioti po siaubą iki 
paryčių. Graviūros, paveikslai, raštai - vis apie tą patį: karus, 
kankinimus, egzekucijas, žudynes... Blogio antologija, žiaurumo 
taksonomija. Bet ką reiškia raidė „D“ ant kiekvieno segtuvo šono? 

Staiga supratau. 

„D“ reiškia VELNIAS* arba DEMONAS. 

Pagalvojau apie „Rolling Stones“ Dancing with Mister D**. 

Visi velnio raštai ar beveik... 

Pašokau suskambus mobiliajam. 


* Prancūziškai diable. 
** Šokis su ponu D. (Angl.) 

- Fuko. Ką tik baigiau vakarieniauti su Dudu. 

Buvo beveik 23 valanda. Akyse vis dar šmėsčiojo žiaurūs 
vaizdai. 

— Kaip pavyko? 

— Kainavo prašmatnią vakarienę, bet šį tą išpešiau. Pastaruoju 
metu Lukas tyrė bylą vienas pats. 

Liežuvis pynėsi. Atrodo, Fuko šiltut šiltutėlis. 

— Kokią bylą? 

— Masinos Larfauji nužudymo. 

— Verslininko? 

- Exactly.* 

Pažinojau šį kabilą dar iš Kovos su sąvadavimu brigados laikų. 
Vienas pagrindinių gėrimų tiekėjų Paryžiaus barams, restoranams 
ir klubams. Net nežinojau, kad jis nužudytas. 

— Kada jį nukepė? 

- Rugsėjo pradžioje. Viena kulka į galvą ir dvi į širdį. Iš arti. 
Profo darbas. 

— Kodėl nebuvo užvesta byla? 

— Narkotikų skyrius jau sekė Larfauji. Vyriokas reiškėsi daug 
kur: kanapės, kokainas, heroinas. Jie susitarė su Kriminalinės 
policijos regioniniu skyriumi dirbti kartu. 

- Ką pavyko ištirti? 

- Nieko. Jokių pėdsakų, jokių liudininkų, neaiškūs motyvai. 
Teisėjas norėjo nutraukti bylą, bet Lukas neketino atsisakyti tokio 
kąsnio. 

Šis krauju aplaistytas nusikaltimas nepanaikino įtarimo, kad 
būta korupcijos. Priešingai. Larfauji santykiai su farais visada 
buvo neaiškūs, jis savo klientams - kavinių savininkams užtikrin- 
davo lengvatų bendraujant su policija. Kavinių savininkai gaudavo 


* Tikrai taip. (Angl.) 

IV licenciją*, policija nekreipė dėmesio į landynes, saugojo juos 
nuo galimų reketininkų... Patys farai ir buvo geriausi asmens sar- 
gybiniai. Gal Lukas po šios žmogžudystės ką nors aptiko policijos 
darbe? O gal, priešingai, ką nors dengė? * 

— Ar žinai dar ką nors apie Larfauji? - paklausiau. - Kur jis 
leidosi nugalabijamas? 

— Savo namuose, Onė su Bua gatvėje. Rugsėjo 8 dieną, apie 
23 valandą. 

— Kulka, ginklas? 

- Dudu nieko nenorėjo iškloti. Bet panašu į tikrą egzekuciją. 
Sąskaitų suvedinėjimas arba kerštas. A priori galima teigti, kad 
tai galėjo būti bet koks profas. - Fuko ėmė kalbėti pabrėždamas 
žodžius. - Taip pat ir faras. 

- Lukas taip ir manė. 

- Niekas nežino, ką jis manė. 

— Dudu nepasakojo apie Luko keliones pastaruoju metu? 

- Ne. 

- Kas teisėjas Larfauji byloje? 

- Godjė-Martigas. 

Bloga naujiena. Apgailėtinas dundukas, kalbantis nušlifuotomis 
frazėmis. Jokios galimybės gauti netiesioginės informacijos. Dar 
mažesnė tikimybė peržiūrėti bylos medžiagą. 

— Eik miegoti, - užbaigiau. - Rytoj turėsiu tau kitų užduočių. 

Fuko plyšo juokais. Iš tikrųjų girtas. Išjungiau telefoną. Tikė- 
jausi kitokių naujienų. Neįtikėtina, kad verslininko-dilerio žūtis 
pastūmėtų Luką į neviltį. 

Sugrįžau prie spintos. Apatinėje lentynoje segtuvai pažymėti 
didžiąja „D“ ir po jos einančiomis mažosiomis raidėmis. Abėcėlės 
tvarka. Atverčiau pirmąjį aplanką ir supratau: serijiniai žudikai. 
Surašyti visi: įvairiausių amžių, iš įvairiausių žemynų. Nuo Žilio 


* Leidimas prekiauti alkoholiniais gėrimais. 

de Rėiki Tedo Bandžio, nuo Žozefo Vašė iki Frico Harmano, nuo 
Džeko Skerdiko iki Džefrio Damerio. Nepanorau peržiūrinėti 
tų dokumentų - dauguma aprašytų bylų man buvo žinomos ir 
neturėjau jokio noro vėl voliotis purve. Tuo labiau nepanorau 
vartyti paskutinės eilės, aiškiai skirtos pornografijai ir visokioms 
šlykštynėms, kokias gali sukelti kūno geiduliai. 

Pasitryniau akis ir atsistojau. Laikas imtis didžiosios spintos. 
Pravėriau abi durų puses ir aptikau kitus archyvus, irgi pažymėtus 
santrumpa „D“. Bet šį kartą kita tema: didžiulė velnio paveikslų 
kolekcija, jo atvaizdai įvairiais amžiais. 

Paėmiau segtuvus iš kairės ir atsiverčiau ant rašomojo stalo. 
Senovė, pirmieji žmonijos istorijos demonai, sukurti šumerų ir 
babiloniečių vaizduotės. Stabtelėjau ties vienu iš pagrindinių jų 
mitologijos būtybių: asirų Pazuzu, aistrų ir nelaimių valdovu. 

Universitete klausiausi paskaitų apie demonologiją. Atpažinau 
pabaisą su keturiais sparnais, šikšnosparnio galva ir skorpiono 
uodega. Ji įkūnijo blogus vėjus, atnešdavusius ligas, luošumą. 
Žiūrėjau į riestą snukį, kreivus, nelygius dantis. Pazuzu ištisus 
amžius vienas simbolizavo velnią. Kai būdavo sukamas rimtas 
filmas apie velnią, pavyzdžiui, Viljamo Fridkino „Egzorcistas“, iš 
Irako smėlynų buvo ištrauktas tas pats Pazuzu, juodasis keturių 
vėjų angelas. 

Varčiau toliau: egiptiečių demonas Setas, graikų geidulingumo 
dievas Panas ožio snukiu ir gauruotu kūnu, Lotanas, „tas, kuris 
raitosi , vėliau jis virto Leviatanu... 

Kiti kartotekos lapai. Senasis krikščionių menas, kur Blogis, 
kaip rašoma Pradžios knygoje, vaizduojamas kaip gyvatė. Paskui 
viduramžiai, šėtono aukso amžius. Kartais tai trigalvė pabaisa, 
ryjanti pasmerktuosius Paskutinio teismo dieną, kartais - juodas 
angelas sulaužytais sparnais, dar lietaus laštakai: pabaisų skulptū- 
ros arba bareljefai šlykščiomis marmūzėmis, pykčio perkreiptais 
snukiais, aštriais dantimis... | 

Į duris tyliai pabeldė. Patyliukais įėjo Laura. Buvo vidurnaktis. 
Ji žvilgtelėjo į segtuvus prie mano kojų. 

- Tuoj viską sutvarkysiu, - paskubėjau paaiškinti. 

Ji abejingai mostelėjo ranka: visiškai nėsvarbu. Ji buvo verkusi. 
Akių dažai nuvarvėję, po akimis mėlyni ratilai. Man šovė absur- 
diška ir Žiauri mintis: mano motina niekada nebūtų padariusi 
tokios klaidos. Prisiminiau, kaip automobilyje, kai važiavome į 
tėvo laidotuves, ji dažė blakstienas atspariais vandeniui dažais, 
jei tektų ne laiku apsiverkti. 

— Einu gulti, - tarė Laura. - Tau nieko nereikia? 

Burna buvo perdžiūvusi, bet papurčiau galvą. Vėlus laikas, 
netikėtas artumas su Laura... Jaučiausi nekaip. 

- Jei dirbsiu čia visą naktį, nieko tokio? 

Ji vėl žvilgtelėjo į nuotraukas ant žemės. Liūdnos akys stabtelėjo 
prie Tibeto demono kaukės, išlindusios iš aplanko. 

- Savaitgalius jis leisdavo kabinete, kolekcionavo tas baisybes. 

Balse jutai nebylų nepritarimą. Ji apsisuko, paėmė už durų 
rankenos, paskui apsigalvojo. 

— Norėjau tau kai ką pasakyti. Prisiminiau vieną smulkmeną. 

- Kokią? 

Skubiai atsistojau šluostydamasis rankas į kelnes, buvau visas 
dulkinas. 

- Vieną dieną paklausiau, ką jis veikia tame šiukšlyne. Jis atsakė 
tik tiek: „Radau įėjimą.“ 

- Įėjimą? Nepasakė nieko daugiau? 

- Ne. Atrodė lyg pamišėlis. Prasidėjus haliucinacijoms. - Ji 
nutilo, staiga apnikta prisiminimų. - Jei sugalvosi išeiti naktį, 
užtrenk duris. Ir nepamiršk, kad poryt mišios. 

„Radau įėjimą.“ Ką jis norėjo pasakyti? 

Slinko valandos. Draugijoje su velnius vaizduojančiomis Fra 
Andželiko ir Džoto freskomis, pikta lemiančiais Griunevaldo ir 
Breigelio Vyresniojo paveikslais, Hieronimo Boscho velniu su 

žiurkės uodega, Diurerio velniu-kiaule, Gojos raganomis, Viljamo 
"Bleiko Leviatanu... 

Trečią valandą ryto ėmiausi paskutinės eilės. Palietęs rankomis, 
supratau, kad šiose kišenėse - medikų negatyvai. Kompiuteriniu 
tomografu, magnetinio rezonanso aparatu darytos smegenų nuo- 
traukos. Perskaičiau aprašus. Psichiniai ligoniai, ištikti priepuolių, 
ypač sunkios būklės šizofrenikai. 

Nereikia būti genijumi, kad suprastum, kodėl Lukas visa tai 
darė. Jis manė, kad šiandienos velnio paveikslas gali būti smegenų 
konvulsijos, nufotografuotos konkrečiame organe. Logika ta pati: 
nustatyti visas blogio formas... 
bylai, keletą kitų paėmiau Svendsenui. Įsitaisiau prie rašomojo 
stalo, išsekęs, neturėdamas jėgų išeiti. Mintys ėmė drumstis, jau- 
čiausi vis blogiau ir blogiau. 

Ne tik dėl nuovargio. Slogutis prasidėjo, vos ėmiausi darbo: 
Ruanda. Ką tik matytos žudynių scenos išmušė iš vėžių visai 
nakčiai. Įvertinęs savo nusilpimą, supratau, kad nebegaliu su juo 
kovoti. 

Buvau pasiruošęs keliauti į vieną pusę - į pragarą. 

Į savo prisiminimų šulinį. 

Kai susipažinau su Ruanda, šalies nebebuvo. Bent jau visam kitam 
pasauliui. 

Viena skurdžiausių planetos tautų, bet nei karo, nei bado, nei 
gamtos nelaimių, nieko, dėl ko būtų verta suorganizuoti roko 
koncertą arba patraukti žiniasklaidos dėmesį. 

Atvykau 1993 metų vasario mėnesį. Viskas jau baigta. Ruanda 
gyvena palaikoma energijos, kurią skleidžia neapykanta, kaip 

mirštantysis laikosi tik padedamas nervinės įtampos. Neapykanta 
supriešino tutsių, lieknų, rafinuotų žmonių, mažumą su hutais, 
neaukštais, kresnais, sudarančiais 90 procentų šalies gyventojų. 

Pradėjau dirbti humanitarinį darbą su engiamais tutsiais. Prie- 
šais hutų milicininkai, ginkluoti šautuvais, kuokomis ir jau turin- 
tys mačetes. Visuose šalies kampeliuose jie visiškai nebaudžiami 
daužo, žudo, degina savo priešų lūšnas. „Vilties žemė“ keliauja 
per šalį su maisto produktais, vaistais, esame priversti derėtis prie 
kiekvieno hutų posto ir visada atvykstame per vėlai. Be to, dar 
humanitarinės veiklos džiaugsmai: tiekimo klaidos, vėluojančios 
produktų siuntos, administracinė klampynė... 


1993 m. pabaiga 

Kigalio gatvės skamba nuo TKLRT (Tūkstančio kalvų laisvi 
radijas ir televizija), hutų organo, raginančio naikinti „tarakonus“, 
neapykantos kupinų pranešimų. Tas balsas persekioja mane iki 
dispanserio, kuriame miegu. Jis aidi gatvėse, namuose, skverbiasi 
į pastatų tinką, oro tvankumą. 


1994 m. 

Genocido prielaidų daugėja. Į šalį įvežama 500 000 mačečių. 
Postų vis daugiau ir daugiau. Reketas, smurtas, pažeminimai... 
Niekas negali sustabdyti „Hutu Power“. Nei vyriausybė, nei JT, 
kurios atsiuntė bejėges pajėgas. O Tūkstančio Kalvų balsas nesi- 
liauja: „Kai kraujas pralietas, jo nebesurinksi. Netrukus išgirsime 
apie jį. Liaudis yra tikroji kariuomenė. Liaudis — tai jėga!“ 

Meldžiuosi kiekvieną rytą, kiekvieną vakarą. Neturėdamas 
vilties. Šioje šalyje, kur 90 procentų katalikų, Dievas mus apleido. 
Tai įrašyta raudoname laterite. Tai girdėti šlykštaus radijo balse. 
„Štai išdavikų pavardės: Sebukiganda, Butetės, gyvenančio Kida- 
he, sūnus; Benekala, turintis barą... Tutsiai, parodysime jums, iš 


kur kojos dygsta!“ 

1994 m. balandis 

Prezidento huto Juvenalio Habjarimanos lėktuvas sprogo. 

Niekas nežino, kas organizavo pasikėsinimą. Galbūt tutsių 
maištininkų, esančių tremtyje, frontas, arba hutų ekstremistai, nu- 
sprendę, kad jų prezidentas pernelyg silpnas. O gal svetimos jėgos 
dėl neaiškių priežasčių. Kad ir kaip būtų, tai signalas skerdynėms. 
„Jūs klausotės TKLRT. Šį rytą surūkiau cizą marihuanos. Sveikinu 
vyrukus poste... Te pro jus neprasprūsta nė vienas tarakonas!“ 

Prie kiekvienos barikados prašoma asmens dokumentų. Nu- 
stačius, kad žmonės yra tutsiai, jie žudomi ir metami į ką tik iš- 
kastas duobes. Per tris dienas sostinėje keletas tūkstančių lavonų. 
Hutai susitelkia. Jie turi tikslą: tūkstantis lavonų kas dvidešimt 
minučių! 

Kigalyje kyla triukšmas, kurio niekada nepamiršiu. Tai į kelio 
dangą galandamų mačečių garsas: grasinimo ženklas, džiaugsmo 
ženklas. Geležtės brūžinasi į asfaltą, paskui jos smigs į kūnus. Po 
smūgio kruvinos geležtės staugia... 

Svetimšaliai evakuoti. „Vilties žemės“ darbuotojai nusprendžia 
likti. Įsikuriame Prancūzijos ir Ruandos kultūrinių mainų centre, 
kur įrengta prancūzų karių bazė. Čia atvyksta slėptis tutsiai, jie 
ieško globos, bet kareiviai jau iškeliauja. Turiu paaiškinti bėg- 
liams, kad nieko nebegalime padaryti. Turiu jiems paaiškinti, 
jog Dievas mirė. 

Man pavyksta su paskutiniais Kigalio „Žydraisiais šalmais“ 
išvykti į žvalgybą - JT atšaukė 90 procentų savo dalinių. Tik 
tada pamatau krūvas kelius užvertusių lavonų, eiles lavonų su 
nusmauktomis kelnėmis. Visu kūnu jaučiu, kaip mūsų ratai rieda 
kūnais. Matau sunaikintus kaimus, kuriuose kraujas teka upėmis. 
Matau nėščias moteris išskrostais pilvais, o jų vaisius - sutraišky- 
tus į medžius. Matau išprievartautas merginas: renkasi nekaltas, 
kad neužsikrėstų AIDS. Jos pirmiausia prievartaujamos dėl ma- 
lonumo, paskui lazdomis ir buteliais, sudaužomais jų vaginose. 

Negaliu tiksliai nurodyti, kada man prasidėjo pirmieji negala- 
vimo priepuoliai. 

Galbūt gegužės pabaigoje, per valymo operacijas, kai dyzelinu 
buvo deginami pradėję pūti lavonai. Galbūt vėliau, kai prasidėjo 
Žydroji operacija*, pirmasis rimtas humanitarinis žingsnis, kurį 
Ruandoje įgyvendino prancūzai. Aiškiai atsimenu tiek, kad krizė 
ištiko pabėgėlių stovyklose, kur ligos ir pūvantys lavonai tęsė 
genocidą. 

Pirmiausia man paralyžiavo kairę ranką. Manyta, kad infarktas. 
Bet gydytojas iš GBS** paskelbė savo verdiktą: mano ligos simp- 
tomų priežastis neorganinė. Kitaip sakant, viskas vyksta galvoje. 
Mane išsiuntė į tėvynę. Nukreipimas į Šv. Onos gydymo centrą 
Paryžiuje. 

Nesipriešinau. Nebegalėjau kalbėti. Maniau, kad ištvėriau siau- 
bą, įveikiau kraują. Maniau, kad tas kraujas teka manyje, kaip 
žmogus gyvena su kulka smegenyse. Klydau. Skiepas neprigijo. 
Prasidėjo atmetimo reakcija. Atmetimas pasireiškė savotišku pa- 
ralyžiumi. Pirmasis depresijos, kuri sugniuždys mane, ženklas. 

Šv. Onos ligoninėje bandžiau melstis. Kiekvieną kartą apsipil- 
davau ašaromis. Verkdavau taip, kaip niekada nebuvau verkęs. 
Ištisą dieną. Jusdavau kančią ir kartu palengvėjimą. Prie moralinio 
skausmo prisidėjo ir fizinis išsekimas. Visiškas. 

Maldas pakeitė piliulės, maniau, kad jos mane išgydys. Pasaulio 
suvokimas man buvo tikėjimas. Kištis į suvokimą reiškė apgaudi- 
nėti savo sąžinę, taigi ir Dievą. Bet ar aš dar tikėjau? Nebejaučiau 
jokio tikrumo, jokio stabdžio, jokio saugiklio. Jei kas nors būtų 
atidaręs langą, to būtų pakakę, kad iššokčiau. 


* 1994 m. Prancūzijos inicijuota ir įvykdyta karinė operacija Ruandoje, siekiant užtikrinti šalyje 
saugumą. Joje, be Prancūzijos, dalyvavo Egipto, Nigerio, Senegalo, Čado, Mauritanijos, Bisau 
Gvinėjos karinės pajėgos. 

** Gydytojai be sienų. 

1994 m. rugsėjis 

Pasikeitė gydymas. 

Mažiau piliulių, daugiau pokalbių su psichiatru. Aš, niekada 
savo nuodėmių neatskleidęs niekam kitam, tik kunigui, pasi- 
dalindavęs abejonėmis tik su pačiu Viešpačiu, dabar privalėjau 
išsipasakoti dėl visko abejojančiam specialistui, kuris nėra jokia 
aukštesnė esybė, kurio tylėjimas yra lyg veidrodis, atspindintis 
mano sielos būseną. Net pati mintis man atrodo žiauri. Ji grįsta 
agnostiniu, sumenkusiu, neviltingu žmogaus sielos regėjimu. 


1994 m. lapkritis 

Nepaisant mano norų, nepaisant nieko, ima reikštis pagerė- 
jimo ženklai. Paralyžius traukiasi, retėja ašarų priepuoliai, no- 
ras nusižudyti blėsta. Vietoj dvylikos tablečių per parą pereinu 
prie penkių. Vėl pradedu melstis. Vapaliojimai, nerišlūs žodžiai, 
seiliojimasis. Man teka seilės, tiesiogine tų žodžių prasme, nuo 
antidepresantų... 

Vėl atrandu Dievą. Vis labiau tolsta mintis, kad turiu Jam atleisti 
už tai, ką mačiau ten. Prisimenu vieno savo mokytojo Romoje 
žodžius: „Tikroji tikėjimo paslaptis - ne atleisti, o atsiprašyti, 
atsiprašyti pasaulio, kad jis toks yra, nes mes nesugebėjome jo 
pakeisti. * 


1995 m. sausis 

Grįžau į tikrovę. Išsiunčiu keletą laiškų religinėms organizaci- 
joms, senelių namams, vienuolynams prašydamas menkos viete- 
lės, nesvarbu kokios, kad tik būčiau kartu su žmonėmis. Teologijos 
studijų centras Dromo departamente atsiliepė teigiamai, nepai- 
sydamas mano būklės, nes aš nieko nenuslėpiau apie savo ligą. 

Man skyrė archyvaro darbą. Nors nevaldau rankos, judu, tvar- 
kau, klasifikuoju. Apsuptas bylų, dulkių, besistažuojančių semi: 
naristų, išnykstu toje aplinkoje. Dėl kasdienės saujos piliulių ir 

dviejų vizitų per savaitę pas psichiatrą Montelimare jaučiuosi 
neblogai. Pavyksta nuslėpti depresiją, kuri net ir čia, ypač čia, 
sukeltų nepatogumų, nerimą. 

Kartais užeina krizės. Dreba rankos, kreta kūnas, nepaaiškina- 
mas karščiavimas. Kitais kartais, priešingai, apsunkstu dvasiškai. 
Prasideda apatija. Negaliu nė piršto pajudinti. Toks būnu ištisas 
valandas, mane kamuoja gausybė užplūstančių minčių: mirtis, 
anapilis, nežinomybė... Tokiais atvejais Dievas vėl išnyksta. 

Bet prisiminimai niekada nedingsta. Nors ir saugausi, kiekvieną 
kartą esu užklumpamas netikėtai. Veltui stengiuosi nesiartinti 
prie radijo imtuvų, televizorių ir nesiklausyti kitokių skleidžiamų 
garsų; jei mano ausis, nelaimei; pasiekia baltasis triukšmas ar 
traškesys, pajuntu nenumaldomą šleikštulį, kažkokį vartymąsi 
viduriuose. „Te pro jus neprasprūsta nė vienas tarakonas.“ Bėgu 
į šikinyką išvemti blogos nuotaikos, baimės, bailumo. Viskas 
baigiasi ašarų priepuoliu. 

Kitas pavyzdys. Paprašiau, kad niekada nereikėtų valgyti su 
kitais, nes norėjau išvengti menkiausio šakutės garso, bet kokio 
metalo girgždėjimo. Bet pakakdavo, kad parketą sugirgždintų 
stalas, ir atsidurdavau centriniame Kigalio kelyje. Žudikai staugia 
ir švilpia, kūnai kaupiasi duobėse (kūnai, kurių niekas neskai- 
čiuoja, kūnai, kurie jau beverčiai)... Surinku, paskui prasideda 
konvulsijos. Vėl atsiduriu ligoninėje ir geriu raminamuosius. Dar 
kartą suprantu, kad nepasveikau ir niekada nepasveiksiu. Skiepas 
neprigijo ir nėra jokio būdo išlaisvinti svetimą kūną. 


1996 m. sausis 

Palieku teologijos studijų centrą ir keliauju į nuošalų vienuoly- 
ną Aukštutiniuose Pirėnuose. Vidinis išbandymas. Transcenden- 
tinis pažinimas. Dievo Žodžio paieška. Tarp vienuolių cistersų vėl 
atgaunu jėgas, viltį, gyvybingumą. Atėjo diena, kai tos kasdieny- 
bės ėmė nebepakakti. 

Po to, ką mačiau, nebegaliu likti čia, klūpėti, kalbėti dangui, kai 
pragaras yra žemėje. Mane supantys vienuoliai yra sielos reikalų 
naujokai. Aš aplankiau kitokius kraštus. Mačiau tikrąjį žmogaus 
veidą. Nulupta oda, išvirtę raumenys, išdraskyti nervai. Neįvei- 
kiama Žmogaus neapykanta. Beribis jo smurtas. Reikia gydyti 
žmogaus sielą nuo blogio, bet tai galėsiu padaryti ne tyloje ir 
neatsiskyręs. 

Tada prisiminiau Luką. 

Dvejus metus beveik negalvojau apie jį. Vėl, bet kitaip, imu 
matyti jo siluetą ir girdėti jo balsą. Lukas visada mane pranokdavo. 
Jis visada nuspėdavo šokiruojančias, prieštaringas, paslaptingas 
realybės tiesas. Šiandien vėl supratau, kad privalau eiti jo keliu. 


1996 m. rugsėjis 

Atsiduriu Varnų saloje. 

PKAVM, Policijos karininkų aukštoji valstybinė mokykla, įsi- 
kūrusi Kan Ekliuze, Senos ir Marnos departamente. Pravardė 
„varnų“ kilo nuo to, kad ten visi uniformuoti. Nesutrinku naujoje 
aplinkoje. Dėvėjau sutaną. Dabar demonstruoju ryškiai mėlyną 
karišką švarką. Įveikęs pirmąją pakopą, kai visi karininkai dės- 
tytojai žiūrėjo į mane kreivai dėl mano diplomų, būčiau galėjęs 
išbandyti Sen Sir o Mon d'Orą, „komisarų klubą, nes rezultatai 
kalbėjo už mane. 

Iš kiekvieno dalyko gaudavau geriausius pažymius. Baudžia- 
moji teisė. Konstitucinė teisė. Civilinė teisė. Teisena. Humanitari- 
niai mokslai. Jokių problemų. Sportas - puiku. Lengvoji atletika. 
Šaudymas. Imtynės... Asketiškas gyvenimas, pomėgis viską daryti 
nepriekaištingai pavertė mane baisiu priešininku. 

Bet tik atliekant baigiamąją stažuotę, jau darbo vietoje, išryškė- 
jo geriausia savybė: gatvės jutimas. Susigaudau vietovėje, sugebu 
persekioti, perprantu psichologiją... O svarbiausia - maskavimosi 
dovana. Nors panašus į šparagą ir turiu universiteto diplomą, 

sugebu ištirpti bet kur, sugebu išmokti chuliganų kalbą, tapti 
geriausiu visiškų padugnių draugu. 


1998 m. birželis 

Esu geriausias iš savo laidos. Man 31 metai. Kadangi esu pir- 
mas, turiu pirmumo teisę rinktis kurią nors iš laisvų vietų. Po 
keleto dienų mane pasikviečia mokyklos direktorius. 

- Jūs prašėtės į Kovos su sąvadavimu brigadą? 

— Nair? 

— Gal jus sudomintų darbas centre? Vidaus reikalų ministe- 
rijoje? 

— Kokia problema? 

— Man sakė... Jūs katalikas, ar ne? 

— Nematau ryšio. 

- KSB jūs rizikuojate pamatyti keistų dalykėlių ir... 

Vyras abejoja, paskui išspaudžia tėvišką šypseną. 

- Išdirbau KSB dešimt metų. Tai ypatinga aplinka. Nesu tikras, 
kad iškrypėliams, kuriuos tenka susitikti, reikėtų tokio lygio faro. 

Aš irgi nusišypsau, nulenkiu prieš jį savo metro devyniasde- 
šimties kūną. 

- Jūs nesupratote. Man reikia jų. 


1998 m. rugsėjis 

Panyru į nedorybių paslaptis. Per keletą mėnesių praturtinu 
savo žodyną. Koprofilija - seksualinė anomalija, kai atsiranda po- 
mėgis valgyti ekskrementus. Urinofilija - malonumas, jaučiamas 
matant šlapimą arba turint kontaktą su juo. Zoofilija - konfiskuoju 
krūvą kasečių, kurioms komentarai nereikalingi. Nekrofilija - 
nakties vidury organizuoju atmintinas „amerikietiškojo futbolo“ 
varžybas Monparnaso kapinėse. 

Pasitvirtina, kad turiu talentą maskuotis. Infiltruojuosi bet kur, 
susidraugauju su suteneriais, kekšėmis ir šypsodamasis atskleidžiu 

pačius didžiausius iškrypimus. Įstaigėlės, kur keičiamasi poromis, 
"sadomazochistų klubai, specialūs vakarėliai... Užklumpu, stebiu, 
sulaikau. Nei šlykštėdamasis, nei reikšdamas emocijas. Nuolat 
esu pasiruošęs. Naktį, kad galėčiau veikti. Dieną priimu skundus, 
guodžiu prostitutes, aukų šeimas. Dažnai dirbu dvidešimt ketu- 
rias valandas per parą. Savo kabinete turiu drabužių persirengti. 
Kolegų esu vadinamas darboholiku, „sirgaliumi“, garbėtroška. 
Taip dirbdamas netrukus būsiu kapitonas, tai supranta visi. Bet 
nė vienas nežino mano tikrųjų motyvų. Šios sekso studijos tėra 
pirmasis etapas. Pirmasis pragaro ratas. Noriu įsigilinti į blogį, 
pamatyti visas jo puses, kad galėčiau lengviau su juo kovoti. 

Beje, kaip visada, klystama dėl mano sielos būsenos. Esu lai- 
mingas. Gerbiu įstatymą. Po faro išvaizda slepiu tris vienuolių 
įžadus: paklusnumą, neturtą, skaistybę. Prie jų pridėjau dar vieną: 
vienatvę. Pastaroji man kaip grandiniai šarvai. 

Kiekvieną dieną meldžiuosi Dievo Motinos katedroje. Kiekvie- 
ną dieną dėkoju Dievui už pasiektus rezultatus. Esu įsitikinęs, kad 
Jis man atleidžia už naudojamus metodus. Smurtą. Grasinimus. 
Melą. Dėkoju Jam už pagalbą, kurią suteikiu aukoms, ir už atlei- 
dimą kaltiesiems. 

Liga nedingo. Net miesto vidury, Strasbūro bulvare ar Pigalio 
aikštėje, ir dabar krūpteliu išgirdęs tarškant savo radiją ar sudžerž- 
gus ant šaligatvio metalinei dėžei. Bet suradau būdą nusiraminti. 
Praeities smurtą skandinu šiandienos smurte, 


1999 m. rugsėjis 

Metai purvo, metai nenormalios patirties. Didžiausias dar- 
bas - ne iškrypėliai, o suteneriai, tinklai. Dienos konspiraciniuose 
butuose, sekimas ne tik slavų mafiozų, nedorėlių iš Magribo šalių, 
įtartinų verslininkų, bet ir žymių žmonių, suktų politinių veikėjų. 
Naktys peržiūrint kasetes, naršant po interneto tinklalapius, kai 
jauti ir pasišlykštėjimą, ir erekciją. 

Be to, privalau nematyti įstaigos užkulisių: kolegų, kurie verčia 
transvestitus jiems čiulpti, stažuotojų, kurie naudoja namų kino 
įrangą asmeniniais tikslais. Seksas visur, abiejose veidrodžio pu- 
sėse. 

Juodas vandenynas, į kurį paniręs nekvėpuoju. 

Mėnesiai bėga, ir aš jaučiu permainą. Imu kitiems darytis ne 
toks įtartinas. Teisėjai, laikydami mane tik ambicijų kupinu žmo- 
gumi, pasirašo kratos orderį, vos tik paprašau. Kolegos ima su 
manimi kalbėtis ir netgi suvokia, kad aš labiau mėgstu klausytis. 
Jų atvirumas virsta išpažintimis, ir suvokiu, kaip kova su blogiu 
mus užkrečia ir verčia kiekvieną dieną peržengti leistiną ribą. Vis 
labiau darausi vertas savo pravardės: Kapelionas. 

Galvoju apie Luką. Kur jis šiandien? KPRS? Brigadoje? Cent- 
rinėje būstinėje? Nuo Ruandos laikų praradau su juo bet kokį 
ryšį. Tikiuosi jį susitikti, tirdamas kokią nors bylą, kokiame nors 
koridoriuje. Išgirdęs panašų balsą įstaigoje arba pamatęs panašų 
siluetą teismo salėje, įsivaizduoju, kad tai jis. Paskubu ir nusiviliu. 

Tačiau nenoriu jo ieškoti. Tikiu, kad einame tuo pačiu keliu, 
taigi anksčiau ar vėliau susitiksime. 

Iš kasdienio purvo retkarčiais išnyra dar vienas praeities asmuo. 
Motina. Bėgant metams, netekusi vyro, ji suartėjo su manimi. 
Nepamesdama proto: vieni pietūs per savaitę arbatinėje Kairia- 
jame krante. 

— Kaip sekasi darbas? - klausia gnaibydama pyragaitį su sūriu. 

Galvoju apie iškrypėlį, kurį.prigriebiau vakar. Kaltinamas pa- 
auglio išžaginimu; tai ligonis, mirkantis savo duoną Rytų stoties 
myžyklose. Arba apie piromaną, kurį šiandien ryte rado mirusį 
nuo vidinio kraujo išsiliejimo, - jis leidosi išdulkinamas savo pa- 
ties dobermano. Geriu arbatą pakėlęs pirštą ir lakoniškai atsakau: 

- Gerai. 

Paskui paklausinėju apie naujus darbus jos kaimo namelyje 
Rambujė ir viskas grįžta į savo vėžes. 

Taigi pragaro ugnis iš lėto kūrenasi. 
Iki 2000 metų gruodžio. 
Iki Lila bylos. 

Kartais geriau fiasko negu pergalė. 

Klaida naudingesnė, ji pamoko labiau negu triumfas. Taigi, kai 
ėmiau nagrinėti Brižitos Opic, pagal vyrą Koralen, bylą (mano 
pirmą tikrą „antpuolį“), nemaniau, kad po kelių valandų aptiksiu 
tik krūvą lavonų. Neatspėjau ir to, kad žlugusi operacija privers 
mane ne tik amžinai gailėtis, bet ir bus mano karjeros Krimina- 
linėje brigadoje pradžia. 


2000 m. gruodžio 12 d. 

Mūsų brigadą užgriuvo akte minimo Žano Pjero Koraleno 
žmonos skundas. Žmona kaltina savo vyrą, kad jis vertė ją už- 
siiminėti prostitucija namuose ir jai teko tenkinti sadistų norus. 
Gydytojo raporte parašyta: randai vaginoje, cigaretėmis padaryti 
nudeginimai, plakimo žymės, išangės užkrėtimas. 

Ji teigė, kad šios šlykštynės tėra „lapeliai. Iš tikrųjų jos vyras 
aprūpina įvairaus plauko klientus, kuriuos traukia tik vaikai. 
Per ketvertą metų jis pagrobė šešias 93-iosios Senos-Sen Deni 
apygardos klajoklių gyventojų mergaites ir, jomis pasinaudojęs, 
paliko jas mirti iš bado. Dabar gyvos dar dvi mergaitės, kurios 
yra jų name Lila priemiestyje ir kiekvieną naktį kenčia pedofilų 
antpuolius. 

Užregistravau skundą ir nusprendžiau su savo komanda or- 
ganizuoti „solo“ operaciją. Turėdamas 33 metus ėmiausi pir- 
mojo „antpuolio“. Sudariau puolimo planą ir suorganizavau 
operaciją. | 

2 valandą nakties apsupome namą Tapi Vero gatvėje Lila prie- 
miestyje. Bet neradau nieko, tik Koralenų dukrą, dešimtmetę 
Ingridą, miegančią svetainėje. Tėvai buvo rūsyje. Jie persišovė 
galvas iš nupjautavamzdžio, prieš tai nužudę abi kalines. Per keletą 
valandų žmona apsigalvojo ir perspėjo vyrą. 

Išėjau iš namo apstulbęs. Šaltame ore užsidegiau cizą; aplink 
mirgėjo greitosios pagalbos automobilių ir furgonų, sustatytų įst- 
rižai, švyturėliai. Pabudo gretimų namų gyventojai. Ant slenksčių 
pasirodė kaimynai, apsivilkę chalatus. Uniformuotas policininkas 
išvedė mažąją Ingridą. Kitas priėjo prie manęs. 

- Leitenante, atvažiavo Kriminalinė. 

— Kas juos perspėjo? 

- Nežinau. Grupės vadas laukia jūsų. Pilkas „Peugeot“ gatvės 
gale. 

Apstulbęs nuėjau iki automobilio, pasiruošęs praryti pirmąją 
karčią piliulę, po kurios jų bus dar daug. Priėjus prie „Peugeot“, 
nusileido stiklas vairuotojo pusėje: viduje sėdėjo Lukas Subeira, 
įsigaužęs į striukę su gobtuvu. 

- Patenkintas savim? 

Negaliu atsakyti. Iš nuostabos netekau amo. Lukas nė per plau- 
ką nepasikeitęs. Brangūs akiniai, galingas kūnas, strazdanos. Tik 
kelios raukšlės aplink akis rodo metus. 

- Eikš. Sėskis. 

Numetu cigaretę ir lipu į automobilį. Cizo, šaltos kavos, prakai- 
to ir šlapimo kvapas. Uždarau dureles ir atgaunu žadą. 

— Ką čia veiki? 

- Mus iškvietė. 

- Šūdas. Niekas nežinojo. 

Lukas teikiasi nusišypsoti. 

- Jau kuris laikas neišleidžiu tavęs iš akių. Žinojau, kad rengiesi 
dideliam darbui. 

- Seki mane? 

Lukas žiūri tiesiai į gatvę. Greitosios darbuotojai stumia į namą 
sulankstomus neštuvus. Neperšlampamais apsiaustais vilkintys 
farai žymi įvykio vietą ir varo tolyn pabudusius kaimynus. 

— Na, kas ten viduje? 

Užsidegu kitą „Camel“ cigaretę. Salonas prisipildo melsvo gyv- 
sidabrio spalvos dūmų, panašių į švyturėlių šviesas. 

- Žiauru, - atsakau, įtraukęs pirmąjį dūmą. - Skerdynės. 

- Tu negalėjai numatyti. 

- Taip, iš tikrųjų. Moterėlė mus aplenkė. Neuždariau jos... 

- Nesupratai, iš ko loši, ir viskas. 

- Iš ko lošiu? 

- Brižita Koralen atėjo pas tave ne dėl to, kad ją kamavo sąžinė 
ar norėjo išgelbėti mažyles. Ji tai padarė iš pavydo. Ji mylėjo savo 
niekšelį. Jai patiko kankinimai, tai, kad grūdo jai į putę cizus. 
Pavydėjo ir mažylių. Jų kančių. 

- Pavydėjo... 

Lukas išsitraukė „Gitanes“ cigaretę. 

— Taip, draugeli. Tu neteisingai įvertinai blogio mastą. Jis di- 
desnis, platesnis, nei manoma. Anksčiau ar vėliau Brižita Koralen 
būtų nužudžiusi savo dukrą, jei Koralenas būtų ėmęs į ją dairytis. 

Jis neskubėdamas, ciniškai išpūtė didelį dūmų kamuolį. 

- Turėjai uždaryti ją į areštinę. 

— Atvykai manęs mokyti? 

Lukas neatsakė. Lūpose sustingo šypsena. Išlipo baltais kom- 
binezonais vilkintys policijos ekspertai. 

— Aš niekada nenuleidau nuo tavęs akių, Matai. Ėjome tuo pačiu 
keliu. Aš buvau Vukovare, tu Kigalyje. Aš KPP, tu KSB. 

—- Kokiame KPP? 

- Luji Blano. 

Luji Blano Kriminalinės policijos padalinys aptarnauja karš- 
čiausias Paryžiaus apygardas: 18-ąją, 19-ąją, 10-ąją. Mokykla 
kietiems. 

- Kelias tas pats, Matai. Kad pasiektume tą patį tikslą. Krimi- 
nalinę. 

- Kas tau pasakė, kad noriu patekti į KB? 

- Jos. | 

Lukas rodo į negyvas mergaites, kurias sanitarai neša į grei- 
tosios pagalbos automobilį. Sidabro spalvos apklotai plakasi į 
neštuvus, kartais atidengdami kūnus. Lukas murma: 

- „Gyvenu, bet ne savo kūne. Ir didis yra mano troškimas mirti, 
kad nemirčiau...“ Prisimeni? 

Šv. Mykolo vienuolyno kiemas. Nupjautos žolės kvapas so- 
duose. Riešuto kevalas su nuorūkomis. Šventasis Kryžiaus Jonas. 
Mistinės patirties esmė. Poetas apgailestauja, kad nemirė, nes 
norėjo pagaliau pamatyti Dievo karalystės didybę. 

Bet šias eiles galima suprasti ir kitaip. Su Luku dažnai apie tai 
kalbėdavomės. Reikia savyje sunaikinti tą, kuris gyvena be Dievo. 
Mirti sau pačiam, kitiems, bet kokiai materialiai naudai ir atgyti 
dėl Memoria Dei... „Mirštu, kad nemirčiau.“ Šventasis Augustinas 
jau skelbė šią tiesą prieš keturis amžius. 

- Yra dar viena mirtis, - pridūrė Lukas, lyg paveiktas telepati- 
jos. - Mudu atsisakėme materializmo tam, kad gyventume Dievo 
pasaulyje. Bet toks dvasinis gyvenimas vėl tampa komfortu. Atėjo 
laikas atsisakyti tokio ramaus tikėjimo. Turime numirti dar kartą, 
Matai. Nužudyti savyje krikščionį, kad taptume farais. Turime 
susitepti rankas. Turime persekioti velnią. Jį nugalėti. Jį suprasti. 
Nors ir iškils pavojus pamiršti Dievą. 

- Ir ta kova neįmanoma be Kriminalinės brigados? 

- Tirti nusikaltimus, per kuriuos praliejamas kraujas, - vie- 
nintelis kelias. Pripažįsti jį ar ne? Ar iš tikrųjų nori atitrūkti pats 
nuo savęs? 

Nežinau, ką atsakyti. Po iškrypėliško sekso, kraujas yra tas 
etapas, apie kurį vis galvojau. Bet nenoriu, kad man vadovautų 

kas nors kitas. Lukas ištiesė ranką į melsvų spindulių, mirksinčių 
lyg stroboskopai, pluoštą. 

“ - Šiąnakt susitepei krauju. Ir neprivalai nieko gailėtis. Mes 
turime rizikuoti. Tikrųjų kryžiuočių rankos buvo kruvinos. 

Nesusiturėjęs prajukau iš tokio didžiai iškalbingo pamokslo. 

- Paprašysiu paskyrimo. 

Lukas išsitraukė iš kišenės pluoštelį popierių. 

— Štai jis. Pasirašytas prefekto. Sveikas atvykęs į mano grupę. 

Prapliupau nervingai juoktis. 

— Kada pradėti? 

— Pirmadienį. Trisdešimt treji metai - puikus amžius atgimti! 

2000-ųjų sutikimas lyg antspaudas sustiprino mūsų sąjungą. 

Po to ėjo dvylika mėnesių labai produktyvaus darbo. 

Mūsų grupėje buvo aštuoni policijos karininkai, ir tai buvo 
tvirtas tandemas. Mūsų veiksmai buvo skirtingi ir papildė vienas 
kitą. Aš vaidinau Griežtojo Senio vaidmenį ir supažindindavau 
nusikaltėlį su tyrimo medžiaga tik tada, kai mano byla būdavo 
tvirta lyg betonas, kratas darydavau jau žinodamas, ko ieškau. 
Lukas rizikuodavo ir, norėdamas įtariamuosius išmušti iš vėžių, 
naudojo įvairiausius metodus. Grasinimai, prievarta ir... teatras. 
Jo mėgstamiausi būdai: suvaidinti, kad 36 namo kabinetuose visi 
gerai nusiteikę, ir prisigerinti prie kokio nors suimto tipo; suvai- 
dinti nesuvaldomą religinį pamišėlį ir įbauginti žmogų perskai- 
čius jam kaltinimo išvadas; blefuoti apie turimus įrodymus vežant 
suimtąjį į Santė* ir priversti jį prisipažinti pakeliui. 

Aš buvau chameleonas, santūrus, tikslus, prisitaikantis prie 
aplinkos. Lukas buvo aktorius, pamaiva, visada riečiantis nosį. Jis 
melavo, manipuliavo, sujaudindavo ir išpešdavo teisybę. Jis mė- 
gavosi tokia situacija, nes ji pateisino jo cinizmą. Jei nori laimėti, 
visada turi išduoti savo paties doktriną, naudotis priešo ginklais, 


* Kalėjimas Paryžiaus 16 apygardoje. 

tapti demonu demonui! Jam patiko vaidinti kankinį, priverstinai 
sugedusį, kad pasitarnautų savo Dievui. Jo nuodėmių atleidimas 
buvo mūsų grupės, efektyviausios brigadoje, mokestis už bylų 
išaiškinimą. 

Aš jau nebeturėjau iliuzijų. Katalikiškas drovumas išgaravo. 
Negali maišyti šūdo ir neapsitaškyti. Neįmanoma išgauti prisi- 
pažinimo nesigriebiant jėgos ar nemeluojant. Bet mano elgesys 
man niekada nepatiko, tie atotrūkiai nebuvo mėgstami metodai 
ir, jei buvau priverstas juos naudoti, visada jausdavau sąžinės 
priekaištus. 

Mudu sugebėjome suderinti pozicijas. Draugystė padėjo mili- 
gramo tikslumu išlaikyti pusiausvyrą. Suaugę buvome tokie patys, 
kokie vienas kitą pažinome paauglystėje. Toks pat humoras, toks 
pat atsidavimas darbui, toks pat religinis įkarštis. 

Kolegos galų gale mus įvertino. Teko iškęsti Luko keistenybes: 
adrenalino antplūdžius, depresiją, keistą kalbėjimo manierą. Jis 
kalbėjo apie velnio įtaką arba demono karalystę dažniau negu apie 
nusikalstamumo procentus arba įstatymų pažeidimų diagramas. 
Kartais per susirinkimus imdavo garsiai melstis, ir dažnai susi- 
darydavo įspūdis, kad dirbi su egzorcistu. 

Aš irgi buvau ne ką geresnis: bijojau išgirsti metalo skleidžia- 
mą garsą, buvau alergiškas radijui, niekada neįjungdavau jo savo 
kledare. Be to, maitinausi tik ryžiais ir visą dieną gerdavau žaliąją 
arbatą, nors visi aplink valgė riebiai ir pylė į gerklę. 

Rezultatų laukti reikėjo neilgai. 

Trisdešimt suėmimų per vienus metus. 36 namo kuluaruose 
sklandė anekdotas: „Nusikalstamumas auga? Ne, mūsų šventakup- 
riai pasiraitė rankoves!“ Pravardė patiko. Patiko ir mūsų įvaizdis, 
nors jis buvo savitas ir senamadiškas. O ypač visiems patiko ko- 
mandinis žaidimas. Nors visi žinojo, kad galų gale atmokėti už 
sėkmę neišvengiamai teks skyrybomis. 

2002 m. pradžia 

Lukas Subeira ir Matas Diurėjus oficialiai pakelti į majorus. 
Lukas - Kovos su narkotikais, aš - Kriminalinėje brigadoje. Po- 
pieriuje tai reiškė didesnę atsakomybę ir didesnę algą. Darbe 
kiekvienas ėmėme vadovauti tyrimų grupėms. 

Darbai spaudė, tad vos spėjome atsisveikinti. Tačiau sutarėme, 
kad ir toliau pietausime kartu ir savaitgaliais maloniai leisime 
laiką Vernėjuje. 

Po trijų mėnesių susitikome 36 numerio kieme, bet vienas kito 
nematėme. 

- Aš ištraukiau šokolado gabalėlį. 

Kai atsimerkiau, galvoje dar skambėjo Luko juokas „Auksinėje 
saulėje“, arčiausiai 36 namo esančioje aludėje. Sumirksėjau ir 
pamačiau priešais save klišę: japonas gydytojas iš 731 skyriaus, 
atliekantis vivisekciją. Klišė gulėjo prieš mane ant rašomojo stalo. 

— Mama, tai mano darbas. 

Kelintą valandą aš užmigau? Žvilgtelėjau į laikrodį: 8 val. 15 min. 

- Neliesk! Gausi paskui! 

Mergaitės balsą už sienos nustelbė lėkščių skimbčiojimas, stalo 
įrankių žvangėjimas. Kamilė ir Amandina. Pusryčiai šeimoje su 
kukurūzų dribsniais prieš keliaujant į mokyklą. Pasitryniau veidą, 
kad nuvyčiau slogutį ir galva prašviesėtų. 

Atsiklaupiau ir sudėjau į segtuvus negatyvus, rentgeno nuotrau- 
kas, užrašus ir dokumentus. Kiekvieną aplanką padėjau į lentyną 
chronologine tvarka. 

Kai išėjau iš kabineto, mokinukės stovėjo koridoriuje su kupri- 
nėmis ant pečių. Sklandė dantų pastos ir kakavos kvapas. 

— Kur mano krepšys baseinui? 

- Jis ten, mieloji. Prie durų. 

Du veidukai pasisuko į mane. Po kelių sekundžių jos buvo 
mano glėbyje ir klausinėjo, ar neturiu dovanų. Laura vėl stumte- 
lėjo jas durų link. 

— Maniau, kad tu išėjai. 

— Apgailestauju. Užmigau. 

Išspaudžiau šypseną, bet nuo Lauros, vienos su vaikais, vaizdo 
man suspaudė gerklę. Grįžau į kabinetą, prisisegiau prie diržo 
ginklo dėklą, paskui apsivilkau lietpaltį. 

Kai sugrįžau, Laura tebestovėjo nejudėdama, nugara į uždary- 
tas duris. Ji panėšėjo į betono luitais aprištą skenduolę. 

- Nori kavos? — paklausė. 

— Ačiū. Vėluoju. 

— Nepamiršai rytojaus ryto? 

— Ko? 

- Mišių. 

Kaip visada, nerangiai apkabinau ją. 

- Būsiu. Pasikliauk manimi. 

Po valandos, jau išsimaudęs duše, nusiskutęs, susišukavęs, ap- 
sivilkęs švarų kostiumą, važiavau vienuoliktosios apygardos link. 
Griebiau mobilųjį telefoną. Euko. 

— Matai, po vakarykščio braška galva. 

- Laikykis, drauge. Tu atlikai savo pareigą! 

- Prisiekiu, negaliu sau atleisti. 

- Ar bent prisimeni Larfauji? 

— Luko byla? 

— Turi ką veikti. Kartu užsiimsi ir ja. Iškviesk balistikos speci- 
alistus, morgą, Onė komisariatą, visus, kurie galėtų tau suteikti 
informacijos, išskyrus teisėją ir Narkotikų skyrių. Taip pat surask 
kabilo bylą. 

- Viskas? 

— Ne. Noriu, kad paskambintum į SNCF*. Pernai liepą Lukas 
važiavo į Bezansoną. Patikrink, ar jis panašiu metu ten nevyko 
dar keletą kartų. Pasiteirauk ir oro uostuose. Per pastaruosius 
mėnesius Lukas nemažai pasivažinėjo. 

— Okei. 

— Paskambink ir į Hotel Dieu. Į tarnybą, kuri kasmet tikrina 
mūsų vaikinus. Pasistenk sužinoti, ar Lukas neturėjo sveikatos 
problemų. 

— Aptikai pėdsaką? 

— Per anksti kalbėti. Pasižymėk interneto tinklalapį: unital6. 
com. 

— Kas tai? 

- Italų asociacija, organizuojanti piligrimų keliones. Pasiknisk, 
rask informacijos apie juos. 

- Itališkai? 

— Susitvarkysi. Man reikia piligrimų kelionių sąrašo, metinio 
seminarų plano ir viso kito apie jų veiklą. Noriu turėti jų organi- 
zacijos schemą, įregistruotus įstatus, sužinoti finansavimo šalti- 
nius - viską. Paskui paskambinsi jiems apsimetęs kokia smulkme. 

— Kalbėti angliškai? 

Užgniaužiau atodūsį. Europos policija - ne rytojaus dalykas. 

- Lukas siuntė jiems mažiausiai tris elektroninius laiškus prieš 
pat savo murktelėjimą. Bet juos ištrynė. Pabandyk iš jų gauti 
tekstus. 

— Man nedelsiant reikia aspirino. 

- Pats žinokis, ko tau reikia. Naujienas pateiksi vidudienį. 

Važiuosiu į „Auksinę kekę“, didelę alinę Oberkampto gatvėje; ją 
laiko du broliai, Saidas ir Momo, buvę mano špikai. Tinkamiausia 
vieta profesiniams pokalbiams. Ruošiausi įsijungti švyturėlį, nes 
grėsė kamščiai, bet suskambo mobilusis. 


* Prancūzijos geležinkeliai. 

— Matai? Čia Malaspėjus. 

— Ką nuveikei? 

- Šnektelėjau su numizmatu. Jis identifikavo medalioną. 

— Ką jis sako? 

— Daiktas nėra vertingas. Tai bronzinio medaliono, išlieto Vene- 
cijoje XIII amžiaus pradžioje, reprodukcija. Žinau, kaip vadinasi 
dirbtuvės, kurios... 

- Tiek to. Kokia buvo jo paskirtis? 

- Vyrukas sakė, kad tai buvo fetišas. Dalykėlis, saugantis nuo 
velnio. Jį nešiodavo rankraščius perrašinėjantys vienuoliai. Jie 
bijojo demono, o tas medalionas juos apsaugodavo. Vienuoliai 
buvo neurotikai, jie kvaršino sau galvas dėl šventojo Antano 
gyvenimo if ... 

"- Žinau. Išsiaiškinai, kur pagaminta reprodukcija? 

— Dar ne. Vaikinas užvedė mane ant kelio. Bet tai iš tikrųjų 
dalykėlis be... 

- Paskambink, kai sužinosi ką nors naujo. 

In extremis prisiminiau juvelyrininkės nužudymą Perė. 

- Ir susisiek su farais Kretėjuje. Gal jie sužinojo ką nors naujo 
apie čigonus. 

Išjungiau telefoną. Taigi mano apmąstymai buvo teisingi. Prieš 
nusiskandindamas Lukas pasirūpino talismanu. Daiktas buvo 
naudingas tik simboliškai, nes turėjo jį saugoti nuo šėtono. Tad 
kokie prieštaravimai jį kamavo, jei bijojo ir gyvenimo, ir mirties?.. 

Oberkamfo gatvė. Pasistačiau automobilį už šimto metrų nuo 
alinės. Prie automobilių keliamo triukšmo prisidėjo išmetamųjų 
dujų kvapas, ir man ėmė spausti galvą. Prisidegiau dar vieną cizą, 
nors vis dar buvau nevalgęs. Įtraukiau galvą į lietpalčio apykaklę 
ir vėl ėmiau vaidinti farą. Kartu ir dar vieną vaidmenį - nemigo 
nakties išsekintą vyruką, įpratusį prie knaipių, sugebantį iš labo 
ryto išlenkti kalvadoso. 

10 valanda. Alinė tuščia. Įsitaisiau baro gale ant T formos tabu- 
retės. Keletas tipelių siurbčiojo prie baro, pasiruošę iškrėsti kokią 
nors kvailystę. Toliau prie stalų sėdėjo iš paskaitų išėję studentai. 
Tikrai dykas laikas. 

Atsipalaidavau. Broliai kabilai atnaujino aplinką. Medžio, vario, 
marmuro imitacija. Tikra buvo tik kavos tirščių smarvė ir tabako 
dūmų dvokas. Užuodžiau ir kitą, tik pradėjusį sklisti kvapą: alaus 
ir pelėsių. Dešinėje atviras rūsio dangtis. Atvežė prekes. 

Baro gale pasirodė Momo su glėbiu prancūziškų batonų. Ste- 
bėjau jį nelįsdamas į akis. Šlyno kalnas su balta megzta liemene, 
masyvus veidas su garbanotų plaukų kupeta, stori rantuoti anta- 
kiai ir sunkus smakras. Jis buvo menkučio pagedusio jaunesniojo 
brolio Saido šešėlis vulgarus, didžiulis. 

Nebūčiau galėjęs pasakyti, kuris iš jų pavojingesnis, bet pirštus 
prie tandemo reikėjo kišti atsargiai. 1996 metais GIG smogikai 
užpuolė jų gimtąjį kaimą. Sklido šnekos, kad abu broliai patraukė į 
krūmynus, surado žudikus, išromijo vadus ir privertė kitus suryti 
jų organus. Tai prisiminęs pagalvojau: „Elkis ramiai.“ 

Momo pastebėjo mane. 

- Diurėjus! - Šypsojosi net jo smakras. - Seniai nesimatėme. 

- Išvirsi puoduką kavos? 

Kabilas linktelėjo. Tarp kylančio garo debesėlių jis panėšėjo į 
povandeninio laivo jūrininką mašinų skyriuje. 

— Ne darbe tokiu metu? - paklausė stumdamas putotą puoduką 
baro paviršiumi. 

- Išėjau. Užkniso viršvalandžiai. 

Momo pastūmė prie manęs cukrinę ir alkūnėmis atsirėmė į 
barą. 

— Viršininkai jus vargina? 

— Nori pasakyti, kad jie mane dulkina per visus galus. Vos galiu 
atsisėsti. 

— Darykit kaip mes, dirbkit savarankiškai! Tereikia tapti pri- 
vačiu sekliu. 

Jis prapliupo juoktis, ta mintis pasirodė jam puiki. 

- Visada turėsi viršininką, Momo. Jūs irgi turite tiekėjus. 

Kavinės savininkas pakėlė balsą: 

— Tiekėjai ne viršininkai. Viską sprendžiame mes. 

— Nejuokink. Larfauji laiko jus visus už kiaušių. 

Momo staiga pasidarė panašus į vartininką, pražiopsojusį smū- 
gį. Išsitraukiau „Camel“ cigaretę ir pabaksnojau į barą norėdamas 
suspausti tabaką. Po to griebiau jautį už ragų. 

- Tai ne jis jūsų tiekėjas? 

- Larfauji miręs. 

Užsidegiau cizą ir pakėliau puoduką. 

— Amžiną atilsį. Ką turi pridurti? 

- Nieko. 

- Būtų paprasčiau gyventi, jei žmonės būtų plepesni. Pavyz- 
džiui, girdėjau, kad atidarėte naują barą Bastilijos aikštėje. 

- Na ir kas? 

Momo nenuleido akių nuo rūsio angos. Ten Saidas. Turėjau 
skubėti, kol nepasirodė suktasis brolis. Griebiausi kitokios tak- 
tikos. 

— Tebeturiu keletą bičų Sanitarijos reikalų brigadoje. Jie galėtų 
jus aplankyti. Higiena, sveikata, licencijos... 

Momo pasilenkė prie manęs, skleisdamas nemalonų keistą 
prakaito ir smilkalų kvapą. | 

- Nežinau, ką jūs vaidinat, bet mūsų dienomis farai taip ne- 
besielgia. 

- Larfauji, Momo. Trumpai išdėstyk, ką žinai, ir aš dingstu. 

Vietoj atsakymo pasigirdo variklio ūžimas. Iš rūsio angos išni- 
ro krovininio lifto lankas. Ant platformos stovėjo Saidas, tikras 
admirolas tarp metalinių statinių. Pirmas bandymas nuėjo vėjais. 

- Laba diena, kapitone. Džiaugiuos jus matydamas. 

Išspaudžiau šypseną ir dar kartą nusistebėjau, kad jis taip ski- 
riasi nuo brolio. Momo buvo neaptašytas luitas, Saidas - baigtas 
kūrinys. Po tankiomis juodomis išlygintomis garbanomis matėsi 
smailėjantis veidas. Jo veide vienu metu galėjai įžvelgti keletą 
jausmų atspalvių: švelnumą, panieką, pagarbą, žiaurumą... Tai 
atsispindėjo pailgose akyse, mėsingose, geidulingose lūpose. 

Jis peržengė statines ir atsisėdo ant gretimos taburetės. Šventė 
baigėsi. 

— Užjaučiu. 

Linktelėjau galvą, nervingai purtydamas garbanas. Saidas jau 
žinojo apie Luką ir turėjo suvokti, kaip tai siejasi su Larfauji byla. 
Jis santūriai davė ženklą broliui, ir tas pastūmė jam puoduką 
kavos. 

— Mes visi labai mylėjom kapitoną Subeira. 

Spigus balsas, kaip ir visa kita, buvo saldus, niekinamas. Jis 
kalbėjo neaiškiai, nukąsdamas garsus, lyg turėtų burnoje saują 
alyvuogių. 

— Lukas nemirė, Saidai. Nekalbėk apie jį būtuoju laiku. Jis gali 
nubusti bet kurią dieną. 

— Visi to tikimės, kapitone. Prisiekiu. 

Saidas įsidėjo į puoduką cukraus. Jis vilkėjo karišką storos 
drobės palaidinę ir dėvėjo auksinius papuošalus: grandinę, apy- 
rankę, žiedus. 

— Suprantu jūsų liūdesį. Bet mes nieko nežinom. O jūsų klau- 
simai neprikels kapitono. 

E“ Atsipalaiduok, Saidai. Aš tik perimu jo bylas. 

- Jūs nebe Kriminalinėj? 

Nusišypsojau ir išgriebiau dar vieną cigaretę. Daug klastinges- 
nis už savo brolį. 

- Draugiška paslauga. Ką gali papasakoti apie Larfauji bylą? 

Saidas sukikeno. Jis niekada nežiūrėdavo pašnekovui į veidą.. 
Arba nuleisdavo akis žemyn ir tankiai mirksėdavo, arba žvelgdavo 

į šoną, lyg susikaupęs galvotų. Visa tai tebuvo veidmainystė: Saidas 
žinodavo atsakymus dar neišklausęs klausimo. Jis neatsakė į mano 
klausimą, lūkuriavo. 

- Lukas buvo atėjęs jūsų apklausti dėl tos žmogžudystės, taip 
ar ne“ 

- Žinoma. Gerai pažįstam kvartalą. Žmones, kas kur vaikš- 
tinėja, viską. Bet apie tai nieko nežinojom. Prisiekiu, kapitone. 
Masinos mirtis gryna paslaptis. 

Daviau Momo aiškų ženklą - dar vieną kavos. Slidi Saido kal- 
ba ėmė mane nervinti. Kuo mandagesnis buvo, tuo labiau man 
atrodė, kad jis traukia mane per dantį. Žiūrėjau jam tiesiai į akis: 
geriausia strategija - jokios strategijos. Reikia būti atviram. 

- Klausyk, Saidai. Lukas - mano geriausias draugas, sutinki? 

Saidas tylėdamas iš lėto sukiojo šaukštelį puoduke. | 

- Niekas nematė, kaip atsitiko ta... nelaimė. O aš juo labiau. 
Taigi noriu žinoti, kodėl jis tai padarė. Kas dėjosi jo galvoje, kokios 
problemos buvo darbe. Susigaudai? 

- Žinoma, kapitone. 

- Jis vienas tyrė Larfauji bylą ir, atrodo, byla susuko jam galvą. 
Manau, kad jis kažką aptiko toje mėšlo krūvoje. Kažką, kas galėjo 
jį sugniuždyti. Taigi pasuk makaulę ir suteik man informacijos! 

Beveik rėkiau. Užsikosėjau ir nusiraminau. Šaltakraujis Saidas 
dar kartą neigdamas papurtė savo gaurus, panašius į šalmą. 

— Nieko nežinau apie tą bylą. 

- Larfauji niekada neturėjo nemalonumų su kitais tiekėjais? 

- Niekad apie tai negirdėjau. 

- O su kokiu kavinės savininku? Prasiskolinusiu vyruku, kuris 
būtų panorėjęs atkeršyti? 

- Tokių dalykų tarp mūsų nebūna, jūs tai gerai žinot. 

Saidas buvo teisus. Larfauji nudaigojo profesionalas. Knaipės 
šeimininkas niekada nesamdys tikro žudiko. 

- Larfauji buvo ne tik tiekėjas. Jis vertėsi nelegalia prekyba. 

- Ir čia negaliu jums padėt. Mes neprasidedam su narkotikais. 

Pasukau pokalbį kita kryptimi. 

— Kai Lukas atėjo jūsų apklausti, jis turėjo kokių nors prielaidų 
apie nužudymą? 

— Sunku pasakyt. 

- Vis dėlto pamąstyk. 

Jis vėl metė savo garsųjį žvilgsnį į šoną, vaidindamas, kad mąsto, 
paskui išpoškino: 

— Buvo atėjęs du kartus. Pirmąkart rugsėjo mėnesį, kai Larfauji 
buvo nudaigotas. Paskui šio mėnesio pradžioj. Atrodė visiškai 
išmuštas iš vėžių. 

— Nepasakok man, kad jis pasitikėjo tavimi. 

- Penki stiklai vodkos per mažiau nei pusvalandį - tai jau šioks 
toks pasitikėjimas. 

Lukas visada turėjo potraukį į butelį. Nenuostabu, jei pasta- 
ruoju metu būtų mynęs ant kamščio. Saidas pasislinko arčiau. 
Rankas laikė kur laikęs. Dabar atsidūrė vos už kelių centimetrų 
nuo manęs. Jis taip pat nutarė atsisakyti bet kokios strategijos. 

- Pasakysiu jums, kad Masinos byloje galite pasiekti daugiau 
nei kapitonas. 

— Kodėl? 

- Todėl, kad jūs tikrai tikintis. 

— Lukas taip pat buvo krikščionis. 

— Ne. Toli gražu. Jis veikiau iš tiesų buvo praktikuojantis. 

Sriūbtelėjau kavos ir pajutau, kaip degina skrandį. 

— Ko tu sieki? 

— Larfauji taip pat buvo labai tikintis. 

— Na ir kas? 

— Pagalvokit apie žmogžudystės išvakares. 

— Rugsėjo 8-0ji. 

— Kuri savaitės diena? 

— Neturiu supratimo. 

- Šeštadienis. Ką daro musulmonas šeštadienį? 

Susimąsčiau. Nesupratau, kur suka Saidas. Jis kalbėjo toliau: 

- Jis linksminas. Po penktadienio maldų tikras tikintysis atsi- 
palaiduoja. Kūnas silpnas, kaip sakot jūs Prancūzijoj... 

— Nori pasakyti, kad tą vakarą jis buvo ne vienas? 

— Larfauji turėjo šiokių tokių įpročių. Jo šeima buvo Alžyre. 

- Jis turėjo meilužę? 

— Ne meilužę. Vištyčių. 

Pagaliau suvedžiau galus. Larfauji buvo nužudytas namuose, 
apie 23 valandą. Tikrai buvo ne vienas. Niekas nekalbėjo nei apie 
liudininką, nei apie antrą kūną. Merginai pavyko pasprukti, o ji 
matė viską. 

— Žinai, kas ta mergina? 

— Ne. 

— Nevaidink kvailio. 

- Pasitikėkit manim, - nusišypsojo. - Turit būdų ją surast. 

Pagalvojau apie savo patirtį Kovos su sąvadavimu brigadoje. 
Žinojau visus taškus. Tačiau ieškoti prostitutės, kai nežinai jos 
kliento pomėgių, tai tas pats, kas ieškoti šovinio tūtos po Hezbola 
antpuolio. 

— Ką jis mėgo? 

- Ieškokit, kapitone. Jūs tą sugebat. 

Galvoje plaukiojo kažkoks prisiminimas, bet negalėjau suvokti 
koks. 

— Kalbėjai apie tai su Luku? 

— Ne. Jis klausinėjo ne apie aplinkybes, o apie priežastis. Atrodė, 
jis tiki, kad buvo suvestos sąskaitos. Problema... - Saidas padve- 
jojo. - Problemą matote jūs! Čia mūsų reikalas... 

— Jis tau taip sakė? 

- Jis man nieko nesakė, bet buvo susinervinęs. Gerokai susi- 
nervinęs. 

Ir vėl įtarimas korupcija. Atsistojau. 

— Gal netrukus ateis vyrukai. Iš būstinės. 

— Jaučiai? 

— Nieko jiems nepasakok. 

— Nieko nemačiau, nieko nežinau, kaip sakoma Prancūzijoj! 

Pasukau įstiklintų durų link. Į alinę rinkosi žmonės, artėjo 
aperityvo metas. Atsisukau į Saidą. 

— Paskutinis dalykas: Larfauji nebuvo įsivėlęs į satanistų isto- 
rijas? 

— Kieno? 

- Žmonių, kurie garbina velnią. 

Kabilas ėmė kikenti. 

— Mes ne prancūzai, palikom savo demonus namuose. 

- Kas yra jūsų demonai? 

— Džinai, dykumos dvasios. 

- Larfauji tuo domėjosi? 

- Čia nieks nesidomi džinais. Jie neperėjo sienos, kapitone. 
Sarko laimei! 


16 


Aplankiau dar dviejų barų savininkus, paskui vieną tiekėją, Lar- 
fauji draugą. Nesužinojau nieko daugiau. Nei apie kabilo nužu- 
dymą, nei apie įsivaizduojamą tos nakties panelę. Atėjo laikas 
stabtelti pas smuklininką kiną ir praryti Kantono ryžių porciją, 
paskui užsukau į Teismo medicinos institutą ir atidaviau Svend- 
senui iš Luko paimtas medicinos tyrimų nuotraukas; norėjau 
sužinoti, kokie tiksliai smegenų pažeidimai jose matyti. Pagaliau 
grįžau į gimtąją pastogę. 

Vos spėjau atsisėsti, suskambo fiksuotojo ryšio telefonas. Fuko, 
lyg įkrauta baterija. 

— Ar tu niekada neatsiliepi mobiliuoju? 

- Išklausau pranešimus. 

— Kur jau ten. Turiu naujienų apie Larfauji nužudymą. 

- Klausau. 

— Kalbėjausi su vyruku iš balistikos skyriaus. Jis prisimena, kad 
buvo trys kulkos. Pasitvirtina hipotezė, kad tai egzekucija. 

— Kodėl? 

- Pašnekovas sakė, kad panaudotas ginklas buvo MPKS. 

MPKS buvo pistoletas-kulkosvaidis, naudojamas prancūzų 
desantininkų. Susidūriau su juo, atlikdamas balistikos praktiką. 
Dauguma modelių gaminami iš polimerų, kad apgautų radarus. 
Toks ginklas piršo mintį, kad Larfauji žudikas buvo elitinis ka- 
riškis. 

- Ką jis tau dar pasakė? 

- Vaikinas naudojosi duslintuvu. Visos trys kulkos turėjo bū- 
dingas įpjovas. Bet yra ir įdomesnių dalykų. Mano technikas ap- 
skaičiavo kulkų greitį pagal jų susidūrimą su taikiniu. Neklausk, 
kaip jis tai padarė, aš nieko nesupratau. Jo nuomone, kulkos greitis 
buvo mažesnis nei garso greitis. Kulka skriejo lėčiau nei garsas. O 
MPKS yra viršgarsinis. Jo kulkos pasiekia taikinį greičiau, negu 
pasigirsta šūvio garsas. 

— Aš taip pat nieko nesuprantu. 

- Tai rodo, kad žudikas pats perdarė savo šaudyklę, norėdamas 
sumažinti kulkos greitį! 

— Kodėl? 

- Profo triukas. Jis nenorėjo gadinti savo ginklo. Per ilgesnį 
laiką viršgarsinės bangos apgadina vamzdį, ypač dūslintuvą. Mūsų 
vyrukas taupo įrangą. Atrodo, šį metodą dažnai naudoja kareiviai, 
parašiutininkai, samdiniai. Mano specialistas sako, kad darbą 
atliko kariškis arba profesionalas. 

Kodėl reikėjo samdyti „profesionalą, kad pašalintų tiekėją? 
Besiklausydamas pastebėjau, kad jis jau padėjo ant mano rašo- 
mojo stalo prefektūros bylą apie Larfauji. Atverčiau aplanką ir 

įsižiūrėjau į neseną vaikino fotografiją - storas kabilas, paniuręs, 
prastai nusiskutęs, pomada išteptais plaukais. Kiti lapai. Tvarkin- 
gas šaunuolio CV, nes jis ne kartą flirtavo su Kriminaline policija. 
Vėl sutelkiau dėmesį į Fuko. 

- Išknisai ką nors apie Bezansoną? 

- Lukas ten keliavo penkis kartus. Atsiųsiu tau datas. 

— Kitos kelionės? 

— Katanija Sicilijoje, pereito rugpjūčio 17 diena. Krokuva, rug- 
sėjo 22-0ji. 

Dvejojau, bet ėmė pirštis mintis apie gražuolę. Gal Lukas šiek 
tiek paiškylavo meilės reikalais. Neįtikima. Lukas negalėjo turėti 
meilužės. 

- O kita informacija? Banko ataskaitos, pokalbiai telefonu? 

- Bus. Gausiu vakare. Vėliausiai rytoj ryte. 

- Gydytojų duomenys apie Luką? 

- Kalbėjau su daktarėliu. Jis buvo sveikas kaip ridikas. 

- Psichinė būsena? 

— Neįmanoma gauti duomenų. 

Puoliau prie kitos temos. 

— O „Unital6'? 

- Viskas košer. Jie organizuoja keliones į Lurdą neįgaliesiems, 
parūpina senukams pensininkams prieglobstį vienuolynuose vi- 
soje Italijoje, kartais Prancūzijoje. Taip pat skaito paskaitas. 

- Ar numatyta kas nors apie velnią? 

— Lapkričio mėnesį taip. 

- Galėtum gauti dalyvių sąrašą, temas ir taip toliau? 

- Žinoma. 

— Iš kur gauna finansavimą? 

- Piligrimų aukos. Atrodo, kad jų pakanka. 

- Elektroniniai laiškai? 

- Kalbėjau su sekretoriumi. Jis prisiekinėja, kad nieko nėra 


gavęs. 

— Meluoja. Lukas jiems pasiuntė ne mažiau kaip tris laiškus. 
Spalio 18 ir 20 dieną. 

- Tas vyrukas nieko nežino. 

- Pasirausk dar. 

Padėkojau Fuko už darbą. Jis pokalbį tęsė: 

— Matai, turiu rūpesčių su Jaučiais. 

— Žinau. Jie su tavimi kalbėjosi? 

— Tikriau tariant, mane išsikvietė. Kondanso ir dar vienas tipas. 

— Ką jiems sakei? 

— Pūčiau miglą. Pasakiau, kad Lukas su mumis tyrė vieną bylą, 
nesuspėjo perduoti mums visos turimos informacijos. 

— Ką jie atsakė? 

— Nusižvengė. Jie nebenuleis akių nuo mūsų šiknų, gali ne- 
abejoti. 

— Diumajė pridengs mus 48 valandas, pradedant nuo vakar. 

- Mažoka. 

— Dar vienas argumentas, kad pasijudintum. 

Įnikau į Larfauji bylą. Jau po pirmų eilučių atgijo atmintis. Su 
šiuo vyruku buvau susidūręs: 

Larfauji, Masina Mohamedas. Gimė Orane, 1944 m. vasario 
24 d. Per jaunas, kad tarnautų kariuomenėje, kai vyko „prancūzų 
tvarkos palaikymo operacijos" Alžyre, bet pakankamai senas, kad 
patylomis susidėtų su NIF*. Buvo įtariamas, kad dėjo bombas 
Alžyro mieste. Po dešimties metų, paveldėjęs iš tėvų bakalėjinin- 
kų pinigų, atidarė barą Tamanrasete prie pat Sacharos dykumos. 
1977 .nietais įsikuria kitoje dykumos pusėje ir pastato viešbutį- 
restoraną Agadese, Nigeryje. Klestėjimo metai. Kabilas valdė gal 
net aštuonias kavines ir viešbučius juodojoje Afrikoje, įtakos zona 
siekė Brazavilį ir Kinšasą... 


* Nacionalinio išsivadavimo frontas. 1954-1962 m. Alžyre vyko partizaninis alžyriečių karas su 
prancūzų karine ir administracine valdžia. 

Žinojau šias detales, bet dabar prisiminiau jas labai tiksliai. 
Paryžiuje net tada, kai Larfauji tapo vienu svarbiausių tiekėjų, jis 
vis dar buvo pravardžiuojamas Afrikiečiu ir žinomas kaip moterų 
iš Afrikos mėgėjas. Masinai Larfauji pasistodavo pamačius juodą 
pasturgalį. 

Štai ką man pasufleravo Saidas. 

Kekšė, taip, bet kekšė black“. 

„Turite būdų ją surasti , - pasakė tas sukčius. Tiesioginė užuo- 
mina, kad pažįstu afrikiečių bendruomenę ir jų prostitucijos 
tinklą. 18 valanda. Telefonas nepadės prasibrauti į tas džiungles. 
Ir nėra ko galvoti ten brautis dieną. Teks laukti nakties. 

Ir net gilios nakties. 

Paskambinau Malaspėjui: 

— Ką ištraukei apie vyruką iš Perė? 

- Tu buvai įžvalgus. Čigonų liežuviai atsiriša. Grinji ir Šampinji 
taboruose minimas vienas vardas. Rumunijos čigonas iš Kalde- 
rašo giminės. Atrodo, psichiškai nesveikas. Linkęs smurtauti, 
paranojiškas, mistikas. Kretėjaus vaikinai tikrina jo alibi. 

- Super. Paskambink Mejė ir papasakok jam viską. Tegul parašo 
tinkamą raportą. Noriu, kad rytoj ryte jis būtų ant Diumajė stalo. 

- Jis turi šeimą, tikiuosi, žinai? 

- Tai skubu. O medalionas? 

- Standartinė reprodukcija. Beveik vaiko darbas. Gamykla 
Verkore juos štampuoja partijomis ir... 

— Noriu visos ataskaitos rytoj. 

— Matai... 

— Ką? Ir tu turi šeimą? 

— Ne, bet... 

— Tada pirmyn, prie darbo. 


* Juodukė. (Angl.) 

Išjungiau ir mobilųjį, ir fiksuotojo ryšio telefoną, užstūmiau 
kabineto durų skląstį. Nuleidau sėdynės atkaltę, vietoj antklodės 
pasiėmiau lietpaltį ir išjungiau šviesą. 

Nustačiau žadintuvą vidurnakčiui. 

Ankstyviausias laikas pulti juodąjį žemyną. 

Afrikos naktis. 

Ji lyg kitokia naktis, kitoje Paryžiaus sutemų pusėje. Miglota 
žemė, kur tolumoje galėjai įžvelgti užgesusias žarijų krosneles, 
duslų ūžesį. Paslaptinga pakrantė su skambančiais muzikos rit- 
mais, romo kvapais, sklindančiais pro pravertas barų duris, baka- 
lėjos parduotuvėmis, kuriose slepiasi nelegalios knaipės, laiptais 
į įrengtus rūsius. 

Pažinojau tas šviesas. Nuo pačių ryškiausių iki paprastų žiba- 
linių lempų Paryžiaus pakraščiuose arba šiauriniuose priemies- 
čiuose. Dar nuo tada, kai dirbau Kovos su sąvadavimu brigadoje, 
gerai įsidėmėjau tuos adresus, kurie, be muzikos ir baltakės, visada 
siūlydavo ir meilę už atlygį. 

Pradėjau savo turnė nuo Kairiojo kranto. Sen Žermen de Prė 
rajone buvo madinga afrikiečių prostitucijos įstaigėlė. „Ruby 's“ 
baras Dofino gatvėje. Mėgau tą vietelę dėl jos familiarios, nerūpes- 
tingos atmosferos, keistos vietos: tamsiai raudonos kinų stiliaus 
durys XVIII amžiaus grįsto kiemo gilumoje, pačiame literatūrinio 
kvartalo centre. 

Ten sutikau senų pažįstamų: durininkų, nuolatinių lankytojų ir 
kitų įstaigėlės šulų. Keletą minučių praleidau vestibiulyje, juodųjų 
patinų teritorijoje, nes baras, podiumas ir sofos buvo rezervuota 
moterims ir prostitučių klientams - baltiesiems. Paskui palikau 
tą fauną ir įsmukau į drabužinę pas Kokotę. 

Kokotė buvo zayrietė, ją nuolat matydavau prie baro. Nepakei- 
čiama Afrigue by night“ figūra. 

— Malonu tave matyti, Degtuk! Kaip meilės reikalai? 

Degtukas buvo mano pravardė tarp blacks. 

- Nė iš vietos. O kaip laikaisi tu, Kultūriste? 

— Nekalbėk apie tai. Šį kartą mesiu jį! MESIU JĮ!!! Jį ir jo pim- 
paliuką. 

Juoko pliūpsniai. Kokotė gyveno susidėjusi su kultūristu, pikt- 
naudžiaujančiu dopingo preparatais, androgenais, kurie naikino 
jo spermatogenezę ir darė jį nevaisingą. Kokotė siuto matydama, 
kaip tas raumenų kalnas šaukšteliu ryja testosteroną, nes ji svajojo 
tik apie vaikus... 

- Kas tave čia atvedė, brangusis? 

- Ieškau Klodo. 

- Čia jo nerasi. Jis susipyko su šeimininku. Geriau keliauk į 
„Keur Samba“. 

Klodas buvo vienas iš mano senų špikų. Dramblio Kaulo Kran- 
to pilietis, kuris, nors ir nebuvo tikras suteneris, tapo patarėju, 
genčių, tinklų, piniguotų klientų tarpininku. Žmogumi, „reika- 
lingu“ bendruomenei. 

Keturi bučkiai ir pasukau išėjimo link. Staiga apsigalvojau. 
„Tik užmesiu žvilgsnį, - pamaniau, paskui sugrįžau ir pasukau 
į salę. Patamsyje mane užliejo muzika, remiksuotas zoukas, ir 
apstulbęs sustojau. 

Jos buvo čia, ant podiumo, aukštos, juodos, beveik nejudančios, 
besilankstančios pagal muzikos ritmą. Susitelkusios ir kartu išdi- 
džios, laisvos. Atrodė, kad jos jaučia tai, ko niekas kitas tuo metu 
nesuvokia - judesių tėkmę, nepakartojamą ritmo melancholiją. 
Kiekviena tai darė savitai. Magiški ratai klubais, iškeltos rankos, 
lyg atsisveikinant su tvirta žeme; siūbuojantys liemenys, lyg jos 


* Afrika naktį. (Angl.) 

liptų nematoma siena, trūkčiojantys strėnų judesiai, laukinis san- 
tūrumas... 

Pilvo apačią suspaudė jaudulys. Kaip aš galėjau pamiršti „tai“? 
Kaip, tiek laiko išdirbęs Kriminalinėje, galėjau atsispirti gundy- 
mui ir atsisakyti nuotykių? Tyliai išėjau, neatsigręždamas bėgau 
nuo savo geidulių šešėlio. 

Sėdau į automobilį ir nuvažiavau krantinėmis. Juoda ir lėta 
Sena, šviesas sklaidančios bangos, įspūdis, lyg plaukčiau kita 
upe, žinoma tik man vienam, išilgai kurios stūkso afrikietiškų 
krantų pontonai. Prie Grand Palais pervažiavau Seną ir pasukau 
į aštuntąją apygardą. 

„Keur Samba“. Prašmatnesnė užeiga nei „Ruby's“, bet ne tokia 
šeimyniška. Man ypač patiko jos dekoras. Stiklo sienos su se- 
noviniu apšvietimu, stilizuoti džiunglių motyvai, liūtai, palmių 
lapai, gazelės... Buduaro stiliaus akvariumas, konjako atspalviai. 
Nuėjau išilgai baro vos vos prisiliesdamas aukštų, kaip ir aš, juodo 
šilko būtybių, paskui priėjau tualetą, kur manęs laukė dar viena 
pažįstama. 

Merlina stovėjo prie stalo, užversto cigarečių pakeliais ir pre- 
zervatyvų dėžutėmis. Ištįsęs veidas, virš jo didžiulė juodų lakuotų 
plaukų kupeta, sruogos prilipusios prie smilkinių. Mane pamačiu- 
si, ji iš pradžių ėmė juoktis lyg papūgėlė ir pagarbiai pasisveikino. 

— Sveikas, mano gražusis tubabe! 

— Sveika, Merlina. 

„Tubabas“ yra terminas, vartojamas Vakarų Afrikoje, jis reiškia 
baltąjį žmogų. Prieš penketą metų išgelbėjau Merliną nuo šaligat- 
vio, kai ji buvo atvykusi iš Bamako. Tuo metu ją jau laikė alkaną, 
kad nevemtų, kai teks pirmuosius kartus čiulpti. 

— Nebijok draugių, eikš. 

Pasisveikinau su ją apspitusiomis moterimis: penkios ar šešios 
gašlios anglies spalvos gėlės, atsirėmusios į violetiniu aksomu 

apmuštas sienas. Jų juodos didelės akys priminė gyvačių kerėtoją 
iš Muitininko Ruso* paveikslo. 

- Pasiilgai manęs? 

— Nežinau, kaip galėjau tiek ilgai laukti. 

Ji pradėjo nuo krūtininio riaumojimo. Kiekvienas juoko pliūps- 
nis atidengdavo jos retus dantis. Stebėjau „drauges“. Jos visos 
vilkėjo panašiu į muarą audiniu ir buvo prasidūrusios skylučių: 
lūpose, šnervėse, bambose. Ypač mane sudomino jų perukai: 
supintos kasos, rausvos sruogos, pūsti banguoti plaukai kaip 
Dianos Ros... 

- Palik jas ramybėj. Ne tavo kišenei. 

— Aš čia ne dėl to. 

— O galėtum. Tai tave atpalaiduotų. Ko tu nori? 

— Klodo. Turiu jį pamatyti. 

— Paieškok „Atlantidoje“. Dabar jis dar „Antiluose“. 

Atsisveikinau su Merlina ir jos dvaru. Išeidamas iš „Keur Sam- 
ba“ susivokiau, kad nesutikau nė vieno garsaus šios bendruomenės 
veikėjo: nei muziko, nei ambasadoriaus sūnaus, nei futbolininko. 
Kurgi jie visi šį vakarą? 

„Atlantida“ buvo įsikūrusi angare, visai greta „Sen Maklu“ 
kiliminės dangos sandėlių, Austerlico krantinėje. Įėjimas į klubą 
po didžiuliu dengtu prieangiu buvo užtvertas geležiniais barjerais. 
Teko pereiti metalo detektorių, paskui iškęsti asmeninę apžiūrą. 

Vos mane pamatęs, vienas sargų, kongietis kolosas, pravarde 
Meškiukas, subliovė: „22, va ir farai.“ Griausmingas juokas. Lyg 
atsiprašydamas uždėjo man ant rankos mėlyną antspaudą, sutei- 
kiantį teisę į nemokamą gėrimo porciją. Padėkojau ir smukau į 
sandėlį. Iškeičiau meną į prekybą. 


* Henri Rousseau (1844-1910) - prancūzų tapytojas, pramintas Muitininku (Ie Dovanier), naiviojo, 
arba primityviojo, stiliaus atstovas. 

„Atlantida“ - tai šalis, kurioje zoukas yra vandenynas. Muzikos 
skleidžiama vibracija kėlė mane nuo grindų. Keletas tūkstančių 
kvadratinių metrų skendėjo prietemoje, kur paskubomis buvo 
pastatyti suoliukai ir stalai. Orientavausi ne tik akimis, bet ir 
viduriais. Atrodžiau kaip srovės nešamas plaukikas. 

Žengdamas per sofas pasiekiau buteliais nukrautą prekystalį. 
Nors nebuvau čia keletą metų, vienas pažįstamas barmenas dar 
dirbo. Sustaugiau: 

- Ar nėra Klodo? 

—- Ko? 

— KLODO! 

- Turėtų būti pas Patą. Ten šį vakarą šventė. 

Štai kodėl nemačiau nė vieno pažįstamo veido. Visi ten. 

— Patą? Kokį Patą? 

- Bakalėjininką. 

- Sen Deni? 

Vyras linktelėjo galvą ir pasilenkė, kad paimtų saują ledų. Kai 
jis pasilenkė, veidrodyje priešais pamačiau siluetą, nederantį prie 
aplinkos. Baltasis, numirėliškai išblyškęs, juodai apsirengęs. Atsi- 
sukau - nieko. Haliucinacija? Padaviau barmenui pinigą ir išėjau 
nelaukdamas grąžos, kovodamas su nuovargiu. 

Pasukau į aplinkkelį ties Bersi vartais ir, pravažiavęs Šapelės var- 
tus, įsukau į autostradą Al. Nuvažiavęs kilometrą, pamačiau 
apačioje švytinčias ryškias priemiesčio saleles. 


3 valanda nakties 


Ant keturių iškeltų kelių nebuvo nė vieno automobilio. Pra- 
važiavau skydą SEN DENI-CENTRAS-STADIONAS ir pasukau į 

išvažiavimą SEN DENI UNIVERSITETAS-PEIREFITAS. Tą akimirką 

užpakalinio vaizdo veidrodėlyje pamačiau (o gal man tik pasi- 
rodė) blyškų veidą, kuris buvo šmėstelėjęs „Atlantidos“ šviesų 
margumyne. Pasukau vairą ir staigiai kryptelėjau į šalį, paskui 
išlyginau automobilį. Sulėtinau greitį ir vėl atidžiai pažvelgiau į 
veidrodėlį - nieko. Joks automobilis nevažiavo iš paskos. 

Nėriau po autostrados viaduku ir pasukau į kairę; dabar važia- 
vau tuo pačiu keliu, tik apačioje. Labai greitai namus ir gyven- 
vietes pakeitė didelės sandėlių sienos ir ištuštėjusios gamyklos. 
„Leroy-Merlin“, „Prancūzijos dujos“... 

Pasukau į dešinę, paskui vėl į dešinę. Gatvelė, blausios šviesos, 
žmonių būreliai priešais dengtus prieangius. Išjungiau žibintus ir 
važiavau toliau, vingiuodamas išmaltu keliu. Išdaužytos sienos, 
skylės, užtaisytos lentomis, seni automobiliai, pastatyti ant diskų, 
stovėjimo bilietų automatų nėra: tikra priemiesčio vargo zona. 

Aplenkiau pirmuosius žmonių būrelius: vieni juodukai. Ruošėsi 
lyti. Virš pastatų lyg grasinanti ranka matėsi autostrados šešėlis. 
Tyliai pastačiau automobilį ir dar tyliau ėmiau eiti, jausdamas, kad 
dabar artėju prie juodosios šalies širdies: 100 procentų afrikiečių, 
100 procentų turi imunitetą Prancūzijos įstatymams. 

Įsmukau tarp naktibaldų, praėjau geležinę Pato bakalėjos 
uždangą, paskui įėjau į kitą pastatą. Vietos buvo pažįstamos: 
klaidžioti nereikėjo. Patekau į pilną triukšmo ir juoko kiemą. 
Durininkas prie įėjimo kairėje pusėje mane pažino ir įleido. Kad 
nereikėtų veltui gaišti laiko ir pliurpti, įspraudžiau jam dvidešimt 
eurų. Nuėjau koridoriumi ir pasiekiau bakalėjos galą, užtvertą 
užuolaida iš kriauklių. Geriausiai Paryžiuje aprūpinta afrikietiška 
krautuvėlė: manijokai, sorgai, beždžionių ir antilopių mėsa... Par- 
duodami net magiški augalai su garantija, kad veikia efektyviai. 
Gretimoje salėje Patas buvo atidaręs šokių salę: slaptą afrikietišką 
restoraną, kuriame rankos buvo plaunamos su „Omo“, o vėdini- 
mas - tikrai pavydėtinas. 

Perėjau per parduotuvėlę. Juodieji šnekučiavosi susėdę ant 
afrikietiško alaus „Flag“ ir plantanų kekių pilnų dėžių. Paskui 
prasiskyniau kelią į kimšte prisikimšusį restoraną. Iš žvilgsnių, 
svaidomų į mane, supratau, kad esu nepageidaujamas. Jau seniai 
buvau išėjęs iš turistinės zonos. 

Priėjau laiptus. Iš požeminio aukšto sklido toks ritmas, kad 
drebėjo grindys. Ėjau toliau, jausdamas, kaip svaiginamais gūsiais 
kyla muzikos garsai ir karštis. Laiptus apšvietė metaliniais tin- 
kliukais apsaugotos lempos. Apačioje kelią užtvėrė treninguotas 
cerberis. Buvau prieš geležines stumdomąsias duris. Parodžiau 
savo ženklą. Vyras nenoromis patraukė duris ir pamačiau tikrą 
haliucinaciją. Nedidelis naktinis klubas, tamsus, vibruojantis, 
kelio gairės buvo švieselės, viskas panėšėjo į juodą, pašiurpusią, 
švytinčią odą. 

Sienos išdažytos violetinėmis spalvomis, su inkrustuotomis 
švytinčiomis žvaigždėmis, kolonos laikė lubas, kurios, atrodė, tuoj 
išsipūs nuo savo svorio. Prisimerkęs pamačiau, kad čia ištempti 
žvejų tinklai. Prie pat Paryžiaus, keletas metrų po žeme, įsikūręs 
jūreiviško stiliaus baras. Stalai dengti languotomis staltiesėmis, 
buvo užtvindžiusi siūbuojanti minia, šokanti po tinklais. Pagal- 
vojau apie stebuklingą žūklę, kurioje dalyvauja juodos galvos, 
margos tunikos, atlasinės aptemptos suknelės... 

Ieškodamas Klodo, smukau į gaujos vidurį. 

Gilumoje, scenoje, kurioje švysčiojo rausvos ir žalios švie- 
sos, būrelis žmonių kraipydami klubus skandavo monotoniškus 
įkyrius akordus. Tikra afrikietiška muzika, linksma, rafinuota, 
primityvi. Blykstelėjus šviesai pastebėjau gitaristą, kuris sukiojo 
galvą, lyg ji būtų užmauta ant ašies, greta aukštielninkas juodukas 
pūtė saksą: liejosi staugiantys garsai. Čia nebuvo nė kalbos apie 
RAB arba Antilų zouką. Šita muzika kerėjo, kratė vidurius, veikė 
žmogų lyg vudu užkeikimas. 

Poros šoko subtiliai lėtai. Apsipylęs prakaitu slinkau tolyn, lyg 
į tirštą pelkę. Pakeliui mačiau pažįstamus veidus, kurių veltui 
ieškojau kitur. „Femi Kuti“ vadybininkas, Belgų Kongo prezidento 
sūnus, diplomatai, futbolininkai, radijo laidų vedėjai... Visi Čia, 
nesvarbu kokios genties ar šalies. 

Pagaliau Klodas, nišos gilumoje sėdintis prie stalo su kitais vai- 
Priplota nosis, užgožianti visą veidą, suraukti antakiai, nuo kurių 
raukšlėjasi rūpesčių kamuojama kakta, ir didelės nustebusios 
akys, nuolat rėkiančios: „Aš nekaltas!“ Jis pakėlė ranką. 

— Matai! Mano drauge tubabe! Eikš, prisėsk prie mūsų! 

Prisėdau, linktelėjęs galvą kitiems prie stalo sėdintiems tipams. 
Kiek ambalų: milžinai, be abejo, iš Zayro, kresnesni kolosai — iš 
prancūzų Kongo. Jie abejingai pasisveikino. Visi užuodė farą. 
Nuleidau apsiausto skverną ant savo ginklo; taikos vardan. 

- Išgersi stikliuką? 

Sutikau, neišleisdamas iš akių kitų dalyvių; cizas su marihuana 
ėjo iš rankų į rankas, virš galvų melsvais pluoštais plaukiojo dū- 
mai. Mano rankoje atsirado stiklas škotiško viskio. 

- Girdėjai anekdotą apie Mamadu? 

Nelaukęs, kol atsakysiu, Klodas trūktelėjo dūmo ir pradėjo 
pasakoti: | 

— Jauna baltoji išteka. Ji pristato sužadėtinį tėvui... Tai Ma- 
madu, metro devyniasdešimties black. Tėvas paniuręs. Jis tardo 
sužadėtinį. Klausinėja apie darbą, mokslą, pajamas. Black viską 
paaiškina. Tėvas pavargo. Pagaliau sako: „Noriu, kad mano duktė 
būtų laiminga lovoje. Atiduosiu ją tik tokiam vyrui, kurio bus 
trisdešimties centimetrų!“ Juodukas plačiai nusišypso ir atsako: 
„Žinoma, šeimininke. Jei Mamadu myli, Mamadu nusipjaus.“ 

Klodas nusikvatojo ir perdavė cizą kaimynui. Apsimečiau, 
kad juokiuosi, ir truktelėjau didelį gurkšnį viskio; tą anekdotą 
buvau girdėjęs ne mažiau kaip dešimt kartų. Demonstruodamas 

džiaugsmą, Klodas pliaukštelėjo man per petį, paskui įsijungė 
mobilųjį telefoną: ekrano šviesa, krintanti ant jo veido, nudažė 
akių baltymus. Jis uždarė dangtelį ir paklausė: 

- Kas tave atvedė, tubabe? 

- Larfauji. 

Klodo juokas išgaravo. 

- Šefe, negadink vakarėlio. 

— Kai kabilą nužudė, jis buvo ne vienas. Ieškau merginos. 

Klodas neatsakė. Vėl atlenkęs mobiliojo dangtelį, jis dėjosi skai- 
tąs SMS. Klientas, be abejo. Bet išvargusiame veide nieko nebuvo 
galima įžvelgti. Nebūtum atspėjęs, ar pranešimas svarbus, ar ne. 
Jis vėl uždarė telefoną. 

— Kur ji? - paklausiau ištuštinęs stiklą. - Kur ta kekšė? 

- Nieko nežinau, tubabe. Prisiekiu. Nieko nežinau apie tą is- 
toriją. 

- Ar ne tu buvai Larfauji tiekėjas? 

- Neturėjau jį dominusių prekių. 

Paklausiau, bijodamas blogiausio: 

— Nuo ko jam pasistodavo? 

- Nuo jauniklių. Jei merginai daugiau kaip keturiolika, Larfauji 
ji jau būdavo sena ponia. 

Beveik nusiraminau. Tikėjausi, kad bus kalbama apie gyvulius 
arba arbatiniu šaukšteliu valgomą šūdą. Bet naujiena vis tiek buvo 
bloga. Keičiasi aplinkybės, dabar persikelsime į anglakalbių pa- 
saulį. Tik tie regionai eksportuoja nepilnametes. Tokiose šalyse, 
kaip kariaujanti Liberija arba Nigerija, kurioje per daug gyventojų, 
visos priemonės geros, kad galėtum uždirbti šiek tiek valiutos. 
Blogai pažinojau tą uždarą aplinką. Kekšės gyveno pasaulyje, kur 
viešpatavo autarchija, jos nemokėjo nė žodžio prancūziškai, labai 
dažnai nei angliškai. 

- Kas jam tiekė merginas? 

— Nežinau jo šaltinių. 

Sukiodamas stiklą tarp delnų, stebėjau kitus blacks. Prasiskleidė 
apsiausto skvernas ir kyštelėjo 9 mm pistoleto rankena. Cizas vis 
dar keliavo iš rankų į rankas. 

— Mano mažasis Klodai, jaučiu, kad tikrai sugadinsiu tau va- 
karą. 

Juodukas prakaitavo dideliais lašais. Scenos prožektoriai įvai- 
riomis spalvomis margino jo veidą. Jis stvėrė man už riešo ir 
sustabdė sukiojančias stiklą rankas. 

— Apsilankyk pas Foksy. Ji gali tau šį tą papasakoti. 

Afrikiečių prostitucija turi vieną ypatumą: sąvadautojais būna 
ne vyrai, o moterys - mammas. Dažnai tai buvusios kekšės, kurios 
pakilo tarnybos laiptais. Nepaprastai storos, kietaodės, randuotais 
veidais*, jos niekada neišeina iš savo buto. Mačiau Foksy kartą ar 
du. Iš Ganos. Galingiausia Paryžiaus sąvadautoja. 

— Kur ji dabar įsitaisiusi? 

— Miros gatvė 56 numeris. Laiptinė A. Ketvirtas aukštas. 

Pakilau, bet Klodas mane sustabdė. 

— Saugokis. Foksy yra ragana. Ji pražudo sielas. Tikrrrai pa- 
vojinga! 

Sąvadautojos afrikietės merginas išlaiko prie savęs ne smurtu, 
o magija. Toms, kurios nenori paklusti, grasinama šeimą, likusią 
gimtinėje, arba jas pačias užkerėti. Mammas visada turi savo 
merginų nagų nuokarpų, gaktos plaukų arba nešvarių drabužių. 
Merginų akimis, toks grasinimas baisesnis negu bet koks fizinis 
smurtas. 

Staiga prisiminiau išsiviepusias afrikietiškas kaukes, raudonai 
apvedžiotomis akimis. Muzika, karštis, žolės kvapai susimai- 
šė galvoje. Šaižūs sakso garsai dabar skambėjo kaip mačečių 
girgždėjimas ant kelio dangos, švilpiant kraujo ištroškusiems 
hutams... 


* Afrikoje kai kur dirbtiniai randai rodo priklausomybę kokiai nors genčiai, bendruomenei. 


121 


Man žemė pradėjo slysti iš po kojų, bet šokėjai sugriuvo į nišą 
ir nustūmė mane prie stalo. Škotiškas viskis išsilaistė iš stiklų. 
Klodas apsidegino cizu. 

- Šūdas! 

Rankovė sudrėko nuo alkoholio, ir aš atsisukau į podiumą: vy- 
rai ir moterys traukėsi į šonus, lyg iš tinklų būtų nukritusi gyvatė. 
Pažvelgiau žemyn ir pamačiau centre ant grindų gulintį juoduką, 
tampomą konvulsijų. Jo akys buvo pabalusios, iš burnos tekėjo 
seilės. Vyrui skubiai reikėjo pagalbos, bet niekas nesijudino. 

Muzika grojo toliau. Griaudėjo būgnai ir skardūs vario garsai. 
Šokėjai vėl ėmė raitytis, vengdami užkliudyti transo ištiktą vyrą. 
Kai kurie plojo rankomis, lyg norėtų iš apsėstojo išvaryti piktąją 
dvasią. Alkūnėmis skyniausi kelią, kad galėčiau suteikti pirmąją 
pagalbą, bet Klodas mane sulaikė. 

- Palik ramybėje, tubabe. Jis nurims. Tai gabonietis. Tie vyrukai 
nemoka tvardytis. 

- Gabonietis? 

Gaboniečiai buvo nedidelė, rami Paryžiaus bendruomenė. 
Omaro Bongo* šalis buvo turtinga naftos ir išeiviai iš jos dau- 
giausia būdavo tvarkingai apsirengę, santūrūs studentai. Nieko 
bendra su kongiečiais ar Dramblio Kaulo Kranto gyventojais. 

- Jis pavartojo iš namų atsivežto produkto. 

— Narkotikus? 

Klodas prisimerkė ir nusišypsojo. Haliucinacijų ištiktasis, su- 
stingęs kaip medžio kamienas, jau buvo gabenamas lauk. Pridū- 
riau: | 

— Veikia neblogai. 

Užvertęs galvą, Klodas nusijuokė. 

— Mes, juodukai, mokame kvaišintis! 


* Ilgametis Gabono prezidentas. 

Miros gatvė, 5 valanda ryto 

Kelių priežiūros darbininkai stipria vandens čiurkšle plovė 
šaligatvį, lėtai važinėjo patruliuojantis policijos furgonas. Tarpu- 
vartėse kelios prostitutės mylėjosi nebent su šešėliu, laukdamos, 
kol išauš ir galės dingti. 

Čia buvo negražioji Paryžiaus afrikietiškojo kvartalo pusė. 
Veltui Gut d'Oro gatvėje atidarė policijos komisariatą, Barbeso 
bulvare „Virgin“ parduotuvę, atnaujino daugelį namų, - Miros 
gatvė liko kokia buvusi. Viskas sena, išklerę, atgrasu. 

Priėjęs 56 numerį, išbandžiau visraktį, kokius turi laiškanešiai, 
ir atrakinau duris. Sulaužytos pašto dėžutės, palaikis pastatas, 
laiptines žyminčios raidės, išrašytos ant sienų. Negali sakyti, 
kad tai savavališkai užimti tušti butai, bet pastatas apleistas ir tik 
laukia bankroto paskelbimo. Įžiūrėjau raidę „A“ ir smukau į vidų. 

Kopdamas kiekviename aukšte pamatydavai urvą su statybi- 
niu laužu, arba koridorių, užkaltą lentomis. Ketvirtame aukšte 
palindau po kabeliais, nutįsusiais nuo lubų. Atrodė, kad viskas 
miega, net kvapai. 

Ant kėdės snūduriavo juodaodis milžinas. Užuot taręs „Seza- 
mai, atsiverk“, dar kartą išsitraukiau savo pažymėjimą. Jis suraukė 
antakius, lyg dar kažko trūktų. Sumurmėjau „Foksy“. Milžinas 
atsitiesė, praskleidė varganą antklodę, atstojančią duris, ir pirmas 
Įėjo į naują urvą. 

Iš abiejų koridoriaus pusių buvo kambariai. Miegamasis kai- 
rėje, paskui kitas, dešinėje: ant demblių ilsėjosi apsimūturiavu- 
sios amazonės, kambariuose džiūvo išdžiaustyti skalbiniai. Lyg 
sutrynus lapą, pasklido kvapai: prieskonių, prakaito ir dulkių 
pramaišiui; ir dar tas kvapas, būdingas atogrąžoms: spragintos 
soros, medžio anglys, supuvę vaisiai... 

Dar vieni durų rėmai, dar viena užuolaida. Milžinas pavaizda- 
vo, kad ketina belsti į staktą. Neleidau. 

- Its OK.* 

Kol jis sureagavo, jau buvau įsmukęs už užuolaidos. 

Nakties haliucinacijos tęsėsi. Sienos išmuštos tamsia medžiaga 
su sidabriniais lyg zebro kailis dryžiais; žvakės, vazelės su aliejumi, 
ant parketo degė smilkalų lazdelės; ant rankomis dažytų dėžių, iš- 
dėstytų palei sienas, gulėjo įprasti daiktai: arklio ašutų musmušiai, 
plunksnų vėduoklės, ritualinės statulėlės, kaukės... Pilna flakonų, 
stiklainių, kokakolos butelių, užkimštų kamštinio ąžuolo žievės 
kamščiais arba užlipdytų lipnia juosta. Širmos, pakabinti kilimai 
dalijo kambarį, nuo jų daugėjo mirgančių šešėlių, kurie tą turgų 
darė dar keistesnį. 

- Hi, Match, good to see you again** 

Balsas storas, nesupainiosi su jokiu kitu. Nustebau ir pasijutau 
pamalonintas - Foksy prisimena mane. Žengiau už ją slepiančio 
uždangalo. Greta jos buvo dar dvi burtininkės. Kairėje ilga kartis 
šviesiu veidu, susipynusi mažytes auksines kasytes, kurios darė 
ją panašią į sfinksą. Dešinėje putlutė, labai tamsios odos moteris. 
Jos plati šypsena atidengė retus dantis; tokie dantys neša laimę. 
Visos trys sėdėjo parietusios kojas. 

Priėjau artyn. Foksy buvo apsisupusi skaisčiai raudona tunika, 
panašia į operos užuolaidą, jos veidas su ryškiais randais - apgob- 
tas tos pačios spalvos skarele. Pamatęs ją prisiminiau kai kurių 
farmakologų teoriją apie tai, kad „užkalbėtojų“ organizmas yra 
pasikeitęs. Įpratę maišyti įvairias medžiagas, burtininkai ir bur- 
tininkės sugeba kvėpuodami arba per odos poras išskirti nuodus, 
haliucinogenines medžiagas. Prakalbau angliškai: 

— Trukdau tave, gražuole? Tariatės? 


* Nereikia. (Angl.) 
** Sveikas, Degtuk, malonu vėl tave matyti. (Angl.) 

— Honey", tai priklauso nuo to, ko atėjai. 

Angliškai ji kalbėjo lėtai, tingiu balsu. Prisimerkusi mediniame 
dubenėlyje trynė miltelius; jos rankos buvo keistai liesos. Galėjai 
pamanyti, kad mėsa nudegė aplink kaulus. Foksy uždegė pilką 
šakelę. 

- Ji skirta mano merginoms. Švarinu naktį. Ydų, purvo naktį... 

— Kas nusidėjo? 

- Hmm, hmm... Jos turi atiduoti skolas, Matai, tu tai gerai Žinai. 
Didžiules skolas... 

Ji įspraudė degančią šakutę tarp parketo lentelių. 

- Tu vis dar krikščionis? 

Mano burna buvo perdžiūvusi. Išsvilinta alkoholio, cizų, o 
dabar dar ir kloakos kvapų. Atlaisvinau kaklaraiščio mazgą. 

- Vis dar. 

— Tai mudu galime vienas kitą suprasti. 

— Ne. Mes ne iš vieno kelmo. 

Foksy atsiduso, kitos dvi pasekė jos pavyzdžiu. 

Laimės Dantys su ironija tarė angliškai: 

— Tikintysis meldžiasi, burtininkas manipuliuoja... 

Kaselės pridūrė ta pačia kalba: 

— Krikščionis garbina gėrį, burtininkas garbina blogį... 

Foksy griebė raudoną metalinį dubenį, kuriame plaukiojo kaž- 
kokia baisybė: beždžionė arba gemalas. 

- Honey, gėris, blogis, malda, kontrolė, viskas būna po to. 

— Po ko? 

- Valdžios. Vertę turi tik valdžia. Energija. 

Dabar ji laikė kažkokį daiktą, panašų į skalpelį su obsidiano 
ašmenimis. Vienu judesiu nupjovė padaro dubenyje kaukolės dalį. 

- Kaip ją panaudosi, asmeninis reikalas. 

— Krikščioniui svarbus tik išganymas. 


* Mielasis. (Angl.) 

Foksy nusikvatojo. 

- Žaviuosi tavimi. Ko tu nori? Ieškai merginos? 

- Tiriu Larfauji nužudymo bylą. 

Visos trys burtininkės unisonu pakartojo: 

- Jis tiria žmogžudystės bylą... 

Foksy įdėjo kaukolės dalį į medinį dubenėlį ir vėl ėmė trinti. 

- Pirmiausia pasakyk, kodėl tu domiesi tuo nužudymu. Juk ne 
tavo brigada tuo užsiima... 

Foksy tikrai neturėjo aiškiaregystės dovanos. Paprasčiausiai 
turėjo informatorių, kuris gaudavo žinių iš Luji Blano Krimina- 
linės policijos padalinio, iš Kovos su sąvadavimu brigados ir net 
iš Narkotikų skyriaus. 

- Tai bylai vadovavo vienas mano draugas. Labai artimas. 

- Jis negyvas? 

- Jis žudėsi, bet dar gyvas. Jį ištiko koma. 

Ji susiraukė. 

- Labai blogai... Dvejopai blogai. Savižudybė ir koma. Tavo 
draugas plaukioja tarp dviejų pasaulių... Mfa ir arun... 

Foksy buvo kilusi iš jorubų genties, didelės etninės grupės, 
gyvenančios prie Benino įlankos, vudu kulto lopšio. Studijavau 
to kulto mokymą. Mfa reiškia „pamatas“ ir simbolizuoja matomą 
pasaulį. Arun yra aukštesnysis dievų pasaulis. Surizikavau: 

— Nori pasakyti, kad jis plūduriuoja mdoli? 

Mdoli - tiltas tarp abiejų pasaulių, perėja, kur dvasios atgyja, 
magijos valdos. Burtininkė nusišypsojo. 

- Honey, su tavimi tikrai galima pasišnekučiuoti. Nežinau, kur 
tavo draugas. Bet jo sielai gresia pražūtis. Jis nei gyvas, nei miręs. 
Jo siela plūduriuoja: idealiausias momentas pavogti jo... Dar man 
neatsakei, mielasis, kodėl tave domina ta byla? 

— Noriu suprasti draugo poelgį. 

- Koks ryšys su Larfauji? 

- Draugas tyrė tą žmogžudystę. Gal tai turėjo įtakos jo... nuo- 
puoliui. 

"- Jis taip pat krikščionis? 

— Kaip ir aš. Kartu augome. Kartu meldėmės. 

— O kodėl aš galėčiau ką nors žinoti apie tą reikalą? 

- Larfauji patiko juodos moterys. 

Ji prapliupo kvatotis, kartu ir kitos dvi. 

— Gali ir taip sakyti! 

— Tu jam tiekdavai merginas. 

Ji susiraukė. 

— Kas tau pasakė? Klodas? 

— Nesvarbu. 

— Manai, kad ką nors žinau apie jo mirtį todėl, kad siųsdavau 
jam merginų? 

- Larfauji nužudytas rugsėjo 8 dieną. Tai buvo šeštadienis. 
Larfauji turėjo savo įpročių. Kiekvieną šeštadienį į namus Onė 
pasikviesdavo merginą. Vieną iš tavo merginų. Jis buvo pribaig- 
tas maždaug apie vidurnaktį. Esu įsitikinęs, jog buvo ne vienas. 
Niekas neminėjo antro kūno. Taigi merginai pavyko pasprukti ir 
įtariu, kad ji ką nors žino. 

Nutariau pabrėžti momento svarbą. Mano gerklė buvo sausesnė 
už kempinę. 

— Manau, kad tu pažįsti tą merginą. Manau, kad tu ją slepi. 

— Sėskis. Turiu karštos arbatos. 

Atsitūpiau ant kilimo. Foksy atstūmė šlykštų ąsotį ir paėmė 
mėlyną arbatinuką. Pylė arbatą tuaregų papročiu, labai aukštai 
iškėlusi ranką. Ji padavė gėralą valgyklos stiklinėje. 

— Kodėl turėčiau tau pasakyti? 

Atsakiau ne iš karto. Paskui dar kartą pabandžiau suvaidinti 
nuoširdumą. 

- Foksy, atsidūriau tunelyje. Nieko nežinau. Šiai bylai tirti ne- 
turiu jokių oficialių įgaliojimų. Bet mano bičas tarp gyvenimo ir * 

mirties. Noriu suprasti, kodėl jis nėrė po vandeniu! Noriu žinoti, 
ką jis veikė ir kokią teisybę iškapstė! Viskas, ką galėsi papasakoti, 
liks tarp mūsų. Prisiekiu. Taigi buvo mergina, ar ne? 

— Mudu abu prisiminsime šią naktį... - 

- Prisiminsime, bet aš nebedirbu Kovos su sąvadavimu bri- 
gadoje. 

- Tu dirbi Kriminalinėje, mielasis, o tai dar geriau. 

Buvau besudarąs sutartį su velniu. Jau įsivaizdavau, kaip po 
mėnesio ar po metų turėsiu dengti kokią nors nužudymo bylą at- 
sidėkodamas burtininkei. Eoksy atmintis buvo gera. Ji pakartojo: 

— Prisiminsi, taip ar ne? 

— Duodu žodį. Tai tą naktį buvo mergina? 

Foksy sriūbtelėjo didelį gurkšnį arbatos, paskui pastatė puo- 
duką ant parketo. 

— Mergina buvo. 

Atrodė, atmosfera švelnėja, pajutau palengvėjimą. Bet tuoj vėl 
atsinaujino nervinis jaudulys. Mano venos ir arterijos susitraukė, 
košmaras tik prasidėjo. 

- Turiu ją pamatyti. Turiu apklausti. 

— Neįmanoma. 

- Foksy, daviau tau žodį, aš... 

- Ji dingo. 

— Kada? 

— Savaitė po garsiosios nakties. 

- Pasakok. 

Ji pliaukštelėjo liežuviu ir įsmeigė į mane krauju pasruvusias 
akis.. | 

— Kai ji sugrįžo tą naktį, buvo baisiai išsigandusi. 

— Ji matė žudiką? 

- Nieko nematė. Kai Larfauji buvo nudaigotas, ji tupėjo vonioje. 
Išlindo pro langą ir užsiropštė ant namo stogo. Sakė, kad žudikas 
jos nepastebėjo. Bet po septynių dienų dingo. 

— Kas tai padarė? 

- Ką pats manai? Vaikinas jos ieškojo ir surado. 

Dar vienas ženklas: samdinys, naudojantis automatinį ginklą, 
sugebės patekti ir į afrikiečių anglakalbių bendruomenę. Vetera- 
nas iš Liberijos? Atkišau tuščią stiklinę. 

— Neturi ko nors stipresnio? 

— Foksy turi visko, ko reikia. 

Ji pasuko liemenį, nepajudinusi sukryžiuotų kojų. Panašiose į 
kablius rankose atsirado butelis. Ji pripylė mano stiklą skaidraus 
skysčio, panašaus į aliejų. Išgėriau gurkšnelį - įspūdis, lyg gerčiau 
eterį, - ir paklausiau šiurkščiu balsu: 

- Ji buvo vaikas? 

- Jos vardas Džina. Jai buvo penkiolika metų. 

- Esi tikra, kad ji nieko nematė? 

Sielų rijikė pakėlė akis į lubas ir staiga susimąstė. Veidu nuslin- 
ko apsimestinis liūdesys. Akys sudrėko, ji sušnypštė: 

— Vargšė mažylė... 

Išgėriau dar vieną didelį gurkšnį ir surikau: 

- Ji ką nors matė ar ne, po velnių? 

Jos akys vėl įsisiurbė į mane. Lūpos abejingai prasivėrė. 

- Kai ji buvo ant stogo, matė, kaip išėjo vyras... 

— Kaip jis atrodė? Aukštas? Žemas? Tvirtas? 

- Aukštas vyras... Ištįsęs. 

— Kaip buvo apsirengęs? 

Foksy irgi įsipylė stiklinę prastos degtinės ir pavilgė lūpas. 

- Susitarėme? Tu man skolingas už šį vakarą? 

- Skolingas, Foksy. Kalbėk. 

Ji dar nugėrė, paskui tarė lyg iš po žemių: 

- Jis vilkėjo juodą apsiaustą ir jo apykaklė buvo balta. 

— Balta apykaklė? 

- Man*, Džina sakė, kad tai buvo kunigas. 


* Žmogau. (Angl.) 

Vos nepamiršau Lauros mišių. 


7 valanda ryto 

Laiko pakako tik užsukti namo, išsimaudyti duše ir persireng- 
ti. Dvokiau atogrąžomis ir burtais. Sėdėdamas prie automobilio 
vairo, mėginau suvesti galus. 

Skirtingi, paskiri elementai, neturintys net menkiausio ryšio. 
Savižudybė, globojama šventojo Mykolo arkangelo. Velnio iko- 
nografija. Asociacija, organizuojanti piligrimų keliones į Lurdą. 
Pasivažinėjimai po Jura, panašūs į svetimavimą. Mįslingas saki- 
nys: „Radau įėjimą.“ Prekių tiekėjo nužudymas... 

Įdomiausia - kunigo žudiko personažas, viršijęs absurdišku- 
mo rekordus. Šaulys su katalikų kunigo pakakline, nuleistuko 
profesionalas, sugebantis įsiskverbti į uždariausias afrikiečių 
bendruomenes. Nėra ryšio. Kaip ir virš Luko tvyrantis įtarimas 
korupcija - įmanomas jo savižudybės motyvas... 

Jei visi šie faktai susijungtų į vieną tinklą, tada neturėčiau nuo 
ko pradėti ir nemanau, kad pavyks greitai ką nors sugalvoti... 


9 valanda 

Dar šlapiais plaukais pastūmiau Šv. Bernadetos koplyčios duris. 
Požemyje įrengta koplyčia panaši į priešatominį bunkerį. Žemos 
lubos, cementinės kolonos, raudono stiklo langeliai, temdantys 
menką dienos šviesą. 

Paliečiau švęstą vandenį inde, persižegnojau, paskui tyliai nu- 
sėlinau į kairę. Susirinkę visi ar beveik visi. Retai pamatysi tiek 
farų viename kvadratiniame metre. Kovos su narkotikais brigada, 
žinoma, visa, bet atvyko ir kitų brigadų: Kovos su sąvadavimu, 
Nepilnamečių apsaugos, Paieškų ir veiksmo, Antiteroristinės va- 
dai, centrinių tarnybų vadovai, Kriminalinės policijos padalinio 

komisarai... Dauguma vilki juodas uniformas su sidabriniais ga- 
lionais ir ąžuolo lapais, taigi ceremonija atrodo dar kariškesnė. 
Toli šaukia iki Lauros numatyto intymaus susirinkimo... 

Abejoju, ar Lukas asmeniškai pažinojo visus šiuos tūzus, bet 
reikėjo pabrėžti momento svarbą. Parodyti, kad valdžia rūpinasi, 
visi laikosi solidariai šio „nevilties akto“ akivaizdoje. Policijos 
prefektas Žanas Polis Prustas stovėjo centrinėje navoje greta 
Martinos Montej, Kriminalinės policijos direktorės. Už jų - Natali 
Diumajė, elegantiška, tamsiu paltu, visa galva aukštesnė. 

Šis paradas mane nervino. Luką laidojo dar jam neišleidus pas- 
kutinio atodūsio. Tokia kvaila ceremonija atneš jam nelaimę! Be 
to, šitie farai buvo gražiausias, kokį tik galima įsivaizduoti, ateistų 
darželis. Nė vienas iš jų netikėjo Dievo. Lukas būtų apsivėmęs dėl 
tokio maskarado. 
galvą įtraukęs į striukę, žvilgsnis neramus; Ševija tiesus kaip pieš- 
tukas, ant akies užkritusi sruoga, įsisupęs į odinį paltą; Žonka, 
panašus į motociklininką iš „Hells Angel“*, prastai nusiskutęs, 
ūsai nukarę, riebaluoti plaukai po beisbolininko kepuraite. Trys 
farai juodadarbiai, šiurkštūs, pavojingi, neišmušami iš vėžių. 

Žmonių bažnyčioje daugėjo, garsėjo murmesys, paltų šnarėji- 
mas. Dudu pakilo. Nusekiau jį žvilgsniu. Jis priėjo prie vyro greta 
klausyklos, tolimiausiame kampe dešinėje. Šis buvo žemo ūgio, 
kampuotų pečių, ežiuku nukirptais žilais plaukais. Trijų ketvirčių 
ilgio juodai melsvas lietpaltis ankštokas. Visa išvaizda rodė, jog jis 

įpratęs prie uniformos, bet ne farų. Staiga supratau: jis kunigas. 
Dvasininkas, vilkintis civilio drabužiais. 

Apėjau pirmąją kėdžių eilę ir perėjau navą. Atsidūriau ne dau- 

giau kaip per dešimt metrų nuo abiejų vyrų. Tą akimirką Dudu 


* Motociklininkų klubas. 

kažką įspraudė antrajam į rankas. Daiktą, panašų į medinį lakuotą 
penalą. 

Paspartinau žingsnį, bet man už rankovės čiupo kažkieno pirštai. 

Laura. | 

— Ką tu darai? Turi sėdėti su manimi. 

- Žinoma, - atsakiau šypsodamasis. - Kur nori sėstis? 

Nuėjau jai iš paskos, bet nenuleidau akių nuo konspiratorių. 
Dudu jau ėjo į savo vietą, vyras mėlynu lietpalčiu žegnojosi už 
kolonos. Sustingau. Atvirkščias kryžiaus ženklas, kai pradedama 
nuo apačios, kaip daro kai kurie satanistai, pakartodami Anti- 
kristo simbolį. Laura kažko manęs klausė. 

— Atsiprašau? 

- Ar pasirinkai tekstą? 

— Kokį tekstą? 

— Numačiau, kad perskaitysi ištrauką iš Laiško korintiečiams... 

Vėl žvilgtelėjau į dešinę: vyras buvo dingęs. Šūdas. Sumur- 
mėjau: 

— Ne... Jei tu nieko prieš, aš... 

- Ką gi, - atsakė sausai Laura. - Perskaitysiu pati. 

- Apgailestauju. Nesumerkiau bluosto. 

— Manai, kad mano naktis buvo puiki? 

Ji pasisuko į altorių. Mane ėmė graužti sąžinė. Esu vienintelis 
krikščionis tarp susirinkusiųjų ir negaliu perskaityti kelių eilučių. 
Bet mintys užgožė viską: kas tas vyras? Ką jam perdavė Dudu? 
Kodėl jis persižegnojo atvirkščiai? 

Prasidėjo ceremonija. Balta alba su išsiuvinėtu Velykų avinėliu 
vilkintis kunigas ištiesė rankas. Grynakraujis tamilas. Šnervės pla- 
čios, tilptų moneta, akys juodos, drėgnos, keistai melancholiškos. 
Jis pradėjo, garsiakalbis beveik cypė: 

— Mano broliai, susirinkome šiandien... 

Staiga vėl pajutau nuovargį. Patarnautojas davė ženklą ir visi 
susėdo. Tą akimirką monotoniškas balsas ėmė tolti. Mane pa- 

budino lapų šiugždėjimas. Visi ieškojo dienos giesmių. Kunigas 
kalbėjo: 

— Dabar sugiedosime trečiąją psalmę. 

Užmigau per mišias už geriausią draugą... Žvilgtelėjau į Dudu 
pusę. Jis buvo savo vietoje. 

- Giesmė vadinasi „Kokie puikūs tavo kūriniai . Ištrauka pra- 
sideda taip: „Kiekvienas žmogus yra šventas kūrinys, žmogus 
sukurtas pagal Dievo paveikslą...“ 

Tokie žodžiai turėjo erzinti koplyčioje susirinkusius mėtytus 
ir vėtytus farus agnostikus. Tačiau salė choru nedarniai suūžė 
tęsinį... 

— Galiu atsisėsti tau ant kelių? 

Amandina, dvi baltos kasytės iš po šokolado spalvos kepuraitės, 
kišo man savo lapą. 

— Aš nemoku skaityti. 

Užsikėliau ją ant kelių ir užtraukiau: „Kiekvienas žmogus yra 
šventas...“ Dvelktelėjo švarus audinio ir vaikiškos šilumos kvapas. 
Mano mintys pasiklydo klaidžiuose, vos įžiūrimuose takeliuose, 
kuriais Matas Diurėjus, atkaklus faras, 35 metų, neturintis žmonos 
nei vaikų, keliavo į nebūtį... 

Trisdešimt minučių ir daugybė mobiliųjų skambučių ne laiku 
vėliau; kunigas, kuris tikrai niekuo neabejojo, leidosi į nesibai- 
giantį pamokslą apie Eucharistiją. Bijojau blogiausio: ar tik jis 
nepasiūlys šiai netikinčiųjų genčiai priimti komuniją? Žvilgsnis 
į Dudu - jis pradėjo muistytis, narčiai žvalgytis į duris. Aiškiai 
skubėjo labiau nei kiti. 

Atsistojau, pasodinau Amandiną ant savo kėdės ir sumurmėjau 
Laurai: 

— Palauksiu tavęs lauke. 

Venseno Vartų prospekte pamačiau Dudu motociklą. 

Kolekcinis motociklas - 500 kubinių centimetrų „Yamaha“, 
sportinis modelis. Pasukau prie motociklo, traukdamas savo mo- 
bilųjį telefoną. Surinkau kalbančio laikrodžio numerį, paskui įtai- 
siau aparatą tarp motociklo sėdynės ir aukštai iškelto purvasargio. 

Palaukiau geras penkias minutes, kol iš koplyčios duobės iš- 
niro minia. Nutaisiau atitinkamą miną ir pasukau būrelio link, 
akimis ieškodamas Lauros. Ji vos spėjo atsisveikinėti ir linkčioti 
į geranoriškus gestus. Įsispraudžiau tarp juodų paltų ir sumur- 
mėjau jai į ausį: 

- Netrukus paskambinsiu. 

Tuoj pat pasitraukiau ir stvėriau už bliuzono pro šalį einantį 
Fuko: 

- Gali man duoti savo mobilųjį? 

Nieko nepaklausęs atkišo jį man. Prie motociklo Dudu movėsi 
šalmą. 

- Ačiū. Atiduosiu vidudienį darbe. 

— Vidudienį, bet... 

— Apgailestauju. Pamiršau savąjį. 

Nelaukdamas atsakymo nubėgau prie savo „Audi A3“, pastatyto 
už penkiasdešimties metrų šoninėje alėjoje. Pasukau užvedimo 
raktelį tuo metu, kai Dudu uždėjo kulną ant užvedimo svirties. 
Įjungiau pirmąją pavarą rinkdamas atmintinai žinomą numerį. 

— Diurėjus, KB. Kas budi? 

— Estreda. 

Nuskilo: vienas geriausiai pažįstamų operatorių. 

— Pakvieskite. 

Dudu ką tik dingo tarp mašinų. Išvažiavau iš eilės ir pristab- 
džiau prieš įsiliedamas į eismą. Išgirdau Estredos balsą. 

— Diurėjus. 

— Kaip laikaisi? 

— Man nukosėjo mobilųjį. 

- Bravo, policija. 

- Gali nustatyti, kur jis? 

- Jei tavo vyrukas kalba, tai jokios problemos. 

Neseniai pasidarė įmanoma sekti mobiliojo judėjimą, su sąlyga, 
jei juo kalbama. Principas paprastas. Pakako nustatyti telefoną 
aptarnaujančią bazinę stotį. Miestuose tų stočių radosi vis dau- 
giau ir daugiau, o jų veikimo zona apsiribodavo dviem ar trimis 
šimtais metrų. 

Įdiegti tokią techniką pasirūpino privačios bendrovės, užsi- 
imančios frachtavimu ir krovinių pervežimais sunkvežimiais; taip 
jos galėjo sekti savo automobilius. Prancūzijos policija neturėjo 
savo sistemos, tad kreipdavosi į šias bendroves ir jos už mokestį 
leisdavo jungtis prie savo serverių. 

— Tau pasisekė, - tarė Estreda, - tavo vyrukas kalbasi. 

Įsispraudžiau telefoną po smakru, įsijungiau pirmą pavarą. 

— Klausau tavęs. 

— Turi kompiuterį? 

- Ne, aš savo geldoje. Vadovauti teks tau. 

- Tavo reikalas nelabai aiškus. 

- Pirmyn, Aš vairuoju. 

— Ar tik nesiruoši prašyti, kad sekčiau, nors tai nėra būtina? 

— Tu manimi pasitiki ar ne? 

— Ne. Bet tavo vyrukas ką tik įsuko į aplinkkelį. Venseno vartai. 

Paspaudžiau geležėlę iki galo. 

— Kokia kryptimi? 

- Pietinio aplinkkelio. 

Kirtau aikštę, privertęs kitus automobilius grūstis ir pypsėti; 
nebuvo kada įsijungti sirenos. Didesniu nei aštuoniasdešimt ki- 
lometrų per valandą greičiu lėkiau aukštyn į išvažiavimą. 

- Jis varo. Sprunka, ar kuris galas? 

Neatsakiau, įsidėmėjau naujovę: nauja įranga leidžia greitai 
apskaičiuoti, kokiu greičiu važiuojama nuo vieno taško iki kito. 
Tikras vaizdo žaidimas. 

- Jis jau pravažiavo Šarantono vartus.“ 

Viršijau šimtą kilometrų per valandą ir užėmiau pačią kai- 
riausią eismo juostą. Kelias buvo laisvas. Buvau įsitikinęs, kad 
Dudu negrįš į 36 kelią. Estreda patvirtino, kad motociklininkas 
pravažiavo Bersi vartus. 

Bersi vartai, Ivri krantinė, Italijos vartai... 

- Atrodo, kad jis stabdo... 

Skubiai pasukau įstrižai, į dešinę juostą. 

- Jis išvažiuoja? Kur jis? 

- Palauk, palauk... 

Estreda įsitraukė į žaidimą. Jis suprato, kad aš šnipinėju savo 
„vagį . Įsivaizdavau jį palinkusį prie ekrano, kuriame žybčiojo 
mano mobiliojo buvimo vietą rodantis žymeklis... 

- Jis įvažiuoja į A6. Orli kryptis. 

Oro uostas? Dudu bėga nuo katastrofos lėktuvu? Ta kryptis 
taip pat sutapo su Renžiso halių kryptimi. Iš karto kilo mintis 
apie ryšį su tiekėjų pasauliu. 

- Kur jis? 

Estreda neatsakė: signalas, be abejo, dar neperduodamas iš 
kitos zonos. 

- Kur jis, po velnių? Jis pasuko į Orli, ar ką? 

Priešais artėjo dvi kryptys: kairėje Orli, dešinėje Renžisas... 
Liko tik keli šimtai metrų. Prieš savo valią atleidau akceleratorių 
bandydamas sulaikyti sekundes. Staiga portugalas suriko: 

— Važiuok! Renžiso kryptis. 

Mąsčiau teisingai. Gėrimų sandėliai. Paspaudžiau akcelerato- 
rių kuo smarkiau. Kelias per stebuklą buvo laisvas, o priešingos 
krypties juosta kimšosi. 

- Jis lėtina greitį... - sušnypštė Estreda. - Jis... Jis važiuoja toliau. 
„ZA Delta“. Halių link. 

Kelias buvo pažįstamas: teko lankytis tame „valstybinės reikš- 
mės turguje . Pervažiavau kelio mokesčio postą ir susidūriau su 
krūva stendų: „Daržininkystė“, „Šviežios jūros žuvys“, „Vaisiai ir 
daržovės“... pristabdžiau ir griebiau telefoną: 

- Kur jis? Pasakyk bent jau kryptį! 

- Šūdas, mano signalas nejuda. 

- Jis sustojo? 

— Ne. Bet Renžise yra daug bazinių stočių. Jų veikimo zonos 
dažnai užkloja viena kitą. 

- Naiirė 

— Na ir tavo vyrukas galbūt dar juda, bet jo signalas lieka toje 
pačioje zonoje, o kitos negali jo pagauti. Yra sistema, kuri išskirsto 
kvietimus, kai... 

- Šūdas! 

Sudaviau į vairą. Įsivaizdavau, kaip teks klaidžioti po didžiulę 
prekybos zoną ir jos alėjose ieškoti Dudu motociklo. 

- Gerai, - sušvokščiau, - išsisuksiu. 

- Esi tikras, kad... 

- Paskambink man, jei signalas sujudės. 

- Paskambinti tau? Bet juk tavo mobilųjį... 

— Man paskolino kitą. Numerį turi matyti ekrane. 

— Okei, aš... Palauk, sugavau kitą zoną! 

- Pirmyn. 

— Tai Halių žiedas, netoli nuo Tjė vartų. 

Supratau, kad Estreda orientuojasi vietovėje. Jis patvirtino: 

— Renžisas mums sava vieta, biče. Mūsų sunkvežimiai ten va- 
žiuoja kiekvieną dieną. 

- Žinai specializuotą gėrimų bloką šioje vietoje? 

- Bloko ne, bet yra „Alaus bendrovė“. Tiekėjų sandėlis La Tūro 
gatvėje. 

Įjungiau pirmąją pavarą ir padangos svildamos šaižiai sužviegė. 

Dudu motociklas stovėjo prie sandėlio. 

Sustojau už penkiasdešimties metrų, išjungiau variklį ir lau- 
kiau. Tokiu metu alėjos tuščios. Po penkių minučių ant slenksčio 
išdygo faras, lydimas storo žmogėno, vilkinčio „Adidas“ treningą. 
Atpažinau tą šaunuolį - tiekėjas, kurio vardas išsprūdo iš mano 
atminties; jis vadovavo dideliems alaus tiekimo sandoriams ke- 
liose Paryžiaus apygardose. 

Jis pasidairė suraukęs kaktą, atrodė, jog skuba atsikratyti savo 
lankytojo. Dudu atrodė labai įsitempęs, pasirengęs sprogti iš 
pykčio. Tiekėjas įkišo ranką į striukės kišenę ir išsitraukė storą 
voką. Dudu jį įgrūdo į bliuzoną, taip pat žvalgydamasis aplink. 

Susmukau ant sėdynės, laukdamas, kol jie pabaigs savo darbe- 
lius. Išsitraukiau iš dėklo ir užtaisiau ginklą, paskui iš automobilio 
dėklės pasiėmiau antrankius. Storulis dingo angare, o Dudu nuėjo 
prie savo motociklo. Kai jis nusigręžė nuo manęs, ketindamas 
užsimauti šalmą, puoliau prie jo, šaudyklę prispaudęs prie kojos. 
Jis jau buvo pakėlęs šalmą virš galvos, kai įbedžiau jam į sprandą 
„HK“ vamzdį. Sumurmėjau: 

— Nejudėk, šunsnuki. Dabar tu man patinki. 

Atpažinęs mano balsą, Dudu nusišaipė: 

— Tu niekada neišdrįsi. 

Vienu kojos smūgiu kirtau jį nuo kojų. Dudu tėškėsi į žemę, 
šalmas terkštelėjo į asfaltą. Jis surikęs atsigręžė. Įrėmiau automa- 
tinį pistoletą jam po gerkle. 

— Eitum dėl to lažybų? 

Pistoleto rankena smogiau į miego arteriją. Jis krūptelėjo ir 
apsivėmė. Nustvėriaų jį už apykaklės, pajutau, kaip jo tulžis nu- 
degino ranką, ir tėškiau į šaligatvį, galva žemyn. Nosis susiplojo 
kaip reikiant. Ir vėl tapau tuo, kuo labiausiai nenorėjau būti — 
smurtaujančiu faru. 

Apčiupinėjau jo bliuzoną, suradau voką, sudrėkusį nuo vėmalų. 
Mažų mažiausiai dešimt tūkstančių eurų. Įsidėjau kyšį į kišenę 
ir kojos spyriu į juosmenį apverčiau farą ant pilvo. Rankose jau 
laikiau antrankius. Surakinau rankas užpakalyje. Jis burbtelėjo: 
„Gaidys.“ Griebiau jo automatinį pistoletą, užsikišau už diržo, 
paskui apčiupinėjau džinsų klešnes. Prie dešinės kulkšnies dar 
vienas dėklas. „Glock 17“, mažiausias tos serijos gaminys. Įsidėjau 
į kišenę. 

— O dabar laikas išpažinties, drauguži. 

— Kad tave išdulkintų. 

Čiupau jį už plaukų ir pastačiau ant kojų. Spyręs koja į subinę, 
įstūmiau į pastato vidų. Didelis angaras, pilnas plastikinių dėžių 
ir plieno statinių. Vyrai, keltuvais vežiojantys statines, sustingo. 
Kišenėje nervingai ieškojau policininko pažymėjimo. 

- Policija. Pertrauka. Dinkite. Visi. 

Sandėlio krovikų raginti nereikėjo. Kai prie slenksčio nuaidėjo 
paskutiniai žingsniai, sumurmėjau Dudu: 

- Žinai taisykles. Arba kalbi ir baigiame per dvi minutes, arba 
vaidini kvailį ir tada viskas užsitęs. Su tuo, ką turiu kišenėje, ri- 
zikuoji verkti Generalinėje inspekcijoje... 

Dudu iššiepė kruviną veidą. 

— Kurva, tu vis dar čia? Kad tave išdulkintų. 

Nuėjau uždaryti didžiųjų durų. Dudu sudejavo: 

— Ką tu darysi? 

Tylėdamas užkabinau kablį ir sugrįžau. Nustvėręs už apykaklės, 
įgrūdau jo galvą tarp dviejų plieninių statinių. Apėjau statines ir 
atsidūriau priešais jį iš kitos pusės. Sustaugiau lyg kurčiam: 

- Tvarka, tu mane girdi? 

Dudu išspjovė kraujo ir išriaugėjo kelis nesuprantamus žodžius. 
Iš arti iššoviau į statinę iš dešinės. Kulka sušvilpė ir prie mano 
kojų pasipylė alus. 

— Girdi mane? 

Faro veidą iškreipė skausmas. Nusitaikiau į statinę kairėje ir 
dar kartą iššoviau. Auksinė čiurkšlė. Ypač aštrus švilpesys. Dudu 
ausų būgneliai turbūt jau plyšo. Pasilenkiau per keletą centimetrų 
nuo jo. 

- Vis dar manęs negirdi? 

Faras jau negalėjo net rėkti. Jo veidą iškreipė siaubas. Nustvė- 
riau už gaurų ir pakėliau galvą. 

- Tuoj pat atsakysi į mano klausimus, arba ištuštinsiu apkabą 
į tas supistas statines! 

Dudu pajudino galvą. Nesuprasi, ar jis pasiduoda, ar ir toliau 
mane provokuoja. Įsidėjau ginklą į dėklą ir išsitraukiau iš kišenės 
voką. 

— Kas Čia? 

Faras išsižiojo. Į putotą balą tykštelėjo kraujas. Jis suvapėjo: 

- Vyruti, tai... tai baimė... man reikia... man reikia, nešdintis. 

- Kodėl? 

Per skruostus jam riedėjo ašaros. Man pačiam kilo noras nu- 
sivemti, bet šleikštulį malšino alaus garai. 

— Ko tu bijai? 

— Jaučių... Jie ims klausinėti apie Larfauji... Jie atskleis mūsų 
triukelius... 

- Tu prisidėjai prie jo mirties? 

— NE! Kurva... Ištrauk mano galvą... 

Praskyriau statines. Jo galva tekštelėjo į balą. Sugriebiau už 
antrankių ir stipriai trūktelėjęs jį pasodinau. 

— Noriu žinoti viską. Apie Larfauji. Jo nužudymą. Luko ir tavo 
vaidmenį tame šūde. 

— Su Larfauji turėjom reikaliuką... 

- „Turėjom“ - kas turėjo? 

- Aš, Žonka, Ševija. Suvairuodavom licencijas juodašikniams. 
Apsilankydavom pas kavinių savininkus, vaidinome kietus vy- 

rukus, nes norėjome parodyti, kad Larfauji turi ryšių su farais. 
Užmerkdavom akis prieš narkotikų ir prostitučių lindynes... 

- Jūs įsivėlę į Larfauji nužudymą? 

- Ne, sakiau tau! Mes niekuo dėti! 

— Tai ko dabar leidi į kelnes? 

- Jaučiai netrukus ims tirti paskutinius Luko žingsnius. Ims 
nagrinėti Larfauji bylą! Netruks suprasti, kad yra neaiškumų... 

— Ar Lukas žinojo apie jūsų darbelius? 

— O kaip manai, kvaily? 

— Meluoji. Jis niekada nebūtų sutikęs... 

— Lukas visada užsimerkdavo! 

Nors ir kentėdamas, Dudu išsiviepė. Iš visų jėgų atrėmiau jį į 
statines. Alaus garai mane greitai svaigino. 

— Nori pasakyti, kad jis tuo naudojosi? 

- Jis nuodėmingesnis, nei tu manai, tavo bičas... Dėl grynųjų 
nesuko sau galvos. Užsimerkdavo prieš mūsų nelegalią prekybą, 
bet per ją mus valdė, rauki? 

- Ne. 

- Tas kurva laikė mus už kiaušių. Sakydavo, kad nekreips dėme- 
sio į mūsų biznį, bet su sąlyga, kad vykdysime visas jo užgaidas. 

— Kokias užgaidas? 

— Dirbsime po dvidešimt keturias valandas. Darysime kratas be 
orderio. Fabrikuosim įkalčius. Luko metodai - prigriebti klientus. 

Noras nuteisti didesnis negu kada nors. Pažinojau Luką ir jo 
keistą logiką. Dengti nusikaltimą tam, kad įgytum daugiau jėgų 
tirdamas kitą. Šokdinti savo vyrus tam, kad taptų jo kryžiaus žygio 
prieš šėtoną vergais. 

— Pasakok apie Larfauji bylos tyrimą. Kaip jūs išsikovojote tai, 
ką turėjo tirti Kriminalinė? 

- Lukas pažinojo teisėją. Taip pat buvo surinkęs duomenų apie 
Kriminalinės brigados vyrukus. Sakydavo, kad tai vienintelis 
būdas pridengti mūsų kvailystes. 

- Kas paaiškėjo tiriant nužudymo bylą? 

- Nieko. Visiška paslaptis. Profo darbas. Ir jokių pėdsakų. 

Jaučiau, kad Dudu kalba nuoširdžiai. Tačiau neatstojau: 

- Kodėl Lukui nedavė ramybės ta byla? 

- Dėl tos bylos jis visai nekvaršino sau galvos. 

— Tai ne dėl tos bylos jis buvo kuoktelėjęs? 

— Ne. 

Pro alkoholio garus vis sunkiau darėsi ką nors įžiūrėti. 

— Lukas tyrė dar ką nors? 

Dudu neatsakė. Jo kretanti galva sviro ant krūtinės. Pakėliau 
veidą pistoleto vamzdžiu. 

- Asile, atsakyk! 

- Ne tuo keliu eini, vyruti... 

— Kodėl? 

- Bezansonas... - Dudu liežuvis pynėsi kaip girto. - Jis tyrė 
bylą Bezansone... 

Pagaliau informacija, sutampanti su kita. Luko kelionės. Lauros 
rastas traukinio bilietas. Priklaupiau. 

— Ką apie tai Žinai“ 

— Nuimk man apyrankes. 

Kilo noras ištuštinti dėtuvę į plieninius cilindrus, bet sugriebiau 
jį už peties ir apsukau. Laikas kompromisui. Mano paties protas 
drumstėsi: alaus garai... Nuėmiau antrankius. Dudu pasitrynė 
riešus, paskui apkvaišęs pamasažavo ausis. 

— Nagi. Kokia tai byla? 

- Nužudymas Jura krašte. Moters kūnas prie šveicarų sienos. 

— Kur tiksliai? 

- Nežinau. Skylės pavadinimas Sarti ar Sartu. Lukas apie tai 
kalbėjo tik vieną kartą. 

- Kada tai įvyko? 

- Praeitą vasarą. Manau, birželio mėnesį. 

- Ką Žinai apie tą nužudymą? 

- Siaubingas dalykas. Atrodo, satanistų darbas... Lukas dėl to 
kvaištelėjo... 
| Satanistų darbas - antras požymis. Detalės ėmė dėliotis į vietas. 

— Ką dar žinai? 

— Nieko, prisiekiu. Su šia byla Lukas dirbo vienas. Važiavo 
keletą kartų. Kartais tą pačią dieną nuvažiuodavo ir grįždavo. 
Valandų valandas nagrinėjo savo užrašus, nusikaltimo vietos 
nuotraukas. 

— Kur ta byla? 

- Jis viską įrašė į kompiuterį... 

- Turi tą dokumentą? 

- Bėdai ištikus, turėjau atiduoti jį vyriokui... 

Trečias sutapimas. Scena bažnyčioje prieš dvi valandas. 

— Tai dėžutė, kurią įbrukai tipeliui bažnyčioje? 

- Nemiegi, šunsnuki. Aha, manau, kad taip. 

- Kas tas vyras? 

— Neturiu supratimo. 

— Kodėl jam atidavei? 

— Lukas perspėjo. Jei atsitiktų bėda, turėjau paskambinti duotu 
numeriu. O vyrukas turėjo man pasakyti slaptažodį. 

— Kokį slaptažodį? 

Dudu nusijuokė, pasigirdo baisus gargaliavimas, paskui užsi- 
kosėjo. 

- „Radau įėjimą.“ Ne pats kvailiausias slaptažodis, ar ne? 

Pagaliau logiška informacija, bet išvadų nė menkiausių. Slapta 
byla. Satanistų nusikaltimas, susijęs su atbulai besižegnojančiu 
vyru. Sakinys, atstojantis raktą. 

- Žinai, ką reiškia tie žodžiai? 

- Tikrai ne. Vakar paskambinau. Vyrukas paprašė atnešti dė- 
žutę į mišias. Jam dėžutę ir įbrukau. Štai ir viskas. 

- Tas vyras kunigas, ar ne? 

— Kodėl? 

Dudu nesuprato, apie ką aš kalbu. Atsistojau ir pamirkiau voką 
su grynaisiais alaus baloje. 

— Še. Išgersi į mano sveikatą. Ir nekelk kojos iš Paryžiaus. 

Dudu paklaikęs pakėlė akis. | 

— O Jaučiai? 

— Aš susitvarkysiu. Pakalbėsiu su Diumajė. Ji išsikvies Leveną- 
Paju. Jie susitars su Kondanso. 

— Kodėl tai darai? 

- Dėl Luko. Jūsų grupė turi likti vieninga. Savo gelžgalį atsiimsi 
darbe. 

— Bet jei Lukas... 

— Lukas atsibus, rauki? 

Atidariau angaro duris ir išėjau į ryto šviesą. Prie sienos pa- 
bandžiau nusivemti - nieko, tik rūgšti tulžis. Užsidegiau cigaretę, 
nes norėjau gerklėje išdeginti smurto skonį. 

Pasiėmiau mobilųjį iš po motociklo sėdynės. Išjungiau kalbantį 
laikrodį ir užmečiau akį į ekraną. 

Mėnesio pokalbių limitas ką tik buvo pasibaigęs. 

Sugrįžęs į savo butą persirengiau, paskui uždariau langines. Pa- 
tamsyje įsitaisiau prie kompiuterio ir ėmiau ieškoti guglyje: rinkau 
Sarti, Sartu, paskui Sarpiuji, nurodydamas visus Franš Kontė de- 
partamentus. Gavau keletą atsakymų, iš kurių labiausiai tikėtinas 
buvo Sartiuji Aukštutinio Du departamente. Nedidelis miestukas 
netoli Morto, nutįsęs išilgai šveicarų sienos. 

Vėl kelionė, vėl paieška. 

Pradėkime nuo vietos laikraščių žinių. L'Est rėpublicain, leidžia- 
mas Nansi, Bezansono Courrier du Jura, Le Progrės, leidžiamas 
centre, Lione, Le Pays, leidžiamas šiaurės vakaruose, Miulūze. Su- 

siradau L'Est rėpublicain archyvus ir surinkau keletą raktažodžių: 
Sartiuji, birželis, 2002, lavonas, žmogžudystė, moteris... Radau tik 
vieną, birželio 28 dienos straipsnį: 


MALONINGOSIOS DIEVO MOTINOS FUNDACIJOJE 
RASTAS KŪNAS 


Vakar ryte už kelių kilometrų nuo Sartiuji (Aukštutinis Du), 
Maloningosios Dievo Motinos fundacijos peizažiniame parke, 
rastas nuogos moters kūnas. Mūsų turimomis žiniomis, kūną 
virš vienuolyno esančiame plokščiakalnyje pastebėjo Marilina 
Rozarias, fundacijos direktorė. 

Galimas daiktas, kad apipelijęs ir smarkiai suiręs kūnas jau 
seniai gulėjo plokščiakalnio giriose. Nuo gausių liūčių pastaro- 
siomis dienomis šlaite susikaupė purvo, ir jis slinkdamas žemyn 
kūną nunešė iki atviros plokščiakalnio vietos. 

Kas buvo mirusioji? Kada ji mirė? Dėl kokių priežasčių ji 
dingo? Šią akimirką nei gelbėtojai, nei žandarai negali atsakyti, 
bet labiausiai tikėtina nelaimingo atsitikimo versija. Aistringa 
sportininkė per kalnų žygį galėjo nukristi ir užsimušti, galėjo 
mirti iš karto, gal po keleto dienų, nes girioje buvo viena. 

Tačiau keista, kad nei eiguliai, nei fundacijos pensiono gyven- 
tojai, dažnai vaikštinėjantys tose giriose, nepastebėjo kūno. Iškyla 
kita hipotezė. Moteris galėjo būti nužudyta, paskui atgabenta į 
peizažinį parką... 

Šiandien Bezansono Žano Menžozo ligoninėje turi būti atlik- 
tas skrodimas, tada turėtų paaiškėti aplinkybės. Beje, žandarų 
ekspertų grupės naršo vietovę ir ieško įkalčių. Šiuo metu bylą 
tirianti teisėja Korina Manjan nepateikė išvadų, prokuroras 
taip pat ne. Sartiuji, gretimo miesto, meras taip pat tyli. Krašte 
tikimasi, kad ši paslaptis bus kuo greičiausiai atskleista ir nepa- 
kenks turizmo sezonui, kuris jau prasidėjo Du upės pakrantėse. 

Buvau išmuštas iš vėžių. Radinio vieta, a priori religinės fun- 
dacijos teritorija, gal ir sutapo su tuo, ko ieškojau, bet nužudymo 
faktas net nepatvirtintas. Jokios pastabos apie kokį nors sužalo- 
jimą, jokio baisaus simbolio. Nieko, kas galėtų kelti mintį apie 
„siaubingą dalyką“ ar satanistų nusikaltimą, apie kokį kalbėjo 
Dudu. 

Kliurkinau toliau. Kitomis dienomis nė vieno straipsnio ta 
tema. Nieko apie skrodimą. Jokio pranešimo, nei iš prokuroro, 
nei teisėjo. Kodėl tokia tyla? Argi byloje paminėti faktai tokie 
nereikšmingi, kad žurnalistai neturėjo ko rašyti? Ne. Lavonas 
niekada negali būti nesvarbus. Išplėčiau paieškas - ieškojau, kas 
rašyta liepos mėnesį. Nieko. 

Apsilankiau Courrier du Jura archyvuose. Rinkau tuos pačius 
raktažodžius. Ta pati paieška. Aptikau liepos 29 dienos straipsnį, 
kuriame buvo kitų detalių: | 


SARTIUJI 
MIESTO PRAKEIKIMAS 


Užvakar ryte Maloningosios Dievo Motinos peizažinio parko 
plokščiakalnyje rastas moters lavonas identifikuotas. Iš tikryjų, 
gaisrininkai, turėję gabenti kūną, atpažino jį iš karto. Tai Silvi 
Simoni, 42 metų amatininkė laikrodininkė iš Sartiuji. 

Visiems Aukštutinio Du gyventojams ši pavardė kelia liūdnus 
prisiminimus. Silvi Simoni yra ne kas kita, o mažosios aštuon- 
metės Manonos, nužudytos 1988 metų lapkričio mėnesį, motina. 
Ana liūdna byla taip ir nebuvo išnarpliota. Pranešimas apie 
dar vieną mirtį ir ją supančios paslaptys sužadina įvairiausių 
būgštavimų. Ir iškėlia daugybę klausimų. Nelaimingas įvykis? 
Žmogžudystė? Savižudybė? 

Pirmiausia, neįmanoma tiksliai nustatyti, dėl ko ištiko mir- 
tis, kaip kūnas atsirado senojo vienuolyno teritorijoje. Pirmieji 

duomenys rodo, kad kūno būklė neleidžia daryti išvadų, o skro- 
dimo, atlikto Žano Menžozo ligoninėje Bezansone, rezultatai 
nežinomi. 

Tikrai patikimas šaltinis teigia, kad Silvi Simoni, laikrodininkė 
virtuozė, dirbusi pagal sutartį prestižinėms Loklio dirbtuvėms 
Šveicarijoje, dingo prieš savaitę. Niekas tuo nesistebėjo. Santū- 
ri, beveik paslaptinga moteris, Silvi Simoni nuolatos važinėjo 
iš Šveicarijos į Prancūziją ir kartais keletą savaičių gyvendavo 
savo name Sartiuji, nerodydama gyvybės ženklų; ji rinkdavo 
rankinius ir stalinius laikrodžius. 

Jei kalbėsime apie kriminalinį nusikaltimą, tai ar yra ryšys 
tarp šios žmogžudystės ir Manonos nužudymo 1988 metais? 
Per anksti skelbti kad ir menkiausią hipotezę, bet Sartiuji ir net 
Bezansone jau sklinda įvairiausi gandai... 

Savo ruožtu Sartiuji žandarmerijos Ekspertizės skyrius, taip 
pat Bezansono teismo įgaliota pareigūnė Korina Manjan, atrodo, 
ketina būti ypač santūrūs. Teisėja jau perspėjo mūsų korespon- 
dentą: „Planuojame tirti šią bylą kuo objektyviausiai, vengdami 
aistrų ir išlaikydami paslaptį. Nepakęsiu jokio žiniasklaidos 
kišimosi ar kokio nors spaudimo.“ 

Visi prisimena, kad 1988 metais byla dėl mergaitės nužu- 
dymo buvo tiriama visiškai konfidencialiai, taip, kad net mes, 
žurnalistai, negalėjome sekti bylos eigos. Tylėjimo priežastys 
žinomos: Gregori byla, prasidėjusi už kelių kilometrų nuo mūsų 
departamento, sukėlė nereikalingų emocijų, nes visur besikišanti 
žiniasklaida sukliudė normaliai ją tirti. Vis dėlto šiandien mes 
tikimės gauti informaciją ir perduoti ją visiems... 


Straipsnis baigėsi žurnalistų teisės skleisti informaciją gynimu. 
Pakėliau akis ir susimąsčiau. Gal tai mano byla. „Siaubingas da- 
lykas.“ Luko manija. Bet jokios užuominos apie šėtoną. 

Ypač kliuvo viena detalė. 

Dar kartą perskaičiau straipsnį, paskui peržiūrėjau LEst rėpub- 
licain. 

Birželio 28 dienos pranešime kalbama apie „apipelijusį ir smar- 
kiai suirusį kūną“. Birželio 29-ąją rašoma, kad gaisrininkai iš karto 
identifikavo moterį. Tai nesuderinama. Arba kūnas buvo supuvęs 
ir neatpažįstamas, arba buvo sveikas ir identifikuojamas. 

Persikėliau į liepos mėnesio Courrier du Jura. Nė vienos eilutės. 
Abu dienraščiai nebekalbėjo apie įvykį. Pabandžiau susisiekti su 
straipsnių autoriais. Nei vienas, nei antras laikraštyje nebedirbo 
ir nebuvo ko tikėtis, kad telefonu gausiu jų kontaktus. 

Radau juos per Prancūzijos spaudos agentūrą Bezansone. At- 
sakė jaunas, veržlus balsas. Be abejonės, stažuotojas. Pasisakiau, 
kas esąs, ir priminiau Simoni bylą. 

- Atliekate tyrimą? - entuziastingai paklausė žurnalistas. 

- Renku duomenis. Ką galėtumėte papasakoti daugiau? 

- Tai aš rašiau pirmąją žinutę. Tikra nesprogusi bomba. Kūnas 
prie vienuolyno: patrauklu, ar ne? Ypač, kai kalbama apie Silvi 
Simoni! Žandarai daugiau nesuteikė mums nė menkiausios infor- 
macijos. Kalbėjau su teisėju, nieko. Teismo medicinos ekspertas 
irgi nieko. Netgi nuvažiavau į Maloningosios Dievo Motinos 
vienuolyną. Manęs neįsileido. 

— Kodėl visi tyli? 

- Bandyta mus įtikinti, jog tai nelaimingas atsitikimas, susijęs 
su alpinizmu. Ir daugiau nieko įdomaus. Tačiau aš manau, kad 
viskas yra priešingai. Jie tyli, nes kažką rado. 

- Ką? 

- Neturiu supratimo. Bet jų pasakojimas apie nelaimingą atsiti- 
kimą nieko nevertas. Pirmiausia, Silvi Simoni nebuvo sportininkė. 
Antra, manyta, kad ji dingo prieš savaitę. Jei taip, tai kodėl kūnas 
buvo tokios būklės? 

— Ar kūnas tikrai buvo suiręs? 

- Atrodo, kad jame knibždėjo kirminai. 

— Jūs jį matėte? 

— Ne. Bet turėjau galimybę pasikalbėti su gaisrininkais. 

- Courrier du Jura straipsnyje teigiama, kad gelbėtojai atpažino 
veidą. 

Jis jaunatviškai nusijuokė. 

— Tai neįtikėtinas atvejis! Kūnas buvo ir suiręs, ir... sveikas! 

— Kaip tai įmanoma? 

- Apatinės kūno dalys buvo visiškai supuvusios, bet biustas - 
apysveikis. O veidas švarutėlis! Atrodė lyg... - Jis suabejojo. - 
Atrodė, lyg moteris būtų mirusi keletą kartų, suprantate? Mirusi 
skirtingais laikotarpiais! 

To, ką aiškino pašnekovas, buvo neįmanoma suprasti. Ir tas 
keistumas galėjo būti Luko veiksmų priežastis. 

— Ar bent jau žinoma, kad tai žmogžudystė? 

— Ne. Bent mums, kad ir kaip ten būtų, apie tai nieko nesakė. 
Suprantu jų santūrumą. Šiame krašte kalbėti apie Silvi Simoni 
yra tabu. 

— Dėl mergaitės nužudymo? 

— Na, žinoma. Tai Gregori iš Jura bylos! Praėjo keturiolika 
metų, ir vis dar nėra nė menkiausio įtariamojo, o Sartiuji gatvėse 
tebesklinda pačios kvailiausios versijos! 

— Manote, kad abi bylos susijusios? 

- Žinoma. Tuo labiau, kad Manonos byloje buvo neaiškus Silvi 
vaidmuo. 

— Ką turite galvoje? 

- Tuo metu ji pati buvo įtariama žmogžudyste. Tačiau kalti- 
nimai panaikinti. Ji turėjo geležinį alibi. Šiandien, po dvylikos 
metų, ji mirė ir valdžia nebenori kalbėti apie bylą. Manau, kad 
jie atskleidė kažką labai svarbaus! 

Kūnas greta vienuolyno. Keletą kartų mirusi moteris. Nužu- 
dytas vaikas. Įtarimai vaikažudyste. Tokioje istorijoje yra vietos | 
velniui. Grįžau prie kito nesuprantamo fakto: 

- Jei ta byla jus taip domina, kodėl nerašėte daugiau pranešimų? 
Kodėl niekas nieko daugiau nerašė? 

— Neturėjome nė menkiausios informacijos. 

— Toks tylėjimas pats savaime yra naujiena. Tema straipsniui. 

— Buvome gavę nurodymus. 

- Kokius nurodymus? 

- Kadangi nebuvo ką pasakyti, nurodyta nejudinti šūdo. Tai 
buvo neparanku kraštui. Sartiuji yra už penkių kilometrų nuo 
Du ištakų. Pabandykite įsivaizduoti pasakojimus, kad upėje per 
patį turizmo sezono įkarštį plauko lavonai! 

Ėmiau jį tujinti: 

— Kuo tu vardu? 

- Žoelis. Žoelis Šapiro. 

- Kiek tau metų? 

- Dvidešimt dveji. 

- Manau, kad aplankysiu tave, Žoeli. Beje, turizmo sezonas 
pasibaigė. 

36 numeryje, mano narvelyje, laukė įprasta rutina. Protokolai, 
įrašyti žodiniai raportai, telegramos iš štabo, spaudos apžvalgos... 
Viską numečiau ant rašomojo stalo. Atsisėdau, suvyniojau į zomšą 
abu Dudu automatinius pistoletus, paskui įdėjau juos į vieną iš 
rakinamų stalčių. 

Griebiau fiksuotojo ryšio telefoną. Pirmiausia paskambinau 
Laurai, norėjau atsiprašyti, kad taip greitai dingau po mišių. Kelios 
standartinės frazės, paskui kiek padvejojęs sušnibždėjau į ragelį: 

— Norėjau tau pasakyti... Išsiaiškinau dėl Luko kelionių. 

— Na ir? 


— Moters nebuvo. Bent jau tavo minėta prasme. 

- Esi tikras? 

- Įsitikinęs. Paskambinsiu vėliau. 

Padėjau ragelį nesupratęs, ar paglosčiau jos moterišką išdidu- 
mą, ar sustiprinau žmonos liūdesį. Perverčiau savo popierius ir 
perskaičiau Malaspėjaus pažymą apie Luko medalioną. Visiškai 
bevertis niekniekis. Aišku, kad Lukui imponavo simbolis - šven- 
tasis Mykolas. 

Aptikau Mejė raportą apie įtariamąjį Perė byloje. Čigonas Kal- 
derašas. Greitai perskaičiau - geras darbas. Bus įrodymas Diu- 
majė, kad byla juda. 

Paskambinau Fuko ir paprašiau ateiti atsiimti mobiliojo te- 
lefono. Dar paskambinau Svendsenui. Norėjau sužinoti, ką jis 
sužinojo apie rastas pas Luką skaidres. Jis neleido man baigti 
sakinio. 

- Vaizdai padaryti pozitronų emisijos tomografu. Aparatas gali 
vizualizuoti žmogaus smegenų veiklą per tam tikrą laiko tarpą. 
Šios skaidrės iš Brookhaven National Laboratory branduolinės 
medicinos departamento, prestižinio tyrimų centro Naujajame 
Džersyje. 

- Kokia smegenų veikla matoma šiuo konkrečiu atveju? 

- Jų žodžiais, tai visiškos krizės ištikti pacientai. Pavojingi 
šizofrenikai. 

— Nusikaltėliai? 

— Bent jau linkę smurtauti. 

Būtent taip ir maniau. Viduramžiais velnias dažnai būdavo 
vaizduojamas lietvamzdžiuose. XXI amžiuje tai „mirties taškas“ 
smegenyse. 

Svendsenas kalbėjo toliau: 

- Radau ir kitų duomenų. Tie pacientai turi ir fizinių nukrypi- 
mų, susijusių su šizofrenija. Platesnis torsas, asimetriškas veidas, 
tankiau želiantys plaukai... Atrodo, jog psichikos liga pakeičia. 
kūno išvaizdą. Savotiški misteriai haidai... 

Supratau, kodėl Luką domino tokios mutacijos. Blogis „apsėdo“ 
tas būtybes ir jas deformavo. Šių laikų pasmerktieji. Vos atsisvei- 
kinau su Svendsenu, į mano laužyną užsuko Fuko. 

- Ačiū, - tariau atiduodamas jam mobilųjį. 

— Radai savąjį? 

— Viskas gerai. Taigi? 

- Dėl viso pikto patikrinau, ar Larfauji turėjo tinklą Bezansono 
regione. Nieko naujo. 

— Bankai? 

— Gavau visus duomenis. Nieko reikšminga. Luko sąskaitos 
tvarkingos, telefono išklotinės taip pat. Visi skambučiai, net ir 
iš namų, susiję su darbu. Į Bezansoną neskambinta. Manau, kad 
jis naudojosi kitu abonementu. Tai darosi vis populiariau tarp 
neištikimų vyrų ir... 

— Okei. Norėčiau, kad dar pasiraustum po Larfauji veiklą. Pa- 
tikrink, kuo dar slapta prekiavo, be savo birzgalo. 

Vis dar tikėjausi surasti kokią detalę, kuri vienaip ar kitaip 
galėtų sietis su visuma. Galų gale kabilą nužudė vadinamasis 
kunigas. Taigi galima rasti ryšį su velniu... 

- O elektroniniai laiškai „Unital6“ adresu? 

-— Vyrukai iš asociacijos viską pervertė. Prisiekinėja, kad nieko 
negavo! 

Aš juk nesapnavau, Lukas tikrai siuntė pranešimus. Nuspren- 
džiau laikinai tuo nebesidomėti. 

- Sąrašas vyriokų, kurie dalyvaus konferencijoje apie velnią? 

- Štai. 

Užmečiau akį: kunigai, psichiatrai, sociologai - vieni italai. Iš 
pirmo žvilgsnio nė viena pavardė nesukėlė jokių asociacijų. 

- Super, - atsakiau pasidėdamas lapelį. - Paskutinis dalykas, 
šį vakarą išvykstu. 

— Kur? 


- Asmeniniai reikalai. Kol sugrįšiu, vadovausi tu. 

— Kiek laiko? 

— Keletą dienų. 

- Galėsiu prisiskambinti į tavo mobilųjį? 

- Žinoma. 

- Tikrai galėsiu? 

— Seksiu visus skambučius. 

— Klausimėlis: kalbėjai apie tai su Diumajė? 

- Tuoj pat tai padarysiu. 

— O... kaip Lukas? 

- Kaip ir buvo. Daugiau nieko negalima padaryti. - Suabejojau, 
paskui pridūriau: - Bet ten, kur vykstu, būsiu netoli nuo jo. 

Mano leitenantas papurtė garbanas. Jis nesuprato. 

- Paskambinsiu tau, - tariau šypsodamasis. 

Pažiūrėjau, kaip užsidaro durys, paskui pasiėmiau Mejė rapor- 
tą. Nubėgau į Natali Diumajė kabinetą. 

- Gerai padarėte, kad užsukote, - tarė komisarė man įėjus. - 
Jūsų keturiasdešimt aštuonios valandos baigėsi. 

Padėjau ant jos stalo raportą. 

- Štai dėl Perė bylos. 

- O visa kita? 

Uždariau duris, atsisėdau prieš rašomąjį stalą ir pradėjau kal- 
bėti. Larfauji mirtis. Kabilo kovos dėl įtakos. Pavardės: Dudu, 
Žonka, Ševije. Įklimpę iki ausų. Tačiau nutylėjau tai, kad Lukas 
juos dangstė, apie jų polinkį į manipuliacijas. 

— Narkotikų skyriui reikėtų apsikuopti, - apibendrino ji. - 
Kiekvienam savas šūdas. 

— Pažadėjau Dudu, kad jūs įsikišite. 

— Kokia proga? 

- Jis man išklojo daugiau faktų... svarbių. 

— Kas vyksta Narkotikų skyriuje, ne mūsų reikalas. 

- Galite paskambinti Levenui-Paju. Susisiekti su Kondanso.. 
Nukreipti Jaučius kitais pėdsakais. 

- Kokiais? 

- Lukas dirbo su Larfauji nužudymo byla. Galite juos suklai- 
dinti pranešusi apie infiltraciją pas tiekėjus. Užsiminti, kad byla 
verta dėmesio. 

— Dudu informacija ko nors verta? 

- Tai gali būti Luko savižudybės priežastis. Kad ir kaip būtų, ši 
byla jį jaudino iki paskutinių dienų. 

— Kokia byla? 

- Žmogžudystė Jura. Šiandien ketvirtadienis. Duokite man 
laiko iki pirmadienio. 

- Jokiu būdu. Jau ir taip gavote dovanėlę. Dabar grįžtate į darbą. 

— Leiskite pasiimti išeiginių. 

— Kur manote esąs? Pašte? 

Neatsakiau. Atrodė, jog ji mąsto. Jos smailūs pirštai stukseno į 
ranktūrio odą. Nuo tos dienos, kai pradėjau dirbti Kriminalinėje 
brigadoje, neėmiau atostogų. 

- Nenoriu jokių nemalonumų, - ištarė pagaliau. - Kad ir kur 
važiuojate, būsite privatus asmuo. 

- Elgsiuosi santūriai. 

— Pirmadienį? 

- Būsiu darbe devintą valandą. 

— Kas dar žino? 

— Niekas, tik jūs. 

Nežiūrėdama į mane, ji lėtai linktelėjo galvą. 

— O darbo reikalai? 

- Fuko tvarkys įstaigėlę. Jis jus nuolat informuos. 

- Ir jūs informuokite mane. Kiekvieną dieną. Gero savaitgalio. 

Automatinis pistoletas „Glock 21“, 45 kalibras. 

Trys dėtuvės po šešiolika sprogstamųjų šovinių. 

Dvi dėžutės šovinių apvilktomis ir pusiau apvilktomis galvu- 
tėmis. 

Šoviniai „Arcane“, galintys pramušti neperšaunamas liemenes. 

Paralyžiuojančių dujų granata. 

Desantininkų peilis „Randall“ su rantuotais ašmenimis. 

Tikras karo arsenalas. Ar su faro pažymėjimu, ar be jo, ar kaip 
pareigūnas, ar ne, turėjau tikėtis blogiausio. Susikišau ginklus į 
juodos neperšlampamos korduros krepšius kartu su marškiniais, 
megztiniais ir kojinėmis. Į plastikinį maišą kostiumams įsikišau 
du žieminius kostiumus ir keletą po ranka pasitaikiusių kakla- 
raiščių. Dar įsidėjau pirštinių, kepuraitę, du megztinius. Kad 
nepritrūktų. Neatmečiau galimybės, kad Jura teks užtrukti. 

Tarp drabužių įgrūdau nešiojamąjį kompiuterį, skaitmeninį 
fotoaparatą, „Streamlight“ žibintuvėlį ir kriminalistų instrumen- 
tų rinkinį, kad galėčiau paimti organinius mėginius ir pirštų 
atspaudus. 

Dar įsidėjau internete sužvejotus duomenis apie regioną ir 
neseną Luko portretą. Pagaliau Bibliją, šventojo Augustino Išpaži- 
nimus, šventojo Kryžiaus Jono Kopimą į Karmelio kalną. Kelionėse 
visada turėdavau šias tris knygas tam, kad, užuot mąstęs, galėčiau 
skaityti, - išsiveždavau pusę savo bibliotekos. 


19 valanda 

Paskutinis puodelis kavos su romu ir į kelionę. 

Iš karto nepasukau į aplinkkelio žiedą. Pirmiausia važiavau 
palei Seną, Sitė tiltu, paskui Kairiuoju krantu, Šv. Jokūbo gatve. 
Vėl ėmė lyti. Paryžius spindėjo lyg ką tik nulakuotas paveikslas. 
Melsvoje žibintų šviesoje viešpatavo keistas nerimas, drebulys. | 

Tik pravažiavęs Gei-Liusako gatvę, sustojau kairėje, LAbė de 
VEpė gatvėje. Įdėjau krepšį į bagažinę, užrakinau ją ir pasukau 
prie Altopašo Šv. Jokūbo bažnyčios. 

Parapija prasidėjo nuo šaligatvio. Asfaltas pakeistas grindiniu. 
Pastūmiau šonines duris. Persižegnojau ir atsidūriau švelniai ap- 
šviestoje, atkampioje, ramioje vietoje. Net šią valandą, šviečiant 
elektros lemputėms, bažnyčia atrodė lengva, ažūrinė, išausta iš 
saulės spindulių. 

Žingsniai. Pasirodė tėvas Stefanas, išjunginėjantis šviesas. 
Kiekvieną vakarą jis skirdavo šiam ritualui. Pažinau jį Paryžiaus 
katalikiškame universitete, kai jis buvo teologijos dėstytojas. Su- 
laukusiam pensijos, jam buvo patikėta ši bažnyčia, kad jis galėtų 
likti tame pačiame kvartale. Jis mane pajuto. 

- Čia kas nors yra? 

Išlindau iš už kolonos. 

- Atėjau pasisveikinti su tavimi. Gal greičiau atsisveikinti. 
Išvykstu į kelionę. 

Senis mane pažino ir nusišypsojo. Jo galva buvo apvali, akys 
panašios. Išplėstos kaip vaiko akys. Priėjo artyn, pakeliui užgesi- 
nęs dar vieną lempą. 

— Atostogos? 

— O ką tu manai? 

Parodė į kėdes, kviesdamas atsisėsti. Pats išsitraukė iš eilės 
klauptelį, pastatė įstrižai prieš mane. Jo šilta šypsena šildė išvar- 
gusį veidą. 

— Na, - tarė, suplojęs rankomis, - kas tave atvedė? 

- Prisimeni Luką? Luką Subeira? 

- Žinoma. 

- Jis nusižudė. 

Jo veidas apniuko. Apvalios akys apsiblausė: 

- Matai, mano vaike, niekuo negaliu tau padėti. 

Klebonas apsiriko dėl mano vizito tikslo. Jis pagalvojo, kad 
atėjau prašyti krikščioniškų laidotuvių. 

— Ne tai, - atsakiau. - Lukas nemirė. Jis bandė nusiskandinti, 
bet dabar ištiktas komos. Nežinia, ar išsikapstys. Tikimybė pen- 
kiasdešimt procentų. 

Jis lėtai pakratė galvą, matei, kad nepritaria. 

- Jis buvo labai egzaltuotas... - sumurmėjo. - Visada visko 
imdavosi iš pagrindų... 

- Jis tikėjo. 

— Mes visi tikime. Luko mintys buvo pavojingos. Dievas nepri- 
pažįsta pykčio, fanatizmo. 

— Neklausi manęs, kodėl jis žudėsi? 

— Argi įmanoma suprasti tokius poelgius? Net mūsų rankos 
kartais per trumpos ištraukti tokioms sieloms... 

— Manau, kad jis žudėsi dėl vienos bylos. 

— Tai susiję su tavo kelione? 

— Noriu pabaigti jo darbą, - atsakiau. - Tai vienintelis būdas 
suprasti. 

- Bet ne vienintelė priežastis. 

Stefanas skaitė mano mintis kaip atverstą knygą. Patylėjęs vėl 
prakalbau: 

- Noriu eiti jo pėdomis. Baigti jo bylą. Manau... Galų gale tikiu, 
kad, jei atskleisiu tiesą, jis atsibus. 

— Daraisi prietaringas? 

— Jaučiu, kad galiu jį išgelbėti. Išplėšti iš tamsos. 

— Kas tau sakė, jog jis neužbaigė savo bylos? Kad puolė į neviltį 
ne dėl to, ką sužinojo? 

- Galiu jį išgelbėti, - pakartojau užsispyręs. 

- Jį išgelbėti gali tik mūsų Tėvas. 

- Žinoma. - Pakeičiau pokalbio temą: - Ar tu tiki velniu? 

— Ne, - atsakė nedvejodamas. - Tikiu visagalį Dievą. Kūrėją, 
kuris nesidalija valdžia. Velnio nėra. Yra tik laisvė, kurią mums 
davė Viešpats, o mes ją pavertėme netvarka. 

Tylėdamas sutikau. Stefanas pasilenkė ir ėmė barti mane lyg. 
vaiką: 

- Apsimeti, kad klausinėji mane, bet dėl visko esi tikras. Nori 
dar ko nors manęs paklausti, ar ne? 

Sujudėjau kėdėje. 

— Norėčiau atlikti išpažintį. 

- Dabar? 

- Dabar. 

Mėgavausi smilkalų kvapais, pintomis karklų kėdėmis, mūsų 
balsų aidu. Mes jau buvome prisipažinimo, atpirkimo erdvėje. 

- Eime su manimi. 

— Gal galime likti čia, ar ne? 

Stefanas nustebęs kilstelėjo antakius. Jo geraširdiškos manieros 
slėpė tradicinių, beveik reakcingų pažiūrų šalininką. Tuo metu, 
kai skaitė teologijos paskaitas, jis visada laikėsi apeigų tvarkos, 
nes toji nematoma architektūra, tie atspirties taškai turį nuro- 
dyti mums kelią. Tačiau šį vakarą jis užsimerkė ir sunėrė rankas, 
murmėdamas „Tėve mūsų“. Padariau tą patį. 

Paskui pasilenkė prie manęs ir tarė: 

- Klausau tavęs. 

Papasakojau apie Dudu, Renžiso susitikimą, melą ir purvą, 
kuriuos jau aptikau byloje. Kalbėjau apie afrikiečių įstaigėles, 
gundymus, kuriuos patyriau jose. Papasakojau apie Foksy, apie 
jos begėdiškus darbus ir sutartį, kurią turėjau sudaryti su ja. Iš- 
dėsčiau didžiausio blogio logiką, kurios esmė yra tai, kad privalai 
užsimerkti prieš blogį, kad galėtum įveikti kitą, dar didesnį blogį. 

Prisipažinau,; kad esu bailys, kad man neužteko drąsos aplan- 
kyti Luką ligoninėje prieš išvykstant. Taip pat apie savo panieką 
Laurai, motinai, visiems farams, kuriuos ryte sutikau koplyčioje. 

Stefanas klausėsi užsimerkęs. Kalbėdamas supratau, kad ir vėl 
nusidedu. Mano atgaila nenuoširdi: mėgaujuosi tuo, kad galiu 
dalintis savo bėdomis, mėgaujuosi ramuma. Tai dar vienas ma- 
lonumas, nors turėtų būti apgailestavimas, atgaila. 

- Viskas? - paklausė jis pagaliau. 

— Tau negana? 

— Tu dirbi savo darbą, ar ne? 

— Tai ne pasiteisinimas. 

— Tai galėtų būti pasiteisinimas, jei nugrimztum į nuodėmės ir 
abejingumo tingulį. Manau, kad esi toli nuo to blogio. 

— Taigi man atleista? - spragtelėjau pirštais. - Ir viskas? 

— Neironizuok. Sukalbėkime kartu maldą. 

- Galiu ją pasirinkti? 

— Tokie dalykai - ne restorano meniu, berniuk. - Jis nusišyp- 
sojo. - Kokios maldos pageidautum? 

Sumurmėjau: 


Mano gyvenimas tėra prabėgusi valanda. 
Mano gyvenimas tėra vienintelė diena, 
Bėganti nuo manęs ir nesugaunama. 


— Teresė iš Lizjė? 

Kai aš ir Lukas buvome paaugliai, niekinome garsias krikščio- 
nių moteris. Šventoji Teresė Avilietė - isterikė. Šventoji Teresė iš 
Lizjė - naivuolė. Hildegarda fon Bingen - utopistė... Bet metams 
bėgant pamačiau jas iš naujo ir jos užkariavo mano širdį. Taip pat 
ir Teresės iš Lizjė skaistumas. Jos nekaltumas buvo kvintesencija. 
Tikras krikščioniškas paprastumas... 

— Nelabai ortodoksiška, - burbtelėjo Stefanas. - Bet jei tau 
labai norisi... 

Jis ėmė murmėti: 


Mano gyvenimas tėra prabėgusi valanda. 

Mano gyvenimas tėra vienintelė diena, 

Bėganti nuo manęs ir nesugaunama. 

Tu žinai, o mano Dieve, kad mylėti tave Žemėje 
Galiu tik šiandien! 

Tęsinį kalbėjome abu: 


O! Myliu tave, Jėzau! Mano siela veržiasi prie tavęs. 
Vienintelę dieną pabūk man švelnia parama. 
Užvaldyk mano širdį, nusišypsok man 

Nors vieną dieną! 


Pasenusio, raukšlėto kunigo veido ir jo skubrių, nekantrių 
žodžių kontrastas sujaudino mane iki ašarų. Tardamas pasku- 
tinius žodžius, nuleidau galvą. Kunigas padarė kryžiaus ženklą 
ant mano kaktos. 

- Eik ramybėje, mano sūnau. 

Staiga supratau, ko čia atėjau. Ko ieškojau iš anksto. Atleidimo. 
Ne už padarytas nuodėmes, o už tas, kurias padarysiu... 

Stefanas taip pat viską suprato, nes draugiškai tarė: 

- Tai viskas, kuo galiu tau padėti. Geros kloties. 

SILVI 

Atsibudau autostrados stovėjimo aikštelėje. 

Nesiorientavau nei laike, nei erdvėje. 

Pusiau snausdamas žvilgtelėjau į laikrodį: keturios valandos 
dešimt minučių ryto. Turėjau būti kažkur tarp Avalono ir Di- 
žono. Maždaug apie vidurnaktį nusprendžiau šiek tiek pailsėti 
poilsio aikštelėje. Rezultatas - keturios valandos komos ir jokių 
prisiminimų... 

Sustingęs išlindau iš automobilio. Aikštelėje nakčiai buvo susto- 
ję keli vilkikai. Medžius lankstė aršus poliarinis vėjas. Paskubomis 
nusimyžau, paskui drebėdamas sugrįžau į „Audi“. 

Užsidegiau cigaretę. Pirmasis dūmas perdrėskė gerklę. Antra- 
sis nudegino gerklas. Trečiasis nuėjo gerai. Tolumoje švystelėjo 
šviesos. Degalinė. Pasukau užvedimo raktelį. Pirmiausia prisipilti 
pilną baką. Paskui greitomis išgerti kavos. 

Po keleto minučių vėl buvau kelyje ir mintyse perkratinėjau 
informaciją, kurią buvau surinkęs apie savo kelionės tikslą. Du 
upė vingiavo nuo 1 500 metrų virš jūros lygio tarp Prancūzijos ir 
Šveicarijos. Sartiuji įsikūręs aukštupyje, zonos, sudarytos iš laip- 
tais kylančių geologinių sluoksnių ir išraižytos nedidelių slėnių, 
viršūnėje. Vairuodamas bandžiau įsivaizduoti šias teritorijas, jau - 

ne visai prancūziškas, bet dar ir ne šveicariškas. Tikra 10 mans 
land*. 

Bezansonas ankstyvo rytmečio šviesoje. 

Miestas pastatytas dauboje, ant tvirtovės liekanų. Kuo labiau 
artėjai prie centro, tuo dažniau matei įtvirtinimus, griovius ir 
kuorus, kuriuos skyrė parkai. Atrodė, jog čia vieta, kur treniruo- 
jami desantininkai, kur reikia bėgioti, sliuogti, šokinėti, slėptis... 

Įsitaisiau kavinėje palaukti kol visiškai prašvis. Išskleidžiau 
miesto planą ir ėmiau ieškoti Aukštesniosios instancijos teismo. 
Pasirodė, kad tai įtvirtintas pastatas kaip tik priešais. Toks atsi- 
tiktinumas man pasirodė geras ženklas. 

Klydau: pastatas buvo remontuojamas. Teismas laikinai persi- 
kėlė į kitą miesto galą, ant Brežilio kalvos. Vėl sėdau į automobilį 
ir po pusvalandžio klajonių susiradau, ko ieškojau. Teismas buvo 
įsikūręs buvusioje laikrodžių gamykloje. Pramoninis pastatas, 
įspraustas tarp kalvos miškų. 

Ant lauko durų dar matėsi logotipas „France Ebauche“. Viduje 
viskas priminė pramoninę veiklą: dažytos cementinės sienos, 
pakankamai platūs koridoriai, kad galėtų pravažiuoti vežimė- 
liai, keltuvas, atstojantis liftą. Lipdukai žymėjo naują kiekvieno 
kambario paskirtį: budėtojas, teismo sekretorius, apeliacinis teis- 
mas... Laiptais užkopiau į aukštą, kuriame buvo įsikūrę teisėjai. 
Kai priėjau prokuroro pavaduotojo kabinetą, nutariau šiek tiek 
pasižvalgyti - susipažinti su situacija. 

Durys buvo praviros. Už rašomojo stalo tarp dviejų moterų 
buvo įsitaisęs jaunuolis. Viena stukseno kompiuterio klaviatūrą, 
kita kalbėjosi telefonu per garsiakalbį ir užsirašinėjo. 

— Savižudybė. Tu įsitikinęs? 

Linktelėjau vyrui, jis šypsodamasis atsistojo. Prisistačiau ne 
savo pavarde ir nurodžiau ne savo profesiją: žurnalistas. Pavaduo- 


* Niekieno žemė. (Angl.) 

tojas išklausė mane. Jis vilkėjo aptemptomis žaliomis velvetinėmis 
kelnėmis ir lapų žalumo marškiniais, tad panėšėjo į Piterį Peną. 
Kai ištariau Silvi Simoni pavardę, jis sustingo. 

— Nėra Simoni bylos. 

Už jo teismo sekretorė pasilenkė prie telefono. 

— Nesuprantu, jis pats užsidusino? 

Pabandžiau blefuoti: 

— Birželio mėnesį gavome keletą pranešimų apie tos moters 
kūną, rastą vienuolyno parke. Paskui viskas nutilo. Ar tyrimas 
užrauktas? 

Piteris Penas sujudo. 

— Nesuprantu, kuo jus gali dominti ši istorija. 

— Mūsų gautoje informacijoje buvo prieštaravimų. 

— Prieštaravimų? 

- Pavyzdžiui, kūną atpažino gelbėtojai. Taigi veidas buvo svei- 
kas. Kitame pranešime kalbama apie gerokai apirusį kūną. Mums 
tai atrodo neįmanoma. 

Pavaduotojas pasikasė pakaušį. Už jo nugaros teismo sekretorė 
kėlė balsą: 

— Su plastikiniu maišeliu? Jis užsidusino su plastikiniu mai- 
šeliu? 

Vyras neryžtingai atsakė: 

— Neprisimenu smulkmenų. 

— Bent jau žinote teisėjo pavardę, ar ne? 

- Žinoma. Ponia Korina Manjan. 

Pareigūnė dabar jau staugė į telefoną: 

- Kiti? Buvo ir daugiau plastikinių maišelių? 

Prieš savo valią ištempiau ausis, kad išgirsčiau, ką per garsia- 
kalbį atsakys žandaras. 

— Rasta tuzinas, - atsakė rimtas balsas. - Visi užrišti tokiu 
pačiu mazgu. | 

Per pavaduotojo petį kreipdamasis į teismo sekretorę, patariau: 

— Paklauskite, ar auka nebuvo įsikandusi nosinės po maišeliu. 

Ji suglumusi pažvelgė į mane. Kol ji sureagavo, žandaras atsakė: 

- Jo burna buvo pilna vatos. Kas kalba greta jūsų? 

— Tai ne savižudybė, - atsakiau. - Tai nelaimingas atsitikimas. 

- Ką apie tai išmanote? —- paklausė moteris, stebeilydama į 
mane. 

- Vyras, matyt, masturbavosi, - kalbėjau toliau. - Deguonies 
stoka didina seksualinį malonumą. Bent jau taip pasakojama. 
Apie tokią techniką kalbėjo Sadas. Jūsų tipas turbūt užsirišo ant 
galvos užmautą maišelį, bet prieš tai prisigrūdo į burną vatos, kad 
neuždustų nuo plastikinio maišelio prisilietimo. Bet, nelaimei, 
jam nepavyko laiku atrišti mazgo. 

Po mano aiškinimų stojo tyla. Balsas iš garsiakalbio pakartojo: 

— Kas yra greta jūsų? Kas kalba? 

- Per skrodimą, - pridūriau, - esu tikras, bus konstatuota, 
kad jo lytinio organo kapiliarai išsiplėtę. Vyrui buvo erekcija. 
Nelaimingas atsitikimas. Ne savižudybė. Nelaimingas „erotinis“ 
atsitikimas. 

Pavaduotojas buvo sužavėtas. 

— Iš kur visa tai žinote? 

— Mano specializacija - įvairios temos. Paryžiuje tokie dalykai 
ne naujiena. Kur Korinos Manjan kabinetas? 

Jis parodė man duris koridoriaus gilumoje. Keletas žingsnių ir 
beldžiuosi. Pakvietė užeiti. Aptikau moterį apie penkiasdešimties 
metų amžiaus, apsuptą „Kleenexo“ dėžučių, iš šonų priglausti du 
neužimti rašomieji stalai. Ji buvo rusvaplaukė ir mane iš karto 
apstulbino panašumas į Luką. Tokia pati balta ir sausa oda, 
tokia pati strazdanų pigmentacija. Tik rusvumas blausus, o ne 
liepsnojantis. Jos lygūs plaukai, apkirpti karė, buvo surūdijusios 
geležies spalvos. 

— Ponia Korina Manjanė 

Ji linktelėjo galvą, paskui nusišnypštė. 

- Atsiprašau, - tarė šnirpščiodama. - Mano skyriuje slogos 
epidemija. Todėl šiandien aš viena. Ko pageidautumėte? 

Žengiau į kabinetą ir vėl prisistačiau meluodamas. 

— Žurnalistas, - pakartojo ji. - Iš Paryžiaus? Ir užsukate ne- 
pranešęs iš anksto? 

- Surizikavau, ką padarysi. 

— Drąsus. Kokia byla jus domina? 

- Silvi Simoni nužudymo. 

Ji nutaisė griežtą miną. Tai buvo ne nuostaba, kaip pavaduotojo 
atveju. Veikiau nepasitikėjimas. 

- Apie kokį nužudymą kalbate? 

- Jūs turite man tai pasakyti. Paryžiuje buvo gauta žinių, ku- 
rios... 

- Jūs dėl nieko važiavote septynis šimtus kilometrų. Apgailes- 
tauju. Mes nežinome Silvi Simoni mirties priežasčių. 

— O skrodimas? 

- Jis nieko neatskleidė. Nė vienu aspektu. 

Nežinojau, ko verta Korina Manjan kaip teisėja, bet melagė ji 
buvo netikusi. Ir nerūpestinga: ji netgi nesistengė kalbėti įtikina- 
mai. Pastebėjau didelę išsiuvinėtą mandalą, pakabintą ant sienos 
užjos nugaros. Tibeto vienuoliams tai simbolinis visatos vaizdas. 
Ant lentynėlės stovėjo ir nedidelis bronzinis Buda. Neatstojau: 

— Matyt, kūnas buvo skirtingų suirimo stadijų. 

- A, jūs apie tai... Mūsų teismo medicinos gydytojas sako, kad 
nieko nepaprasta čia nėra. Organinis irimas neturi griežtų taisyk- 
lių. Jo metu viskas įmanoma. 

Pasigailėjau, kad vaidinu žurnalistą. Pareigūnė jokiu būdu 
nekalbėtų tokių kvailysčių farui iš Kriminalinės brigados. Ji nu- 
sišnypštė dar kartą, paskui stvėrė miniatiūrinę cilindrinę metalinę 
dėžutę. Įkišo pirštus vidun, paskui pasitrynė smilkinius. 

- Tigro balzamas, - paaiškino. - Tik tai man ir padeda... 

— Nuo ko mirė ta moteris? 

- Kartoju, mes nieko nežinome. Nelaimingas atsitikimas ar 
savižudybė, iš kūno būklės nenustatysi. Silvi Simoni buvo labai 
vieniša. Aplinkos tyrimas irgi nieko nedavė. 

Ji nutilo, paskui skeptiškai žvilgtelėjo į mane. 

- Nesupratau. Kokiame laikraštyje jūs, tiesą sakant, dirbate? 

Mostelėjau atsisveikindamas prieš uždarydamas duris. Korido- 
riuje medžių viršūnės plakė langus. Ruošiausi sunkiam tyrimui. 
Pradžia rodė, kad jis bus sunkesnis, nei maniau. 

Trepijo kvartalas vakarinėje miesto dalyje. 

Centrinė žandarmerijos būstinė buvo už municipalinio basei- 
no. Be jokio vargo įvažiavau į stovėjimo aikštelę, prie įvažiavimo 
net nebuvo sargybos. Įsispraudžiau tarp dviejų „Peugeot“. Turėjau 
vykti tiesiai į Sartiuji, bet panorau pirmiausia pamatyti tuos, kurie 
tyrė taip gerai saugomo lavono bylą. 

Išsirinkau įspūdingiausią kareivinių pastatą, susiradau laiptus 
ir ėmiau kopti. Nė vieno pareigūno. Žvilgtelėjau į antro aukšto 
koridorių ir pamačiau lentelę „Tyrimų tarnyba . Tuščia. Trečiame 
aukšte nauja lentelė. ŽOC: Žandarmerijos operacijų centras. 

Durys praviros. Du žandarai snūduriavo prie telefono komu- 
tatoriaus, virš kurio kabėjo regiono žemėlapis. Prisistačiau vėl 
meluodamas ir paprašiau supažindinti mane su atsakingu už 
Simoni bylą. Abu vyrai susižvalgė. Vienas dingo netaręs nė žodžio. 

Grįžo po penkių minučių ir nuvedė mane į ketvirtą aukštą, ne- 
didelį gana spartietiškai įrengtą kabinetą. Baltos sienos, medinės 
kėdės, laminuotas stalas. 

Vos spėjau žvilgtelėti pro langą, o durų angoje jau pasirodė 
ilgas kaip kartis vyras su plastikiniais puodukais abiejose rankose. 
Kambaryje pasklido kavos kvapas. Nebuvo užsidėjęs uniforminės 

kepurės ir nevilkėjo uniforminio švarko. Tik prasegtus žydrus 
marškinius su antpečiais. 

* Netaręs nė žodžio, padėjo ant stalo krašto prieš mane puoduką, 
paskui pats atsisėdo kitoje pusėje. Toks elgesys buvo įsakymas: 
atsisėdau neprieštaraudamas. 

Karininkas stebėjo mane. Aš irgi stebėjau jį. Ne daugiau kaip 
trisdešimties metų, tačiau - dėl to neabejojau - atsakingas už 
Simoni bylą. Visa jo povyza dvelkė ryžtu. Labai trumpi plaukai 
gobė galvą lyg juodas gobtuvas. Po storais antakiais žiburiavo 
tamsios, pernelyg arti nosies įsegtos akys. 

- Kapitonas Stefanas Sarazenas, - tarė pagaliau. - Man skam- 
bino Korina Manjan. 

Kalbėjo pernelyg greitai, neaiškiai, vos ištardamas skiemenis. 
Vėl pradėjau nuo fiktyvaus prisistatymo: 

- Esu žurnalistas iš Paryžiaus ir... 

— Ką norite tuo įtikinti? 

Sustingau. 

- Jūs iš Kriminalinės, ar ne? 

— Nesu oficialioje komandiruotėje, - prisipažinau. 

- Jau patikrinome. Ką žinote apie Silvi Simoni? 

Gerklė vis labiau džiūvo. 

— Nieko. Perskaičiau tik du straipsnius. Vieną LEst rėpublicain, 
kitą Courrier du Jura. 

— Kodėl jus domina ši byla? 

- Ji domino vieną mano kolegą, Luką Subeira. 

- Nepažįstu. ) 

- Jis žudėsi. Dabar ištiktas komos. Tai mano draugas. Bandau 
išsiaiškinti, ką jis galvojo tuo metu, kai... apsisprendė. 

Suradau kišenėje Luko portretą ir padėjau ant stalo. 

— Niekada nemačiau, - atsakė užmetęs akį. - Jūs klystate. Jei 
jūsų draugas atvykdavo knaisiotis byloje, būtume susidūrę. Aš 
vadovauju tyrimo grupei. 

Juodos akių lėliukės rodė ryžtą, užsispyrimą, tarsi būtų norė- 
jusios pergręžti man kaukolę. Jis kalbėjo toliau: 

— Kodėl jį turėjo dominti ta istorija? 

Nedrįsau atsakyti: „Todėl, kad jį kurstė velnias.“ 

— Dėl paslapties. 

— Kokios paslapties? 

— Mirties priežasties. Dėl kūno nenormalaus irimo. 

— Meluojate. Jūs atvykote čia ne dėl kažkokių kirmėlių. 

— Prisiekiu, kad daugiau nieko nežinau. 

- Jūs nežinote, kas buvo Silvi Simoni? 

— Nežinau nieko. Atvažiavau, kad sužinočiau. 

Karininkas paėmė puoduką ir papūtė. Trumpą akimirksnį 
maniau, kad jis suteiks informacijos, bet suklydau. 

- Būsiu atviras, - kalbėjo jis. - Žinau jūsų pavardę, jūsų vir- 
šininko taip pat, viską. Padėjo jūsų automobilio numeris. Jei 
išvyksite tuoj pat, neprisiliesiu prie telefono. Jei rytoj sužinosiu, 
kad dar čia trainiojatės... turėsite problemų! 

Neskubėdamas išgėriau kavą. Ji buvo be skonio, lyg netikra 
kava. Kaip ir šis susitikimas - apgavystė. Atsistojau ir pasukau 
durų link. Žandaras pakartojo man už nugaros: 

- Turite vieną dieną. Pakaks laiko apžiūrėti Vobano fortą. 

Nuvažiavau į miesto centrą, kur buvo Prancūzijos spaudos 
agentūros biuras. Privažiavęs Pastero aikštę, palikau automobilį, 
kad galėčiau nueiti į pėsčiųjų kvartalą. Pamačiau agentūrą - man- 
sarda, patupdyta ant tradicinės architektūros pastato. Žoeliui 
Šapiro patiko mano istorija. 

- Jie privalėjo jus priimti! 

Tai buvo jaunas, jau plikas vyras, kurio kaukolę supo garbanos, 
panašios į laurų vainiką. Po smakru senamadiškai užsiauginęs 
barzdelę. Ir toliau jį tujinau: 

- Kodėl, tavo nuomone, jie taip elgiasi? 

- Tyla. Jie nenori nieko sakyti. 

— O tu nieko nesužinojai per paskutinius mėnesius? 

Jis saujomis sėmė iš dėžutės kukurūzų dribsnius (čempionų 
pusryčiai). 

— Nieko. Skląstis užstumtas, patikėkite. O aš nelabai tinku 
paslaptims aiškintis. 

— Kodėl? 

— Nevietinis. Jura departamente nešvarūs skalbiniai skalbiami 
namie. 

— Seniai čia įsikūrei? 

- Šeši mėnesiai. Prašiausi į Iraką, patekau į Bezaką! 

— Bezaką? 

— Taip vietiniai vadina Bezansoną. 

— Sarazenas atskyrė asmenybę nuo aukos. Silvi Simoni. 

— Čia tai didelis įvykis. 

— Vaiko nužudymo istorija? 

— Na, neskubėk! Nieko taip ir nebuvo įrodyta. Toli gražu. Buvo 
dar trys įtariamieji. Iš viso to išėjo šnipštas. 

- Žudikas taip ir nebuvo nustatytas? 

— Nebuvo. O dabar ir Silvi Simoni mirė paslaptingomis aplin- 
kybėmis. Ar įsivaizduojate panašų atsitikimą su Kristina Vilmen? 
Pranešimą, kad ji nužudyta? 

— Korina Manjan sakė, kad žmogžudystė net nebuvo patvir- 
tinta. 

— Kur jau ten! Jie viską užtušavo. 

Žiūrėjau į mansardos lentynas, prigrūstas pilkų segtuvų ir dėžių 
su fotografijomis. 

- Turi to meto straipsnių, nuotraukų? Noriu pasakyti, 1988 
metų. 

- Nieko. Visa medžiaga, senesnė nei dešimties metų, keliauja 
į centrinės būstinės archyvus Paryžiuje. 

- O neparsisiuntei visko birželio mėnesį? 

— Taip, bet viską grąžinau. Beje, ne ką ir turėjau. 

- Grįžkime prie Silvi Simoni. Turi jos kūno nuotraukų? 

- Nieko. 

— Ką girdėjai apie kūno anomalijas? 

- Tik gandus. Atrodo, kad kai kurios dalys buvo visiškai sui- 
rusios. O veidas liko sveikas. 

— Daugiau nieko nesužinojai? 

- Paklausinėjau Bezansono teismo medicinos ekspertą Valerė. 
Jo nuomone, toks reiškinys nėra retas. Išvardino pavyzdžius, kaip 
kūnai likdavo sveiki metų metais, ypač kanonizuotų šventųjų. 

— Pasitaiko, kad kūnas neyra. Bet niekada nebūna taip, kad jis 
suirtų pusiau. 

- Reikėtų pakalbėti apie tai su Valerė. Asas. Jis iš Paryžiaus, bet 
ten turėjo nemalonumų. 

- Kokių nemalonumų? 

— Nežinau. 

Pakeičiau pokalbio temą. 

— Girdėjau kalbant, kad nusikaltimą padarė satanistai. Ką nors 
apie tai Žinai? 

— Ne. Niekada negirdėjau nieko panašaus. 

- O vienuolynas? 

— Maloningosios Dievo Motinos? Jis uždarytas. Noriu pasakyti, 
kad jame nebėra nei brolių, nei seserų. Tai savotiška poilsio, prie- 
globsčio vieta. Atvyksta pailsėti misionieriai. Taip pat gedintys 
asmenys. 

Atsistojau. 

- Keliausiu pasižvalgyti po Sartiuji. 

— Važiuosiu su jumis. 

- Jei nori padėti, - atsakiau, - grįžk į teismo rūmus. Patikrink, 
ar mano vizitas sukėlė šurmulį. 

Jis atrodė nusivylęs. Pamaloninau: 

- Pasikviesiu tave vėliau. 

Galų gale pakišau jam Luko nuotrauką. 

- Esi matęs šį vyrą? 

- Ne. Kas jis? 

Gali pamanyti, kad Lukas nebuvo Bezansone. Neatsakęs pa- 
sukau durų link. 

- Paskutinis klausimas, - tariau prie slenksčio. - Pažįsti vieti- 
nius Sartiuji žurnalistus? 

- Žinoma. Žanas Klodas Šoparas iš Courrier du Jura. Aukš- 
čiausios klasės specialistas. Norėjo net knygą rašyti. 

— Manai, kad jis kalbės su manimi? 

- Palyginti su juo, aš nebylys. 

— Teismo medicinos gydytojas, pavarde Valerė? Niekada ne- 
girdėjau. 

Nuvažiavau pietvakarių kryptimi į Planuazo kvartalą, kur įsi- 
kūrusi Žano Menžozo ligoninė. Ką tik skambinau Svendsenui. Jis 
pažinojo visus garsius Prancūzijos ir net Europos teismo medici- 
nos gydytojus. Neįmanoma, kad nebūtų girdėjęs apie specialistą, 
„asą“ iš Paryžiaus. Šapiro taip pat minėjo „nemalonumus“. Gali 
būti, kad Valerė sostinėje dirbo kitą darbą. Teismo medicina 
kartais tapdavo prieglauda tiems, kurie vengė gyvųjų. 

- Žano Menžozo ligoninėje, Bezansone. Gali pasidomėti? Ma- 
nau, kad jis turėjo problemų Paryžiuje. 

— Galbūt lavoną spintoje? 

- Labai juokinga. Pasidomėsi, ar ne? Tai skubu. 

Svendsenas sukikeno. 

— Niekam neskambink, širduk. 

Išjungiau mobilųjį ir pasukau į universiteto miestelio stovėjimo 
aikštelę. Ligoninė - liūdnas betoninis pastatas, išraižytas siaurais 
langais, statytas, be abejo, šeštajame dešimtmetyje. Antrame aukšte 

plevėsavo plakatai: „Ne uždusimui!“, „Parama, o ne personalo 
mažinimas!“ 

Stuksendamas į vairą, prisidegiau cigaretę. Skaičiavau minu- 
tes. Turėjau veikti greitai: kapitonas Sarazenas nepaliks manęs 
ramybėje. Jis ne tik seks mano žingsnius, bet ir stengsis užbėgti 
už akių. Gal jau ir dabar paskambino Valerė... Krūptelėjau nuo 
mobiliojo telefono skambučio. 

— Tavo vyrukas, atrodo, domisi tik lavonais. 

Žvilgtelėjau į laikrodį. Svensonas paieškoms sugaišo mažiau 
nei šešias minutes. 

- Iš pradžių jis buvo chirurgas ortopedas. Atrodo, tūzas. Bet jį 
ištiko depresija. Ėmė elgtis kaip piemuo. Viena operacija baigėsi 
blogai. 

- Tiksliau. 

- Vaikas. Infekcija. Valerė užmigo su skalpeliu rankoje ir per- 
pjovė raumenį. Nuo tada berniukas šlubuoja. 

- Kaip jis galėjo užmigti? 

- Jis gėriojo ir piktnaudžiavo anksiolitikais*. Ne kažin kas 
operuojant... 

— Kas buvo paskui? 

- Tėvai parašė skundą. Klinika pridengė Valerė, bet jis turėjo 
mauti į krūmus. Pasimokė teismo medicinos, ir štai Bezansone. 
Išsiskyręs, be skatiko, vis nemeta piliulių. Dar vienas, pasirinkęs 
teismo mediciną kaip skaistyklą. Vis dėlto mirusiųjų medicina 
yra kilniausias menas, nes gydo gyvųjų sielas ir... 

Nutraukiau lyrinį nukrypimą. 

— Klinikos pavadinimas? Data? 

- Albero klinika. 1999 metai. Ili komuna. 

Padėkojau Svendsenui. 


* Vaistai nuo nerimo. 

- Labiausiai noriu detalaus raporto apie bylą, - greitai išpylė 
jis. - Įsitikinau, kad tau kliuvo velniškai sunki byla. Tu turi būti 
suinteresuotas. Valerė netyrinės pusės lavono. Esi sutvertas dar- 
buotis su numirėliais arba ne. Aš... 

— Paskambinsiu tau. 

Perbėgau kiemą. Virš pagrindinio įėjimo kabojo perspėjan- 
tis plakatas: „Jūsų sveikata nėra įkaitas!“ Morgas buvo minus 3 
aukšte. Pasukau prie liftų nė nežvilgtelėjęs į būrelį streikuojančių 
slaugių, streiko forma pasirinkusių sėdėjimą. 

Požemyje temperatūra nukrito gerais dešimčia laipsnių. Ko- 
ridorius buvo tuščias, nė menkiausio orientyro. Instinktyviai 
pasukau į dešinę. Palubėje kabėjo juodi vamzdžiai; išilgai sienų 
matėsi pliki žalsvi betono plotai. Užė ventiliatoriai. 

Dar keletas žingsnių, ir kairėje pamačiau nedidelį neaiškios 
paskirties kambarį. Kėdės, žemas stalas. Priešais dvejos suveria- 
mos durys su iliuminatoriais. Ant vienos sienos didelė pievos 
fotografija. Ji turėjo nuskaidrinti atmosferą, bet pastangos veltui. 
Tvyrojo antiseptikų, kavos ir Žavelio vandens kvapas. Pagalvojau 
apie baseino, kurio plaukikai turėtų būti lavonai, drabužinę. 

Pro duris išvažiavo neštuvai su ratukais. Prie jų palinkęs tvir- 
tas sanitaras. Vikingo plaukai, surišti į arklio uodegą, apsijuosęs 
plastikinę prijuostę. 

— Ko pageidautumėte, pone? 

Balsas švelnus, barbariškos išvaizdos kontrastas. Darbuotojas, 
pripratęs bendrauti su gedinčiomis šeimomis. 

— Norėčiau pamatyti daktarą Valerė. 

— Daktaras nepriima. Aš... 

Norėdamas sudėti taškus ant „i, atkišau savo pažymėjimą. 
Durys atsivėrė į priešingą pusę, o neštuvai liko kur buvę. Po 
kelių sekundžių pasirodė aukštas sulinkęs tipas, čiulpiantis cizą. 
Žvilgsnis nepatiklus. 

— Kas jūs? Aš jūsų nepažįstu. 

— Majoras Diurėjus, Kriminalinė brigada, Paryžius. Domiuosi 
Simoni byla. 

Jis atsirėmė į durų sąvaras, ir jos auštoje siūbuoti. 

- Žandarai žino? 

Neatsakęs priėjau prie jo. Jis buvo beveik toks pat aukštas, 
kaip ir aš. Prasegtas palaidinis dėmėtas, be to, jis turėjo keistą 
įprotį suimti cigaretę prie lūpų ir taip uždengti pusę veido. Iki 
šiol prasimanymai man naudos nedavė. Sužaidžiau atviromis 
kortomis: 

— Daktare, šioje teritorijoje neturiu jokių įgaliojimų. Teisėja 
Manjan mane išvarė, o kapitonas Sarazenas man atvirai pagrasė. 
Tačiau aš neišvažiuosiu iš šio miesto, kol nesužinosiu daugiau 
apie Silvi Simoni kūną. 

— Kodėl? 

- Ši byla labai domino vieną mano draugą. Kolegą. 

- Kuo jis vardu? 

- Lukas Subeira. 

— Niekada negirdėjau šios pavardės. 

Valerė nuleido ranką. Net ir nepridengtas, jo veidas atrodė 
neįžvelgiamas, neperprantamas. Slapuko veidas, pagalvojau. Kal- 
bėjau toliau: 

— Gal galiu užduoti jums keletą klausimų? 

- Žinoma, ne. Durys už jūsų. 

- Surinkau duomenų apie jus. Albero klinika. 1999 metai. 

— Na ką gi? - atsakė šypsodamasis. - Norite išgąsdinti mano 
pacientus? 

— Bezansonas mažas miestas. Jūsų autoritetas nukentėtų, jei aš... 

Jis prapliupo juoktis. 

— Mano įvaizdis? - Jis sutrypė cigaretę ant grindų. - Jums 
trūksta uoslės, drauguži. - Juokas nutilo. Jis, atrodo, susimąstė, 
beveik susisvajojo. - Mano įvaizdis? Jau seniai negalvojau apie 
tokią sąvoką... 

Instinktyviai pajutau, kad tipelis vaidina nusivylusį ciniką, 
bet dar nėra beviltiškas. Gal visiškas atvirumas galėtų jį paveikti, 
atšautų skląstį. 

— Lukas Subeira yra geriausias mano draugas, - tariau gar- 
siau. - Dabar jis ištiktas komos po bandymo nusižudyti. Jis buvo 
katalikas, tad jo poelgis juo labiau nesuprantamas. Pastaruosius 
mėnesius jis tyrė Simoni bylą. Gal tas tyrimas ir pastūmėjo jį į 
neviltį. 

— Būtų dėl ko. 

Sudrebėjau. Pirmą kartą pajutau, kad galiu šį bei tą sužinoti 
apie, mano manymu, „bylą žudikę“. Valerė atsitiesė. Jis buvo pasi- 
rengęs kalbėti, bet dar reikėjo jį truputėlį stumtelti - duoti sprigtą. 

— Jūs manote, kad Silvi Simoni nusižudė? 

— Nusižudė? - Jis pašnairavo į mane. - Ne. Nemanau, kad būtų 
galėjusi pasidaryti sau tai, ką jai teko iškentėti. 

— Tada lieka žmogžudystė? 

Jis pastūmė duris ir parodė, kad eičiau toliau. 

- Pati kvailiausia, labiausiai rafinuota iš visų pasaulyje įvykdytų 
žmogžudysčių. 

Ant poliruoto plieno paviršiaus išdėliota dešimt fotografijų. 

Statmenai skrodimo stalo nutekamajam grioveliui. 

Valerė tarė: 

- Noriu, kad žinotumėte, apie ką kalbame. Tiksliai. 

Jau nebuvau įsitikinęs, ar noriu žinoti. Viena po kitos nuo- 
traukos pasakojo žmogaus kūno irimo eigą. Pirmojoje bendras 
vaizdas. Pievelė šlaite, apsupta eglių, remiasi į uolą. Nuoga moteris 
gulėjo atsukusi nugarą, ant šono, lyg miegotų. Kūnas panėšėjo į 
lėlę lankstomomis galūnėmis, sudėliotą iš nesuderintų elementų. 

Į pečius įtraukta galva ir susirietęs biustas buvo normalių pro- 
porcijų, bet klubai ir kojos vis labiau traukėsi iki pat pėdų, lyg 
košmariškos undinės uodega. 

Antrojoje stambiu planu matėsi čiurna ir padas, sujungti tik 
pajuodusios mėsos skaidulų. Trečiojoje - šlaunys, pažaliavusios, 
panašios į pergamentą. Ketvirtojoje klubai ir lytiniai organai 
knibždėjo kirminų, iškėlusių į paviršių lervų ir skaidulų kamuo- 
lius. Paskui pilvas, išpuvęs, išpūstas, irgi judinamas parazitų... 

Taip, nuotrauka po nuotraukos, iki biusto, mažiau suėsto, nors 
ir išraižyto lervų, ir iki pečių, kurie buvo tik išmušti dėmių. 
Pagaliau galva - sveika, bet kelianti siaubą kančios išraiška. Vei- 
das tebuvo viena burna, plačiai išsižiojusi, sustingusi amžinybės 
šauksme. 

— Tai, ką jūs matote, yra žudiko darbas, - tarė Valerė, stovintis 
kitoje stalo pusėje. - Šiame kūne matyti visos irimo stadijos. Vie- 
na po kitos. Nuo pėdų iki galvos galima atsekti puvimo procesą. 

— Kaip tai įmanoma? 

- Tai neįmanoma. Žudikas padarė tai, kas neįmanoma. 

„Lyg moteris būtų mirusi keletą kartų“, - sakė Šapiro. Toks 
palaipsnis puvimas buvo kažkokio darbo, ypatingų pastangų 
rezultatas... 

— Iš pradžių, - kalbėjo daktarėlis, - kai gaisrininkai ir greitosios 
vyrukai surado kūną, jie pagalvojo, kad toks skirtumas atsirado 
dėl meteorologinių sąlygų. Taip sakiau ir aš, nes reikėjo nura- 
minti aistras. Bet jūs, be abejo, suprantate, kad tai nesąmonė. 
Įprastomis sąlygomis kūnas galutinai suyra per trejetą metų. 
Kaip apatinė dalis galėjo taip suirti per nepilną savaitę? Tokį 
procesą sukėlė žudikas. Jis suplanavo ir įgyvendino kiekvieną 
irimo stadiją. 

Dar kartą žvilgtelėjau į nuotraukas, o Valerė tuo metu pusbalsiu 
ėmė deklamuoti: 


178 


O saulė ant šitų puvėsių pasikopus 
Pribaigia juos savu karščiu, 

Tarsi grąžintų močiai Gamtai šimteriopai 
Tatai, ką valdžiusios kartu.* 


Teismo medicinos gydytojas poetas! Visai kaip Svendsenas. 
Žinojau, kokios tai eilės. Šarlio Bodlero Dvėseliena. 

— Kai pamačiau kūną, prisiminiau tą posmelį, - pakomentavo 
jis. - Šiose skerdynėse yra meno elementų. Taip pat estetikos, 
kuri, panašiai kaip kubistų drobės, viename plane parodo visus 
objekto kampus. 

— Kaip? Kaip jis tai padarė? 

Gydytojas apėjo stalą ir atsistojo greta. 

- Nuo birželio mėnesio šis lavonas neišeina man iš galvos. 
Bandau įsivaizduoti žudiko technologiją. Manau, kad labiausiai 
pažeistoms kūno dalims jis naudojo rūgštis. Aukščiau esančioms 
po oda į raumenis įšvirkštė cheminių medžiagų, kad gautų perga- 
mento efektą. Skirtinga kūno vietų būklė taip pat verčia manyti, 
jog buvo taikomos ypatingos temperatūros ir šviesos procedūros. 
Šiluma pagreitina organinius procesus... 

- Į pievelę kūnas buvo atgabentas vėliau? 

- Žinoma. Viskas buvo atlikta uždarame kambaryje. Gal netgi 
laboratorijoje. 

— Manote, kad žudikas turi chemiko išsilavinimą? 

- Jokių abejonių. Ir prieina prie labai pavojingų medžiagų. 

Teismo medicinos gydytojas stvėrė vieną, paskui antrą nuo- 
trauką ir padėjo ant kitų. 

- Pasižiūrėkime į pavyzdžius. Štai klubai ir lytiniai organai, 
jie vandeningi: kai mirtis ištikusi prieš šešis-dvylika mėnesių, 
išsiskiria skysčiai ir audiniai ima virsti vandeniu. Čia aukštai 


* Vertė S. Geda. 

matosi išpūstas pilvas: vyksta šlapimo fermentacijos procesas, 
garuoja kraujingi pūliai. Visi procesai buvo sukelti, palaikomi, 
kontroliuojami... Pamišėlis yra tikras orkestro vadovas. 

Pabandžiau įsivaizduoti žudiką dirbaritį. Nepavyko. Gal tik 
šešėlį su kauke ant veido, pasilenkusį prie aukos operacinėje, 
švirkštus, kompiuterius, nematytus instrumentus. Valerė kalbėjo 
toliau: 

— Yra kai kas neįprasta... Krūtinės ląstoje radau kerpę, kurios 
ten neturėjo būti. Noriu pasakyti, neturi nieko bendra su irimu. 
Keistas darinys, kurį jis įterpė po šonkauliais. 

— Kokia tai kerpė? 

— Nežinau pavadinimo, bet ji turi vieną ypatybę - šviečia. Kai 
gelbėtojai aptiko kūną, krūtinės vidus švytėjo. Greitosios vyrukai 
sakė, kad tai tikras Helovino moliūgas su žvake viduje. 

Smegenis gręžė klausimas: kodėl? Kodėl taip sudėtingai dar- 
buotasi prie kūno? 

— Kitos dalys „paprastesnės“, - aiškino gydytojas. - Pečiai ir 
rankos ką tik buvo pasiekę rigor mortis stadiją, kuri prasideda 
maždaug po septynių valandų nuo mirties ir, priklausomai nuo 
atvejo, išnyksta per keletą dienų. O galva... 

- Galva? 

- Ji buvo dar šilta. 

- Kaip jis galėjo gauti tokį stebuklą? 

- Nieko nepaprasta. Kai ją surado, moteris buvo ką tik mirusi, 
ir viskas. 

— Norite pasakyti... 

- Kad Silvi Simoni buvo dar gyva, kai kentėjo visus tuos ekspe- 
rimentus, taip. Ji mirė nuo kančių. Negaliu tiksliai pasakyti kada, 
bet neabejotina, kad tada pasibaigė jos kančios. Tai liudija veido 
sveikumas. Kepenų ir skrandžio liekanose radau gastrito požymių, 
o dvylikapirštėje žarnoje - opų, visa tai liudija didelį stresą. Silvi 
Simoni agonija truko daugelį dienų. 

Mano galva ūžė. Ją skėlė pusiau nerimas. Valerė pridūrė: 

- Jei norėčiau rizikuoti savo įvaizdžiu, pridurčiau, kad jis ją 
nužudė... pačiais mirties ginklais. Nepamiršo nieko. Net vabz- 
džių. 

— Tai jis užveisė gyvius? 

- Jis juos sušvirkštė į žaizdas, po oda. Kiekvienam etapui pa- 
rinko tinkamus nekrofagus. Mėsinės musės, kirmėlės, erkės, kie- 
tasparniai vabzdžiai, drugeliai... Visa mirties darbininkų brigada 
su puikiai apskaičiuota chronologija. 

— Tai reiškia, kad jis veisia vabzdžius? 

— Nėra ko abejoti. 

Nors galvoje ir spengė, ėmė ryškėti tikslūs požymiai: chemikas, 
laboratorija, auginimo centras... Puikios gairės persekiojant tą 
niekšą. 

— Regione gyvena vienas geriausių Europos entomologų, vabz- 
džių specialistas. Jis man padėjo atlikti skrodimą. 

Ant vienos iš savo vizitinių Valerė užrašė kontaktus. „Matiasas 
Plenkas“, toliau tikslus adresas. 

- Jis irgi veisia vabzdžius? 

— Tai pagrindinis jo darbas. 

- Jį galima įtarti? 

— Nesiblaškykite. Aplankykite jį. Tada suprasite. Manau, kad jis 
keistas, bet nepavojingas. Jo perykla greta Izjė kalno prie Sartiuji 
kelio. 

Vėl užmečiau akį į nuotraukas ir pabandžiau įsiminti detales. 
Nuo dujų išsipūtę audiniai. Žaizdos, pilnos musių. Rausvus rau- 
menis čiulpiantys balti kirminai... Nors buvo šalta, apsipyliau 
prakaitu. Paklausiau: 

— Ar aptikote kitokių smurto pėdsakų? 

— Ar jums negana“ 

- Kalbu apie kitokios rūšies smurtą. Pavyzdžiui, smūgių žymes, 
žymes, atsiradusias pagrobimo metu. 

- Žinoma, likę raiščių pėdsakai, bet daugiausia yra įkandimo 
žymių. 

- Įkandimo? 

Gydytojas dvejojo. Šluosčiausi akis užpilantį prakaitą. 

— Nei žmogaus, nei žvėries. Mano nuomone, „tas“, kuris tai 
padarė, turėjo daug dantų. Tiksliau, ilčių, netvarkingai išsidėsčiu- 
sių, susikeitusių vietomis. Lyg... lyg dantys būtų išdygę įvairiomis 
kryptimis. Kažkoks chaotiškas žandikaulis. 

Galvoje šmėstelėjo vaizdas. Pazuzu, asirų demonas Luko iko- 
nografijoje. Padaras skorpiono uodega, judantis operacinėje, savo 
šikšnosparnio nasrus palenkęs virš kūno. Išgirdau jo kimų riau- 
mojimą. Kaip jis čiulpia plėšomą mėsą. Velnias. Įsikūnijęs velnias, 
žudantis savo auką... 

Valerė atėjo į pagalbą. 

- Įsivaizduoti galiu tik žvėries dantų prismaigstytą kuoką. 
Hienos arba kito plėšrūno dantų. Bet kuriuo atveju ginklas su 
rankena. Jis galėjo su juo daužyti Silvi Simoni į įvairias kūno vie- 
tas: rankas, krūtinę, šonus. Bet aišku, kad tai tiksliai priderintų 
žandikaulių žymės. Kam reikalingas toks specifinis kankinimas? 
Netinka prie viso kito. Aš... - Jis staiga žvilgtelėjo į mane. - Kas 
jums, drauguži? Atrodote, kaip nesavas. 

— Nieko tokio. 

— Gal nueisime išgerti kavos? 

— Ne. Tikrai ačiū. 

Kad atgaučiau pusiausvyrą, ėmiau uždavinėti proziškus faro 
klausimus. 

— Ar buvo pėdsakų aplink kūną? 

— Ne. Kūną turėjo paguldyti naktį, bet ryte lietus viską nu- 
plovė. 

- Ar žinote, kur yra nusikaltimo vieta vienuolyno atžvilgiu? 

— Mačiau nuotraukas. Ji aukštai ant uolos, virš abatijos. Kūnas 
iškilęs virš vienuolyno lyg įžeidimas. Provokacija. 

— Man pasakojo apie satanistų nusikaltimą. Ar ant kūno arba 
greta jo buvo ženklų, simbolių? 

— Nežinau. 

— Ką galite pasakyti apie patį žudiką? 

— Profesija aiški - chemikas. Botanikas. Entomologas. Gerai 
pažįsta žmogaus kūną. Gali būti net teismo medicinos gydytojas! 
Tai balzamuotojas. Bet blogąja prasme. Jis neapsaugo. Jis greitina 
irimą. Jis orkestruoja irimą, groja juo... Tai menininkas. Ir žmo- 
gus, ruošęsis nusikaltimui daug metų. 

- Jūs visa tai papasakojote žandarams? 

- Žinoma. 

- Jie susidomėjo kuo nors konkrečiai? 

— Nemanau, kad jie keltų didelį triukšmą. O teisėja ir žandar- 
merijos kapitonas ypač santūrūs. Gal jie ką nors žino... 

Vėl pamačiau Koriną Manjan su tigro balzamu ir žodžius ry- 
jantį kapitoną Sarazeną. Ko jie galėjo imtis prieš tokį nusikaltimą? 
Pakreipiau pokalbį kita linkme. 

— Ar įžvelgiate ryšį su Simoni dukters nužudymu 1988 metais? 

— Nedaug ką žinau apie pirmąją bylą. Bet jokių sąlyčio taškų 
nematau. Mažoji Manona buvo paskandinta šulinyje. Tai baisu, 
bet nieko bendra su rafinuota Silvi egzekucija. 

— Kodėl „egzekucija“? 

Jis neatsakė, tik gūžtelėjo pečiais. Pasakodamas jis pasikeitė - 
atgavo pasitikėjimą. Dabar vėl užsisklendė. Vėl ėmė vaidinti visų 
pamirštus griuvėsius. Neatstojau: 

— Kokį, jūsų nuomone, jis turėjo tikslą? 

Ilga tyla. Valerė ieškojo žodžių: 

- Tai tamsybių kunigaikštis. Blogio juvelyras, mėgstantis rafi- 
nuotumą. Nesu įsitikinęs, kad jaučia kokį nors malonumą. Noriu 
pasakyti, seksualinio pobūdžio. Kartoju: menininkas. Vedamas 
abstrakčių... impulsų. 

Daugiau nieko neišpešiu. Pabaigoje paklausiau: 

- Ar neturėtumėte skrodimo išvados kopijos? 

— Palaukite čia. 

— Gal išsaugojote ir kerpės pavyzdį? 

- Turiu keletą. Vakuuminėje pakuotėje. 

Jis dingo už suveriamų durų. Po kelių sekundžių įspraudė man 
į rankas nebaltintos drobės segtuvą. 

- Čia viskas, - tarė. - Mano išvada, žandarų protokolas, foto- 
grafijos iš įvykio vietos, meteorologų biuletenis - viskas. Taip pat 
pridėjau du maišelius su kerpe. 

- Ačiū. 

— Nedėkokite. Atiduodu tai, kas man nereikalinga, drauguži. 
Užnuodyta dovana. Metų metus mane persekiojo atsitikimas ope- 
racinėje, jis sugadino man gyvenimą. Po šio skrodimo girdžiu tik 
kirmėlių graužiamos moters klyksmus. - Jis karčiai nusišypsojo. - 
Kad ir koks pašvinkęs tas reikalas, vienos problemos keičia kitas. 

Su palengvėjimu grįžau į pasaulį. Kai ėjau per ligoninės kiemą, 
apšviestas vidudienio šviesos, slogutis praėjo. Tačiau, paspaudus 
automobilio nuotolinio valdymo pulto mygtuką, ranka sustingo. 

Šmėkštelėjo demono, dantimis įsikibusio į Silvi Simoni kūną, 
vaizdas. Jis apsuptas musių debesies, toliau - staugiantys šunys. 
Į galvą sugrįžo prisiminimai iš teologijos paskaitų. 

Belzebubas kilo iš hebrajų Beelzebulo. 

Pastarasis iš filistinių Beel Zebubo. 

Musių Valdovo. 

Išvažiuodamas iš miesto patekau į geltonų ir raudonų lapų verpe- 
tus. Nelygu medžių rūšis, važiavau per arbatos klanus, auksinius 
lapus, sudegusius skrebučius. Visa paletė priblėsusių, bet vis dar 


ryškių spalvų. 

Nusipirkau kelionės vadovą ir Franš Kontė departamentų že- 
mėlapį. Įvažiavau į valstybinį kelią Nr. 57 ir pasukau Pontarljė- 
Lozanos kryptimi, tiesiai į pietus, Aukštutinio Du ir Šveicarijos 
sienos link. 

Didėjant aukščiui rudens spalvas keitė tamsi eglių žaluma. 
Peizažas, panašus į šokolado „Milka“ reklamą. Žaliuojantys šlai- 
tai, kaimai su svogūnų formos varpinėmis, kluonai su nupjautais 
frontonais, kurių ilgi daugiakampiai stogai priminė sulankstytą 
„Kraft“ popierių. Tobulas vaizdas. Net karvės turėjo bronzinius 
varpelius. 

Skydas: SEN GORGONAS-MENAS. Išsukau iš valstybinio ke- 
lio ir pasukau į D41. Artėjo Jura viršukalnės. Tiesus kelias su 
eglėmis ir raudona žemė šalikelėje priminė beribius Prancūzijos 
pietvakarių landus. Važiavau pro tas uolas iki kelio į Izjė kalvariją. 
Mano planas rodė, kad entomologas Matiasas Plenkas gyvena 
šiose apylinkėse. 

Netrukus posūkiai ėmė siaurėti, kartais atsiverdami į lygumas 
slėnio gilumoje. Pagaliau pasirodė kryžius. Paskui medinis skydas 
su užrašu: „Plenko ferma, entomologijos muziejus, tanatologinė 
ekspertizė, vabzdžių veisimas.“ 

Naujas kelias vinguriavo tarp kalvų. Staiga išniro namas, 
įspraustas tarp tamsių šlaitų. Modernus, dviejų aukštų, L formos 
statinys. Pastatytas iš medžio ir akmenų, jis priminė kai kurias 
Bahamų vilas, visai plokščias, su ilgais langais, apsuptas medinių 
terasų. Abi L pusės buvo skirtingo stiliaus: vienoje pusėje daug 
langų, kita - belangė, tik keli stoglangiai. Gyvenamasis būstas ir 
ekomuziejus. 

Senas faras, kuriuo neva turėjau sekti pradėjęs darbą policijoje 
ir kuris iš tikrųjų tapo našta, nuolat kartodavo: „Byla - paprastas 
reikalas, visai kaip paspausti skambutį.“ Pabandysime. Sustojau ir 
paspaudžiau telefonspynės mygtuką. Po minutės nuskambėjo rim--. 
tas, šiaurietiško akcento balsas. Prisistačiau nieko neslėpdamas. 


185 


„Užeikite į pirmą kambarį, tuoj ateisiu. Ir pasigrožėkite iliustra- 
cijomis!“ 

Užėjęs į didelį kvadratinį baltą holą supratau, kad Plenkas kal- 
bėjo apie ranka pieštus mokslinius eskizus, iškabintus ant sienų. 
Musės, kietasparniai vabzdžiai, drugeliai; skrupulingo piešimo 
maniera priminė kinų arba japonų akvareles. 

- Pirmosios Pjero Menjeno mėsėdžių vabzdžių iliustracijos. 
1888 metai. Jis buvo kriminalinės entomologijos pradininkas. 

Pasisukau į balsą ir pamačiau milžiną, šiaip taip įsispraudusį 
į juodą švarką stačia apykakle. Žili plaukai, žalių akių žvilgsnis, 
sukryžiuotos rankos: „Naujojo amžiaus“ guru. Ištiesiau ranką. 
Jis budistų maniera sudėjo delnus. Paskui užsimerkė slidžiai kaip 
katinas. Jo laikysena dvelkė išskaičiavimu, dirbtinumu. Atsimer- 
kęs parodė į dešinę: 

- Vizitas prasideda nuo čia... 

Kitas kambarys taip pat buvo visas baltas. Kiti rėmai, šį kartą su 
prismeigtais vabzdžiais. Tos pačios šeimos batalionai, įvairiausių 
dydžių ir spalvų su deramais kilmės aprašymais. 

— Sudėliojau čia pagrindines grupes. Garsieji „mirties eska- 
dronai“. Ši salė turi nepaprastą pasisekimą. Vaikai dievina tokius 
dalykus! Papasakokite jiems apie vabzdžius ir ekosistemą: jie 
gaudo varnas. Paaiškinkite jiems, kad būna lavonų, ir jie jūsų 
klausys pagarbiai! 

Jis priėjo prie rėmo su melsvų musių eilėmis. 

— Garsiosios Sarcophagidae. Jos pasirodo maždaug po trijų 
mėnesių. Sugeba užuosti lavoną už trisdešimties kilometrų. Kai 
dirbau ekspertu Kosove, tik jas sekdami rasdavome masines ka- 
pavietes... 

— Pone Plenkai... 

Jis sustojo prie gilesnių rėmų, aptaisytų laikraštiniu popieriumi. 

- Čia sudėjau keletą kriminalistikos istorijų. Įvairūs atvejai, 
kai vabzdžiai padėjo demaskuoti nusikaltėlį. Pamatysite gudrybę: 

kiekviena dėžutė apklijuota laikraščio, kuriame aprašyta byla, 
iškarpomis. 
- Pone Plenkai... 

Jis žengė dar žingsnį. 

- Štai išskirtiniai pavyzdžiai iš priešistorinių laikų. Liekanos, 
kurias aptikome sušalusiuose mamutų palaikuose. Ar žinote, kad 
musės egzoskeletas yra amžinas? 

Pakėliau balsą: 

— Pone, atvykau pasikalbėti apie Silvi Simoni. 

Jis iš karto nutilo ir iš lėto ėmė merktis. Kai akys užsimerkė, 
lūpose pasirodė šypsena. 

- Šedevras. - Jis vėl sudėjo delnus. - Tikras šedevras. 

— Kalbame apie moterį, kuri buvo žiauriai kankinama. Apie 
pamišėlį, kankinusį ją savaitę. 

Jis iš karto, kaip pelėda, atsimerkė. Jo akys buvo kaip ruso, labai 
šviesios spalvos rainelės ir labai juodi vyzdžiai. Atrodė nuoširdžiai 
nustebęs. 

- Turiu galvoje ne tai. Turiu galvoje parinkimą. Rūšių paskirs- 
tymą kūne. Netrūko nė vieno vabzdžio! Musės Calliphoridae, 
atskrendančios iš karto po mirties, Sarcophagidae, įsitaisančios 
vėliau, kai prasideda sviesto rūgšties fermentacija, musės Piophi- 
lidae ir kietasparniai vabzdžiai Necrobia rufipes, kurie pasirodo 
po aštuonių mėnesių, kai išgaruoja pūlingi skysčiai... Viskas tvar- 
kinga. Šedevras. 

— Bandau įsivaizduoti jo metodą. 

Žila galva pasisuko ant kaklo. Sukimosi momentą paryškino 
stati apykaklė. 

— Jo metodas? - pakartojo. - Eikite su manimi. 

Nuėjau paskui guru į pušinėmis lentomis iškaltą koridorių. 
Už durų, apmuštų ugniai atsparia medžiaga, apkamšytų vata, 
patekome į didelį, vientisą kambarį, skendintį prieblandoje, kurio 
šoninės sienos buvo apstatytos marle aptrauktais narvais. Jauteisi 

kaip vivariume. Karštis dusino. Užuodžiau žalios mėsos ir che- 
mikalų kvapus. 

Kambario centre ant čiužinio stovėjo stačiakampė dėžutė, už- 
dengta audeklu. Bijojau, kad bus blogiau.“ 

Plenkas priėjo prie spintos. 

- Žudikas panašus į mane. Jis šeria vabzdžius. Jis kiekvienam 
besivystančiam organizmui parūpina tai, ko jam reikia... 

Jis nutraukė audeklą. Pasirodė akvariumas. Pirmiausia tema- 
čiau kažkokią masę musių spiečiuje. Paskui man pasirodė, kad tai 
žmogaus galva, knibždanti kirminų. Klydau: tik didelis graužikas, 
gerokai apdorotas. 

— Nieko labai nauja nesugalvosi. Jūs privalote palaikyti kiek- 
vienos rūšies ekosistemą, tai yra jai tinkančią puvimo stadiją. 

— Kur jūs... visa tai gaunate? 

— Dieve mano, fermose, iš medžiotojų... Dažniausiai perku 
triušius. Kiekvieną kartą, kai viena rūšis pasisotina, pakanka 
maitą atiduoti kitai šeimynai ir taip toliau... 

- Galiu rūkyti? - paklausiau. 

- Pageidaučiau, kad nerūkytumėte. 

Palikau pakelį kišenėje. Vėl prakalbau: 

— Klausinėjau apie Silvi Simoni pergabenimą. Kaip, jūsų nuo- 
mone, jis įvyko? Pervežimas turėjo viską sugadinti? 

— Ne. Jis greičiausiai įkišo lavoną į plastikinį maišą ir iškrovė 
kyšulyje. 

— O vabzdžiai? Jie turėjo nuskristi arba išdvėsti, ar ne? 

Plenkas prapliupo juoktis. | 

- Betgi kūnas turėjo atsargų! Tūkstančius kiaušinėlių, kuriems 
būdingas tam tikras inkubacinis periodas. Lervų, kurių gyvenimas 
turi tikslias ribas. O musės, be abejo, išskrido į laisvę, bet, žinoma, 
netoli. Jos visą laiką alkanos, suprantate? Beje, jūs nelabai apsiri- 
kote: kūnas tą rytą buvo atgabentas neseniai. Tai nekelia abejonių. 

— Kodėl? 

- Šie grobuonys nesutaria. Jie niekada kartu negyvena, nes 
kiekvienam reikia skirtingos irimo stadijos. Jei jie atsiduria vie- 
noje vietoje, ima vieni kitus ryti. Spręsdamas iš to, kad visi buvo 
savo vietoje, sakyčiau, lavonas išgulėjo ten tik kelias valandas, 
kol buvo aptiktas. 

— Tai galėtų reikšti, kad žudikas gyvena šiame regione? 

- Betjis iš tikrųjų gyvena šiame regione. 

— Ką apie tai Žinote? 

- Turiu vieną orientyrą. 

— Kokį orientyrą? 

Plenkas nusišypsojo. Atrodė, kad visa tai jį nepaprastai džiu- 
gina. Tas vyrukas šiek tiek kvoštelėjęs, man reikėjo viską kuo 
greičiau baigti. 

— Kai tyriau kūną, paėmiau daug mėginių. Aptikau vabzdį, 
kuris ne iš mūsų kraštų. Noriu pasakyti: ne iš kontinentinio kli- 
mato kraštų. 

- Iš kur jis? 

- Iš Afrikos. Skarabėjas iš šeimos Lipkanus silvus, artimas mūsų 
Tenebrio. Kietasparniai vabzdžiai, kurie išsivysto, kai suyra jų 
skeletinis apvalkalas. 

Tikrai neblogas orientyras. Bet nesupratau, kodėl tai liudija, 
jog žudikas gyvena netoliese. Plenkas kalbėjo toliau: 

-— Leiskite papasakoti jums anekdotą. Dabar rūpinuosi įsteigti 
regiono ekomuziejų, kuriame apgyvendinsiu įvairias mūsų slėnių 
vabzdžių rūšis. Todėl moku pinigus man dirbantiems paaugliams. 
Už karkvabalius, drugelius, erkes ir taip toliau. Neseniai vienas 
jų atnešė man ypatingą egzempliorių. Kietasparnį, kuris tikrai 
negali čia gyventi. 

— Skarabėją? 

— Taip, Lipkanus silvus. Berniukas rado jį Morto apylinkėse. 
Toks egzempliorius tegali būti pasprukęs iš asmeninės kolekcijos. | 
Ieškojau panašios į mano peryklos, bet nieko neaptikau. Kai ant 

Silvi Simoni kūno suradau antrą egzempliorių, iš karto susivokiau. 
Pirmasis buvo iš tos pačios vietos: žudiko fermos. 

— Kada tai buvo? 

— 2001 metų vasarą. 

- Jūs papasakojote žandarams? 

— Kalbėjau apie tai su kapitonu Sarazenu, bet jis irgi nieko 
nerado. Būtų susisiekęs su manimi. 

- Jūs manote, kad žudikas veisia atogrąžų rūšį? 

— Gali būti, kad jis keliauja, ir pats to nežinodamas parsivežė 
egzempliorių, kuris įsiveisė jo fermoje. Gali būti, kad pats veisia 
tą rūšį ir dėl paslaptingų priežasčių deda tuos gyvius ant savo 
aukos. Tas skarabėjas yra parašas. Simbolis, kurio mes nesu- 
prantame. 

— Ar įmanoma pamatyti tą egzempliorių? Jūs jį išsaugojote? 

- Žinoma. Galiu netgi jums atiduoti. Taip pat parašysiu tikslų 
jo pavadinimą. 

Užuomina į parašą man dar kai ką priminė. 

- Arjūs girdėjote apie kerpę krūtinės ląstoje? 

— Aš dalyvavau skrodime. 

— Ką apie tai manote? 

— Dar vienas simbolis. Arba kas nors specifiška... 

— Ta kerpė taip pat galėjo būti iš Afrikos? 

Jo veide pasirodė panieka. 

— Aš entomologas, o ne botanikas. 

Įsivaizdavau vietą, kur buvo įgyvendinami tie kliedesiai. Vabz- 
džių perykla, laboratorija, šiltnamis augalams. Ką veikė žanda- 
rai? Regiono slėniuose neįmanoma nerasti vietos, turinčios tiek 
neįprastų požymių. 

- Jis kažkur čia, — pridūrė Plenkas, lyg būtų skaitęs mano 
mintis. - Visai greta. Jaučiu jį ir jo dalinius esant kažkur mūsų 
slėniuose... Jo kariuomenė, panaši į maniškę, rengiasi naujam 
puolimui. Supraskite, tai jo legionai. 

Žvilgtelėjau į dešinę, į marle aptrauktus narvus. Viskas atrodė 
lyg per didinamąjį stiklą. Erkės, greitai bėgiojančios ant plaukų 
sruogos; nuo kraujo išputusi musė, laižanti šlykščią žaizdą; šimtai 
kiaušinėlių, pilkšvi ikrai, išpuvusios ertmės gilumoje... 

Dusliai paklausiau: 

— Gal galime grįžti į jūsų kabinetą? 

Neprivažiavęs Sartiuji nusprendžiau padaryti lankstą ir užsukti į 
Maloningosios Dievo Motinos vienuolyną. Tad pasukau priešinga 
kryptimi, paskui į rytus, Morto ir Šveicarijos sienos link. Perva- 
žiavęs Valdatono kaimą patraukiau tiesiai į šiaurę ir pasiekiau 
kalnus, važiuodamas žemesne pavara. 

Staigūs posūkiai ir akmenų griūtys. Prarajos, sienos, bedugnės 
ir toli žemai mirgančios pievos arba sidabrinės upių srovės. Aukš- 
čio rodyklės keitė viena kitą: 1 200 metrų, 1 400 metrų ... Pasiekęs 
1 700 metrų aukštį, radau rodyklę į Maloningosios aikštelę. 

Nuvažiavus dar penkis kilometrus, pasirodė vienuolynas. Di- 
delis keturkampis pastatas. Griežto stiliaus, sujungtas su koplyčia, 
turinčia svogūno formos varpinę. Pilkose sienose tik siauri langai, 
juodos durys vedė į uždarą kiemą. Ansamblį gyvino tik viena 
spalvinga detalė: dalis stogo buvo dengta įvairiaspalvių ryškių 
spalvų čerpėmis, primenančiomis Gaudžio spalvas Barselonoje. 

Pastačiau automobilį aikštelėje ir atsukau vėjui veidą. Iš karto 
pajutau keistą melancholiją. Maloningosios vienuolynas buvo 
vieta, kur būčiau norėjęs gyventi atsiskyręs. Vieta, stiprinanti 
norą gyventi vienuolio gyvenimą. Pasitraukti nuo pasaulio, likti 
vienam su Dievu, ieškoti palaimos... 

Vienintelį kartą nuo tada, kai tapau faru, buvau pasitraukęs pas 
benediktinus. Po to, kai 2000 metų kovo mėnesį nukoviau Eriką 

Banzani, užkietėjusį sutenerį. Nutariau mesti savo amatą ir likusį 
gyvenimą paskirti maldoms. Ir vėl Lukas susirado mane. Jis mane 
įtikino, kad mano vieta gatvėje, greta jo. Turėjome pripažinti savo 
antrą mirtį, tą, kuri mus atitolino nuo Kristaus, kad galėtume 
geriau jam tarnauti... 

Pajudinau kabantį varpelį. Tyla. Pastūmiau duris: neužrakintos. 
Pagrindinį kiemą supo įstiklinta galerija. Lauke dvi apsimuturia- 
vusios moterys žaidė šachmatais ant sulankstomos lentos. Prie 
medžio snūduriavo pagyvenęs vyras, užsiklojęs pledu. Ledinė 
saulė apšvietė šias nejudrias figūras ir, nežinau kodėl, sukūrė 
kiniškos žiemos vaizdą. 

Galerija patraukiau iki kitų durų. Kiek supratau, jos turėjo vesti 
į bažnyčią. Ant stalo gulėjo sąsiuvinis su etikete: „Įrašykite savo in- 
tencijas. Atsižvelgsime į jas bendroje maldoje.“ Pasilenkiau ir per- 
skaičiau keletą eilučių: maldos už tolimas misijas, mirusiuosius... 

Už nugaros pasigirdo balsas: 

- Čia privati valda. 

Pamačiau kvadratinę moterį, siekiančią man iki alkūnės. Ji 
dėvėjo juodą kepuraitę, juosiančią kaktą, ir tamsią peleriną. 

— Prieglauda šiuo metų laiku uždaryta. 

— Aš ne turistas. 

Ji susiraukė. Odos spalva tamsiai ruda, bruožai azijietiški, vyz- 
džiai tamsūs, panašūs į du pilkus perlus tarp gleivėtų austrių. 
Neįmanoma tiksliai pasakyti, kiek jai metų. Be abejo, daugiau 
kaip šešiasdešimt. Kilusi greičiausiai iš Filipinų. | 

— Istorikas? Teologas? 

— Policininkas. 

— Mes jau viską papasakojome žandarams. 

Akcento jokio, bet balsas sniaukrojantis. Parodžiau pažymėji- 
mą, pridėdamas šypseną. 

- Aš iš Paryžiaus. Byloje, sakykime, atsirado problemų. 

— Vaikeli, aš pati aptikau lavoną. Aš viską žinau. 

Apžvelgiau patijų ir apsimečiau, jog ieškau kėdės. 

- Gal galėtume kur nors prisėsti? 

"Misionierė nepajudėjo iš vietos. Jos vandeningos akys nenu- 
krypo nuo manęs. 

- Jūs susijęs su tikėjimu? 

- Lankiau prancūzišką seminariją Romoje. 

— Todėl jus čia atsiuntė? Jūs specialistas? 

Ji to paklausė taip, lyg aš būčiau egzorcistas arba parapsicho- 
logas. Pajutau, kad verta tęsti žaidimą. 

- Tikrai taip, - sumurmėjau. 

— Aš — Marilina Rozarias. - Ji sugriebė mano ranką ir tvirtai 
paspaudė. - Vadovauju fundacijai. Palaukite manęs čia. 

Ir dingo už durų, kurių buvau nepastebėjęs. Kol traukiau seno 
akmens kvapą ir stebėjau kieme pensiono gyventojus, ji sugrįžo. 

- Eime su manimi. Parodysiu jums. 

Jos pelerina suplazdėjo kaip šikšnosparnio sparnas. Po akimir- 
kos buvome lauke ir į mus vėl papūtė kalnų vėjas. Iškvepiamas 
oras kristalizavosi į garo debesėlius, įkūnijančius nebylias mūsų 
mintis. Teko kopti į uolą, stūksančią virš vienuolyno. Marilina 
ėmė vikriai lipti stačiu takeliu, užtvertu nuvirtusių medžių. 

Po dešimties minučių priėjome pušų ir beržų pomiškį, kuriame 
vietomis matėsi samanomis apaugusios uolos. Ėjome palei upę. 
Medžių šakos buvo apaugusios žaliu aksomu, akmenys, laistomi 
vandeniu, spindėjo tokiu pačiu žalsvumu. Takelis praplatėjo: raus- 
va žemė ir juodos paslaptingos eglės. Po truputį viršūnių ūžesys 
užgožė putų verpetų šniokštesį. Marilina suriko: 

- Beveik atėjome! Aukščiausia parko vieta yra čia, virš Šiurkš- 
čiosios uolos ir nuo jos krentančio krioklio! 

Išniro didelė, šiek tiek nuožulni pievelė, besibaigianti praraja. 
Dabar vienuolynas atsidūrė po mūsų kojomis. Atpažinau nuo- 
traukose matytus vaizdus. Ištiesusi smilių, Marilina patvirtino 
mano mintis: 

- Kūnas buvo ten, prie uolos krašto. 

Nusileidome šlaitu. Žolė buvo tanki kaip golfo lauke. 

- Jūs kas rytą ateinate čia susikaupti? 

— Ne. Aš tik pavaikštau takeliu. 

— Tai kaip tada aptikote kūną? 

- Iš smarvės. Pagalvojau, kad kažkur yra maita. 

- Kiek buvo valandų? 

- Šešios ryto. 

Supratau ir dar vieną dalyką. 

- Tai jūs atpažinote Silvi Simoni, ar ne? 

— Žinoma. Veidas buvo sveikas. 

- Jūs ją pažinojote? 

— Sartiuji visi ją pažinojo. 

— Noriu pasakyti, asmeniškai? 

- Ne. Bet jos dukros mirtis sukrėtė kraštą. 

- Ką jūs žinote apie pirmąją bylą? 

— Ką aš galėčiau žinoti? 

Kurį laiką nieko nesakiau. Temo. Sniego rūkas tvyrojo ore. 
Būčiau užsidegęs „Camel“ cigaretę, bet neišdrįsau - be abejo, dėl 
to, kad nusikaltimo vieta yra šventa. 

— Man pasakojo, kad kūnas buvo atsuktas į vienuolyną. 

- Taip, iš tikrųjų. 

— Kodėl iš tikrųjų? 

- Nes kūnas buvo provokacija. 

— Kieno? 

Ji susikišo rankas po pelerina. Jos rudas raukšlėtas veidas pa- 
nėšėjo į juodo kvarco gabalą. 

— Velnio. 

„Na štai ,- pamaniau. Aišku, mintys absurdiškos, tačiau paju- 
tau palengvėjimą: priešas nustatytas, nors be prietarų čia neapsi- 
eita. Prakalbau panašiu stiliumi: 

— Kodėl velnias pasirinko jūsų parką? 

- Kad suterštų mūsų vienuolyną. Jį sumenkintų. Kaip galėsime 
dabar čia melstis? Šėtonas pasiuntė mums savo smarvę. 

"Ėjau prie prarajos. Vėjas plakė apsiaustą į kojas. Po mano padais 
lūžinėjo kieta žolė. 

- Be pasirinktos vietos, kas dar verčia jus manyti, jog tai šėtono 
darbas? 

— Kūno padėtis. 

— Mačiau nuotraukas. Nepastebėjau nieko velniško. 

— Tai... 

— Kas? 

Ji pašnairavo į mane. 

- Jūs tikrai specialistas? 

— Jau sakiau. Religinio pobūdžio nusikaltimai, satanistų vyk- 
domos žmogžudystės. Mano brigada dirba bendrai su Paryžiaus 
arkivyskupija. 

Ji nurimo. 

- Prieš iškviesdama žandarus, - prakalbo tyliau, - pakeičiau 
jos padėtį. 

— Ką? 

- Neturėjau pasirinkimo. Jūs nežinote, kokį vardą turi Malo- 
ningosios Dievo Motinos vienuolynas. Jo kankiniai. Jo stebuklai. 
Mūsų tėvų tvirtybė ginant šią garsią vietą, kuriai nuolat grėsė 
sunaikinimas. Mes... 

— Kokia buvo pirminė poza? 

Ji dar abejojo. Snaigės skraidžiojo apie jos tamsų veidą. 

— Ji buvo paguldyta čia, - sumurmėjo, - ant nugaros, kojos 
praskėstos. 

Pasilenkiau: šimtu metrų žemiau matėsi uždaras vienuolyno 
kiemas ir upė. Taigi lavonas rodė kirminų knibždančią vaginą 
vienuolynui. Dabar supratau, kokia tai „provokacija“. Šėtonas, 
maištingasis kunigaikštis, puolęs angelas, visada norintis sutriuš- 
kinti Bažnyčią savo galia ir bjaurastimi... 

— Marilina, jūs kalbate niekus, - tariau atsitiesdamas. - Velnias 
niekada nieko nedaro per pusę. Čia kitas dalykas. Gal buvo ženklų 
žolėje? Pentagramų? Pranešimas? 

Ji priėjo arčiau. Už mūsų kaip siaubingų augalinių vargonų 
vamzdžiai gaudė aukšti eglių kamienai. 

- Jūs teisus, - pripažino ji. - Vieną dalyką nuslėpiau. Galų gale 
tai nelabai svarbu. Bylai, noriu pasakyti... Bet mūsų fundacijai tai 
esminis dalykas. Kai aptikau palaikus, iš karto supratau, kad tai 
šėtono puolimas. Grįžau į vienuolyną pirštinių. Guminių piršti- 
nių, indams plauti. Perkėliau kūną, kad paslėpčiau... na, intymias 
vietas. 

Įsivaizdavau sceną, lavono būklę. Moteris nebijojo. 

- Traukdama kojas ir pamačiau. 

— Ką pamatėte? 

Marilina vėl nužvelgė mane kreivu žvilgsniu. Du švino rutu- 
liukai, išspjauti iš orinio pistoleto. Ji persižegnojo ir labai greitai 
išpyškino: 

- Krucifiksą. Viešpatie, jos vaginoje buvo krucifiksas. 

Prisipažinimas mane beveik nuramino. Buvome pažįstamoje 
aplinkoje. Toks išniekinimas - klasikinis profanacijos atvejis. 
Nieko bendra su žudymo kvaišuliu, kliedesiais. Pridūriau, norė- 
damas pasirodyti: 

— Manau, kad krucifiksas buvo apverstas. 

- Iš kur žinote? 

— Esu ekspertas, nepamirškite to. 

Ji dar kartą persižegnojo. Norėjau grįžti, bet ėmė svaigti gal- 
va. Kažkas kažkur stebėjo mane prieblandoje. Pykčio pritvinkęs 
žvilgsnis kėlė man šleikštulį. Iš karto pasijutau visiškai bejėgis. 
Suterštas ir nuogai išrengtas degančių akių, jų nemačiau, bet jos 
gręžė mane lyg įkaitintas metalas. 

Mane sugriebė ranka. 

- Atsargiai. Jūs nukrisite. 

Nustebęs pasižiūrėjau į Mariliną, paskui atidžiai peržvelgiau 

egles. Nieko, savaime suprantama. Pasikeitusiu balsu paklausiau: 
*- Jūs išsaugojote tą... krucifiksą? 

Jos ranka dingo po apsiaustu. Ji įdėjo į mano delną daiktą, 
įvyniotą į skudurą. 

- Paimkite jį. Ir dinkite. 

Marilina užrašė savo mobiliojo telefono numerį. „Jei kartais.“ 
Grįžtant parodžiau jai Luko portretą: niekada nemačiusi. Pasukau 
eglių link. Už nugaros išgirdau klausimą: 

- Kodėl mus palikote? 

Sustojau. Filipinietė neatstojo: 

- Sakėte man, kad mokėtės seminarijoje. Kodėl mus pametėte? 

— Aš nieko nemečiau. Mano tikėjimas liko tvirtas. 

- Mums reikalingi tokie, kaip jūs. Parapijose. 

— Jūs manęs nepažįstate. | 

- Jūs jaunas, sąžiningas. Mūsų religija mirs kartu su mano 
karta. 

— Krikščionių tikėjimas remiasi ne žodine tradicija, kuri iš- 
nyksta su Bažnyčios tarnais. 

- Šiandien tuštumoje kaukši tik dirbtinių dantų bendruomenė. 
Jaunimas eina kitais keliais, renkasi kitokias kovas. Kaip jūs. 

Susigrūdau krucifiksą į kišenę. 

— Kas jums sakė, kad tai ne ta pati kova? 

Marilina sutrikusi atsitraukė. Įveikiau ją jos pačios ginklu: 
Dievas prieš šėtoną. Neatsigręždamas nuėjau tolyn. Tai tebuvo 
tik sakinys ore, bet pataikiau į taikinį. 

Išniekintas Silvi kūnas nebuvo paprasta provokacija. 

Tai buvo karo paskelbimas. 

Kai atvykau į Sartiuji, jau buvo sutemę. 

Tikėjausi pamatyti tipingą Jura miestelį su fachverko namais ir 
akmeninėmis varpinėmis. Bet tai buvo naujas, iš betono išlietas 
miestas. Pagrindinė gatvė, lyg nutiesta pagal virvutę, kirto centrą. 
Dauguma blokų buvo laikrodžių dirbtuvės, kuo seniausiai uždary- 
tos; tai liudijo laikrodžių-iškabų rodyklės, nes nė viena nejudėjo. 

„Sartiuji, - pamaniau, - tai miestas, kuriame laikas sustojo.“ 

Žinojau regiono istoriją. Nuo XX amžiaus pradžios Aukštutinis 
Du patyrė ekonomikos šuolį plėtojantis laikrodžių pramonei ir 
mechanizmų gamybai. Viltys buvo begalinės. Todėl šeštajame 
dešimtmetyje ir buvo pastatytas toks miestas, kaip Sartiuji. Bet 
sapnas truko neilgai. Azijos konkurencija ir kvarcinių laikrodžių 
revoliucija sudaužė didžiąsias Jura gyventojų viltis. 

Patekau į centrinę aikštę labiau tradicinės architektūros. Iki 
laikrodžių karštligės, pasirodo, būta tikro kaimo su gatvelėmis, 
bažnyčia, turgaus aikšte... Viešbučio nė kvapo. Viską gaubė tamsa 
ir tyla. Sutemas skrodė tik gatvių žibintų šviesos. Nešvietė nei jo- 
kia vitrina, nei automobilio žibintas. Šviesos dėmės veikė blogiau 
nei naktis ir šaltis. Lyg į mano karsto dangtį kalamos vinys. 

Pavažiavau dar ir pamačiau žandarmeriją. Prisiminiau Sara- 
zeną. Jis pasistengs įsitikinti, ar neatnešiau savo klumpių čia. Gal . 
netgi pats atvažiuos ir pirmiausia patikrins viešbučius... 

Apsisukau ir grįžau į aikštę. 

Bažnyčia, pastatyta iš granito blokų, turėjo kvadratinę varpi- 
nę. Įsmukau į gatvelę, kuri ėjo išilgai sienos. Netoli bažnyčios, 
presbiterija gebenėmis aplipusiomis sienomis ir skalūno stogu. 
Ją pratęsė naujesnis pastatas, už kurio buvo krepšinio aikštelė. 

Pastačiau automobilį, čiupau krepšį ir pasukau prie porta- 
lo. Dangus giedras, žvaigždės šaltos. Mano žingsniai girgždėjo 

ant žvyro. Čia viešpatavo visiška vienatvė. Paskambinau prie 
sodo vartų, paskui, nelaukdamas, kol atidarys, taisydamasis savo 
apsiaustą nuėjau per medelyną. Jau norėjau belstis į duris, bet 
jos svetingai atsidarė. Ant slenksčio pasirodė senstelėjęs atletas. 
Šešiasdešimties metų, retais žilais plaukais, vilkėjo „Lacoste“ 
marškinėlius, išsipūtusius ant storo pilvo, ir velvetines beformes 
kelnes. Veide - prieštaringi nustebusio žmogaus jausmai. Dešine 
ranka laikė rankeną, kaire - servetėlę. 

— Ponas klebonas? 

Vyras linktelėjo. Vėl griebiausi melo apie žurnalistą. Ne laikas 
jį gąsdinti. 

— Malonu, - tarstelėjo jis ir nusišypsojo tokiomis aplinkybė- 
mis derama šypsena. - Aš - tėvas Mariotas. Jei jūs dėl interviu, 
užsukite rytoj ryte, į parapiją. Aš... 

— Ne, tėve. Aš tik noriu pasiprašyti prieglobsčio nakčiai. 

Šypsena dingo. 

— Prieglobsčio? 

— Pastebėjau priestatą. 

— Tai mano futbolo komandai. Niekas neparuošta. Tai... 

- Komforto man nereikia. 

Paskui šiek tiek valiūkiškai pridūriau: 

- Kai mokiausi seminarijoje, man dažnai kartojo, kad gero 
kunigo durys visada atviros. 

- Jūs... jūs mokėtės seminarijoje? 

- Romoje, paskutiniame ano amžiaus dešimtmetyje. 

— Na ką gi, jei jau taip, aš... užeikite. 

Pagaliau jis pasitraukė ir leido man įeiti. 

- Kai išgirdau jūsų vardą, iškart patikėjau, kad priimsite mane. 

Kunigas, atrodo, nesuprato užuominos apie amerikietiškų vieš- 
bučių tinklą. Tai buvo seno kirpimo klebonas. Atsiskyręs nuo 
pasaulio, vienodai energingai prižiūrintis savo aveles, chorą ir 
futbolo komandą ir į nieką daugiau nesigilinantis. 

- Eikite su manimi. - Jis pasuko į koridorių. - Perspėju, viskas 
labai kuklu. 

Eidamas per valgomąjį, jis neįstengė susilaikyti neburbtelė- 
jęs matydamas šąlančią vakarienę. Nuėjęs dar keletą žingsnių, 
išsitraukė didelį ryšulį raktų, pritvirtintų prie diržo, ir atrakino 
ąžuolines duris, paskui kitas, metalines, su ženklu „atsparios 
ugniai. 

Mariotas uždegė neoninių lempų rampą, paskui nuėjo tvirtu 
žingsniu. Koridoriuje iš kairės pastebėjau bendrus dušus, iš jų 
sklido stiprus Žavelio vandens kvapas. Toliau įstiklintos durys, 
kurios turėjo vesti į krepšinio aikštelę. 

Jis įėjo į kambarį kairėje ir paspaudė mygtuką. Pamačiau dvi 
eiles po penkias lovas, vienas priešais kitas. Kiekviena apgaubta 
užuolaidos, slankiojančios ant laikiklio. Kambarys priminė bal- 
savimo kabinas per rinkimus. 

- Nuostabu, - tariau susižavėjęs. 

- Jūs nereiklus, - sumurmėjo Mariotas. 

Jis atitraukė vieną užuolaidą ir parodė lovą, paslėptą po geltona 
antklode. Ant sienos kabėjo medinis krucifiksas. Apie geresnį 
konspiracinį butą nebūčiau galėjęs nė svajoti. Tyla, paprastumas, 
santūrumas... 

Kunigas energingai suplojo rankomis. 

- Puiku, na ką gi, leidžiu jums įsikurti. Įstiklintos durys ana ten 
niekada nerakinamos. Labai patogu, jei panorėsite išeiti. O aš... 

Jis nutilo viduryje sakinio, vertindamas situaciją. Atžagariai 
pasiūlė: | 

— Jūs... Gal norėtumėte kartu pavakarieniauti? 

— Mielai. 

Koridoriuje pastebėjau kambarėlį, sukaltą iš storos faneros ir 
padalintą į du skyrius. 

— Tai klausykla? 

— Pats matote. 

- Jos nėra bažnyčioje? 

- Šita skubiems atvejams. 

— Kokiems skubiems? 

- Jei kas nors, sakykime, pajunta nenugalimą norą atlikti išpa- 
žintį, jis užeina ir skambina. Aš ateinu išklausyti. - Paskui ausį 
rėžiančiu balsu pridūrė: - Kaip jūs sakote, „gero kunigo durys 
visada atviros“. 

— Vietiniai karštai tikintys? 

Jis mostelėjo ranka, paskui ryžtingai žengė iš kambario. 

— Jūs einate ar ne? 

Valgomajame Mariotas apkabino ant stalo stovintį puodą. 

— Aišku, viskas atšalo. 

- Jūs turite mikrobangų krosnelę? 

Jis pervėrė mane žvilgsniu. 

— Kodėl ne granatsvaidį? Palaukite. Pašildysiu viską ant silpnos 
ugnies ir sugrįšiu. Pasiimkite lėkštę ir įrankius iš bufeto. 

Įsikūriau prie stalo. Mėgavausi šių namų atmosfera. Vaškuoto 
medžio kvapas sumišęs su virtuvėje paruošto valgio kvapais. 
Kambario kampe ūžė krosnelė. Ant sienų kabojo tik krucifiksas 
ir kalendorius, vaizduojantis Mergelę Mariją. Viskas paprasta, 
natūralu, bet vis dėlto ši aplinka rodė, kad ji - nuolatinio dėme- 
singumo vaisius. 

— Paragaukite, - pasiūlė Mariotas, vėl dėdamas ant stalo puo- 
dą. - Makaronai su putpele ir bobausiais. Namų patiekalas! 

Jis atgavo gerą nuotaiką. Atidžiau į jį įsižiūrėjau. Akys šviesios, 
draugiškos, aplink jas tūkstančiai raukšlelių rausvame veide. Reti 
plaukai atrodė kaip balta marlė ant pakaušio - jis nuolat juos 
lygino. 

- Paslaptis, - sušnibždėjo, - yra kalendra. Keletas žiupsnelių 
paskutinę akimirką ir pff! Iš karto išryškėja visi kiti skoniai! 

Jis atsargiai pripildė mūsų lėkštes, tarsi vagis tyrinėtų savo laimi- 
kio brangenybes. Stojo keletas minučių tylos, nes mes mėgavomės. 

Makaronai buvo puikūs. Rugių kvapas, bobausių aitrumas, žolių 
gaivumas kėlė prieštaringus pojūčius, kartumas masino. 

Pagaliau kunigas vėl prakalbo, dabar bendromis temomis. Jo 
parapija merdi, miestas agonijoje, žiema žada būti ankstyva. Jo 
akcentas buvo nepakartojamas: daug gomurinių priebalsių. Bet 
viena tema ypač nedavė jam ramybės: 

- Jūsų padangos neparengtos žiemai? Turėtumėte apie tai pa- 
galvoti. 

Linktelėjau pilna burna. 

— „Contact“. - Jis pakratė šakutę. - Jums reikia padangų „Con- 
tact“! 

Perėjus prie sūrio, jis puolė prie kitos mėgstamos temos: jau- 
nimo gelbėjimas sportu. Pasinaudojau pauze (tarp rokforo ir 
Breso mėlynojo) ir pasukau kalbą prie savo „reportažo“ apie Silvi 
Simoni. 

- Aš ją tik vos vos pažinojau, - paskubėjo atsakyti Mariotas. 

- Ji nesilankė mišiose? 

- Lankėsi. Žinoma. 

- Ji buvo praktikuojanti? 

— Pernelyg. 

— Kaip suprasti? 

Mariotas nusišluostė burną, paskui nugėrė gurkšnį vyno. Tebe- 
sišypsojo, bet dabar pajutau, kad stengiasi nuslėpti įtampą. 

- Beveik fanatikė. Ji tikėjo, kad reikia grįžti prie šaltinių. 

— Mišios lotyniškai, ar tokios tradicijos turėtos galvoje? 

- Ji manė, kad geriau jas laikyti graikiškai! 

— Graikiškai? 

— Taip, kaip jums ir sakau, drauguži! Ji žavėjosi pirmaisiais 
krikščioniškosios eros amžiais. Mūsų Bažnyčios pirmaisiais žings- 
niais. Ji garbino nežinomus šventuosius ir kankinius. Aš net ne- 
buvau girdėjęs jų vardų! 

Pasigailėjau, kad nepažinojau Silvi Simoni. Būtume turėję ką 
pasakyti vienas kitam. Ši aistringa krikščionė galėjo tapti akstinu: 
žudikas, šėtono apaštalas, pasirinko užkietėjusią ir dorą katalikę. 

— Ką manote apie jos mirtį? 

— Jūs manęs neįtrauksite į kalbas šia tema, jaunuoli. Nenoriu 
šnekėti apie tą tragediją. 

- Ją palaidojo su religinėmis apeigomis? 

- Žinoma. 

- Jūs suteikėte palaiminimą? 

— Kodėl gi ne. 

— Buvo kalbama apie savižudybę... 

Jis nenatūraliai nusijuokė. 

- Aš nieko nežinau apie tą nelaimę, bet dėl vieno dalyko esu 
tikras, savižudybės nebuvo. - Jis nugėrė dar vieną gerą gurkšnį, 
pakėlęs alkūnę. - Tikrai ne! 

Atsargiai pakeičiau pokalbio temą. 

- Jūs jau dirbote čia, kai buvo nužudyta mergaitė Manona? 

Jo akys atsimerkė, išsiplėtė, paskui jis suraukė antakius - visi 
požymiai liudijo, kad jis ima pykti. 

- Vaikeli, aš jums suteikiau prieglobstį. Pasidalinau su jumis 
vakariene. Tad nebandykite išpešti ko nors daugiau! 

- Atsiprašau. Tikiuosi parašyti rimtą reportažą iš Sartiuji ir 
panagrinėti šiuos du įvykius. Tad negaliu neuždavinėti klausi- 
mų. - Čiupau šalia manęs stovintį padėklą su vaisiais. - Deserto? 

Jis pasiėmė mandariną. Truputį patylėjęs burbtelėjo: 

- Jūs nieko nesužinosite apie Manonos nužudymą. Tai visiška 
paslaptis. 

— Kaip jūs vertinate hipotezę apie vaikažudybę? 

- Dar viena kvailystė. Gal pati groteskiškiausia. 

- Jūs prisimenate, kokia buvo Silvi reakcija? Jūs ją palaikėte? 

- Ji verčiau panorėjo pasitraukti į vienuolyną. 

— Kokį vienuolyną? 

— Maloningosios Dievo Motinos. 

Turėjau pats apie tai pagalvoti. Fundacija teikė dvasinį prie- 
globstį gedintiems žmonėms. Marilina mane apdūmė. Iš tiesų ji 
puikiai pažinojo Silvi, kuri viešėjo Maloningosios Dievo Motinos 
vienuolyne 1988 metais. 

Galai rišosi. Žudikas, tarnaujantis šėtonui, pasirinko Silvi Si- 
moni, nes ji buvo uoli krikščionė. Jis paguldė jos kūną Malo- 
ningosios Dievo Motinos vienuolyno, krikščioniškos buveinės, 
teritorijoje. Nusikaltimo motyvas - išniekinimas. Bet kur ryšys su 
vaiko nužudymu? Ar motinos žudikas buvo ir dukters žudikas? 

— Ar Silvi Simoni, - klausinėjau toliau, - palaidota Sartiuji? 

— Taip. 

— O Manona? 

- Ne. Tuo metu motina norėjo išvengti triukšmo, žiniasklaidos 
ir viso kito. 

- Kur jos kapas? 

- Kitapus sienos, Loklyje. Nieko nebevalgysite? 

- Ačiū, - atsakiau. - Paliksiu jus. Esu išsekęs. 

Mariotas ėmė plėšyti vaisių, storais raudonais pirštais atskir- 
damas skilteles. 

- Kelią žinote. 

- Gerai įsikūrei? 

Fuko neslėpė džiūgavimo. Žiūrėjau į savo kojas, išlindusias iš 
lovos, lovą supančią ir nuo kitų ją atskiriančią užuolaidą, ant sienų 
kabančias alpinistų nuotraukas. 

— Patogiai, - atsakiau į ragelį. - Kas įvyko šiandien? 

— Prispaudėme romą. Perė byla. Nužudyta juvelyrė. 

- Jis prisipažino? 
 - Jis mums beveik padėkojo, kad patupdėme. Vyruką įbaugino 
besivaidenanti jo auka. 

- Larfauji? 

- Nieko. Čia jau grynai Narkotikų skyriaus veikla ir... 

- Pamiršk Larfauji. Turiu tau kitų dalykėlių. 

Trumpai paaiškinau situaciją. Luko tyrimas Jura, Silvi Simoni 
nužudymas, įtariamas satanistų darbas. 

- Ką galiu padaryti? 

- Ieškoti tokio tipo žmogžudysčių ne tik Jura regione, bet ir 
visoje Prancūzijoje. 

Patikslinau pagrindines detales ir pridūriau: 

- Sugebėjau gauti skrodimo išvadą. Rytoj ryte išsiųsiu Svend- 
senui. Galėsi užmesti akį. Praturtinsi kriminalinę patirtį. 

- Įdėti tuos duomenis į SALVAC*. 

Su nusikaltimais susijusių smurto atvejų analizės sistema buvo 
nauja informacinių technologijų sistema, kaupianti duomenis 
apie žmogžudystes, įvykdytas Prancūzijos teritorijoje. Garsiosios 
amerikiečių VICAP** imitacija. Bet dar tik embriono stadija. 

- Taip, - atsakiau. - Svarbiausia, išsiųsk vidinį pranešimą vi- 
soms Prancūzijos policijos ir žandarmerijos tarnyboms, išskyrus 
Franš Kontė žandarmeriją. Šiam regionui pasitelk Bezansono 
kriminalinės policijos skyrių. Nenoriu, kad žandarai žinotų, jog 
mes įsitraukėme į žaidimą. 

— Okei. Viskas? 

- Ne. Pasidomėk, kas šiame krašte augina vabzdžius. 

— Kokiame krašte? 

Gulėdamas paauglio lovoje stvėriau kelionių vadovą. 


* Le Systėme dAnalyse des Liens de la Violence Associės aux Crimes. 
** Violent Criminal Aprehension Program. 

- Visoje Franš Kontė: Aukštutinė Sona, Jura, Du, Belforo te- 
ritorija. Paskui paskambink šveicarams. Ieškomas entomologas. 
Galbūt besidomintis Afrika. Dar pasiteirauk apie išmanančius 
mėgėjus, saviveiklininkus... 

Tyla: Fuko užsirašinėjo. 

- Paskui? 

— Peržiūrėk regiono chemijos laboratorijų sąrašą. Gal aptiksi 
botanikų. Grybų, pelėsių ir kerpių specialistų. Ir vėl žiūrėk ne tik 
profesionalų, bet ir mėgėjų. 

Ieškojau įtariamųjų visur. Tikėjausi, kad pakaks rasti vieną 
pavardę. Kalbėjau toliau: 

— Taip pat pasidomėk vienuolynu, kuris tapo fundacija. 

Paraidžiui pasakiau Maloningosios Dievo Motinos vienuolyno 
pavadinimą ir nurodžiau tikslų adresą. 

- O apie patį nužudymą, - pasiteiravo Fuko, - nėra nieko tiks- 
lesnio? Apklausos protokolų? Įvykio vietos apžiūros akto? 

- Žandarai turi viską, bet žinai, kad esu nepageidaujamas. 

- Tikrai manai, kad Lukas domėjosi ta istorija? 

Nė vienas neatpažino jo nuotraukoje. Nė karto neužtikau jo 
pėdsakų. Tačiau atsakiau: 

— Tikras. Spausk. Ir nė žodžio darbe. Susiskambinsim rytoj. 

Surinkau Eriko Svendseno numerį. Trumpai pakartojau fak- 
tus. Švedas nelabai tikėjo, kad Valerė galėjo profesionaliai atlikti 
skrodimą. 

— Turiu išvadą, - atsakiau. - Yra ką patyrinėti. Viską išsiųsiu 
tau rytoj ryte. 

- Paštu? 

— Traukiniu. 

Permečiau akimis TGV* tvarkaraštį, kurį buvau užsisakęs te- 
lefonu. 


* Greitasis traukinys (train d grande vitesse). 

- Atiduosiu bylą TGV 2014, kuris išvyksta iš Bezansono 7 val. 
53 min., mašinistui. Jis bus Paryžiuje 12 val. 10 min. Nueik į Rytų 
stoties peroną ir atsiimk. Noriu žinoti tavo nuomonę. Suprasti, 
kaip žudikui pavyko pasiekti tokį rezultatą. 

Norėdamas jį paraginti, pridūriau: 

- Ir nebijok pasitarti. 

- Juokauji, ar ką? 

- Pirma perskaityk išvadą. Reikės entomologo. Ir botaniko. 
Siunčiu tau skarabėją, iš Afrikos kilusį parazitą, ir pavyzdį švytin- 
čios kerpės, kuria žudikas padengė aukos krūtinės ląstos ertmę. 

- Neblogas pokštas. 

- Labai rimtas pokštas. Šunsnukis panaudojo visas savo ži- 
nias. Pradėk nuo nulio. Įsivaizduok menkiausią jo manipuliaciją. 
Kiekvieną veiklos etapą. Noriu paskaitos apie jo metodą, rauki? 

— Gerai, aš... 

- Rytoj ryte būk stotyje. 

Išjungdamas šviesą, atkreipiau dėmesį, kaip pro lango rėmus 
švilpia vėjas. Rėmai šnypštė kaip virdulys. Pasirinkau lovą deši- 
nėje eilėje ir atskleidžiau gretimos lovos užuolaidą, kad galėčiau 
pasidėti krepšį su pavojingu turiniu. 

Nors buvau pavargęs, pasiryžau sukalbėti maldą. Atsiklaupiau 
prie lovos, palei užuolaidas. Sukalbėsiu „Tėve mūsų“. Pačią pa- 
prasčiausią, pačią šviesiausią maldą. Mano kelyje ji buvo lyg lazda 
kelionėje. „Tėve mūsų“ - tai skaudantys keliai per pirmąsias mi- 
šias, kai noras bėgti žaisti skubino kuo greičiau sukalbėti maldą. 
Didysis susikaupimas Sezo Šv. Mykolo koleže, kai atradau tikėjimo 
gelmes. Uoli, galinga būsimojo kunigo, įaudrinto Romos varpų 
skambesio, litanija. Paskui pagalbos šauksmas Afrikoje, gaubia- 
mas lavonų kvapo ir galandamos mačetės garso. Ir pagaliau - faro 
malda, kalbama atsitiktinai pakelyje aptiktose bažnyčiose norint 
nusiplauti savo paties nusikaltimus. 


207 


Tėve mūsų, kuris esi danguje, 
Teesie šventas Tavo vardas... 


Koridoriuje pasigirdo šaižus garsas. 

Pašokau ir įsiklausiau. Nieko. Nuleidau akis: rankoje jau laikiau 
savo 9 mm pistoletą. Refleksas buvo greitesnis nei suvokimas. Vėl 
ėmiau klausytis. Nieko. Pagalvojau apie aliarmo sireną. Gaisro 
pavojaus signalą. 

Kai jau buvau beatsipalaiduojantis, vėl pasigirdo garsas, ilgas, 
gergždžiantis, atkaklus. Puoliau prie durų. Kol atidariau, viskas 
vėl nutilo. Atsistojau ant slenksčio ir žvilgtelėjau į koridorių. Tuš- 
čia. Kairėje nedegamos presbiterijos durys. Dešinėje įstiklintos 
laukujos durys. Visiška ramybė. 

Dėmesys nukrypo į medinį kambarėlį už kelių metrų nuo avari- 
nio išėjimo. Supratau, ką neseniai girdėjau. Klausyklos skambutį. 
Viena lovos nišos užuolaida švytėjo. 

Tėvas Mariotas turbūt knarkė kaip dramblys. Įsikišau savo HK 
už nugaros ir iš lėto nuėjau nišos link. Už penkių metrų sustojau. 
Per užuolaidą sklido žalsva šviesa. Panorau vėl griebti savo šau- 
dyklę, bet nusiraminau. Tyliai ėjau toliau. 

Stvėriau už užuolaidos ir staigiai patraukiau. 

Kambarėlis buvo tuščia. 

Bet ant galinės sienelės švietė užrašas. 

Instinktyviai atpažinau ant juodo medžio pritvirtintą medžiagą. 

Šviečianti kerpė, tokia pati, kokia buvo aptikta supuvusiame 
Silvi Simoni kūne. 

Užrašas skelbė: 

AŠ TAVĘS LAUKIAU. 

Vandens paviršiuje virpčiojo jaukas. 

Sekiau akimis valą ir tarp lapų pastebėjau meškerykočio ga- 
liuką. Prisiminiau, kad ilgoji koto dalis vadinama jautriąja, ir tai 
suteikė scenai dar žaismingesnį vaizdą. Nailonas spindėjo ryto 
šviesoje - buvo vos dešimta valanda. 

Po niūrios užrašo atsiradimo istorijos apėjau visą presbiteriją 
ir priestatą: nieko. Pažadinau Mariotą, bet jis pasakė tik tiek: 
„Vandalizmas. Paprasčiausias vandalizmas.“ Nereikėjo stengtis 
jo įtikinti, kad nekviestų žandarų. Pasak jo, tai buvo ne pirmas 
išpuolių prieš jo parapiją atvejis. 

Pasiūliau nuvalyti „grafitą“. Mariotas neraginamas vėl nuėjo 
gulti, ir aš niekieno netrukdomas paėmiau kelis dar visiškai švie- 
žios kerpės mėginius, prieš tai nufotografavęs bendrą vaizdą. Kai 
skaitmeninio fotoaparato ekrane pasirodė „Aš tavęs laukiau“, 
beveik buvau tikras, kad tas sakinys skirtas man. 

Užmigti negalėjau. Įsijungiau nešiojamąjį kompiuterį ir su- 
sirašiau viską, kas įvyko man čia atvažiavus. Geras būdas, kad 
nereikėtų vėl sukti galvos, kas parašė raides klausykloje. Pridėjau 
nuotraukas ir nuskenavau turimus dokumentus: Valerė išvadą, 
regiono planą, kuriame jau įrašiau kiekvieną lankytą vietą ir 
sutiktą žmogų, Plenko pastabas... 

Šeštą ryto presbiterijos kambaryje susiradau kopijuoklį. Pa- 
sidariau dvi skrodimo išvados kopijas, viena skirta Fuko, kita 
Svendsenui, paskui supakavau siuntinį švedui - šviečiančius ker- 
pės pavyzdžius, skarabėją, Silvi kūne rastą kerpę. 

Abejojau, ar siųsti krucifiksą, banalų liturginį, nelabai koky- 
biškai pagamintą daiktą. Nutariau pasilaikyti. Pats pamėginau 
nuimti pirštų atspaudus: aišku, nieko neišėjo. Pridėjau pakelį su 
sukrešėjusiu krauju. Svendseno „analizėms“. 

Pusę septynių ryto jau buvau kelyje į Bezansoną. Vijau šalin 
klausimus, į kuriuos neturėjau atsakymo. Septinta valanda ir dul- 
kės Bezansono stotyje belaukiant „mano“ traukinio mašinisto. Šią 
transporto rūšį pasirinkau įkvėptas Ruandoje sutiktų fotografų- 
reporterių: jie atiduodavo savo juostas arba reguliariųjų skrydžių 
pilotams, arba stiuardams. 

Paskui išgėriau kavos stoties alinėje. Pasijutau geriau - oras, 
šaltis, šviesa. Tada vėl patraukiau į kalnus, į Courrier du Jura 
korespondento Žano Klodo Šoparo paieškas. Skubėjau tirti antrą 
bylos dalį: Manonos Simoni nužudymą prieš dvylika metų. 

— Ponas Šoparas? 

Žolės sujudėjo. Pasirodė kamufliažine uniforma apsirengęs 
vyras, iki kelių įsibridęs vandenin. Jis avėjo ilgus aulinius gu- 
minius alyvuogių žalumo batus ir vilkėjo tos pačios spalvos 
kombinezono kelnes su petnešomis. Veidą slėpė chaki spalvos 
beisbolininko kepuraitė. Jo kaimynai mane perspėjo: šeštadienio 
rytą Šoparas „čiupinėja upėtakius“. Lankstydamasis po šakomis 
priėjau arčiau. 

- Ponas Šoparas? - pakartojau tyliai. 

Žvejys žvilgtelėjo į mane įniršęs. Viena ranka paleido meškerę, 
įbestą į pilvą, paskui pajudino pirštus. Pirmiausia smilių ir didįjį 
išskėtė kaip žirkles, paskui suspaustą kumštį pridėjo prie burnos. 
Nieko nesupratau. 

- Jūs tikrai Žanas Klodas Šoparas? 

Jis laisvąja ranka mostelėjo ore, rodydamas: „Palik mane ramy- 
bėje.“ Pakėlė savo meškerę, greitais judesiais ją pasukiojo, paskui, 
praskleisdamas šakas ir lapus, ėmė bristi į krantą. Kai suvaidinau, 
jog ketinu jam padėti, jis nepaėmė mano rankos ir pasiekė žemę, 
kabindamasis į nendres. Prie juosmens buvo prisirišęs dvi tuščias 
metalines pintines. Visas varvantis paklausė storu balsu: 

- Jūs kalbate ženklų kalba? 

- Ne. 

— Išmokau jos kurčnebylių centre. Rengiau reportažą netoli 
Belforo. - Jis pasikasė kaklą, paskui atsiduso: - Jei pasakysiu 
„žvejyba“, ką jūs man atsakysite? 

- Rytinė. Vienatvėje. 

— Taip. Ir tyloje. - Jis nusirišo pintines. - Suprantate, ką noriu 
pasakyti? 

- Atsiprašau. 

Vyras sumurmėjo kažką nesuprantama ir nusimovė ilgaaulius 
batus. Nusitraukė juos vienu judesiu, atsegė petnešų sagtis ir iš- 
lindo iš kombinezono lyg milžiniškas drugys iš kokono. Apačioje 
vilkėjo havajietiškus marškinius ir storas drobines kelnes. Avėjo 
naujutėliais „Nike“ bateliais. 

— Nežinai, kad tai kenkia sveikatai? 

— Niekada apie tai negirdėjau. 

Į lūpų kamputį pats įsispraudė „Gitanes“ cigaretę. 

— Aš taip pat ne. 

Pridegiau jam čizą ir ėmiau tyrinėti egzempliorių. Šešiasdešim- 
ties metų, stambus, žili plaukai kyšo iš po kepuraitės lyg šiaudai. 
Trijų dienų barzda panaši į metalo dulkes, net ausys apžėlusios. 
Tikras dygliatriušis, pasislėpęs po savo šeriais. Veidas keturkam- 
pis, dalį dengė dideli akiniai. Ilgas smailas smakras darė jį nelabai 
patrauklų, panašų į Popėjų“. 

- Jūs tikrai esate Žanas Klodas Šoparas? 

Jis nusiėmė kepuraitę ir nubrėžė ore aštuoniukę. 

- Tavo paslaugoms. O kas tu toks? 

— Matas Diurėjus, žurnalistas. 

Jis prapliupo juoktis. Išsitraukęs iš krūmų metalinį lagaminą, 
sugrūdo ten batus, kombinezoną, pintines. 

- Vaikine, jei nori prasukti reikalą, nepliurpk niekų. 


* Amerikiečių komiksų herojus. 

— Atsiprašau? 

- Trisdešimt metų dirbau nusikaltimų bylų rubrikai, tau tai ką 
nors sako? Užuodžiu farą už dešimties kilometrų. Taigi, jei turi 
klausimų, loši atviromis kortomis, rauki?- 

Žurnalisto tartis nepanėšėjo į Marioto. Tokie patys gomuriniai 
skiemenys, kapoti, bet ne tokie lėti kaip kunigo. Pamaniau, kad 
praradau sugebėjimą maskuotis. 

— Okei, - sutikau. - Aš iš Paryžiaus kriminalinės brigados. 

— Puiku. Atvykai dėl Simoni šeimos reikalų? 

Linktelėjau galvą. 

— Oficiali komandiruotė? 

- Leidimas veikti. 

- Ten neturi ką veikti, ar ką? 

Jis panaršė po savo krepšį ir ištraukė gelsvą butelį. 

- Nori paragauto mano „desertinio vyno? 

- Nematau deserto. 

Jis vėl nusijuokė. Kitoje rankoje laikė dvi stiklines. Sutarškino 
jas lyg kastanjetes. 

— Klausau tavęs, - tarė, pildydamas žolėje pastatytas stiklines. 

Trumpai išdėsčiau situaciją: Luko byla, jo savižudybė, pėdsakai, 
kurie atvedė čia. Išdėsčiau savo hipotezę, kad Simoni byla ir des- 
peratiškas Luko žingsnis susiję. Pabaigoje parodžiau jo portretą 
ir dar kartą išgirdau „niekada nesu matęs“. Saulei akinant, dūzgė 
vabzdžiai. Diena žadėjo būti nuostabi. 

- Apie Silvi mirtį, - tarė gerokai gurkštelėjęs, - ne kažin ką 
galiu papasakoti. Netyriau bylos. 

— Kodėl? 

- Išankstinė pensija. Courrier vadovybė nusprendė, kad ati- 
dirbau. Silvi byla pasitaikė tinkamu laiku. Proga atsikratyti ne- 
bereikalingu Šoparu. 

— Kodėl būtent ši byla? 

- Jie prisiminė, su kokiu įkarščiu tyriau pirmąjį nužudymą. Jų 
nuomone, persistengiau. Panoro pasiųsti jauną. Žalią. Vyruką, 
kuris laikytųsi tyliai. 

- Jie norėjo, kad dėl bylos kiltų kuo mažiau triukšmo? 

— Tavo tiesa. Nereikia teršti regiono įvaizdžio. Tai jau politika. 
Atsisveikinau ir išėjau. 

Pakėliau prie lūpų stiklinę - geltonas Jura vynas. Puikus, bet 
nebuvau nusiteikęs degustacijai. 

- Jūs atlikote savo tyrimą, ar ne? 

— Tai nelengva. Iš žandarų neįmanoma gauti nė menkiausios 
informacijos. 

— Net ir jums? 

— Ypač man. Senoji gvardija, mano bičai, pensijoje. Bezansone 
visiškai nauja komanda. Kvailių kvailiai. 

— Kaip Stefanas Sarazenas? 

— Prietranka. 

— O Silvi šeima? Jos neapklausėte? 

- Silvi neturėjo šeimos. 

— Man niekas nepasakojo apie jos vyrą. 

- Silvi jau seniai našlė. Jau tada, kai nužudė Manoną, ji buvo 
našlė. 

— Nuo ko jis mirė? 

Šoparas atsakė ne iš karto. Jis padėjo stiklinę, jau tuščią. 
Kruopščiai ėmė dėlioti savo jauką, kabliukus, valą į žvejo laga- 
minėlio stalčiukus. Pagaliau teikėsi žvilgtelėti iš po kepuraitės 
snapelio. 

— Nori išgirsti viską, ką? 

— Tai mano kelionės tikslas. 

Žurnalistas išdėliojo keletą kabliukų skyrelio dugne. 

- Frederikas Simoni žuvo automobilyje 1987 metais. 

— Avarija? 

— Aha, avarija dėl „Ricard *. Jis maukė už keturis. 

Šeimos portretas: vyras alkoholikas, žuvęs kelyje, mergaitė 
nuskandinta šulinyje. O likusi gyva laikrodininkė nužudyta pačiu 
baisiausiu būdu. Jokio ryšio, išskyrus visur tykančią mirtį. Atrodo, 
Šoparas pajuto mano nerimą. 

- Frederikas ir Silvi susipažino Bjeno politechnikos mokykloje 
Berno kantone. Garsiausia Šveicarijos laikrodininkų mokykla. Jie 
buvo priešingybės. Jis - tėvo sūnelis. Turtinga tekstilininkų šeima 
Bezansone. Ji - našlio, laikrodininko amatininko iš Nansi, duktė, 
netekusi tėvo, kai jai buvo trylika metų. Panašiai ir su gabumais. 
Jis nieko vertas, palaikomas savo senių. Ji - stipendininkė, už- 
sispyrusi, geniali laikrodininkė. Kaip pas mus sakoma, „turėjo 
auksines rankas“. Joks mechanizmas jai nebuvo paslaptis. 

- Pora sutarė? 

Žvejys pokštelėjo lagaminėlio dangčiu. 

— Nors ir keista, taip. Bent jau pradžioje. Jie susituokė 1980 
metais. Gimė Manona, paskui jų keliai ėmė skirtis. Frederikas 
paskendo brogoje. Silvi užsisklendė darbe. Dirbo dirbtuvėje, ga- 
minančioje pačioms didžiausioms firmoms: „Rolex“, „Cartier“, 
„Jaeger - Le Coultre“. Rinko neįkainojamus laikrodžius arabų 
kunigaikščiams, bankininkų šeimoms... Abu dar sutarė dėl mažo- 
sios dukrytės. Abu ją dievino. Problema buvo uošviai. Jie niekada 
nejautė simpatijos Silvi. Frederikui mirus, net norėjo pasiimti 
Manoną. Teko apsieiti. Nors ir turėjo grašių, nieko negalėjo pa- 
daryti. Motina-buvo be priekaištų. 

- Kodėl Silvi neišvažiavo iš regiono po to, kai dingo Manona? 
Byla, triukšmas, kaltinimai, prisiminimai: kodėl ji nepabėgo nuo 
viso to? Sartiuji jos niekas daugiau nebelaikė. 

Šoparas vėl prisipylė savo stiklinę. 

— To visi ir laukė. Bet niekas negalėjo jos paveikti. Be to, ji nese- 
niai buvo nusipirkusi lūšną. Regione labai gerai žinomą. „Namas 


* Aperityvas. 

su laikrodžiais“. Garsių laikrodininkų giminės statytas pastatas. 
Silvi tai buvo tikra pergalė. Ji ėmė dirbti savarankiškai, užsidarė 
savo būste ir ėmė raustis mechanizmuose. Ji kilo profesijos laip- 
tais. Nepaisydama dramų. Nepaisydama aplinkinių priešiškumo. 

- Priešiškumo? 

- Silvi niekada nebuvo mėgstama Sartiuji. Užsispyrusi, talen- 
tinga, išdidi. Svarbiausia: ne vietinė. Kilusi iš Lotaringijos. Kai 
devintajame dešimtmetyje regionas nusmuko, ji susirado darbą 
anapus sienos. Kitų akimis, tai išdavystė. Be to, po mažylės mirties 
pusė miesto manė, jog ji kalta. Nors ji turėjo alibi. 

— Koks jis? 

— Nužudymo metu jai Sartiuji ligoninėje išoperavo kiaušidžių 
cistą. 

Šoparas atsistojo, pasiėmė savo meškeres ir dėžę. Pasisiūliau 
padėti. Jis įbruko man į rankas abu savo krepšius. Eidamas takeliu, 
lipau jam ant kulnų. 

- Arjūs manote, kad abi mirtys susijusios? 

— Ta pati byla. Ir žudė tas pats žudikas. 

- Iš to, kiek aš žinau, metodai skirtingi... 

- Abi žmogžudystes skiria keturiolika metų. Yra laiko tobulėti, 
ar ne? 

Pagreitinau žingsnį, kad neatsilikčiau. 

— Bet kokia priežastis? Kodėl reikėjo persekioti Simoni šeimą? 

— Tai, vaikine, ir yra mįslės raktas. Kad ir kaip ten būtų, ne- 
įmanoma suprasti, kodėl buvo nužudyta Silvi, nesužinojus, kodėl 
taip atsitiko Manonai. 

— Galite man padėti ištirti šį reikalą? 

- Duodi. Ištisus metus kiekvieną savaitę apie bylą sukurpdavau 
po reportažą. Viską išsaugojau. 

— Galėčiau perskaityti? 

- Pajudėjome, vaikine! 

Courrier du Jura, 1988 m. lapkričio 13 d. 
MIRTIS KERTA SARTIUJI 


Sartiuji, garsiame Aukštutinio Du laikrodininkų mieste, neseniai 
įvyko pasibjaurėtina drama. Vakar, 1988 m. lapkričio 12 d., apie 
devynioliktą valandą, aštuonerių metų Manonos Simoni kūnas 
rastas paskirstymo šulinyje greta miesto vandenų valymo stoties. 
Kaip teigia Respublikos prokuroras Bezansone (Du departamen- 
tas), nėra jokių abejonių, jog įvykdytas nusikaltimas. 

"16 val. 30 min., kaip ir kiekvieną dieną, Martina Skoto nuėjo 
pasiimti Manonos iš mokyklos. Mergaitė ir auklė pėsčios sugrįžo 
į ponios Skoto namus Korolių gyvenvietėje prie Sartiuji. Buvo 17 
valanda. Pavalgiusi pavakarius, Manona išėjo į kiemą, kur po 
buto langais yra gyvenvietės žaidimų aikštelė. Po kelių minučių 
Martina Skoto panoro patikrinti, ar mergaitė tikrai žaidžia su 
savo draugais. Jos ten nebuvo. Niekas jos nematė. 

Auklė iš karto puolė ieškoti laiptuose, rūsiuose, paskui auto- 
mobilių stovėjimo aikštelėje už šimto metrų kalvos šlaite. Nieko. 
Martina Skoto perspėjo žandarus. 

Temstant paieškos buvo atnaujintos. Žandarai pirmiausia 
ėmėsi paieškos penkių šimtų metrų spinduliu. 18 val. 30 min. Iš 
Morto į pagalbą atvyko dvi brigados pastiprinimo. Paieškos išsi- 
plėtė iki vieno kilometro spindulio. Prie uniformuotų pareigūnų 

19 val. 20 min., pliaupiant lietui, Manonos kūnas aptiktas 
viename vandens valymo šulinyje miesto šiaurinėje dalyje prie 
Rozė kalvarijų. Ta vieta tėra už septynių šimtų metrų nuo Ko- 
rolių. Pirminiais duomenimis šulinių gylis yra penki metrai ir 
vanduo juose pakilęs tik iki pusės. Bet vaikas neturėjo jokios 

galimybės išsigelbėti, nes šulinys per siauras, kad galėtum plaukti, 
o vanduo mirtinai šaltas. Kai gelbėtojai ištraukė Manoną, jos 
vyzdžiai buvo nejudrūs, širdis nebeplakė. Kūno temperatūra 
buvo žemesnė negu 25 laipsniai. Viskas buvo baigta. 

Respublikos prokuroras atsisakė nuo bet kokių komentarų. 
Mes žinome, kad tą pačią naktį Martina Skoto buvo apklausta 
vietinėje Sartiuji žandarmerijoje. Šį rytą žandarmerijos tyrėjai 
toliau nagrinėjo nusikaltimo aplinkybes. 

Šiandien visas kraštas priblokštas. Visi prisimena kitą nužu- 
dymą, tokį pat šlykštų, įvykdytą netoli Jura prieš ketverius metus. 
Gregori Vilmeno nužudymą. Nusikaltimas nebuvo išaiškintas. 
Kaip susitaikyti su tuo, kad kartojasi tokios baisybės ir vis mūsų 
kalnuose? Nors prokuroras ir tyli, atrodo, kad žandarai turi 
svarių duomenų. Valdžia pažadėjo artimiausiomis valandomis 
paskelbti kitą komunikatą. Belieka tikėtis greito rezultato. Kad 
už nusikaltimą, kurio jau neatitaisysi, būtų bent nubausta! 


Pažvelgiau į ekraną - Šoparas buvo sunumeravęs savo straips- 
nius. Nuo 1988 metų lapkričio iki 1989 gruodžio išspausdinta 
apie šimtas straipsnių. Pagaliau suvokiau bylos visumą ir dabar 
turėjau sutelkti dėmesį į svarbiausias detales. 

Prisidegiau „Camel“ cigaretę. Žurnalistas leido man rūkyti 
antrame jo urvo aukšte. Kabinetas iškaltas pušinėmis lentomis, 
lentynos lūžta nuo segtuvų, knygų krūvų, laikraščių pundų. Švie- 
čiantis stalas užverstas skaidrėmis. Nusikaltimų rubrikos žurna- 
listo, kuriam nuolat pristinga kokios knygos arba bylos, irštva. 

Atsikėliau ir atidariau langą, kad neprismardinčiau kambario. 
Šoparo namas buvo be puošmenų, sienos cementinės, su stiklo 
blokeliais. Dervuota drobe dengta terasa kairėje kyšojo virš gatvės, 
o dešinėje vėrėsi į apleistą sodą: aukštoje žolėje matėsi išsipūtusio 
plastiko baseinas, senos padangos, sulankstomosios kėdės. 

Palikau langą pravirą, o pats vėl įnikau į bylą. 

Courrier du Jura, 1988 m. lapkričio 14 d. 


SIMONI BYLA: 
TYRIMAS PAJUDĖJO 


Po žiauraus Manonos Simoni nužudymo per keletą valandų 
Sartiuji pavirto karine tvirtove. Vakar, lapkričio 13 d., iš Be- 
zansono ir Pontarljė atvyko trys nauji žandarų būriai. Po pietų 
Respublikos prokuroras paskelbė, kad paskirtas teisėjas - Žilberas 
de Vitas, o už bylos tyrimą atsakingas majoras Žanas Pjeras 
Lambertonas iš Morto tyrimų tarnybos. „Du patyrę vyrai, įrodę 
savo gebėjimus dirbti mūsų departamentuose“, - patikslino jis. 

Tačiau pareigūno komunikatas buvo trumpas. Jokios naujos 
informacijos apie bylą. Nieko apie skrodimo išvadą. Nieko apie 
liudininkų apklausos rezultatus. Prokuroras taip pat nepatikslino, 
kokios yra labiausiai tikėtinos žandarų hipotezės. Tokį santūrumą 
galima tik pagirti. Tačiau Sartiuji gyventojai turi teisę žinoti. 

Mes, Courrier du Jura žurnalistai, vedame savo bylą. Išsiaiš- 
kinome, kad Silvi Simoni po nesudėtingos operacijos vakar ryte 
išėjo iš ligoninės. Niekas nežino, kur ji dingo paskui - jos namas 
vis dar tuščias. Beje, Martinos Skoto apklausa nieko nedavė. Vi- 
siška paslaptis: kodėl niekas nematė Manonos žaidimų aikštelėje? 
Ar ji išsmuko pro kitą išėjimą? Kaip ir su kuo ji pasiekė vandenų 
valymo stotį? Manona nebuvo patikli mergaitė, ji nebūtų ėjusi 
su nepažįstamu žmogumi. Todėl žandarai daugiausia dėmesio 
skiria vaiko aplinkai. Yra ir kitų mįslių. Pavyzdžiui, tai, kad nėra 
pėdų ar padangų žymių prie vandeny valymo stoties. Arba tiksli 
Manonos mirties priežastis. Gelbėtojai mano, kad labiau tikėti- 
na, jog mergaitė ne paskendo, o mirė apalpusi nuo šalto vandens. 
Bet kodėl valdžia mums nieko nepaaiškina? Kodėl tylima apie 
tai, kas rašoma skrodimo išvadoje? Žandarai ir pareigūnai turi 
liautis slėpti informaciją! 

Kituose straipsniuose Šoparas labiau priminė nekantraujančių 
žmonių šauklį. Tyrėjai vis tylėjo. Tylėjo taip, kad Šoparas vos 
galėjo surinkti medžiagą savaitiniam biuleteniui. Jis manė, kad 
žandarai tiesiog neturi ko pasakyti. Toji žmogžudystė - tikra 
mįslė, be logikos ir paaiškinimų, nėra už ko užsikabinti, motyvas 
nesuprantamas. 

Tačiau praėjus dešimčiai dienų po įvykio, lapkričio 22 d., Šo- 
paras skelbia sensacingą žinią: 


ANONIMAS GRASINA SIMONI BYLOJE! 


Nors tyrėjai ir santūrūs, mums pavyko atskleisti esminį faktą 
Simoni byloje: prieš nužudymą anonimas grasino šeimai! 

Vienas dalykas stebina nuo pat pirmos dienos. Kodėl žandarai 
jau iš pat pradžių susidomėjo šuliniu, kuris, kaip paaiškėjo tyri- 
mo metu, buvo uždengtas metaliniu dangčiu? Atsakymas papras- 
tas: jie buvo įspėti. Tą dieną devynioliktą valandą Silvi Simoni 
ligoninėje ir jos uošviai Bezansone sulaukė telefono skambučių. 
Buvo nurodytas „šulinys“, kuriame galėtų būti aptiktas Manonos 
kūnas. Šiandien žinome, kad prieš tai būta daugybės telefono 
skambučių. Visą mėnesį Silvi ir jos uošviai klausėsi nuolatinių 
anonimo išpuolių. 

Kiek mums žinoma, kalbėjęs „balsas“ buvo iškreiptas, be abe- 
jo, naudojant daikčiuką, galintį pakeisti balso tembrą. Regione 
daug įmonių gamina tokius žaisliukus. Žandarai apklausė trijų 
gamyklų, gaminančių tokio pobūdžio produkciją, atstovus. Dėl 
nežinomos priežasties tyrėjai, atrodo, mano, kad anonimas ne- 
pirko tokio įtaiso, bet įsigijo iš kokio nors tarpininko. 

Piktadario ar atsitiktinio žudiko versija galutinai atmetama. 
Kalbama apie pasirinkimą. Tai tikras nusikaltimas, nukreiptas 
prieš Simoni šeimą. Žandarai dar labiau sutelkė dėmesį į Silvi ir 
jos vaiko aplinkos tyrimą. Gal vienas iš artimyjų dirba kurioje 

nors iš ty manufaktūrų? Gal tyrėjai padarys „deformuotų“ balsų 
testą, tikėdamiesi sutrikdyti žudiką? Šis pėdsakas šiandien atrodo 
vienas patikimiausių. 


Prisidegiau dar vieną cigaretę. Ryšys su Gregori byla neįtikė- 
tinas. Tikėtina, kad Sartiuji žudikas sėmėsi patirties iš Lepanžo 
bylos. 

Perkračiau įvykius chronologine tvarka. Žandarai telkė dėmesį 
į balso problemą. Jie išbandė įvairius aparatus, įrašė Simoni šei- 
mos artimųjų balsus. Testavo Silvi ir jos uošvius. Nė vienas balsas 
nepriminė anonimo balso. 

Gruodžio pradžioje byla staiga pajudėjo. 


Courrier du Jura, 1988 m. gruodžio 3 d. 


SIMONI BYLA: 
SUIMTAS ĮTARIAMASIS! 


Užvakar Simoni byloje įvyko lūžis. Mes apie tai sužinojome tik 
šią naktį, nes viskas vyko Šveicarijoje. Gruodžio 1 d. 19 val. švei- 
carų policija sulaikė vyrą jo namuose. Rišarą Morazą, 42 metų 
laikrodininką amatininką, dirbantį Loklyje Nešatelio kantone 
„Moschel“ firmoje. 

Turime informacijos, kad laikrodininkas įtariamas jau dvi 
savaitės. Jo apklausa Šveicarijos teritorijoje sukėlė juridinių 
sunkumų. Abiejų šalių vyriausybės susitarė pateikti kaltinimą 
ir teisėjas Žilberas de Vitas, lydimas Sartiuji žandarų, pradėjo 
apklausą kitoje sienos pusėje. 

Kas toks Rišaras Morazas? Silvi Simoni kolega, kuris niekaip 
negalėjo susitaikyti, kad ji pereitų metų rugsėjo mėnesį ėmė 
dirbti savarankiškai. Nusivylimas tiksliai sutampa su anoniminių 
skambučių pradžia... 

Toks motyvas - profesinis pavydas - atrodo nepakankamas, 
kad ryžtumeisi žudyti. Bet yra dar vienas įkaltis: Delfina Moraz, 
Rišaro žmona, dirba Lameri įmonėje, kurioje gaminami būtent 
balso keitikliai. 

Courrier du Jura aptiko dar du faktus. Pirmasis: Rišaras Mo- 
razas nėra nežinomas šveicarų federalinei policijai. 1983 metais, 
kai amatininkas dėstė Lozanos laikrodininkų mokykloje, jis buvo 
apkaltintas nepilnametės tvirkinimu. Antrasis: Morazas neturi 
alibi nužudymo dieną. Lapkričio 12 d. 17 val. jis buvo savo au- 
tomobilyje pakeliui į namus. 

Šios detalės neįrodo, jog laikrodininkas kaltas.-Be to, Morazas 
nepriklauso prie artimyjų, galėjusių įkalbinti Manoną eiti kartu 
iki vandenų valymo stoties. Fiziškai amatininkas yra daugiau nei 
šimtą kilogramų sveriantis kolosas, kuris tikrai neįkvepia pasiti- 
kėjimo. Kai kurie žmonės šnabždasi, kad jis galėjo pasinaudoti 
žmonos pagalba. Ar „žudikas“ bus pora? 

Jei Žilberas de Vitas neišgaus prisipažinimo, privalės paleisti 
įtariamąjį. Kad ir kaip būtų, teisėjas ir majoras Lambertonas 
verčiau turėtų atsisakyti tylėjimo strategijos. Būdami pozityvesni, 
jie galėtų nuraminti protus ir sumažinti įtarinėjimus. Sartiuji 
atmosfera kiekvieną dieną vis labiau kaista! 


Šiek tiek vėliau Rišaras Morazas buvo paleistas. Kaltinamoji 
byla buvo tokia menkutė, kad net ir menkas vėjo gūsis ją galėjo 
nupūsti. Laikrodininkų miestas vėl ėmė ūžti. Plepalai neti- 
lo, nuomonių gausėjo. O Šoparas fantazavo apie kenksmingą 
atmosferą. 

Artėjant Kalėdoms viskas aprimo. Vietiniai laikraščiai sutrum- 
pino savo straipsnius. Ir pats Šoparas pavargo nuo savo kronikos 
istorijų. Simoni byla po truputį ėmė grimzti į užmarštį. 

Tačiau kitų metų pradžioje - nauja sensacija. Perskaičiau 
1989 m. sausio 14 d. straipsnį. 

SIMONI BYLA: 
ŽUDIKAS PRISIPAŽĮSTA! 


Naujiena pasklido vakar vakare. Sartiuji sukrėstas. Užvakar po 
pietų, 1989 m. sausio 12 d., žandarai į kalėjimą uždarė naują 
įtariamąjį. Pastarasis prisipažino nužudęs Manoną Simoni. 

Iš Meco kilęs trisdešimt vienų metų Patrikas Kazevjelis - 
nuolatinis policijos svečias. Jis jau atpylė dvi kalinimo bausmes, 
atitinkamai trejus ir ketverius metus už įsilaužimus ir smurtą. 
Kaip Sartiuji žandarai aptiko tą smurtaujantį, asocialy, suteptos 
reputacijos vyrą? Tai visai paprasta: Kazevjelis - Silvi Simoni 
vaikystės draugas. 

"Valstybės globotinis, jis nuo dvylikos metų gyveno Nansi globos 
namuose: ten susipažino su trejais metais jaunesne Silvi. Nors pa- 
auglių charakteriai ir ambicijos skyrėsi, jie buvo neišskiriami ir, 
be abejo, Kazevjelis niekada nepamiršo savo paauglystės aistros. 
Kai Silvi gavo stipendiją ir pradėjo mokytis laikrodininkystės, 
Kazevjelį suėmė pirmą kartą. Jų keliai išsiskyrė. Silvi ištekėjo už 
Frederiko Simoni, paskui pagimdė mergaitę. 

Taigi galbūt bjaurios žmogžudystės ištakos yra meilės istorija. 
Kas įvyko pereitą rudenį? Gal Silvi Simoni ir Patrikas Kazevjelis 
vėl susitiko? Gal pastarasis buvo paleistas? Gal jis panoro atsi- 
keršyti sunaikindamas Silvi vedybų vaisių? Ar tai jis persekiojo 
šeimą anoniminiais skambučiais? 

Šiuo metu teisėjas ir žandarai nieko nekomentuoja: jie pasi- 
tenkino pranešę, kad Kazevjelis suimtas, ir užrašė jo prisipažini- 
mą. Jis netrukus bus įkalintas Bezansono kalėjime. Sartiuji visi 
meldžiasi, kad tai būtų košmaro pabaiga! 


Kazevjelis buvo paleistas po dviejų mėnesių. Prieš jį nerasta jo- 
kių tiesioginių įrodymų. Jau pačiuose pirmuosiuose pranešimuose 


kažkas buvo ne taip. Šoparas apibūdino įtariamąjį: pavojingas 

žmogus, vienišas, marginalas, bet tikrai ne Manonos žudikas. 
Tėvų paliktas ką tik gimęs (Kazevjelis buvo kaimo, kuriame jį 
rado, pavadinimas) ir paimtas į valstybės globą, savo pirmajame 
prieglobstyje, Mece, buvo pakrikštytas Patriku. Socialiniai centrai 
ir šeimynos jį apibūdino taip: nepastovus, nepaklusnus, linkęs 
smurtauti. Bet buvo ir tokių atsiliepimų: gyvas, energingas, ge- 
ranoriškas... todėl galėjo patekti į Nansi globos namus, kur geras 
mokymo lygis, kur ir susitiko su Silvi. 

Blogosios savybės išryškėjo paskui. Plėšimai, smurtas, areštai... 
Nors tupėjo kaliūzėje ir vertėsi atsitiktiniais darbais (buvo tai 
medkirtys, tai stogdengys, tai smulkus prekybininkas), jis niekada 
nepamiršo Silvi. Abu našlaičius vienijo vienišų vaikų solidarumo 
sutartis. 

1989 metais mirus Frederikui Simoni, jis galbūt norėjo išban- 
dyti sėkmę. Gal Silvi jį atstūmė. Tai būtų galėję paaiškinti vyro 
įsiūtį ir nusikaltimą. Bet aš tuo netikėjau. Netgi maniau, jog pik- 
tadarys globojo Silvi ir niekada nebuvo išvykęs toli nuo Sartiuji. 
Manonos nužudymas galėjo jam sužadinti sąžinės priekaištus - 
jis nesugebėjo apginti „savo našlės ir jos našlaitės. Bet kam tada 
prisipažinti žudžius? 

Per artimiausias savaites žandarai atsitrenkė į sieną. Krata jo na- 
muose nieko nedavė. Bandymai su pakeistu balsu taip pat. Vasario 
mėnesį tyrimas patyrė fiasko. Kovo mėnesį nusikaltėlis, patartas 
savo advokato, atsitraukė. Jis paskelbė, kad jo prisipažinimas buvo 
melas ir jis tai padarė tik spaudžiamas žandarų. 

Nepatenkintas jų darbu, teisėjas de Vitas pavedė tyrimą Bezan- 
sono kriminalinės policijos skyriui. Policininkai pakeitė žandarus. 
1989 metų gegužės mėnesį komisaras Filipas Setonas surengė 
spaudos konferenciją, taip nutraukdamas garsųjį tylėjimą, ir pa- 
skelbė, kad dabar daugiau dėmesio bus skiriama... nelaimingo 
atsitikimo versijai. Pasipiktinimas salėje: nelaimingas atsitiki- 
mas, po to, kai ta versija atmesta? Po to, kai anonimas nurodė, 

jog Manonos kūnas šulinyje? Setonas nepasidavė. Jis paaiškino, 
jog kai kurie įkalčiai leidžia manyti, kad vaikai žaidė. Ir žaidimas 
baigėsi blogai. 

Tokia hipotezė leido išspręsti dvi mįsles: tai, kad Manona pati 
sutiko eiti į vandenų valymo stotį, ir tai, kad ant apledijusios žemės 
neliko pėdsakų, nes abu pagrindiniai veikėjai svėrė nedaug. Bet 
svarbiausia, šis kelias vedė prie įtariamųjų, apie kuriuos anksčiau 
niekas nepagalvojo: vaikus, kurie tą dieną buvo gyvenvietės žai- 
dimų aikštelėje. 

Farai atkreipė dėmesį į Tomą Longini, 13 metų berniuką, vy- 
resnį už Manoną, kuris buvo jos „geriausias draugas“. Kiekvieną 
vakarą paauglys ateidavo prie namo Koroliuose. O kaip buvo tą 
vakarą? 

Po pirmos apklausos 1989 metų gegužės 20 dieną Sartiuji me- 
rijoje Tomas buvo paleistas. Paskui, birželio pradžioje, iškviestas 
antrą kartą, jį Bezansono kriminalinės policijos skyriuje apklausė 
teisėjas de Vitas ir nepilnamečių reikalų pareigūnas. Jis buvo 
pasodintas į areštinę, kur griežtomis sąlygomis laikomi sulaikyti 
nepilnamečiai. 

Oficiali versija buvo tokia: Tomas Longini kaltinamas netyčiniu 
nužudymu. Jis žaidė su Manona prie vandens valymo stoties ir 
pasielgė neatsargiai. Mergaitė netyčia įkrito į šulinį. Filipas Seto- 
nas taip paaiškino žiniasklaidai. Bet galų gale turėjo patvirtinti, 
kad paauglys neprisipažino. „Dar ne“, - pakartojo jis, žiūrėdamas 
žurnalistams į akis. | 

Po dviejų dienų policininkai paleido Tomą Longini, o patys 
sulaukė pasmerkimo dėl taikytų metodų ir skubėjimo. Žandarai 
irgi stojo už paauglį. Jie pabrėžė, kad policija mąsto absurdiškai, 
nes remiasi grasinimais telefonu. Jei Manona Simoni žuvo per 
nelaimingą atsitikimą, kas galėjo kalbėti apie nužudymą prieš 
paskelbiant apie tą įvykį viešai? Kas grasino Silvi Simoni keletą 
mėnesių? 

Longini versija buvo paskutinis bylos akcentas. 1989 metų rug- 
sėjo mėnesį Žanas Klodas Šoparas liovėsi rašęs ta tema. Visiems 
Manonos Simoni byla buvo baigta, bet neišaiškinta. 

Pasitryniau skaudamas akis. Nebuvau įsitikinęs, kad nuveikiau 
daug. Trūko esminės detalės. Jokio ryšio tarp šios įtartinos nelai- 
mės ir Silvi Simoni nužudymo po keturiolikos metų. 

Tačiau suvokiau, kad čia kažkas ne taip ir kažkas „praslydo“ 
skaitant. Kažkoks giliai užslėptas pranešimas, kurio nesugebė- 
jau perskaityti. Tyrėjai, žandarai ar farai - visi, kurie susidūrė 
su šiuo nužudymu, turėjo jausti kažką panašaus. Tiesa buvo čia 
pat, mūsų panosėje. Šis reikalas turėjo kažkokią logiką, kažkokią 
mįslingą sistemą, bet nė vienas nesugebėjo pažvelgti iš toliau ir 
ją dešifruoti. 

Laiptuose nuskambėjo iš pirmo aukšto sklindantis balsas: 

- Neužmik prie mano prozos. Aperityvas! 

Šoparas laukė manęs terasoje greta rūkstančio barbekiu: ant žarijų 
spragsėjo gražūs rausvi upėtakiai. Prisiminiau jo tuščius krepšius. 
Senasis karys prapliupo juokais, lyg būtų matęs už nugaros mano 
veido išraišką. 

- Ką tik nusipirkau juos greta esančiame restorane. Taip darau 
kiekvieną kartą. 

Jis parodė plastiko stalą, apstatytą sodo kėdėmis. Stalas buvo 
padengtas: popierinė staltiesė, kartono lėkštės, plastikiniai puodu- 
kai ir įrankiai. Mane tokia serviruotė nuramino: tikrai neišgirsiu 
metalo girgždėjimo. 

— Vaišinkis. Atsargos padėtos pavėsyje, po stalu. 

Radau butelį „Ricard“ ir šabli. Pasirinkau baltąjį ir prisidegiau 
„Camel“ cigaretę. 

— Sėskis. Po minutės bus paruošta. 

Įsitaisiau. Saulė savo šiluma glostė kiekvieną daiktą. Užsimer- 
kiau ir pabandžiau susikaupti. Tūkstančiai perskaitytų žodžių 
sukosi galvoje. 

— Na, kaip tau patiko? 

Šoparas įdėjo į mano lėkštę spragsintį upėtakį ir keptų šaldytų 
bulvyčių. 

— Neblogai rašote. 

— Nemalk šūdo. Ką manai? 

— Kartais netaupote žodžių. 

Jis mostelėjo didžiuliais įrankiais iš barbekiu komplekto. 

— Rašiau tiek, kiek gaudavau informacijos! Žandarai buvo tvir- 
tai nusprendę tylėti. Tiesą sakant, jie nieko neturėjo. Ką padarysi. 
Jie nieko taip ir nesužinojo... 

Jis įsimetė upėtakį į savo lėkštę ir atsisėdo priešais mane. 

— Ką manai apie bylą? Mane domina tavo, faro, nuomonė. 

— Kažkas praslydo. Bet nežinau kas. 

Šoparas atgalia dešine ranka pliaukštelėjo į kairį delną. 

— Taip! Tikrai taip! - ištuštinęs stiklą, jis pasilenkė prie ma- 
nęs. - Yra kažkas neaiškaus. Visoje šioje istorijoje plauko kažkoks 
neaiškus kaltės jausmas. 

- Tai kaltas būtų vienas iš įtariamųjų? 

— Manau, kad visi trys. 

— Ką? 

- Taip sako mano intuicija. Apmąsčiau visus nedorėlius. Su 
dviem net turėjau progos pats pasikalbėti. Vieną dalyką galiu 
patvirtinti - jie nėra be dėmės. 

— Norite pasakyti, kad jie įvykdė nusikaltimą... kartu? 

Jis nurijo baltos mėsos gabalėlį. 

- To nesakiau. Iš tikrųjų net nesu tikras, kad nusikaltimą įvykdė 
kuris nors iš trijų. 

— Man sunku jus suprasti. 

- Valgyk, tuoj atšals. - Jis prisipylė stiklą ir vienu mauku ištuš- 
tino. - Ant kiekvieno jų krinta atsakomybės dalis. Savotiškas... 
kaltės procentas. Sakykime, trisdešimt procentų. Visi trys kartu 
jie būtų idealus žudikas. 

Paragavau žuvies: puiki. 

— Nesuprantu. 

— Ar tau niekada taip nebuvo tiriant bylas? Virš kiekvieno įta- 
riamojo plevena kaltės šešėlis, bet taip ir neprilimpa. Ir net kai 
randi tikrąjį žudiką, šešėlis nepalieka kitų... 

— Visada taip būna. Bet mano darbas toks, kad privalau remtis 
faktais. Suimti tą, kuris laikė ginklą. Grįžkime prie Manonos 
nužudymo. Jei jums tektų rinktis iš žudikų, kurį pasirinktumėte? 

Šoparas vėl pripylė mūsų taures. Jis jau buvo ištuštinęs savo 
lėkštę. 

— Tomą Longini, paauglį. 

— Kodėl? 

- Jis vienintelis, paskui kurį būtų ėjusi mergaitė. Manona nepa- 
sitikėjo suaugusiais. Gerai įsivaizduoju, kaip jie abu tą vakarą pa- 
slapčia sprunka susiėmę už rankų. Per atsarginį išėjimą arba rūsį. 

— Tai jūs pritariate Kriminalinės policijos išvadoms? 

- Blogai pasibaigęs žaidimas? Nesu įsitikinęs... Bet Tomui tenka 
dalis atsakomybės, tai neabejotina. 

- Jeigu tai klasikinis nusikaltimas, koks būtų paauglio motyvas? 

— Kas žino, kas sukasi vaiko galvoje? 

— Jūs jį apklausėte? 

— Ne. Kai jį paleido, tėvai išvažiavo iš Sartiuji. Vaikinas buvo 
sukrėstas. 

— Farai jį papurtė? 

— Komisaras Setonas nėra labai švelnus. 

— Ar žinote, kur šiandien Tomas? 

- Ne. Netgi manau, kad šeima pasikeitė pavardę. 

Nugėriau dar gurkšnį. Vėl ėmė kamuoti šleikštulys. 

- Kiti du - Morazas ir Kazevjelis. Žinote, kur juos rasti? 

— Morazas niekur neišvažiavo. Liko Loklyje. Kazevjelis irgi 
netoliese. Jis dirba vaikų užimtumo centre netoli Morto. 

Išsitraukiau užrašų knygelę ir užsirašiau jų kontaktus. 

— O kiti? Tuo metu tyrę bylą? Juos galima rasti? 

— Ne. Setonas tapo prefektu kažkur Prancūzijoje. De Vitas mirė. 

Stvėriau savo „Camel“ pakelį norėdamas užmušti vyno skonį. 

— O Lambertonas? 

- Netrukus mirs nuo gerklės vėžio. Bezansono Žano Menžozo 
ligoninėje. 

Šoparas vėl pripylė mano stiklą, paskui padavė savo žiebtuvėlį, 
kad prisidegčiau. Man sukosi galva. 

- Uošviai? 

- Jie įsikūrė retoromaniškai kalbančioje Šveicarijos dalyje. 
Beprasmiška jiems skambinti. Jau atsikandau. Jie nebenori nieko 
girdėti apie tą istoriją. 

- Paskutinis klausimas apie Manoną: ar nusikaltimo vietoje 
nebuvo satanistų paliktų pėdsakų? 

— Kryžių ar ko nors panašaus? 

- Taip, tokio pobūdžio dalykėlių. 

Ištuštinau savo stiklą. Kai užverčiau galvą, nevalingai ženg- 
telėjau atbulas. Atsirėmiau į stalą lyg į turėklus. Maniau, kad 
apvemsiu batus. 

— Niekas nieko neminėjo. - Šoparas suintriguotas pasilenkė 
arčiau. - Turi kokį įkaltį? | 

- Ne. Ojūs turite nuomonę apie Silvi nužudymą? 

Jis dar kartą pripylė mūsų taures. 

— Jau sakiau tau: tas pats žudikas. 

- Bet koks būtų motyvas? 

- Kerštas po keturiolikos metų. 

— Už ką keršyta? 

- Tai mįslės raktas. Čia ir reikia ieškoti. 

- Kam laukti tiek metų, kad vėl smogtum? 

- Tu ir turi rasti atsakymą. To čia ir atvažiavai, ar ne? 

Abejodamas palingavau galvą ir pamaniau, kad vėl prarasiu 
pusiausvyrą. Viskas aplink minkšta, netvirta, ėmė siūbuoti. Pra- 
rijau kąsnį žuvies, kad nuslopinčiau girtumo pojūtį. 

- Tai ir Longini galėjo būti Silvi žudikas? 

- Pamąstyk truputį. Kodėl abi žmogžudystės taip skiriasi? Nes 
žudikas pakeitė taktiką. Jo kriminaliniai gebėjimai ištobulėjo. 
1988 metais Tomui Longini buvo keturiolika metų. Šiandien 
jam dvidešimt aštuoneri. Žudikui tai geriausias amžius. Metas, 
kai kriminaliniai potraukiai suklesti. Pirmą kartą tai galėjo būti 
nelaimė, susijusi su sadizmo elementais žaidžiant. Antrą kartą 
tai žmogžudystė, šaltakraujiškai parengta subrendusio žmogaus. 

- Kur jis šiandien? 

— Sakau tau, kad nieko apie jį nežinoma. Ir nebus lengva surasti. 
Jis pasikeitė pavardę, gyvena kitur. 

Saulė nusileido. Susitikimas buvo baigtas. Siūbuodamas atsi- 
stojau. 

— Gal galėtumėte atspausdinti man savo straipsnius? 

- Jau padaryta, vaikine. Turiu paruoštą visą seriją. 

Jis pašoko nuo kėdės ir dingo name. Žiūrėjau, kaip stikliniuose 
blokeliuose virš terasos atsispindi pilkas dangus: matinis paviršius 
raibuliavo lyg bangos. 

- Štai! 

Šoparas atnešė aplanką, susegtą juoda sagtele. Viduje buvo 
įkištas „Kraft“ popieriaus vokas. Atsirėmiau į baliustradą. Sme- 
genys ir viduriai, atrodė, maudosi alkoholyje, panašiai kaip vyne 
virtas gaidys. 

- Taip pat įdėjau nuotraukų. Asmeniniai archyvai. 

Padėkojau vartydamas dokumentus. Sukliuksėjus buteliui, pa- 
kėliau akis. 

— Neišvyk nepasikalbėjęs su klebonu! 

Sustojau pievelėje už kelių kilometrų ir įkvėpiau ledinio oro. 
Paėmiau Šoparo segtuvą ir ištraukiau „Kraft“ popieriaus voką. 
Pirmosios nuotraukos mane visiškai išblaivė. 

Manonos kūnas, išgriebiamas iš vandens. Nuotraukos darytos 
skubotai, su blykste. Rausva striukė, neštuvų metalas, antklodė, 
balta ranka. Gyvos Manonos nuotrauka. Didelės šviesios akys, 
smalsios, godžios. Šviesūs, beveik balti, plaukai. Nežemiškas, 
trapus grožis, paryškintas šviesių blakstienų ir antakių. 

Kitoje nuotraukoje Silvi Simoni. Kiek jos dukra buvo šviesi, tiek 
ji tamsi. Ir nepakartojamo grožio. Vešlūs kaip Eridos Kalo antakiai. 
Didelės, lyg apsiūlėtos, jausmingos lūpos. Matinis veidas, apgaub- 
tas indėniškos šukuosenos. Tik akys šviesios. Du melsvo vandens 
rutuliukai, lyg įkalinti leduose. Keista, bet mergaitė atrodė vyresnė 
nei motina. Abi būtybės buvo visiškai viena į kitą nepanašios. 

Pakėliau akis. Keturioliktą valandą saulė jau leidosi. Girią ėmė 
gaubti šešėlis. Laikas imtis bylos. Griebiau telefoną. 

- Svendsenas? Diurėjus. Užmetei akį į bylą? 

— Stebuklinga. Tavo byla stebuklinga. 

— Nustok malti šūdą. Ką nors radai? 

- Valerė padarė didelį darbą, - pripažino jis. - Ypač su vabz- 
džiais. Jam kažkas padėjo, ar ne? 

- Vyrukas, pavarde Plenkas, legalus entomologas. Pažįsti? 

— Ne, bet tai nėra negirdėta. Žudikas žaidžia su mirties chro- 
nologija. Baisu ir kartu virtuoziška! 

— Kas dar? 

- Ėmiau tirti, kokios rūgštys galėjo būti panaudotos. 

— Sunkiai prieinamos medžiagos? 

- Ne. Ligoninė arba chemijos laboratorija. Turiu galvoje nebūti- 
nai tyrimų laboratorija, bet kokia įmonėlė, nesvarbu ką gaminanti: 
nuo šaldytų kremų vaikams iki dažų... 

Prašiau Fuko surašyti regiono laboratorijas, bet tik užsiiman- 
čias tyrimais. Reikėjo išplėsti paieškų lauką. 

— Manai, kad tai chemikas? 

— Arba viskuo besidomintis aistringas mėgėjas. Chemija. En- 
tomologija. Botanika. 

- Pasakyk man, ko aš dar nežinau. 

— Aš ėmiausi tikro kūno, su tikromis žaizdomis! Įtraukiau ke- 
letą kolegų pagal jų specialybę. Visi padarė, ką galėjo. Pastebėjau 
Valerė klaidą. 

— Kokią klaidą? 

— Liežuvis. Manau, kad jis apsišovė. 

— Ką liežuvis? 

- Jis tau nepasakė, kad liežuvis buvo nupjautas? 

Vos susilaikiau nenusikeikęs. Ne tik jis man apie tai nekalbėjo, 
bet ir aš nepakankamai atidžiai perskaičiau skrodimo išvadą. 
Ieškodamas cizų, iškošiau: 

— Toliau. 

- Valerė mano, kad auka pati nusikando liežuvį, kai jai į burną 
buvo kišamas kamšalas. 

— Tu nesutinki? 

- Ne. Būtų gana sudėtinga tau paaiškinti, bet pagal kraujo 
likučių kiekį gerklėje darosi aišku, kad auka negalėjo pati susi- 
žaloti. Gal žudikas jį nupjovė pats dar tada, kai ji buvo gyva, ir 
pridegino žaizdą, o gal - greičiausiai taip ir buvo —- nupjovė post 
mortem. Manau, kad tai vienintelė žaizda, padaryta aukai mirus. 
Vyrukas tai padarė ne iš malonumo. Tai žinia. Arba trofėjus. Jam 
reikėjo šio organo. 

Tiesioginė užuomina apie kalbėjimą arba melavimą. Aliuzija 
į šėtoną? Evangelijoje pagal Joną sakoma: „Skleisdamas melą, jis 
kalba, kas jam sava, nes jis melagis ir melo tėvas.“* Paklausiau: 


* Jn 8, 44. 

— O kerpės? 

— Čia Valerė nieko nenuveikė. Reikėjo pavyzdį nusiųsti specia- 
listams... 

— Ar tu tai padarei? 

— Visi dirba, sakau tau. Triūsiame, seni. 

— Tavo specialistai dar nieko nepranešė? 

— A priori, tokie dalykai randami po žeme, olų tamsoje. Bet 
būtini tyrimai. 

Intuicija. Švytintis augalas turėjo tikslią paskirtį. Jis turėjo 
nušviesti žudiko darbą. Tai buvo natūralus prožektorius, apšvie- 
čiantis krūtinės ląstą, išpūstą lervų, pūvančią... Šviesa iš gelmių. 
Kitas velnio vardas yra Liuciferis, lotyniškai reiškiantis „šviesos 
nešėjas“. 

Tą akimirką man į galvą šovė netikėta mintis. 

Silvi kūną supo simboliniai vardai. 

Velnio vardai. 

Belzebubas, Musių Valdovas, 

Šėtonas, Melagystės Mokytojas. 

Liuciferis, Šviesos Kunigaikštis. 

Ši savotiška trejybė ženklino lavoną. 

Atvirkščia trejybė - Blogio trejybė. 

Primityvus krucifikso simbolis tebuvo nuoroda, kad būtų gali- 
ma iššifruoti gerokai paslaptingesnius paties kūno ženklus. Mano 
žudikas nemanė esąs paprastas velnio tarnas. Jis vienas vaizdavo 
visus įprastus Žvėries pavidalus. Svendsenas dar kalbėjo su ma- 
nimi: 

— Ei, tu klausaisi? 

— Atsiprašau. Ką sakei? 

— Padidinau įkandimų nuotraukas. Tokie dalykai man patinka. 

— Ką gali apie tai pasakyti? 

- Šiuo metu nieko. 

- Super. 


— O tu? Kur tu dabar? Ką veiki? 

— Paskambinsiu tau. 

Svendsenas turbūt kalbėjo man apie skarabėją, bet aš nieko 
neišgirdau. Velnio buvimas visur kėlė man neapsakomą slogutį. 
Kažką daugiau nei įprastą pasišlykštėjimą žudynėmis. Išsigelbė- 
jimas - „Camel“ cigaretė ir skambutis Fuko. 

— Perskaičiau bylą, tai kvaila, - iš karto prakalbo jis. 

— Paskelbei paiešką nacionaliniu lygmeniu? 

- Vidinis pranešimas. Taip pat viską perdaviau SALVAC ir daug 
teiravausi telefonu. 

— Ką nors aptikai? 

— Nieko. Bet jei žudikas jau smogė, netrukus išlįs. Jo metodas 
gana... originalus. 

— Tu teisus. Kas apie vabzdžių augintojus? 

— Renku duomenis. 

— Laboratorijos? 

- Idem. Užtruks keletą valandų. 

- Paskambink Svendsenui. Jis tau pateiks ilgesnį chemijos 
laboratorijų sąrašą. 

— Dar nespėjau, Matai, aš... 

- Maloningosios Dievo Motinos vienuolynas? 

— Perskaičiau vienuolyno istoriją. Nieko rimta. Šiandien tai 
prieglauda misionieriams, kuri... 

— Daugiau nieko neturi? 

- Šiuo metu ne. Aš... 

— Aš tavęs prašiau ne knaisiotis internete. Atsipeikėk, šūdas! 

— Bet... 

— Prisimeni „Unital6“? Asociacija, kuriai Lukas siuntė elektro- 
ninius laiškus. Patikrink, ar ji susijusi su vienuolynu. 

— Gerai. Viskas? 

— Ne. Turiu dar kai ko tavęs prašyti, sudėtingesnio. 

— Nuraminai. 

Trumpai papasakojau Tomo Longini istoriją. Keturiolikos 
metų, 1989 metų sausio mėnesį apkaltintas netyčine žmogžudys- 
te. Kaltintas teisėjo de Vito, apklaustas Bezansono kriminalinėje 
policijoje, paskui paleistas. Paaiškinau, kad gali būti pakeitęs 
pavardę, kad neturime jokio pėdsako. 

— Nelengva užduotis. 

- Euko, nekartosiu tau. Tu dirbi ne telekomunikacijų bendro- 
vėje. Tegul tau padeda kiti. Ir iškapstyk man ką nors! 

Faras sumurmėjo atsakymą, paskui vėl tapo mandagus: 

— O tu? Kaip laikaisi? Pajudėjai į priekį? 

Apžvelgiau aplink save raudoną girią, skendinčią sutemose. 
Jaučiau pykinimą, o galvoje sukosi visokios fantazijos. 

— Ne, - sumurmėjau, - nesiseka. Bet tai ženklas, kad judu 
teisinga kryptimi. 

Išjungiau telefoną ir pasukau užvedimo raktelį. Pradėjo ju- 
dėti eglynai, nuogos kalvos, žemai kabantys debesys. Ėmė kristi 
vaiskus sniegas. Išvažiavau į pagrindinį kelią ir patraukiau palei 
Sartiuji supančias spalvingas gyvenvietes. 

Pamačiau baltai tinkuotus namus su bordo spalvos langinėmis. 
Korolių gyvenvietė. Čia vieną 1988 metų lapkričio vakarą dingo 
Manona. Greičio nesumažinau, bet per langus jaučiau šaltį, pa- 
statų, virš kurių žiema jau trumpino dienas, vienišumą. 

Nuvažiavus kilometrą, pasirodė žemiau kelio stūksantys beto- 
niniai bunkeriai, apsupti maumedžių. Sulėtinęs greitį pamačiau 
šulinių angas, vamzdžių alkūnes, keturkampius baseinus. 

Vandenų valymo stotis. 

Nusikaltimo vieta. 

Ėmiau ieškoti kokios įdubos automobiliui pastatyti. Išgriebiau 
iš krepšio prožektorių, skaitmeninį fotoaparatą ir nuėjau. Takelio 
nebuvo. Iš paparčių kyšančios uolos liūdnai raudonos, apaugusios 
žalsvomis samanomis. Atsidūriau brūzgynuose. 

Šlaito apačioje žolės, gebenės, erškėčiai prisidėjo prie tikros 
akmens puotos. Ėjau po eglėmis palei vamzdžius. Stipriai kvepėjo 
sakais. Kai praskleisdavau šakas, kiekvieną kartą akyse pasirody- 
davo žalios kibirkštys. Virš manęs tebesisukiojo snaigės, šviesios, 
nematerialios. 

Aptikau pirmąjį šulinį, paskui antrąjį. Visada maniau, kad 
cementiniai dangčiai apskriti. Iš tikrųjų jie buvo stačiakampiai — 
prarajos stačiais kampais. Kuris buvo Manonos kapas? Ėjau toliau 
palei vamzdžius. Ėmė pūsti vėjas. Į galvą atėjo jūrininkų posakis: 
balta ramybė. 

Nejaučiau nieko. Nei baimės, nei pasibjaurėjimo. Jaučiausi lyg 
pervertęs knygos puslapį. Vietovė nieko nebepriminė, kitaip nei 
kai kurios nusikaltimų vietos, kuriose dar galima įsivaizduoti 
nužudymą, pajusti šoko bangą. Pasilenkiau prie vieno šulinio. 
Pabandžiau įsivaizduoti Manoną, juodame paviršiuje plūduriuo- 
jančius jos plaukus, rausvą alpinisto striukę, prisisiurbusią van- 
dens. Nepamačiau nieko. Pasižiūrėjau į laikrodį - 14 val. 30 min. 
Padariau keletą nuotraukų, dėl visa ko, paskui apsigręžiau ir 
pasukau šlaito link. 

Tą akimirką išgirdau juoką. 

Prie šulinio žaibiškai šmėstelėjo kažkoks atvaizdas. Rankos 
stvėrė rausvąją striukę. Nuskambėjo tylus juokas. Tai ne akimir- 
kos vizija. Greičiau neaiškus apreiškimas, verčiantis prisimerkti 
ir ištempti ausis. Susikaupiau laukdamas naujo vaizdinio. Nieko. 
Jau ketinu eiti toliau, bet staiga vėl švysteli vaizdas. Rankos stumia 
striukę. Keistas garsas. Akrilo šnaresys jam trinantis į akmenį. 
Riksmas, dingstantis prarajoje. 

Nugriuvau į erškėčius. Vieta neatsikratė siaubo. Nužudymo 
pėdsakas dar čia. Tai ne paranormalus reiškinys. Greičiau vaiz- 
duotės gebėjimas pasireikšti smurto vietoje, jį paliudyti, parodyti 
kitame sąmonės lygmenyje. 

Atsistojau ir pabandžiau atkurti vaizduotėje matytus fragmen- 
tus. Nepajėgiau. Po kiekvieno bandymo jie vis tolo, taip, kaip 
sapnas, kuris pabudus vis tolsta, nors ir stengiesi jį prisiminti. 
Pasukau atgal, braudamasis tarp šakų ir dyglių. Atrodė, kad žemė 
smenga po kojomis. Atėjo laikas keliauti kitapus sienos. 

Prie slenksčio lentelėje švietė užrašas: „Raugintų kopūstų troš- 
kinys po dvidešimt frankų, alaus iki valiai!“ Pastūmiau „Ziderio 
fermos“ salūno tipo duris. Medinis restoranas priminė laivo triu- 
mą. Tokia pati prieblanda, taip pat drėgna. Prie nemalonaus alaus 
kvapo prisidėjo šaltų tabako dūmų dvokas ir raugintų kopūstų 
troškinio kartumas. Salė tuščia. Ant stalų dar matėsi nenurinkti 
valgytojų indai. 

Rišaro Morazo kaimynai papasakojo, kad jis kiekvieną šeštadie- 
nį pietauja šiame bavariškame restorane. Bet jau buvo penkiolika 
valandų trisdešimt minučių. Atvykau per vėlai. 

Tačiau baro gale skaitė laikraštį vienišas milžinas vyras, vilkin- 
tis kombinezoną siauromis petnešomis. Mėsos kalnas su tektoni- 
niais lūžiais. Šoparo straipsnyje buvo kalbama apie „daugiau nei 
šimtą kilogramų sveriantį kolosą“. Gal tai mano laikrodininkas... 
Jis sėdėjo pasilenkęs prie laikraščio, rankose laikė rašiklį, ant 
nosies kabojo akiniai, priešais stovėjo bokalas alaus. Beveik ant 
kiekvieno piršto mūvėjo po žiedą. 

Atsisėdau keliomis taburetėmis toliau ir žiūrėjau į jį. Bruožai 
šiurkštūs, žvilgsnis dar šiurkštesnis. Bet veide, kurį supo barzdos 
lankas, galėjai įžvelgti ir kilnumą. Vis labiau stiprėjo įsitikinimas: 
Morazas. Sutikau su Šoparu. Žiūrint į jį, peršasi viena mintis: 
„kaltas“. 

Užsisakiau kavos. Storasis vyras, nenuleisdamas akių nuo laik- 
raščio, paklausė barmeno: 
 - Mažas juodas. Aštuonios raidės. 

— Kava. 

— Aštuonios raidės. 

— Espreso. 

— Tiek to. 

Padavėjas pastūmėjo man kavą. Pasakiau: 

— Pigmėjas. 

Storulis per akinių viršų žvilgtelėjo į mane. Vėl nuleido akis, 
paskui tarė: 

- Psichikos dalis. Šešios raidės. 

Tipelis už baro surizikavo: 

- Psichas? 

Pasufleravau: 

— Sąmonė. 

Dabar jis į mane žiūrėjo ilgiau. Nenuleisdamas akių pasiūlė: 

- Neįdirbta žemė. Septynios raidės. 

- Pūdymas. 

Pradėjęs dirbti, kai turėdavau daug laisvo laiko, valandų va- 
landas spręsdavau kryžiažodžius. Atmintinai išmokau apibrė- 
žimus, nusakančius žodžių prasmę. Kryžiažodininkas niūriai 
nusišypsojo. 

— Tai gal esi čempionas, ar ką? 

— Nešantis nelaimę. Aštuonios raidės. 

— Bėdžius? 

Padėjau ant baro savo trispalvį pažymėjimą. 

- Faraonas. 

- Turiu manyti, jog tai juokinga? 

— Jums spręsti. Jūs iš tikrųjų Rišaras Morazas? 

- Mes Šveicarijoje, biče. Savo pažymėjimą gali įsikišti žinai kur. 

Įsidėjau dokumentą į kišenę ir kuo maloniausiai nusišypsojau. 

— Pagalvosiu apie tai. O kol galvosiu, keletas klausimų, greitai 
ir neišsisukinėjant, tinka? 

Morazas išgėrė savo alų, paskui nusiėmė akinius ir įsikišo į 
centrinę kombinezono kišenę. 

- Ko tu nori? 

— Tiriu Silvi Simoni nužudymo bylą. 

— Originalu. 

— Manau, kad nužudymas susijęs su Manonos mirtimi. 

— Dar originaliau. 

— Tada užsuksiu pas jus. 

- Biče, tu iš tikrųjų ieškai ko nepametęs. 

Laikrodininkas kreipėsi į barmeną, kuris blizgino kavos virimo 
aparatą. 

— Duok dar vieną alaus iš statinės. Nuo kvailysčių mane troš- 
kina. 

Nurijau įžeidimą. Jau perpratau šį veikėją: gerklingas, agresy- 
vus, bet suktesnis, nei spėtum iš jo storžieviškumo. 

— Po keturiolikos metų tik ir betrūko, kad mane dar judintų 
dėl to, - kalbėjo jis toliau prislėgtu balsu. - Tu skaitei kaltinimo 
bylą, ar ne? Viena nuoroda labai aiški. Jų koziris buvo žaisliu- 
kas, mašinytė, keičianti balsą, padaryta dirbtuvėse, kuriose dirbo 
mano Žmona. 

- Žinau. 

- Ir tavęs neima juokas? 

- Ima. 

- Tai juokingiau, kai žinai, jog tuo metu buvau pradėjęs skyrybų 
bylą. Su savo boba bendravau tik registruotais laiškais. Neblogi 
sąmokslininkai, ar ne? 

Jis stvėrė naują bokalą ir vienu mauku išlenkė pusę. Kai pasta- 
tė jį atgal, jo barzda varvėjo putos. Rankove nusišluostęs lūpas, 
užbaigė kalbą: 

- Visa tai - fruzų*" idėjos! 

Dar kartą nužvelgiau jo rankas, ypač žiedus. Vienas žvaigždės 
formos su bizantiško stiliaus ažūriniu aptaisu. Kitas iškalinėtas 
spiralėmis ir arabeskomis. Dar vienas buvo kaip kalinio antkaklis, 
pervertas išilginiu strypeliu. Balsas vėl pakartojo: „kaltas“. Šoparo 
balsas ir jo 30 procentų teorija. 

— Jūs jau turėjote reikalų su teisėtvarka. 

- Dėl nepilnametės tvirkinimo? Biče, tai aš turėjau rašyti skun- 
dą. Dėl seksualinio priekabiavimo! 

Jis vėl išgėrė - už savo humorą. Prisidegiau cigaretę. 

- Be to, jūs neturėjote alibi. 

— 17 val. 30 min.: kas daroma tokiu metu? Grįžtama namo. 
Pasak jūsų, farų, nusikaltimo valandą visada reikėtų surengti 
kokteilį. Kad šimtinė žmonių galėtų ant padėklo atnešti jums alibi. 

Jis susipylė paskutinį gurkšnį, paskui trankiai pastatė bokalą. 

- Kuo ilgiau su tavimi bendrauju, - ėmė kalbėti, - tuo labiau 
įsitikinu, kad tu nesusipažinęs su mano byla. Neatrodo, kad tiri 
bylą, biče. Klausiu savęs, ar tu turi nors menkiausius įgaliojimus 
šioje byloje, net ir Prancūzijoje. 

- Jūs turėjote motyvą. 

Jis vėl sukikeno. Atrodė, jog ši istorija jau ima jį linksminti. O 
gal alus grąžino jam gyvenimo džiaugsmą. 

— Gudriau nesugalvosi. Nužudžiau vaiką iš profesinio pavy- 
do? - Jis ištiesė savo storą ranką. - Pažiūrėk į šią leteną, biče. Ji 
gali daryti stebuklus. Silvi turėjo auksines rankas, sutinku. Bet 
aš taip pat, gali paklausti kolegų. Beje, galų gale buvau įvertintas 
tarnyboje. Visa tai - kvailysčių rinkinys. 

- Galėjote ištisus mėnesius skambinėti Silvi tik tam, kad jai 
pakenktumėte. 


* Taip šveicarai pravardžiuoja prancūzus. 

- Tu nieko nežinai apie bylą. Jei būtum geriau informuotas, 
žinotum, kad žmogžudystės vakarą žudikas buvo atėjęs į ligoninę 
ir skambino Silvi Simoni. Pasityčioti iš telefono kabinos už kelių 
metrų nuo jos palatos. 

Šios detalės nežinojau. Mamutas kalbėjo toliau: 

— Jis pasinaudojo telefono kabina ligoninės hole. Matai, kaip 
aš atrodau, vargu ar įlįsčiau ten su savo kubilu? - Jis paplojo sau 
per pilvą. - Štai mano alibi! 

— Gal veikėte ne vienas. 

Laikrodininkas pašoko nuo savo kėdės. Sunkiai nudribo ant 
kojų ir atsistojo prieš mane. Buvo žemesnis, bet turėjo sverti šimtą 
penkiasdešimt kilogramų. 

— Dabar nešdinkis. Esi mano šalyje. Neturi jokios teisės. Tik 
gauti nuo manęs į snukį. 

- Auksinės rankos, a? 

Priplojau jo dešinę ranką prie baro ir į vieną žiedą užgesinau 
savo cigaretę. Jis instinktyviai bandė pakelti ranką, bet nepavyko 
ištrūkti iš mano gniaužtų. 

- Esu Matas Diurėjus, - pasakiau, - iš Paryžiaus kriminalinės 
brigados. Galiu tau paaiškinti: su mano turėtais arešto orderiais 
būtų galima ištapetuoti šį kambarį. Ir ne todėl, kad gerbčiau 
taisykles... 

Vyras kvėpavo sunkiai, kaip pudelis. 

- Jaučiu, kad tu įklimpęs į šį šūdą, storuli. Įklimpęs iki ausų. 
Dar nežinau kaip, kodėl, bet gali būti tikras, kad nedingsiu iš čia, 
kol negausiu atsakymų į visus klausimus. Ir nei tavo advokatai, 
nei tavo sušikta siena tavęs neapsaugos. 

Visos jo veido poros skleidė neapykantą. Paleidau jo ranką, 
paėmiau puoduką ir išgėriau vienu gurkšniu. 

- Pajuodavęs. Dešimt raidžių. 

— Sutemęs? 

— Suanglėjęs. Iki, „biče“. 

Mano pirmasis pabėgimas iš Šveicarijos paliko nuosėdų. Susitvar- 
kęs muitinėje, pasukau į šiaurės rytus, Morto kryptimi. Artėdamas 
prie miesto pamačiau svečius sveikinančius dešrelių formos sky- 
dus. Nuostabu. Įvažiavau į miestą, įsispraudusį siaurame slėnyje. 
Rudus stogus keitė tai opijaus spalva, tai, kad tiktų prie bendro 
tono, kraujinės dešros atspalvis. 

Patrikas Kazevjelis dirbo vaikų užimtumo centre netoli nuo 
įsukau į departamento kelią. Labai greitai skydas nurodė pra- 
mogų centro kryptį ir įmanomus užsiėmimus: kajakas, kopimas, 
visureigiai dviračiai ir taip toliau. 

Sunku buvo įsivaizduoti Kazevjelį tokioje aplinkoje. Po Mano- 
nos tragedijos jis keletą kartų buvo įtartas rimtais plėšimais. Ne- 
įsivaizdavau šio tipo kaip animatoriaus. Tai buvo ne tik grįžimas 
į visuomenę, tai buvo stebuklingas atpirkimas. 

Nuėjau žvyruotu keliu ir aptikau didelį statinį iš juodų rąstų 
stačiu kampu suremtomis sienomis; jis priminė pirmųjų Ameri- 
kos kolonizatorių rančas, vienišas nepaliestose giriose. Įžengus 
mane pasitiko vaikų klegesys. Buvo šeštadienis: centras turėjo 
būti pilnut pilnutėlis. 

Paspaudžiau rankeną ir patekau į valgyklą. Kabėjo dešimtys 
paltų. Langas žvelgė į šlaitą su nupjauta žole, šlaitas driekėsi iki 
ežero. Apie keturiasdešimt vaikų bėgiojo, bruzdėjo, stūgavo, lyg 
nuo pievos sklistų juos svaiginantis kvapas. Radau dar vienas 
duris ir išėjau laukan. 

Ore tvyrojo džiaugsmo, nesulaikomo džiūgavimo kvapas. Pil- 
kas ežeras, žali medžiai, ką tik nupjautos žolės kvapas, riksmai, 
kylantys į orą... Šis nesibaigiančios pertraukos kiemas, skambantis 
šaltame ore, sužadino man tai, ką buvau pamiršęs. Ne vaikystės 
prisiminimus, bet laimės galimybę, kurią visada nešiojiesi savyje, 

nors niekada negali nei jos apibūdinti, nei suplanuoti. Rojaus 
skonis, beprotiškas, konkrečiai nepaaiškinamas. 

Mano svajas nutraukė balsas. 

Vienas animatorius panoro sužinoti, ką čia veikiu. 

Pasisakiau esąs Kazevjelio draugas. Man parodė už dešiniojo 
sparno virš vandens stūksančius miškus. Nuėjau per veją, apeida- 
mas žaidžiančius futbolą vaikus, aplenkdamas kvadrato žaidėjus, 
ir aptikau naują takelį, vingiuojantį eglių link. 

Girios pakraštyje driekėsi juodos simetriškos daržo eilės. At- 
siklaupęs prie vienračio plušėjo vyras. Nuėjau prie jo pro salotas 
ir pomidorų stiebus. 

- Patrikas Kazevjelis? 

Vyras pakėlė galvą. Iki juosmens nuogas, jis klūpėjo abi rankas 
sukišęs į žemę. Galva skusta, veido bruožai taisyklingi, bet kaž- 
kuo keliantys nerimą. Šitas gražus veidas turėjo kažką iš Fredžio 
Kriugerio, kuris žudė peiliu perskrosdamas pilvus miegantiems 
paaugliams. 

- Patrikas Kazevjelis? 

Jis tylėdamas atsistojo. Tai, ką maniau esant optine apgaule, 
lapų šešėlį ant odos, buvo tikrovė. Pasakiška tikrovė. Vyro kūnas 
buvo visas ištatuiruotas. Fantastiški piešiniai, susipynę tarpusa- 
vyje, dengė jo krūtinę ir rankas. Ant pečių sliuogė du rytietiški 
drakonai, ant krūtinės savo sparnus skleidė erelis, ant pilvo raitėsi 
tamsiai mėlyna gyvatė. Jis panėšėjo į žvynuotą būtybę. 

— Tai aš, - atsakė, mesdamas į vienratį salotą. - Kas toks būsite? 

— Matas Diurėjus. | 

— Jūs iš Bezansono? 

- Iš Paryžiaus. Kriminalinė brigada. 

Besiplaikstantis apsiaustas, suglamžytas kostiumas, susisukęs 
kaklaraištis. Abu buvome gana tipiški - faras ir buvęs zekas. Dvi 
karikatūros popiečio vėjyje. Kazevjelis šyptelėjo. 

- Tai vėl Silvi Simoni? 

— Taip. Ir jos dukra Manona. 

— Mes tolokai nuo jūsų jurisdikcijos, ar ne? 

Aš taip pat nusišypsojau ir pasiūliau cigaretę. Jis papurtė galvą. 

- Siūlau, - pasakiau prisidegdamas savąją, - draugišką pokalbį. 

— Nemanau, kad man reikia tokių draugų, kaip jūs. 

- Keletas klausimų, ir aš grįžtu prie savo automobilio, o jūs 
prie savo salotų. 

Kazevjelis nužvelgė man iš kairės plytintį ežerą. Pilkas sidabras 
ir dangaus žydrynė. Nusimovė storas drobines pirštines ir padaužė 
vieną į kitą. 

— Kavos? 

- Mielai. 

Jis pasitraukė nuo žemės kupsto ir ištiesė ranką už vienračio. 
Paėmė termosą ir puoduką. Nusuko gaubtą ir apvertęs jį gavo ant- 
rą puoduką. Atsargiai įpylė kavos. Mačiau, kaip po tatuiruotėmis 
juda raumenys. Jam buvo keturiasdešimt penkeri, tai žinojau iš 
straipsnių, bet kūnas atrodė kaip trisdešimtmečio. 

Sugriebiau puoduką, kurį jis man padavė, ir įsitaisiau ant molio 
krūvos. Stojo tyla. Atrodė, kad Kazevjeliui šaltis nė motais. Mąs- 
čiau apie našlaitį berniuką, davusį priesaiką Silvi Simoni. 

- Ką norėtumėt sužinoti? 

- Kaip ir visi. 

— Vyruti, tai sena istorija. Jau seniai nieks manęs dėl jos ne- 
vargina. 

- Tai ilgai neužtruks. 

— Klausau tavęs. 

— Kas jus pastūmėjo prisipažinti nužudžius Manoną? 

- Žandarai. 

Nugėriau gurkšnį kavos - drungna, bet skani - ir ironiškai 
paklausiau: » 

— Jie jus paspaudė ir jūs suskydote? 

- Taip. 

- Rimtai, kas jums atsitiko? 

— Norėjau juos paerzinti. Jiems aš tikrai buvau nusikaltėlis. 
Jiems nė į galvą nešovė mintis, kad Silvi man buvo kaip sesuo. 
Tiems kvailiams rūpėjo tik mano byla. Tada pasakiau: „Okei, 
vyrukai, pakuokit mane.“ - Jis sukryžiavo riešus, lyg laukdamas, 
kol jam uždės antrankius. - Norėjau, kad jie iki galo įklimptų į 
savo sušiktą logiką. 

Kazevjelis kalbėjo jaudinamai lėtai, apatiškai. Kalbos lankstu- 
mas priminė roplius ant jo odos. 

- Turint galvoje jūsų gyvenimo aprašymą, tai gana rizikinga, 
ar ne? 

- Visas mano gyvenimas yra rizika. 

Vyras tikrai buvo panašus į mano įsivaizduojamą globėją. An- 
gelas sargas, bet neramus, agresyvus. Grįžau prie man rūpimos 
detalės. 

— 1986 metais jūs išėjote iš kalėjimo. 

— Tai parašyta mano CV. 

— Silvi buvo ištekėjusi, šeimos mama, puiki laikrodininkė. 
Palaikėte su ja ryšius? 

- Ne. 

— Kaip ją susiradote? Ji jau turėjo vyro pavardę. 

Jis smalsiai mane nužvelgė. Priešas pavojingesnis, nei jis manė, 
bet nuo to atradimo jam, atrodė, nei šilta, nei šalta. Jis nusišypsojo. 

— Vis dar siūlai cizą? 

Padaviau jam „Camel“ cigaretę. Kartu pasiėmiau ir pats. 

— Būsiu tau atviras. Papasakosiu tai, ko niekam nepasakojau. 

— Kokia proga? 

— Nežinau. Gal todėl, kad tu atrodai toks pat neabejingas, kaip 
ir aš. Po kaliūzės įsitaisiau su kolegomis Nansi. Mūsų taktika — 
plėšikauti Šveicarijoj. Kiekvieną naktį slapta pereidavom sieną. 

Kitoje pusėje mūsų laukdavo sena gelda. Siautėjom Nešatelyje, 
Lozanoje... Kartais net Ženevoje. 
* Ėmiau jį tujinti: 

— Nepamiršk, kad aš faras. 

- Yra senatis, vaikine. Žodžiu, supratome, kad ir šioje pusėje 
sienos galima pasipinigauti kai kurių turtingųjų barakuose. Sar- 
tiuji, Morto, Pontarljė... Vieną naktį įsilaužėme į keistas dirbtuves, 
pilnas brangių laikrodžių. Tada pamačiau nuotraukas. Silvi ir jos 
dukros. Šūdas: aš patekau į jos namus! Pas jaunystės meilę, kuri 
ištekėjo ir pagimdė mergaitę. 

Jis trūktelėjo dūmo, kad dar kartą pajustų tos akimirkos nuo- 
stabą - ir kartumą. 

- Liepiau kitiems viską padėti į vietą. Kilo šioks toks triukšmas, 
bet jie nusiramino. Po to susisiekiau su Silvi. 

— Ji jau našlavo, ar ne? 

Jis papūtė į degantį cigaretės galiuką ir šis gyvai sublizgo. 

- Turėjau minčių, tai tiesa. Bet mūsų keliai jau negalėjo susi- 
kirsti. 

— Būdama krikščionė, ji skaitė tau pamokslus? 

- Ne jos būdui. Ji nebuvo tokia naivi, kad manytų, jog klebo- 
no pliurpalai mane atves į tiesų kelią. Užsidaryti lentpjūvėje už 
elgetišką atlyginimą. 

— Nors kartais taip ir padarydavai. 

- Kartais taip. Kai užeidavo ramybės periodas. 

— Kaip šiandien? 

— Šiandien kitas reikalas. 

— Kas skiriasi? 

Kazevjelis, nieko neatsakęs, nugėrė gerą gurkšnį kavos. 

— Kaip tu reagavai į Manonos mirtį? 

— Pyktis, įsiūtis. 

- Ji tau pasakojo apie anoniminius skambučius? 

— Ne. Ji man nieko nesakė... Jei... Būčiau ją apsaugojęs. Nieko 
nebūtų atsitikę. 

- Prisipažindamas žandarams, kad nužudei, vargu ar ją pa- 
guodei. 

Jis metė į mane triuškinamą žvilgsnį. Jo kūnas įsitempė, tatui- 
ruotės sujudėjo. Akimirką pagalvojau, kad kibs man į gerklę, bet 
jis ramiu balsu atsakė: 

- Vyruti, tai mano ir policajų problema, supratai? 

Neprieštaravau. 

— Ar Silvi įtarė, kas tikrasis žudikas? 

— Ji nieko nenorėjo man sakyti. Vienintelis dalykas, dėl kurio 
esu tikras, tai, kad ji netikėjo žandarų tyrimu. Jų triedalais apie 
pėdsakus ir kvailus motyvus. 

- O kokia tavo nuomonė? 

Jis dar kartą nužvelgė ežerą traukdamas cizą, kol liko tik pats 
galiukas. 

— Kad apkaltintum, reikia turėti įrodymų. Niekas taip ir nesu- 
žinojo, kas nužudė Manoną. Gal atsitiktinai koks nors psichas. 
Arba vyrukas, kuris nekentė Silvi ir jos dukros dėl nežinomų 
priežasčių. Vienas dalykėlis tikrai aiškus: niekšelis vis dar laisvėje. 

— Manai, kad tai tas pats žmogus, kuris smogė po keturiolikos 
metų? 

- Jokių abejonių. 

— Ką nors įtari? 

— Sakiau tau, kad man nusispjaut į įtarimus. 

- Pats niekada nebandei aiškintis? 

— Dar netariau savo paskutinio žodžio. 

Atsistojau ir nusipurčiau apsiaustą. Jis padarė tą patį, mojuoda- 
mas termosu ir puodukais virš vienratyje sukrautų salotų. 

- Adios, mentūra. Kiekvienam savo kelias. Bet jei ką nors su- 
žinosi, aš išklausysiu. 

- Gal to paties galiu tikėtis ir iš tavęs? 

Jis linktelėjo neatsakydamas ir stvėrė vienratį. Žiūrėjau, kaip 
jis tolsta, ir supratau, kad praleidau svarbiausią momentą. Ant jo 
nugaros nuostabus velnias suktais ragais ir pailgu avino snukiu 
skleidė šikšnosparnio sparnus. 

Mąsčiau apie keistą meilės ir draugystės istoriją tarp laukinio 
žmogaus ir nepaprastai talentingos laikrodininkės. Puikus spek- 
taklis su patraukliais aktoriais. 

Buvo tik viena problema: viskas netikra. 

Nekilo abejonių: Patrikas Kazevjelis visą laiką melavo. 

Važiavau toliau ir mąsčiau apie trečiąjį Žmogų - Tomą Longini, 
dingusį berniuką. Turėjau skubiai jį surasti. Išklausiau mobiliojo 
pranešimus. Fuko pranešimų nebuvo. 

Tamsai leidžiantis apačioje ėmė ryškėti Sartiuji slėnis ir išsivin- 
guriavusių gyvenviečių žiburių raštai. Pastebėjau grupę ne taip 
ryškiai dažytų namų. Tradicinės vilos, apjuostos sodų. Langai 
tamsūs, bet pastogių langai priešingoje pusėje dar švytėjo. Visi 
pastatai orientuoti į rytus. Tai man priminė vieną detalę, kurią 
aptikau kelionių vadove. 

Seniau visos laikrodininkų dirbtuvės žiūrėjo į rytus, kad kuo 
anksčiau būtų galima išnaudoti saulės šviesą. Aukštutinio Du 
gyventojai, kurie vertėsi ir žemdirbyste, imdavosi darbo auštant, 
prieš pradėdami lauko darbus. Ta mintis prišaukė dar vieną: Silvi 
„namas su laikrodžiais“ turėjo būti tame kvartale. Pasitikrinau 
užrašus. Šoparas buvo užrašęs adresą: „Ąžuolų gatvė 42.“ 

Verta išsukti iš kelio. 

Nauji pastatai su mansardomis, apkalti medžiu, fachverki- 
niai. Priešais juos žydėjo gėlynai. Visi automobiliai, stovintys 
prie šaligatvių arba atviruose garažuose, buvo vokiški: „Audi“, 

„Mercedes“, BMW. Nereikia būti garsiu sekliu, kad atspėtum, jog 
tokiame kvartale gyvena rinktinė publika, dirbanti mikromecha- 
nikos arba niekniekių gamyklose, kurios šiuose slėniuose pakeitė 
laikrodininkystę. 

Atsidūriau Ąžuolų gatvėje, kylančioje į kalną. Žibintų mažiau, 
vilų vis retėjo ir parkai aplink jas darėsi vis erdvesni. Padidinau 
greitį ir atsidūriau tamsoje. 

Namas su laikrodžiais buvo paskutinis, nuošaliau nuo kelio. 
Masyvus, jo stogo šlaitai, nusileidžiantys labai žemai, sudarė 
tamsią piramidę. Antras aukštas apkaltas medžiu, o pirmasis 
baltai tinkuotas. Tikėjausi pamatyti įmantriai išpuoštą pilį, juo- 
dus vartus, įspūdingus bokštus. O šis pastatas labiau panėšėjo 
į didelę nuošalią fermą, įsikūrusią šlaito papėdėje, su garažu 
dešinėje. 

Pravažiavau nelėtindamas greičio, pakilau iki žiedo ir pasukau 
į akligatvį, kuris baigėsi medžių paunksmėje. Užgesinau žibintus 
ir sustojau. Nė gyvos dvasios. Nusileidau prie namo per laukus, 
toliau nuo žibintų šviesų. 

Atsidūriau prie užpakalinio fasado. Toje pusėje durų nebuvo. 
Patikrinau visas langines. Viena iš jų pasidavė. Įkišau ranką, su- 
graibiau sklendę ir atitraukiau langinę. Pasirodė klibantis langas. 
Pabandžiau įkišti pirštus. Nieko neišėjo. Viduje rankena buvo 
nuleista ir tvirtai laikė rėmą. 

Nusprendžiau veikti ryžtingiau. Susiradau akmenį, suvyniojau 
jį į savo apsiaustą ir staigiai smogiau į stiklą. Stiklas subyrėjo. 
Įkišau ranką pro skylę ir pakėliau rankeną. Po kelių sekundžių 
buvau name. Vėl užšoviau langines, uždariau langą ir sudėliojau 
ant grindų iš lauko pusės surinktas šukes. Įsilaužimo niekas ne- 
pastebės keletą savaičių, nebent kas netyčia užsuktų. 

Stovėjau nejudėdamas, tyrinėdamas aplinką. Tolumoje sulojo 
šuo. Nežinojau, kurioje tiksliai namo vietoje esu. Tyla ir tamsa 
mane veikė taip, lyg staiga būčiau paniręs į ledinį vandenį. Po 

truputį akys apsiprato su tamsa. Priešais koridorius. Dešinėje 
laiptai. Kairėje uždarytos durys. 

* Nuėjau koridoriumi ir patekau į svetainę. Tai buvo vientisas 
kambarys su atviromis medinėmis konstrukcijomis. Po jomis 
koridorius ir, be abejo, durys į kiekvieną kambarį. Jokio baldo, 
išskyrus metalines etažeres ir didelį nuožulnų padėklą, stovintį 
ant stovų prie lango. 

Antjų išdėlioti sieniniai laikrodžiai, valandas mušantys laikro- 
džiai, smėlio laikrodžiai. Priėjau artyn. Nieko apie juos nesupra- 
tau, bet užmetęs akį sugebėjau atskirti keletą epochų: antikiniai 
saulės laikrodžiai, viduramžių smėlio laikrodžiai, laikrodžiai su 
matomomis detalėmis, paauksuoti apskritimai, prilaikomi an- 
geliukų, iš renesanso, klasicizmo epochų, Apšvietos amžiaus. 
Vienoje vitrinoje buvo išdėlioti kišeniniai laikrodžiai su įvai- 
riausiais papuošimais, iš įvairiausių medžiagų: poliruotas sidab- 
ras, oksiduotas plienas, spalvotas emalis... Nė vienas netiksėjo, 
neskambėjo. 

Kaip ir visur Sartiuji, laikas čia buvo sustojęs. 

Perėjau kambarį ir sustojau prie darbastalio priešais langą. 
Ten dar gulėjo išdėstyti preciziški instrumentai, lyg Silvi ką tik 
būtų baigusi darbą. Dumplės, žnyplės, atsuktuvai tokiais plonais 
galais, kad galėjai pamanyti, kad čia mikrochirurgo instrumentų 
rinkinys. Uždėjau ranką ant taburetės odinės atkaltės. Įsivaizda- 
vau Silvi, palinkusią prie detalių, saulei tekant jungiančią laiko 
grandeles. 

Sugrįžau į koridorių ir atidariau pirmas duris. Senoviškai iš- 
puoštas valgomasis. Masyvūs baldai, apskritas stalas, uždengtas 
balta staltiese, vaškuotas parketas. Kas mokės už namo išlaikymą? 
Kam atiteks visi šie turtai? Pagalvojau, ar Silvi Simoni turi tolimų 
giminaičių. Ar viską paveldės netikusių uošvių šeimyna. 

Paspaudžiau mygtuką ant sienos. Plykstelėjo šviesa. Instinkty- | 
viai žvilgtelėjau į langines: jokios rizikos, kad mane kas pastebės iš 

lauko. Ištyrinėjau kiekvieną baldą: jokios naudos. Servizai, įran- 
kiai, staltiesės, servetėlės. Nė vieno asmeninio daikto. Užgesinau 
šviesą ir išėjau iš to kambario. 

Antrosios durys vedė į virtuvę. Toks pat aiškus, neutralus kam- 
barys. Blizgančios plytelės, kuo švariausi indai. Aukštos medinės 
sieninės spintos, pilnos virtuvės indų bei reikmenų, naujausios 
mados elektros prietaisų. Ant sienų jokių fotografijų, ant šaldy- 
tuvo - jokio lapelio užrašams. Galėtum pamanyti, jog atsidūrei 
mebliuotame nuomojamame bute. 

Sugrįžau atgal ir ėmiau lipti laiptais. Užlipęs pamačiau, kad čia 
yra du visiškai tušti kambariai. Trečiasis, kaip atspėjau, priklausė 
Silvi. Jura regionui būdingi baldai, blizgantys ir tamsūs. Grindys - 
be kilimų grynas parketas. Sienos tinkuotos. Lova - ąžuoliniai 
rėmai be čiužinio ir pūkinės antklodės. Atidarinėjau stalčius, 
spintas. Tuščia. Viskas iššukuota. Žandarai? Namo paveldėtojai? 

Žvilgtelėjau į laikrodį: 19 val. 30 min. Slankioju čia daugiau 
nei pusvalandį ir nė menkiausio rezultato. Koridoriaus gale pa- 
mačiau dar vienus laiptus, stačius ir siaurus. Užsliuogiau aukštyn 
iki įrengtos palėpės, kurios pastogė buvo išklota izoliacine vata. 
Stogo šlaite buvo du stoglangiai. Negalėjau uždegti šviesos, bet 
mačiau pakankamai. 

Tai turėjo būti Silvi kabinetas. Ant grindų pilkšva kiliminė 
danga. Sienos padengtos šviesiu audiniu aptrauktais paneliais. 
Baldų tebuvo tik lenta, padėta ant stovų, lentynos dokumentams, 
spinta. Atidariau lentynas. Tuščios. Baldai, turėję saugoti visus 
Silvi dokumentus, sąskaitas, buvo ištuštinti. 

Nors buvo šalta, mano kūnas kaito vis labiau. Apsiaustas svėrė 
tonas, marškiniai prilipo prie kūno. Kažkas mane dar laikė čia. 
Jaučiau, kad šiuose namuose ką nors rasiu. Slėptuvę, kurioje Silvi 
išsaugojo visa tai, kas buvo susiję su dukrelės mirtimi. 

Mintis. 

Nulipau į svetainę ir atsargiai atidariau vitrinas. Laikrodžiai. 
Cokoliai. Dėžutės laikrodžių korpusuose. Vietelės ir nišos kam 
nors slėpti. Ėmiausi stalinių laikrodžių, kilnojau, purčiau, ati- 
darinėjau jų korpusus. Penktajame radau stalčiuką, įmontuo- 
tą pagrinde. Atidariau ir nepatikėjau savo akimis: audiokasetė. 
Pagalvojau apie žudiko telefoninių skambučių įrašus. Griebiau 
radinį ir padėjau laikrodį į vietą. Pirmasis laimikis. Kiti daiktai 
gali turėti daugiau įkalčių... 

Į sprandą įsirėmė ginklo vamzdis. 

— Nejudėkite. 

Sustingau. 

- Lėtai apsisukite ir padėkite rankas ant stalo. 

Atpažinau dikciją. Stefanas Sarazenas. 

— Maniau, kad mes susitarėme. 

Pasisukau trisdešimties laipsnių kampu ir padėjau rankas ant 
darbo stalo. Žandaras greitai mane apieškojo, čiupo automatinį 
pistoletą, patapšnojo per kišenes. 

— Apsisukite. Veidu į mane. 

Ant kaktos, labai aiškiai išsiskirdami, matėsi jo juodi plaukai. 
Netoli viena kitos įsegtos akys su nosies linija sudarė kryžių arba 
tamsų durklą. Jis panėšėjo į Diaboliką, šeštojo dešimtmečio italų 
komikso herojų. Dabar jis kiekvienoje rankoje laikė po automatinį 
pistoletą. 

- Įsilaužimas į būstą. Įkalčių naikinimas. Blogai pradėjote. 

— Kokių įkalčių? - Laikiau kasetę suspaudęs delne. - Jūs čia 
jau višką pervertėte. 

— Nesvarbu. Teisėja Manjan įvertins. 

— Kodėl manimi nepasitikite? Kodėl atsisakote mano pagalbos? 

- Jūsų pagalbos? 

- Jūs patekote į aklavietę. Per keturiolika metų jūsų kolegos 
nieko nerado. Ir šiemet jokių rezultatų. Simoni byla lieka mįsle. 

Žandaras atlaidžiai papurtė galvą. Jis dėvėjo mėlyną uniforminį 
megztinį su baltu dryžiu. Tamsoje švytėjo galionai. 

— Liepiau jums dingti, - tarė, įsidėdamas į dėklą savo ginklą, o 
manąjį užsikišdamas už diržo. 

— Kodėl negalėtume dirbti kartu? 

- Jūs užsispyręs. Kodėl jums taip rūpi Simoni byla? 

— Kartoju. Ta byla domino mano draugą. 

— Tauškalai. Jei jūsų bičas būtų čia pasirodęs, būčiau jį su- 
sekęs. 

- Gal jis buvo santūresnis už mane. Atrodo, kad jo niekas 
nematė. 

Žandaras atsisuko į langą susidėjęs rankas už nugaros. Jis tru- 
putį atsipalaidavo. Priešais jį į sutemas grimzdo Sartiuji. 

- Diurėjau, durys už jūsų. Ginklą atsiimsite rytoj žandarme- 
rijoje ir dingsite. Jei vidudienį dar būsite Sartiuji, paskambinsiu 
prokurorui. | 

Atbulas pasitraukiau į koridorių, pykau, bet paklusau. Atidariau 
pagrindines duris, į veidą smogė aršus vėjo gūsis. Nuėjau gatve 
iki žiedo, užuot trumpinęs kelią per pievas. 

Naktis buvo giedra ir šviesi. Danguje mirgėjo žvaigždės. Atėjau 
į akligatvį, kur stovėjo mano automobilis. Apsisukau ir pažvel- 
giau į namą. Nuo slenksčio kovinga poza mane stebėjo Stefanas 
Sarazenas. 

Sėdau į automobilį ir nusišypsojau. 

Kasetė tebebuvo mano rankoje. 

Ši mergaitė kalinė 
Namuose, ne kamaraitėj. 
Adatų, spyglių erdvė, 

Jau nebedainuos mergaitė... 

Tai skaičiuotė. 

Dainuojama keletu natų. 

"Klaidingai dainuojama melopėja. Ypač nesveikas atrodo bal- 
sas. Atrofuotas tembras, nei žemas, nei aukštas, nei vyriškas, 
nei moteriškas. Paprasčiausiai disonuojantis ir kartu keistai 
švelnus. 

Sustabdžiau magnetofoną. Išklausiau juostą jau gerus dvidešimt 
kartų. Buvau užsidaręs miegamajame, dukart pasukęs spynoje 
raktą, atsinešęs tėvo Marioto magnetofoną. 

Įraše buvo trys pranešimai be datos ir komentarų. Anonimo 
skambučiai, kuriuos išsaugojo Silvi Simoni. Jau buvau viską - gar- 
są ir tekstą - nusikopijavęs į savo nešiojamąjį kompiuterį. Niekas 
manęs neperspėjo apie šią įmantrią detalę: anonimas agresiją 
reiškė ne kalbėdamas, o dainuodamas. Atsisėdęs lovoje, apsuptas 
balkšvų užuolaidų, paspaudžiau atkūrimo mygtuką. 


O pavojus toks grasus! 

Kad ir gaila, viskas baigta. 
Per vėlu, todėl baisu, 

Jau nebedainuos mergaitė... 


Įsivaizdavau burną, skleidžiančią tokius garsus, veidą, iš kurio 
sklido balsas. Beformė būtybė, zoomorfiškas veidas. Arba sužeis- 
tas veidas, aptvarstytas, paslėptas... Prisiminiau balso keitiklio 
mįslę, pėdsaką, kuriuo sekė žandarai ir galų gale apkaltino Rišarą 
Morazą. Nesupratau, kaip Lambertonas ir jo vyrai galėjo taip 
atkakliai dirbti šia kryptimi. 

Buvau girdėjęs dirbtinai pakeistų balsų - pakeistų deguonies 
ir helio mišiniu, vokoderiu arba kokiu kitu elektroniniu filtru. 
Jie buvo visiškai nepanašūs į šį, be tembro, iškreiptą, bet keistai... 
natūralų. 

Trečias pranešimas: 


O mergaitė - šuliny, 
Vargas tiems, kas abejojo. 
Viskas baigės vandeny, 
Jau mergaitė nedainuoja. 


Išjungiau magnetofoną. Tai, be abejo, paskutinis pranešimas, 
kuris nukreipė žandarus prie šulinio. Silvi pakako proto jį užrašyti 
gulint ligoninėje. Kokia galėjo būti jos psichinė būsena? Kodėl, 
išgirdusi grasinimus, ji paliko dukterį be priežiūros? 

Ieškodamas magnetofono, nugvelbiau Marioto bibliotekoje 
knygą apie regiono tradicijas: Jura pasakos ir legendos. Dvylikta- 
me skyriuje viena pastraipa pasakoja apie garsųjį namą su laik- 
rodžiais. 

Autoriai aiškino, kad XVIII amžiaus pradžioje šį namą kalvos 
šlaite pasistatė laikrodininkų šeima, norėdama apsisaugoti nuo 
galingų ledinių vėjo gūsių, kad galėtų ramiai dirbti. Iš tikrų- 
jų jie troško pasislėpti nuo smalsių žvilgsnių. Tie amatininkai 
buvo alchemikai. Jiems pavyko sukurti stebuklingus laikrodžius. 
Nepaprastai tikslios detalės, nepaprastai smulkūs mechanizmai 
leido įsibrauti į laiko tėkmę. O kartu ir į pasaulį, kur laikas ne- 
egzistuoja... 

Buvo ir kitų legendos variantų. Viename iš jų teigiama, kad 
laikrodininkai kilę iš burtininkų šeimos. Jų būstas buvo pastatytas 
ant nuodingus garus skleidžiančių pelkių, o spragos jų laikrodžių 
skaičiuojamame laike atsiverdavo tiesiai į pragarą. Šios „durys“ 
atsidarinėjo į abi puses. Rodyklėms slenkant tarp dviejų gotiškų 
skaičių, demonai taip pat galėjo patekti į mūsų pasaulį. 

Veikiamas nuovargio prieš savo valią įsivaizdavau demoną 
vampyro galva, išlendantį iš laikrodžio ir puolantį Silvi Simoni, ją 
kandžiojantį, nuodijantį, paliekantį savo pėdsakus ant jos kūno. 

Šėtonas ir nupjautas liežuvis. Belzebubas ir zvimbiančios jo mu- 
sės. Liuciferis ir pro šonkaulius sklindanti šviesa... 

" Nuvijau blogas vizijas ir skaičiau toliau. Trečiajame varian- 
te kalbama, kad prakeiktieji amatininkai savo darbais užtraukė 
Sartiuji nelaimę. Istorijos patvirtinti faktai. XVIII amžiaus epide- 
mijos ir maras, XIX amžiaus cholera ir gaisrai, žudynės, egzeku- 
cijos ir neapykantos siautėjimas per abu pasaulinius karus, o kur 
dar 1920 metais masiškai išplitęs gripas, kuris gerokai praretino 
gyventojus. Sartiuji supančiuose slėniuose žmonės dažnai tas 
nelaimes priskirdavo namui su laikrodžiais ir jo apnuodytam 
požeminiam vandeniui. Patys prietaringiausi netgi laikė jį kaltu 
dėl grafystės ekonominio nuosmukio. 

Pasitryniau akis. Antra valanda nakties. Nesupratau, kodėl už- 
siiminėju tokiais niekniekiais. Vienas klausimas vis nedavė man 
ramybės: kodėl Silvi Simoni liko tame sušiktame mieste, tame 
kenksmingame name, kuriame klaidžiojo jos dukros vaiduoklis? 

Vėl pamačiau nuožulnų stalą, instrumentus preciziškam dar- 
bui. Ką ji galvojo visus tuos metus, kol žandarai ir farai džiūgau- 
dami klampojo po purvą? Ji išsaugojo anonimo kasetę ir, be abejo, 
kažkur paslėpė daugiau įkalčių, susijusių su tragiška Manonos 
žūtimi. Ji nebandė visko užbraukti. Kodėl? 

Staiga supratau. 

Silvi Simoni taip pat ieškojo žudiko. Ji keturiolika metų pati tyrė 
bylą. Kantriai, tvirtai, užsispyrusi. Ji sekė savo rastais pėdsakais, 
vadovavosi savo įtarimais. Štai kodėl ji liko šiame priešiškame 
mieste, kuriame patyrė tik nelaimes. Ji norėjo gyventi netoli nuo 
žudiko. Norėjo lipti jam ant kulnų ir sužinoti, kas jis. Taip, jos 
užsispyrimas sutapo su tvirtu charakteriu ir laikrodininkės kant- 
rybe. Ji neatsisakė savo grobio. Jai reikėjo žudiko galvos. 

Arjai pavyko? Mirtis ir yra atsakymas. Pereitą vasarą ji vienaip 
ar kitaip demaskavo dukros žudiką. Bet, užuot pranešusi valdžios 
institucijoms, panoro pati jį sugauti, gal netgi pašalinti savo 

rankomis. Bet reikalai pasisuko į blogą pusę. Manonos žudikas ją 
padarė nauja savo ritualų auka. Jis brandino planą daugelį metų, 
kaip auglį smegenyse. 

Užgesinau cigaretę ir žvilgtelėjau į nuorūkų pilną peleninę. 
Skendėjau tikrame tabako dūmų debesyje. Atitraukiau lovos 
užuolaidas. Mano versija šio to verta, bet beprasmiška ją narstyti 
visą naktį, jei negali nieko patikrinti. 

Pradariau langą, paskui išjungiau šviesą. Akių vokai suvirpėjo, 
pasirodė kai kurie Silvi Simoni laikrodžiai. Elipsės formos smėlio 
laikrodžiai, ažūrinės dėžutės, paauksuotos bronzinės figūrėlės su 
lanku, dvipusiu mediniu plaktuku, trimitu. Snūduriavau, bet dar 
nebuvau užmigęs. Kišeniniai laikrodžiai... Ciferblatai tarp kriauk- 
lių... Lapų formos papuošimai, gaubliai, lyros... 

Staiga nuo sieninio laikrodžio rodyklių šmėstelėjo šešėlis. Juo- 
das siluetas su redingotu ir sustumiamu cilindru. Negalėjau įžiū- 
rėti jo veido, bet supratau, kad jo ketinimai negeri. Prisiminiau 
Mefistofelį. Hofmano Pasakų Dapertutą. Šešėlis pasilenkė prie 
manęs, prikišo burną man prie ausies ir sumurmėjo: „Radau 
įėjimą.“ 

Balsas ne iš kasetės, balsas Luko. Pašokau pačiu laiku, nes spė- 
jau po skrybėle pamatyti jo akis, pritvinusias kraujo ir pykčio. 
Tos pačios akys stebėjo mane prie Maloningosios Dievo Motinos 
vienuolyno apžvalgos aikštelės. 

- Prietarai. Paprasčiausi prietarai. 

- Bet nelaimės regiono neaplenkė? 

— Aš ne istorikas. Manau, kad visa tai tėra kvailysčių rinkinys. 
Žinote, kaip sakoma apie legendas: jos visada turi realų pagrindą. 
Sartiuji yra dūmai, bet nėra ugnies. 

Septintą valandą ryto tėvas Mariotas kavoje su pienu mirkė 
sviestu apteptą skrebutį, tačiau buvo susikaupęs lyg vakciną ruo- 
šiantis biologas. Penkios miego valandos atgaivino mano kūną, 
bet ne protą. 

— O namas su laikrodžiais tikrai pastatytas ant pelkės? 

Mariotas piktai šyptelėjo. Aš trukdžiau jam pusryčiauti. 

- Reikėtų peržiūrėti hidrografinius žemėlapius. Žinau, kad 
aplinkkelis, esąs kiek į rytus, buvo tiesiamas per drėgnas žemes, 
kurias teko nusausinti ir nukenksminti. Bet namas, apie kurį 
kalbate, yra ne mažiau kaip dviejų amžių senumo. Kaip sužino- 
ti? Jums tikrai reikia šios informacijos? Panaudosite rašydamas 
reportažą? 

Jis tikrai buvo vienintelis žmogus mieste, dar tikintis, kad 
esu žurnalistas. Puikus Bažnyčios izoliavimosi šiuolaikiniame 
pasaulyje pavyzdys. 

- Iš tiesų, aš rašau knygą. Norėčiau labai tiksliai aprašyti ap- 
linką. 

- Knygą? - Jis įtartinai žvilgtelėjo į mane. - Knygą? Apie ką, 
Viešpatie? 

— Simoni šeimos istoriją. 

— Įdomu, ką tai galėtų dominti. 

- Pakalbėkime dar apie Sartiuji gyventojus. Ar jie tiki, kad 
miestas nelaimingas? Kad namas turi galių? 

Kunigas išgėrė baltintą kavą, paskui suburbėjo: 

- Vietiniai gali patikėti bet kuo. Jei kalbėsime apie kitus slėnius, 
tai pakanka ten užsukti, kad išgirstum tikrąjį Sartiuji vardą — 
Velnio slėnis. 

- Manonos nužudymas irgi prie to prisidėjo, ar ne? 

- Tai švelniausia, ką galima pasakyti. 

— O Silvi mirtis? 

Jis padėjo savo puoduką be ąselės ir pažvelgė man į akis. 

- Mano drauge, duosiu jums patarimą: nesivelkite į tuos niekus. 

— Į ką? 

— Į krašto prietarus. Tai danaidžių statinė. 

— Pirmą vakarą sakėte, kad priestate įrengėte klausyklą sku- 
biems atvejams. Ta skuba susijusi su prietarais, ar ne? Parapijiečiai 
bijo velnio? 

Mariotas atsistojo ir pažvelgė į laikrodį. 

— 7 valanda! Jau vėluoju. Šiandien sekmadienis. - Jis prisivertė 
nusijuokti. - Klebonui tai didelis sambrūzdis! Ryte mišios, po 
pietų varžybos! 

Lyg patvirtindami jo žodžius, suskambo bažnyčios varpai. Jis 
čiupo savo puoduką be ąselės ir lėkštę. Pasisiūliau: 

- Palikite. Sutvarkysiu. 

Jis padėkojo žvilgsniu ir išėjo trinktelėjęs durimis. Šis kunigas 
tikrai nebuvo labai atviras. Jis sakė teisybę, bet visose savo kalbose 
kažką nutylėdavo. 

Nukrausčiau stalą, sudėjau į indaplovę įrankius ir lėkštes. Idea- 
lus laikas pamąstyti. Jaučiau, kad virš visko yra kažkas aukštesnis. 
Antgamtinės legendos abiejose žmogžudystėse suvaidino savo 
vaidmenį, tuo neabejojau. Žudikas iš jų sėmėsi įkvėpimo. Gali 
būti, kad veikė prisiskaitęs pasakų apie velnius ir laikrodžius... 

Po ledinio dušo, įrengto drabužinėje už miegamojo, užsegiau 
krėpšį (į jį sudėjau tai, ką įsigijau neseniai: audiokasetę, knygą 
apie Jura legendas) ir viską sukišau į automobilio bagažinę. Ne- 
buvau tikras, kad nereikės skubiai išvažiuoti. Netrukus Stefanas 
Sarazenas išvarys mane manu militari*. | 


8 valanda 

Šiek tiek per anksti pradėti skambinti, ypač sekmadienį, bet 
neturėjau pasirinkimo. Apėjau presbiteriją ir, vaikštinėdamas po 
krepšinio aikštelę, prisidegiau cizą. 


* Ginkluota jėga. (Lot.) 

Pirmasis skambutis Fuko. Neatsako. Nei tarnybiniu, nei asme- 
niniu telefonu. Pabandžiau skambinti Svendsenui. Tas pats. Šūdas. 
Tuoj liksiu vienas su klausimais ir naujais pėdsakais. Drebėdamas 
iš šalčio pavarčiau užrašų knygelę ir paskambinau senam pažįs- 
tamam. Trys skambučiai, ir pagaliau atsiliepė. Atpažinęs mano 
balsą, vyras prapliupo juoktis. 

— Diurėjus? Koks velnias tave atnešė? 

— Tyrimas. Hiperskubus. 

— Sekmadienį? Kaip matau, tavęs niekada neperprasi. 

— Gali ar ne? 

Žakas Demi, kino režisieriaus bendrapavardis, buvo kurso 
draugas ir finansų brigados genijus. Finansinių nusikaltimų po- 
licijoje jis buvo pramintas „Fakturatoriumi“. 

— Klausau tavęs. 

— Patikrink vienos prancūzės, dirbančios Šveicarijoje ir miru- 
sios pereitų metų birželį, sąskaitas. Tai įmanoma? 

- Viskas yra įmanoma. 

- Net sekmadienį? 

- Kompiuteriai neatostogauja. Jos bankas Prancūzijoje ar Švei- 
carijoje? 

— Sužinok pats. 

Pasakiau jam pavardę, taip pat visus duomenis, kuriuos tik 
žinojau. 

— Ko tu ieškai? 

- Ji galbūt jau keletą metų nuolat pervedinėjo pinigus. 

— Kam 

- Tą ir noriu žinoti. 

— Bent jau duok kokį nors orientyrą. 

Išdėsčiau niekuo neparemtą hipotezę: 

- Manau, kad detektyvų agentūrai. Privačiam tyrėjui. 

— Ar tai jau ne vakar dienos klausimas? 

Prisiminiau Stefaną Sarazeną, kuris jau turėjo laukti manęs 
žandarmerijoje. Patvirtinau. Fakturatorius metė: 

- Paskambinsiu kiek įmanoma greičiau. 

Po šio pirmojo skambučio atgavau energiją. Tad dabar galiu 
skambinti ten, kur nelabai trokštu. Laurai Subeira. 

— Vakar nepaskambinai, - atsiliepė ji- 

Ji sunkiai tarė žodžius, buvo užsimiegojusi. 

— Kaip jis? 

- Stabilu. 

— O tu? 

— Panašiai. 

— Ką šneka mažylės? 

— Klausinėja manęs, kada grįš tėtis. 

Išgirdau paklodės šnarėjimą, stiklo skimbčiojimą. Aš ją pabudi- 
nau. Tikriausiai buvo apkvaitusi nuo migdomųjų ir raminamųjų. 

— Ką šiandien veiksi su jomis? - drįsau paklausti. 

— O ką galėčiau veikti? Paliksiu jas tėvams ir važiuosiu į ligo- 
ninę. 

Tyla. Galėjau pamėginti ją raminti, bet nenorėjau kalbėti ba- 
nalybių. 

- O tu? - paklausė ji. - Kaip tau sekasi? 

— Užėjau pėdsakus. Jura. 

— Ką aptikai? 

— Dar nieko, bet seku jo pėdomis. 

— Matei, kur jį tai nuvedė... 

- Prisiekiu, kad išsiaiškinsiu. 

Vėl tyla. Girdėjau ją kvėpuojant. Ji atrodė apkvaišusi. Nežinojau, 
apie ką su ja kalbėti. Nesugalvojęs nieko geresnio, sumurmėjau: 

— Paskambinsiu vėl. Pažadu. 

Išjungiau telefoną. Burnoje lyg švino pripilta. 

Turėjau veikti. Turėjau ieškoti. 

Nubėgau prie savo automobilio. 

Pabandysiu padaryti čia paskutinį darbą, kol užgrius Sarazenas. 

Žano Liursa mokykla buvo miesto šiaurėje, greta tokių prekybos 
centrų, kaip „Leclerc“, „Lidl“ ir „McDonalds“. Telefonspynė prie 
įėjimo siūlė du mygtukus: „Mokykla“ ir „Ponia Bon“. Direkto- 
rė ar sargė? Paspaudžiau pavardę. Po kelių sekundžių atsiliepė 
moteriškas balsas. Prisistačiau esąs policininkas. Tyla, paskui 
mikrofonas išspjovė: 

- Ateinu. 

Ponia Bon pasirodė greitai. Tiksliau pasakius, ji greičiau riedė- 
jo, o ne ėjo. Turėjo sverti apie šimtą kilogramų ir su storos vilnos 
drabužiu panėšėjo į siaubingą pasišiaušusį varpą. Įsivaizdavau, 
kokių pravardžių jai sugalvodavo berniūkščiai. 

- Esu įstaigos direktorė. 

Tibetiečių papročiu rankas susikišusi į rankoves, ji stovėjo 
atsukusi man platų, pernelyg išdažytą veidą, kurį supo šviesių 
lakuotų plaukų aureolė. 

- Jūs dėl Simoni bylos? - pridūrė suspaudusi lūpas. 

— Iš tikrųjų. 

- Apgailestauju. Niekuo negaliu padėti. Manona nesimokė 
mūsų mokykloje. Jūs ne pirmas apsirinkate. 

— Kur ji mokėsi? 

— Nežinau. Gal Morto. O gal privačioje mokykloje kitoje sienos 
pusėje. 

Melavo nerausdama. Visi žinojo nužudymo chronologiją ir 
niekas nekalbėjo apie kelionę mokyklos autobusu į Korolių gyven- 
vietę. Stebėjau jos šviesias, keistai skvarbias akis. Tyla. Linktelėjau. 

— Atleiskite, kad sutrukdžiau. 

— Nieko tokio. Esu įpratusi. Iki pasimatymo, pone. 

Ji pajudino savo putlią lėlės ranką, paskui nusigręžė. Palaukiau, 
kol ji, dar neperžengusi slenksčio, atsidurs kitoje pusėje. Turėsiu 
pats rinkti informaciją. Susirasti archyvus, priversti juos išknisti 

Manonos Simoni pažymių knygeles. Kiek yra vilties, kad tai pa- 
vyks? Sakykime - penkiasdešimt procentų. 

Eidamas per kiemą, dešinėje, ten, kur susijungia pagrindinis 
pastatas ir sporto kompleksas, pamačiau kabinas. Tualetai po 
atviru dangumi. Man kilo mintis. 

Nubėgau į centrinę alėją, kurioje rikiavosi praustuvai. Gilumoje 
buvo sodelis, kur tyliai šnarėjo bambukai ir tuopos. Ši detalė kei- 
tė viską. Patekau ne į vulgarius mokyklos tualetus, bet į kinišką 
svajonę, apsuptą augmenijos... Pačiupinėjau medines duris, sienų 
cementą, tikrindamas, kiek jos susidėvėjusios. 

Kiek vilties, kad čia aptiksiu tai, ko tikiuosi? 

Maniau, viena galimybė iš tūkstančio. 

Atidariau pirmąsias duris ir nužvelgiau chaki spalvos sienas. 
Sutrūkinėjusios, riebaluotos, išmargintos vaikiškais grafitais. Kai 
kurie išrašyti flomasteriais, kiti išraižyti cemente. „Mokytoja yra 
pizė“, „Uodega Bybys Pimpalas“, „Myliu Keveną.“ 

Užėjau į antrą kabiną. Kažkur tekėjo vandens srovelė, jos čiurle- 
nimui pritarė lapų šnaresys. Perskaičiau tokius hieroglifus: „Sabi- 
na čiulpia Karimui“, „Išdulkinti per šikną“... Tekstus papildė vyriš- 
kų organų ir krūtų eskizai. Tualetai aiškiai tarnavo ir išsikrovimui. 

Trečioji vienutė. Iš jos išėjau manydamas, kad mano mintis 
absurdiška. Pastūmiau dar vienas duris ir sustingau. Tarp dviejų 
vamzdžių akmenyje buvo išraižyta kreiva linija: 

MANONA SIMONI, VELNIAS ANT TAVO NUGAROS! 

To nesitikėjau. Tikėjausi tik pavardės, užuominos. Bėgte perbė- 
gau kiemą, įsibrukau į pastatą ir užlipau į antrą aukštą. Direktorę 
aptikau kabinete. 

- Jūs manote, kad aš kvailys? 

Ji pašoko. Stovėdama laikė rankose purkštuvą, nes gaivino 
augalus. 

- Sugrįžtu iš kiemo tualetų. Grafituose minima Manonos Si- 
moni pavardė. 

— Grafitai? Tualete? 

— Kodėl jūs man sumelavote? 

- Jūs galite įsivaizduoti? Dešimt metų prašau pinigų suremon- 
tuoti... 

— Kam tas melas? 

— Aš... Man paskambino. Ir perspėjo, kad jūs užsuksite. 

- Kas? 

- Žandaras. Iš pradžių nieko nesupratau, bet jis man papasa- 
kojo apie aukšto ūgio policininką, besidomintį Manona. Įsakė 
pasiųsti jus kuo toliau. 

Atsakymas mane nuramino. Kaip ir buvau numatęs, Sarazenas 
užbėgo man už akių. 

- Sėskitės, - paliepiau. - Patrukdysiu tik kelias minutes. 

- Turiu palaistyti augalus. Galiu atsakinėti stovėdama. 

- Nesmerkiu kapitono Sarazeno, - pasakiau švelniau. - Simoni 
byla yra subtili. 

- Jūs atvykote iš Paryžiaus? 

Jaučiau, kad ji patikės niekais, kuriuos jau pasakojau Marilinai 
Rozarias. 

- Jei kokios nors bylos tyrimas sudėtingas, kreipiamasi į mūsų 
tarnybą. Sektos. Ritualiniai nusikaltimai. Paprasti tyrėjai nemėgs- 
ta, kad kišame nosį į jų darbą. Mes turime savus metodus. 

- Suprantu. Silvi Simoni buvo nužudyta? Tokia oficiali versija? 

— Dėl tos mirties atsirado pirmoji byla, - išsisukau. - Jūs vado- 
vavote mokyklai, kai joje mokėsi Manona? 

Ponia Bon paspaudė purkštuvo rankenėlę ir ore pasklido van- 
dens lašeliai. Pakartojau klausimą. 

- Tuo metu buvau paprasta pradinių klasių mokytoja, - atsakė 
ji. - Netgi mokiau ją priešpaskutiniais metais, pirmoje klasėje. 

- Kokia ji buvo? 

- Gyva. Padykusi. Netgi... per daug. Jos būdas netiko angeliš- 
kam veidui. 

— Maniau, kad ji buvo nedrąsi ir santūri mergaitė. 

— Visi taip manė. Iš tikrųjų ji buvo išsiblaškiusi. Visada pasi- 
ruošusi iškrėsti šunybę. Kartais netgi pavojinga. 

— Pavojinga? 

- Ji buvo įžūli. Tikra padauža. 

Toks aiškinimas keitė galimas pagrobimo aplinkybes. 

- Ji galėjo eiti su nepažįstamu žmogumi? 

— To nesakiau. Ji buvo ir labai laukinė. 

— Kaip apibūdintumėte jos santykius su Tomu Longini? 

— Jie buvo neišskiriami. 

— Tarp jų penkerių metų amžiaus skirtumas. 

- Pradinė mokykla ir koležas dalijasi vienu kiemu. Be to, jie 
susitikdavo Korolių gyvenvietėje. 

- Tyrėjai manė, kad Manona tą vakarą galėjo eiti tik su Tomu. 
Jūs sutinkate? 

Ji padvejojo, paskui vėl ėmėsi purkštuvo. Pasklido drėgnos 
žemės kvapas, gaivus ir kartu sunkus. Pagalvojau apie mirusiųjų 
žemę, kurioje būsime visi. 

— Jie buvo pora, tai neabejotina. Manona nedvejodama būtų 
ėjusi su Tomu. 

- Tai jūsų hipotezė? 

- Jie galėjo nueiti į vandens valymo stotį, susigalvoti žaidimą, 
kuris blogai baigėsi, taip. 

Turėjau žūtbūt aptikti tą Tomą Longini. Klausinėjau toliau: 

- Jei kalbame apie nelaimingą atsitikimą, tai kaip paaiškintume 
anonimo grasinimus? 

— Galbūt atsitiktinumas. Silvi Simoni turėjo daug priešų. Bet 
kuriam galui visa tai judinti po keturiolikos metų? 

— O jūs mokykloje niekada nesulaukėte keistų skambučių? 

- Taip, vieną kartą. Vyras. Jis perspėjo, kad turi patį didžiausią 
ir išdulkins mane per visus galus. 

Krūptelėjau: ponia Bon ištarė tai abejingu balsu. Nusivylusiu 
balsu pridūrė: 

— Tebelaukiu. 

Suglumau. Ji iš padilbų žvilgtelėjo į mane ir nusišypsojo. 

— Atleiskite. Humoras. 

Pakeičiau temą: 

- Žinote ką nors apie namą su laikrodžiais? 

- Žinoma. Silvi neseniai ten buvo įsikrausčiusi. 

- Žinote jo istoriją? Legendą ta tema? 

— Kaip ir visi. 

— Jūsų mokyklos tualete išraižyta: „Manona, velnias ant tavo 
nugaros!“ Kodėl, jūsų nuomone, taip parašyta? 

— Tarp mokinių sklandė gandai. 

— Kokio pobūdžio? 

— Sklido kalbos, kad Manoną persekioja velnias. 

— Kokios rūšies velnias? 

- Neturiu supratimo. 

- Kodėl taip kalbėta? 

- Vaikų istorijos. Nežinau, iš kur tos kalbos pasklido. Nei ką 
jos iš tikrųjų reiškė. 

Ji sumišusi nusišypsojo. Spėjau, kad ši moteris, kaip ir visi 
supę Manoną, negalėjo atsikratyti sąžinės graužaties. Ar buvo 
galima numatyti žmogžudystę? Ar buvo galima jos išvengti? Ji 
sumurmėjo: 

— Po to laiko visada lengviau samprotauti, ar ne? 

Prisiminiau Lila priemiestį, kur per mano klaidą žuvo du vaikai, 
o trečioji liko našlaitė. Kai veiki, nėra vietos apgailestavimams. 
Nepasakiau jai keleto krikščioniškos užuojautos žodžių. Padė- 
kojau ir išėjau. 

Laiptuose prisiminiau balso paštą. Jokio pranešimo. Ką veikia 
Fuko, Svendsenas, Fakturatorius? Ką jie visi veikia? 

11 valanda 

Stefanas Sarazenas nelaukė manęs prie mokyklos vartų, bet 
galėjau jausti jį esant mieste, pasirengusį pasiųsti mane į autos- 
tradą. Nubėgau prie savo automobilio, paskui nuvažiavau tolyn, 
Korolių gyvenvietės link. 

Saulė išviliojo šeimas į pieveles. Šaltkrepšiai, alaus buteliukai ir 
kartoninės lėkštės. Vaikai žaidė poilsio aikštelėse. Tėvai džiugiai 
gurkšnojo. Už jų Korolių pastatai su baltomis sienomis ir raudo- 
nomis langinėmis panėšėjo į lego konstrukcijas. 

Pastačiau automobilį stovėjimo aikštelėje lygioje vietoje, paskui 
nusileidau žemyn šlaitu. Smukau už ligustrų eilės palei pirmąjį 
pastatą, nes nenorėjau susidurti su piknikautojais, ir nuėjau prie 
15 laiptinės, Martinos Skoto, Manonos auklės, buto. 

Siauras holas, prietema. Telefonspynės nėra. Tik lentelė su 
nuomininkų pavardėmis. Susiradau pavardę: trečias aukštas. 

Užlipau ir paskambinau. Jokio atsakymo. Martinos Skoto ne- 
buvo namie. Gal ji apačioje, kartu su kitais. Neįsivaizdavau, kaip 
galėčiau ją atpažinti. Bet nusivyliau dėl kitko. Kelyje praradau 
energiją. Dabar jau klimpau į balą - turėjau tik keletą minučių. 

Kišenėje suskambo mobilusis. 

Fakturatorius. Nemaniau, kad jis bus pirmas. 

- Ką nors aptikai? 

— Aha. Silvi Simoni nuolat pervedinėjo pinigus. Vienas adre- 
satas gali būti tas, kurio tu ieškai. Pinigai į sąskaitą Šveicarijoje 
buvo pervedami kas trys mėnesiai. 

— Nuo kada? 

— Data ne vakarykštė. 1989 metų spalis. Tuo metu kas trys 
mėnesiai buvo pervedama po penkiolika tūkstančių frankų. Šian- 

dien suma pasiekė penkis tūkstančius eurų. Tai daroma kas trys 
mėnesiai. 

| Stuktelėjau kumščiu į sieną. Mano spėjimas pasitvirtino - pa- 
taikiau į dešimtuką. Tyrimui nepasisekus, po to, kai fiasko patyrė 
Morazo, Kazevjelio ir Longini versijos, Silvi nusprendė veikti pati 
ir pasisamdė privatų detektyvą. Detektyvas jai dirbo dešimt metų! 

- Turi adresato pavardę? 

— Ne. Pinigai siunčiami į numeriu pažymėtą sąskaitą. 

— Galima atskleisti anonimą? 

- Jokios problemos. Pakaks, jei gausi tarptautinės kratos orderį 
ir patikimų įrodymų, kad pinigai, apie kuriuos kalbame, yra gauti 
neteisėtai. 

- Šūdas. 

— Iš kur tie skatikai? - paklausė Fakturatorius. 

- Manau, kad jie asmeniniai. Silvi Simoni buvo laikrodininkė. 

- Tada viską pamiršk, kačiuk. 

- Kito būdo nėra? 

- Pažiūrėsiu. Manau, kad tie grašiai tik laikinai buvo perveda- 
mi į numeriu pažymėtą sąskaitą. Banko tarnautojas turėjo juos 
pervesti į kitą sąskaitą, įvardintą pirmojoje. 

- Gali pasekti pinigų kelionę? 

- Pabandysiu. Jei vyriokas pats ateina pasiimti pinigų iš banko, 
tai galas. 

Padėkojau ir išjungiau telefoną. Nulipau į pirmą aukštą atmetęs 
bet kokią kitą galimybę - kad Silvi paprasčiausiai atsideda sau 
dalį pinigų arba moka rentą kokiam tolimam giminaičiui. Visais 
pojūčiais jaučiau, kad mąstau teisingai. Ji mokėjo privačiam asme- 
niui. Žmogui, kuris galėjo ištirti bylą iki galo ir atskleisti paslaptį. 
Žmogui, kuris, ko gero, žino žudiko pavardę! 

Sustojau prie įstiklintų holo durų. Lauke, plikoje pievelėje, vieš- 
patavo tinginystė ir gyvenimo džiaugsmas. Ūsuoti vyrai vilkėjo 
apsiaustus, moterys - ilgas šiltas kelnes ir storus medvilninius 

ryškių spalvų marškinius. Vaikai siautėjo ant skersinių. Visi kepė 
saulėje kaip dešrelės ant barbekiu krosnelės. 

Vėl surinkau Fuko numerį. Po dviejų signalų balsas atsiliepė. 

— Fuko? Diurėjus. 

— Matas? Tiesą sakant, apie tave nekalbėjome. 

— Su kuo? 

— Su žmona. Mes su vaiku Andrė Sitroeno parke. 

Negalėjau patikėti: nuo ryto laukiu naujienų apie bylą, o tas 
kvailys ramiausiai iškylauja! 

Nuslopinau pasiutimą galvodamas apie Luką, kuris šokdino 
savo vyrus, kad būtų jam paklusnesni. 

- Nieko daugiau nenuveikei dėl manęs? 

— Matai, sekmadienis, tai tau ką nors sako? 

— Apgailestauju. 

Faras prapliupo juokais. 

- Ne. Tu neapgailestauji, aš taip pat ne. Skambini dėl Longini? 
Tavo vaikiščias yra nematomas žmogus. 

- Sužinojai jo naują pavardę? 

— Ne. Kliudo Bezansono prefektūra. Socialinis draudimas nieko 
neturi. O dėl fizinių asmenų registro, tai yra speciali byla. 

— Ką čia giedi? 

— Neprieinama byla žandarmerijoje. Tuo metu jie pridengė jo 
pabėgimą. 

Taigi žandarai užstojo paauglį nuo farų ir net padėjo jam dingti. 
Jei taip, tai jokios vilties jį surasti. Atsukau nugarą įstiklintoms 
durims ir vėl nuėjau koridoriumi iki pastato galo. 

— Galiu pasakyti savo nuomonę? - paklausė Fuko. 

- Sakyk, nesibaimink. 

Atidariau avarinio išėjimo duris ir atsidūriau prie skardžio, 
apaugusio šiurkščia žole. Viršūnėje iš lėto siūbavo eglės, o pro 
jas retkarčiais švystelėdavo saulės blyksniai. Atsirėmiau į sieną. 

- Kol sėdėjo uždarytas, farai gerai papurtė vaikį. Jį ištiko šokas. 

— Kodėl taip sakai? 

— Jis kreipėsi į psichiatrą. 

— Iš kur Žinai? 

— Iš draudimo bylos. Tuo metu bendrovė tebemokėjo išmokas 
senuoju šeimos adresu. Žandarai tuo susidomėjo. Draudimo 
bendrovė išsaugojo receptus ir konsultacijų pas psichiatrą kvitus. 

— Ketini man pasakyti, kad žinai psichiatro pavardę? 

— Ir pavardę, ir adresą. 

- Ir tik dabar man tai praneši? 

- Skambinau jam vakar. Jis nepakeitė gyvenamosios vietos ir... 

- Duok jo duomenis. 

Jau buvau išsitraukęs užrašų knygelę. Fuko sudvejojo: 

— Tai... 

— Kas? 

- Tai kad aš jų čia neturiu... Aš parke. 

— Duodu dešimt minučių nubėgti iki kabineto. Vykdyti. 

Fuko jau ruošėsi išjungti telefoną, bet aš dar paklausiau: 

- Palauk. O kita paieška? Apie panašaus pobūdžio žmogžu- 
dystes? 

- Nieko. 

— Net šalies lygmeniu? 

- Niekas nesureagavo į mano užklausimą. SALVACe nėra duo- 
menų apie jokį ankstesnį nužudymą, panašų į taviškį. Jis žudė 
pirmą kartą, Matai. 

— Tau liko tik devynios minutės. 

Išjungiau telefoną ir paskambinau Svendsenui. Teismo medikas 
atsiliepė. Iš karto pasijutau atsigavęs. 

— Mano vaikinai dirba, bet nieko nauja. 

- Skambinu dėl ko kito. 

Gydytojas atsiduso, vaidindamas, kad yra mirtinai pavargęs. 

— Klausau tavęs. | 

- Fuko neaptinka panašaus pobūdžio nužudymo kaip mūsiškis. 

— Na ir kas? Tai gali būti jo pirmas darbas. 

- Esu įsitikinęs, kad yra priešingai. Mums reikėtų rinktis naujus 
kriterijus. 

— Ką galėčiau padaryti? 

- Fuko pradėjo nuo žmogžudystės. Gal reikia pradėti nuo kūno. 

— Nesuprantu. 

- Ką tik pats sakei: žudiko braižas - kūno irimo procesas. Jis 
žaidžia su mirties chronologija. 

- Atidžiai klausau. 

- Išsiblaškęs teismo medikas, apžiūrėdamas kirminų sugraužtą 
kūną, galėjo nepastebėti laiko skirtumų... 

- Išsiblaškęs ir apkrautas darbu. 

— Ne. Jei rimtai, tai norėčiau šalies lygmeniu surinkti informa- 
ciją apie visus rastus apirusius kūnus. 

- Koks laikotarpis? 

- 1989-2002 metai. 

- Žinai, kiek per tą laiką buvo numirėlių? 

- Tai įmanoma, ar ne? Per teismo medicinos institutus? 

— Pažiūrėsiu Rapė krantinėje. Paskambinsiu kolegoms, kurių 
asmeninius numerius turiu. Belaukdamas pirmadienio. Kad ir 
kaip ten būtų, tai užtruks. 

— Ačiū. 

Išjungiau telefoną ir nuėjau palei sieną, virš manęs siūbavo juo- 
dos eglės. Tą akimirką, kai jos užstodavo saulę, nuo šešėlio dary- 
davosi šalta. Pakėlęs apsiausto apykaklę, laukiau Fuko skambučio. 

Galvoje sukosi visokiausios hipotezės, bet nė viena iš tikrųjų 
neužsibuvo mano smegenyse. Dengiamas pastato paprasčiausiai 
jaučiausi saugus. 

Bent jau Sarazenas čia manęs tikrai neužklups... 

Telefono skambutis privertė mane krūptelėti. Atsipeikėjau iš 
karto. 

- Fuko. Turi kuo rašyti? 
čiau nei per dvidešimt minučių. Neblogai. 

— Rašai, ar ne? 

— Pirmyn. 

— Vyrukas vardu Ali Azunas. Šiandien jis įsitaisęs Lione. Per- 
spėju, jis nelinkęs juokauti. 

Sukraigliojau psichiatro kontaktus ir padėkojau Fuko, o tas 
atsakydamas sumurmėjo: 

— Lieku kabinete. Mat jį galas, popietę praleisiu archyvuose ir 
paieškosiu ko nors, kas būtų bent šiek tiek panašu į tavo nužudy- 
mo atvejį. Niekada negali žinoti. Paskambinsiu. 

Jo reakcija sušildė man širdį. Byla mus vėl suartino. Sunkiai 
atsistojau ir grįžau į namą. Surinkau psichiatro numerį. Dar ne- 
prisistatęs išdėjau tiesiai: 

- Aš dėl Tomo Longini. 

- Ir vėl. Dėl tos istorijos man skambino vakar. 

- Tai buvo mano pavaduotojas. Norėčiau kai ką patikslinti. 

Įtempta tyla, paskui: 

- Telefonu neatsakinėsiu į jokius klausimus. Ypač kol nepama- 
tysiu oficialaus dokumento. Jūsų kolega man jau pasirodė labai 
neryžtingas. Beje, žandarai turi visą bylą. Jums tereikia... 

— Mes radome šį tą nauja. 

— Ką nauja? 

- Tomas Longini gali būti susijęs su dviem žmogžudystėmis - 
Manonos ir jos motinos, Silvi Simoni. 

— Juokinga. Tomas Longini negali būti įsipainiojęs į žmogžu- 
dystę. 

Azunas nenustebo išgirdęs apie Silvi nužudymą. Žandarai, 
matyt, jau jį apšvietė. Kalbėjau toliau: 

— Kokia jūsų nuomonė apie jo kaltumą: būtent dėl to ir skam- 
binu. 

Specialistas vėl patylėjo, paskui pasiūlė kompromisą: 

- Kodėl nepalaukus pirmadienio? Atsiųsite man faksą ir... 

— Skambinu jums ne dėl to, kad pavaišinčiau saldainiais. Kal- 
bame apie kriminalinį tyrimą. Tai skubu. 

Tyla tapo ramesnė. 

— Kokia nauja Tomo Longini pavardė? - klausinėjau toliau. 

- Žandarai ją žino. Jie jums nepasakė? Aš jos taip ir nesuži- 
nojau. 

- Kodėl jums juokinga mintis, kad jis gali būti kaltas? 

- Tomas ne žudikas. Tai viskas. 

- Jis buvo įtariamas Manonos nužudymu. 

- Todėl, kad jūsų kolegos demonstravo kvailą uolumą! Pas farus 
vargšas vaikas prisikentėjo visko. 

- Papasakokite apie jo traumas. Jo reakcijas. 

- Taip manęs nepaimsite, majore. Atsiųskite rytoj faksu oficialų 
dokumentą, įrodantį, kad teisėjas jums pavedė šią bylą, ir mes 
pasikalbėsime. 

— Kaip tik noriu laimėti vieną dieną. Jei einame klaidingu keliu, 
reikia tučtuojau jį mesti. 

— Visiškai klaidingu. Svarbiausia, nepradėkite jo vėl varginti! 
Jis savo atsiėmė. | 

Iš kalbos pasikeitimo užčiuopiau jautrią stygą. Pabandžiau 
išprovokuoti užuojautą: 

- Jis tikrai sirgo? 

Azunas atsiduso ir.teikėsi pasakyti keletą žodžių: 

- Jis iškreiptai suvokė realybę, brendimo amžiui tai būdinga. 
Mano ataskaitoje apie tai ir rašoma. Stebėjau jį visą vasarą. 

Krūptelėjau. Tomas Longini buvo įtariamas 1989 metų sausio 
mėnesį. 

“ - 1989 metų vasarą“ 

— Ne, 1988 metų vasarą! 

— Manona Simoni buvo nužudyta 1988 metų lapkričio 12 dieną. 

— Nesuprantu. Jūs nesusipažinęs su byla, ar ką? 

— Paaiškinkite. 

— Gydžiau Tomą prieš žmogžudystę. Jo tėvai kreipėsi į mane 
1988 metų gegužės mėnesį. Paskui, kitų metų pradžioje, mane 
apklausė Bezansono kriminalinės policijos vyrai. Nes gerai paži- 
nojau Tomą. Beje, liudijau jo naudai. 

Fuko sumaišė datas. Sužinojęs, kad įpainiotas psichiatras, pa- 
darė išvadą, kad šis buvo apklaustas kaip ekspertas arba jo prašyta 
nuraminti traumuotą berniuką. Bet Ali Azunas gydė Tomą metai 
prieš įvykius! 

Stengiausi kalbėti aiškiai, neprarasti savitvardos. 

- Kokia problema iškilo tuo metu? 

- Jo tėvai nerimavo. Vaikiščias svaičiojo įvairius niekus. Ar bent 
jiems atrodė, kad tai kliedesiai. | 

— Pavyzdžiui? 

- Jis daugiausia kalbėjo apie velnią. 

Pakėliau akis aukštyn. Man pasirodė, kad kalnas sudrebėjo, 
susidūrė su dangumi. 

- Papasakokite tiksliau. 

- Jis kalbėjo, kad Manonai Simoni (ją laikė savo jaunesne se- 
sute) gresia pavojus. Kad jai grasina velnias. 

— Koks velnias? Kaip jis atrodė? 

— Tomas apie tai nieko nežinojo. Iš tikrųjų, tai jis norėjo, kad ją 
apžiūrėčiau. Tikėjosi, kad su manimi ji bus atviresnė. 

— Kodėl jūs? 

— Nežinau: suaugęs žmogus. Gydytojas. 

— Kalbėjotės su jos motina? 

— Ne. Manau... Na, Tomas manė, kad motina susijusi su tuo 
grasinimu. 

Ėmė dilgčioti sprandą. 

— Norite pasakyti, kad grasino ji? 

— Kur kas sudėtingiau. 

— Ne. Tuo metu mačiau prieš save tik sutrikusį paauglį. Tokiame 
amžiuje užuominos apie velnią - klasika. Be to, jo santykiai su 
penkeriais metais jaunesne Manona buvo neaiškūs. Savo sean- 
suose stengiausi labiau nagrinėti šią problemą. Suprantate, visada 
svarbu valdyti savo aistrą. 

- Ir jūs tuo apsiribojote? 

- Paklausykite. Kai nutinka nelaimė, visada lengviausia apkal- 
tinti psichiatrus. Po kiekvieno recidyvo mus įžeidinėja, mums 
priekaištauja. Mes - ne aiškiaregiai! 

Taip pat kalbėjo ir ponia Bon. Šie suaugusieji nepripažino, kad 
abiejų vaikų fantazmo padiktuotos baimės galėtų tapti realybe. 
Azunas pažemino balsą ir kalbėjo toliau: 

- Žiūrėdamas į praeitį manau, kad Manonai iš tikrųjų buvo 
grasinama. Bet ji netikėjo, kad grasinti gali suaugęs žmogus. 
Todėl kalbėjo apie „velnią . Ji susigalvojo pragaištį nešančią 
būtybę. 

— Kodėl ji nenorėjo pripažinti, kad agresorius yra agresorius? 

- Turbūt ji buvo užprogramuota jį mylėti. Jos psichikoje vyko 
konfliktas. Tai, pavyzdžiui, gana dažnai pasitaiko pedofilijos 
atvejais. 

- Tai jūs manote, kad jos motina buvo pavojinga? 

- Motina, arba koks kitas artimas žmogus. 

- Tomas niekada nepaminėjo pavardės? Nebandė pateikti kokio 
nors įkalčio? 

- Niekada. Jis kalbėjo apie „velnią, „demoną“. 

— Vėliau jūs matėtės su Tomu? Noriu pasakyti, po to, kai jis 
buvo apkaltintas? 

| - Mačiausi po to, kai jį paleido. Tėvai pageidavo, kad sunkiais 
momentais būčiau greta jų sūnaus. Patys buvo visiškai sutrikę. 

- Tomas pakluso? 

— Manau, kad jis buvo tvirtesnis, negu apie jį šnekėta. Jam tikra 
trauma buvo ne apkalta, bet Manonos mirtis. O svarbiausia tai, 
kad niekas jo nesiklausė, kai jis stengėsi perspėti apie pavojų. Jis 
pyko ant viso pasaulio. Ir kartojo, kad sugrįš. Tam, kad atkeršytų 
už Manoną. 

Keršytojų sąrašas be paliovos ilgėjo: Silvi Simoni, keturiolika 
metų tirianti bylą. Patrikas Kazevjelis, kuris „dar netarė savo 
paskutinio žodžio“. Dabar Tomas Longini, prisiekęs sugrįžti į 
Sartiuji. 

— Tėvai išvyko iš regiono, - baigdamas pasakė Azunas. - Tomo 
daugiau nebemačiau. Bet kartoju dar sykį, manau, kad jis pasveiks. 
Štai ir viskas. Jau per daug prikalbėjau. 

Mano ausys nebesugavo jokio garso. Įsikišau mobilųjį į kišenę 
ir apmąsčiau įtarimą, pareikštą per pokalbį: Silvi Simoni kaltina- 
ma prisidėjusi prie savo vaiko nužudymo. Ne, verčiau liksiu prie 
minties apie asmeninį tyrimą ir privatų detektyvą. 

Ir laikysiuosi kol kas vienintelės šio to vertos hipotezės. 

Abiem atvejais žudė tas pats žudikas. 

Nuėjau prie savo „Audi“. Buvo 15 valandų ir jau temo. Šeimos 
ėmė skirstytis iš pievelių. Man skirtas terminas baigėsi, o aš nie- 
ko neradau. Atidaręs dureles jau ketinau vykti į žandarmeriją ir 
pabandyti išsiderėti paliaubas su Sarazenu. Tai vienintelis spren- 
dimas, kad galėčiau likti mieste. 

Ant mano peties nusileido ranka. Nutaisiau šiomis aplinky- 
bėmis tinkančią šypseną ir pasirengiau išvysti surūgusį žandaro 
veidą. Tai buvo ne žandaras, bet vienas iš miestelio stovyklautojų, 
įsisupęs į akrilinį treningą. 

- Jūs rėporteris? 

Nesupratau klausimo. 

— Rėporteris, tėvas Mariotas kalbėjo apie džurnalistą. 

— Tai aš, - ištariau pagaliau. - Bet nelabai turiu laiko. 

Vyras žvilgtelėjo sau per petį, lyg netoliese galėtų būti smalsių 
ausų. 

— Yra vienas dalykėlis, kuris galėtų jus domint. 

— Klausau jūsų. 

— Mano žmona dirba valytoja ligoninėj. 

- Ir kas iš to? 

- Šią savaitę atvyko vienas žmogus. Turėtumėt pamatyti tą 
tipą... 

— Kas jis? 

- Žanas Pjeras Lambertonas. 

Mane lyg lediniu vandeniu perliejo. Majoras, vadovavęs Mano- 
nos Simoni bylos tyrimui. Šoparas sakė, kad jis miršta nuo vėžio 
Žano Menžozo ligoninėje. 

- Jis ne Bezansone? 

- Jis panoro būti perkeltas į Sartiuji. Kiek mano žmona girdėjo 
kalbant, jam liko nedaug ir... 

- Ačiū. 

Vyras dar kažką pasakė, bet durelių trinktelėjimas užgožė jo 
žodžius. 

Pasukau raktelį ir nuvažiavau į miesto centrą. 

Sartiuji ligoninė buvo panaši į Bezansono. 

Tokia pati šeštojo dešimtmečio architektūra, toks pat pilkas 
betonas. Tik mažesnė. Viduje tas pats. Kamštinio ąžuolo žievės 
stendai ant sienų, plastikinis registratūros stalas, blanki šviesa. 

Nudrožiau tiesiai prie registratūros ir pasiteiravau majoro Lam- 
bertono palatos numerio. 

— Jūs giminaitis? 

Padėjau ant stalo savo pažymėjimą. 

— Iš plačios giminės, taip. 

Eidamas lifto link pažvelgiau į kairę, kur stovėjo gėrimų auto- 
matai. Visai greta taksofonas. Iš šio taksofono žudikas skambino 
Silvi Simoni žmogžudystės vakarą. Pamėginau įsivaizduoti siluetą 
už nešvaraus kabinos stiklo. Nepamačiau nieko. Neįmanoma įsi- 
vaizduoti žudiko. Neįmanoma suvokti, kad tai žmogiška būtybė. 

Smukau į laiptų aikštelę. Trečias aukštas. Koridoriuje laukė 
šeimos. Nuėjau iki 238 palatos ir paspaudžiau rankeną. 

- Ką jūs darote? 

Už manęs stovėjo vyras baltu palaidiniu. Jis griežtai pridūrė: 

— Aš - budintis gydytojas. Jūs giminaitis? 

Vėl parodžiau pažymėjimą. Jis padarė daug mažesnį įspūdį nei 
pirmame aukšte. 

- Jūs negalite užeiti. Viskas baigta. 

— Norite pasakyti... 

- Tai valandų klausimas. 

— Būtinai turiu jį pamatyti. 

— Sakau jums, kad viskas baigta, kas neaišku? 

— Paklausykite. Net jei jis galės ištarti vos keletą žodžių, man tai 
be galo svarbu. Žanas Pjeras Lambertonas gali turėti bylos tyrimo 
raktą. Jis dirbo prie tos kriminalinės bylos. 

Daktarėlis, atrodo, suabejojo. Jis apėjo mane ir lėtai atidarė 
duris. 

— Kelios minutės, - ištarė atsistodamas ant slenksčio. - Jis 
merdi. Vėžys išplitęs visame kūne. Šią naktį atsisakė kepenys. 
Kraujas užkrėstas. 

Jis pasitraukė ir leido man užeiti. Užuolaidos nuleistos, palatą 
tuščia - nei gėlės, nei fotelio, nieko. Kambaryje buvo tik chromuota 

lova ir priežiūrai reikalingi instrumentai. Kabojo plastikiniai 
maišeliai, apvynioti balta lipnia juosta. Gydytojas pastebėjo mano 
žvilgsnį. 

- Maišeliai kraujo perpylimui, - sumurmėjo. - Teko juos slėpti. 
Jis nebepakenčia kraujo vaizdo. 

Patamsyje nuėjau pirmyn. Už nugaros specialistas dar ištarė: 

— Penkios minutės. Nė sekundės daugiau. Palauksiu jūsų ko- 
ridoriuje. 

Jis uždarė duris. Priėjau. Po vamzdelių ir virvių raizgalyne tikrai 
gulėjo žmogus, vos apšviestas mirksinčių aparatūros švieselių. Ant 
baltos pagalvės matėsi galva. Atrodė, kad ji plūduriuoja, juoda, 
atskirta nuo kūno. Rankos atrodė kaip du balsvi kaulai, nors pilvas 
po antklode buvo išpūstas kaip nėščios moters. 

Priėjau dar arčiau. Kambario tyloje pliaukštelėjo guminė pūslė, 
paskui subliūško išleisdama ilgą garsą. Pasilenkiau, norėdamas 
apžiūrėti tą juodą galvą. Ji buvo ne tik plika, bet ir visiškai be 
barzdos. Nuskusta, nublizginta, nudeginta švitinimo. Veide pynėsi 
raumenys ir skaidulos, ant kurių žiauriai atrodė išsitempusi oda. 

Buvau arti, vos už kelių centimetrų, ir tik dabar supratau, kodėl 
kaukolė atrodo padėta ant audeklo ir atskirta nuo biusto. Gerklė 
buvo apvyniota tvarsčiu ir susiliejusi su pagalve, tad susidarė iliu- 
zija, kad galva nukirsta. Šoparas kalbėjo apie gerklės ar skydliau- 
kės vėžį, nebeatsiminiau. Neįmanoma apklausti tokio žmogaus, 
nes apkvaišintas morfijumi jis tikrai negali blaiviai mąstyti. Jis 
greičiausiai nebeturėjo nei trachėjos, nei gerklų, nei balso stygų. 

Atšokau. 

Akys atsimerkė. 

Vyzdžiai nejudėjo, bet juose švietė nepaprastas dėmesys. Pakilo 
dešinė ranka ir parodė į kabančius prie medicinos aparatų ausi- 
nes su mikrofonu. Laidas juos jungė su gerklės tvarsčiais. Garso 
stiprinimo sistema. Užsidėjau ausines. 

- Pagaliau šaunus riteris... ieškantis teisybės... 

Balsas suskambo ausinėse, bet lūpos nejudėjo. Žmogus kalbėjo 
tiesiai iš vidurių. Tembro taip pat nebuvo. 

- Policininkas, kurio visi laukėme... 

Nustebau dėl ištartų žodžių. Lambertonas užuodė, kad esu 
faras. Ir mirties akivaizdoje atvirai tyčiojosi iš manęs. Tyliai pa- 
klausiau: 

— Esu iš Paryžiaus kriminalinės brigados. Ką galite pasakyti 
apie Manonos nužudymą? 

- Žudiko vardą. 

- Manonos žudiko? 

Lambertonas užmerkė akis, duodamas teigiamą atsakymą. 

— KAS? 

Sučiauptos lūpos ištarė: 

— Motina. 

— Silvi? 

- Motina. Ji nužudė dukterį. 

Prietema ėmė virpėti. Mano veidu perbėgo drebulys, jaučiausi 
lyg brūžinamas švitriniu popieriumi. 

- Jūs tai visada žinojote? 

- Ne. 

- Kada sužinojote? 

- Vakar. 

- Vakar? Kaip galėjote sužinoti būdamas čia? 

Lūpose pasirodė šypsena. Raumenys ir gyslos juodavo išvirtę. 

- Ji mane aplankė. 

- Kas? 

- Slaugytoja... Ta, kuri liudijo byloje. 

Ėmė suktis smegenų sraigteliai. Žanas Pjeras Lambertonas kal- 
bėjo apie Silvi alibi. Ji buvo apsaugota nuo įtarimų, nes nužudymo 
metu buvo gydoma čia, šioje ligoninėje. Siaubingas pilvakalbis 
balsas pakartojo: 

- Ji mane aplankė. Ji viską prisipažino. Ji ir dabar dirba čia. 

Supratau, kas nutiko. Dėl vienokios ar kitokios priežasties tuo 
metu dirbusi slaugytoja sumelavo. Jau keturiolika metų ją slegia 
priekaištai. Kai sužinojo, kad čia paguldytas pasmerktas Lamber- 
tonas, atliko jam išpažintį. | 

- Katsafian. Natali Katsafian. Aplankyk ją. 

- Tomas Longini, - sumurmėjau. - Kokia pavarde jis prisi- 
dengęs? 

Ausinėse nepasigirdo jokio garso. Automatiškai padaužiau 
per jas. Pasimatymas baigėsi. Lambertonas nusisuko į langą. Jau 
ketinau eiti, kai balsas dar sučirpė: 

- Palauk. 
gelsvais apvadais, kurie atsilaikė prieš visus spindulius, visus 
niokojimus. 

— Tu rūkai? 

Apčiupinėjau kišenes ir išsitraukiau pakelį „Camel“. Marškinių 
apykaklė sudrėko nuo prakaito. Mirštantysis sumurmėjo: 

- Surūkyk vieną... Už mane... 

Prisidegiau cigaretę ir išpūčiau dūmus virš sunykusio veido. 
Mąsčiau apie meteorito gabalą, pelenų konkreciją. Tam tikra 
prasme aš atgaivinau jo atmintį. 

Lambertonas užsimerkė. Žodis „išraiška“ netiko kalbant apie 
jo veidą, bet raumenų raizginyje buvo galima įžvelgti savotišką 
malonumą. Virš kūno pleveno melsvos voliutos; mano mintys 
sruveno lėtai. Bam bam bam... Suvokiau, kad geltonas žvilgsnis 
vėl stebi mane. 

— Tai ne pasmerktojo cigaretė. Tai cigaretės pasmerktasis! 

Ausinėse nuskambėjo bauginantis juokas. 

- Ačiū, vaikine. 

Nusiplėšiau ausines, sutryniau į grindis cigaretę ir švelniai 
paspaudžiau jam ranką. Mišios baigėsi. 

Išėjau iš palatos pertemptais nervais. Gydytojas laukė manęs: 
paklausiau, kur rasti Natali Katsafian. Pasisekė: šį sekmadienį ji 
dirbo, aukštu žemiau. 

Puoliau į laiptinę ir akis į akį koridoriuje susidūriau su mo- 
terimi, vilkinčia baltos medžiagos laisvą berankovę palaidinę ir 
kelnes. Mažiausiai keturiasdešimties metų, negraži, po šviesia 
pelenų spalvos sruoga matėsi ryžtingas veidas. 

— Natali Katsafian? 

— Aš. 

Stvėriau ją už rankos. 

— Ką jūs darote? 

Pamačiau duris su užrašu „Personalui“ ir įstūmiau slaugę vidun. 

- Jums galvoje negerai? 

Alkūne uždariau duris ir tuo pat metu paspaudžiau mygtuką. 
Užsidegė neoninės lempos. Sienos apkrautos sulankstytomis pa- 
klodėmis, sutvarkytais palaidiniais: skalbykla. 

— Mums reikia ramaus kampelio. 

— Leiskite man išeiti! 

— Tik trumpas pokalbis. 

Moteris pabandė mane apeiti. Atstūmiau ją ir atkišau faro 
pažymėjimą. 

- Kriminalinė brigada. Žinote, kodėl aš čia, ar ne? 

Slaugytoja neatsakė. Jos akys išsprogo. 

— Manona Simoni. 1988 metų lapkritis. Kodėl jūs sumelavote? 

Natali Katsafian palūžo. Jos veidas tapo bekraujis, baltesnis nei 
drobulės aplink mus. Priklaupiau ant vieno kelio ir pastačiau ją 
prieš paklodes. 

— Kartoju klausimą: kodėl jūs melavote 1988 metais? 

- Jūs... jūs tiriate Manonos nužudymą? 

— Atsakykite į mano klausimą. 


Ji suleido vienos rankos pirštus sau į plaukus. Veidą iškreipė 
siaubas. 

— Aš... Aš išsigandau. Man buvo dvidešimt penkeri metai. Kai 
žandarai atėjo į ligoninę, jie manęs klausinėjo, ar Silvi Simoni 
tikrai buvo palatoje išvakarėse, 17 valandą. Aš atsakiau, kad buvo. 

— Tai buvo netiesa? 

- Iš tikrųjų aš nebuvau įsitikinusi. 

— Kodėl to nepasakėte? 

Ji nurijo seiles. Baimę dabar keitė tylus susitaikymas. Lyg ji 
keturiolika metų būtų laukusi šios tiesos akimirkos. 

— Tada aš buvau praktikantė. Vyriausioji slaugytoja buvo labai 
griežta dėl darbo. 17 valandą būdavo matuojama temperatūra. Tu- 
rėjome tai padaryti patys, paskui pažymėti registracijos knygoje. 

- Bet taip nedaroma? 

— Ne. Ateiname vėliau, kai pacientai jau būna pasimatavę. 
Mums pakanka pasižiūrėti į termometrą ant naktinio staliuko ir 
įrašyti skaičių. 

- Tai ligonio gali ir nebūti kambaryje? 

- Taip. 

— Taip ir buvo Silvi Simoni atveju? 

— Manau, kad taip. 

— Taip ar ne? - sustaugiau. 

— Taip. Kai užėjau, jos nebuvo palatoje. Įrašiau duomenis ir 
išėjau. 

— Nežinote, kiek laiko jos nebuvo? 

- Ne. Ji galėjo eiti kur nori. Palatoje gulėjo viena. Galėjo dingti 
kelioms valandoms. Niekas to nebūtų pastebėjęs. 

Nutilau. Silvi Simoni alibi sužlugo. Slaugė pabandė teisintis: 

— Aš sumelavau, bet tuo metu tai nebuvo labai svarbu. Jos nie- 
kas neįtarinėjo. Tai, kas atsitiko, buvo labai baisu. Ji buvo auka, 
suprantate? 

— Dar ką nors žinote? 

- Aš... - Ji pasiglostė veidą pirštų galais, lyg būtų apdaužyta. — 
Tiesą sakant, tai atsitiko vėliau. Po kelių mėnesių. Kai vėl imta 
tirti bylą. 

— Su Patriku Kazevjeliu? 

Ji patvirtino linktelėdama galvą. 

— Laikraščiai rašė apie šulinį vandens valymo stotyje. Taip pat 
ir apie surūdijusias groteles, kurios dingo. Man tai primena vieną 
detalę. Nužudymo vakarą, kai žandarai perspėjo Silvi, ji susikro- 
vė krepšį. Gydytojai buvo jai leidę eiti namo. Aš jai padėjau. Jos 
lietpaltis... Ant jo buvo rūdžių pėdsakų. 

— Ta detalė jus sukrėtė? 

- Žymės buvo keistos. Lyg korėto rėmo, suprantate? Jos atrodė... 
ką tik paliktos. Kai perskaičiau straipsnį, prisiminiau groteles ir 
supratau. 

— Kodėl to nepasakėte tada? 

- Buvo per vėlu. Be to, aš... aš negalėjau įsivaizduoti tokio 
siaubingo dalyko. 

Tylėjau ir toliau. Natali Katsafian dėstė: 

- Buvo dar vienas dalykas... Tuo pat metu nugirdau, kaip gy- 
dytojai diskutavo apie cistą, nuo kurios kentėjo Silvi. Kiaušidžių 
cistą. Jie kalbėjo apie amerikiečių filmą, kuriame mergina pati 
išprovokuoja cistos atsiradimą gerdama estrogenus. Aš... Na, aš 
pagalvojau, kad Silvi galėjo pasielgti panašiai. Ir viską sukombi- 
nuoti. 

— Turite įkaltį? 

- Taip. Vonios kambaryje pastebėjau vieną dalyką. Radau ten 
vaistų. 

- Estrogenų? 

— Nežinau. 

— Ką norite tuo pasakyti? 

- Instrukcija viduje... Tai buvo ne tie vaistai, kaip parašyta ant. 
dėžutės. 

— Tai buvo hormonai ar ne? 

— Nieko nežinau! 

Natali Katsafian prapliupo raudoti. Tos moters liudijimo būtų 
pakakę pasiųsti Silvi Simoni dvidešimčiai metų už grotų arba į 
psichiatrinę ligoninę, sunkių ligonių skyrių. Papilkėjau tiesiogi- 
ne žodžio prasme. Mano organai ėmė virsti žeme, burnoje ėmė 
kauptis pelenai. 

Silvi Simoni ėmė ryškėti kaip vaikažudė. Mozaika ta pati, deta- 
lės tos pačios, bet portretas kitas. Medėja, tikresnė už aną. 

Uždėjau rankas jaunajai moteriai ant pečių ir sukalbėjau maldą. 
Iš visos širdies prašiau mūsų Viešpaties suteikti jai ramybę, kad 
ji gyventų nekamuojama priekaištų. Atsikėliau, čiupau už durų 
rankenos, bet į galvą šovė dar viena mintis. 

Pasirausiau švarke ir išsitraukiau Luko portretą. Slaugė pažvel- 
gė į nuotrauką. Po to prapliupo dar labiau raudoti. 

- O, Dieve... 

— Pažįstate jį? 

- Jis buvo atvažiavęs manęs apklausti, - sužagsėjo. 

Smūgis į saulės rezginį. Pirmą kartą tame supistame mieste 
atsirado žmogus, matęs Luką. 

— Kada tiksliai? 

— Nežinau. Šią vasarą. Manau, liepos mėnesį. 

- Jis jus klausinėjo apie Silvi Simoni? 

- Taip... Na ne. Jis apie ją žinojo daugiau už jus. Jis norėjo pa- 
tvirtinimo. Jis suprato, kad ligoninės alibi netikras. Sakė, kad buvo 
toks pat atvejis garsioje byloje. Fransiso Olmo, manau. 

Tikrai. 1989 metų gegužės mėnesį Fransisas Olmas buvo ištei- 
sintas dėl nusikaltimo vienai penkiasdešimtmetei netoli Bresto. 
Jis, taip sakant, tuo metu buvo Laeneko Kempere ligoninės cent- 
re. Tai patvirtino jo temperatūros matavimai. Vėliau alibi buvo 
demaskuotas. Mano vidinis balsas tarė: „Lukas geresnis faras už 
tave.“ 

- Ką jūs jam pasakėte? 

- Tą patį, ką ir jums. 

Atidariau duris ir išnykau. 

Galvoje kirbėjo viena mintis. 

Lukas Subeira surado savo velnią Sartiuji. 
O velnias buvo vardu Silvi Simoni. 

Kračiau kiekvieną stalinį laikrodį. 

Čiupinėjau, sukiojau, auskultavau kiekvieną pagrindą, kiekvie- 
ną mechanizmą. Puošnūs korpusai, auksu apvedžioti ciferblatai, 
lakuoto medžio smėlio laikrodžiai. Nė ženklo kokios nors angos ar 
slankiojančio dangtelio. Nusprendžiau nuodugniai iškrėsti namą 
su laikrodžiais. Apžiūrėti kiekvieną tos lūšnos milimetrą. Jei Silvi 
Simoni garbino demoną čia, tai tas kultas turėjo palikti pėdsakų. 

Kai padėjau į lentyną paskutinį laikrodį, turėjau pripažinti 
akivaizdų faktą. Paieškos nepasisekė. Apžvelgiau patalpą. Stovė- 
lentą, patikrinau kojas. Nieko. Ištyrinėjau parketo lenteles, sienas. 
Irgi nieko. Jokios besisukiojančios sienos, jokios ertmės. 

Nusivilkau apsiaustą. Galvotrūkčiais užsliuogiau laiptais, puo- 
liau į koridorių ir užkopiau į palėpę. Silvi kabinetas. Veiksiu pagal 
griežtą planą, išrausiu kiekvieną kambarį pradėdamas nuo namo 
viršaus, paskui nulipsiu į rūsį ir garažą. 

Ėmiausi baldų - vidaus, išorės: nieko nėra. Atsiklaupiau, apčiu- 
pinėjau kiekvieno jų apačią. Jokio plyšio, jokio iškilimo. Sienos iš- 
klijuotos medžiaga. Sustūmiau baldus į kambario vidurį, stvėriau 
ratukinį peilį nuo pastovo ir perdūriau audinį. Nuplėšiau jį visą. 
Nieko. Stuksenau sieną įvairiose vietose ir klausiausi rezonanso. 
Jokios naudos. Pažvelgiau į mansardos lubas, šiltintas stiklo vata. | 


285 


Smūgiuodamas peiliu keliose vietose pradūriau dangą ir įkišau 
vidun ranką. Ištraukdavau tik didelę saują vatos ir nieko daugiau. 
Jokių paslėptų daiktų, jokios slėptuvės. 

Nuplėšiau kiliminę dangą. Įspraudžiau peilio smaigalį į len- 
tų tarpus ir kantriai tikrinau juos paeiliui. Šnipštas. Spaudžiau 
kiekvieną lentelę, tikėdamasis, kad viena jų bus neprikalta. Jokių 
rezultatų. Apsipylęs prakaitu atsistojau ir žvelgiau į grindis, ant 
kurių buvo pridrabstyta vatos gabalų, audeklo ir kiliminės dangos 
skiaučių. Klaidingas kelias? 

Nulipau aukštu žemiau, pakeliui apžiūrėdamas kiekvieną pa- 
kopą. Ėmė temti. Pabandžiau užsidegti žibintuvėlį. Baterijos išsi- 
krovusios. Šūdas! Atsiminiau, kad automobilio bagažinėje mėtosi 
paketas šviečiančių „Cyalume“ lazdelių. Nusiritau laiptais ir nubė- 
gau prie automobilio, vėl pastatyto akligatvio gilumoje. Atidariau 
bagažinę ir saujomis prisigrūdau kišenes lazdelių. Neišeidamas 
iš šešėlio grįžau į namą. 

Silvi kambaryje uždegiau pirmąją lazdelę. Mane apgaubė žalsva 
šviesa. Įsikandau lazdelę ir puoliau rausti. Baldai, sienos, parketas. 
Neradau nieko, kaip ir viršuje, tik dar labiau išprakaitavau. 

Pradėjau abejoti. 

Atsisėdau sukryžiavęs kojas ir ėmiau galvoti apie makiavelišką 
Silvi nusikaltimą. Alibi ligoninėje. Ar ji tikrai piktnaudžiavo es- 
trogenais ir pati išprovokavo savo ligą? Iš kur ji žinojo, kada pagal 
ligoninės tvarkaraštį matuojama temperatūra? Prisiminiau velnią, 
nušokusį nuo laikrodžio rodyklių. Tas velnias buvo pati Silvi, ir jos 
alibi buvo tobulas. Ji iššoko iš laiko tam, kad nužudytų savo vaiką. 
Ištrūko iš valandų tėkmės tam, kad padarytų savo šlykštų darbą. 

Baigdama tobulinti savo alibi, ji sugalvojo paskutinę detalę: 
žudiko skambutį tą patį vakarą ligoninėje. Vadovaujantis papras- 
čiausia logika, tas žingsnis išbraukė ją iš įtariamųjų. Nors machi- 
nacija paprasta. Kai sugrįžo iš vandens valymo stoties, smuko į 
taksofono kabiną. Surinko komutatoriaus numerį, pasakė savo 

pačios pavardę, paskui, kol buvo sujungta, grįžo į savo palatą ir 
pakėlė telefono ragelį. Kad ir kaip ten būtų buvę, niekas negirdėjo 
jos pokalbio... 

Ausyse suskambo Rišaro Morazo juokas: „Įsivaizduoji, kaip aš 
su savo pūzru lendu į kabiną?“ Ne, to įsivaizduoti negalėjau, bet 
puikiai įsivaizdavau Silvi, metro šešiasdešimt trijų ūgio, penkias- 
dešimt vieno kilogramo svorio (skrodimo išvada), vaidinančią 
ligoninėje vaiduoklius. 

Tą patį vakarą ji susisiekė su uošviais ir, pasinaudojusi dikto- 
fonu, perdavė paskutinį pranešimą: „Mergaitė šulinyje...“ Kaip ji 
sugebėjo pakeisti balsą? Kodėl ji rėmėsi Jura krašto skaičiuotėmis? 
Kam tokia košmariška sofistika? 

Mano šviečianti lazdelė užgeso. Užsidegiau naują. Atsakymų 
neturėjau, bet jaučiau, kad visuma sutampa. Silvi Simoni, archa- 
jiška krikščionė, susidėjo su Nelabuoju. Velnias ant Manonos 
nugaros buvo ji. Velnias, kurio bijojo Tomas Longini, buvo ji. 
Velnias, besivaidenantis name su laikrodžiais, taip pat buvo ji. 
Nebent buvo priešingai - ji pati patyrė tos lūšnos ir jos legendų 
poveikį. Šiaip ar taip, Silvi Simoni garbino šėtoną ir vardan jo 
paaukojo savo dukterį. 

Tas kultas negalėjo nepalikti pėdsakų. 

Name turėjo likti demono žymių. 

Koridoriuje dariau tą patį: plėšiau tapetus, tyrinėjau parketą. 
Nieko. Vonios kambarys. Darbas veltui. Du svečių kambariai. 
Jokio rezultato. Pirmame aukšte nuėjau į virtuvę. Slėptuvės nė 
ženklo. Valgomasis ir Jura stiliaus baldai. Visiškai nieko. 

Grįžau į svetainę. Pakėliau akis ir žvilgsnis užkliuvo už dviejų 
sijų, kurios kryžiavosi po gegnėmis penkių metrų aukštyje. Ne- 
pasieksi. Nebent pavyktų apžergti galerijos turėklus. 

Ant laiptelių įsikandau naują „Cyalume“ ir pabandžiau užsi- 
ropšti ant pagrindinės sijos. Keturiomis, perkėlinėdamas rankas, 
iš lėto judėjau, stengdamasis nežiūrėti į tuštumą. Kiekvieną kartą 

pajudėjęs į priekį padaužydavau į medžio šoną, ieškodamas nišos. 
Nieko, žinoma. Bet gal tai bus dviejų sijų sandūros vietoje... 

Pasiekiau susikirtimą. Statmena sija kilo virš kitų, įtvirtinta 
sandūros vietoje. Apžergiau siją ir apkabinau rankomis šį centrinį 
ramstį. Atgavau kvapą, paskui atsargiai pastuksenau kiekvieną 
šoną, tikėdamasis išgirsti duslesnį garsą. 

Ranka sustingo. Nelygumas, kaip tik už statmenos sijos. Mano 
pirštai sulindo į plyšį, pakėlė lentą. Aklomis įkišau ranką vidun, 
veidu prisiplojęs prie rąsto. Radau: plastikinis pakelis, viduje keli 
daiktai. Man pavyko jį ištraukti iš slėptuvės. 

Paketas, susuktas į permatomą plastikinę juostą ir dar kelis 
kartus apvyniotas lipnia juosta. Pasikišau pakelį po pažastimi, 
išspjoviau „Cyalume“, paskui apsisukau ant savo karties ir nu- 
slinkau prie turėklų. 

Pasiekęs grindis, išvyniojau radinį, prieš tai užsimovęs latek- 
so pirštines. Užsidegiau naują vamzdelį ir apžiūrėjau savo lobį. 
Atvirkščias kryžius. Biblija suteptais lapais. Suteptos ostijos. Rytų 
demono galva, juoda ir priešiška. Paleidau iš burnos „Cyalume“ 
ir sumurmėjau maldą šventajam Mykolui arkangelui: 


„tr jūs, dangiškosios milicijos kunigaikšti, 

vykdydamas dievišką valią, nugrūskit į pragarą 

šėtoną ir kitas piktąsias dvasias, 

kurios klaidžioja po pasaulį ir stengiasi pražudyti sielas... 


Pavyko. Puikiai. 

Silvi Simoni garbino velnią. 

Ji paaukojo jam savo vaiką vardan sutarties ar kitokio kliede- 
sio... 

Vėl sudėjau savo grobį, suvyniojau į apsiaustą ir atsistojau. 
Mane purtė drebulys, tad pasitryniau rankas, pečius. Radau tai, 
ką buvo galima sumedžioti šiuose namuose. 

Dabar, kai pasidarė aišku, kad patekau į velnio teritoriją, turėjau 
pasikalbėti su žmogumi, kuris melavo iš pat pradžių. Žmogumi, 
kurį Tomas ir Manona, du vaikai, tikėję, kad jiems grasina Nela- 
basis, tikrai turėjo aplankyti. 

Vienintelį, kuris galėjo juos išklausyti. 

— Kas jus apsėdo? 

Čiupau tėvą Mariotą už marškinėlių ir prispaudžiau prie spin- 
telės durų. Jis lankstė komandos marškinėlius. Zakristija panėšėjo 
į drabužinę. Dvi eilės metalinių spintelių, pakabos virš vidurinio 
suolo. 

- Atėjo laikas teisybei, tėve. Reikia jus papurtyti, kitaip galiu 
susinervinti. Iš tikrųjų. Kunigas ar ne kunigas. 

- Jūs išprotėjote? 

- Jūs vis dėlto žinojote teisybę apie Manoną ir Silvi. 

- Aš... 

- Jūs žinojote, kad pavojus ten. Kad blogis gyvena toje lūš- 
noje! 

Įpykęs vėl pritrėškiau jį prie spintelių. Jis paslydo ir atsisėdo 
ant žemės, spausdamas prie savęs marškinėlius. Apatinė lūpa dre- 
bėjo. Smilkiniuose tvinksėjo gyslos. Oda darėsi beveik violetinė. 
Pakišau jam po nosimi pažymėjimą. 

—- Aš ne žurnalistas, tėve. Toli gražu ne. Taigi laikas prisipa- 
žinti, kol neapkaltinau jūsų kaip žudiko bendrininko. Oui tacet, 
consentire videtur! 

Lotyniškas sakinys, reiškiantis „tas, kuris tyli, sutinka“, atrodo, 
galutinai jį pribaigė. Jis žiopčiojo kaip žuvis ant smėlio. Akys 
nepaliaujamai mirkčiojo. 

- Jūs... 

- Tomas lankėsi pas jus. Jis perspėjo, kad Manonai grasinama, 
kad jos motina apsėsta velnio. Bet jūs rimtai neišklausėte tų pa- 
sakojimų. Jūs šiuolaikinis kunigas, ar ne? Taigi jūs... 

Nutilau. Jo veide atsispindėjo didžiulė nuostaba. 

- Silvi Simoni apsėsta? - suvapėjo. - Ką čia kalbate? 

Stojo minutė tylos. Jis aiškiai nesuprato, apie ką aš kalbu. Nu- 
leidau balsą: 

- Name su laikrodžiais radau šėtoniškų daiktų. Prieš nužudy- 
mą Tomas Longini perspėjo aplinkinius. Jis kalbėjo apie velnią, 
kuris grasina Manonai. Kalbėjo apie realų pavojų. Bet niekas jo 
nesiklausė. - Įbedžiau akis į jo šviesius vyzdžius. - Gal jis jūsų 
neaplankė? 

= Jis tai ne... 

Kunigas sunkiai atsikėlė ir atsisėdo ant suolo. 

— Kas buvo atėjęs? 

— Silvi... Silvi Simoni. Keletą kartų. 

- Tokios būklės? 

Tėvas Mariotas, sunkiai kvėpuodamas, pakratė galvą. Jis atrodė 
nuoširdus ir nustebęs. 

— Silvi niekada nebuvo apsėsta. 

- Tai kas buvo? 

- Manona. Ji rodė apsėdimo požymius. 

—- KĄ? 

— Sėskitės, - sušvokštė jis. - Papasakosiu. 

Ir aš nudribau ant suolo. Mano statinys vėl ėmė griūti. Mariotas 
atidarė vieną spintelę ir ištraukė iš jos butelį su rusvu žaižaruo- 
jančiu skysčiu. Ištiesė jį man: 

- Jūs atrodote turintis galvoje smegenų, tai jums nepakenks. 

Atsisakiau ir prisidegiau „Camel“ cigaretę, tiesa, ne iš karto. 
Kunigas nurijo gurkšnį. 

— Pirmyn. Klausau jūsų. 

- Pirmą kartą Silvi atėjo 1988 metų gegužės mėnesį. 

- Kokie buvo apsėdimo požymiai? 

— Manona rengdavo apeigas, aukodavo. 

— Duokite pavyzdžių. 

- Šalia jų pirmojo namo buvo ferma. Valstiečiai pasiskundė. 
Manona vogdavo iš motinos žiedus. Užmaudavo juos viščiukams 
ant kaklų. Paukšteliai nugaišdavo po kelių dienų, nes augdavo ir 
žiedai juos uždusindavo. 

— Vaikai būna žiaurūs. Bet tai nereiškia, kad jie apsėsti. 

- Ji taip pat suluošino savo vėžlį. Pirmiausia nupjovė kojas, 
paskui galvą. Paaukojo pentagramos centre. 

— Kas jai parodė tą ženklą? 

— Silvi manė, kad tėvas prieš mirtį. 

- Jis buvo satanistas? 

— Ne. Bet jis buvo nepastovus. Silvi nuomone, jis norėjo suga- 
dinti savo dukterį tik dėl to, kad turėjo iškrypusių polinkių. 

— Tarp tėvo ir dukros buvo dar kas nors? 

- Silvi niekada apie tai nekalbėjo. Ji teigė, kad Manona nėra 
auka. Priešingai. Ji buvo... apsėsta. 

- Ką jūs jai atsakėte? 

- Pabandžiau nuraminti. Daviau jai dvasinių patarimų. Variau 
pas psichologą... 

- Ji nuėjo? 

— Ne. Grįžo po mėnesio. Dar labiau įsiaudrinusi nei pirmą 
kartą. Sakė, kad tai namas apsėstas demonų. Kad šėtonas iššoko 
iš vieno laikrodžio ir apsigyveno dukros kūne. Kaip aš galėjau 
tikėti tokiais pasakojimais? 

— Manona darė ir daugiau sadistiškų darbų? 

- Ji žudė gyvūnus. Kalbėjo nešvankybes. Kai Silvi paklausdavo, 
kodėl ji taip elgiasi, atsakydavo, kad klauso įsakymų. 

— Kieno įsakymų? 

— Demonų. 

— Paduokite man butelį. 

Nugėriau gerą gurkšnį. Krūtinę nudegino. Vėl pamačiau gra- 
žią šviesiaplaukę mergaitę. Dabar ji man atrodė kelianti nerimą, 
užsidariusi, pavojinga. Atidaviau butelį Mariotui. 

— Tą kartą išklausėte ją rimtai? 

- Taip, bet nepateisinau jos lūkesčių. Liepiau jai kuo greičiau 
apsilankyti Bezansone pas mano pažįstamą psichologą. 

- Ji jūsų paklausė? 

— Tikrai ne. 

— Ko ji pageidavo? 

- Egzorcisto. 

Ir vėl sudužo mozaika, ėmė ryškėti kiti motyvai. Silvi bijojo 
Manonos. Ji bijojo velnio. Ji bijojo savo namo. Uoli krikščionė, ji 
manė, kad ją supa dvasios ir puola per brangiausią jai žmogų — 
dukterį. 

Vėl prakalbau: 

- Jų namuose radau satanistų daiktų. Atvirkščią kryžių, suteptą 
Bibliją, velnio galvą... Kieno tie daiktai? 

- Manonos. Silvi juos rado jos kambaryje. 

- Tai absurdas. Kas jai galėjo duoti tuos daiktus? 

- Niekas. Ji rado juos rūsyje. Po namo pamatais. Visada sklido 
kalbos, kad namas pastatytas raganių ir... 

- Žinau. Bet tie daiktai nėra tokie seni. Kas buvo po to? 

Tėvas Mariotas neatsakė. Jis iš lėto glostė skystus plaukus ant - 
rausvos kaukolės. Veidas nurimo, bet dabar atrodė sunkesnis, se- 
nesnis. Trūktelėjęs dar gurkšnį alkoholio, jis pagaliau sumurmėjo: 

- Vasarą nieko. Ta istorija neišėjo man iš galvos. Nuolat dviračiu 
važinėdavau aplink jų namus. Norėjau paskambinti prie durų, 
paklausinėti, kaip sekasi. Silvi nebeateidavo į mišias. Ji pyko ant 
manęs, kad nežaidžiu pagal jos taisykles. 

- Žaidžiate? Jūs tai vadinate žaidimu? 

- Paklausykite, - atsakė jis tvirtesniu balsu. - Niekas negalėjo 
įsivaizduoti, kad reikalai nueis taip toli. Niekas, girdite? 

- Jūs manėte, kad Silvi viską prasimano? 

- Ta šeima turėjo problemų, ir viskas. Tikra psichozė. Mūsų 
dienomis dar tikima apsėdimu. 

— Pažįstu ne vieną, dirbantį Romos kurijoje ir tuo tikintį. 

— Na, gerai. Bet aš esu kunigas... 

- Šiuolaikiškas, supratau. Kodėl Silvi nepersikėlė gyventi 
kitur? 

- Jūs jos nepažinojote. Užsispyrusi kaip asilas. Ji nėrėsi iš kailio, 
kad įsigytų tą namą. Nebuvo nė kalbos, kad jį paliktų. 

- Ji dar buvo atėjusi pas jus? 

Mariotas dar išgėrė. Artėjo istorijos kulminacija. 

— Rugsėjo pabaigoje, - prabilo šiurkščiu balsu. - Tą kartą buvo 
rami. Ji atrodė... nežinau, kaip jums pasakyti... abejinga viskam. 
Ji gedėjo savo dukrelės. Sakė, kad Manona mirusi. Kad dabar jos 
namuose su ja gyvena kažkas kitas. 

— Manona nepasitaisė? 

- Ji nusišlapino ant Biblijos. Masturbavosi prieš vieną kaimyną. 
Kalbėjo lotyniškai. 

Keletas tiesų, ne visai aiškių. Kai Tomas Longini kalbėjo apie 
Manonai grasinantį „velnią“, jis kalbėjo ne apie Silvi, jis kalbėjo 
apie baisią jėgą, kuri po truputį keitė jo jaunąją draugę. Kai ponia 
Bon užsiminė apie „pavojingus žaidimus“, juos inicijuodavo ne 
Tomas, bet Manona. Visa tai būtų buvę galima išspręsti kokia- 
me nors institute su šizofrenijos specialistais. Mariotas kalbėjo 
toliau: 

— Tą dieną Silvi man iškėlė ultimatumą. Ji mane perspėjo, kad 
jei nieko nesiimsiu, tai pradės veikti pati. Iš pradžių nesupratau. 
Ta istorija man buvo pasidariusi visai neaiški. Ji man nedavė 
ramybės visą spalį ir kartojo, kad aš nieko nesuprantu. Kad aš 
netikras kunigas. Ji nuolat cituodavo ištrauką iš Pauliaus laiškų 
tesalonikiečiams: „...tada jau apsireikš Nedorėlis, o Viešpats Jėzus 
sunaikins jį savo burnos kvėpimu ir sutriuškins savo didingu 

atėjimu“*. - Mariotas atgavo kvapą. - Nebežinojau, ko griebtis. 
Imtis egzorcizmo! Kodėl nepasiuntus ant laužo? Kiekvieną kartą 
kartojau Silvi, kad skubiai apsilankytų pas psichiatrą. Galų gale 
pasakiau, kad imsiuosi to pats. Tam tikra prasme, manau... Manau, 
kad paskubinau įvykius. Taip ir nesužinojau teisybės apie Manoną, 
bet Silvi tiko beprotnamiui. 

Mariotas buvo teisus, bet Silvi beprotystė turėjo savo logiką. 
Moteris nebuvo karštakošė, nepanikavo, ji kruopščiai parengė 
savo planą. Ne dėl to, kad išvengtų kalėjimo, bet norėdama išgel- 
bėti dukros vardą. Kad niekas negalėtų įtarti jos elgesio priežasčių. 

- Lapkričio mėnesį ji nebeatėjo. Maniau, tikėjau, kad viskas 
susitvarkė. Kas buvo toliau, jūs žinote. Visi žino. 

Tėvas Mariotas vėl nutilo. Jis ir šiandien dar bandė išmatuoti 
savo klaidų bedugnės gylį. Vos girdimu balsu pridūrė: 

- Nuo tada gyvenu abejodamas. 

— Abejodamas? 

- Formaliai neturiu įrodymų prieš Silvi. Galų gale, tiesa gali 
būti visai ne tokia... 

— Kodėl neperspėjote žandarų? 

— Neįmanoma. 

- Kodėl? 

— Labai gerai žinote kodėl. 

— Ji jums pasisakydavo per išpažintį? 

- Taip, kiekvieną kartą. Kai išgirdau apie mažylės nužudymą, 
pats sukapojau klausyklą kirviu. Taip jos ir neatstačiau. Nebega- 
lėjau klausyti išpažinčių šioje bažnyčioje. 

— Tai todėl įrengėte kabiną šalia, koridoriuje? 

Jo tylėjimas reiškė teigiamą atsakymą. Klausyklos prisiminimas 
priminė dar kai ką: 

— Kas, jūsų nuomone, viduje parašė „Aš tavęs laukiau? 


*2 Tes 2, 8. 

— Nežinau. Nenoriu žinoti. 

Užbaigiau įvykių chronologiją. 

— Ar po dramos dar matėte Silvi? 

- Žinoma, šis miestelis mažytis. Bet ji manęs vengė. 

— Daugiau nebuvo atėjusi išpažinties? 

— Niekada. Jos tylėjimas buvo kaip akmuo. - Jis išskėtė pirštus 
ir rankomis lyg atstūmė kažką nuo savęs. - Milžiniškas akmuo, į 
kurį atsimušė mano klausimai. Jis mane aptvėrė siena, suprantate? 

— Kai išgirdote apie Silvi Simoni nužudymą pereitą vasarą, ką 
jūs pagalvojote? 

— Sakau jums, kad nebenoriu apie tai galvoti. 

- Gal šiame mieste yra žmogus, kuris žinojo teisybę. Žmogus, 
kuris nusprendė atkeršyti už Manoną. 

- Nužudymas patvirtintas? Žandarai niekada nesakė, kad... 

- Aš jums sakau, aš. Ką galvojate apie Tomą Longini? 

Kunigas vėl išsigando. 

— Ką Tomas? 

- Kai jį apkaltino Manonos nužudymu, jis pažadėjo, kad sugrįš. 
Jis galėjo atkeršyti už mergaitę. 

- Jūs beprotis. 

— Aš neišgalvojau Silvi lavono. 

— Palikite mane. Turiu melstis. 

Jo skruostais ritosi ašaros. Atrodė ramus. Niekas, regis, nebe- 
galėjo jo sujaudinti. Jis jau kalbėjo garsiąją 22 psalmę: 


Nesitolink nuo manęs, nes man sunku, 

Ir nėra, kas man padėtų! 

Esu lyg ant žemės išlietas vanduo; 

Visi mano kaulai išnarstyti; 

Lyg vaškas mano širdis ištirpusi krūtinėje.* 


* Ps 22, 12; 22, 15. (Senojo Testamento citatos - A. Rubšio vertimas.) 

Jo balsas užgeso už manęs, man einant per bažnyčią. 

Šventoriuje visa krūtine įkvėpiau nakties oro. Aikštė skendėjo 
tamsoje ir tiksliai atspindėjo mano sielos būseną. Juoda, ledinė 
vieta be gairių ir šviesos. 

Staiga nakties tamsą perskrodė žibintų šviesos. 

Automobilis stovėjo aikštėje. 

Mėlynas kapitono Sarazeno „Peugeot“. 

„Ne per anksti“, - pamaniau sukdamas prie automobilio. 

- Sėskite. 

Apėjau automobilį ir įsitaisiau keleivio vietoje. Salone tvyrojo 
nepaprastai gaivus kvapas. Nepriekaištinga švara, kuri tave su- 
menkina ir kelia baimę, kad ištepsi apmušalus. 

- Jūs geriate tarnyboje, majore? 

Mano išgerto prasto alkoholio tvaikas. 

— Aš ne tarnyboje. Kaip tik atostogose. 

— Dabar jums kas nars paaiškėjo? 

Neatsakiau. Prietemoje žandaras šypsojosi. Jis padėjo man ant 
kelių automatinį pistoletą, paskui ramesniu tonu ėmė aiškinti: 

- Jūs išėjote iš bažnyčios. Atrodote lyg išgirdęs stulbinamą 
žinią. Tikriausiai kalbėjotės su Mariotu. 

- Gal jūs papasakotumėte man apie savo tyrimą? Laimėtume 
laiko. 

— Daviau jums dieną. Pasakykite, ką sužinojote. Pažiūrėsiu, ar 
verta jums padėti. 

Pagalvojau apie pasikeitusią jo nuotaiką. Bet nebeturėjau ko 
prarasti. Trumpai išdėsčiau tai, ką sužinojau. Apsėsta Manona. 
Motina ją nužudo norėdama kartu nužudyti velnią. Alibi paren- 
gimas. Kerštas už vaikažudystę po keturiolikos metų. 

Žandaras tylėjo. Nebesišypsojo. 
 - Kas, jūsų nuomone, atkeršijo už Manoną? - paklausė pa- 
galiau. 

- Tas, kuris mylėjo ją kaip seserį. Tomas Longini. 

- Jūs jį radote? 

— Ne. Bet tai mano pirmasis tikslas. 

— Kodėl jis ėmė veikti po keturiolikos metų? 

— Todėl, kad tuo metu berniukas tebuvo keturiolikos. Jis su- 
brandino planą, jo ryžtas padidėjo. Jis pažadėjo grįžti ir sugrįžo. 

- Tai jis taip pat įniršęs pamišėlis? Ė 

Neatsakiau. Automatiškai ištiesiau ranką į „Camel“ pakelį. 
Prisidegti čia cizą būtų nepagarba. Vėl stojo tyla. 

- Dabar jūsų eilė. Kokios stadijos jūsų tyrimas? 

- Maždaug tokios pat kaip ir jūsų. 

- Jūs sutinkate su mano išvadomis? 

- Pritariu jums dėl motinos kaltės. Bet įrodymų turiu ne dau- 
giau negu jūs. Niekada neturėjau progos perskaityti bylos medžia- 
gą. Tokiai senai bylai įsigaliojo senaties terminas. Manau, kad bylą 
sužlugdė teisėjas de Vitas. 

- Kodėl? 

- Per vėlu jį paklausti. Mirė prieš dvejus metus. 

- Dėl Silvi žudiko sutinkate su manimi? 

- Ne. Ne Tomas Longini. Tai neįmanoma. 

Jo balsas skambėjo tvirtai. 

— Kąjūs apie tai žinote? Jūs jį suradote? 

— Aš visą laiką jį sekiau. 

- Kur jis? - sušukau. 

-— Prieš jus. 

Mano burna perdžiūvo. 

- Aš esu Tomas Longini. Pažadėjau grįžti ir sugrįžau. Pažadėjau 
išnarplioti bylą ir tapau žandaru. Net kapitonu. Bezansone. Kai 
Silvi buvo nužudyta, man pavyko gauti šią bylą. 

— Vietiniai žino, kas jūs? 

— Niekas to nežino. 

— Aš jumis netikiu. Jūsų istorija neįmanoma. 

— Tai Manonos mirtis yra neįmanoma. Negalėjau su ja susi- 
taikyti. į 

- Jūs visada žinojote, kad Silvi - vaikažudė? 

- Paauglystėje buvau tuo įsitikinęs. Manona bijojo, bijojo savo 
motinos. Vėliau suabejojau. Dabar vėl esu įsitikinęs. 

- Kas, jūsų nuomone, nužudė Silvi? 

Jis atsakė nesuabejojęs: 

- Velnias. 

Nusišypsojau. Nėra ko' veltis į naujus prietarus. Bet Longini- 
Sarazenas pasilenkė prie manęs. 

- Jūs kai ko nežinote. Svarbiausio dalyko, kad viską suprastu- 
mėte. Manona iš tikrųjų buvo apsėsta. Velnias išsirinko ją. 

Tai buvo sąmokslas. Kuoktelėjusių sąmokslas! Įsidėjau savo 
šaudyklę į dėklą ir patraukiau durelių rankenėlę. 

— Pakankamai apie tai prisiklausiau. 

Sarazenas užblokavo mano dureles. 

— Tai tos istorijos esmė. Taigi nebūkit bekiaušis ir eikit iki galo! 

Gerklėje pajutau dervos skonį. Liežuvis ištino, burna pasidarė 
gliti. 

— Buvau su ja, kai visa tai vyko, - tarė. - Mes nesiskyrėme. Ji 
tapo kažkokia kitokia. Demonas. 

- O šiandien velnias sugrįžo atkeršyti, ar ne? 

— Nekalbu jums apie Fauną ožio galva. Kalbu apie tamsybių 
jėgą, kuri veikė kito rankomis. 

— Kas? 

- Dar nežinau. Bet surasiu. 

— Kokie jūsų įkalčiai? 

- Paprasti. Velnias visada keršija vienodai. Buvo ir kitų nužu- 
dymų su vabzdžiais, kerpe ir taip toliau. 

- Ne. Paskelbiau paiešką. Šalies mastu. Niekas niekada nekentė 
tokių kančių kaip Silvi Simoni. Joks žudikas niekada neardė kūno 
rūgštimi ir vabzdžiais. 

— Prancūzijoje ne. Bet kitur taip. 

- Kurė 

- Italijoje. Žvėris smogė ten. Katanijoje, Sicilijoje. Žvėris ne- 
pripažįsta sienų. 

Sarazenas kalbėjo įsitikinęs. Pakankamai, kad vėl imčiau abe- 
joti. Pamačiau Pazuzu kaukę, paskui atsipeikėjau. Visada yra 

galimybė, kad žudikas pasivadins velniu ir klaidžios po Europą. 
“ Sarazenas pridūrė: 

— Kad ir kaip būtų, jūsų bičas su manimi sutiko. 

— Kas? 

— Lukas Subeira. 

— Jūs su juo matėtės? Jūs jį pažįstate? 

— Kartu dirbome. Bet jis nepanašus į jus. Jis tikėjo velniu. Jus 
reikėjo išmėginti. Todėl leidau jums kapstytis pačiam. 

- Ką Lukas išsiaiškino tirdamas bylą? 

- Tiek, kiek aš. Tiek, kiek jūs. Po to išvyko į Italiją. Daugiau 
nedavė jokio gyvybės ženklo. 

Nauja netikėta žinia, ugnis ir vanduo. Euko informacija: Lukas 
vyko į Kataniją Sicilijoje pereitą rugpjūtį, 17 dieną. 

- Štai ką siūlau, - tarė Sarazenas. - Jūs keliaujate į Italiją. Aš 
toliau rausiuosi čia. Juk jūs pasiūlėte dirbti kartu. 

Palikdamas čia bendrininką, nieko neprarasiu. O jei pėdsakai 
veda į Siciliją, turiu ten vykti. Čiupau už rankenėlės. 

- Pirmiausia patikrinsiu jūsų informaciją apie Italiją. Jei ji 
pasitvirtins, važiuosiu. 

Atidariau dureles. Sarazenas čiupo man už rankos. 

- Prieš išvykdamas apsilankykite Maloningosios Dievo Moti- 
nos vienuolyne. Ten, kur aptiktas kūnas. 

— Kodėl? 

— Velnias paženklino savo nusikaltimą. 

Akimirką pagalvojau apie krucifiksą, bet žandaras kalbėjo apie 
ką kita. 

— Kur turiu ieškoti? 

— Raskite pats. Visa tai įšventinimas, suprantate? 

— Suprantu. Turite baterijų? 

- Pronto?* 

Ką tik buvau surinkęs Džovanio Kalačūros, Milano prokuroro 
pavaduotojo, mobiliojo telefono numerį. Prieš metus tyriau su 
juo vieno Romos gydytojo nužudymą Paryžiuje. Man tai buvo 
kruvina žmogžudystė, jam - kerštas ir autoriteto griovimas. O 
tarp mūsų tvirta draugystė. 

- Pronto? 

Įspraudžiau ragelį po smakru, nes kelias darėsi vis labiau vin- 
giuotas. Vėjas kilnojo mano automobilį, o eglių viršūnės linko 
prie mano žibintų šviesos pluoštų. Važiavau Maloningosios Dievo 
Motinos vienuolyno link. 

- Sono** Matas Diurėjus. 

— Matas? Come stai?*** 

Balse skambėjo juokas. Balsas gaivus. Toli šaukia iki mano 
košmarų. Paaiškinau, kodėl skambinu. Žmogžudystės aplinkybės. 
Galimybė, kad panaši žmogžudystė įvykdyta Sicilijoje. Italų kalba 
lengvai slydo nuo liežuvio. Pareigūnas prapliupo juoktis. 

— Niekada negalėčiau dirbti prie panašių bylų. Pernelyg niūrios. 
Ką turėčiau padaryti? 


* Alio. (It.) 
** Čia... (It.) 
*** Kaip laikaisi? (It.) 

- Surink informaciją apie nusikaltimą Katanijoje. 

- Okei. Žinai, kada jis buvo įvykdytas? 

— Ne. Manau, kad nelabai seniai. 

— Ir tai skubu? 

- Dega. 

- Imsiuosi paieškos. Tuoj pat. 

Padėkojau jam. Neužsiminiau, kad sekmadienis ir jau 21 valan- 
da. Neužsiminiau, kad neskambinau šešis mėnesius. Mano drau- 
gystės koncepcija: jokios pareigos, išskyrus atsakymą reikiamu 
momentu. Spaudžiau akceleratoriaus pedalą ir kilau vis aukščiau. 

Prisiminiau savo pirmąjį apsilankymą Maloningosios vie- 
nuolyne: gyvas kalnas, vandens siautėjimas... Dabar viskas buvo 
juoda. Grasinimų ir bukaprotiškumo raizgalynė, blaškoma vėjo. 
Sarazeno žodžiai nėjo iš galvos ir kiekviename posūkyje vartėsi į 
visas puses lyg jūros bangos, bedaužančios nukrypusį nuo kurso 
laivą. 

Pasirodė Maloningosios Dievo Motinos fundacijos informaci- 
nis skydas. Paspaudžiau. Nėra ko nė galvoti apie skambinimą prie 
misionierių durų arba pusvalandžio kelionę pėsčiomis. Aukščiau 
turėjo būti kitas kelias, vedantis tiesiai į belvederį. Baigiantis ant- 
rajam kilometrui aptikau taką su nuoroda į Šiurkščiąją uolą - tą 
pavadinimą minėjo Marilina Rozarias. 

Kračiausi dar dešimt minučių. Kairėje pamačiau automobilių 
stovėjimo aikštelę su raudonos žemės danga. Informacinis skydas: 
ŠIURKŠČIOJI UOLA. 1 700 METRŲ VIRŠ JŪROS LYGIO. Nepasukau į 
aikštelę ir per aukštą žolę nuvažiavau toliau. Absurdiškas instink- 
tas, kad manęs niekas nepastebėtų. Išjungiau variklį, atsidariau 
dėtuvę ir įsidėjau į žibintuvėlį Sarazeno duotas baterijas. 

Išlipus į veidą smogė vėjas. Vėjo šuorai vienas po kito, regis, 
mėgino nuplėšti man apsiaustą ir priplakti jį atgal prie manęs. Su- 
sikūprinęs nuo audros, ėjau takeliu. Jis vedė į nuvalytą esplanadą, 
apstatytą stalais ir mediniais suolais. Toliau apačioje mačiau mane 

dominančią lygumą. O tarp esplanados ir lygumos - išpūstas 
juodas eglių klostes. 

Įlindau į girią orientuodamasis tik pagal krioklio šniokštesį, 
kuris mane pasiekdavo tarp vėjo staugsmų. Tanki augmenija 
trukdė judėti. Veidą draskė šakos. Gervuogės kliudė kiekviename 
žingsnyje. Man skverbiantis per krūmus po kojomis gurgždėjo, 
ridinėjosi smulkūs akmenys. 

Netrukus visiškai pasiklydau ir ėmiau nebeskirti, kur šniokščia 
vanduo, o kur šlama lapai. Nusprendžiau eiti toliau šlaitu: jis tikrai 
nuves mane į kokią nors laukymę. 

Pagaliau išlindau iš už medžių kaip iš už scenos užuolaidos 
pažįstamą vaizdą. Menkos žolės ratas, už jo bedugnė. Šviečiant 
mėnuliui viskas atrodė pasidabruota. Keletą sekundžių bandžiau 
rikiuoti savo mintis, paskui nuėjau pirmyn. Longini-Sarazenas 
sakė: „Velnias paženklino savo nusikaltimą.“ Taigi, čia yra pėd- 
sakas, šėtoniškas įkaltis. Ar jį aptiko žandarai? Ne. Vienintelis 
Sarazenas grįžo į šią vietą ir surado šią detalę. 

Dabar buvau prie uolos krašto, kaip ir per pirmąjį apsilankymą. 
Atsigręžiau į žole apaugusį plokščiakalnį ir susimąsčiau. Žanda- 
rai - Bezansono skyriaus profesionalai, kvadratas po kvadrato, 
kruopščiai išnaršė vietovę, pervertė kiekvieną lopinėlį žemės, 
kiekvieną žolės kuokštą. Ką galėjau padaryti daugiau, vienas ir 
viduryje nakties? 

Sutelkiau dėmesį į egles tolumoje. Jos panėšėjo į juodų karių 
falangą. Gali būti, kad žandarai pasitenkino apžiūrėję laukymę... 

Niekam nešovė į galvą gerai iškrėsti mišką. 

Niekam, išskyrus Sarazeną. 

Palypėjau šlaitu ir sustojau prie spygliuočių laukymės. Darbas 
atrodė neįmanomas - tamsoje apžiūrinėti žemę, šaknis, kamienus. 
Ir neaišku, ko ieškoti. Nebemąstydamas nėriau į tamsą ir uždegiau 
žibintuvėlį. Pradėjau nuo centro, nes per jį einančioje ašyje už 

šimto metrų buvo paguldytas kūnas. Pasilenkęs bandžiau ką nors 
įžiūrėti ant žemės. Apžiūrinėjau kiekvieną kamieną, sklaidžiau 
šakas, naršiau atžalyną. 

Nieko. Per dešimt minučių ištyriau tik keletą kvadratinių met- 
rų. Eglių vainikai prasidėjo labai žemai. Jei ten gali ką nors rasti, 
įrašą žievėje, piešinuką, tai tik maždaug per metrą nuo žemės ir 
pirmųjų šakų. Susirietęs dvilinkas, beveik klūpėdamas, tyrinėjau 
toliau, daugiausia dėmesio skirdamas kamienų apačiai. 

Po pusvalandžio atsistojau. Iškvepiamas oras kristalizavosi į 
garo debesėlius. Vėl degiau, bet kartu buvau sukaustytas, purto- 
mas šalčio. Nuo vėjo neišsigelbėjau net čia, po šakomis. 

Atkišau galvą ir vėl puoliau į dyglius. Prakaituodamas, dre- 
bėdamas, viena ranka skleidžiau dyglius, kita čiupinėjau plikus 
kamienus. Nieko. 

Staiga pirštai apčiuopė liniją. 

Ilga įranta, susisukusi, vingiuojanti. 

Nuplėšiau stiebus, kad mano lemputės šviesa galėtų prasi- 
skverbti. Mano širdis sustojo. 

Aiškiai, smailiomis raidėmis peiliu buvo išraižyta: 

AŠ GLOBOJU TAMSYBIŲ ŽMONES. 

Velnio įrašas? Per penkiolika teologijos studijų metų niekada 
negirdėjau tokio termino. Pastebėjau dar vieną detalę. Žievėje 
išraižytos raidės buvo labai savotiškos formos. Atpažinau rašy- 
seną. Tokiu pačiu braižu parašytas šviečiantis užrašas klausyk- 
loje. Ta pati ranka paliko šį užrašą ir perspėjimą: AŠ TAVĘS 
LAUKIAU. 

Tik pagalvojau: „Vienas vienintelis priešas", ir mano kūnu per- 
bėgo virpulys. Mobilusis. Nenuleisdamas akių nuo užrašo, išsi- 
laisvinau iš šakų ir įkišau ranką į kišenę. 

— Alio? 

— Pront... 

Kalačūros balsas, bet ryšys blogas. Pasisukau ir surikau: 

- Džovani* Ripetimi!* 

- „„Piu... tard...** 

- RIPETIMI! 

Dar sykį pasisukau ir sugavau jo žodžius, atplaukiančius lyg 
papliūpos: 

- Paskambinsiu tau vėliau, jei ryšys... 

— NE! Viskas gerai. Jau turi naujienų? 

- Turiu bylą. Lygiai tokie patys kliedesiai: puvinys, musės, 
įkandimai, liežuvis. Neįtikėtina. 

— Auka moteris? 

- Ne. Vyras. Trisdešimtmetis. Bet abejonių nekyla. Tai toks 
pat triukas. 

Taigi serijinis žudikas veikė visoje Europoje tokiu pačiu meto- 
du. Žudikas, kuris įsivaizdavo pats esąs šėtonas... 

- Ar greta kūno buvo religinių simbolių? Ar jis buvo išnie- 
kintas? 

- Turbūt taip. Jo burnoje rastas krucifiksas. Lyg... Pagaliau tai 
juk simbolis. 

- Viskas įvyko Sicilijoje? 

- Taip. Katanijoje. 

— Kada? 

— 2000 metų balandį. 

Pagalvojau: didelė teritorija, žudynes skiria keliolika metų, 
nesikeičiantis modus operandi***. Jokių abejonių, serijinis žudikas. 
Italas kalbėjo toliau: 

- Nori, kad atsiųsčiau bylą? Mes... 

— Ne. Atvyksiu pats. 

- Į Milaną? 

— Aš Bezansone. Man prireiks kelių valandų kelio. 


* Pakartok! (It.) 
** Vėliau. (It.) 
*** Veikimo būdas. (Lot.) 

- Tikrai? | 

— Taip. Negaliu tau paaiškinti telefonu, bet byla ima aiškė- 
ti. Serijinis žudikas, įsivaizduojantis esąs velnias. Jis smogė čia, 
Bezansone, pereitą birželį. Ir, be abejo, kažkur kitur Europoje. 
Skubiai susisieksiu su Interpolu. Po Italijos ir Prancūzijos jis... 

- Nutrauksiu tave, Matai. Žudynės Katanijoje nėra tavo kuok- 
telėjusio tipo darbas. 

Ryšys vėl tapo prastas. Pabandžiau ieškoti geresnės padėties. 

— Ką? 

— Sakau: nusikaltimas Katanijoje ne tavo kvaišos darbas! 

— Kodėl? 

— Nes kaltininkas suimtas! 

- KĄ? 

— Tai moteris. Aukos žmona. Agostina Džeda. Ji prisipažino. 
Papasakojo visas smulkmenas: naudotos medžiagos, vabzdžiai, 
įrankiai. Seselė. 

- Kada ją suėmė? 

- Po kelių dienų nuo nužudymo. Ji visiškai nesipriešino. 

Mano statinys vėl sugriuvo su trenksmu. Neįmanoma, kad ta 
italė būtų nužudžiusi Silvi Simoni, nes jau sėdėjo už grotų. Bet 
taip pat neįmanoma, kad du skirtingi žudikai naudotų tokį neį- 
prastą metodą. 

Pirštais apčiuopiau išraižytą žievę. AŠ GLOBOJU TAMSYBIŲ 
ŽMONES. Ką tai reiškia? 

Sustaugiau į aparatą: 

— „New Bristolyje“. Rytoj ryte, 11 valandą! 

III 
Agostina 

Kelyje paskambinau Sarazenui ir papasakojau, ką sužinojau. Įrašas 
žievėje, Salvatorės Džedos nužudymas. Dabar laikas veikti, veikti 
dviese ir dalintis informacija. Žandaras sutiko. Jis pats apie Italijos 
pėdsaką negalėjo pasakyti nieko. Jam pavyko per Interpolą gauti 
šiek tiek duomenų apie Agostiną Džedą, bet neteko tirti bylos 
anapus Alpių. 

Šveicarijos sieną kirtau 23 valandą ir apie vidurnaktį pervažia- 
vau Lozaną. Autostrada E62 ėjo palei Lemano ežerą. Nepaisant 
įtampos, išsekimo, aš pastebėjau pakrantės grožį naktį. Mies- 
tai - Vevė, Montrė, Lozana - panėšėjo į Paukščių Tako dalis, 
nukritusias ant kalvų. 

Keletą kartų skambinau Fuko. Atsiliepdavo tik atsakiklis. Įsi- 
vaizdavau, kaip jis patogiai su žmona ir sūnumi prie televizoriaus 
leidžia sekmadienio vakarą. Todėl šaltis ir nakties atšiaurumas 
man atrodė dar žiauresni. Prisiminiau tris savo įžadus: paklusnu- 
mą, neturtą, skaistybę. Viskas gerai. Nereikia pamiršti dar vieno 
įžado, kuris niekada manęs nepaliko: vienatvės. 

Pusė pirmos. Paskambino Fuko. Paprašiau, kad rytoj iš pat 
ryto išplėstų ir nužudymų naudojant vabzdžius paieškas. Šu- 
kuotų Europos mastu, susisiektų su Interpolu, sostinių policijų 

tarnybomis. Fuko pažadėjo padaryti, ką galės, bet tyrimas juk 
nelegalus, o Diumajė netrukus ims domėtis jo paties bylomis 
Kriminalinėje brigadoje. 

Pažadėjau paskambinti komisarei (turbūt visi manė, kad po 
kelių valandų būsiu savo kabinete) ir išjungiau telefoną. Už Eglio 
miesto šviesos dingo. Horizonte aiškiai brėžėsi tamsus Alpių ma- 
syvas. Tamsos apgaubtas kelias buvo tuščias. Išskyrus dvi labai 
baltas žibintų šviesas, kurios neseniai pasirodė mano užpakalinio 
vaizdo veidrodėlyje. 

Pirma valanda nakties. Martinji, Sionas. Artėjo kalnų siena. 
Įvažiavau į Sjero tunelį. Važiuodamas greičiau nei šimto penkias- 
dešimties kilometrų per valandą greičiu, aplenkiau keletą auto- 
mobilių, mačiau, kaip jų žibintų šviesos tolsta, paskui ima drebėti 
mano užpakalinio vaizdo veidrodėlyje ir susilieja su dangaus 
kūnų skleidžiama šviesa. Tačiau dvi balsvos šviesos neatstojo nuo 
manęs. Šimtas šešiasdešimt, šimtas septyniasdešimt... Akys savo 
vietoje. Du ksenono žibintai, kurie lyg adatos vėrė nakties audeklą. 

Tuneliai keitė vienas kitą. Apvalios arkinės gerklės, išraustos 
uoloje, ažūrinės galerijos, prilipdytos šlaite, stiklo vamzdžiai, 
pakabinti prie kalno. Pagaliau žibintai dingo. Kažkodėl pajutau 
palengvėjimą. Gal tai ir paprasčiausia paranoja, bet iš akių nėjo 
užrašas ant klausyklos: „Aš tavęs laukiau.“ Ir įrašas žievėje: „Aš 
globoju tamsybių žmones.“ Mintis, kad mano pėdomis seka žu- 
dikas maniakas, nebuvo absurdiška. 

Valstybinis dviejų juostų kelias. Kiekviename mieste prisivers- 
davau pristabdyti. Vi. Brigas. Valė šerdis. Peizažas vėl pasikeitė. 
Kelias susiaurėjo, tamsa tapo juodesnė. Jokio žibinto, nė vieno in- 
formacinio skydo. Sulėtinau greitį. Įvažiavau į Simplono tarpeklį. 

Kelias staigiai kilo aukštyn. Ėmė snigti. Abiejose kelio pusėse 
baltai švytėdamos kilo uolos, lyg būtų apipurkštos liuminoliu. Po 
ratais skraidė nukritusių spyglių debesėliai, eglės darėsi retesnės. 
Nė gyvos dvasios. 

Mano „Audi“ glostė vėjas. Į automobilį skverbėsi šaltis. Sku- 
bėjau atsidurti kitoje tarpeklio pusėje ir pradėti leistis. Tunelių 
ėmė rastis dar daugiau, nuogų, laukinių. Sienos iš akmens žiedų, 
betoninės rampos, išraustos šlaituose, kolonados, įspraustos po 
šėlstančia srove... 

Ėmiau matyti vizijas. Snaigės tapo paukščiais, arabeskomis, 
kinų rašmenimis, išsibarstančiais prieš mano priekinį stiklą. Iš- 
jungiau tolimąsias šviesas, nes nuo jų sniegas ėmė akinti. 

Nuovargis sklido po kūną, nuo jo silpo refleksai, lipo akys. Kiek 
laiko aš iš tikrųjų nemiegojau? Dėl aukščio pasikeitimo užgulė 
ausis ir tai visiškai mane atbukino... 

Nutariau sustoti kitoje tarpeklio pusėje, prie Italijos sienos, 
ir keletą valandų pamiegoti. Be kita ko, savo grafiką buvau pra- 
lenkęs. Galėjau vėl leistis į kelią apie 7 valandą ir būti Milane 
10 valandą. 

Staiga nušvito užpakalinis langas. 

Ksenono žibintai. 

Padidinau greitį ir žvilgtelėjau į užpakalinio vaizdo veidrodėlį. 
Mačiau tik baltą pašvaistę. Mano persekiotojas iki maksimumo 
padidino šviesų galingumą. Vėl ėmiau žiūrėti į kelią ir jau nieko 
nebemačiau, nes snigo dar smarkiau. O šviesa plieskė į užpaka- 
linio vaizdo veidrodėlį. Nuleidau jį ir sutelkiau dėmesį į pusnis 
palei kelią, vieninteles gaires, kad neišklysčiau iš asfalto kaspino... 

Pabandžiau atitrūkti nuo žibintų. Posūkis, ir mašinikė dingo. 
Apėmė baimė, ėmiau mąstyti. Kas čia? Sartiuji žudikas? Dar kas 
nors, įsipainiojęs į bylą? Ar tik agresyvus vairuotojas? 

Mano apmąstymus nutraukė švilpimas. 

Mano automobilį ką tik kliudė kulka. 

Spūstelėjau akceleratorių. Mane apėmė panika, ji užblokavo po- 
jūčius, mintis, refleksus. Prie kulkų pavojaus prisidėjo apledijęs 
kelias, pernelyg dažni posūkiai. 

Prieš savo valią ėmiau stabdyti. Užpakaliniame lange vėl viską 
užgožė šviesa. Sekundę dingtelėjo, kad susapnavau - švilpė ne 
kulka. Dėmesį į kelią sutelkęs vairuotojas negalėjo tuo pat metu 
šaudyti. Kaip atsakymas į mano mintis „Audi“ supurtė dar vienas 
smūgis, nuo kurio sudrebėjo visas korpusas. Taigi jie dviese. Vai- 
ruotojas ir šaulys. Puikus tandemas žmogaus medžioklei. 

Vėl padidinau greitį. Galvoje vienintelė mintis: neturiu jokio 
šanso. Jų automobilis atrodė galingesnis už mano. Jie dviese ir 
ginkluoti. O aš vienas, visiškai vienas. Mano ateitis panaši į šį 
kelią, kuriuo tenka važiuoti nieko nematant ir laukiant galo. 

Dabar važiavau įtraukęs galvą į pečius, prilipusiais prie vairo 
pirštais. Stengdamasis įveikti nerimą bandžiau rasti nors kruopelę 
vilties. Kartojau: „Tai ne užpuolimas... Aš nesužeistas... Aš...“ 

Užpakalinis stiklas ištiško į šukes. 

Į saloną plūstelėjo šaltis ir šviesa. Tą pačią akimirką ratai ėmė 
slysti. Variklis sustaugė. Mašinos užpakalį staigiai bloškė į kairę, 
paskui vėl užvažiavau ant kelio, slystelėjęs į dešinę. Dar viena 
kulka dingo pūgoje. Vėl pasukau vairą, paskui dar kartą, kol 
išlyginau automobilį. 

Man padėjo tunelis. Apšvietimas ir tiesus kelias keitė situaciją. 
Pasitaisiau užpakalinio vaizdo veidrodėlį ir ėmiau stebėti savo 
priešus. BMW. Sedanas tamsintais langais, juodas kėbulas blizgėjo 
kaip lakuotas tanklaivio korpusas. Akinanti žibintų šviesa neleido 
įžiūrėti numerio. Taip pat negalėjau matyti vairuotojo, bet gob- 
tuvu užsigobęs keleivis buvo išlindęs iki pusės ir laikė snaiperio 
šautuvą su žiūronu ir duslintuvu. 

Tikras mano mirties paveikslas. Sekundės dalis, ir mane pake- 
rėjo vaizdo grožis: šviesos, slystančios blizgančia skarda, žibintai, 
metantys po skliautų arka rausvus spindulių pluoštus, žudikas, 
susirietęs prie savo ginklo... Tobula karo mašina, glotni, tiksli, 
nepermaldaujama. 

Šį kartą nuspaudžiau pedalą iki galo. 

„Audi“ prieš BMW, dvikova tęsėsi. 

Pro mane bėgo asfaltas, betonas, šviesos. Lempos ėmė lėkti hi- 
pnoziniu greičiu. Tačiau veidrodėlyje BMV vis dar artėjo. Reikėjo 
atsakyti dabar arba bus per vėlu. Atsegiau dėklą ir išsitraukiau 
ginklą. 

Atsigręžiau ir atsukau savo 9 mm „Para“ Pristabdžiau. Maiši- 
nos priekis priartėjo. Sustaugiau ir paspaudžiau nuleistuką. Dėl 
atatrankos vos neišmečiau šaudyklės, bet akimirksnį mačiau, kad 
BMV staigiai stabtelėjo, jos galą bloškė į šoną, sužviegė stabdžiai 
ir ėmė rūkti padangos. Beveik pergalė. 

Dangus, sniegas, paskui priekyje dar vienas tunelis. 

Su kolonomis, išraustas uolos šlaite. 

Vedamas intuicijos privažiavau prie pat tunelio, paskui pasukau 
į dešinę ir atsidūriau uolos šlaitu į statybvietę kylančiame keliuke. 
Pasikračiau ant akmenų ir atsidūriau virš tunelio. Sedanas už 
manęs prasmego tamsoje. Vėl atvanga. Neilga. Kledaras manęs 
paprasčiausiai palauks kitoje pusėje... 

Tą akimirką kilo noras viską mesti ir sprukti pėsčiomis. Bet 
kur nueisiu? Pasiklysiu kalnuose, ir tiek. Mano persekiotojai tik- 
riausiai turi šilumos detektorius. Žmogaus medžioklė bus labai 
panaši į medžioklę su varovais. 

Įsijungiau pirmąją pavarą, važiavau neskubėdamas, išjungęs 
žibintus. Kračiausi akmenuotu keliuku ieškodamas kokios nors 
idėjos, išeities. Snigo dar smarkiau ir kelio pakraščiai išnyko 
tamsoje. 

Pagaliau keliukas vėl pasisuko kelio link. Sprendimo nebuvau 
radęs. Bet tyla suteikė man vilties. Privažiavęs kelią sustojau ir 
ėmiau stebėti: nė menkiausio variklio ūžimo, jokių šviesų. Vėl 
pirma pavara, ir iš lėto, labai iš lėto pasiekiau kelią. Nė vieno 
automobilio. Gal jie nustojo persekioti? Gal nuvažiavo tiesiai ir 
atsisakė ketinimo mane likviduoti? 

Jau stūmiau pavarų svertą, kai viskas aplink nušvito. Žibintai. 
Ksenono. Nei už manęs, nei prieš mane. Virš manęs! Susigūžiau 
sėdynėje ir vėl žvilgtelėjau į veidrodėlį, ieškodamas jame šviesų. 
Vyrai buvo ant tunelio viršaus. 

Įsivaizdavau, kas nutiko. Tunelyje jie aptiko kitą išvažiavimą 
į statybvietės kelią. Jie irgi pakilo aukštyn paskui mane su užge- 
sintomis šviesomis ir atvažiavo iki keliuko pabaigos. Sustojo ant 
uolos ir pasirengė šaudyti. 

Pasipylė kulkų lietus. Mano priekinis stiklas ištiško, šoniniai 
langai išlakstė gabalais, o aš niekaip negalėjau pradėti važiuoti. 
Padangos įsikibo į bitumą. Veidrodėlyje įvyko neįmanomas daly- 
kas: abu žibintai lyg du šviečiantys rutuliai nulėkė į naktį. Žudikai 
tiesiog paniro į tuštumą. Jų kėbulas išnyko sniego ir žiežirbų de- 
besyje, paskui vėl pasirodė. Triukšmas, regis, perėjo ir per žemę. 
Vėl padidinau greitį ir uždegiau žibintus. Gaudynės tęsėsi. 

Menkos eglės, uolos siena, pusnys. Audra rimo. Pagerėjo ma- 
tomumas. Pabandžiau susikaupti. Jokių minčių. Nieko, tik noras 
sprukti iki sienos ir muitininkų. Kiek kilometrų? Trisdešimt? 
Penkiasdešimt? Septyniasdešimt? 

Vėl žvilgsnis į veidrodėlį. Abi baltos akys niekur nedingo, jos tai 
pasirodydavo, tai išnykdavo už posūkių. Staiga labai staigus posū- 
kis. Ėmiau stabdyti. Per vėlai. Ratai užsiblokavo, „Audi“ nučiuožė 
iš inercijos. Dar kartą pasukau vairą, bet priekį jau bloškė į šoną. 

Nuolaidus šlaitas, slidus sniegas, smarkus duslus smūgis ir už- 
gesęs variklis. Paskui tyla. Sėdėjau be kvapo, vairas prisispaudęs 
prie šonkaulių. Apkvaitęs sugraibiau užvedimo raktelį. Variklis 

sučiaudėjo, paskui užsivedė. Atbuline eiga išsikrapščiau iš sniego 
krūvos ir išvažiavau ant plento. Nors persekiotojai ir turėjo laiko, 
mianęs nepasivijo. Optimizmo blyksnis, bet netrukus jį užgožė tai, 
ką pajuto mano koja. Akceleratorius neklausė. Skubiai žvilgtelėjau 
į prietaisų skydą. Šaldymo skysčio temperatūros rodyklė perėjusi 
į raudoną zoną. Kas čia vėl per jovalas? 

Žvilgtelėjau atgal: ksenono šviesos atsilikusios tik per vieną 
posūkį. Įniršęs paspaudžiau pedalą. Nieko, jokios traukos. Dėjau 
kumščiu per vairą. Sustaugiau. Smūgio metu sniego turbūt pateko 
po variklio gaubtu ir užkimšo aušinimo sistemą. Mano senutė 
perkaito. Iš po kapoto jau rūko dūmai. Šį kartą galas. 

Tą akimirką pamačiau informacinį skydą: SIMPLON DORFAS. 
Negalvodamas užgesinau šviesas ir pasukau į šalutinį keliuką kaip 
tik tuo metu, kai už manęs išniro BMW. Žudikai susiorientavo 
per vėlai, nes dideliu greičiu dūmė pagrindiniu keliu. Už nuga- 
ros išgirdau žviegiant stabdžius. Net važiuodamas laisva pavara 
laimėjau keletą sekundžių. 

Laukymė, pilna ekskavatorių, buldozerių, statybinių medžia- 
gų - staigiai, tebevažiuodamas iš inercijos, pasukau ta kryptimi. 

Tiesiai prieš save pamačiau krūvą apsnigtų lentų. Užsimerkiau 
ir nieko nebedariau. Vėl smūgis. Vėl atsitrenkiau visu kūnu. Petimi 
atidariau dureles, užsikosėjau, paskui išsiverčiau laukan. 

Pirmas pojūtis buvo nuo žemės sklindantis šaltis. Priklaupiau 
ant kelio ir užsiglaudžiau už statybinių plokščių krūvos. Per- 
traukėlė. Įsiklausiau į naktį ir tylą. Nebesnigo, temperatūra buvo 
kritusi gerokai žemiau nulio. 

Trinktelėjo durelės. 

Išdrįsau iškišti galvą. Nieko. Bėgti per mišką? Bandyti pasiekti 
kaimą? Kokia galimybė, kad spėsiu ką nors pažadinti, kol mane 
pastebės? Vėl apėmė baimė. Vėl ėmiau drebėti. Mano antakiai ir 
plaukai apšarmojo. Nejudėdamas ėmiau stingti. Apgraibomis ki- 
šenėje susiradau porą latekso pirštinių ir nevikriai jas užsimoviau. 

Mintyse perkračiau, ką žinau apie šaltį ir mirtį nuo jo. Misio- 
nieriai iš Tolimosios Šiaurės, vienuolynuose užsidarę pasauliečiai, 
sutikti Romos seminarijoje, man dažnai apie tai pasakojo. Iš 
pradžių žmogus ima drebėti, tai geras ženklas: kūnas reaguoja, 
bando sušilti. Paskui žmogus nebepajėgia priešintis šalčiui. Tada 
kas trys minutės kūno temperatūra nukrenta vienu laipsniu. Dre- 
bėjimas liaujasi. Širdis ima plakti lėčiau ir nebeaprūpina krauju 
odos bei galūnių. Tai mirtis nuo šalčio. Kai kūno temperatūra 
nukrenta vienuolika laipsnių, širdis liaujasi plakus, bet jau būna 
prasidėjusi koma. 

Kiek dar turiu laiko? 

Vėl žvilgteliu. Dabar pamačiau juos. Jie judėjo atsargiai, su 
šautuvais rankose. Vilkėjo ilgus juodus odinius apsiaustus. Iš lūpų 
virto garo debesėliai. Vienas jų užkliuvo už buldozerio. Nesurea- 
gavo, atrodė, jog šaltis jį padarė nejautrų. Jie irgi stingo. Visi trys 
buvome patekę į tuos pačius spąstus. Įkalinti naktyje ir netrukus 
suakmenėsiantys lyg statulos. 

Turėjau judėti. Daryti bent ką nors, kad tik sušilčiau. Lanks- 
čiausi pirmyn atgal, kol, padaręs tai keletą kartų, tyliai nugriuvau 
į sniegą ant alkūnių. Nušliaužti iki pušų, kad bent apsisaugočiau 
nuo vėjo. Žingsniai visai arti. Apsiverčiau ant nugaros ir paban- 
džiau nustverti savo automatinį pistoletą. Turėjau paimti rankeną 
abiem rankomis, nes pirštai nebeklausė. 

Staiga pamačiau tamsų šešėlį. Pakėliau galvą: žudikas stovėjo 
čia pat, ginklas- rankoje. Iš po gobtuvo sklindantis garas atrodė 
kaip melsva aureolė. | 

Užsimerkiau ir padariau tai, ką kiekvienas žmogus, krikščionis 
jis ar ne, privalo padaryti tokiomis aplinkybėmis: ėmiau melstis. 
Iš visos širdies prašiau Viešpaties užtarimo. 

Pasigirdo balsas: 

— Wer da?* 


* Kas ten? (Vok.) 

Pasukau galvą. Iš akių pasipylė ašaros, kai pamačiau elektrinių 
žibintuvėlių šviesą ir pasidabruotus antpečius. 

Šveicarų muitininkų patrulis. Vėl pažvelgiau į priekį: žudikas 
dingo. Išgirdau prislopintus bėgančio žmogaus žingsnius. Vo- 
kiečių kalba. Variklio ūžesys. Persekiojimas tęsėsi - tik dabar 
medžiotojai atsidūrė grobio vietoje. Muitininkai po lentomis 
nepastebėjo mano automobilio. 

Pavyko įsidėti automatinį pistoletą į kišenę, paskui atsigulti ant 
pilvo. Perstatinėdamas sniege alkūnes, nejausdamas kojų, nušliau- 
žiau iki automobilio. Nebejaučiau nei kūno, nei šalčio. Pagaliau 
durelės. Atsirėmęs į kėbulą judėjau kaip paralitikas, kuris nevaldo 
galūnių. Įsitaisęs sėdynėje ėmiau graibytis po vairu ieškodamas 
užvedimo raktelio. Pasukau jį abiem rankomis, ir vėl stebuklas: 
variklis subirbė. Nuo smūgio ledas po gaubtu greičiausiai atšoko. 

Vėl ėmė veikti šildymas. Alkūne nukreipiau oro srovę į saloną. 
Susisukęs prie grotelių, ištiesęs kumščius, laukiau, kol pradės 
plūsti šiluma ir atgaivins kraujotaką. Po truputį apsipratau su tyla 
aplink. Tuščia giria. Siena, be abejo, už kelių kilometrų. 

Kai jau pajėgiau judinti pirštus ir kojas, įjungiau atbulinę pa- 
varą ir išsiroviau iš lentų krūvos. Netruks pasirodyti ir daugiau 
patrulių. Apsigręžiau, įsijungiau pirmąją pavarą ir išvažiavau iš 
aikštelės. 

Po kelių minučių riedėjau Italijos link. Variklis nelabai klausė 
akceleratoriaus, bet veikė. O aš buvau gyvas ir sveikas! 

Tik patekęs į padėtį be išeities. 

Jokios galimybės kirsti sieną su tokiu automobiliu... 

Pervažiavau kaimą Gondo ir pastebėjau žemyn, be abejo, upės 
link ar į pomiškį, besileidžiantį keliuką. Atsidūriau po eglėmis ir 
pajutau, kad vėjas rimsta, - radau užuovėją. 

Sustojau, variklio neišjungiau, šildymas veikė visu pajėgumu. 
Nerangiai išlipau ir sugraibiau bagažinėje kelionės krepšį. Nu- 
simečiau apsiaustą, užsivilkau du megztukus, striukę nuo vėjo, 

ir ant viršaus lietpaltį. Kepurė, pirštinės (tikros) ir keletas porų 
kojinių. Įsitaisiau ant priekinių sėdynių, kiek galima arčiau venti- 
liacijos grotelių, spjaudančių karštą orą, dvokiantį variklio alyva. 

Kai sušilau, kišenės gilumoje susiradau mobilųjį ir surinkau 
Džovanio Kalačūros numerį. Itališkai samurmėjau į atsakiklį: 

— Kai išklausysi šį pranešimą, paskambink. Skubu! 

Susiraičiau ant sėdynių, veidą atsukęs į karšto oro srovę. Jokių 
minčių. Tik vienas pojūtis: aš gyvas. To man visiškai pakako. 
Užmigau spausdamas savo mobilųjį lyg miniatiūrinę pagalvėlę. 

Mane pažadino dienos šviesa. Atsisėdau prisimerkęs. Šviesa akino. 
Saulės rutulys lyg kraujuojanti žaizda kilo tarp kalnų. Aukštai ant 
kalnų viršūnių plūduriavo debesys. Sniego aplink mane nebuvo. 
Vietoj jo žolė, apnešta nukritusiais lapais. 

Pasižiūrėjau į laikrodį: 7 val. 30 min. Miegojau keturias va- 
landas. Kalačūra nepaskambino. Vėl surinkau jo numerį. Mano 
telefonas jau buvo prisijungęs prie itališko tinklo. 

— Pronto? 

— Matas. Šią naktį palikau tau pranešimą. 

— Keliuosi. Tu jau Milane? 

Papasakojau jam, kas man nutiko, ir apibūdinau situaciją: mano 
automobilis išvarpytas kulkų, atrodau kaip valkata, sienos kirsti 
negaliu. 

— Kur tu esi tiksliai? 

- Gondo kaimo pakraštyje. Dešinėje yra keliukas. Aš jo gale. 

— Paskambinsiu tau po kelių minučių. Capito?“ 

Kišenėje susiieškojau pakelį „Camel“. Gardžiuodamasis užsirū- 
kiau. Vėl ėmiau mąstyti aiškiai, bet į klausimus atsakymo nebuvo. 


* Supratai? (It.) 

Kas buvo mano užpuolikai? Kodėl jie manęs nekenčia? Gerai su- 
vokiau tik vieną dalyką: mano persekiotojai neturi nieko bendra 
su Silvi Simoni žudiku. Du skirtingi atvejai. Pirmas - du profe- 
sionalai. Antras - serijinis žudikas, neįveikiantis savo pamišimo. 

Mano mobilusis ėmė vibruoti. 

— Gerai įsidėmėk, ką pasakysiu, - kalbėjo Kalačūra. - Grįžti į 
pagrindinį kelią, E62, nuvažiuoji vieną kilometrą. Ten pamatysi 
cisterną su užrašu „Contozzo“. Sustosi už jos ir lauksi. Du farai 
civiliais drabužiais atvyks pas tave po valandos. 

— Kodėl farai? 

- Jie tave palydės iki Milano. Pasimatymas vienuoliktą valandą. 

— O mano automobilis? 

- Juo bus pasirūpinta. Daiktus pasiimk dabar. 

— Ačiū, Džovani. 

- Nėra už ką. Šią naktį dar šį tą sužinojau apie tavo bylą. Turiu 
su tavimi pasikalbėti. 

Išjungiau telefoną. Dar viena cigaretė. Nepaisant vėjo gūsių, 
patenkančių į saloną, variklis vis dar veikė ir šildė. Išlipau iš 
automobilio nusimyžti. Kūną gėlė, judėjau sunkiai, bet jėgos po 
truputį grįžo. 

Nuvažiavau jausdamas, kaip šyla kraujas ir raumenys. Svaigo 
galva. Alkis. Apačioje pastebėjau upę. Išgėriau keletą didelių 
ledinių gurkšnių, ragaudamas pačius švariausius pasaulyje pus- 
ryčius. 

Vėl pajudėjau ir pasukau susitikimo vietos link. Sustojau prie 
cisternos, bet ir dabar neišjungiau burzgiančio variklio. Beveik 
per valandą sutraukiau tris cigaretes. Nesimatė nei muitininkų, 
nei smalsių ūkininkų. Bet minčių - knibždėlynas. 

Viskas pynėsi galvoje. Silvi Simoni kaltė. Susidvejinusi Saraze- 
no-Longini asmenybė. Silvi nužudymas. Identiškas nusikaltimas 
italų žemėje ir prisipažinęs kaltininkas. O dabar tie žudikai... 
Tikras chaosas, nes kiekvienas atsakymas kelia naują klausimą. 

Prisiminiau vieną detalę. Instinktyviai surinkau Marilinos Roza- 
rias, Maloningosios Dievo Motinos fundacijos direktorės, numerį. 
7 val. 45 min. Filipinietė turėjo būti sukalbėjusi rytines maldas. 

- Kas kalba? į 

Aiškus nepasitikėjimas ir priešiškumas. 

— Matas Diurėjus, - tariau gergždžiančiu balsu. - Faras. Spe- 
cialistas. 

- Jūsų keistas balsas. Jūs vis dar mūsų kraštuose? | 

— Turėjau išvykti. Paskutinį kartą jūs man pasakėte ne viską. 

— Kaltinate mane melagyste? 

— Dėl prastos atminties. Nepapasakojote, kad Silvi Simoni buvo 
atvykusi į vienuolyną paguodos po to, kai 1988 metais žuvo jos 
dukra. 

- Mes privalome būti diskretiški. 

- Kiek laiko ji praleido vienuolyne? 

- Tris mėnesius. Ji atvažiuodavo vakarais. Ryte išvykdavo į 
darbą. 

- Šveicarijoje? 

— Ko jūs dar ieškote? 

Staiga įsitikinau: Marilina žinojo apie vaikažudystę. Arba Silvi 
jai atsivėrė, arba ji atspėjo teisybę. Pabandžiau pazonduoti: 

— Gal ji bandė pamiršti savo kaltes. 

Tyla. Kai Marilina vėl prakalbo, jos balsas buvo oresnis. 

- Jai buvo atleista. 

- Apie ką jūs kalbate? 

- Kad ir ką Silvi padarė, ji meldė Viešpaties atleidimo ir buvo 
išklausyta. 

- Jūs dirbate skaistyklos raštinėje? 

— Nejuokaukite. Jai buvo atleista. Turiu įrodymų dėl to, ką 
kalbu, suprantate? 

Už penkių šimtų metrų pamačiau pasirodant pilką „Fiatą“, 
vargu ar geresnės būklės nei manasis. Palyda. 

- Dar aplankysiu jus, - perspėjau. 

- Neturiu ką jums pasakyti. Bet melsiuosi už jūsų išgelbėjimą. 
Jūsų širdyje per daug pykčio, kad galėtumėte suprasti, kas nuti- 
ko. Jei norite kovoti su jūsų laukiančiu priešu, turite būti visiškai 
švarus. 

— Kokiu priešu? 

- Jūs pats gerai žinote. 

Ji išjungė telefoną. „Fiatas“ jau stovėjo. Pokalbis su italų farais 
buvo nepaprastai trumpas. Abu vyrai turėjo būti gavę instrukcijas. 
Apie mano automobilį nė žodžio. Nei apie mane, klajojantį pran- 
cūzą, paklydusį visai netoli sienos. Pasiėmiau krepšį ir atsisvei- 
kinau su savo kledaru, graudžiai prisiminęs draudėją. Pasakysiu, 
kad jį pavogė, nesileisdamas į smulkmenas. 

Italijos pasienio postą pravažiavome be problemų. Patogiai 
įsitaisęs ant galinės sėdynės, stebėjau apylinkes. Tas pats, kaip ir 
Šveicarijos pusėje, bet susidarė įspūdis, kad pervažiavau veidrodį 
ir patekau į itališką atspindį kalnų, kuriais gėrėjausi ryte. Mane 
sveikino kalnų upės, o tunelius keitė vis dažniau pasitaikantys 
tiltai. Aukštai pakabintos lynų laikomos konstrukcijos, iš vandens 
kyšantys betoniniai milžinai, grakščios lieknos arkos... Nieko 
nebegalvojau. Tik jaučiau nuvargusio kūno pulsavimą. Netrukus 
užmigau. 

Kai pabudau, buvome pravažiavę Varezę. Jokių upių nei eglių. 
Dūmėme autostrada A8. Didelė Lombardijos lyguma, atrodė, 
tęsiasi iki Milano. 

10 val. 30 min. pasiekėme industrinę zoną. Intensyvus eismas. 
Mano draugai neužsidėjo švyturėlio. Ramūs, tylūs, neįžvelgiami, 
jie man priminė asmens sargybinius, su kuriais susidūriau per 
savo pirmąją kelionę į Milaną; jie saugojo teisėjus, dalyvavusius 
operacijoje Mani pulite*. 


* „Švarios rankos“, 1992 m. italų policijos vykdyta operacija prieš korumpuotus politikus. 

Milanas neapvylė mano prisiminimų. 

Miestas lygumoje, tiesialinijinis, tamsus ir kartu šviesus. Virš 
prospektų plaukiojo neaiški melancholija, skirta ne meilei ar ko- 
kiam nors romantiškam amžiui, bet pasibaigusiai industrijos erai. 
Čia niekas nesiilgėjo ežero ramybės, audringos meilės - ilgėjosi 
septintojo dešimtmečio, mašinų triukšmo, „Pirelli“ ir „Fiato“ 
imperijos laikų. Šiame mieste, kuriame niekada nepučia vėjas, 
dar tebeplazdėjo gera sena svajonė apie šeimininką kapitalistą, 
atsiskyrusį savo modernioje viloje, kuriantį planą, kaip pastatyti 
naują pasaulį, pilną mechanizmų, dūmų ir lirų. 

Corso di Porta Vittoria. 

Teisingumo rūmai buvo didelė šventykla su aukštomis kvad- 
ratinėmis kolonomis. Atrodė, jog visa aikštė prisitaikė prie jos 
griežtų geometrinių formų. Stačiakampės telefonų būdelės, iš- 
dėstytos ant grindinio, oranžinio tramvajaus bėgiai, statmeni 
rūmų linijoms. 

Lygiai 11 valanda. Išlipau iš automobilio ir peržengiau „New 
Bostono, esančio tiesiai prieš rūmus, Karlo Freguljos gatvės kam- 
pe, slenkstį. 

Kiekvienas mano žingsnis skambėjo kaip stebuklas. 

- Atrodai geros formos. 

Džovanio Kalačūros humoras buvo racionalus. Tai stambus 
šiaurinės Italijos stipruolis, aukšta kakta ir ploni ūsiukai ant pa- 
temptų lūpų. Nuo galvos iki kojų apsirengęs firmos „Prada“ dra- 
bužiais, lieknesnis, nei leido tikėtis apvalus jo veidas. Šiandien 
vilkėjo siauras pilkos vilnos kelnes, rudo kašmyro megztuką iki 
kaklo ir storą ryškiai mėlyną švarką. Atrodė kaip ką tik išgriuvęs 
iš „Corso Europa“ vitrinos. 

Parodžiau jam kėdę priešais save. Pavaduotojas atsisėdo ir už- 
sisakė puodelį kavos. „New Boston“ buvo tipiška gelateria*: ilgas 
cinkuotas baras, sumišę kavos ir marmelado, panini** ir kruasanų, 
išdėliotų dideliuose chromuotuose dubenyse, kvapai. Kėdės slyvų 
spalvos, o staltiesės rausvos. Kiekvienas apskritas stalas panėšėjo 
į milžinišką pastilę nuo gerklės skausmo. 

— Papasakok apie savo pamišėlišką naktį, - tarė jis, nusiimda- 
mas akinius nuo saulės. 

— Pradėk tu: ar tuos tipus suėmė? 

- Jie paspruko. 

— Paspruko? Už kelių kilometrų nuo sienos? 

- Pats irgi neblogai įsitaisei miško pakraštyje. 

Nugėriau gurkšnį kavos. Tikras išdegintos žemės ekstraktas. 
siliesti. 

— Čia galima rūkyti? - paklausiau. 

— Kiek tik nori. 

Kalačūra išsitraukė cigarilę, paskui pastūmė man pakelį „Da- 
vidoff“. Aš taip pat paėmiau cigarilę. Perspėjimų daugybė ir šioje 
sienos pusėje: FUMARE UCCIDE***. Pareigūnas pastebėjo, kad mano 
pirštai apšalę. 

— Nori apsilankyti pas gydytoją? 

— Nieko tokio. 

— Kas nutiko šią naktį? 

Trumpai papasakojau apie bėgimą nuo persekiotojų, pridur- 
damas svarbias detales: žudikų profesionalų elgesys, šturmo šau- 
tuvas... Nieko bendra su pasienio plėšikais. Neleidęs man nė 
atsikvėpti, Džovanis paliepė: 

— Papasakok apie bylą. Tą, dėl kurios tu čia. 


* Ledainė. (It.) 
** Sumuštiniai. (It.) 
*** Rūkymas žudo. (It.) 

Papasakojau: Silvi Simoni nužudymas, vaikažudystė prieš ke- 
turiolika metų, abiejuose nusikaltimuose figūruojanti kerpė. Pa- 
minėjau sąjungą su Sarazenu-Longini, žandaru keršytoju, kuriuo, 
kaip man atrodė, pasitikėti buvo galima tik penkiasdešimčia 
procentų. Nekalbėjau tik apie šio košmaro pradžią: Luką Subeira 
ir jo savižudybę. Kad dar labiau nekomplikuočiau ir taip kom- 
plikuoto reikalo. 

Kalačūra tylėjo gerą minutę. Jis čia užlenkdavo, čia atlenkdavo 
saulės akinių kojeles, neišleisdamas iš dantų cigarilės. Pagaliau 
prakalbo: 

— Sunku viską sujungti į visumą. 

Pasimasažavau sprandą, dar skaudantį nuo smūgio. 

- Ypač kai pasilenkiu. 

Jis net nenusišypsojo. Įkišo ranką į portfelį ir padėjo ant stalo 
gan ploną raudoną aplanką. 

- Tai viskas, ką turiu. Milanas toli nuo Sicilijos. Kai vakar pa- 
pasakojai savo istoriją, aš ne iš karto susigaudžiau. Prieš dvejus 
metus nužudymas sukėlė nemažai triukšmo. Iš pradžių manyta, 
kad kalbama apie vieną iš tų laukinių nusikaltimų, būdingų Si- 
cilijai. Bet viskas pasikeitė, kai buvo nustatyta žudiko asmenybė. 

— Ką turi galvoje? 

— Ilga istorija. Itališka istorija. Paliksiu tau susipažinti pačiam. 
Katanijoje nesunkiai galėsi išsiaiškinti visas detales. 

— Trumpai išdėstyk faktus. 

Italas staigiu judesiu pabaigė savo kavą. 

- Agostina Džeda buvo paprasta seselė, gyveno Katanijos prie- 
miestyje Paterne. Ištekėjo už vaikystės draugo Salvatorės, elektros 
kabelių tiesėjo. Nieko ypatinga. Paskui netikėtai prieš metus jį 
nužudė. Pačiu baisiausiu būdu. 

— Motyvai? 

- Ji nepanorėjo aiškintis. 

— Esi tikras, kad ten yra tokių pačių elementų, kaip ir mano 
byloje? 

- Įsitikinęs. Kūno irimas. Vabzdžiai. Įkandimai. Nupjautas lie- 
žuvis. Net kalbėta apie kerpę krūtinės ląstoje: tai tau ką nors sako? 

Linktelėjau galvą. Kaip dvi tokios panašios žmogžudystės galėjo 
būti įvykdytos dviejų skirtingų žmonių? Nesutapo ir daug kitų 
detalių. Vėl prakalbau: 

- Toks nužudymas neįmanomas be specifinių žinių ir retų 
medžiagų. 

- Agostina buvo seselė. Ji galėjo prieiti prie rūgščių. O dėl vabz- 
džių, tai ji aiškino, kad prisirinkdavo jų nuo maitų; sąvartynuose. 
Sunku patikrinti. 

Ištiesiau ranką prie bylos. Kalačūra uždėjo savo ranką ant 
manosios. 

— Turiu tave perspėti. 

- Dėl ko? 

- Šioje byloje yra... mistinis elementas. 

Aš būčiau sakęs: pikta lemiantis. Jis kalbėjo toliau: 

— Šia byla domisi ne tik farai. Agostinos atveju susidomėjo 
religinė valdžia. 

—.Kokia religinė valdžia? 

- Vienintelė - Vatikanas. Šventasis Sostas gynė Agostiną. Jie 
atsiuntė savo advokatus. 

— Kodėl? 

Pavaduotojas mįslingai šyptelėjo. 

— Suprasi pats. 

Jis išsitraukė iš kišenės sulenktą popierių. Elektroninį lėktuvo 
bilietą į Kataniją. 

- Nupirkau tau verslo klasės bilietą. Sumokėsi oro uoste. Jei 
gerai atsimenu, pinigų turi. 

— Galvoji apie mano patogumą? 

- Galvoju apie tave. Galėsi patekti į VIP saloną, „Caravaggio 
Lounge“. Ten dušai. Galėsi pasirūpinti savo grožiu. 

Jo rankose atsirado vokas. 

- Tai laiškas Mikelei Džepu, Katanijos kvestūros* viršininkui. 
Paprastai jis atidaro visas duris. 

Ketinau padėkoti, bet Džovanis pakėlė ranką. 

- Be emocijų. Dabar eini į tualetą. Ten tavęs laukia vienas mano 
žmogus. Atiduosi jam savo ginklą. 

— Bet... 

- Nepiktnaudžiauk mano gerumu. Taisyklę žinai: vienam kartui 
vienas.stebuklas. 

Po šių žodžių jis atsistojo ir mirktelėjo. 

- Noriu, kad atsiųstum smulkų pranešimą apie tai, ką naujo 
sužinosi. - Jis suvaidino drebulį. - Aš tarnautojas. Tavo nužudymų 
istorijos mane įaudrina! 

Net po deginančiu dušu nepavyko sušilti. Panašiai kaip šaldyti 
patiekalai, kuriuos retkarčiais bandydavau pasigaminti: paviršiuje 
karšti, bet viduje vis lediniai. 

„Caravaggio“ salono duše nusiskutau ir apsivilkau kitą kos- * 
tiumą. Pagaliau pasijutau pajėgus tyrinėti naują hipotezę: Silvi 
Simoni nužudymas atvėrė vartus į kitokią realybę, Žiauresnę nei 
paprasta žmogžudystė. Draudžiamas mokslas, aukščiausio ly- 
gio logika, dėl kurių išsaugojimo buvo verta žudyti. Todėl buvo 
bandyta mane pašalinti. Lukas sakė: „Radau įėjimą.“ Aš buvau 
kelyje prie to įėjimo. Nežinojau, ką tai reiškia, bet šios nakties 
persekiotojai žinojo. 


* Italijos policija. 


326 


Lėktuve pavarčiau Kalačūros bylą. Nieko daugiau, nei jis pats 
papasakojo. Salvatorės kūnas buvo rastas Katanijos šiaurėje, 
apleistoje statybų aikštelėje. Agostina Džeda po kelių valandų 
suimta savo namuose. Ji nesipriešino ir tą pačią dieną prisipa- 
žino. Pasakojo, kad rūgštis vogė ligoninėje, o kankino ten, kur 
buvo aptiktas kūnas. Tyrėjai rado flakonus, diržus, organinių 
liekanų. 

Agostina nepaaiškino apie įkandimų žymes, kerpę ir nupjautą 
liežuvį, bet apie juos žinojo. Negalėjai įtarti, jog ji seka pasakas. 
Kodėl ji nužudė? Iš kur toks žiaurumas? Kodėl viskas taip sudė- 
tinga? Seselė laikė liežuvį už dantų. 

Segtuve taip pat radau pagrindinių veikėjų nuotraukas. Salva- 
torė Džeda buvo švelnios išvaizdos jaunuolis šviesiomis akimis su 
ilgomis blakstienomis. Agostinos veidas buvo subtilus ir taisyklin- 
gas, juodi plaukai trumpai kirpti. Akys tamsios, spindinčios lyg 
rašalinės dugnas, nosis maištinga, burna kaip vyšnia. Jos portre- 
tas buvo antropometrinė skaidrė. Tačiau virš pavardės esančioje 
nuotraukoje moteris atrodė labai šviesi, nekalta ir tas nekaltumas 
visiškai nesiderino su kontekstu. 

Lėktuvas nusileido. Maždaug 18 valanda. Sicilijoje temo. Kele- 
tas keleivių, sėdintys eilėje priešais mane, palinko prie iliumina- 
torių. Vieni filmavo, kiti fotografavo. Stebėjausi jų entuziazmu. 
Prietemoje Katanija vargu ar buvo kuo nors ypatinga, tuo labiau 
kad gyvenvietė pastatyta iš juodos lavos. 

Perėjau muitinę ir ėmiau ieškoti automobilių nuomos agentūrų. 
Ir vėl man pasirodė keistas didelis judėjimas oro uoste. Televizijos 
komandos dėliojosi įrangą. Per holą žygiavo kareivių patruliai. 
Gal aš ką nors pražiopsojau? 

Pasirinkau vienintelį langelį, kuris nebuvo užgultas reporterių. 
Paprašiau kuklaus modelio - „Fiat Punto, C kategorijos - ir pa- 
sirašiau agentūros pateiktus popierius. Paklausiau: 

- Gal žinote Katanijoje gerą viešbutį? 

- Žinoma. 

Vyras pakišo ranką po stalu ir paėmė planą. 

- Žurnalistas? 

— Kodėl žurnalistas? 

- Jūs atvykote ne dėl išsiveržimo? 

- Išsiveržimo? 

Vyras prapliupo juoktis. 

- Vakar nubudo Etna. Jums pasisekė, kad galėjote nutūpti. Rytoj 
takas bus nuklotas pelenais. Tai, be abejo, paskutinis skrydis. Kito 
teks ilgai laukti. 

- Jūs neatrodote sunerimęs. 

- Sunerimęs? Visai ne. Mes pripratę! 

Vis dėlto buvo paskelbta ypatingoji padėtis. 

Kelyje susidūrėme su karabinierių užtvaromis - jie neleido 
automobiliams važiuoti ugnikalnio link. Įsijungiau radiją ir su- 
siradau žinių stotį. Spalio 28 dienos išsiveržimas nebuvo įprastas. 
Toks aktyvus ugnikalnis nebuvo keletą dešimtmečių. Dviejuose 
šlaituose vienu metu atsirado plyšiai. Pirmasis išsiveržimas šiau- 
rinėje pusėje, maždaug apie antrą valandą nakties, nuniokojo tu- 
ristinę Pjano Provencanos vietovę 2 500 metrų aukštyje. Antrasis 
plyšys atsivėrė pietiniame šlaite ir plėtėsi virš Sapiencos kaimo. 
Dabar buvo pasakojama apie milžiniškus plyšius, atsivėrusius 
dviejų kilometrų ruože. 

Išjungiau radiją. Man pasirodė, kad girdžiu duslų dundėjimą, 
lydimą ugnies pliūpsnių. Sustojau avarinėje eismo juostoje ir 
ištempiau ausis. Taip, trumpi, tankūs perkūno trinksėjimai. Su- 
temose griaudėjo Etna. Po žeme galėjau jausti seismines bangas. 

Vėl ėmiau važiuoti, labiau susižavėjęs nei išsigandęs. Važiavau 
dančią rausvą šviesą, taip pat ištirpusios lavos fontanus ir srautus, 
naktyje brėžiančius savo pėdsakus. 

Kai Etna pasirodė aiškiai, vėl sustojau. Keliu visu greičiu dūmė 
automobiliai įjungtais švyturėliais, kaukiančiomis sirenomis, at- 
rodė, jog artėja pasaulio pabaiga. 

Apsnigtas ugnikalnis buvo pasipuošęs stora oranžine aureo- 
le, primenančia nugludinto, milžiniško kiaušinio trynį. Aplink 
prožektorių šviesos naršė dangų, skraidė žiežirbos, lydimosi pro- 
duktai, lyg būtų sviesti iš katapultos. Lava tekėjo šlaitais - iš lėto, 
galingai, nesustabdomai. 

Buvau užhipnotizuotas. Šis išsiveržimas - blogas ženklas, prieš 
kurį neužsimerksi. Mane pasitiko velnio kvėpavimas. Prisiminiau 
šventojo Jono Apokalipsės ištrauką: 

Sutrimitavo antrasis angelas. Ir tartum didžiulis kalnas, lieps- 
nojantis ugnimi, buvo sviestas į jūrą.* 

Tarp juodų iš kraterio besiveržiančių dūmų ryškėjo veidas. 
Deformuotas Pazuzu veidas su atvipusia lūpa, krauju pasruvusio- 
mis akimis. Garų debesyse vaipėsi ir kaišiojo man liežuvį juodas 
angelas. Juodas kaip anglis sutrūkinėjęs liežuvis laižė ugnikalnio 
liepsnas ir ragino mane ateiti arčiau ir pražūti kraterio gelmėse. 

Kitą rytą atsibudęs įsijungiau televizorių. Ilgai ieškoti naujienų 
apie ugnikalnį nereikėjo. Lava tekėjo toliau. Srautas šiauriniame 
šlaite nusileido iki 1 500 metrų aukščio virš jūros lygio ir pasklido 
400 metrų ruože. Lingvaglosos pušynas liepsnojo, „Canadair“ 
markės lėktuvai laistė medžius, bandydami sustabdyti nelaimę. 
Pietuose lava tekėjo vieno kilometro pločiu. Dėl išmestų pelenų 
debesų teko evakuoti Sapiencą. Kad būtų sulaikytas lavos srautas, 


* Apr 8, 8. 

iš abiejų ugnikalnio pusių buldozeriai stumdė žemes, o pylimų 
šlaitai buvo laistomi ir taip formuojami du atšaldyti užtvarai. 

Įspūdingi vaizdai. Šlaitais tekėjo švytinčios upės, nubėgdamos 
keletą metrų per sekundę. Tirpstanti magma traškėjo, raitėsi, 
slinko žemyn kaip milžiniška gyvatė, skleisdama traiškomų stiklo 
šukių garsą; kartais ji sprogdavo ir patamsyje išmesdavo lavos 
geizerius. 

Buvo septinta valanda ryto. Dar tamsu. Užsidegiau naktinę 
stiprino tapetų raštas. Lova lietė televizorių, o šis siekė įstiklintų 
durų šalia vonios kambario užuolaidas. 

Įšėjau į balkoną. Mano kambariūkštis buvo penktame aukšte. 
Nuostabus vaizdas į Katanijos stogus, kurie jau ryškėjo aušros 
melsvume. Antenos ir kupolai panašūs į žygiuojančios kariuomenės 
ietis ir skydus. Jau šviečiantys langai - lyg iš adventinių atvirukų. 

Užsidegiau „Camel“ cigaretę (apsirūpinau oro uoste) ir nusi- 
šypsojau pamatęs tokį grožį. Nepažinojau Katanijos, bet pažinojau 
Palermą. Žinojau, kad Sicilija nėra atskirta nuo Italijos, bet ji yra 
savotiškas pasaulis, senovinis, pilnas rimties ir tylos. Pasaulis 
su akmens skoniu, laukinis, savarankiškas, deginamas saulės ir 
smurto. 

Nusprendžiau papusryčiauti kur nors kitur, kad apsiprasčiau 
su miestu. Pirmiausia surinkau savo antrą automatinį pistoletą 
„Glock“, kurį turėjau išardyti, kad nekiltų problemų oro uoste (iš 
polimerų pagaminti ginklai pereidavo metalo detektorių), paskui 
įsidėjau jį į juodos kordūros krepšį. 

Pensiono hole reporterių komandos jau buvo kovinės pareng- 
ties. Fotografai tikrino savo aparatus. Operatoriai lyg šaudmenis 
grūdosi į kišenes baterijas. Žurnalistai telefonais bandė išsikovoti 
leidimus. 

Lauke, priešingai, buvo ramu. Patamsyje fasadų, portalų, 
balkonų papuošimų gausa gožė siauras gatveles. Prie gausaus 

dekoro prisidėjo stovintys automobiliai: buferis prie buferio, jie 
stovėjo ant šaligatvių, išilgai sienų, aplink stovėti draudžiančius 
ženklus. 

Pasirinkau tratoriją spalvotais langais. Juoda kava stretto ir 
kruasanas su marmeladu nuramino. Pirmas darbas: kuo greičiau 
apsilankyti kvestūroje. Tikėjausi, kad Mikelis Džepu man smul- 
kiau papasakos apie Džedos bylą ir palaikys prašymą pasimatyti 
su Agostina Malaspinos kalėjime... Paskui pasirausčiau laikraščių 
archyvuose ieškodamas straipsnių apie nužudymą ir Sicilijos 
praeitį. Kalačūra kalbėjo apie „asmenybę“ ir „itališką istoriją“. 
Tikėjausi visko. 

Ne mažiau kaip pusvalandį užtrukau ieškodamas savo auto- 
mobilio kitų mašinų chaose ir gatvių painiavoje. Susirasti „Fiat 
Punto“, kurio numeriai užnešti ugnikalnio dulkėmis, Sicilijos 
gatvėse - žygdarbis. 

Pagaliau pusę devintos leidausi į kelią. 

Išaušo. Pajuodusioje Katanijoje nebesiskyrė sienos, šaligatviai, 
keliai. Judėti teko mineralų pasaulyje, tarp apsunkusių, užglaisty- 
tų, beveik sunykusių kontūrų. Tik retkarčiais už vartų išnirdavo 
žaliuojantis sodas, o nišoje - Madonos paveikslas sutrūkinėju- 
siais dažais. Galvojau apie tai, ką kadaise, gyvendamas Romoje, 
skaičiau apie miestą laikraštyje II Corriere della sera arba La 
Repubblica. Katanija dėl smurto užėmė pirmą vietą Italijoje, va- 
dinasi, pirmą vietą Europoje. Konfliktuojanti, evoliucionuojanti, į 
valdžią besiveržianti mafija viešpatavo kaip šeimininkė. Vieną rytą 
Garibaldžio aikštėje, prie didvyrio statulos papėdės, net atsirado 
nukirsta garbės piliečio, kuris neįtiko, galva. 

Eismas darėsi intensyvesnis. Po žemu dangumi viešpatavo pa- 
nikos ir abejingumo mišinys. Prie bažnyčių būriavosi tikintieji, 
buvo rengiamos procesijos, meldžiamasi už miesto išgelbėjimą. 
Kita vertus, prekybininkai prie savo durų ramiai šlavė pelenus. 
Ant namų stogų, bardamosi iš savo terasų, moterys darė tą patį. 

Devintą valandą suradau kvestūrą. Iš jos visu greičiu vienas 
po kito važiavo furgonai. Pagrindiniame kieme stumdėsi kara- 
binieriai su šautuvais, nudažytais ugniai atspariais chaki spalvos 
dažais. Paklausiau valdininko, kur man eiti, ir jis nurodė spau- 
dos kabinetą, kuriame išduodami leidimai. Parodžiau jam savo 
pažymėjimą: norėjau susitikti su pačiu kvestoriumi*. Jis parodė 
pastatą kiemo gilumoje. 

Laiptinėje toks pat sujudimas. Žmonės lakstė laiptais. Po aukš- 
tomis lubomis skambėjo balsai. Televizorius bliovė dar garsiau. 
Jautei įtampą, adrenalino pakilimą, apėmusį visus. 

Paskutiniame aukšte suradau kvestoriaus kabinetą. Kai su- 
maištis laikinai aprimo, nepastebėtas įpuoliau į sekretoriatą ir 
pro kitas duris įsmukau į kambarį, erdvų kaip sporto salė su 
dideliais langais. Gilumoje, pačioje gilumoje, už rašomojo stalo 
skaitė kvestorius. 

Neduodamas jam laiko pastebėti, kad esu čia, dideliais žings- 
niais perėjau salę ir išsitraukiau trispalvį pažymėjimą. Kvestorius 
pakėlė akis. 

— Kas jūs? - paklausė. - Iš kur jūs atsiradote? 

Pietų akcentas. Žodžiai vartėsi jo gerklėje. Išsitraukiau reko- 
mendacinį laišką. Kol jis skaitė, apžiūrėjau vyruką. Plačių pečių, 
vilkėjo melsvai žalsvą kostiumą, panašų į admirolo uniformą. 
Galva plika, juoda, atrodanti beveik agresyviai, akys juodos, an- 
takiai kaip rėmai, po jais akys žibėjo lyg dvi alyvuogės. Perskaitęs 
laišką, ant rašomojo stalo padėjo apžėlusias rankas. 

- Norite pasimatyti su Agostina Džeda? Kodėl? 

- Prancūzijoje nagrinėju bylą, kuri gali būti susijusi su šiuo 
atveju. 

— Agostina Džeda... 

Jis pakartojo pavardę keletą kartų, lyg ji primintų jam kitą nese- 
ną nelaimę mieste. Paskui akys vėl ėmė tyrinėti mane iš po antakių. 


* Policijos viršininkas. 

- Turite kokį nors įgaliojimą ar ką nors panašaus, kad jums 
leidžiama tirti bylą Sicilijoje? 

— Nieko. Tik šį laišką. 

— Tai skubu? 

— Kuo skubiausia. 

Jis prispaudė prie veido ranką ir atsiduso. 

- Jūs, atrodo, nežinote, bet Etna krečia mums šunybes. 

- Nenumačiau... šalutinių aplinkybių. 

Už mano nugaros atsidarė durys. Kvestorius nekantriai mos- 
telėjo ranka. Durys tučtuojau užsidarė. 

— Agostina Džeda... - Jo akys nuolat žvilgčiojo į laišką. - Tar- 
dymo byla yra Palerme. Ten jis ir vyksta. 

- Tiesiog noriu ją pamatyti. 

— Man nepatinka ta byla. 

- Nelabai patrauklus atvejis. 

Jis papurtė savo akmeninę galvą. 

- Joje yra kažkokia paslaptis. Kažkas, ko mes nežinome. 

— Galiu su ja pasimatyti, taip ar ne? 

Kvestorius neatsakė. Jis nenuleido akių nuo mano laiško. Po 
kelių sekundžių vėl grįžo prie Džedos bylos. Neatrodė, kad tai 
jam patiko. 

— Pažiūrėsiu, ką galiu padaryti. 

— Manote, kad galiu tikėtis ją pamatyti... greitai? 

Jis kažką braižė laiško paraštėje. 

- Pažįstu Malaspinos direktorę. Bet dar yra Agostinos advokatai. 

— Jų keletas? 

Jis įbedė į mane savo juodas akis. Jo žvilgsnyje šmėstelėjo 
atlaidumas. 

- Atrodo, kad esate susipažinęs su byla neblogiau už mane. 

— Aš ką tik atvykau į Kataniją. 

- Tą merginą gina geriausi Italijos advokatai. Vatikano advo- 
katai. 

— Kodėl Romos kurija gina žudikę? 

Jis dar kartą atsiduso ir pasidėjo laišką sau iš dešinės, taip, kad 
galėtų pasiekti ranka. Už mano nugaros vėl atsidarė durys. Šį kartą 
kvestorius atsistojo. | 

— Prieš pasimatydamas, pasiskaitykite bylą. 

Jis greitai perėjo kambarį. Ant slenksčio laukė karininkai. Per 
petį man tarstelėjo: 

- Palikite savo koordinates. Paskambinsiu jums dieną. Vėliau- 


siai rytoj ryte. 

Debesys jau buvo išsisklaidę. Tik žydrame danguje itin aiškiai 
išryškėjo juodas ugnikalnio stulpas. Nuėjau išgerti kavos netoli 
nuo pagrindinės karabinierių būstinės. Nežinojau, ką ir galvoti 
apie kvestoriaus pažadus. Universali aksioma: kuo toliau į pietus 
keliauji, tuo mažiau gali tikėtis tikslumo ir patikimumo, tarsi šios 
dvi vertybės tirptų saulėje. 

Paskambinau į informaciją, nes man reikėjo pagrindinio Sici- 
lijos dienraščio LOra adreso. Paskui sėdau į automobilį ir prieš 
mane atsivėrė saulės nutvieksto miesto vaizdas. Ruduo jau buvo 
įpusėjęs, tačiau čia tai buvo stulbinantis ruduo, kupinas šviesos 
spindulėlių. Šie spindulėliai apniukusiame mieste atrodė tarsi 
cukraus glaistas ant šokoladinio pyrago. Katanijoje, juodame ir 
baltame mieste, kuriame lava ir saulė ne tik kovojo tarpusavyje, 
bet ir papildė viena kitą, nuolat švytėjo saulės atspindžiai ir trykš- 
tantis deginantis purvas. 

Važiuoti sekėsi sunkiai. Keliai į šiaurę buvo užtverti barjerais, 
specialūs sunkvežimiai iš lėto valė pelenus nuo asfalto. Auto- 
mobilių grūstys darėsi panašios į commedia dellarte: vairuotojai 

lindo pro langus ir įžeidinėjo karabinierius, o šie jiems atsakydavo 
nešvankiu rankos mostu. 

Laikraštis buvo įsikūręs La Saletės Dievo Motinos gatvėje. Pas- 
tatas veikiau buvo panašus į kokį oficialų architektūros statinį - se- 
natą ar teisingumo rūmus, - o ne į šiuolaikinę redakciją. Pastačiau 
automobilį pirmoje pasitaikiusioje vietoje, kaip bet kuris vietinis 
gyventojas, ir žengiau pro aukštas duris. Archyvai buvo rūsyje. 
Nuėjau prie liftų, iš visų pusių stumdomas skubančių žurnalistų. 

Apačioje, priešingai, buvo ramu. Salė įstiklintomis sienomis, 
metalinės spintos su skyriais ir mediniai langeliai, krūvos vokų 
iš „Kraft“ popieriaus. Centre stovėjo skaidrūs apšviesti stalai ir 
kompiuteriai, skirti paieškai. Šioje menkai apšviestoje patalpoje 
vėl pajutau tokią pačią atmosferą, kokią taip dažnai jausdavau 
kituose archyvuose, kai tyriau bylas ar ruošiausi humanitarinėms 
misijoms. Tas pats rūsio ir dulkių kvapas, miegančios paslaptys, 
kur tyliai tyliai vis dar pleveno rubrikos „Nusikaltimai“ dvasia. 
Žmogaus sielos paslaptys... 

Man padėjo archyvų darbuotojas. Kiekviename kompiuteryje 
galėjau ieškoti, ko noriu, pagal temą, pagal vardą, pagal datą. Pro- 
grama man parodys, kuriame metalinių spintų skyriuje ieškoti. 
O paskui - pasinerti į krūvas popierių. 

Surinkau Agostinos Džedos vardą. Pasirodė 2000 metai. Po 
kelių sekundžių kompiuteris išmetė kitus - 1996 metus, o pas- 
kui - 1984 metus. Kas galėjo nutikti Agostinai, kad apie ją, vos 
dvylikos sulaukusią, ne kartą rašys L Ora? 

Pradėjau iš pradžių ir viename skyriuje suradau 1984 metų 
voką. Nusinešiau iki stalų ir rankos mostu paklausiau prie savo 
darbo stalo sėdinčio archyvaro, ar galiu rūkyti. Didžiam mano 
nustebimui, jo veidą nušvietė plati šypsena. 

Su cigarete dantyse atplėšiau voką. Ten buvo keli iškirpti 
straipsniai ir mažos gležnos mergytės nuotraukos. Kai kuriose 

nuotraukose ji gulėjo ligoninės lovoje. Kai perskaičiau straipsnius, 
supratau Kalačūros ir kvestoriaus užuominas. Žmogžudė nebuvo 
tokia, kaip kitos moterys. 

Agostina Džeda buvo stebuklingai išgijusi. 

Stebuklingai išgijusi Lurde. 


LOra, 1984 m. rugsėjo 16 d. 


STEBUKLAS KATANIJOJE 
Dvylikametė per vieną naktį pasveiksta nuo mirtinos 
gangrenos! 


Mūsų miestas pripratęs prie unikalių istorijų, prie nepaprastų 
personažų, dėl kurių Katanija yra vienas iš Sicilijos simbolių. 
Agostinos Džedos istorija - dar vienas pavyzdys. Taip, mūsų 
mieste nutinka stebuklingų dalykų! 

Iš pradžių Agostina Džeda buvo tokia pati mergaitė, kaip ir 
visos kitos. Paterno staliaus dukra, augusi Katanijos priemiestyje, 
švelnus, stropus vaikas, gerai besimokantis mokykloje. 

Ir štai vieną 1984 m. vasario sekmadienį viskas pakrypsta 
visai kitokia linkme. Žaisdama su bendraamžiais, kai jos tėvai 
buvo paplūdimyje, Taorminoje, Agostina nukrenta iš maždaug 
dvylikos metrų aukščio ir praranda sąmonę. Vaikas iš karto 
nugabenamas į ligoninę, į Katanijos Universitetinę ortopedijos 
kliniką. Abi kojos lūžusios, tačiau mirtinų žaizdų nėra. 

Agostina penkias dienas praleidžia ligoninėje, paskui sugip- 
suota grįžta namo. Po dviejų savaičių ji pradeda skystis skaus- 
mais. Iš kojų teka pūliai. Vėl ligoninė. Gydytojai skubiai nuima 
gipsą. Žaizdos nesugijo: prasidėjo gangrena. 

Gydytojai prabyla apie amputaciją. Sofija, Agostinos moti- 
na, visiškai palūžusi. Tėvas, priešingai, reikalauja paaiškini- 
mų. Daktarai negali kalbėti. Nors jie jau žino tiesą: Agostina 

pasmerkta. Jai liko vos kelios savaitės. Net amputacija būtų 
nereikalinga... 

Paterne susiburia palaikymo judėjimas. Žmonės keliauja nuo 
durų prie durų ir renka pinigus Agostinai, paskutinės vilties 
kelionei - piligrimystei į Lurdą. Viena garsi Italijos asociacija, 
pasivadinusi „Unital6“, organizuoja keliones į Švč. Mergelės mies- 
tą. Jei Džedos sutinka, Agostina galinti prisidėti prie anksčiausiai 
išvykstančių piligrimų... 

Gegužės 5 d., lydima tėvų, Agostina pagaliau iškeliauja. Ke- 
lionės metu mergaitė laiminga. Ji pirmą kartą keliauja laivu 
ir traukiniu! Visi stengiasi, kaišioja jai saldumynus, apgaubia 
dėmesiu... 

Tačiau Lurde Agostiną apima panika. Visi tie ligoti, neįgalūs 
žmonės gatvėse, vitrinos, pilnos statulėlių, mėlynas skareles ry- 
šinčios seselės. Ji nesupranta: kodėl ji čia? Ar ją paliks su šiais 
neįgaliais žmonėmis? Kai ją atveda prie šaltinio, ji atsisako 
maudytis, paskui nusileidžia. Panirusi į ledinį vandenį - šaltinio 
temperatūra neviršija dvylikos laipsnių - Agostina rėkia. Ji ten 
išbuvo vos ilgiau nei minutę. 

Grįžusi į Paterną, ji nepasveiksta. Tesveria septyniolika kilo- 
gramų. Kiekvieną dieną gangrena plečiasi. Liepos mėnesį šeima 
švenčia jos gimtadienį. Agostinai dvylika metų. Jai gyventi liko 
kelios savaitės. Motina jau siuva įkapes, lydėsiančias Agostiną 
į kapą. 

Rugpjūčio 5 d. aštuntą valandą vakaro Augustinai prasideda 
koma. Sutrikusi kraujotaka sukelia smegenų anoksiją. Sofija 
skubiai kviečia gydytoją. Kol gydytojas atvyksta, tikras šokas. 
Agostina stovi prie durų. Jai pavyko nueiti iki virtuvės. Veidas 
jau nebe liguistai pamėkliškas. 

Gydytojas apžiūri vaiką. Jokių abejonių: gangrena nyksta. 
Agostina kelias dienas tiriama jau Katanijoje. Ta pati diagnozė. 
Agostina sveiksta. Net atsiranda požymių, kad žaizdos traukiasi. 

Per vieną naktį mergaitė pasveiko nuo nepagydomos ligos be 
jokio gydymo! 

Paterno gyventojams ši istorija gerai žinoma. Naujiena apie 
stebuklą apskriejo miestą it varpo gaušmas. Šiandien Katanija 
komentuoja stebuklą, bet juo nori pasinaudoti ir Italijos žinias- 
klaida. 

Vis dėlto monsinjoras Paolas Korsis iš Katanijos diecezijos 
spaudos konferencijoje buvo santūrus: „Mes džiaugiamės, kad 
Agostina pasveiko. Tai nuostabi vilties ir tikėjimo istorija. Ta- 
čiau reikės laiko, daug laiko, kol Romos Katalikų Bažnyčia galės 
kalbėti apie tikrą stebuklą...“ 

Agostina toliau gyveno įprastą gyvenimą. Ji rugsėjo pradžioje 
net dalyvavo mokslo metų pradžios šventėje, kaip bet kuris kitas 
jos amžiaus vaikas. Tačiau niekas neužmiršo, kad ji išgyveno 
ypatingą patirtį. Ar būtum katalikas, ar ne, esi priverstas pripa- 
žinti, kad ji nepaaiškinamai išgijo prabėgus kelioms savaitėms 
po kelionės į Lurdą. Net didžiausi skeptikai turi iš to padaryti 
išvadų! 


Prisidegiau cigaretę, paskui vėl ėmiau tyrinėti nuotraukas. 
Agostina, vienuolikos su puse, ligoninės lovoje. Agostina krėsle 
su ratukais, apsupta Paterno paramos komiteto. Agostina ilgoje 
neįgalių žmonių eilėje Lurde... 

Seselė, žinoma, buvo puiki klientė LOra žurnalistams. Stebuk- 
lingai išgijusi dvylikos metų, žudikė trisdešimties: nebanalu. Giliai 
įtraukės dūmo, susimąsčiau. Jutau už faktų prieštaringumo slypint 
vidinę logiką. Neįmanoma, kad tokie priešingi įvykiai būtų vien 
atsitiktinumo rezultatas. 

Perėjau prie antrojo voko: 1996 metų balandis. 

LOra, 1996 m. balandžio 12 d. 
AGOSTINOS STEBUKLAS PAGALIAU PRIPAŽINTAS! 


Po dvylika metų trukusios ekspertizės Agostina Džeda 
Katanijos diecezijos ir Šventojo Sosto pripažinta 
stebuklingai išgijusia 


Štai jau dvylika metų laukėme šios naujienos. Niekas Sicilijo- 
je nepamiršo Agostinos Džedos istorijos: mergaitė per vieną 
naktį pasveiko nuo mirtinos gangrenos po kelionės į Lurdą. 
Visi Katanijos gyventojai prašyte prašė pripažinti tai stebuklu, 
bet atsakingieji Katalikų Bažnyčios atstovai delsė. Katanijos 
arkivyskupas monsinjoras Korsis perspėjo: „Turime būti labai 
atsargūs. Bažnyčia nenori suteikti tikintiesiems bergždžių vilčių. 
O medicina - ne Bažnyčios sritis. Kad galėtume pareikšti savo 
nuomonę, turime kreiptis į kitus specialistus, tad tyrimas užtruks 
ne vienus metus.“ 

Prireikė ne mažiau kaip dvylikos metų, kad tarptautinių eks- 
pertų komitetas, sudarytas Šventojo Sosto, o vėliau Vatikano 
komisija pagaliau patvirtintų: tai stebuklas. Visų pirma pasvei- 
kimą turėjo patvirtinti ne tik Katanijos ligoninė, bet ir Lurdo 
medicinos biuras. 

Biuro vadovas daktaras Biušolcas aiškina: „Prieš paskelbdami, 
kad „pasveikimas staigus ir nepaaiškinamas', mes turime įsitikin- 
ti, kad liga nepagydoma ir nuo jos nėra jokių vaistų. Kai asmuo 
pasveiksta, laukiame kelerius metus, kad įsitikintume, jog liga 
neatsinaujino. Tik tuomet, bendradarbiaudami su Bažnyčia, per- 
duodame bylą Tarptautiniam medicinos komitetui, kurį sudaro 
apie trisdešimt įvairių tautybių gydytojų, neurologų, psichiatrų, 
katalikų ir ne. Atlikę išsamią analizę, šie specialistai pripažįsta, 
jog asmuo pasveiko dėl nepaaiškinamų priežasčių, arba ne.“ 

Kai šie medikai pripažino tą faktą, Šventasis Sostas perėmė 
bylą ir pradėjo tirti ją dvasiniu požiūriu. Lurdo vyskupas monsin- 
joras Perjė komentuoja: „Bažnyčiai fizinis asmens pasveikimas 
yra tik vienas stebuklo aspektų. Tai gilesnio - dvasinio - pasvei- 
kimo ženklas. Štai kodėl mes visuomet stebime pasveikusio žmo- 
gaus psichologinę raidą. Pavyzdžiui, atmestume tokius atvejus, 
kai asmuo siektų gauti pinigų iš savo patirties arba pasveikęs 
neįtikėtų Dievo. Daugeliu atvejų stebuklingai pasveikusiųjų dva- 
sinis gyvenimas buvo nepriekaištingas, jie įrodydavo, jog pasiekė 
aukštesnį dvasinį etapą.“ 

Agostina Džeda tokia ir yra. Bėgant metams mergaitė tapo 
slaugytoja ir vis grįždavo į Lurdą, kad padėtų ligoniams ir pili- 
grimams. Visų nuomone, Agostina yra švelnumo įsikūnijimas ir 
nuolatos padeda savo artimui. 

Kai su ja susitinkate, pirmiausia jus nustebina jos kuklumas ir 
nuolankumas. Šiandien jai dvidešimt ketveri metai, iš jos tiesiog 
spinduliuoja vidinė šviesa. Ji vis dar gyvena Paterne drauge su 
savo vyru Salvatore, kuris dirba elektros instaliavimo darbus. 
Jie gyvena paprastai, nuomoja butą CEP (Conzorzio Edilizia 
Popolare) - Paterno kvartale, kuriame gyvena socialiai remtini 
žmonės. 

Dabar, kai jos stebuklas viešai pripažintas, kaipgi ji žiūri į 
tai, kad yra Dievo išrinktoji? Ji šypsosi, beveik sutrikusi: „Mano 
išgijimas nėra atsitiktinumas, tačiau juk niekas negali paaiškinti 
dieviškos įsikišimo rankos. Buvau toks pats vaikas, kaip visi kiti. 
Labai nedaug melsdavausi ir apie religiją mąsčiau išties naiviai. 
Po paslaptingo išgijimo daug mąsčiau. Manau, kad galiausiai 
mano istorija susijusi su Šventuoju Raštu. Buvau paprasta, nie- 
kuo neišsiskirianti tarp niekuo neišsiskiriančių. Manau, kad 
būtent todėl mane ir pasirinko Mergelė Marija. Tiesiog buvo 
išgelbėtas vienas vaikas.“ 

Moteris dviem veidais. Tikras filmo pavadinimas. Kaip pa- 
aiškinti, kad Agostina, Dievo paliestoji, tapo išprotėjusia savo 
vyro žudike? Ir vėl ta keista nuojauta. Viena vertus, šie du faktai 
prieštaravo vienas kitam, buvo visiškai nesuderinami. Kita vertus, 
kažkoks ryšys, dar neaiškus, turėjo sieti stebuklą ir žmogžudystę... 

Kol kas užsirašiau tik atsakymo į senąjį klausimą pradžią: „Uni- 
tal6“. Kodėl Lukas domėjosi šia piligriminių kelionių asociacija? 
Todėl, kad Agostina keliavo su jais. Ji net tapo uolia šios asocia- 
cijos savanore. Ko Lukas ieškojo? 

Pradėjau žiūrėti nuotraukas, rastas voke. Penkiolikos ar šešio- 
likos Agostina lenkiasi popiežiui. Dvidešimties metų Agostina 
stumia invalido vežimėlį per minią Lurde, ryšėdama mėlyną 
Švč. Mergelės miesto savanorių skarelę. Štai Agostina ir darbe - 
maloni šypsena ir baltas chalatas. Šventoji. Nuolankumo įsikū- 
nijimas, maloni ir atjaučianti kiekvieną įprastą dieną be jokių 
nuotykių. 

13 valanda. Vis dar jokių žinių iš kvestoriaus Mikelės Džepu. 
Sėdėjau vienas toje didžiulėje salėje, pasinėręs į praeitį, pasislėpęs 
nuo dabarties: ugnikalnio išsiveržimo, ypatingosios padėties, to, 
kas vyko virš mano galvos... 

Grįžau prie spintų ir išėmiau Agostinos istorijos voką „2000“. 
Nieko nauja. Statybose rastas Salvatorės kūnas. Agostina suimta 
namuose. Jos staigus prisipažinimas, tačiau nė žodžio apie nusi- 
kaltimo motyvą. Toks tyrimas turėjo baigtis labai greitai. Ir vis dėl- 
to Agostina dar laukė teismo. Procesui nesimatė galo. Spėjau, kad 
jos gynėjai - garsieji Šventojo Sosto advokatai - prie to prisidėjo. 

Buvo ir kitų nuotraukų - kūno, koks ir jis buvo rastas. Buvau 
matęs Silvi Simoni nuotraukų, tačiau ir šitos buvo „neblogos“. Iki 
kaulų nugraužtos galūnės. Dubenyje knibžda lervų. Liemuo visas 
žaizdotas. Kryžius burnoje. Kaukes užsidėję kriminalistai, atrodė, 
svyruoja apkvaitę nuo kūno smarvės. 

Pakėliau akis. Archyvo darbuotojas, prigludęs prie mažyčio 
televizoriaus, stebėjo Etnos išsiveržimą. Atsargiai pasikišau nuo- 
traukas po paltu. Kare kaip kare. Nukankinto kūno nuotrauką, 
antropometrinį Agostinos portretą ir tą nuotrauką, kurioje ji 
tarsi angelas, ryšinti savo mėlynąją skarelę. Sudėjau vokus pagal 
chronologiją ir palikau juos ant stalo. Rankos mostu atsisveikinau 
su šio rūsio šeimininku. 

Dabar norėjau nuvykti į Paterną. 

Man reikėjo pajusti nusikaltimo vietos dvasią. 

CEP, arba Consorzio Edilizia Popolare, buvo pigių socialiai rem- 
tiniems žmonėms statytų daugiaaukščių (čia jie buvo sujungti į 
blokus po keturis) kvartalas. Tokie kvartalai pradėjo kilti visoje 
Italijoje šeštajame dešimtmetyje. Statybų būta labai daug, ir šis 
reiškinys man priminė ugnikalnio išsiveržimą, kaip Pompėjuose. 
Betone suakmenėjo skurdas, nedarbas, pačių neturtingiausių 
visuomenės sluoksnių izoliacija. 

Netrūko nieko. Murzino tinko fasadai, sodai, panašūs į dyky- 
nes, daržai greta automobilių stovėjimo aikštelių, kuriose riogsojo 
automobilių griaučiai, numenkę medžiai aplink apleistas žaidimų 
aikšteles. Važiavau toliau, mačiau sudaužytus žibintus, futbolo 
aikštes be vejos. Tai buvo ne paliktas kvartalas, neturintis ateities. 
Tai buvo pasaulis, kuriame nuolatinė būsena buvo mirtis. Vienin- 
telė galima ateities perspektyva. 

Greta šiukšlyno pastebėjau koplyčią gofruotos skardos stogu. 
Įsivaizdavau kvartalo gyventojus, kurie čia meldėsi, kad Agostina 
išgytų, ir rinko pinigus jos kelionei į Lurdą. Staiga šis vaizdinys 
man šį tą priminė. Žodžius, kuriuos Agostina pasakė duodama 
interviu: „Buvau paprasta, niekuo neišsiskirianti tarp niekuo ne- 

išsiskiriančių. Manau, kad būtent todėl mane ir pasirinko Mergelė 
Marija. Negalėjo būti ir geresnės vietos už šią Agostinos istorijai. 
Nes Paternas neišsiskyrė niekuo, visiškai niekuo. 

Čia prisiliesdavai prie pačios katalikybės esmės - gimimo tvar- 
telyje, išmaldos ir basų kojų tradicijos. Tradicijos, pagal kurią 
skelbiama, kad „alkstantys bus pasotinti“, „liūdintys bus paguosti", 
kad skurdas žemėje atvers kelią į laimę danguje. 

Radau namą, kuriame gyveno Agostina: palazzina D, scala A. 
Jos adresas buvo užrašytas policijos darytos nuotraukos apačioje. 
Išlipau iš automobilio. Atvykau įkvėpti nusikaltimo vietos oro ir iš 
karto supratau, kad tai paskutinis dalykas, kurį galėčiau padaryti. 
Atmosfera buvo slogi. Tvyrojo nepaprastai stiprus sieros kvapas. 

Iš pastato šaliku užsidengęs veidą išėjo vyras. Prispaudžiau 
palto apykaklę prie burnos ir nubėgau prie jo. Paklausiau, kas čia 
vyksta. Vyras nenusitraukdamas šaliko atsakė: 

- Tai tie purvo ugnikalniai*! Purvo šlaitai aplink mūsų kvartalą. 
Kai ugnikalnis išsiveržia, iš visur virsta ir dujos. Mūsų mažieji 
ugnikalniai! Čia jie gerai žinomi! 

Greitai padariau keletą nuotraukų ir grįžau prie automobilio, 
norėdamas susirasti ramesnę vietelę, toliau nuo šitų dujų. Sustojau 
už kelių namų blokų prie vienos tuščios žaidimų aikštelės, ten 
kvapas buvo pakenčiamas. Siūbavo senos sūpynės. Neblogai, jei 
nori pamedituoti vienumoje. 

Girgždint sūpynėms vėjyje pradėjau mąstyti. Agostinos stebuk- 
las. Nebuvau tikras, kad juo tikiu. Instinktyviai nepasitikėdavau 
ypatingomis dieviškomis apraiškomis. Po to, kai grįžau iš Ruan- 
dos, ėmiau išpažinti tvirtą, atsakingą, vienišą tikėjimą. Dievas 
nesikiša į tai, kas vyksta žemėje. Jis mus paliko tarsi su valdymo 
pultu. Paliko savo Žinią ir laisvę nueiti iki Jo. Mes turime atsispirti 


* Etnos šlaituose Paterno apylinkėse susidarę vadinamieji purvo ugnikalniai, išskiriantys daug | 
anglies dioksido. 

pagundoms, nepasiduoti tamsai. Trumpai tariant, kapstytis patys. 
Tai mūsų didybė - galimybė „iš naujo save sukurti. 

Štai kodėl netikėjau antgamtiniais reiškiniais. Nejaugi Viešpats 
staiga būtų ką nors pasirinkęs ir padaręs stebuklą? To nesusiesi su 
krikščioniškąja doktrina. Vienintelis paprastą dieną galintis įvykti 
stebuklas - tai mirtingojo kelias Viešpaties link. Tik tikėjimas gali 
pakeisti mūsų būtį. Beje, panašūs išgijimai ir įvyksta dėl tikėjimo. 
Žmogaus dvasia stipresnė už materiją, ir tai jau daug. 

Agostina - tai kita problema. Viską keičia žmogžudystė, kurią 
ji padarė, ar bent jau teigė padariusi. Stebuklas visuomet būda- 
vo išgelbėtos sielos istorija. Spėjau, kodėl Vatikanas pasiuntė 
savo advokatus. Ne tam, kad įrodytų jos nekaltumą (ji pati teigė 
esanti kalta), bet kad sumažintų „nuostolius“. Tiek triukšmo dėl 
jos. Šventasis Sostas padarė milžinišką klaidą oficialiai paskelbęs 
stebuklingai išgijusia tokią pabaisą. Reikėjo užgniaužti skandalą. 

Temo. Prietema slinko žole, paslėpė priemiestį. 17 valanda. 
Ir vis dar jokių naujienų iš Mikelės Džepu. Sušalęs nuo galvos 
iki kojų nusprendžiau grįžti į automobilį ir paskambinti keliems 
žmonėms. 

Iš pradžių Fuko. 

— Kas naujo? - ėjau tiesiai prie reikalo. 

- Nieko. Tarptautinė paieška dėl žmogžudysčių - be rezultatų. 
Kol kas. Reikia laukti. 

— O Jura entomologai? 

- Šnipštas. 

— Palik ramybėje Jura. - Pagalvojau apie Sarazeną, jo jautru- 
mą. - Patikrinai, ar egzistuoja ryšys tarp „Unital6“ ir Malonin- 
gosios Dievo Motinos vienuolyno? 

- Tikrinau. Nieko.: 

- Dar pasidomėk fondu. Piligriminėmis kelionėmis. Semi- 
narais. 

- Ko ieškoti? 

- Neturiu supratimo. Surask kelionių sąrašą, kaip dažnai jie jas 
organizuoja, kiek kainuoja. Žodžiu, ieškok. 

Pasakiau šiuos žodžius be entuziazmo, ir Fuko turėjo tai pajusti. 

— O kaip darbe, - paklausiau. - Ramu? 

- Kaip čia pasakius. Diumajė apie tave klausinėjo. 

Vakar vakare išsiunčiau komisarei paprastą SMS, parašiau, kad 
pratęsiau savo „atostogas“. Po tokios žinutės reikėtų pasiaiškinti 
ir balsu. Šiandien nerizikavau to daryti. 

— Ką jai pasakei? - paklausiau. 

— Teisybę. Kad neturiu nė menkiausio supratimo, ką tu išda- 
rinėji. 

Atsisveikinau su savo padėjėju ir paskambinau Svendsenui, 
tikėdamasis naujienų apie kerpes, skarabėją ir kitų sudarkytų 
kūnų tyrimą. Gydytojas nebuvo parodęs jokių gyvybės ženklų. 
Tad nenustebau, kai jis man pasakė, jog botanikai vis dar dirba 
be rezultatų. Jie žiūrinėjo didžiulius augalų ir mikrobų katalogus. 
Dėl skarabėjo - ekspertai patvirtino Plenko teoriją ir rado daugiau 
jų veisimo vietų. Bet nė viena nebuvo arti Jura slėnių. 

O dėl kūnų, tai švedas skambino keliems asmenims. Bergždžiai. 
Jis išsiuntinėjo žinutę visiems šalies morgams. Atsakymų dar ne- 
gavo. Paklausiau jo, ar įmanoma gauti tokių žinių iš visos Europos. 
Svendsenas įširdo, bet kategoriškai „ne“ nepasakė. Žinojau, kad 
jis padirbės iš širdies. 

Galiausiai paskambinau Fakturatoriui. Naujienos buvo blogos. 
Sąskaitos Šveicarijoje savininkas ateidavo pasiimti grynų pinigų 
pats. Nebuvo jokio vardinio pervedimo į kitą sąskaitą. 

Kas gaudavo tas sumas? Naujausiomis žiniomis, tai negalėjo 
būti detektyvas. Kam trylika metų Silvi pervedinėjo tuos pinigus? 
Ar ją šantažavo? Ar ji, kad nuramintų sąžinę, ką nors rėmė? Aš 
pats to niekaip negalėjau sužinoti. 

Svarbiausias skambutis - Sarazenui. Jau ir taip vėlavau visą 
dieną. Šiandien žandaras paliko man dvi žinutes. 

— Ką tai reiškia? — užriko jis. - Tu viską patikėjai dar vienam 
farui? 

Jis pirmą kartą mane tujino. Atsakiau tokiu pačiu tonu: 

— Apie ką tu kalbi? 

— Apie entomologus. Man sakė, kad vienas policininkas iš 
Paryžiaus čia taip pat šniukštinėjo. Atsargiai, Diurėjau. Arba loši 
su manimi atviromis kortomis, arba aš... 

Nutraukiau jį paaiškindamas, kad vienas mano padėjėjas iš 
tiesų sudarinėjo Jura entomologų sąrašą. Pradėjo sudarinėti prieš 
mūsų susitarimą. Šiandien liepiau jam liautis. Sarazenas nusira- 
mino. 

- Ar turi kokių naujienų? - paklausiau jo. 

— Nieko. Pradėjau nuo nulio. Bet nieko naujo neaptikau. Mė- 
gėjai, ir viskas. Pensininkai, studentai. Ne tai, ko mes ieškome. 

Aklavietė. Vis dėlto mano galvoje vis skambėjo Plenko žodžiai: 
„Jis kažkur čia, patikėkite. Visai greta. Jaučiu jį ir jo dalinius esant 
kažkur mūsų slėniuose.“ Reikėjo ieškoti. Vis ieškoti. 

Sarazenas manęs taip pat paklausė, kas naujo. Atsakiau apdai- 
riai. Iš esmės nenorėjau dalintis su juo turima informacija. Man 
trukdė nepaaiškinamas nepasitikėjimas juo. Gal Šoparo teiginys: 
30 procentų... Pažadėjau paskambinti jam rytoj. 

Vaikštinėjau po miestą iki vakarienės meto. Naktį lavos upės 
atrodė niūriai ir impozantiškai. Gatvelės vėrėsi kaip plyšiai uolose, 
atskleisdamos savo paslaptis, rodydamos savo lobius. Katanija, 
juodasis miestas, budo žibintų šviesoje vibruojantis, tarsi nula- 
kuotas, spindintis, lyg naktibalda, kuris nubunda žvalus tuomet, 
kai laikas eiti miegoti. 

Bergždžiai ieškojau japonų restorano - ryžių, žaliosios arbatos, 
lazdelių. Galiausiai pavakarieniavau picerijoje, vienas su mobi- 
liuoju telefonu, kuris atkakliai neskambėjo. Tiesiai sėdėdamas 
savo kėdėje, nekreipdamas dėmesio į peilių ir šakučių skimb- 
čiojimą, sutelkiau dėmesį į kitus pojūčius. Ančiuvių, pomidorų, 

baziliko kvapas. Tamsaus medžio dekoras, kriauklės ir burlaiviai 
buteliuose atrodė lyg išmesto į krantą jūreivio grota. Moterys, 
dėvinčios zomšos ir aksomo drabužius, įvairiausių rudų atspalvių, 
tarsi nuostabūs šaldyti kaštainiai. 

Išėjau iš restorano 20 valandą. Džepu neskambino. Nervino 
nekantrumas susitikti su Agostina. Jaučiau, kad Malaspinos ka- 
lėjime slypi paslapties raktas. Ar bent jau to tikėjausi. Neryški 
šviesa šiame paslaptingame labirinte. 

Grįžau į viešbutį. Įsijungiau televizorių. Etna vis dar dėmesio 
centre. Toliau tryško lavos fontanai, šiaurėje ir pietuose panika, 
ypač pietų miestuose: Džarėje, Santa Venerinoje, Etnos Dzafera- 
na... Tūkstančiai žmonių evakuoti, procesijos, maldos... 

Į studiją pakviestas specialistas aiškino, kad išsiveržimo stadijos 
bus trys: iš pradžių seisminės bangos, vėliau lavos išsiveržimas, 
kurio pabaigos niekas negali numatyti, galiausiai - pelenų lietus. 
Iki šios dienos mieste pasirodžiusi lava tėra niekas. Netrukus re- 
gioną uždengs storas juodų dulkių sluoksnis. Šypsodamasis vyras 
baigė kalbą taip: „Tačiau Katanijoje mes įpratę!“ 

Tai svarbiausia. Tačiau šis išsiveržimas buvo smarkesnis nei tai, 
prie ko tie žmonės „buvo įpratę“. Ar reikėjo ko nors baimintis? 
Bijoti ugnikalnio pykčio? Ir dar kartą ši atmosfera man pasirodė 
tarsi pranašiškas ženklas. Kažkur krateryje manęs laukė velnias. 

Išsiėmiau kompiuterį, laidus ir maitinimo bloką. Norėjau užsi- 
rašyti tai, apie ką mąsčiau šią popietę, ir įkelti nuotraukas. 

Pagaliau suvibravo mano telefonas. Pripuoliau prie jo. 

— Pronto? 

— Džepu. Rytoj. Lauksime jūsų Malaspinoje dešimtą valandą. 

— Man nereikės pasirašyto leidimo? 

— Jokio leidimo. Pateksite ten be pašalinių akių. 

- Jūs neperspėjote advokatų? 

— Norite laukti visą mėnesį? 

— Dėkoju. 

— Nėra už ką. Agostina jums patiks. Sėkmės! 

Jis buvo benuspaudžiąs mygtuką, bet aš spėjau pasakyti: 

- Norėjau jūsų paklausti... Paskutinio dalyko. Gal žinote, ar 
prieš Agostiną buvo materialių įrodymų? 

Džepu nusikvatojo visa gerkle. 

- Jūs juokaujate, ar ką? Visur buvo pilna jos pirštų atspaudų! 

Uolos mirguliavo saulėje, tarsi kas nematomomis rankomis būtų 
judinęs veidrodžius. Akmenų sangrūdos, primenančios pamėk- 
liškus totemus. Lygūs plotai, negailestingai kaitinami saulės. Šim- 
tu metrų žemiau, uolų papėdėje, raibuliavo jūra - tūkstančiais 
briaunų, taip, kad žiūrint net paskausdavo akys. Viskas virpėjo. 
Galėjai pamanyti, kad horizonto gerai nesimato dėl karščio, ta- 
čiau temperatūra buvo pakilusi vos šiek tiek virš nulio. Tai dulkės 
užklojo viską. 

Nuleidau skydelį nuo saulės ir pasistengiau įžvelgti kelio galą, 
paskendusį šiame sausame rūke. Buvo po devynių. Išvažiavęs iš 
Katanijos praradau laiko nuovoką. Naktis nusileido į naktį. Gar- 
susis juodas trečiosios stadijos lietus. Gatves dengė storas pelenų 
sluoksnis. Buldozeriai stengėsi išvalyti gatves ir trikdė eismą. 
Išvažiavus iš miesto buvo dar blogiau. Reikėjo įsijungti valytuvus. 
Kelias buvo slidus tarsi čiuožykla, vis daugėjo užkardų. Už ketu- 
riasdešimties kilometrų nuo Katanijos išvažiavau iš to pragaro, 
ištrūkau, kaip lėktuvas išsiveržia iš audros debesies. 

Dabar aš vėlavau. Pagal žemėlapį dar turėjau važiuoti dvidešimt 
kilometrų pakrante, paskui pasukti į šiaurės vakarus. Ant kalvų 
mačiau lūšnas, griuvėsius, retkarčiais kaimus, visus pilkus, tarsi 
prasmegusius tarp uolų. Kai kur pasitaikydavo dar nepastatytų 
namų, apleistų, jau panašių į griuvėsius. Pietų Italijoje buvo iš 


348 


tiesų gausu tokių pasmerktų statybviečių - dingsties manipuliuoti 
nekilnojamuoju turtu. 

* Pasukau į kairę, į laukus. Jokios nuorodos į Malaspinos kalė- 
jimą. Peizažas keitėsi. Dykuma užleido vietą nykiai lygumai, kur 
augo nendrės, geltonos žolės, - viskas priminė nusausintą pelkę. 
Šios žemės alsavo išsekimu, apleistumu, bėgančiais pro mane ir 
beveik hipnotizuojančiais. Atidžiai žvalgiausi, kol pagaliau pa- 
mačiau Malaspinos pavadinimą. 

Dar viena tiesi kelio atkarpa, ir vis tas apdegusio Kamargo 
peizažas. Staiga asfaltuotas kelias baigėsi ir prasidėjo žvyrkelis. 
Klausiau savęs, ar neapsirikau pasukdamas, ar nepraleidau kokios 
nors nuorodos. 

Vėl dykuma. Vėl iškilo kalvos. Uolėtos viršūnės tiesėsi į dangų 
tarsi sudaužytos skulptūros, kalvos driekėsi horizonte, apšviestos 
pernelyg ryškios šviesos. Dar nebuvo vienuolikos, o šešėliai jau 
gaubė sausą žemę. Bevaisis suskeldėjęs Mėnulio peizažas. 

Jau rimtai suabejojau dėl pasirinkto kelio, tačiau, tada vos 
įžvelgiamas, pasirodė kalėjimas. Trijų aukštų stačiakampis pas- 
tatas šlaito papėdėje, tarsi jo prislėgtas. Kelias ėjo tiesiai tolyn, o 
jo gale - kalėjimas. Jokio kito kelio - nei įvažiuoti, nei išvažiuoti. 

Pastačiau automobilį stovėjimo aikštelėje. Išlipus mane pasitiko 
vėjo ir dulkių gūsis. Saulės skleidžiama šiluma ir žiemos vėjas — 
neutrali temperatūra, nei karšta, nei šalta. Burnoje pelenų skonis. 
Į veidą pučiamas smėlis. Prie kojų išrauti krūmokšniai. Užsidėjau 
akinius nuo saulės. 

Apsidairiau aplinkui ir žvilgsnis užkliuvo už vienos vietos. Ne- 
galėjau patikėti savo akimis. Skardžio viršuje stūksojo trys juodi 
siluetai. Ar veikiau kažkas panašaus į siluetus šviesiame danguje. 
Visiškoje dykynėje mane stebėjo trys vyrai. Sargybiniai? Priden- 
giau akis ranka ir prisimerkiau. Nuostaba dingo iš karto - kunigai. 
Trys Romos kunigai, trys vėjo plakamos sutanos, išblyškę veidai, 
nenusakomo amžiaus, su mirties įspaudu. Kas šitie baisybės? 

Pasigirdo metalo girgždesys ir kalėjimo vartai prasivėrė. Atsi- 
sukau ir priešais save pamačiau trikampį šešėlį. Paskutinį kartą 
žvilgtelėjau į dvasininkus, bet jie buvo dingę. Ar man pasivaide- 
no? Nubėgau prie durų, bijodamas, kad jos neužsivertų man dar 
nespėjus jų pasiekti. 

Visos cypės panašios. Aplinkui aklina siena, tik šaudymo angos 
ir langeliai; bokšteliai su sargybiniais; spygliuota viela ar skus- 
tuvo aštrumo ašmenys virš sienų. Malaspinos kalėjimas niekuo 
nesiskyrė nuo kitų, tik dar labiau slėgė aplinkui plytinti dykuma. 
Pabėgti visuomet reiškia kažkur nueiti. Čia tiesiogine šio žodžio 
prasme buvai „niekur“. 

Pasakiau savo pavardę priėmimo skyriuje ir perėjau kelis kont- 
rolės postus, žingsniuodamas pilkais koridoriais, pro kabinetus. 
Vienintelis originalus dalykas buvo lango grotų, durų grotų, pačių 
durų spalva. Geltona, raudona, mėlyna, viskas išblukę, apsilu- 
pę, - bandyta pagyvinti aplinką, tačiau sunkiai sekėsi paslėpti čia 
tvyrantį nuobodulį ir aplaidumą. 

Man liepė palaukti hole, greta dviguba tinko tvora aptverto 
kiemo. Pro tvorą įžiūrėjau kalines, kurios ėjo nuleidusios rankas, 
be abejonės, į valgyklą - buvo beveik vidudienis. Apsirengusios 
sportiniais kostiumais, jos atrodė tarsi leidžiančios ramų sekma- 
dienį namie - sekmadienį, kuris tęsėsi metų metus. Nuleistomis 
galvomis, su tais pačiais apmąstymais, tomis pačiomis išpažinti- 
mis, kaip vakar ir kaip bus rytoj. Virš kiemo taip pat buvo metali- 
nis tinklas. Kalėjimų kiemai ne atvira vieta, o uždara erdvė. Jums 
tik primenama, ką praradote. 

Žingsniai. Manęs link ėjo moteris, vilkinti gelsvai žalią unifor- 
mą, su dideliu raktų ryšuliu prie diržo. Dar eidama mestelėjo man: 

— Jūs vėluojate. 

Po šių žodžių ji prisistatė, tačiau nesupratau nei jos pavardės, 
nei laipsnio. Tik buvau priblokštas jos seksualumo. Brunetė, ma- 
tinis veidas, putlios lūpos, tankūs antakiai ir tiesiog magnetines 

bangas skleidžiantis žvilgsnis. Gal veikė jos formos, įspraustos 
į uniformos „tabu“, ar jos griežto grožio veidas ir rudos akys, 
nežinau, tačiau man apsisuko galva. 

Jos antakiai, jos laukiniai bruožai tarsi leido spėti apie jos plačią 
ir vešlią gaktą. Įsivaizdavau jos rusvą kūną, juodas krūtų aureoles 
ir tamsų gaktos trikampį. Yra dėl ko sutirpti. 

— Atsiprašau. 

— Aš direktorė. Priimu jus, nes pažįstu Mikelę Džepu ir juo 
pasitikiu. 

— Agostina Džeda sutinka su manimi pasimatyti? 

— Vis dar sutinka. Ji mėgsta rodytis kitiems. 

— Kiek laiko man skirsite? 

— Dešimt minučių. 

— Nedaug. 

— Pakankamai, kad susidarytumėte apie ją įspūdį. 

— Kokia ji? 

Direktorė nusišypsojo. Man suskaudo pilvo apačią. Retai kada 
taip trokštu moters. Šiuos pojūčius nustelbė į galvą šovusi mintis: 
sausa lyguma, trys kunigai, ši jaudinanti moteris... „Gundymas 
dykumoje, trys veiksmai, ir tik man vienam. 

Direktorė atsakė - jos balsas buvo kimus kaip dažnos italės: 

- Galiu jums duoti tik vieną patarimą. 

— Kokį? 

- Neklausykite jos atsakymų. Jos nereikia klausyti. 

Patarimas buvo absurdiškas. Atvykau čia apklausti Agostinos. 
Direktorė pridūrė: 

- Ji melagė. Demonai yra melagiai. 


351 


61 


Pokalbių salė. Didžiulis kambarys plikomis sienomis, daug sta- 
liukų ir mokyklinių kėdžių, dažai išblukę. Viršuje įstiklinti langai, 
pro juos sklinda vidudienio šviesa. Kambario dekoras - tiesiog 
vienas ant sienos pakabintas Nukryžiuotasis, sieninis laikrodis ir 
įspėjimas, kad rūkyti draudžiama. Salė buvo tuščia. 

Sargė man įėjus užrakino duris. Likau vienas, vaikščiojau ne- 
kantraudamas. Pajutau po kojomis kažką švelniai minkšto. Ant 
grindų buvo smėlio. Pamačiau mažas smėlio krūveles, susikau- 
pusias prie langų ir kambario kampuose. Dulkės skverbėsi į vidų 
iš už kitų uždarytų durų, kurios veikiausiai vedė tiesiai į dykumą. 

Sugirgždėjo užraktas. Žingsniai. Instinktyviai suspaudžiau 
kumščius. Negalėjau prarasti šaltakraujiškumo. Suskaičiavau iki 
penkių ir atsisukau. 

Kalėjimo sargė jau rakino duris. Agostina sėdosi, išmintinga ir 
tiesi, apsirengusi dangaus mėlynumo rūbą. Nežinau, ko iš tiesų ti- 
kėjausi, tačiau tik ne tokios vidinės jėgos, tokio galingo spindesio. 

Agostina švytėjo tarsi šventoji. 

Priėjau arčiau ir pajutau malonią šilumą. Tarsi Agostina būtų 
buvusi paliesta kažko neapsakomo, ir tai dar buvo justi. Ją išgelbė- 
jusio stebuklo pėdsakai? Kovojau su tokiais savo įspūdžiais. Atvy- 
kau apklausti Salvatorės Džedos žudikės, o ne Dievo išrinktosios.. 

Patraukiau kėdę ir atsisėdau. Staiga užplūdo prisiminimai. 
Skeptikų žodžiai tuo metu, kai Bernadeta Subiru matė regėjimus. 
Teismo vykdytojai, policininkai, atsisakę tikėti apreiškimais, pa- 
tikėjo, kai pamatė jaunąją moterį: „Jos veidas tarsi išorinis jos 
dieviško susitikimo požymis, atspindys...“ 

Mes sėdėjome vienas prieš kitą. Agostina Džeda šypsojosi. 
Atrodė jaunesnė nei nuotraukose - ne daugiau kaip dvidešimt 
penkerių. Nedidukė, smulki, sakytum, gležna. Tačiau jos veido 
bruožai buvo labai ryškūs. Juodos akys spindėjo po aukštokai 

augančiais antakiais. Riesta it kablelis nosytė. Raudonos ryškios 
lūpos - nedidukas vaisius ledų indelyje. Veido odos blyškumą dar 
labiau pabrėžė juodi trumpai kirpti plaukai, tarsi įrėminantys visą 
šį švelnų paveikslą. 

Pravėriau burną, bet Agostina mane pralenkė: 

- Kuo jūs vardu? | 

Balsas silpnas, švelnus, bet nemalonus. Atsakiau itališkai: 

- Esu Matas Diurėjus. Paryžiaus kriminalinės brigados poli- 
cininkas. 

— Tada kas kita, - šiek tiek juokaudama atsakė ji. - Mane lanko 
tik kunigai. 

Padėjau priešais ją Luko nuotrauką. Iš pradžių man reikėjo 
tikrumo. 

- Aš nesu pirmasis prancūzų policininkas. Jis taip pat buvo 
atėjęs, ar ne? 

- Su juo viskas buvo kitaip. Aš jo nedominau. 

- Kas jį domino? 

Ji nusišypsojo. 

- Jūs gerai žinote. 

Prieš akis pradėjo plaukti vaizdai. Pazuzu ir jo šikšnosparnio 
snukis. Angelas fauno galva, didžiuliais palaužtais sparnais. Vyras, 
apsivilkęs redingotu ir užsidėjęs sustumiamą cilindrą, pasruvusio- 
mis krauju akimis. Staugiantys šunys, dūzgančios bitės. Prabilau 
tvirtesniu balsu: 

— Ar galiu užduoti jums keletą klausimų? 

- Priklausys nuo to, ko klausite. 

— Apie 2000 metų nusikaltimą. 

- Jau viską pasakiau policininkams, advokatams. 

- Aš jūsų klausiu. Atsakysite tik tuomet, kai norėsite. Sutarta? 

Linktelėjo galvą. Aplinkui mus stūgavo vėjas. Ilga, liūdna de- 
jonė. Įsivaizdavau, kaip po durimis į kambarį skverbiasi smėlis, 
kad palaidotų mus gyvus. | 

— Jūsų vyras buvo nužudytas ypatingomis aplinkybėmis. Ar jį 
nužudėte jūs? 

- Nereikia tokių akivaizdžių klausimų. Išlošime laiko. 

- Kas jus pastūmėjo prisipažinti padarius šį nusikaltimą? 

- Neturėjau ko slėpti. 

Agostina, atrodė, jautėsi gerai. Atsakinėjo be įtampos. Nuspren- 
džiau ją paspausti, tarsi būtų apklausiama pirmą kartą. 

- Šis nusikaltimas ypatingas. Nekalbu nei apie moralę, nei 
apie motyvą. Kalbu apie metodą. Asmeniškai aš nemanau, kad 
turite pakankamai žinių ir techninių galimybių tokiam nusi- 
kaltimui. 

— Tai nebuvo problemiška. 

— Iš kur gavote rūgšties? 

— Ligoninėje. Viskas surašyta mano byloje. 

— O vabzdžiai? 

— Rinkau kiaušinėlius, gyvius nuo maitų. Paterno ir Adrano 
apylinkių šiukšlynuose rasdavau nudvėsusių gyvulių. 

— Aukos krūtinės ląstoje aptikta kerpės. Kur jos gavote? 

— Grotose prie Ačirealės. Mes jas gerai žinome. 

Ji melavo. Tą kerpę rasti buvo daug sunkiau nei paprastą grybą. 
Be to, buvo ir afrikietiškas skarabėjas. Tačiau apie tai neklausiau — 
ji, be abejonės, turės atsakymą ir į šį klausimą. 

— Kūnas gedo nevienodai, o tam reikia konservuoti atskiras 
vietas, ir tai sudėtinga. Kaip jūs tai padarėte? 

- Buvo balandis. Statybvietėje buvo šalta. Užteko sušildyti kai 
kurias kūno dalis, o kitas palikti lauko temperatūrojė. 

Agostina vis šypsojosi. 

— Kodėl viską atlikote taip sudėtingai? 

— Kitas klausimas. 

— Nenorite atsakyti? 

- Taip susitarėme. Kitas klausimas. 

Žvelgiau į jos rankas: tokios pat baltos, kaip ir veidas. Po plona 
oda buvo matyti melsvos venos. Negalėjau įsivaizduoti, kad tokie 
pirštai galėtų knaisiotis po Salvatorės kūną, nupjauti jam liežuvį. 

— Kodėl ši žmogžudystė? Koks jūsų motyvas? 

— Kodėl turėčiau jums atsakyti? - įžūliai rėžė ji. - Niekam nie- 
ko apie tai nesakiau. Nei policininkams, nei teisėjams. Net savo 
advokatams nesakiau. 

Vėjas vis plėšėsi. Pagalvojau apie Luką ir sublefavau: 

— Neturite pasirinkimo. Aš radau įėjimą. 

Ji nusikvatojo. Trūkčiojančiu juoku, paskui nutilo ir surimtėjo. 

— Tu meluoji. Jei būtum radęs, nebūtum čia ir neklausinėtum 
manęs it koks antrarūšis policininkas. 

Nors ji buvo sarkastiška ir jau kreipėsi į mane tu, supratau, kad 
pataikiau. Agostina žinojo, kad stumiuosi į priekį apgraibomis, 
tačiau žodis „įėjimas“ rodė, jog einu kitu keliu nei Katanijos 
policininkai. Tik juo ir buvo verta eiti, bet dar nežinojau, kur jis 
veda. Ji sumurmėjo: 

- Padariau tai, nes turėjau atkeršyti. 

— Kam? Salvatorei? 

Ji kelis kartus linktelėjo galvą, entuziastingai, kaip vaikai, ku- 
riems siūlomas gundantis skanėstas. 

— Ką jis jums padarė? 

- Jis mane nužudė. 

Salvatorė - smurtaujantis vyras. Sumušantis Agostiną iki mir- 
ties. Agostina, prisiekusi atkeršyti ir nužudyti savo vyrą. Apie 
tai neradau nei eilutės, nei užuominos. Be to, kai keršiji vyrui, 
pasirenki greitesnį būdą. 

— Papasakokit man. 

Agostina įdėmiai mane stebėjo. Ore sukosi smėlio smiltelės, 
kibo prie mano prakaituoto veido. Pakartojau: 

— Papasakokit man. 

- Jis mane nužudė, kai man buvo vienuolika metų. 

— Kai nukritote nuo uolos? 

— Jis mane pastūmė. 

Salvatorė - vaikas žmogžudys? Vaikas, stumiantis kitą vaiką į 
bedugnę, šaltakraujiškai. Neįmanoma. Agostina pridūrė: 

- Salvatorė buvo šiurkštus... Nervingas... Nenuspėjamas. Mes 
susistumdėme ant bedugnės krašto. Netikėtai jis mane pastūmė. 
Tiesiog, kad pažiūrėtų, kas bus. 

— Po šio atsitikimo jūs apie tai nekalbėjote. 

— Aš neprisiminiau. 

- Ir ištekėjote už Salvatorės? 

- Sakau jums, kad to neprisiminiau. 

- Kas jums grąžino atmintį? 

- Tu manęs klausi, ragazzo*? 

Ir vėl tas demoniškas veidas. Puolęs, blogas, pasalūniškas ange- 
las, apsireiškiantis šiai jaunai moteriai, kad įkvėptų jai atsakymus 
į klausimus. Man liko nedaug laiko - tik trys minutės. 

Kai vėl pažvelgiau į Agostiną, jos burna buvo iškreipta baisios 
ištvirkėlės šypsenos. Lūpų kampučiai buvo nukreipti į skirtingas 
puses - vienas į viršų, kitas į apačią. 

Nusikosėjau ir nusprendžiau žaisti jos primestą žaidimą. 

- Velnias jums pasakė tiesą, ar ne? 

- Taip, iš tiesų, jis buvo pas mane atėjęs, į mano sielos gelmes... 

Ji užkišo ranką už palaidinės ir pasiglostė krūtis. Man pasirodė, 
kad kambarį užplūdo siaubingas šaltis. 

— Jis jūsų įkvėpėjas? 

Šaltis ir kvapas, sunkus, keliantis šleikštulį, puvėsių kvapas. 

Ji nuleido ranką ir įkišo ją į tarpkojį. 

— Tai buvo sapnas, - sumurmėjo ji. - Jis man įsakė, taip, bet jo 
įsakymas buvo kaip glamonė... Malonumas. Kiek laiko nesidul- 
kinai, ragazzo? 


* Vaikinas, vyrutis. (It.) 

- Jis jums įkvėpė ir nužudymo būdą? 

Staiga Agostina sulaikė kvėpavimą, paskui lėtai iškvėpė, tarsi 
būtų palietusi jautrią intymią vietą. Jos akys tapo panašios į lapės. 
Ji masturbavosi toliau. 

Temperatūra, atrodė, vis krito. O dvokas didėjo. Sušvinkusio 
vandens, supuvusių kiaušinių, tačiau kartu ir rūdžių kvapas. Kaž- 
kas panašaus į ekskrementus ir metalą. Daugiau nei dvi minutės. 

- Jūs stebuklingai išgijote, - pratariau pro sukąstus dantis. — 
Atsigavote fiziškai ir dvasiškai, ir tai pripažino Romos Katalikų 
Bažnyčia. Kodėl jus įkvėpti turėjo šėtonas? 

Agostina neatsakė. Kvapas dusino. Kovojau su įspūdžiu, kad 
kažkas yra su mumis šiame kambaryje. Agostina palinko virš 
stalo. Jos akys buvo apsiblaususios. 

— Tai radai įėjimą, ką? 

Staiga ji atsistojo ir sugriebė mane už sprando. Palaižė man 
ausį ir nusikvatojo tiesiai į ją. Jos liežuvis buvo kietas kaip gyvatės 
geluonis. 

- Nesirūpink, niekšeli, įėjimas pats tave suras... 

Ryžtingai ją atstūmiau. Jutau tokį patį pasibjaurėjimą, kaip ir 
Maloningosios Dievo Motinos vienuolyne, kai pasijutau suteptas 
kažkieno paslaptingo žvilgsnio. Kambaryje ir šaltis, ir vėjas, ir 
dvokas. Ir „kitas“. 

- Nori, kad tau pačiulpčiau? - sušnibždėjo ji. - Man jau gana 
lesbiečių ir jų pučių. 

- Ar jums ką nors sako Manonos Simoni vardas? 

Ji ištraukė ranką iš po stalo ir prikišo prie nosies. 

- Ne. 

— O Silvi Simoni? 

— Ne, - atsakė ji laižydamasi pirštus. 

- Ji nužudė savo vaiką, Manoną, nes manė, kad toji apsėsta. 

— Niekas negali mūsų nužudyti, - sukikeno Agostina. - Jis mus 
saugo, tu supranti“ 

— Ką jūs turite jam padaryti? 

— Aš teršiu, užkrečiu aplinką. Aš esu liga. 

Jos balsas keliais tonais pažemėjo. Ji tęsė žodžius, kalbėjo ki- 
miai, balsas skambėjo nesveikai. Ir kartu, man atrodė, po pasku- 
tinio kiekvieno žodžio skiemens pasigirsdavo keistas švilpimas. 
Provokavau: 

— Čia, kalėjime? 

- Aš esu simbolis, ragazzo. Mano galia perskrodžia šias sienas. 
Aš kankinu Vatikano pedikus. Visus jus dulkinu! 

- Šventojo Sosto advokatai jus gina. 

Agostina nusikvatojo - niūriu, šlykščiu juoku, rankas vis dar 
laikydama tarp kojų. Gašliai sušnibždėjo: 

— Tu pats kvailiausias mano matytas faras. Iš tikrųjų manai, kad 
tie pedikai mane gina? Jie mane stebi. Nori užuosti mano kvapą 
kaip rujojantys šunys. 

Ji sakė tiesą. Pontifiko valdžios atstovai norėjo sumažinti nuo- 
stolius, tačiau labiausiai norėjo priartėti prie „savo“ stebuklingai 
išgelbėtosios. Tiesiog, kad suprastų fenomeną, tai, kas vyksta 
Agostinos kūne ir prote. 

Ji suglaudė pečius, suvirpėjo, tarsi būtų patyrusi stiprų orgaz- 
mą, malonumą, sukrėtusį ją iki kaulų smegenų. Visiškai pasikei- 
tusiu balsu kranktelėjo: 

— Jis man sakė, kad tu ateisi. 

— Lukas Subeira? Policininkas iš nuotraukos? 

— Jis man sakė, kad tu ateisi. 

Visas sudrebėjau. Agostina, žinoma, kalbėjo apie demoną apie 
realų joje tūnantį demoną. Tą, kurį jutau esant čia, tarp mūsų. Ji vėl 
nusišypsojo kreiva šypsena. Jos veidas atrodė tarsi koks nešvarus 
sulamdytas popierius. Viena minutė. 

- Žinai, iš kur gavau vabzdžių? - pašiepiamai sukvaksėjo. - 
Vienas juokas. Užtenka paliesti save... Sudrėkstu ir mano vagina 

atsiveria tarsi maita. Tuomet atskrenda musių... Nejauti, ragazzo? 
Prisišaukiu jas savo pute... Jos atskris... 

Ji nulenkė galvą ir pradėjo kažką murmėti. Greitai kartojo žo- 
džius, lingavo pirmyn atgal. Staiga jos vyzdžiai užvirto, liko tik 
akių baltymai. Pasilenkiau ir ištempiau ausis. 

Agostina kalbėjo lotyniškai. 

Vieną po kito supratau jos vis kartojamus žodžius: „...lex est 
guod facimus lex est guod facimus lex est guod facimus lex est guod 
facimus...“ ĮSTATYMAS YRA TAI, KĄ DAROME. 

Kodėl šie žodžiai? 

Ką jie reiškia jos lūpose? 

Dabar ji kriokė lyg paršas. Be to, tą krioksmą lydėjo trūkčiojan- 
tis siaubingas šnypštimas. Staiga jos vyzdžiai vėl pasirodė. Gelsvi. 
Ji spjovė man į veidą ir visa gerkle suriko: 

— TU ĖSI SAVO ŠŪDĄ PRAGARE! 

Už mano nugaros pakilo skląstis. 

Dešimt minučių buvo praėjusios. 

Katanijos prieigose pelenų debesis buvo dar tamsesnis. Net ne- 
besimatė užrašų „sabbia vulcanica“ („ugnikalnio pelenai“). Va- 
lytuvai girgždėjo nuo pelenų. Važiavau iš lėto, iškišdavau ranką 
ir šiek tiek pavalydavau priekinį stiklą. 

Ugnikalnis taip pat buvo pasikeitęs. Iš jo šlaitų kilo du milži- 
niški stulpai. Vienas pilkšvas nuo pelenų, išmetamų neįtikėtino 
spaudimo, kitas - beformis ir virpantis, vien iš vandens garų. 
Galėjai girdėti siaubingą jo riaumojimą, užgožiantį sproginėjimų 
garsus. Danguje skraidė sraigtasparniai, pagal juos galėjai nusta- 
tyti stulpų aukštį - keli kilometrai. 

Tarp šių atvirų Žiojėjančių ertmių tekėjo rausvos vagos, spjau- 
dydamosi ugnimi. Kalnas keitėsi, geologiškai. Iškildavo kūgio 
pavidalo formos, reljefas bangavo tarsi horizonte purtomas kili- 
mas. Turėjau progą stebėti vieną tokių reiškinių, kuriuos įprasta 
priskirti neatmenamiems laikams. Planetos paviršius trūkinėjo, 
minkštėjo, tirpo, rodydamas, jog ji yra gyva, jog lydosi jos kūnas. 
Kalnas keitėsi, aš taip pat. Mano dabartis vėrėsi keldama mane į 
paviršių, linkdama taip, tarsi norėtų, kad aš įkrisčiau į pirmykščio 
pasaulio naktį. 

Aplinkui Kataniją buvo pilna užkardų. Guardia di Finanza* ka- 
riškiai su chirurgų kaukėmis ant veidų tikrino Žmonių tapatybes ir 
leidimus įvažiuoti. Stovintys vairuotojai ramiai skaitė laikraščius. 
Tai buvo pasaulio pabaiga, bet niekam tai nerūpėjo. 


15 valanda, Etnos gatvė 

Dabar norėjau gyvai išgirsti Katanijos arkivyskupą, monsinjorą 
Paolą Korsį. Norėjau sužinoti aiškią Bažnyčios nuomonę apie 
Agostinos Džedos atvejį ir kilusį skandalą. 

Miestas skendėjo tamsoje, tačiau arkivyskupijoje, atrodo, visi 
buvo prisiekę neeikvoti elektros. Visi skubėjo taip pat, kaip ir 
kvestūroje bei L Ora redakcijoje, tik tamsoje. Koridoriais bėgiojo 
kunigai, vilkdamiesi arnotus ar nešini kryžiais ir smilkytuvais. 

Sustabdžiau vieną jų ir paklausiau, kur monsinjoro Korsio 
kabinetas. Jis išpūtė akis ir nieko neatsakė. Palikęs jį, užlipau 
laiptais besistumdydamas alkūnėmis šiame visuotiniame chao- 
se. Galiausiai paskutiniame aukšte radau arkivyskupo kabinetą. 
Pasibeldžiau dėl formos ir įėjau. 

Prieblandoje juoda sutana vilkintis senas vyras rašė, palinkęs 
prie darbo stalo. Už jo buvo matyti didelis langas, pro kurį sklin- 


* Finansinė gvardija. (It.) Militarizuota Italijos policija, priklausanti Finansų ministerijai. 

danti menka šviesa apšvietė jo pliką pakaušį. Nejudindamas savo 
masyvaus kūno, jis pakėlė galvą. 

- Kas jūs toks? Kas jums leido? 

Pakišau savo pažymėjimą ir pasakiau vardą. Iš karto pradėjau 
kalbėti apie Agostiną Džedą. Mandagybėms laiko neturėjau. Vyras 
su sutana nuleido akis į popierių, ant kurio rašė. Jo veidas buvo 
tarsi buldogo, ramus ir šaltas. 

- Išeikite iš čia, - ramiai pasakė. - Neturiu ko jums pasakyti. 

Uždariau duris ir žengiau stalo link. Mus supantys paveikslai 
atrodė tarsi juodos dėmės. 

- Priešingai, manau, kad turite daug ką man pasakyti. Neišeisiu 
iš čia, kol neišgirsiu visko. 

Arkivyskupas iš lėto atsistojo, kumščiais pasirėmęs į stalą. Jis 
atrodė įspūdingai stiprus. Kokių šešiasdešimties metų kolosas, 
kuris dar galėjo nešti ąžuolinį kryžių procesijoje. Arba išmesti 
mane pro langą. 

- Kas čia per tonas? - staiga supykęs trenkė kumščiu į-stalą. - 
Niekas čia su manimi taip nešneka! 

- Visuomet būna pirmas kartas. 

Arkivyskupas prisimerkė, tarsi norėdamas geriau mane matyti. 
Ant krūtinės blausiai žibėjo nudėvėtas auksinis kryžius. Purtyda- 
mas galvą ramesniu balsu ištarė: 

- Jūs išprotėjęs. Ar nematote, kad pasaulis aplinkui mus griūva? 

- Palauks, kol aš sužinosiu tiesą. 

- Jūs išprotėjęs... 

Arkivyskupas sunkiai atsisėdo ir nusileido. 

- Penkios minutės. Ką norite sužinoti? 

- Jūsų, kaip Bažnyčios atstovo, nuomonę: kaip jūs galite paaiš- 
kinti Agostinos Džedos nusikaltimą? 

— Ta moteris - monstras. 

- Agostina Džeda yra Dievo išrinktoji. Oficialiai pripažinta kaip 
stebuklingai išgijusi. Pripažino jūsų vyskupija. Jūsų ekspertų ir 

Bažnyčios atstovų komitetas. Romos kurija. Jūs patvirtinote, kad 
ji pasveiko fiziškai ir dvasiškai. Kaip ji galėjo pasikeisti taip... iš 
pagrindų? Ar, veikiau, kaip jūs galėjote šitaip apsirikti? Nepaste- 
bėti joje glūdinčios beprotystės? 

Arkivyskupas vis dar buvo nuleidęs akis: jis tamsoje žvelgė į 
savo rankas, sunkias, pilkas, nejudančias. Sumurmėjo: 

- Prisiekiau sau apie tai daugiau nekalbėti. 

— Atsakykit! 

Jis pakėlė akis. Jo šviesus žvilgsnis buvo nepaprastai gilus ir 
rodė jo jėgą. Jis turėjo sukrėsti auditoriją, kai užlipdavo į sakyklą 
ir žvelgdavo į žmones. 

— Mes apsirikome, bet ne taip, kaip jūs manote. 

— Ką aš manau? 

— Mes apsirikome dėl stovyklos. Ir viskas. 

— Nesuprantu. 

— Agostiną išgydė ne Dievas. Ją stebuklingai išgydė velnias. 

Sustingau po šių jo žodžių. 

- Stebuklingai išgydė... velnias? 

— Agostiną išgelbėjo demonas. Dabar esame tuo tikri. Ji visus 
mus apvyniojo apie pirštą. Su savo maldomis, piligriminėmis 
kelionėmis, slaugytojos darbu. Visa tai buvo melas. Nuo pat pabu- 
dimo Agostina buvo apsėsta. Ją išgelbėjo šėtonas. Ji vaidino savo 
vaidmenį, kad kuo skaudžiau mus įžeistų. Velnias yra melagis. 
Paskaitykite šventąjį Joną: „Skleisdamas melą, jis kalba, kas jam 
sava, nes jis melagis ir melo tėvas.“* 

Man svaigo galva, tačiau apimtas svaigulio vis tiek suvokiau 
vieną esminį faktą: monsinjoras Paolas Korsis ir, be jokios abejo- 
nės, visa jo vyskupija ir pontifiko valdžios atstovai pripažino, kad 
velnias gali pagydyti. Tai reiškia, kad jis egzistuoja kaip aukštesnė 
ar žemesnė instancija, jei žaisime žodžiais. 


* Jn 8, 44. 

Šėtonas, laikomas fizine ir antgamtine jėga! 

— Kaip galite taip kalbėti? Juk ne viduramžiai! 

Arkivyskupas paėmė tuščią arkivyskupijos blanką. Užrašė var- 
dą, adresą, paskui pavargusiu balsu ištarė: 

- Jūsų penkios minutės baigėsi. Jei norite sužinoti daugiau, pa- 
sikalbėkite su Šventojo Sosto specialistais. Galbūt su jumis sutiks 
kalbėtis kardinolas van Diterlingas. - Jis pastūmė popierių prie 
manęs. - Štai jo koordinatės. 

- Jis egzorcistas? 

Korsis papurtė buldogišką galvą. Jis atvirai šypsojosi tamsoje. 

— Egzorcistas? Šį kartą jūs grįžtate į viduramžius. 

Lauke beveik tvyrojo naktis. 

Nerealus reiškinys: pelenai skraidžiojo ore, sudarydami tam- 
sios masės formas, kurios veikiai išsisklaidydavo - tarsi mig- 
ruojantys varnėnai. Už dviejų žingsnių nuo manęs vos galėjai 
įžvelgti Duomo, Katanijos katedrą. Katanijos gyventojai išsi- 
traukė skėčius, veikė visų automobilių valytuvai, tačiau jokios 
panikos nejutai. 

Ėjau Etnos gatve iki savo automobilio, jis dar nebuvo visiš- 
kai padengtas pelenų. Automatiškai pakėliau akis ir peržvelgiau 
prospektą. Priešais mane ant šaligatvio už kokių penkiasdešim- 
ties metrų - rūke skęstantis siluetas, kuris man kažką priminė. 
tačiau aiškiai matėsi jo balta plika galva. Staiga prisiminiau: vienas 
iš Alpių žudikų. Buvau matęs jo siluetą apsnigtoje vietovėje - tas 
pats paltas, tas pats lieknumas, tokia pati sustingusi povyza. 

Nemąstydamas kuo skubiausiai perėjau prospektą. Į akis, į šner- 
ves, į burną skverbėsi pelenai. Jaučiausi stiprus. Buvau minioje, 

aplinkui siautė audra. Žudikas nieko negalėjo imtis. Gerklėje tarsi 
įstrigo kažkas sunkaus, kieto: pažeminimas dėl persekiojimo už- 
vakar vakare. Prisiminiau, kaip buvau prispaustas prie uolų, tarsi 
koks medžiojamas žvėris, įkliuvęs į spąstus. Norėjau atsiskaityti. 
Dėl savęs paties. 

Vyras atsitraukė, paskui nusisuko. Pagreitinau žingsnį. Sten- 
giausi išvengti skėčių, šluotų, suodžių, kurie staiga krisdavo ant 
manęs, paskui vėl pakildavo į dangų. Greitai ėjau skindamasis 
kelią tarp praeivių, kartais pabėgėdavau, pasistiebdavau, kad įžiū- 
rėčiau, kur yra mano grobis. 

Pelenų lietus nesiliovė. Fasadai, vitrinos, šaligatviai - viskas iš 
eilės užklota ir atrodo kaip spaustuvės dažais išterliotas laikraš- 
čio straipsnis. Palengva viskas, regis, tirpo ore priešais pelenų 
graužiamas akis. 

Šešėlis išnyko. Prisidėjau rankas prie kaktos, kad apsaugočiau 
akis. Nieko. Pradėjau bėgti kur akys veda, rydamas vis daugiau 
vulkaninių dulkių. Kvėpuojant degino krūtinę, plaučiai, atrodė, 
tuojau susprogs. Pastebėjau gatvelę dešinėje. Instinktyviai ja pasu- 
kau, kažkur giliai pasąmonėje suvokdamas, kad tolstu nuo minios 
ir kad neturiu su savimi ginklo. 

Penkiasdešimt metrų, ir pastebėjau, kad patekau į aklavietę. 
Šimtas metrų, ir suvokiau, kad įkliuvau į spąstus. Gatvelėje nė 
vieno žmogaus, nesimatė jokio prekeivio. Šiukšlės ir sustatyti 
automobiliai - štai ir visi liudininkai. Sustojau visas įsitempęs, 
suvokdamas, koks pavojus man gresia. 

Pasukau atgal, bet iš vieno prieangio išlindo žudikas. Jo palto 
skvernai plaikstėsi palei žemę. Apsigręžiau. Priešais man kelią 
užstojo antras žudikas. Toks storas, toks platus, kad atrodė, jog jo 
ištiestos rankos liečia abi gatvelės sienas. Jis vilkėjo tokį pat juodą 
paltą, tik dydis buvo panašus į parašiuto. Nei vieno, nei kito veido 
nesimatė. Tik pilki, pelenais padengti ovalai. Kilo mintis apie 
įpykusius žvilgsnius, gyvą molį, kirminų pilnas kaukes. Ir giliai 

giliai pasąmonėje suvokiau: „Aš pažįstu šiuos du vyrus. Esu juos 
matęs dar kažkur kitur.“ 

Vėl atsisukau. Plikis pirštinėtoje rankoje laikė nerūdijančio 
plieno automatinį ginklą su duslintuvu. Man net nespėjus ko 
nors imtis vyras nuspaudė gaiduką. Nieko neįvyko. Nei ugnies, 
nei šūvio garso, nei ginklas sujudėjo rankoje. NIEKO. 

Pelenai. Jie užkimšo ginklą! Apsisukau ir kur pakliūva trenkiau 
abiem kumščiais. Storulis taip pat buvo išsitraukęs ginklą. Nuo 
šūvio loštelėjo. Pastūmiau jį petimi ir nubėgau neryškių prospekto 
kontūrų link. 

Buvau apimtas panikos, tačiau ne tiek, kad prarasčiau orientaci- 
ją. Po kelių sekundžių stovėjau prie savo automobilio. Nuotolinio 
valdymo pultelis: jokio rezultato. Pelenai užnešė ir signalo imtuvą. 
Vos nenusikeikiau pilna dulkių burna. Pabandžiau atrakinti rakte- 
liu: neįmanoma jo įkišti. Ir vėl suodžiai. Bėgo sekundės. Sukaupęs 
visą likusį šaltakraujiškumą atsiklaupiau ir švelniai, labai švelniai 
papūčiau į spynelę. 

Raktas įlindo. Įlipau į savo „Fiat Punto“. Užvedžiau. Pasukau 
vairą ir įsiliejau į mašinų srautą. Netrukus jau buvau toli. 

Važiavau į niekur, bet gyvas. 

Ir šįkart. 

Katanijos oro uostas buvo uždarytas nuo vakar vakaro. Kad ga- 
lėčiau išskristi į Romą, turėjau vykti į kitą didelį miestą. Užmečiau 
akį į žemėlapį. Per dvi valandas galėjau nuvažiuoti iki Palermo. 
Jei sėkmė nors šiek tiek nusišypsos, išskrisiu iš ten. 

Važiuodamas iš miesto paskambinau į Palermo oro uostą: į 
Romą lėktuvas turėjo išskristi 18 val. 40 min. Buvo 15 val. 30 min. 
Rezervavau vietą ir šluostydamasis akis, kosėdamas išjungiau 
telefoną. Jaučiausi taip, tarsi visas būčiau padengtas dulkėmis, 
net iš vidaus. 

Važiavau ir važiavau. 16 val. 30 min. pravažiavau Eną, paskui 
Katanisetą, Rezutaną, Kaltavutūrą. 17 valandą važiavau Tirėnų 

jūros pakrante, pravažiavau Bageriją. 18 valandą jau artėjau prie 
Palermo oro uosto Punta Raisi. Laikytis taisyklių. Grąžinau auto- 
mobilį į nuomos punktą, paskui nubėgau registruotis. 18 val. 30 
min. jau pateikiau stiuardesei įlaipinimo taloną. Buvau panašus į 
baidyklę, mano palto klostės buvo pilnos dulkių, tačiau aš nesu- 
stojau, rankose laikiau krepšį, o prie krūtinės - aplanką. 

Ir tik tuomet, kai įsitaisiau pirmos klasės krėsle ir stiuardas man 
pasiūlė šampano, atsipalaidavau. Pripažinau tiesiai šviesiai tai, kas 
buvo akivaizdu: dėl nežinomos priežasties mane ketino nužudyti. 
Tyriau bylą, dėl kurios mane turėjo eliminuoti, kad negalėčiau 
stumtis pirmyn. Tik dėl kurios bylos? Silvi Simoni ar Agostinos 
Džedos? Ar tos bylos susijusios? Ar už šių žmogžudysčių neslypi 
kokie nors svarbesni dalykai? 

Mąsčiau apie apsilankymą Malaspinoje. Apie Agostinos psi- 
chinę būklę buvau susidaręs savo nuomonę. Tikra šizofrenikė, 
verta, kad ją uždarytų į griežtos priežiūros psichiatrijos ligoninę. 
Nebuvau nei psichiatras, nei demonologas, tačiau jaunoji moteris 
kentėjo dėl asmenybės susidvejinimo ir jai tikrai reikėtų rimto 
gydymo. Kodėl ji ne ligoninėje? Ar kurijos advokatai nutarė ją 
stebėti Malaspinoje? 

Bažnyčios ekspertams nerūpėjo jos išgydyti. Jie taip pat nesirū- 
pino ginti jos nuo italų teisėsaugos. Niekas Vatikane nesirūpino 
pasaulietinėmis žmogaus teisėmis. Jie tiesiog norėjo suprasti, kaip 
Dievo išgelbėtoji galėjo pakliūti į nagus Nelabajam. O tai reikštų 
šėtono egzistavimo įrodymą. 

Žinoma, man ten lankantis atsitiko keletas nepaaiškinamų da- 
lykų. Dvokas, staigiai užėjęs šaltis. Pajutau ten esant Kitą... Tačiau 
tai galėjo būti ir mano vaizduotės žaismas. 

Galų gale dvokti galėjo pati Agostina. Iškreipto proto valdoma 
fiziologinė veikla galėjo būti rimtai sutrikdyta. Na, o dėl šalčio, 
tame pokalbių kambaryje pasijutau toks pažeidžiamas, kad ne- 
būtų buvę nieko nuostabaus, jei būčiau praradęs gebėjimą sušilti. 

Papurčiau galvą: ne, nieko kito tame smėlio pilname kambaryje 
nebuvo. Tamsos Kunigaikštis neatėjo į pokalbių kambarį. Turėjau 
tik vieną, visada tą patį priešą - prietarus. Reikėjo kovoti su tais 
senaisiais į paviršių iškilusiais tikėjimais. Šėtonas dogmai nepri- 
klausė, ir aš juo netikėjau. Taškas. 

Pažvelgiau į debesis. Ausyse skambėjo tas sakinys. LEX EST 
OUOD FACIMUS. Įstatymas - tai, ką darome. Ką norėjo pasa- 
kyti Agostina? Kas tie „mes“, kurių vardu ji kalbėjo? Apsėstųjų 
legionas? Ir koks tas „įstatymas“? Tai galėjo būti užuomina apie 
velnio regulą, o tai reiškė visišką laisvę. ĮSTATYMAS YRA TAI, KĄ 
DAROME. 

Kartojau ir kartojau šiuos žodžius tarsi suras, tikėdamasis, kad 
ši litanija padės man atskleisti paslaptį. Viskas baigėsi tuo, kad 
užmigau ir net negirdėjau, kaip įtraukiama lėktuvo važiuoklė. 

Roma. 

Pagaliau sava žemė. 

20 valanda. Pasakiau taksi vairuotojui viešbučio adresą ir nu- 
rodžiau, kokiu tiksliai keliu važiuoti. Norėjau, kad pravažiuotų 
Koliziejų, paskui vežtų mane Fori Imperiali gatve iki Venecijos 
aikštės. Paskui - siauručių gatvelių labirintas, bažnytėlės, iki Pan- 
teono, kur ir buvo mano viešbutis, netoli nuo Romos prancūzų 
seminarijos. Pasirinkau šį kelią ne todėl, kad jis būtų buvęs trum- 
pesnis, o kad prisiminčiau senus laikus. 

Roma, mano geriausi metai. 

Vieninteliai, prabėgę bent jau sąlygiškai ramiai. 

Roma buvo mano miestas, gal net labiau nei Paryžius. Miestas, 
kuriame susilieja erdvė ir laikas, kur pasukęs į kitą gatvę patenki 
į kitą amžių, pažvelgęs į kitą vietą patenki į kitą laiką. Antikos 

griuvėsiai, Renesanso skulptūros, barokinės freskos, Musolinio 
laikų paminklai... 

- Štai čia. 

Išlipau iš taksi, veik nustebęs, kad mano žingsnių nevaržo 
sutana. Sutana, kurią dėvėjau tik kelis savo gyvenimo mėnesius. 
Dabar buvau žmogaus ydų ekspertas ir galėjau itin greitai patai- 
kyti į taikinį už šimto metrų. Kita mokykla. 

Mano viešbutis buvo paprastutis pensionas. Buvau apsistojęs 
jame keletą kartų, kai prieš seminariją pirmuosius kartus atvy- 
kau dirbti Vatikano bibliotekoje. Pasirinkau šią vietą, nes neno- 
rėjau viešumos. Žudikai manęs iki Katanijos nesekė - jie mane 
aplenkė. Dėl nežinomos priežasties jiems pavykdavo anksčiau 
už mane atsirasti ten, kur aš važiuodavau. Galbūt jie jau buvo 
Romoje... 

Lakuoto medžio registratūros stalas, lakuotas skėčio stovas, 
silpna šviesa: man viešbučio vestibiulis sudarė tam tikrą vaizdą. 
Universali buržua komforto ir mielo paprastumo kalba... Užlipau 
į savo kambarį. 

Pažinojau kelis žmones, dirbančius Romos kurijoje. Vienas jų 
buvo seminarijos laikų draugas. Dar ir šiandien retkarčiais su juo 
susisiekdavome tai elektroniniais laiškais, tai SMS. Džanas Marija 
Samdrinis, mažasis genijus, geriausiai baigęs Popiežiškąją mokslų 
akademiją. Dabar jis užėmė svarbų postą valstybės sekretoriate, 
Bendrųjų reikalų skyriuje. Surinkau jo numerį. 

- Čia Matas, - pasakiau prancūziškai. - Matas Diurėjus. 

Kunigas atsakė man ta pačia kalba: 

— Matas? Norėjai išgirsti mano balsą? 

- Esu Romoje, nes tiriu vieną bylą. Man reikia susitikti su 
vienu kardinolu. 

- Kokiu? 

— Kasimiru van Diterlingu. 

Trumpa pauzė. Van Diterlingas, matyt, ne šiaip sau kardinolas. 

- Kokia tai byla? 

- Reikėtų ilgai aiškinti. Gali man padėti? 

- Jis svarbi figūra. Nežinau, ar jis turės laiko... 

- Kai jis sužinos, kokią bylą tiriu, priims mane, patikėk. Ar gali 
perduoti jam laišką? 

- Žinoma. 

- Šįvakar? 

Vėl tyla. Atrodė, tarsi tikrai būčiau nelaimę nešantis paukštis. 

- Jei skambinu tau ir taip tave skubinu, vadinasi, tai svarbu. 

- Tu vis dar dirbi Kriminalinėje brigadoje? 

— Taip. 

- Nesuprantu, kaip kurija... 

— Van Diterlingas supras. 

- Atsiųsiu pas tave diakoną. Mielai užsukčiau pats, bet šįvakar 
pas mus susirinkimas ir... 

- Nereikia. Susitiksime malonesnėmis aplinkybėmis. 

Daviau jam viešbučio koordinates ir sėdau dirbti, prieš tai pa- 
prašęs registratūroje popieriaus laiškams ir vokų. Rašiau itališkai. 
Iš pradžių apie Agostinos atvejį, paskui detaliai aprašiau Simoni 
bylą, aiškiai išdėstydamas abiejų žmogžudysčių sąlyčio taškus. 
Po to sublefavau, kad esu Interpolo siųstas policininkas, kuriam 
pavesta nustatyti ryšį tarp šių specifinių nusikaltimų. 

Baigdamas iš anksto padėkojau už kuo greičiau paskirtą audi- 
enciją ir užrašiau savo mobiliojo ir viešbučio telefonų numerius. 
Dar kartą perskaičiau surašytą tekstą, tikėdamasis, kad pakanka- 
mai pabrėžiau, koks skubus šis reikalas. 

Pamėginau atsipalaiduoti plastikinėje dušo kabinoje, panašio- 
je į dezinfekavimo kamerą, paskui perpūčiau drabužius plaukų 
džiovintuvu, kad neliktų pelenų. Man bebaigiant šį didįjį valymąsi 
suskambo telefonas. Apačioje manęs laukė. 

Diakonas vaikštinėjo po vestibiulį pirmyn atgal. Jo sutana pui- 
kiai derėjo prie nudėvėtų kilimų ir didžiulių žalvarinių raktų 

laikiklių. Tokią sceną būtum galėjęs išvysti ir XIX ar net XVIII 
amžiuje. Vyras pasikišo laišką po sutana ir tyliai išėjo. 

21 valanda. Vis dar nenorėjau valgyti. Nejaučiau skrandžio, 
apskritai nejaučiau savo kūno. Nuovargis buvo toks, kad tapo 
panašus į apgirtimo būseną, kai visi kiti pojūčiai išnyksta. Užli- 
pęs į kambarį patikrinau mobilųjį telefoną. SMS nuo Fuko. PA- 
SKAMBINK MAN. SKUBU. Mokėjau jo numerį atmintinai. Mano 
padėjėjas net neleido man pradėti. 

- Turiu kitą. 

— Ką? 

- Nusikaltimą panaudojant rūgštis, vabzdžius ir visą kitą šūdą. 

Sudribau ant lovos. 

— Kur? 

— Taline, Estijoje. 1999 metais. 

— Ar įsitikinęs dėl panašumo? 

- Visiškai. 

— Kaip suradai? 

- Per Svendseną. Jis paskambino teismo medicinos ekspertams, 
kuriuos pažinojo Europoje. Vienas Taline prisiminė panašų atvejį. 
Patikrinau ir pats. Kadangi dabar Europoje mes bendradarbiau- 
jame, policija iš karto buvo nusiuntusi bylos duomenis į centrinį 
biurą Briuselyje, kad būtų įvesta į SALVAC. Estijoje tikrai įvyko nu- 
sikaltimas, panašus į įvykdytą Jura. Tiksliau toks pat nusikaltimas. 

— Papasakok smulkiau. Faktai. Kontekstas. 

— Nusikaltėlis identifikuotas: toks tipas Raimas Rihymekis. Mu- 
zikantas gotas, dvidešimt trejų metų. Auka - jo tėvas. Viskas įvyko 
1999 metų gegužę. Tyrimas problemų nesukėlė. Ant kūno ir žvejo 
lūšnelėje, kur senis buvo kankinamas, rasta jo pirštų atspaudų. 

— Ar tas tavo Raimas prisipažino“ 

— Neturėjo kada. Nužudęs tėvą keliavo žudydamas po visą 
šalį. Farai jį pričiupo lapkritį. Raimas buvo ginkluotas. Jį nušovė 
operacijos metu. 

Trys panašios žmogžudystės Europoje. 1999 metai, Estija. 2000 
metai, Italija. 2002 metai, Prancūzija. Košmaras plėtėsi po visą 
Europos Bendrijos žemėlapį. Ir tai buvo tik pradžia, aš tai žinojau. 
Vėl paklausiau: 

— Kalbėjai su estų farais? 

— Ir taip, ir ne. 

— Kaip? 

- Tai yra... Kalbėjomės angliškai. O tu žinai, mano anglų kalba... 

- Jie atsiųs tau bylą? 

- Laukiu. Jie turi anglišką versiją. 

Intuityviai paklausiau: 

— Ar tas tavo estas prieš žmogžudystę nebuvo patekęs į kokį 
nelaimingą atsitikimą, ar nesirgo kokia rimta liga? 

— Iš kur žinai? 

- Pasakok. 

- Prieš du mėnesius iki nusikaltimo Raimas Rihymekis susimu- 
šė su tėvu. Tikri girtuokliai. Viskas įvyko senio valtyje, jis buvo 
žvejys. Raimas įkrito į vandenį. Kai jį ištraukė, jis buvo beveik 
miręs. Ar veikiau sušalęs į ledą. Jiems vis dėlto pavyko jį atgaivinti 
pagrindinėje Talino ligoninėje. Kažkoks ledinio vandens efektas, 
nelabai supratau... 

— Kas toliau? 

- Kai jis atsipeikėjo, buvo visiškai kitoks. 

— Kokia prasme? 

- Agresyvus, uždaras, smurtaujantis. Prieš tą nelaimę jis buvo 
tiesiog nekaltas kontrabosininkas. Grojo satanistų neometalo 
grupėje „Dark Age“ ir... 

Nebeklausiau, priblokštas panašumo į Agostinos bylą. Kaip ir ji, 
estas liko gyvas po bandymo jį nužudyti. Kaip ir ji, buvo ištiktas 
komos. Kaip ir ji, ištrūko iš mirties nagų ir atkeršijo tam, kuris 
mėgino jį nužudyti. Tai nebuvo tiesiog tokia pati žmogžudystė. 


Tai buvo ta pati byla, nuo pradžios iki galo. Ar jis taip pat buvo 
„velnio išgelbėtasis“? 

Padėkojau Fuko ir paprašiau elektroniniu paštu man atsiųsti 
ataskaitą, kai tik ją gaus. Apie kitas tyrimo puses nebeklausinė- 
jau - šiam vakarui dozės užteko. 

Išjungiau mobilųjį. 

Tai buvo tarsi naujo scenarijaus pradžia. 

Aš tyriau serijinę bylą. 

Ne serijinių žmogžudysčių, o serijinių žudikų. 

Tai buvo ne paprastas baseinas, o didžiulis baseinas po atviru 
dangumi. Stačiakampio formos, su gelžbetonio kraštais. Stovėjau 
ant greta stūksančios kalvos ir jaučiau, kaip kojas glosto žolė. Kaip 
visuomet būna sapnuojant, detalės buvo nerišlios. Taigi buvau 
Matas, trisdešimt penkerių, su minkštu lietpalčiu, su 9 mm pis- 
toletu už diržo, tačiau tuo pačiu metu buvau ir vaikas, vilkintis 
marškinėlius su trumpomis rankovėmis ir kelnes iki kelių, persi- 
metęs per petį rankšluostį. 

Labai norėjau nerti į baseiną, bet jaučiausi nejaukiai. Vandens 
spalva - bronzos ar plieno - atrodė šalta ir kartu tarsi panaši į 
pelkės spalvą. Visi besimaudantieji buvo vaikai - trapūs, silpni, 
ligoti. Saulėje spindėjo jų balti kūnai. Kažkokia grėsmė sklandė 
ore. Nusileidau šlaitu žemyn, traukiamas vandens, virtusio mil- 
žinišku magnetu. 

Tuomet pastebėjau, kad visi ant cemento ištiesti rankšluosčiai 
oranžinės spalvos. Tai buvo ženklas. Pavojaus ženklas. Gal di- 
džiuliai kompresai, permirkę antiseptikais. Dabar girdėjau vaikų 
juoką, vandens teškenimą. Viskas buvo linksma, gyva, ir vis dėlto 
nuo tų garsų man šiurpo oda, lyg tai būtų grėsmės ženklas. Aš 


372 


vienintelis žinojau tiesą. Vienintelis mačiau aplinkui slankiojančią 
mirtį... 

Tuomet pasukau galvą. Rankšluostis ant mano peties taip pat 
buvo oranžinis. Aš taip pat užsikrėčiau ta liga. Viskas jau buvo 
aišku. Mano mirtis, mano kančios, mano... 

Telefonas pažadino mane raudantį. 

- Alio! 

— Džanas Marija. Tu miegojai? 

— Atrodo, taip... 

- Jau septynios, - nusijuokė kunigas. - Užmiršai, kokia mūsų 
dienotvarkė! 

Atsisėdau, rankomis pavėliau plaukus. Ką tik sapnavau labai 
seną sapną, sapną, kurį dažnai sapnuodavau nuo jaunystės. Kodėl 
vėl jį susapnavau? 

- Greičiau kelkis, - pasakė dvasininkas. - Po valandos turi 
susitikimą. 

- Su kardinolu? 

- Ne. Su Vatikano bibliotekos prefektu. 

- Bet... 

- Prefektas tarpininkas. Jis nuves tave pas kardinolą. 

- Prefektas tarpininkas? 

Prefektas Vatikane prilygo pasaulietinės vyriausybės ministrui. 
Džanas Marija vėl nusijuokė: 

- Pats sakei, reikalas svarbus. Sprendžiant iš jų reakcijos, tikrai 
labai svarbus. Kardinolas prašė, kad atsineštum su savimi bylą. Pre- 
fektas lauks tavęs bibliotekos sode. Jis vardu Ruterfordas. Eik pro 
Angelų vartus. Tave lydės diakonas. Sėkmės. Ir neužmiršk bylos! 

Kelias minutes sėdėjau apspangęs, vis dar prisimindamas sap- 
ną. Kiek laiko jo nesapnavau? Jaunystėje jis kankindavo mane 
kiekvieną naktį... 

Susiruošiau, paskui nulipau kelioms minutėms į viešbučio bu. 
fetą išgerti kavos. Nerūdijančio plieno ąsočiai, „Pyrex“ stiklinės, 

didžiuliai sumuštiniai. Kiekviena detalė, kiekvienas prisilietimas 
man priminė seminarijos laikus. Ir šioje salėje be langų jaučiau 
Romos atmosferą. 

Pėsčias, su byla rankose, nuėjau iki Šv. Petro aikštės. Nori to 
ar ne, gyveni čia ar kitur, vis tiek ji kelia tokį patį susižavėjimą. 
Galingoji bazilika, Berninio kolonos, spindinti aikštė, balandžiai, 
laukiantys turistų virš akmeninių fontanų... Net dangus atrodė 
tarsi šios didybės bendrininkas. 

Nusijuokiau. Vėl grįžau į Bažnyčios glėbį! Į šilkinių sutanų ir 
lakuotų mokasinų po tomis sutanomis pasaulį. Apaštališkosios 
Romos valdžios, bažnytinių kongresų, eucharistinių seminarų pa- 
saulį. Tikėjimo ir teologijos, bet taip pat galios bei pinigų pasaulį. 

Išbuvau popiežiaus mieste trejus metus. Tuomet gyvenau atsi- 
sakęs visko - neturto įžadai; neimdavau iš savo tėvų nė cento. Ir 
vis dėlto mėgau galvoti apie Vatikano, įsikūrusio už kelių gatvelių, 
finansinę galią. Šventasis Sostas man visuomet buvo panašus į 
bažnytinį Monaką, tik be tuštybės ir machinacijų. Neįtikėtina 
turtų sankaupa, iš amžių glūdumos paveldėti lobiai ir privilegijos. 
Didžiausias žemės savininkas pasaulyje - popiežiaus miestas ir jo 
bankas - turėjo aktyvų už daugiau nei milijardą dolerių, o metinis 
pelnas siekė daugiau nei šimtą milijonų dolerių. 

Šie skaičiai tarsi būtų turėję kelti man pasišlykštėjimą, man, 
davusiam neturto ir gailestingumo įžadus, tačiau man tai buvo 
Bažnyčios galybės ženklas. Mūsų galybės. Pasaulyje, kuriame 
svarbu tik pinigai, Europoje, kurioje katalikų tikėjimas išgyveno 
agoniją, šie skaičiai mane ramino. Jie rodė, kad su katalikiškąja 
imperija vis dar reikia skaitytis. 

Praėjau pro turistų, laukiančių prie Šv. Petro bazilikos, eilę. 
Aikštėje buvo sustatytos pakylos ir suolai. Rytoj, lapkričio 1-ąją, 
be abejonės, numatyta vieša popiežiaus kalba. 

Suskambo varpai, į orą pakilo balandžiai. 8 valandos. Pagrei- 
tinau žingsnį ir patraukiau po Berninio kolonomis. Ėjau Angelų 

Vartų gatve. Pakeliui sutikdavau kurijos scrittori (sekretorius) ir 
minutanti (redaktorius) baltomis apykaklėmis ir juodais švarkais, 
skubančius į savo kabinetus. Į klausimą „Kiek žmonių dirba Va- 
tikane?“ popiežius Jonas XXIII vieną dieną atsakė: „Ne daugiau 
kaip trečdalis.“ Jaučiausi pakylėtai. Vėl buvau šio katalikiško 
skruzdėlyno vidury. Su Agostina susijęs siaubas atrodė kažkur 
toli, ir aš beveik užmiršau, kad mane norima nužudyti. 

Angelų vartai. Parodžiau pasą šveicarams. Netrukus man davė 
leidimą įeiti. Renesanso laikų uniformas vilkintys sargybiniai 
prasiskyrė, ir aš praėjau pro aukštas juodas geležines grotas. 

Patekau į šventovių šventovę. 

Diakonas nuvedė mane pastatų ir sodų labirintais. Skubėdamas. 
Buvo penkios po aštuonių, ir mano vėlavimas neatitiko griežtos 
klerikalinės tvarkos. Mane paliko viename kieme, prie rausvai 
ir geltonai dažyto fasado, palei kurį buvo išrikiuoti senoviniai 
ąsočiai. Pievelės vidury tyvuliavo apskritas baseinas. Trykštan- 
čiame fontane matėsi vaivorykštė, vanduo skleidė malonią gaivą. 
Daugybė gėlių, atogrąžų augalų augo priešais paslaptingas dureles. 
Viskas kvepėjo saule ir sudžiūvusia žeme. 

Ilgai laukti neteko. Vienose iš durų pasirodė juodą kostiumą 
vilkintis vyras ir greitai, tarsi čiuoždamas, nusileido kairiuoju 
šlaitu. Maždaug keturiasdešimties metų, rusvais pražilusiais plau- 
kais - derantis prie rusvos ąsočių ir baseino spalvos. 

— Esu prefektas Ruterfordas, - tarė jis puikia prancūzų kalba. 
Vadovauju apaštališkajai Vatikano bibliotekai. 

Jis šiltai paspaudė man ranką. 

- Negalėtume pasakyti, kad jūsų vizitas pačiu laiku, - pridū- 
rė jis linksmu tonu. - Rytoj mūsų Šventenybė Popiežius kalbės 
Šv. Petro aikštėje. Ir bus įšventintas vienas kardinolas. Laukia 
išties beprotiška diena! 

- Atleiskite man. - Nulenkiau galvą. - Ne aš kaltas dėl tokios 
skubos. 

Jis draugiškai mostelėjo ranka. 

- Sekite paskui mane. Jo Eminencija nori jus priimti biblio- 
tekoje.. 

Perėję kiemą, pasiekėme priešais stovintį pastatą. Ant slenksčio 
Ruterfordas tarė: 

- Prego.* 

Mus pasitiko marmuro prietema ir gaiva. Ruterfordas atrakino 
duris, ir mes patekome į baltai pilkšvą alėją. Ėjau paskui jį. Saulė 
spindėjo pro grotuotus langus. Tikėjausi išgirsti girgždant lakuo- 
tus vedlio batus, tačiau nieko neišgirdau: jis ėjo visiškai tyliai. 
Užmečiau akį. Avėjo zomšinius „Todd's“ batus, kurių spalva buvo 
panaši į jo plaukų spalvą. 

Kaip šventasis Petras, Ruterfordas turėjo rojaus raktus. Prie 
kiekvienų durų pasukiodavo raktų ryšulį ir radęs reikiamą raktą 
atrakindavo duris. Išdrįsau paklausti: 

- Kokios tiksliai Jo Eminencijos pareigos? 

- Norite su juo susitikti ir nežinote? 

— Monsinjoras Korsis Katanijoje man pasakė tik jo vardą. Pa- 
tikslino, kad Jo Eminencija man galėtų padėti tiriant bylą. 

- Kardinolas van Diterlingas yra svarbiausias Tikėjimo doktri- 
nos kongregacijos asmuo. 

Tai buvo naujas inkvizicijos pavadinimas, duotas jai po Vatika- 
no II susirinkimo. Inkvizicijos teismų ir laužų palikuonys. Tikė- 
jimo ir papročių sargai. Tie, kurie kiekvieną dieną sprendžia, kur 
yra riba tarp Gėrio ir Blogio, tarp dogmos ir erezijos. Tie, kurie 
ieško visokių nukrypimų nuo katalikiško tikėjimo ir anomalijų. 
Agostina buvo anomalija. 

Nauji raktai, naujos salės, didžiulės spalvingos freskos. Fon- 
tanai, gėlės, šventųjų figūros. Ši švelnių pastelinių spalvų tapyba 
priminė senovės romėnų vilų mozaikas. 


* Prašom. (It.) 

- Iš kur kilęs Kasimiras van Diterlingas, - vėl paklausiau. 

-- Jūs tikras policininkas, - nusišypsojo prefektas. - Norite viską 
žinoti. Jo Eminencija flamandų kilmės. Reikės užlipti į viršų ir 
pereiti Siksto V saloną, kad mūsų nepastebėtų skaitytojai. 

- Tokią valandą yra skaitytojų? 

— Keli seminaristai. Turi atidirbti. 

Jis vėl barkštelėjo raktų ryšulį. Laiptai. Raktas pasisuko spynoje 
ir pasirodė Siksto V salonas, dar vadinamas „didžiąja Siksto sale“: 
šešios tapytos kolonos ir dvi milžiniškos ryto saulės nuauksintos 
navos. Galėjai pavargti žiūrėdamas į sienų freskas: frizai, įvai- 
riausios detalės, personažai. Lubose nebuvo nė milimetro tuščios 
vietos. Paauksuotą aplinką ryškino mėlyna skliautų spalva. 

— Jums žinoma ši salė, ar ne? 

Linktelėjau galvą. Iš atminties galėjau paminėti kiekvieną vie- 
tą, kiekvieną tapybos sceną. Senosios bibliotekos, buvusios nuo 
antikos iki Vatikano laikų, ekumeniniai konsiliumai, Siksto V 
įšventinimo epizodai. Ir ant kiekvieno piliastro rašto išradėjai — 
tikri ir mitiniai. Šimtus kartų teko eiti pro šią vietą į skaityklą. 

Perėjome tuščią kambarį, tik centre stovėjo milžiniškos por- 
celianinės mėlynos ir auksinės vazos, nukryžiuotieji, bronzinės 
žvakidės, poliruoto akmens taurės. Kairėje pro didžiulius langus 
mačiau Belvederio kiemą. 

Salės gale Ruterfordas atvėrė dar vienas duris. 

— Galime lipti žemyn. 

Visos šios atsargumo priemonės buvo slapto susitikimo ženk- 
las. Aukštu žemiau atsivėrė dar viena erdvė, kurioje stovėjo spintos 
sužymėtais stalčiais byloms sudėti. Ruterfordas pastūmė vieną 
baldą ir priešais uždaras duris pasitaisė švarką. Kai pakėlė ranką, 
kad pasibelstų, uždaviau paskutinį klausimą: 

- Ar žinote, kodėl Jo Eminencija sutiko taip greitai mane pri- 
imti? 

— Juk jūs pats žinote, ar ne? 

- Šiek tiek įsivaizduoju, bet ar jis ką nors sakė? 

Ruterfordas šypsodamasis pasibeldė. Žvilgtelėjo į aplanką, kurį 
laikiau rankose. 

- Jūs turite kai ką, kas jį domina. 

Kardinolas Kasimiras van Diterlingas stovėjo prie lango erdviame 
kabinete, kuriame buvo pilna kopijavimo aparatų ir augalų. Ant 
stalo kraute prikrauta bylų, kortelių, knygų. Be jokios abejonės — 
paties prefekto Ruterfordo kabinetas. Ši vieta patvirtino mano 
spėliones - susitikimas buvo visiškai slaptas. 

Kardinolas vilkėjo Vatikano miesto generolo uniformą, kurios 
nedėvi tik mišių metu. Juoda sutana su raudonomis sagomis, 
apsiaustėlis ryškiai raudonais apvadais; imperatoriškojo purpuro 
spalvos diržas; ant galvos šilkinė kepuraitė, taip pat raudona. Net 
su šiais vadinamojo „sargo“ drabužiais dvasininkas neatrodė toks 
rūstus, kaip Katanijos arkivyskupas. Šiais laikais tikėjimo aristo- 
kratija „judėjo į priekį . 

Po kelių sekundžių kardinolas teikėsi į mane atsisukti. Tikras 
milžinas, toks pat aukštas, kaip aš. Neįmanoma pasakyti, kiek jam 
metų: tarp penkiasdešimties ir septyniasdešimties. Pailgas, val- 
dingas veidas, tarsi jūrų vėjų nugairintas. Panašus į airį: stambus 
smakras, tiesus žvilgsnis iš po užkritusių vokų, platūs pečiai, ant 
kurių galėtum krauti Korko gatvelių statines. | 

- Girdėjau, kad jūs buvote pradėjęs mokytis seminarijoje. 

Supratau, ką jis norėjo pasakyti. Turėjau žaisti pagal taisykles. 
Priėjau prie jo ir priklaupiau ant vieno kelio. 

- Laudeatur Jesus Christus*, Eminencija... 


* Tebūnie pagarbintas Jėzus Kristus. (Lot.) 

Pabučiavau žiedą ant rankos, kurią man ištiesė kardinolas. Jis 
peržegnojo man galvą, paskui paklausė: 

— Kokioje seminarijoje? 

— Romos prancūzų seminarijoje, - atsakiau stodamasis. 

— Kodėl nebaigėte mokslų? 

Prancūziškai jis kalbėjo su lengvu flamandišku akcentu. Bal- 
sas buvo rimtas, tonas lėtas, tačiau artikuliacija puiki. Pagarbiai 
atsakiau: 

— Norėjau dirbti tiesiogiai su žmonėmis. 

— Kaip tiesiogiai? 

— Gatvėje, naktį. Ten, kur viešpatauja ydos ir smurtas. Ten, kur 
tvyro Dievo tyla. 

Kardinolas stovėjo išsitiesęs visu ūgiu. Saulė švietė jam į pečius, 
nuo jos spindulių spindėjo raudona kepuraite uždengtas pakaušis. 
Jo žalsvai žydros akys žvelgė į šviesą. 

- Bijau, kad Dievo tyla yra žmogaus viduje. Ten mes ir turime 
veikti. 

Nulenkiau galvą, sutikdamas su jo žodžiais. Ir vis dėlto atkirtau: 

— Norėjau dirbti ten, kur iš tos tylos randasi veiksmai. Norėjau 
veikti ten, kur mūsų Viešpaties tyla atriša rankas blogiui. 

Kardinolas vėl nuėjo prie lango. Ilgais pirštais ėmė barbenti į 
rėmus. 

- Aš pasidomėjau jumis, Matai. Vaidinate nusižeminusį, tačiau 
nusitaikėte į aukščiausio lygio veiksmą - pasiaukojimą. Griebėtės 
smurto prieš patį save. Veikėte kaip visiškai kitoks žmogus, nei 
esate iš tikrųjų. Ir patyrėte slaptą pasitenkinimą. - Ilga ranka 
mostelėjo per šviesą, sklindančią iš lango. - Šis kankinio vaidmuo 
yra puikybės nuodėmė! 

Susitikimas darėsi panašus į teismą. Nesiruošiau pasiduoti. 

- Kaip įmanoma geriau dirbu policininko darbą, ir viskas. 

Kardinolas mostelėjo ranka, girdi, tiek to. Atsisuko į mane. Kaip | 
ir visų Šventojo Sosto dignitorių, ant krūtinės kybojo pektoralas - 

kryžius su grandinėle, tačiau tam tikrame aukštyje jį prilaikė 
viena iš aksominių sagų: dvi kilpos ant juodos sutanos. Vien šio 
nukryžiuotojo pakabinimas jau buvo ceremonija. 

- Savo laiške minėjote bylą... 

Padaviau jam kartoninį aplanką. Netaręs nė žodžio jį pavartė. 
Leido sau paskaityti kelias pastraipas, pasižiūrėti į nuotraukas. 
Jokios išraiškos veide. Atrodo, jį sudomino tik Simoni atvejis. 
Galiausiai padėjo dokumentus ant stalo ir tarė: 

- Prašom sėstis. 

Veikiau įsakymas nei siūlymas. Paklusau, o jis pats taip pat 
įsitaisė už stalo. Sunėrė rankas. 

- Jūs daug padarėte, Matai. Mums čia trūksta tokio lygio tyrėjų. 
Esame labai užimti tirdami vieni kitus. 

Jis paėmė aplanką ir padavė jį šalia manęs stovinčiam prefek- 
tui. Itališkai paprašė nukopijuoti. Pridūrė, kad šiame kambaryje 
„niekas neturi to matyti. Jo šviesus žvilgsnis vėl nukrypo į mane. 

- Sužinojau, kad vakar ryte buvote susitikęs su Agostina Džeda. 

Pagalvojau apie tuos tris liesus kunigus, kuriuos pastebėjau 
dykumoje, ir apie dvasininkų stebėjimą, kurį minėjo Agostina. 

— Ką apie tai manote? - paklausė kardinolas. 

— Ji man pasirodė labai... nestabili. 

— Ką galėtumėte pasakyti apie jos istoriją? Stebuklas, paskui 
žmogžudystė. | 

— Nesu tikras, kad tikiu vienu ar kitu. 

— Nepaaiškinamas Agostinos Džedos išgijimas buvo oficialiai 
pripažintas Šventojo Sosto. 

Turėjau pasverti kiekvieną žodį. 

- Nekalbu apie jos fizinį išgijimą, Eminencija. Tačiau jos pro- 
tas - tikrai ne stebuklingai išgijusio žmogaus dvasia... 

— Išgijusio Dievo dėka, žinoma, ne. Tačiau turime kitą hipo- 
tezę... 

— Girdėjau apie ją. Tik aš netikiu velniu. 

Kardinolas šyptelėjo, pasirodė netaisyklingi tarsi kreivi dantys. 

Už mūsų suūžė kopijavimo aparatas. 
"- Jūs šiuolaikinis krikščionis. 

— Manau, kad Agostinai labiausiai reikia psichiatro. 

— Ją tyrė vieni ekspertai, paskui kiti. Specialistų nuomone, ji 
sveika. Geriau papasakokit man apie jos nusikaltimą. Ką apie tai 
manote? 

— Eminencija, dirbu Paryžiaus kriminalinėje brigadoje. Žmog- 
žudystės man kasdienybė. Mano specializacija. Agostina neturėjo 
nei techninių galimybių, nei būtinų žinių tokiam... sudėtingam 
nusikaltimui įvykdyti. 

- Tad kokia būtų jūsų prielaida? 

— Vienas žudikas. Nužudęs Salvatorę ir Silvi Simoni. Jura byla. 

Dvasininkas kilstelėjo antakius. 

— Kodėl Agostina Džeda prisipažino nužudžiusi, nors to ne- 
padarė? 

— Tą ir stengiuosi išsiaiškinti. 

- Anot Katanijos policijos, ji pateikė tokių detalių, kurias žinoti 
galėjo tik žudikas... 

— Man sunku paaiškinti savo intuiciją, Eminencija, tačiau aš 
manau, kad ta moteris žudiką pažįsta. Jis susakė jai visas detales 
ir dėl nežinomos priežasties Agostina jį dangsto. Tokia mano 
hipotezė. Neturiu nė menkiausio įrodymo. 

Kardinolas atsistojo. Norėjau stotis ir aš, tačiau jis rankos mostu 
liepė man sėdėti. Apėjo stalą, paskui pareiškė: 

- Jūs galite pasistūmėti labai toli, tirdamas šią bylą. Ir būti labai 
naudingas mums. - Jis parodė į mane šiek tiek lenktu pirštu. - Jūs 
galite pasistūmėti labai toli, jei mes jums padėsime... 

Prefektas baigė daryti fotokopijas. Padėjo jas ant stalo ir grą- 
žino man bylą. Van Diterlingas padėkojo jam linktelėdamas 
galvą. Prefektas tyliai pasitraukė. Žalsvai melsvos akys vėl žvelgė 
į mane. 

- Iš esmės mes abu esame tos pačios nuomonės, - sumurmėjo 
kardinolas. - Agostina Salvatorės nenužudė. Mes žinome, kas 
žudikas. 

- Jūs... 

— Neskubėkite. Iš pradžių kai ką jums paaiškinsiu. O jūs turite 
atsikratyti savo... racionalių įsitikinimų. Jie neverti jūsų proto. Jūs 
krikščionis, Matai. Taigi jūs žinote, kad protas niekuomet nebuvo 
susijęs su tikėjimu. Jis netgi yra vienas aršiausių jo priešų. 

Nesupratau, ką jis nori man pasakyti, tačiau buvau tikras dėl 
vieno: netrukus išgirsiu pačius svarbiausius dalykus. Van Diter- 
lingas vėl įsitaisė prie lango. 

- Iš pradžių turite užmiršti Agostinos išgijimą. Kalbu apie jos 
kūną. Nei jūs, nei aš neturime galimybių išsiaiškinti, stebuklas čia 
ar ne. Tačiau galime pasidomėti jos dvasia. Tai mūsų specialybė! 
Tikrosios mūsų valdos. 

- Eminencija, atleiskite man, bet nelabai suprantu... 

- Eikime tiesiai prie tikslo. Mes esame tvirtai įsitikinę - kalbu 
apie tuos, kuriems atstovauju, apie Šventąją tikėjimo doktrinos 
kongregaciją, - kad į Agostiną buvo įsiskverbusios antgamtinės 
jėgos. Ją aplankė. 

— Aplankė? 

— Arjūs žinote, kas yra Neišvengiamos mirties patirtis? Angliš- 
kai tai vadinama NDE, Near Death Experience. Kartais kalbama 
apie „laikiną mirtį. 

Netikėtai kažką prisiminiau. Tai, ką radau internete, kai ieško- 
jau informacijos apie komą. Reziumavau: 

- Žinau, kad artinantis mirčiai kai kurie žmonės mato haliu- 
cinaciją. Visi tą pačią. 

— Ar jums žinomi tos haliucinacijos etapai? 

- Bedvasis žmogus iš pradžių jaučiasi taip, tarsi pakiltų iš savo 
kūno. Pavyzdžiui, gali stebėti gelbėtojų komandą, kuri dirba prie 
jo paties kūno. 

— O paskui? 

— Jam atrodo, kad pateko į tamsų tunelį. Kartais viduje mato 
mirusius artimuosius. Tunelio gale - šviesa, ji ryškėja, užlieja jį, 
tačiau neakina. 

- Jūs gana tiksliai prisimenate. 

— Neseniai apie tai skaičiau. Tik nesuprantu... 

— Kas toliau? 

- Remiantis žmonių liudijimais, toje šviesoje slypi galia. Žmogų 
apima žodžiais neapsakomas meilės ir užuojautos jausmas. Kar- 
tais šis jausmas būna toks malonus, toks jaudinantis, kad komos 
ištiktas žmogus nori mirti. Tuomet paprastai kažkieno balsas jį 
perspėja, kad dar ne laikas. Tada pacientas atgauna sąmonę. 

Van Diterlingas jau sėdėjo. Pats buvo susiraukęs, tačiau akys 
degė. 

— Ką dar jūs žinote? 

- Pabudęs žmogus puikiai prisimena šią savo kelionę. Pakinta 
jo supratimas apie pasaulį. Pirmiausia, jis nebebijo mirties. Be to, 
jis labiau myli jį supančius žmones, yra jiems dosnesnis, atidesnis. 

— Bravo. Jūs išmanote šį reikalą. Tad turite žinoti ir apie mistinį 
tokios patirties aspektą... 

Man atrodė, kad laikau svarbų egzaminą. Vis dar nesupratau, 
kodėl esu to klausinėjamas. 

- Visų apie tai pasakojusių žmonių haliucinacija tokia pati, - 
kalbėjau toliau. - Tačiau skiriasi religinės konotacijos, nelygu 
žmogaus kilmė ir kultūra. Vakarų pasaulyje šviesa dažniausiai 
siejama su Jėzumi Kristumi, pačia tikriausia šviesos ir gailestin- 
gumo būtybe. Tačiau tokia patirtis užrašyta ir Tibeto mirusiųjų 
knygoje. Taip pat, man atrodo, apie gyvenimą po mirties Valstybėje 
rašė Platonas, jis irgi aprašė tokias „keliones“. 

Saulė veržėsi į kabinetą, piešė ant grindų įvairias baltas, spin- 
dinčias geometrines figūras. Kardinolas buvo įbedęs akis į savo 
žiedą. Rubinas žėrėjo šviesoje. Jis pakėlė galvą. 

- Jūs teisus, - tarė. - Tokios patirtys išgyvenamos visame pa- 
saulyje ir jų vis daugėja, nes tobulėja reanimacijos metodai, lei- 
džiantys išplėšti iš mirties nagų tūkstančius žmonių kiekvienais 
metais. Ar žinote, kad iš penkių infarkto aukų, patyrusių komą, 
bent vienas išgyvena NMP? 

Prisiminiau skaičius. Kardinolas švelniai linktelėjo galvą - jis 
vis dar nesakė paties svarbiausio. Galiausiai sumurmėjo: 

- Mes manome, kad Agostina išgyveno kažką panašaus prieš 
pasveikdama, kai nugrimzdo į komą sugrįžusi iš Lurdo. 

- Ir tai jūs vadinate „ją aplankė * 

- Mes manome, kad jos patirtis yra ypatinga. 

— Kokia prasme? 

— Negatyvi. Neigiama Neišvengiamos mirties patirtis. 

Nieko nebuvau apie tai girdėjęs. Van Diterlingas vėl atsistojo 
ir nervingai griebėsi už sutanos. 

- Daug rečiau į komą nugrimzdę žmonės patiria didelį neri- 
mą. Jų vizijos siaubingos, mirtis gąsdina, ir jie pabunda prislėgti, 
apimti baimės. Tarp tokias vizijas mačiusių žmonių yra grupelė 
tokių, kurie išgyvena patirtį, absoliučiai priešingą klasikinei NMP 
patirčiai. Žmogui atrodo, kad jis pakilo iš savo kūno, tačiau tu- 
nelio gale šviesos nėra. Vien rausvi šešėliai. Veidai, kuriuos jis 
mato, - ne šilti artimųjų veidai, o kenčiantys, dejuojantys kanki- 
nių veidai. O meilę ir užuojautą pakeičia nerimas ir neapykanta.. 
Kai pacientas pabunda, jis būna kardinaliai pasikeitęs. Neramus, 
agresyvus, pavojingas. | 

Kardinolas kalbėjo vaikščiodamas, nuleista galva. Ant juodos 
vilnonės sutanos šokinėjo saulės zuikučiai. Kiekvienas žodis, 
atrodė, jam kėlė didelį pyktį. Jis dėstė toliau: 

— Man nebūtina aiškinti jums metafizinės tokios patirties reikš- 
mės. Išsigelbėjusieji nemano, kad matė Kristaus šviesą, priešingai... 

- Jūs norite pasakyti, kad jie mano sutikę... 

— Taip, velnią. Limbų gilumoje. 

Atsidusau, po kelių sekundžių pratariau: 

— Pirmą kartą girdžiu apie tokį reiškinį. 

"- Tai rodo, kad mes gerai dirbame. Jau amžių amžius Šventasis 
Sostas stengiasi nuslėpti tokio tipo vizijas. Kitaip tik dar labiau 
padėtume šėtonui. 

—- Amžių amžius? Norite pasakyti, kad yra ir senų liudijimų? 

Van Diterlingas rūsčiai nusišypsojo. 

- Jau laikas supažindinti jus su tamsybių žmonėmis. 

— Ką jūs pasakėte? 

- Nuo antikos laikų tokie atgiję žmonės turi vardą. Tamsybių 
žmonės. Lotyniškai Sine Luce. Gyvi ištrūkę iš limbų. Savo biblio- 
tekoje sukaupėme jų liudijimus. Eime. Paruošėme jums rinkinį. 

Atsistojau ne iš karto. Po nosimi sumurmėjau: 

— Nusikaltimo vietoje, kur buvo rastas Silvi Simoni kūnas, 
medžio žievėje buvo išraižyta „Aš globoju tamsybių žmones...“ 

Pasigirdo rūstus van Diterlingo balsas: 

- Jau laikas suprasti, Matai. Šios žmogžudystės susijusios. Jos 
priklauso tam pačiam ratui. Pragaro ratui. 

Atsisukau į dvasininką. 

- Agostina išgyveno negatyvią patirtį? Ji tamsybių žmogus? 

Kardinolas mostelėjo prefektui, ir kai tas atidarė duris, kardi- 
nolas man atsakė: 

- Baisiausia iš visų. 

Ir vėl koridoriai. 

Ir vėl prefektas su savo šventojo Petro raktais. 

Mes - slapti Vatikano bibliotekos keliautojai. 

Nebuvome vieni. Mus lydėjo du kunigai plačiais kultūristų pe- 
čiais. Kardinolas, kuris buvo aukštesnis už savo asmens sargybinius, 

prilaikydamas sutaną ėjo greita ir tvirta eisena. Žingsnių ritmu 
skimbčiojo ant krūtinės kabantis kryžius, o gal rožinis, kurio 
nebuvau pastebėjęs. 

Vėl laiptai. Ruterfordas atrakino duris. Dabar patekome į rū- 
sius. Man atrodė, kad turėtume eiti po Kankorėžio kiemu. Buvau 
girdėjęs apie šiuos slaptus Vatikano archyvus. Tikruosius, ne tuos, 
į kuriuos gali patekti tyrėjai. Fondai, kuriuose glūdi Šventojo 
Sosto paslaptys. 

Nebebuvo nė kalbos apie paveikslus ar raižinius. Betoninės 
lubos plikos ir nelygios. Apšvietimas - vien grotelėmis dengtos 
lemputės. Ėjome iš vienos patalpos į kitą, aplink mus stovėjo ant 
plieninių konstrukcijų išrikiuotos geltonos ir rudos bylos. Viskas 
buvo panašu į bet kokios administracinės įstaigos archyvus. Ger- 
klę graužė popieriaus kvapas ir dulkės. Nei van Diterlingas, nei 
Ruterfordas nesiteikė paaiškinti, kur einame. 

Dar vienos durys, dar vienas raktas. 

Pasirodė prietemoje paskendusi žmogaus ūgio patalpa. Prie 
sienų sustatytose lentynose - šimtai knygų. Buvo justi, kad čia 
palaikoma tam tikra oro temperatūra, kad viskas daroma neprie- 
kaištingai. Ruterfordas patvirtino: 

- Temperatūra čia visuomet ne daugiau kaip aštuoniolika laips- 
nių. Palaikoma ir tam tikra drėgmė. Daugiausia 50 procentų... 

Priėjau arčiau prie pilkai įrištų knygų, kurių nugarėlėse matėsi 
paauksuotos raidės. Visų knygų - tas pats pavadinimas. INFERNO 
1223, INFERNO 1224, INFERNO 1225... Už nugaros pasigirdo van 
Diterlingo balsas: 

- Juk jūs žinote, kas yra pragaras bibliotekoje, ar ne? 

- Žinoma, - atsakiau nenuleisdamas akių nuo sunumeruotų 
knygų. Tai patalpa, kurioje laikomi uždrausti tekstai: erotiniai 
veikalai, knygos apie smurtą, visos cenzūros draudžiamos temos... 

Kardinolas priėjo ir uždėjo savo ilgus pirštus ant knygų nu- 
garėlių. 

— Visi policininkai turėtų būti intelektualai. Visi policininkai 
turėtų būti mokęsi seminarijoje... Vatikane mes privalome turėti 
ir tam tikrų specifinių dalykų. Čia mes laikome „pragarą pragare“, 
čia surinktos knygos, kuriose kalbama apie velnią. 

— Visuose šiuose veikaluose kalbama apie šėtoną? 

- Plati tema, ji visuomet mus domino. 

Jis mostelėjo ranka į dar vienas duris kambario gilumoje, kurių 
nebuvau pastebėjęs. 

— Prašom. 

Įėjome į dar mažesnį kambarį. Centre stovėjo stalas su kom- 
piuteriu ir lempute prie jo. Skaitykla. 

- Šiame pragare, - toliau kalbėjo dignitorius, - mes sukūrėme 
tai, kas gali būti pavadinta „po pragaru“, tai, kas išimtinai skirta 
tamsybių žmonėms. 

Pilkos knygos lentynose. Tokios pačios paauksuotos raidės. 
INFERNO... 

- Surinkome čia visus liudijimus, susijusius su negatyviąja 
NMP Tekstus, paveikslus, piešinius, visokio pobūdžio prisimini- 
mus. Ši NMP reta, tačiau kartojosi amžių amžiais, aptinkame ją 
net seniausiose civilizacijose. Žodžiai kitokie, tikėjimai skirtingi, 
tačiau istorija ta pati. Nuo kūno atsiskirianti siela, tunelis, didžiu- 
lis nerimas, demonas... 

— Kodėl juos slepiate? 

- Sakiau jums. Nenorime padėti Nelabajam. Įsivaizduokite, kad 
tokią paslaptį sužino žiniasklaida. Žmogaus psichikos kelionė, 
kuri leidžia susitikti su velniu. Mėnesių mėnesius tik apie tai ir 
būtų kalbama. Satanizmu ir taip jau smarkiai domimasi. Vien tik 
Italijoje, mūsų paskaičiavimais, šiandien yra apie tris tūkstančius 
satanistų sektų. Nereikia dar labiau aštrinti problemos. 

Kardinolas patraukė prie stalo stovinčią kėdę. 

- Įsitaisykite. Mes paruošėme jums kelis reikšmingus tekstus. 

Man dar nespėjus atsisėsti van Diterlingas užsidėjo akinius ir 
kompiuteryje surinko kodą. Pamačiau Šventojo Sosto herbą: tiarą 
ir du sukryžiuotus šventojo Petro raktus. 

- Negalime jums pasiūlyti originalų. Ją niekas nelietė jau metų 
metus. 

Jis paėmė pelę, valdančią žymeklį. 

- Skaitykite ir įsiminkite, - tarė spragtelėdamas ties viena 
piktograma. - Neleisime jums išsinešti nė vieno dokumento. Nė 
eilutės negalima išnešti iš šio kambario. 

Atsisėdau. Programa jau veikė. 

- Palieku jus su šiuo siaubingu legionu, Matai. Prakeiktųjų 
legionu. Tebus jiems atleista. Lux aeterna luceat eis, Domine.* 

Pirmas numeruotas tekstas buvo VII amžiaus prieš Kristų. Spren- 
džiant iš įvadinių komentarų, tai buvo fragmentas molinės len- 
telės, rastos Ninevijos, senojo Asirijos miesto, šiandien esančio 
Irako teritorijoje, šventyklos griuvėsiuose. Vienas Gilgamešo, 
šumerų herojaus, Uruko karaliaus, epo epizodas - vėlyva jo ver- 
sija. Kompiuteryje buvo nuskenuotas ištraukos vaizdas. Parašyta 
dantiraščiu ir greta vertimas į šiuolaikinę italų kalbą. 

Šiame epizode Gilgamešas pakyla iš savo kūno ir krenta į juodą 
bedugnę, kurios gelmėse švyti raudona šviesa, knibždanti musių 
ir veidų. Tose tamsybėse jo laukė demonas. Fragmentas baigėsi 
Gilgamešo pokalbiu su ta būtybe. 

Spragtelėjau ties antra sąrašo eilute. Freskos fotografija. Kaip 
pasakoja legenda, šie piešiniai puošė vienos karalienės laidojimo 
vietą Napatoje, įsikūrusioje prie Nilo, šventame šiaurės Sudano 


* Amžinoji šviesa jiems tešviečia, Viešpatie. (Lot.) 

mieste. Kušitų civilizacija iškilo egiptiečių civilizacijos šešėlyje 
maždaug VI amžiuje prieš Kristų. Komentare buvo patikslinta, 
kad apie šias karalių dinastijas, vadinamas „juodaisiais faraonais“, 
dar mažai žinoma. Tačiau freska, jei kalbėsime apie tamsybių 
žmones, nekėlė jokių abejonių. 

Buvo pavaizduota gulinti juodaodė moteris, virš kurios matėsi 
kita, mažesnė moteris. Akivaizdus simbolis - siela virš kūno. An- 
tras siluetas pavaizduotas einantis tamsiu koridoriumi, kuriame 
buvo aiškiau nupiešti veidai. Koridoriaus gale - raudonas sūkurys, 
tarsi koks sifonas, o jo viduryje juoda akis. 

Perėjau prie trečio dokumento, jau supratęs, kad tamsybių žmo- 
nių liudijimai atsirado kartu su menu ir raštu. Gal vieną dieną bus 
rastas ir piešinys ant uolos, liudijantis apie šią pražūtingą patirtį... 
Dar vienas tekstas buvo palimpsestas: graikiškas tekstas buvo 
ištrintas, o ant jo lotyniškai užrašyta šventojo Pauliaus Laiško 
romiečiams ištrauka. Atkurtos pradinės eilutės buvo datuotos I 
amžiumi prieš Kristų. 

Iš pradžių pamėginau perskaityti fragmentą originalo kalba, 
tačiau mano senosios graikų kalbos žinios buvo per menkos. Tad 
pradėjau skaityti vertimą į italų kalbą. Tekste buvo pasakojama 
apie vieną vyrą, palaikytą mirusiu ir vos nepalaidotą Tyre, nes jis 
pabudo pačiu paskutiniu momentu. Vyras aprašė savąją nebūties 
patirtį: 


Nebemačiau jokių daiktų, kuriuos buvau įpratęs matyti, tik 
nepaprastai gilų slėnį. Pačiame dugne mačiau veidus ir girdėjau 
riksmus... 


Nebūčiau galėjęs peržiūrėti visų dokumentų. Sąrašas buvo ilgas, 
o laikas bėgo. Paslinkau žymeklį apačion ir spragtelėjau ties de- 
šimta eilute, taip peršokdamas kelis amžius. Ant medžio tapytos. 
freskos reprodukcija, Vienuolių koplyčia, Sersi la Vilis (Sona ir 


389 


Luara), X amžius. Kelios vinjetės, vaizduojančios šventojo Teofi- 
liaus stebuklą. Žinojau šią viduramžiais labai populiarią legendą. 
Vieno Mažosios Azijos ekonomo istorija, žmogaus, pardavusio 
sielą velniui. Graužiamas sąžinės priekaištų, jis meldėsi Mergelei 
Marijai, kol ji atsiėmė iš šėtono tą sutartį ir grąžino ją atgailau- 
jančiam nusidėjėliui, vėliau tapusiam šventuoju. 

Šioje freskoje, ne taip, kaip įprasta, nebuvo pavaizduota scena 
su šėtonu, kai Teofilius savo krauju rašo sutartį. Teofilius sklandė 
ore užmerktomis akimis virš koridoriaus, pilno veidų. Gilumoje 
buvo matyti grimasos iškreiptas, suskeldėjęs veidas greta sūkurio. 
Jokios abejonės: menininkas buvo įkvėptas neigiamos Neišven- 
giamos mirties patirties, išgyventos ar papasakotos. 

Peršokau per dar kelias eilutes ir sustojau ties XIV amžiaus 
eilėraščiu, parašytu tokio Vilnevo, Gijomo de Mašo mokinio. 
Poetas ir teoretikas, gyvenęs iš pradžių Karolio V, vėliau Karolio 
VI dvare, buvo vos nepalaidotas gyvas po to, kai nukrito nuo 
žirgo. Jis atsipeikėjo savo laidotuvių dieną ir nenorėjo kalbėti 
apie išgyventą patirtį. Vis dėlto buvo atkreiptas dėmesys į vieną jo 
eilėraščio ištrauką. Vatikano raštininkų ji buvo išversta iš senosios 
prancūzų kalbos į senąją italų kalbą: 


„pažįstu tamsybių gelmes 

kur nėra nė lašelio šviesos 

nei dangus, nei limbai, nei pragaras 
mano siela kūną palieka 

ir sklando, ir sklando tamsybėse... 


Buvo pridėta ir viena pastaba. Teisiniuose Reimso analuose 
teigiama, kad Vilnevas, praėjus vienuolikai metų po šio nutiki- 
mo, 1356 m. buvo pakartas už trijų prostitučių nužudymą. Tai 
patvirtino van Diterlingo žodžius: tie, kurie patirdavo neigiamą 
NME, tapdavo žiauriais smurtautojais. 

Dar vienas pavyzdys iš Lisabonos inkvizicijos archyvų. 1541 m. 
fragmentas, tokio Diogo Sorveljo apklausa. Buvau studijavęs tą 
periodą. XVI amžiuje inkvizicija labai aktyviai veikė Karolio V 
imperijoje. Buvo persekiojami ne apsėstieji, o kitos rūšies eretikai: 
žydai, atsivertę į katalikybę, įtariami ir toliau slapčia atliekantys 
savo apeigas. 

Tačiau ištrauka vis dėlto rodė, kad tai buvo tikro apsėstojo 
apklausa. Gimusio Lisabonoje ir kaltinamo sudarius sutartį su 
velniu, o be to, žalojus ir žudžius vaikus. Tekstas buvo išverstas 
į italų kalbą. 

Diogas Sorveljas kalbėjo apie „žaizdą kūne... pro kurią išskren- 
da siela“. Jis pasakojo apie „atgijusių tamsybių šulinį“ ir „velnią, 
įšalusį rausvame lede“. Inkvizitoriai jį net perklausė - jie veikiau 
buvo įpratę prie stereotipinių prisipažinimų, tokių, kaip „pragaro 
liepsnos“ ir „tarsi žarijos degančios padaro akys“. Tačiau Sorveljas 
laikėsi savo, vartojo žodžius „ledas“, „šerkšnas“, „pluta“. Jis taip pat 
pasakojo, kad už tos sienos buvo „sužeistas pieno spalvos veidas, 
į jį trankėsi žaibai, jis buvo tarsi padengtas plėvele...“ 

Prisiminiau, kad pirmųjų krikščionybės amžių apokrifiniuose 
raštuose, kuriuose buvo aprašomas pragaras, buvo vartojami šie 
žodžiai. Ar jiems taip pat padarė įtaką tamsybių žmonių vizijos? 

Sorveljas buvo sudegintas per antrąjį Lisabonos autodafė 
1542 m. su šimtais žydų, kaltinamų erezija. Šventajam Sostui buvo 
nusiųstas raštas apie Sorvelją. Apaštališkieji rūmai jau sudarinėjo 
sąrašus tokių liudijimų autorių, vadindami juos „tamsybių žmo- 
nėmis“. Jie taip pat buvo praminti „limbų keliautojais“. 
peržvelgiau XVII ir XVIII amžiaus liudijimus. Nuo tų laikų Šven- 
tasis Sostas jau visuomet stengėsi išsiaiškinti, koks liudininko liki- 
mas. Ir visuomet tas pats nuopuolis. Prievartavimai, kankinimai, 
žmogžudystės. Nuo žmogaus kūno į kartuves arba ant ešafoto. 

Limbų keliautojai. 

Žudikų armija per visą žmonijos istoriją. 

Akis užkliuvo už ilgesnio teksto, XIX amžiaus. 1870 metais 
vienas prancūzų gydytojas kriminologas, Simonas Bušri, surinko 
daugybės įkalintų žudikų pasakojimus. Jis tikėjosi sudaryti iškry- 
pimų archyvus ir atrasti priežastis, stumiančias žmogų žudyti. 
Bušri nustatė du principus, iš pažiūros prieštaraujančius vienas 
kitam. Socialinis faktorius: „Žmogus nusikaltėliu negimsta, juo 
tampama dėl visuomenės kaltės ir blogo auklėjimo.“ Ir paveldi- 
mumo faktorius: „Nusikaltėliu gimstama, blogas kraujas verčia 
smurtauti. “ 

Žinojau tą kriminologą ir jo miglotas teorijas. Bet nežinojau 
to, kad gyvenimo saulėlydyje šis vyras ėmėsi nagrinėti trečiąjį 
faktorių - „apsilankymą“. 

Vienas jo tirtų atvejų buvo Polis Ribas, 1882 metais uždarytas 
į Liono Šv. Pauliaus kalėjimą. Žudikas recidyvistas Ribas buvo 
sulaikytas už Emilijos Nobekur nužudymą. Jis peiliu subadė 
auką, sukapojo kūną į dvylika dalių. Sėdėdamas už grotų, vyras 
prisipažino nužudęs dar aštuonis žmones, visus Viletės kvartale 
Lione. 

Kai Bušri paprašė jo papasakoti apie nusikaltimus, Ribas pri- 
mygtinai kalbėjo apie „savo nelaimės šaltinį. Dvidešimties metų 
po galvos traumos jis buvo ilgam netekęs sąmonės. Vatikano 
tyrėjai gavo pasakojimo originalą. Byloje buvo nuskenuotas ran- 
kraštis. Nusprendžiau skaityti jį - nemiklia Liono žudiko ranka 
sukeverzotą tėkstą. 


„„Kol buvau be sąmonės, sapnavau. Daktarai man sako, kad tai 
neįmanoma, bet aš prisiekiu, kad sapnavau. <...> Siela paliko 
kūną. Kai rašau, pats negaliu to paaiškinti, bet nebebuvau savo 
kūne. Sklandžiau dispanserio patalpoje. Artėjau prie luby ir jau- 
čiau baimę, kuri gaubė mane tarsi rūkas... Prisimenu, girdėjau 
dujinių lempų skleidžiamą garsą, užuodžiau jų kvapą... 

Paskui perskrodžiau lubas. Nebežinojau, kur esu. Viskas ap- 
linkui buvo juoda. Prabėgus šiek tiek laiko įžiūrėjau angą, šulinį, 
tiesiai po manimi. Galėjau įžiūrėti ir šulinio sienų akmenis. Tai 
buvo veidai. Žmonės, rėkiantys tyloje. Tai buvo siaubinga. Pa- 
žvelgiau į šulinio gilumą, man apsvaigo galva, ir aš įkritau į jį... 

Norėjau rėkti, bet kritau greitai ir negalėjau. Šiaip ar taip, aš 
nebeturėjau veido, burnos, nieko... O paskui palengva dejonės 
mane užliūliavo, kenčiantys veidai nuramino... Tos kraujuojan- 
čios galvos (jos buvo sužeistos) tapo šiltais, švelniais, patogiais 
drabužiais... 

Tuomet pamačiau jį. Jis buvo čia, po raudona pluta, judantis, 
besisukiojantis, visai prie sienos... Jis man kalbėjo. Negalėčiau 
pasakyti, kokia kalba, tačiau aš jį supratau, o taip, supratau savo 
sielos gilumoje. Visas mano gyvenimas nuo pat gimimo tapo gry- 
nas, permatomas, o dar grynesnis ir labiau permatomas atrodė 
tas gyvenimas, kurį turėjau nugyventi, tai, ką turėjau padaryti... 
Negaliu pasakyti daugiau, tik meldžiu, kad tie, kurie skaitys, 
manimi patikėtų. Kad ir ką esu padaręs, neturėjau pasirinkimo. 
Daugiau niekuomet neturėjau pasirinkimo... 


Polis Ribas 1883 metų gegužę buvo perkeltas į Rjomą. Iš ten 
pervežtas ir įkalintas Rė saloje, Sen Marten de Rė kalėjime, iš 
ten išsiųstas į katorgą Kajene. Mirė po penkerių metų, 1888-ųjų 
rugpjūtį nuo maliarijos. Pagal katorgos gydytojo ataskaitą Ribas 
agonijos metu pasakė: „Aš nebijau mirties. Sugrįžtu iš jos.“ 

Šventojo Sosto tyrėjai buvo pridėję dar vieną pastabą. Daktaras 
Bušri pats buvo nužudytas 1891 metais, kai vis dar dirbo prie to 
trečiojo faktoriaus, ieškodamas naujų liudijimų visame pasaulyje. 
Jį kalėjimo apylinkėse prie Limos, Peru, peiliu subadė Pjedras 
Negrasas. 

Pagalvojau apie Luką. Jis būtų įvertinęs šiuos pasakojimus. 
Dabar man aiškėjo tiesa. Varomoji mano tyrimo jėga. „Aš radau 

įėjimą, - pasakė jis Laurai. Jis kalbėjo apie šią negatyvią Neišven- 
giamos mirties patirtį. Jis taip pat būtų galėjęs pasakyti: „Aš radau 
šulinį arba „bedugnę“, vieną iš tų žodžių, kuriuos vartojo tie 
velnio išgelbėtieji. Taip, Lukas aptiko tamsybių žmonių pėdsakus. 
Arjis buvo čia atvykęs? Ar jis ką nors suderėjo su van Diterlingu? 
Ne. Tokiu atveju kardinolas nebūtų susidomėjęs mano turima 
bylos medžiaga. Kokiu keliu ėjo jis? Kaip surado limbų armiją? 

Greitai akimis permečiau kitas bylas, tarp jų - ištrauką iš an- 
gliško veikalo Phantasms of the Living (1906), kuriame buvo 
išspausdinta ištrauka iš Birmingamo kalėjimo Vakarų Midland- 
se kapeliono dienraščio. Supanikavęs dvasininkas kalbėjo apie 
kalėjime sėdintį apsėstąjį, „vyrą, kurio siela paliko kūną ir kuris 
buvo sutikęs šėtoną . Jis prašė, kad kalinį paguldytų į Mančesterio 
Karališkąją psichiatrijos ligoninę, vieną svarbiausių psichiatrijos 
ligoninių tuo metu. 

Stabtelėjau prie panašaus atvejo, apie kurį prabėgus trisdešim- 
čiai metų pranešė amerikiečių mokslininkai, mokslinės parapsi- 
chologijos pradininkai, Džozefas Benksas ir Luiza Rain. Šie Šiaurės 
Karolinos Djuko universiteto mokslininkai surinko tūkstančius 
pareiškimų apie išgyventą nepaaiškinamą patirtį. Jie kalbėjo apie 
Martos Batl atvejį iš savo archyvų: ji buvo paskelbta mirusia, pas- 
kui 1927 metais Mineapolyje, Minesotos valstijoje, reanimuota. 
Kaip teigė jos artimieji, pabudusi moteris jau buvo išprotėjusi. Ji 
aiškino neva keliavusi po „tamsų slėnį , kuriame „jos laukė šėto- 
nas, kad su ja pasimylėtų“. Marta buvo sulaikyta po dvejų metų, 
nunuodijusi savo septynis vaikus, ir pakarta Misūrio valstijoje. 

Laukiau, kad bet kurią akimirką atsivers durys. Vis dėlto per- 
skaičiau dar vieną pasakojimą. Vieną asmeninių Džono Goldblu- 
mo, amerikiečių psichiatro, užrašų skyrelį. Jis karinio Niurnbergo 
proceso metu 1946 metų sausį apklausė nacių vadus. Tai buvo 
psichiatrinė ekspertizė. 

Vienas iš apklaustų karininkų, gydytojas Karlas Lybermanas, 
siautėjęs Zachsenhauzeno ir Aušvico koncentracijos stovyklose, 
atitiko tipišką tamsybių žmonių profilį. Inkvizicijos cenzoriai 
išvertė dalį Goldblumo vykdytos apklausos: 


— Aš nedirbau nei Fiureriui, nei III Reichui. 

- Tai kam tuomet dirbote? 

- Viską, ką dariau, dariau jo įsakytas. 

- Apie ką jūs kalbate? 

- Jaunystėje, prieš karą, šį tą išgyvenau. 

- Kg? 

- Nelaimingą atsitikimą ir stuburo traumą. Buvau miręs ir 
prisikėliau. 

- Koks to ryšys su jūsų... darbais? 

- Kai buvau miręs, jis pas mane atėjo. 

- Kas tas „jis ? 

- Šėtonas. Žvėris. Gundytojas. Blogis. Vadinkite, kaip norite. 
Kiekvienas vardas bus dar vienas melas. Nepavykęs mėginimas 
jį apibūdinti. 

(Tyla.) 

- Tai viskas, ką sugalvojote savo gynybai? 

- Man nėra nuo ko gintis. 

(Tyla.) 

- Koks tas velnias? 

- Jis neturi išvaizdos. Jam jos nereikia. Jis mumyse. 

- Ką tas velnias jums pasakė? 

- Jis nekalbėjo. Ta prasme, kaip jūs tai suprantate. 

— Ko jis norėjo? Kaip galėtumėte apibūdinti, ko jis norėjo? 

- Norite sužinoti jo norus? Pagalvokite, ką dariau koncentra- 
cijos stovyklose. Prieš stuburo traumą mano gyvenime buvo vieni 
klausimai. Po jos mano gyvenimas tapo atsakymu. 

Bylos išvadose buvo teigiama: 


Karlas Lybermanas buvo nuteistas mirties bausme, ji įvykdyta 
1947 m. kovą, pirmiausia dėl serijos eksperimentų su žmonėmis 
bandant mirtinas iprito dujas Zachsenhauzene 1940 m., taip pat 
už prisidėjimą prie bandymų su žema temperatūra ir dalyvavi- 
mą sterilizacijos programoje, į kurią buvo įtraukti kastracija ir 
švitinimas rentgenu Aušvico koncentracijos stovykloje. 


Limbų keliautojai. Tamsybių legionas. Ne vien žudikai, bet ir 
kankintojai, sadistai, manipuliatoriai, veikiantys visose blogio 
sferose. Tarsi juodieji angelai, kurių veidų vis daugėtų... 

Įsitvėriau minties, kad šie vyrai ir moterys patyrė psichinę 
traumą, ir taškas. Tačiau labai gundė mintis, kad jie buvo sutikę 
velnią, tikrąjį, būdami tarp gyvenimo ir mirties. Velnią, kuris 
tykojo savo aukų kažkur žmogaus sąmonės paribiuose. Blogio 
galia, laukianti, kol atsivers durys, kad galėtų pačiupti sielas, tarsi 
juodosios skylės, susiurbiančios šviesą kosmose. 


16 valanda 

Dar buvo likę daug liudijimų, o atotrūkis tarp datų vis mažėjo. 
Perbėgau akimis kelis jų. Moteris iš Kipro reanimacijos palatoje, 
pajutusi, jog tirpsta ledo luite, nors jos rankos degė iki tos aki- 
mirkos, kai pamatė „rausvą šviesą“... Vyras po infarkto, kuriam 
kabantys lašelinės maišeliai atrodė tarsi mėsininko kabliai. Kai 
siela atsiskyrė nuo kūno, jis paniro į tunelį, kuriame kažkoks 
balsas jį perspėjo: „Tu mirsi.“ Tik tuomet jį užplūdo ramybė ir už 
rausvos plutos jis pamatė zoomorfinį pavidalą... 

Pamėginau pažiūrėti ištrauką iš Sent Luiso, Misūrio valstija, 
Jungtinės Valstijos, federalinės policijos raporto, datuoto 1992 m. 
gegužės 2 d., pasirašyto detektyvo Semo Hilo. Raporte buvo ra- 
šoma apie šešiolikmečio Endžio Naitlio mirtį. Į jį buvo šauta iš 

arti pirmą valandą nakties viename Septinto rajono kvartale. 
„Paskutinis“, - tariau sau. 

“Endis buvo rastas negyvas, į krūtinę šauta iš vinčesterio, 12 ka- 
libras, Septintas rajonas. Raporte patikslinta, kad viskas įvyko 
Sent Lujiso gete, kuriame gyveno vieni juodaodžiai ir tarpusavyje 
kovojo dvi grupuotės, Crips ir Bloods. Taigi Endis Naitlis buvo 
grynų gryniausias afroamerikietis. 

Kita teksto dalis labiau nustebino. Greitosios pagalbos medi- 
kams pavyko atgaivinti Endį (detektyvas Hilas jį vadino dead- 
man*). Po šešto elektros šoko širdis vėl pradėjo plakti. Su de- 
guonies kauke ir lašelinėmis Endis buvo perkeltas į Sent Lujiso 
baptistų ligoninės reanimacijos skyrių. Po dešimties dienų chuli- 
ganas, antrankiais prirakintas prie ligoninės lovos, buvo apklaus- 
tas Semo Hilo. 

Kompiuterio byloje buvo garso įrašas, atsiųstas Sent Lujiso 
policijos. Vis dėlto komentaras buvo nelabai aiškus, nes jaunasis 
„gangsteris“ kalbėjo su afroamerikietišku akcentu, taip pat truk- 
dė ir tam tikri su gaujomis sietini dalykai. Kadangi Endis Naitlis 
buvo Crips narys, jis neturėjo teisės tarti raidės „B“, priešo Bloods 
raidės. Tad jis kiekvieną kartą praleisdavo šį priebalsį. 

Pamėginau perklausyti įrašą. Negalėjau atsispirti pagundai 
išgirsti gyvą išgyventos patirties liudytojo balsą. 

Greitai pervariau dalį apklausos, kol buvo pereita prie esminių 
dalykų. 


- Biče, jutau, kad iškeliauju. 
- Jutai, kad miršti? 

- Ne, biče. Palikau savo kūną. 
- Kaip? 


* Negyvėlis. (Angl.) 

- Negaliu tau paaiškinti. Nebebuvau savo kūne. Sklandžiau 
virš gatvės, kai farai atvažiavo su savo mašinomis. Galėjau 
įžiūrėti besisukančius žibintus ir visą savo kvartalą. Biče, tikra 
kelionė, tarsi būčiau buvęs sraigtasparnyje. 

- Tu pabudai? 

(Kikenimas.) 

- Biče, buvau miręs. Žinojau tai, ir man buvo nusišikt. Mane 
šaukė žiburys. 

- Koks žiburys? 

- Raudonas, urvo gilumoje. 

- Buvai vartojęs narkotikų? 

- Buvau miręs ir žiburys švietė skylės gilumoje. Rauki? 

- Kas toliau? 

- Nusklendžiau ten. Tarsi į kanjoną, kurio šlaitai judėjo. Ir 
ten girdėjosi verksmai. 

- Kokie? 

- Veidai. Buvo tamsu, bet galėjai juos įžiūrėti. Kaip per tele- 
vizorių su blogai sureguliuota antena. 

- Ką sakė tie... veidai? 

- Jie verkė, ir viskas. Pažinau ne vieną... Ten buvo net mano 
motina. 

- Jie verkė, nes buvai miręs? 

(Kikenimas.) 

- Nemanau, kad mano motina verks, kai mirsiu. 

— Kodėl jie verkė? 

- Jiems skaudėjo. Jie bijojo. 

- Ko? 

- Žiburio. Raudonos šviesos, ji artėjo. Tarsi akis. 

- Akis? 

- Aha, biče. Kraujuojanti akis, kuri... kvėpavo. Ir prikalbėjo 
man tokių dalykų... 

- Kokių? 

- Neįmanoma papasakoti. 

- Tu nesupratai? 

- Supratau. Bet tai paslaptis. 

- Kas tau kalbėjo? Dieviška būtybė? 

(Kvatojimas.) 

- Biče, tu nesupratai. Man kalbėjo Liuciferis. 

- Velnias? 

- Aha, akis, kraujas ir balsas. Gerai supratau, ką jis norėjo 
man pasakyti. 

- Kg? 

- Biče, aš gerame kelyje. Nieko daugiau tau nereikia žinoti. 


Ištrauka ir baigėsi šia pranašiška išvada. Ir iš tiesų, toliau buvo 
parašyta, kad Endį Naitlį kitais metais Sent Luiso policininkai 
nušovė po to, kai jis nužudė vienuolika žmonių jo paties konfe- 
sijos bažnyčioje. Pasak liudininkų, Endis rėkė, kad visur Bloods 
nariai, nors bažnyčioje per mišias buvo pilna tik moterų ir vaikų. 

Man jau užteko. Pasiėmiau užrašų knygutę. Van Diterlingas 
negalėjo sutrukdyti užsirašyti. Kuo greičiau užsirašiau pasakojimų 
sąlyčio taškus. Keliais žodžiais reziumavau kiekvieną etapą: „siela 
palieka kūną“, „bedugnė, šulinys, slėnis, tunelis, kiaurymė, kanjo- 
nas, urvas“, „veidai, dejonės“, „didelis nerimas, maloni savijauta“, 
„raudona šviesa, žiburys, akis“, „ledas, šerkšnas, lava, kraujas“, 
„velnias, Nelabasis, „jis“, Liuciferis...“ 

Pakėliau rašiklį, staiga persmelktas tiesos. 

Ieškodamas „įėjimo“ ir tamsybių žmonių, Lukas nebuvo toks 
išgąsdintas, kaip aš. Ir juolab ne toks skeptiškas. Jo akimis, tokia 
patirtis buvo patikimas būdas susitikti su velniu. Fizinis juodosios 
galios, kuria jis visuomet tikėjo, įrodymas. 

Ką jis aptiko vėliau, kad atsisakė tęsti tyrimą ir pakėlė prieš save 
ranką? Rankove nusišluosčiau prakaitą nuo kaktos. Įsidėjau užra- 
šų knygutę į švarko kišenę ir už nugaros išgirdau kardinolo balsą: 

- Įsitikinote? 

Klausimas, į kurį nereikia atsakyti. Atsigręžiau. Kardinolas van 
Diterlingas priėjo prie manęs. Atrodė, tarsi slystų grindimis. 
Paklausiau: 

- Agostina Džeda priklauso šiai serijai? 

— Taip, ji mums papasakojo apie savo patirtį. Manau, kad ir 
jums apie tai kalbėjo. 

- Ji veikiau minėjo sapną. Neva velnias jai įkvėpęs norą keršyti. 
Pasak jos ar greičiau pasak „jo“, nuo uolos, kai jai buvo vienuolika, 
ją nustūmė Salvatorė. 

- Tai tiesa. Mes patikrinome. Radome kitus vaikus, kurie ten 
buvo. 

- Bet ji ir pati galėjo tai prisiminti, ar ne? 

- Liaukitės neigti tai, kas akivaizdu. Laimėsite laiko. 

Agostina man būtent tą ir sakė. Atsistojau greta kardinolo. Už 
mano nugaros Ruterfordas jau jungė kompiuterį. Tiesiai šviesiai 
paklausiau juodus ir raudonus rūbus vilkintį vyrą: 

- Eminencija, kuo įsitikinęs jūs? Ar iš tiesų tikite, kad Agostinai 
pasirodė šėtonas? Kad jis pasirodė visiems reanimuotiems žmo- 
nėms? Noriu pasakyti, tikras velnias? Įkvepianti destruktyvi galia? 

Van Diterlingas neatsakė. Vėl pradėjau jausti kambario vėsą ir 
drėgmę. Pagaliau, braukdamas ranka per blyškias knygų nugarėles 
su paauksuotomis raidėmis, jis pratarė: 

- Nesvarbu, ką aš manau. Agostina išgyveno tam tikrą psichinę 
patirtį, kuri ją pakeitė. Tas pasikeitimas vyko lėtai. Aštuoniolika 
metų. Tačiau tada stebuklingai išgijusi Paterno moteris tapo žu- 
dike. Abyssum abyssus invocat. 

„Bedugnė šaukia bedugnę.“ Pasinaudojau palankia proga. 

- Tikrai taip. Esu linkęs manyti, kad tai buvo „paprasta“ psichi- 
kos trauma. Haliucinacija, pakeitusi jos asmenybę. O fiziologine 
prasme ji pasveiko. Ką tik užsiminėte apie jos išgijimą. Šis stebuk- 


400 


las galėtų būti konkretus velnio egzistavimo įrodymas. Galbūt 
jis išgelbėjo vaiką ir tą akimirką jam pasirodė. Ir, be abejonės, 
pasirodė dar kelis kartus, jau daug vėliau. 

Dvasininkas šyptelėjo. 

- Juk jūs netikite šėtonu... 

- Stengiuosi ginti priešingą nuomonę. Visuose tuose liudiji- 
muose kalbama apie kažkokią esybę už raudonos šviesos. Tam- 
sybių būtybę, kuri su jais kalbėjo. Ir aš pastebėjau, kad visi jie 
atsisako pasakoti, ką jis jiems sakė... 

- Limbų priesaika. 

- Kas? 

- Sutartis su Nelabuoju. Pagal labai seną tradiciją tai vadinama 
limbų priesaika. 

— Ką ji reiškia? 

- Velnias nieko neduoda veltui. Tuo metu, kai žmogus miršta, 
šėtonas pasiūlo derėtis. Gyvenimas už absoliutų paklusnumą. 
Pažadas daryti bloga. Šį sandėrį vadiname limbų priesaika. Faus- 
tiška sutartis, tik psichine prasme. Žymioji cedula, ištikimybės 
pareiškimas, pasirašytas eretiko krauju. Mūsų atvejais priesaika 
duodama mintyse. Nereikia nei kraujo, nei ceremonialo. „Lex 
est guod facimus.“ Apsėstasis parašys naują įstatymą savo nusi- 
kaltimais. 

Agostinos žodžiai. Pradėjo dilgsėti pakaušyje. Viskas ėmė at- 
rodyti logiška. Faktai darėsi pernelyg įtikinami, pernelyg... ne- 
diskutuotini. 

- Ojjūs, - staiga paklausiau, - jūs tuo tikite? 

- Nustokite rūpintis, kuo tikiu aš. Mums reikia dirbti kartu. 

— Turite mano bylą. 

— Norime tęsinio. Norime būti informuoti apie kiekvieną naują 
detalę. 

Jis žengė manęs link. Sutana kvepėjo smilkalais ir kvapiaisiais 
auksabarzdžiais. 

- Mudu manome tą patį. Vienas žudikas. Jūs tikite, kad žudi- 
kas - žmogus. Aš tikiu antgamtiniu žudiku, kuris slepiasi komos 
gelmėse. Vadinkite jį, kaip norite: velniu, žvėrimi, tamsos angelu, 
tačiau šis „įkvėpėjas“ limbų gilumoje duoda įsakymus. Turime jį 
demaskuoti. Drauge. 

- Negaliu jums padėti. Nesutinku su jūsų įsitikinimais. Aš... 

— Nutilkite. Viskas keičiasi, ir jūs esate pačiame tų pokyčių 
viduryje. 

— Kas keičiasi? 

- Įkvėpėjo stilius. Anksčiau jam pakakdavo įsakyti apsėstie- 
siems smurtauti, kankinti, žudyti. Dabar jis įsako jiems atlikti 
ypatingą ritualą. Vabzdžiai, kerpė, įkandimai, nupjautas liežuvis... 
Taigi jis susako visas šias detales savo tarnams. Jūs turite Simoni 
bylą. Mes turime Džedos bylą. Yra ir kitų. 

Pagalvojau apie Raimą Rihymeki, estą. Kiek dar jų yra visoje 
žemėje? Van Diterlingas buvo teisus, ir aš tai supratau. Tai buvo 
ne serija žmogžudysčių, tai buvo serija žmogžudžių. Žmogžu- 
džių, kurie, remiantis šia logika, tapo nuoroda į transcendentinį, 
metafizinį žudiką. Tą, kuris traukiojo virvutes „įėjimo“ gelmėse. 

Paklausiau: 

— Kaip sužinojote, kad yra ir kitų? 

— Mes žinome. Nuspėjame. O dabar mums reikia tyrėjo žmog- 
žudysčių vietose. Tikro faro. Be sienų ir be principų. Tokio žmo- 
gaus, kaip jūs, kuriam patinka smurto ir melo aplinka. Pasiryžusio 
bet kam, kad tik pasiektų savo tikslą. 

Nurijau įžeidimą. Galų gale tai buvo ne taip jau toli nuo tiesos. 
Kardinolas kalbėjo toliau: 

- Jūs turite rasti tuos velnio išgelbėtuosius. - Jis pakėlė bal- 
są. - Atsiranda nauja žudikų rūšis. Mes privalome suprasti, kodėl 
velnias gelbsti tuos vyrus, tas moteris ir verčia juos keršyti tokiu 
pačiu būdu. 

Atsakiau jam paprastai: 

— Aš net neturiu įtariamojo Simoni byloje. 

— Rasite. Kiekvieną kartą kartojasi ta pati istorija. Žmogus nu- 
žudomas, jį išgelbėja velnias. Vėliau jis keršija, kartais prabėgus 
daug laiko, naudodamas rūgštis, vabzdžius, kerpę ir dar nežinau 
ką. Mums reikia šių žmogžudysčių sąrašo. Mes norime suprasti, 
kodėl velnias dabar veikia savo emisarų rankomis tarsi serijinis 
žudikas, su tam tikrais apsėdimais, tam tikrais metodais, tam 
tikru braižu. Mes manome, kad už viso to slypi žinia, kurią reikia 
iššifruoti. Pranašystė. 

Būtent tai. Žvėries vardai ant aukų kūnų. Kūnų žalojimas. Tikri 
mirties ginklai. Žinia. Liuciferio kalba... 

Man apsvaigo galva. Tyrimas vyko jau nebe žemiškoje, O e5- 
chatologinėje plotmėje. Su žmogžudystėmis reikėjo sieti ne pa- 
prastus žmogžudžius, o patį šėtoną. Velnią, staugiantį ir veikiantį 
keršytojų protuose... 

Dar kartą pagalvojau apie Luką. Ar jis irgi buvo nuėjęs taip 
toli? Pasirausiau kišenėse ir išsitraukiau sulamdytą jo nuotrauką. 

- Ar jūs pažįstate šį žmogų? 

Kardinolas abejingai vyptelėjo. 

— Ne. Kas jis? 

— Mano draugas. Taip pat faras. Jis dirbo prie šios bylos. 

— Kas jam nutiko? 

— Jis žudėsi. 

- Taigi jam nepavyko. Jums turi pavykti, Matai Diurėjau. Ne- 
nuvilkite manęs! 

Jis nusisuko. Sušiugždėjo sutana. Juodas ir raudonas perspėji- 
mas. Inkvizicija grįžo iš paslaptingos amžių gilumos. 

- Paliksiu jus čia. Eikite pagal nuorodas lankytojams. Salės gale 
pasukite į dešinę, į galeriją. Gilumoje rasite išėjimą. 

Medaus saldumo Ruterfordo balsas nesiderino su grasinančiu 
van Diterlingo balsu. Mes jau buvome nebe rūsyje. Pro pravertas 
duris pamačiau Siksto V saloną. 

- Jokių problemų, - atsakiau abejingai. 

Atsisveikinau su Ruterfordu ir žengiau į priekį. Jis sulaikė mane 
už rankos. 

— Mūsų koordinatės, - pasakė kišdamas man į švarko kišenę 
sulankstytą lapą. - Jei būtumėte jas pametęs. 

Jis nesiliovė šypsotis, tačiau jo gniaužtai buvo tvirti. Gniaužtai 
po šilko drabužiais. Įsiliejau į lankytojų srautą, visi jie grupelėmis 
ėjo per Siksto V salę. Užsimetęs ant rankos lietpaltį laikiau bylą 
tarsi turistas, atėjęs Čia užsirašinėti. 

Po šių vienumoje praleistų valandų ir atradimų jaučiausi ap- 
kvaitęs. Nemačiau minios, negirdėjau jos ūžesio aplinkui. Mačiau 
tik paveikslus. Sikstas V tiesia ranką prie naujos bibliotekos pla- 
nų, kurie jam pristatyti. Imperatorius Augustas, įkūręs Palatino 
biblioteką, žengia į priekį, apsuptas rašytojų, panašių į eremitus, 
barzdotų ir nuogų. Prelatai Konstantinopolio susirinkime ir ka- 
reiviai, rodantys į juos pirštais. 

Baltos mitros, rusvos tarsi paauksuotos kaukės, raudonos su- 
tanos, - man svaigo galva. Kiekviena detalė kėlė fizinių pojūčių, 
tokių konkrečių, kaip karštos arbatos gurkšnis ar ledinio vandens 
šliūkštelėjimas ant veido. Balsų gaudesys, kūnų karštis aplinkui, 
atrodė, susilieja ir virsta slogučiu... Man prasidėjo tikras Stendalio 
sindromas. 

Staiga pajutau, kad alpstu. Atsirėmiau į kažkieno petį, susilau- 
kiau niukso ir protestų kažkuria skandinavų kalba. Turėjau iš čia 
išeiti, kuo skubiau. Vėl įsiliejau į lankytojų srautą. 

Pro akis bėgo paveikslai. Kristus priešais stalą, ant kurio už- 
rašyta EGO SUM*. Raidės, tarsi įkaitinta geležimi įrašytos mano 
smegenyse. Pagaliau pasiekiau galeriją. 


* Aš esu. (Lot.) 

Nepajutau jokio palengvėjimo. Ten buvo pilna freskų, skulptū- 
rų, senų astronomijos prietaisų. Pasukau į dešinę ir įsiskverbiau į 
žmonių srautą, plūstantį palei langus, pro kuriuos matėsi Vatikano 
sodai ir italinės pušys. Vaizdas prieš akis mirgėjo, oda pašiurpo, 
pasidarė šalta. 

Staiga pasijutau dar blogiau. 

Kitoks aštrus pojūtis. 

Mane sekė. Ne van Diterlingo žmonės ir ne apsiblausęs Pazuzu 
žvilgsnis. Kažkas kitas. Supratau akimirksniu - žudikai. Apsidai- 
riau aplinkui. Nieko. Tik lėtai vaikštantys turistai, besigėrintys 
paveikslais, pasaulio žemėlapiais, gaubliais. Vis dėlto jutau, kad 
mane aptiko, seka, kad man gresia pavojus. O ši minia buvo puiki 
priedanga tyliai susidoroti panaudojant šaltąjį ginklą. Turistų 
srautas nuneštų mane su peiliu pilve prie išėjimo. 

Prasiskyriau kelią, kartodamas prego, pardon, sorry, sulaukiau 
priekaištų ir niuksų. Pagaliau praėjau pro budėtojus, stebinčius 
minią, ir sustojau kampe prie stiklinių durų. Atgavau kvapą. 

Priešais - vitražas, Mergelė Marija su kūdikiu ant rankų val- 
dingai žvelgė į mane, mėlyna ir raudona spalvos. Pasijutau pastip- 
rintas. Šis žvilgsnis man tarsi įsakė be baimės eiti toliau. Pasitikė- 
damas Viešpačiu, vėl įsiliejau į minią. 

Galerijos pabaiga. Čia turistų buvo dar daugiau, jie plūdo tarsi 
upė, į kurią suteka tūkstančiai upelių. Kad išeičiau iš muziejų, liko 
paskutinis išbandymas - nulipti didžiuliais spiraliniais Džuzepės 
Momo projektuotais laiptais su bronziniais turėklais. Šie į viršų 
platėjantys laiptai man priminė begalybės link kylančią struktūrą. 

„Prego, pardon, sorry...“ Įsimaišiau tarp turistų grupių. Lei- 
dausi spirale, primenančia lėktuvo daromas kilpas. Staiga mane 
apsėdo mintis: šie sukti laiptai panašūs į Žmogaus sielos gelmes. 
Tarsi egzistuotų slapta dermė tarp šios sraigės formos ir vidinės 
žmogaus sandaros. Man galvojant apie DNR spirales, didžiulis 
vyras įsikibo į turėklus priešais mane ir užtvėrė man kelią. Jis 

buvo toks storas, kad negalėjau pro jį praeiti. Atsitrenkiau į jo 
ranką ir garsiau pasakiau: „Prego!“ Tipas nepajudėjo iš vietos. Jis 
net tvirčiau įsikibo į bronzinius turėklus. 

Supratau, tik šiek tiek per vėlai. Puoliau prie sienos. Už manęs 
blykstelėjo peilio ašmenys. Jie įsmigo storuliui į dilbį. Atsisukau. 
Nieko. Tik turistai, kurie pradėjo stumdytis, nes aš nejudėjau iš 
vietos. Dar kartą atsisukau. Nebemačiau ir sužeistos rankos. 

Viskas įvyko taip žaibiškai, kad klausiau savęs, ar tik man 
nepasivaideno. Tačiau kaip tik tuo metu mane kažkas sugriebė. 
Vyras, kurio veido nesimatė, tik ant kaktos užsmaukta beisbolo 
kepuraitė, mane pakėlė ir pastūmė ant turėklų krašto. Priešinausi 
įsikibęs į turėklus, paleidau iš rankų lietpaltį ir bylą. Netvarka 
virto chaosu. Turistai vos nelipo vieni ant kitų. Pilvas prie turėklų, 
tuštuma priešais akis. | 

Prisispaudžiau prie turėklų visu svoriu, kad nenukrisčiau. Ran- 
kos mane vis dar laikė. Lankytojų srautas šiek tiek pasitraukė į 
šalį, kad galėtų praeiti. Jie nekreipė dėmesio į mūsų kovą. Atrodo, 
niekas nesuprato, kad mane mėgina nužudyti. 

Trenkiau kumščiu. Kažkur į minią, tačiau gniaužtai atsileido. 
Pargriuvau skersai laiptų. Pasigirdo riksmai. Ritausi žemyn kelis 
metrus, nes susipynė kojos. Visi skubėjo prie turėklų. Kas įvy- 
ko? Atsistojau ir supratau. Mums besistumdant žudikas loštelėjo 
atgal. Kovodamas veikiausiai kirtau jam per kojas ir jis nukrito 
per turėklus. 

Susirinkau savo daiktus. Apimtas šoko greitai nulipau laiptais. 
Niekas nepastebėjo, kaip mes stumdėmės. Niekas nesugriebė man 
už rankos šaukdamas assassino*. Kartu su kitais buvau tiesiog 
nustumtas į pirmą aukštą. 

Aplinkui kūną būriavosi žmonės. Budėtojai šaukė, kad išvai- 
kytų minią. Įsibroviau tarp žmonių. 


* Žudikas. (It.) 

Kūnas gulėjo neįtikėtina poza. Kairė koja taip išlenkta, kad 
pėda siekė klubą. Ant nugaros užkritusi dešinė ranka buvo per- 
lūžusi. Peties aukštyje pro suplyšusius marškinius kyšojo kaulas. 
Kepuraitė nusviesta už metro. Blizganti plika galva ištiškusi ant 
marmuro. Aplink ją plėtėsi didžiulis tamsus ratas, dėl kurio veidas 
vidury atrodė dar blyškesnis. 

Lavono vaizdas visuomet pribloškia, tačiau aš turėjau priežastį 
būti priblokštas dar labiau: pažinojau tą vyrą. Patrikas Kazevjelis, 
antras žmogus, įtariamas Manonos Simoni žmogžudyste. Buvęs ka- 
linys, ištatuiruotas nuo liemens iki pečių, angelų ir demonų kalinys. 

Dėmesį patraukė viena detalė ant jo kairiojo raktikaulio. 

Tatuiruotė, dengianti kitas melsvas tatuiruotas linijas ir ara- 
beskas. Piešinys, tikslus piešinys, tarsi koncentracijos stovyklos 
numeris ar randas, kurio nepastebėjau, kai buvome susitikę pirmą 
kartą. Tarsi koks geležinis antkaklis, sujungtas su grandine, kokius 
kadaise nešiodavo kaliniai. 

Jau buvau matęs šį simbolį. Tik kur? 

Fjumičinas. Tarptautinis oro uostas. 

Įlipau į taksi. Kuo skubiau išvykti iš Romos. Sėsti į pirmą lėk- 
tuvą, nuskristi kuo daugiau kilometrų nuo tos baisios mirties. 
„Nelaimingas atsitikimas, - sumurmėjau. Balsas drebėjo. - Ne- 
laimingas atsitikimas...“ 

Lungaros gatvėje prisiminiau viešbutyje paliktą kelioninį krepšį. 

- Į Panteoną! - sušukau. - Seminarijos gatvė! 

Automobilis staigiai apsisuko, pervažiavome Tiberį Madzi- 
nio tiltu. Dar kartą pamėginau susikaupti, nusiraminti, suval- 
dyti jausmus ir mintis. Neįmanoma. Pirštais barbenau į stiklą, 
apykaklė sušlapo nuo prakaito. Pirmą kartą pajutau nenugalimą 


407 


norą viską mesti. Grįžti į Paryžių ir ramiai dirbti policininku 
namie, Orfevro krantinėje. 

Taksi sustojo. Užlipau į kambarį, susirinkau daiktus, atsiskai- 
čiau ir vėl įšokau į automobilį. Važiuodamas į oro uostą turėjau 
konstatuoti tai, kas buvo kvailai akivaizdu: aš neturėjau kur vykti. 

Džedos byla baigta. Fuko rasto esto Raimo Rihymekio - taip 
pat. Na, o dėl Silvi Simoni, nieko neradau visame mieste. Jokių 
žinių iš Sarazeno, iš Fuko, iš Svendseno. Niekas neužvedė manęs 
ant kelio: nei skarabėjas, nei kerpė, nei „Unital6“, nei jokia kita 
informacija... Reikalai nepajudėjo iš mirties taško. 

Pagaliau man pavyko susikaupti. 

Viskas susidėliojo į tris punktus. 

Pirmasis buvo Silvi Simoni nužudymas. Žudikas Sartiuji. Tas, 
kuris kankino laikrodininkę ir atkeršijo už Manoną. Kuris išrai- 
žė žievėje AŠ GLOBOJU TAMSYBIŲ ŽMONES, o klausykloje - AŠ 
TAVĘS LAUKIAU. Ar jis taip pat buvo išsigelbėjęs iš mirties, kaip 
Agostina, kaip Raimas? 

Antrasis punktas - van Diterlingo prielaida. Ne vienas, o daug 
žudikų. Reikėjo suvokti, kas visi tie tamsybių žmonės, iššifruoti, 
ką reiškia jų ritualas, suprasti, kas už to slypi. „Pasikeitimas, — 
pasakė jis. Pasikeitimas ir pranašystė. 

Pro langą žvelgiau į bėgantį peizažą. Ką daryti? Ieškoti kitų 
tokių atvejų visame pasaulyje? Koks būtų tikslas? Pailginti pri- 
sipažinusių žudikų sąrašą? Papildyti kardinolo archyvus? Iden- 
tifikuoti, kaip jis sakė, „antgamtišką žudiką , slypintį už visų šių 
žmogžudysčių? Jei tai iš tiesų pats velnias, sunkiai įsivaizdavau, 
kaip galėčiau jį sustabdyti... 

Tačiau svarbiausia tai, kad tokia veikla pripažinčiau, jog velnias 
egzistuoja. O apie tai negalėjo būti nė kalbos. Turėjau sutelkti 
dėmesį į vienintelį konkretų dalyką, vienintelę mįslę, vertą Kri- 
minalinės brigados policininko vardo. Kas nužudė Silvi Simoni? 
Vėl viskas iš pradžių. 

Liko trečiasis punktas. Mane persekiojantys žudikai. Jie taip 
pat buvo susiję su Simoni byla. Vienas jų buvo Kazevjelis. Kas 
kitas? Kodėl jie norėjo mane nužudyti? Ar Silvi nužudė jie? Ne, 
jie buvo pasamdyti ir saugojo kažkokią paslaptį. Tamsybių žmo- 
nių egzistavimą? Jų keitimąsi darant nusikaltimus? Ar dar kokią 
kitą paslaptį, susijusią su Simoni byla? Neturėjau jokių prielaidų. 
Nebent antrasis žudikas vėl bandys mane nužudyti ir aš galėsiu 
jį apklausti. Tokia perspektyva manęs neviliojo. 


16 valanda 

Pasirodė Fjumičino oro uostas. Ant Romos priemiesčio leidosi 
naktis. Violetiniai debesys, gelsvas dangus. Pagalvojau apie Luką, 
gal tos mintys man padės. Ką jis nusprendė, pasiekęs šią tyrimo 
stadiją? Kaip toli buvo pasistūmėjęs? Tarp manęs ir jo buvo esmi- 
nis skirtumas. Lukas tikėjo šėtonu, o aš - ne. Pagrindinė kliūtis 
mano kelyje buvo mano dekartiškas protas. Buvau pats netinka- 
miausias asmuo šiai bylai tęsti... 

O Lukas tikriausiai ieškojo tamsybių žmonių, gilinosi į ženklus 
ir artėjo prie pragaištingos esmės... 

Kilo viena mintis: vieną kartą galutinai patikrinti, ar velnias 
egzistuoja. 

Kad viskas taptų aišku. 

Galų gale vienintelis antgamtinis reiškinys Džedos byloje buvo 
jos kūno išgijimas. Vienintelis nepaaiškinamas faktas. Mažoji 
mergaitė galėjo matyti haliucinacijas, kai buvo komos būklės. 
Išgyventi pragariškąją NMP, Ta patirtis galėjo ją traumuoti ir 
paversti žudike. Tačiau metafizine prasme tai nieko neįrodo. 

Pasveikimas per kelias dienas nuo gangrenos - štai kas yra 
konkretu. Taksi sustojo. Atvykome į Fjumičiną. Sumokėjau tak- 
sistui. Oro uostas. Bilietų kasa. Yra vienintelė vieta pasaulyje, 
kurioje galėčiau suprasti, kas atsitiko su Agostinos kūnu vieną | 
1984 metų rugpjūčio naktį. 

Tarnautoja man nusišypsojo. 

— Kur skrisite? 

- Į Lurdą. | 

Iš Romos į Švenčiausiosios Mergelės miestą skraidė daug lėktu- 
vų, tačiau sezonas buvo pasibaigęs. Šįvakar reiso nebuvo. Lėktuvas 
turėjo išskristi rytojaus rytą, penkiolika po šešių. Nusipirkau 
verslo klasės bilietą ir pradėjau ieškoti viešbučio. 

Radau nakvynę pačiame oro uoste, netoli nuo tos vietos, kur 
stovi lėktuvai. Koridoriai, kambariai be langų. Visas apstaty- 
mas - lova ir sieninis laikrodis. Kampe - dušo kabina. Čia buvo 
„gaminamas“ poilsis, kaip gaminami klijai ar elektronikos detalės. 

Užrakinau duris ir nenusirengęs kritau ant lovos. Drabužiai 
sulipę nuo prakaito, susiglamžę, suplėšyti. Užsimerkiau. Virš 
pastato gaudė lėktuvų varikliai, garsas skverbėsi per sienas, nuo 
jo spaudė galvą. 

Iš minios ant Džuzepės Momo laiptų išniro peilio ašmenys. 
Įsmigo į raumeningą ranką tiesiai priešais mane. Krūptelėjau 
pamatęs trykštantį kraują. Sumirksėjau. Kieno ta ranka? Kas buvo 
tas storulis, Kazevjelio bendrininkas, pastojęs man kelią jau du 
kartus, Katanijoje ir Vatikane? Ar jis ir vėl nuspės, kur skrendu? 
Galėjau laukti dar vieno užpuolimo. 

Instinktyviai suspaudžiau „Glock“ pistoletą. Atsipalaidavau. 
Snūduriavau. Girdėjau Luko balsą: „Radau įėjimą.“ Aš taip pat, 
atsakiau mintyse, aš taip pat jį radau. Ar bent jau žinojau, kad jis 
egzistuoja. Tik kaip prie jo prieiti? 

Grimzdau į miegą. Dabar sklendžiau tamsiame koridoriuje. 
Labirinte, kuris driekėsi po žeme. Silpnai švietė raudonas žibin- 
tas. Ištiesiau ranką. Pasigirdo balsas. Švelnus ir kartu šleikštus 
Agostinos Džedos balsas. 

Lex est guod facimus. 

ĮSTATYMAS YRA TAI, KĄ DAROME. 

Prieš apsireiškimą Lurdas buvo paprastas miestukas. 

Apsuptas kalvų, pastatytas aplink kyšančias uolas, Švenčiau- 
siosios Mergelės miestas buvo visai nedidukas. Viskas susispaudę 
prie upės, panašesnės į upelį. Nors miesto bazilika ir buvo didinga, 
o varpinė aukšta, nors čia buvo daug modernių masyvių bažnyčių 
ir koplyčių, viskas atrodė pernelyg maža tam vaidmeniui, kurį 
miestas vaidino. Plotas naujoms statyboms nebuvo praplėstas, o 
maldų vietų buvo labai daug. Lurdas atrodė tarsi jautį prarijusi 
varlė. 


9 valanda 

Kai buvau paauglys, lankiausi čia su klase. Sezas įsikūręs keli 
kilometrai nuo Lurdo. Nuo to laiko čia nebuvau. Niekinau šią 
triukšmingą vietą, kurioje prietarų buvo tiek pat, kiek ir tikėji- 
mo. Maniau, tegul stebuklų miestus lanko patiklūs arba nusivylę 
žmonės, naivūs krikščionys. Niekada nebūčiau to pasakęs garsiai, 
tačiau apie piligrimystės vietas turėjau tokią pačią nuomonę, kokią 
turi kinomanas apie šeštadienio vakaro filmus. 

Buvo lapkričio 1 diena. Aikštelėse prie įvažiavimo į miestą 
stovėjo dešimtys autobusų su visų Europos šalių numeriais. Visų 
Šventųjų dieną vyko paskutinė ceremonija prieš uždarant sezoną. 
Gulbės giesmė. 

Pastačiau išnuomotą automobilį, ir vėl „Audi“, ir pradėjau kopti 

aukštyn. Vingiuotos gatvelės, chaotiškas miestas, visur skersvėjai. 

Pilna fontanų, čiaupų, tarsi balneologiniame kurorte, taip pat 
gausybė altorių ir statulų. Neįmanoma užmiršti, kad atsidūrei 
šventame mieste. 

Parduotuvėlių vitrinose kraute prikrauta suvenyrų. Mergelės 
Marijos statulos, Bernadetos atvaizdai su mėlynu diržu ir dviem 
geltonom rožėm prie kojų, Kristaus statulėlės, atmerkiančios 

akis artėjant prie jų ir užmerkiančios nuo jų tolstant. Ir, žinoma, 
šaltinio vanduo. Buteliai su Lurdo vandeniu, saldainiai su Lurdo 
vandeniu, Marijos formos flakonai su Lurdo vandeniu... 

Aukščiau girdėjosi šurmulys. Giesmės. Ceremonija buvo pra- 
sidėjusi. Kopiau aukštyn bazilikos ir Masabjelio grotos kryptimi. 
Arkivyskupija neturėjo būti toli. Pirmas tikslas - apklausti mon- 
sinjorą Perjė, Lurdo vyskupą. Po to nueisiu į Lurdo medicinos 
biurą susitikti su gydytoju, kuris stebėjo Agostiną. 

Aplenkiau vėluojančius į ceremoniją žmones. Aplink invalidų 
vežimėlius susibūrusios šeimos, skubančios slaugės, uždusę ku- 
nigai, vėjyje besiplaikstančios sutanos. Paskutinės gatvelės gale 
žvilgtelėjau į celebracijos vietą. Staiga susijaudinau iki ašarų. 

Prie milžiniškos bazilikos stovėjo tūkstančiai tikinčiųjų, žvelg- 
dami į Apsireiškimų grotą, skendinčią gebenėse, pilną žvakių. Ore 
plaikstėsi vėliavos ir vimpelai. „Peregrinos de una dia“, „Pilger fūr 
einen Tag“, „Polska missa katolik“. Mėlyni skėčiai ir mėlyni pledai, 
šildantys ligonius, - daugybė mėlynų dėmelių minioje. 

Taip pat mačiau įvairių ordinų ir kongregacijų atstovus. Juodi 
benediktinų, nebalinti cistersų abitai, skusti kartūzų viršugalviai, 
raudonos ir baltos spalvos trinitorių kryžiai. Moterys. Balti su 
mėlynais dryžiais Motinos Teresės mažųjų karių sariai, kai kur 
matyti ir juodi su raudonu kryžiumi ant peties Jeruzalės Šventojo 
Kapo ordino atstovių apsiaustai; jos dar vadinamos „to, kas ne- 
matoma, sargybinėmis“. 

Minia giedojo „Ave Maria“. Šis tikinčiųjų uolumas buvo tarsi 
durklas, smingantis į mane, keliantis skausmą ir kartu teikiantis 
malonumą. Dievinau tokius didžiulius sambūrius, kuriuos gaubė 
visuotinis tikėjimas. Vidudienio mišios, popiežiaus kalbos Šv. Pet- 
ro aikštėje, Tezė vasaros kongresai... 

Prieš mane praėjo vyras su sutana, atrodo, jis skubėjo. Atsukęs 
nugarą ceremonijai. Tikrai vietinis kunigas. Mostelėjau jam. 

— Atsiprašau, ieškau vyskupo rezidencijos. 

— Monsinjoro Perjė? 

„- Turiu jį kuo skubiau pamatyti. 

Jis žvilgtelėjo per petį, į priebažnytį. 

- Šiandien bus sunku. Celebracijos diena. 

Išsitraukiau policininko pažymėjimą. 

- Skubus reikalas. 

Jis suraukė kaktą. Tikrai atvykau netinkamu laiku. 

— Turite palaukti, kol baigsis mišios. 

— Kur jo rezidencija? 

— Ant kalvos, truputį aukščiau. 

— Palauksiu jo ten. 

- Eikite pagal nuorodas. Gilyn į parką. Skubu į grotą. Pasakysiu 
jam, kad jo laukiate. 

Patraukiau toliau. Pilkas dangus atsispindėjo ant drėgno asfalto, 
sunkus, besimainąs. Šiose niūriose gatvelėse, pernelyg arti vienas 
kito stovinčiuose granito fasaduose, buvo kažkas skaudaus, be 
galo liūdno, ir kartu čia slypėjo kažkokia didžiulė jėga, kažkas, 
ko neįmanoma sunaikinti. 

Praėjau pro metalinius grotuotus parko vartus, jau suvokdamas, 
kad laukti čia kantrybės man neužteks. Gal iš karto eiti į Lurdo 
medicinos biurą? Perėjau sodą ir aptikau vyskupo namą, pastatą, 
panašų į pramoninį statinį. 

Įėjau į vestibiulį. Tinkuotos sienos, priešais slenkstį pakabin- 
tas didžiulis kryžius, medinis suolas. Atsisėdau ir prisidegiau 
cigaretę. 

Pasirodė kunigas, rėkiantis į mobilųjį telefoną: 

— Mano ekspertai bus čia po dviejų valandų. Einu, pats surasiu 
paciento ligos istoriją, nes jūs nepasivarginote jos atsiųsti. Juk 
biuras atidarytas, ar ne? 

Pasitraukiau, kad jis galėtų praeiti. Beveik iš karto supratau, 
kad kalbasi su Lurdo medicinos biuru. Nusekiau jam iš paskos į | 
lauką. Jis baigė kalbėti telefonu. 

Sustojo priešiškai nusiteikęs. Atrodė tarsi kokio Bernanoso 
romano personažas. Įkritę skruostai, fanatiškai žėrinčios akys, 
iki blizgesio nunešiota sutana. Paklausiau jo, ar šiandien Lurdo 
medicinos biuras tikrai dirba. Jis patikino, kad taip. Pridūriau: 

- Juk jūs ten einate, ar ne? Man taip pat ten reikia. 

Jis nužvelgė mane nuo galvos iki kojų piktu žvilgsniu. 

— Kas jūs toks? 

— Policininkas. Dirbu prie oficialiai pripažinto stebuklo bylos. 

- Kokio stebuklo? 

- Agostina Džeda. 1984 metų rugpjūtis. 

- Nerasite nieko, kas su jumis kalbėtų apie Agostiną. 

- Aš manau priešingai, tikiuosi gauti visus duomenis. Apklausti 
monsinjorą Perjė ir ją stebėjusį gydytoją. 

Dvasininkas išsiviepė. Matėsi, kaip po oda juda kaulai. 

- Niekas jums nepasakys esmės. 

— Net jūs? 

Vyras priėjo arčiau. Jo sutana dvokė pelėsiais. 

- Šėtonas. Agostiną išgelbėjo šėtonas. 

Dar vienas istorijų apie velnius mėgėjas. Būtent to man ir rei- 
kėjo. Prabilau ironiškai: 

- Velnias Lurde? Juk tai interesų konfliktas, ar ne? 

Kunigas pakratė galvą. Šypsena praplatėjo, tarsi paniekos ar 
baimės grimasa. 

— Ne. Velnias čia ieško aukų. Silpnumo, nevilties. Tai jo koziriai. 
Lurdas yra stebuklų turgus. Žmonės čia pasiruošę patikėti bet kuo. 

— Kas dirbo su Agostina? 

— Daktaras Pjeras Biušolcas. 

- Jis dar dirba Lurdo medicinos biure? 

— Ne. Jis pensijoje. Buvo paprašytas išeiti į pensiją. 

— Kodėl? 

- Kaip policininkas, lėtai mąstote. Jis viską žinojo, suprantate? 
Pasidarė neparankus. 

— Kur galiu jį rasti? 

- Tarbo kelyje. Važiuokite D507 keliu. Prieš pat Mirelio kaimą, 
didžiulis juodas medinis namas. 

- Ačiū. 

Apėjau jį. Jis pačiupo mane už rankos: 

- Būkite atsargus. Jūs ne vienas einate šiuo keliu. 

— Ką jūs norite pasakyti? 

— Jie taip pat juo eina. 

— Kas? 

- Jie ieško tų, kuriuos išgelbėjo velnias. Jie pavojingesni, nei 
galite įsivaizduoti. Jie turi taisykles, jie klauso įsakymų. 

— Kas ieško? Kas klauso įsakymų? 

- Tamsybėse yra keli frontai. Šie turi misiją. 

- Kokią misiją? 

- Jiems reikia išgauti jo žodžius. Jie neturi knygos, suprantate? 

- Nesuprantu nė vieno jūsų žodžio. Dėl Dievo meilės, apie ką 
jūs kalbate? 

Dabar jis žvelgė į mane su gailesčiu. 

- Jūs nieko nežinote. Jūs einate pirmyn tarsi neregys. 

Tas varnas pradėjo mane erzinti. 

- Dėkui už padrąsinimą. 

- Meskite visa tai. Jūs keliate koją į jų valdas! 

Po šių žodžių jis pasuko takelio link, praėjo pro mane ir dingo 
medžių šešėlyje. Kelias sekundes stebėjau, kaip iš akių nyksta 
jo pilkšva sutana. Nesupratau perspėjimo, bet dėl vieno dalyko 
buvau tikras: pats to nežinodamas, nepažįstamasis kalbėjo apie 
mane persekiojančius žudikus. 

Vyrus, kurie taip pat ieškojo tamsybių žmonių ir buvo pasiryžę 
nužudyti visus jų kelyje pasipainiojusius konkurentus. 

Kunigas nesumelavo. 

Likus trims šimtams metrų iki Mirelio stovėjo medinis namas. 

Toliau nuo kelio, gerai derėjo prie niūraus peizažo. Pastatytas 
horizontą užstojančių plikų kalvų papėdėje, apsuptas nuogų me- 
džių ir juosvų laukų. 

Sustojau prie vartų ir timptelėjau sodo varpelį. Pradėjo loti šuo, 
paskui vėl stojo tyla. Medinė tvora buvo aukštesnė už mane, ir 
aš nieko negalėjau matyti. Mąsčiau, kokią apsilankymo priežastį 
sugalvoti, kai išgirdau atsiveriant stiklines duris. 

Žingsniai ant akmenėlių, šuns lekavimas. Vartai atsidarė. Iš 
karto supratau, kad daktaras Pjeras Biušolcas bus sąrašo pradžioje, 
sąrašo bepročių, kuriuos teko iki šiol sutikti. Didelis, galingas, 
jis vilkėjo geometriniais ornamentais margintą dvispalvį švarką 
su lopais ant alkūnių ir juodos vilnos kelnes. Kokių šešiasdešim- 
ties metų, kakta aukšta, praplikusi. Atrodė tarsi koks didžiulis 
pilkas akmuo. Siaura griežta barzda. Veidas susiraukšlėjęs, akys 
skvarbios, degančios, lyg kvaištelėjusio žmogaus. Inkvizitoriaus, 
stebinčio degančius laužus, akys. 

— Kokiu reikalu? - užriaumojo. 

Taip garsiai, tarsi stovėčiau už dešimties metrų nuo jo. O aš 
stovėjau taip arti, kad ant manęs net užtiško jo seilių. Paaiškinau | 
savo apsilankymo tikslą. Jis teatrališkai įsikibo į vartų staktą ir kita 
ranka masažuodamas krūtinę širdies plote sumurmėjo: 

— Agostina... Ta tragedija... 

Apėjau šunį - trumpaplaukį molosą, ir nusekiau paskui gydy- 
toją į jo urvą. Juodajame name buvo daug stiklinių nesandarių 
durų. Visas ansamblis veikiau panėšėjo į kilnojamąjį namelį, o ne 
į architekto suprojektuotą wooden house*. 


* Medinis namas. (Angl.) 

Biušolcas sustojo, nusiavė batus ir įsispyrė į šlepetes. Pasisiū- 
liau ir aš nusiauti batus. Ta mintis jam, atrodo, patiko, bet jis 
apsigalvojo. Paėmė tik mano lietpaltį. Prieangyje buvo stovas 
skėčiams, kabliukai paltams kabinti ir visa, kas būtina tikram 
medžiotojui. Botai, neperšlampamas pončas, fetrinė skrybėlė. 
Kažkur netoliese veikiausiai gulėjo ir stambiais šratais užtaiso- 
mas šautuvas. 

Gydytojas mostelėjo ranka svetainės link. Ten viskas buvo 
perkrauta daiktų. Juodas medis ir daugybė mažmožių, Švenčiau- 
siosios Mergelės, Kristaus, šventųjų atvaizdai. Už stiklo laikomi 
rožiniai. Kryžiai, taurės, žvakės ant visų baldų. Atšalusių dūmų 
kvapas sklido iš užgesusio židinio. 

— Sėskitės. 

Veikiau įsakymas nei pasiūlymas. Šuo atėjo mums iš paskos. Jis 
buvo ramus, atrodo, pripratęs prie to garsiakalbio - savo šeiminin- 
ko. Perėjau per kambarį atsargiai, kad ko nors neužkliudyčiau, ir 
įsitaisiau ant kanapos priešais stiklines duris. Biušolcas pasilenkė 
prie stalo su ratukais, ant kurio buvo pilna butelių. 

- Norite ko nors išgerti? Turiu šartrezo, dominikonų gamin- 
to vyšnių likerio, Monližono koplyčios tėvų kalvadoso, puikios 
degtinės iš abatijos... 

- Dėkui, man truputį per anksti. 

Pastebėjau ant žemo staliuko gulintį 1992 metų katekizmą. 
Buvau tikrai ne pas naujos kartos krikščionį, kuris kovotų už 
leidimą kunigams vesti. Daktaras sudribo į fotelį priešais mane 
ir susidėjo rankas ant kelių. 

— Ką norite Žinoti? 

Pradėjau kalbą atsargiai: 

— Iš pradžių norėčiau sužinoti bendrą jūsų nuomonę. 

— Apie ką? 

- Apie stebuklo fenomeną. Kaip galėtumėte jį paaiškinti? 

Jis garsiai atsiduso, regis, net sudrebindamas langų stiklus. 

- Jūs prašote manęs apibendrinti dvidešimt penkerius gyveni- 
mo metus. Ir penkiasdešimt tikėjimo metų! 

— Ar yra koks mokslinis paaiškinimas? 

— Esu gydytojas, patikėkite, norėčiau žinoti, kaip viskas vyksta. 
Tiek visko esu matęs... 

Apsižvalgiau ieškodamas peleninės. Veltui. Nėra prasmės 
klausti, ar galiu rūkyti. Be sklindančio nuo židinio kvapo, užuo- 
džiau ir vašką, ir Žavelio vandenį - buvau tikro švaros maniako 
namuose. Biušolcas kalbėjo toliau: 

- Visada kalbama apie šešiasdešimt Bažnyčios pripažintų ste- 
buklų, tačiau tai tik dalis pasveikimų, kurių bylos guli Lurdo 
medicinos biure! Jūsų nuomone, kiek stebuklų nustatyta po to, 
kai apsireiškė Mergelė Marija? 

— Nežinau. 

- Sakykit kokį nors skaičių. 

- Pasakysiu sąžiningai: neturiu nė menkiausio supratimo. Penki 
šimtai? 

— Šeši tūkstančiai. Šeši tūkstančiai staigaus išgijimo atvejų, 
visiškai nepaaiškinamų. 

— Tai vandens poveikis? 

Jis ryžtingai paneigė. Gestai buvo pikti ir agresyvūs. Jis man 
atrodė panašus į pašalintą iš kunigų dvasininką ar kariškį, kurį 
pažemino laipsniu. 

— Vanduo neturi jokios galios, - pasakė jis. - Jis buvo ištirtas, 
tyrimas nedavė jokių rezultatų. | 

-. Dvasinė vietovės įtaka? Psichologiniai procesai? 

Gydytojas mostelėjo dėmių nusėta ranka. 

— Ne. Jei tik įtariame isteriją ar psichosomatinius reiškinius, 
tokio atvejo nebetiriame. 

— Tai kas tuomet? 

-— Per dvidešimt penkerius metus, - pratarė jis tyliau, - susi- 
dariau savo nuomonę. 

— Klausau jūsų. 

- Tai prašymo ir energijos dalykai. Prieš įvykstant stebuklui, 
prieš kelionę į Lurdą, prieš maudynes vandenyje visuomet būna 
prašymas. Malda. Viltis. Kartais visos šeimos. Kartais viso kai- 
mo. Šie žmonės sutelkia milžinišką meilės jėgą, veikiančią kaip 
magnetas. Toji jėga pritraukia aukštesnes galias, kosmines, irgi 
geras. Ir ši gėrio galia gydo. Kitaip sakant, prašymą išgirsta Dievas. 

Nieko naujo po saule. Pabrėžtinai pasakiau: 

— Dėl kiekvieno piligrimo meldžiamasi, puoselėjama viltis. 

- Sutinku. Ir negaliu paaiškinti Dievo pasirinkimo. Kodėl vie- 
nas žmogus, ne kitas? Tačiau kartais magneto principas veikia. 
Malda išjudina... dievišką magnetizmą. 

— Taigi šaltinio vanduo nevaidina jokio vaidmens? 

- Gal laidininko, - tarė daktaras. - Energiją, apie kurią kalbu, 
būtų galima palyginti su elektra, perduodama Lurdo vandeniu. 
Jūs krikščionis? 

- Praktikuojantis. 

- Labai gerai. Taigi jūs galite suprasti, apie ką aš kalbu. Ši jėga - 
ne stebuklas, ne antgamtinė energija. Šiandien su tuo sutinka visi 
astrofizikai. Kas slypi už atomų? Kas juos valdo, kontroliuoja? 
Mums žinomos keturios elementariosios jėgos, prisidėjusios prie 
pasaulio sukūrimo. Dvi branduolinės, „stiprioji ir „silpnoji“, 
traukos jėga, elektromagnetinė jėga. Gali būti, kad egzistuoja 
penktoji - dvasios jėga. Vis daugiau mokslininkų kelia hipotezę, 
kad tokia jėga veikia materijos sandarą. Man ši dvasios jėga yra 
meilė. Kodėl negalima įsivaizduoti, kad kartais ši jėga paveikia 
vieną iš mūsų? Padeda paprastam mirtingajam? 

Reikėjo pereiti prie esmės. 

— Taip nutiko ir Agostinai? 

Jis staigiai atsitiesė. 

- Visiškai ne. Ne ši jėga išgelbėjo mažylę. 

— Tai egzistuoja dar viena jėga? 

— Iškreipta. Negatyvi. Blogis. Agostiną Džedą išgelbėjo vel- 
nias. - Jis grėsmingai iškėlė į viršų smilių. - Dėmesio, aš visuomet 
tai žinojau! Man nereikėjo laukti, kol ji pribaigs savo vyrą, kad 
suprasčiau jos piktą prigimtį. 

Nieko nesakiau. Reikėjo laukti tęsinio. Biušolcas pasitrynė 
kaktą. 

— Apsilankymas Lurde rezultatų nedavė. Tai buvo akivaizdu. 
Jei pasveikstama, tai iš karto. Arba prabėgus kelioms dienoms 
po maudynių. Agostinai nieko panašaus neįvyko. Gangrena pro- 
gresavo toliau. 

- Jūs stebėjote jos ligą? 

- Buvau prie Agostinos prisirišęs. Prieš einant pasinerti į šal- 
tinio vandenį, būtina auskultacija Lurdo medicinos biure. Mane 
sukrėtė tas vaizdas: vienuolikos metų vaikas invalido vežimėlyje, 
pūvantis akyse. Kitą mėnesį, liepą, pats nuvykau pas ją patikrinti 
diagnozės. Vilties nebebuvo. 

— Vis dėlto Agostina po kelių savaičių pasveiko. 

- Velnias pradėjo veikti tada, kai mažylę ištiko koma. 

— Iš kur jūs žinote? 

Vėl tyla, gydytojas vėl pasitrynė kaktą. 

— Iš pat pradžių kilo įtarimų. 

- Kokių įtarimų? 

Jis atsiduso taip, tarsi būtų turėjęs aiškinti labai sudėtingus. 
dalykus. 

- Kartoju. Vadovavau Lurdo medicinos biurui dvidešimt pen- 
kerius metus. Žinau, kaip funkcionuoja miestas. Organizacijų 
tinklus. Asociacijas, organizuojančias piligrimines keliones. Kai 
kurių jų reputacija prasta. 

Pagalvojau apie „Unital6“. Paklausiau apie ją. Biušolcas link- 
telėjo galvą. 

- Sklido gandai. Buvo kalbama, kad toje organizacijoje nusi- 
vylusius žmones guosdavo keistais būdais... Peržengęs tam tikrą 

nevilties slenkstį žmogus pasiruošęs klausyti bet ko. Išmėginti 
bet ką. 
*- Pavyzdžiui, šauktis velnio? 

— Visiškai sugedę „Unital6“ atstovai, naudodamiesi nelaimėmis, 
siūlydavo žmonėms tokią pagalbos priemonę. Juodąsias mišias, 
kreipimąsi į velnią, nežinau ką dar... 

Liesojo kunigo perspėjimas: „Tamsybėse yra keli frontai.“ Da- 
bar žinojau apie tris. Tamsybių žmonės ir velnio įkvėptos žmog- 
žudystės. Mane persekiojantys žudikai, kurie, matyt, saugo limbų 
vartus. O dabar dar šitie anapusiniai sukčiai, pardavinėjantys 
„juoduosius“ stebuklus... 

— Manote, kad Agostinos tėvai leidosi įtikinami? 

— Motina, ne tėvas. Tėvas netikėjo niekuo. O ji - viskuo. 

- Ji sumokėjo už juodąsias mišias? 

- Esu tikras. 

- Ir jos prašymas tą kartą buvo išgirstas? 

Jis skėstelėjo rankomis ir vėl jas suglaudė tarsi teatro uždangą. 

- Galima įsivaizduoti, kad egzistuoja meilės jėgai priešinga 
antijėga, taip, kaip visatoje egzistuoja antimaterija. Ir ta antijėga 
paveikė Agostiną. Neapykantos, ydų, smurto superstruktūra, su- 
stabdžiusi ligą ir išgelbėjusi mergaitę. Galima tai vadinti „velniu“. 
Galima vadinti bet kokiu vardu. Puolęs, blogas angelas, ateinantis 
į mūsų krikščioniškąją civilizaciją, tėra tik šios neigiamos ener- 
gijos simbolis. 

— Kai Agostina pabudo, niekas nerodė, kad ji apsėsta. 

— Tai tiesa. Tačiau aš žinojau, kad Lurdas ir mūsų Viešpats čia 
niekuo dėti. Užuodžiau sąmokslą. Nepasitikėjau jos motina, neiš- 
manėle, prietaringa. Ir dar ta siera dvokianti „Unital6“... 

— Jūs apklausėte vaiką? 

— Ne. Bet stebėjau, kaip Agostina auga. Mačiau, kaip joje vys- 
tosi gyvatė. 

- Kaip? 

- Elgesio detalės. Žodžiai. Žvilgsniai. Agostina atrodė tarsi an- 
gelas. Ji meldėsi. Lydėdavo ligonius į Lurdą. Viskas buvo netikra. 
Dūmų uždanga. Joje tūnojo velnias. Jis vystėsi tarsi vėžys. 

Daktaras Biušolcas man atrodė tikras pamišėlis. 

— Esate girdėjęs apie tamsybių žmones? 

Jis kimiai nusikvatojo. 

— Geriausiai Vatikano saugoma paslaptis! 

— Bet esate apie juos girdėjęs. 

— Dvidešimt penkeri metai Lurde, jums tai ką nors sako? Esu 
senas sargybinis. Tamsybių žmonės, limbų priesaika... 

- Ar manote, kad Agostina sudarė sandėrį su velniu? 

Jis vėl skėstelėjo rankomis. 

- Jūs turite suvokti pagrindinį principą. Velnias laukia pasku- 
tinės akimirkos, kad pasirodytų savo aukoms. Jis laukia mirties. 
Ir tik tada juos suvilioja. Viskas vyksta limbuose, kai gyvenimo 
nebėra, o mirtis dar neatliko savo darbo. Taigi kuo ilgiau žmogus 
išbūna tarp šių dviejų krantų, tuo glaudesnis, stipresnis ryšys su 
velniu. Kai NMP pozityvi, principas išlieka tas pats. Kuo ilgiau 
žmogus išbūna komos būklės, tuo ryškesni jo prisiminimai. Ir tuo 
labiau pakinta gyvenimas po to. 

— Agostinai buvo konstatuota klinikinė mirtis? 

- Taip. Paskutinę naktį ji buvo užgesusi. 

— Iš kur žinote? 

— Jos motina man skambino. 

- Jums, už tūkstančio kilometrų? 

—-Ji pasitikėjo manimi. Aš - vienintelis gydytojas, aplankęs juos 
Paterne. Paklausykite manęs. 

Jis suglaudė delnus. 

- Agostina miršta. Remiantis mano turima informacija, jos 
širdis veikiausiai buvo sustojusi mažiausiai trisdešimt minučių. 
Tai išskirtinis atvejis. Tuo metu jai ir apsireiškė velnias. Ir paveikė 
ją labai smarkiai. 

- Bet ji niekuomet jums apie tai nepasakojo? 

— Niekuomet. 

Atvykau čia išsiaiškinti pragaištingo Agostinos stebuklo. Išsi- 
aiškinau. Gydytojo logika buvo be priekaištų. Paklausiau jo: 

— Ar kam nors pasakojote apie savo tyrimus? 

- Visiems. Agostinos prisikėlimas nėra stebuklas. Tai skandalas 
etimologine šio žodžio reikšme. Graikiškai skandalon - kliūtis. 
Šlykštybė. Pati Agostina yra kliūtis meilei. Fizinis velnio egzista- 
vimo įrodymas! Sakiau tai visiems, kurie norėjo manęs klausytis. 
Todėl mane ir išleido į pensiją pirma laiko. Net krikščionims ne 
visuomet reikalinga tiesa. 

Jo samprotavimai buvo nepriekaištingi. Tačiau Biušolcas buvo 
keistuolis, galiausiai įtikėjęs savo paties hipotezėmis. Iš padilbų 
žvelgdamas į mane, jis, matyt, pajuto mano skepticizmą. Pridūrė: 

- Žinau dar vieną atvejį. Mažos mergaitės, kuri limbuose išbuvo 
dar ilgiau. 

Sulaikiau kvėpavimą. 

- Siaubinga istorija, - pasakė jis. - Mažoji ilgiau nei valandą 
nerodė jokių gyvybės ženklų! 

Išsitraukiau užrašų knygutę: 

- Jos vardas? 

Pjeras Biušolcas išsižiojo, bet nepratarė nė žodžio. Kažkas 
trinktelėjo į stiklą. 

Sekundę jis nejudėjo, paskui užvirto ant žemo staliuko. 

Visa jo nugara buvo kruvina. 

Pažvelgiau į stiklines duris. Šukės ir skylė stikle. Puoliau ant 
žemės. Vėl pasigirdo silpnas pokštelėjimas. Kulka pataikė šuniui 
į galvą. Ant kanapos ištiško jo smegenys. Tuo metu Biušolcas 
griuvo ant žemės, kūnas užkliudė žemą staliuką, nuo jo nukrito 
Fatimos bokalų kolekcija. 

Buteliai su vienuolių darytais alkoholiniais gėrimais irgi buvo 
ištaškyti. Mergelės Marijos ir Bernadetos statulėlės taip pat. 

Žvakės, taurės, vitrinos... Prisispaudęs prie žemės palindau po 
staliuku. Jausmas, tarsi namas griūtų savaime. Iš durų stiklų liko 
tik šukės. Foteliai, kanapa, pagalvėlės pakilo į orą ir vėl nukrito 
ant žemės, sudraskyti į skutus. Komodos ir spintos subyrėjo iš- 
varpytos kulkų. 

Pagalvojau: „Snaiperis. Duslintuvas. Antrasis žudikas.“ Paga- 
liau galėsime suvesti sąskaitas. Nuo šios minties mane netikėtai 
užplūdo energija. Pažvelgęs į sudužusį durų stiklą nustačiau šau- 
dymo kampą. Jis įsitvirtino ant kalvos, kurios papėdėje stovėjo 
namas. Keikiau pats save. Ir vėl nebuvau pasiėmęs šaudyklės. Ir 
negalėjau rizikuoti bėgti atvira vietove iki automobilio. 

Pasilenkęs išlindau iš savo priedangos ir nuslinkau į virtuvę, 
kuri buvo man iš kairės. Pasiėmiau patį didžiausią peilį, kokį tik 
radau, ir pamačiau, kad name yra užpakalinės durys. 

Puoliau pro jas į laukus, pasiruošęs dvikovai. 

Juokingai dvikovai. 

Snaiperis prieš kailialupį. 

Automatinis ginklas prieš virtuvinį peilį. 

Nušliaužiau į sodą ir apžvelgiau kalvą. Negalėjo būti nė kalbos, 
kad pamatysiu užsimaskavusį žudiką ar optinio taikiklio tvykste- 
lėjimą. Šiandien optiniai taikikliai gaminami iš polimerų, stiklas 
tamsintas. Vis dėlto ieškojau kokio nors ženklo, nuorodos, per- 
mečiau akimis atžalynus, kiekvieną krūmą kalvos viršuje. 

Nieko. 

Buvau dauboje. Pasilenkiau ir apsuptas aukštų žolių pradėjau 
kopti į viršų. Kas penkiasdešimt žingsnių iškišdavau galvą ir 
prisidėdavau ranką virš akių, kad geriau matyčiau. Vis dar nieko. 
Be abejonės, šaulys užsimaskavo po šakomis ir lapais, vilkėjo ir 

maskuojamus drabužius. Gal net išsikasė, kaip Sarajevo snaiperiai, 
kokį kelių metrų griovelį... 

| Ropščiausi toliau. Virš manęs nuo vėjo šlamėjo kiparisai. Vėl 
pažvelgiau į viršų ir staiga pastebėjau blykstelėjimą. Netikėtą, 
nežymų. Metalą, sublizgėjusį saulėje. Gal žiedą, gal grandinėlę, 
kažkokį papuošalą. Paspartinau žingsnį, kėliau kojas aukščiau, 
kad kelčiau mažiau triukšmo. Nebemąsčiau, nebeanalizavau su- 
sidariusios padėties. Kopiau kautis, ir viskas, mintis sutelkiau į 
savo taikinį už dviejų šimtų metrų, trisdešimties laipsnių kampu 
nuo manęs. 

Pagaliau užlipau ant kalvos. 

Dar žingsnis ir galėjau matyti viską aplinkui. 

Jis buvo čia, prie medžio. 

Milžiniškas, užsimaskavęs, nematomas iš apačios. 

Vilkėjo chaki spalvos apsiaustą nuo lietaus, ant galvos gobtuvas. 
Priklaupęs ant vieno kelio ardė ginklą. O gal keitė apkabą? Tikras 
kolosas. Apsiausto apgaubti daugiau nei šimtas penkiasdešimt 
kilogramų. Šis nutukėlis jau du kartus buvo užkirtęs man kelią. 
Toje aklavietėje Katanijoje. Ir Vatikano muziejaus laiptuose. 

Apėjau jį plačiu lanku ir atsidūriau jam už nugaros. Buvau vos 
už dešimties metrų. Jis atsukinėjo šautuvo duslintuvą. Tikriausiai 
šis buvo labai karštas. Storulis tai prisiliesdavo jo, tai atitraukdavo 
ranką. Taip elgiamasi, kai imi kokį pernelyg įkaitusį daiktą. 

Trys metrai. Metras... Tą akimirksnį, tarsi perspėtas šeštojo 
pojūčio, jis atsigręžė. Nedaviau jam laiko jokiam kitam judesiui. 
Puoliau ant jo, kaire ranka suspaudžiau gerklę ir prikišau peilį 
prie smakro. 

— Mesk šautuvą, - pasakiau sunkiai gaudydamas orą. - Jei ne, 
prisiekiu, perrėšiu gerklę. 

Vis dar klūpėdamas jis nejudėjo. Buvau palinkęs jam ant nu- 
garos ir jaučiausi taip, tarsi smaugčiau jautį. Įrėmiau peilį kokiu 
centimetru giliau. Ašmenys lietė riebalus, kraujas netekėjo. 

- Po velnių, mesk... Aš nejuokauju! 

Jis dar šiek tiek padvejojo, paskui numetė ginklą už metro prieš 
save. Nepasakysi, kad atstumas saugus. Iškošiau: 

- Dabar tu lėtai atsisuksi ir... 

Kažkas blykstelėjo jo rankoje, švystelėjo man iš dešinės. Iš- 
vengiau smūgio, pasisukdamas į šoną. Karinis peilis smigo į orą. 
Įsirėmiau keliu į jo strėnas, priverčiau susilenkti. Jis vėl pabandė 
man durti iš kairės. Vėl išvengiau dūrio, stovėdamas sulenktomis 
kojomis, pėdas įrėmęs į žemę. 

Storulis pamėgino atsisukti. Jo jėga buvo neįtikėtina. Vėl dūris, 
šįkart iš viršaus. Jis kliudė man petį. Sudejavau ir instinktyviai 
iš visų jėgų smeigiau jam peiliu po dešine ausimi. Iš perdurtos 
arterijos ištryško kraujas. 

Mastodontas linktelėjo į priekį, susvyravo ant kelių. Svyravau 
kartu su juo pirmyn atgal nepaleisdamas peilio. Spaudžiau jam 
gerklę, tarsi koks jaučiui galvą pjaunantis mėsininkas. Pirštai su- 
lipo nuo jo kraujo, degino mano ir taip karštą odą. Pakibęs virš 
jo neatleidau gniaužtų. 

Storulis staigiai pakėlė koją, atsirėmė ja į žemę ir jam pavyko 
atsistoti. Paskui loštelėjo atgal ir krito ant nugaros. Ant manęs 
užvirto šimtas penkiasdešimt kilogramų. Nebegalėjau kvėpuoti. 

Sekundę buvau praradęs sąmonę, paskui atsigavau. Nebuvau 
paleidęs iš rankų peilio. Storulio svoris smukdė mane į purvą, jo 
kojos ir rankos dar judėjo tarsi milžiniško aštuonkojo. Kraujas 
plūdo ant manęs. 

Dusau. Po kelių sekundžių neteksiu sąmonės ir tai bus galas, aš 
taip pat mirsiu. Vis dar nebuvau pasiekęs sušikto tikslo - perpjauti 
gerklę iki kairės ausies. Abiem rankom suėmiau peilio rankeną ir 
padariau, ką turėjau padaryti. 

Paskui numečiau peilį ir ėmiau stumtis nugara, alkūnėmis iš 
visų jėgų, kol galiausiai storulis nuvirto ant šono. Jis pakėlė ranką, 
tarsi būtų norėjęs smogti man dar kartą, tačiau peilio nebeturėjo. 

Du kartus apsivertė, nuriedėjo kelis metrus šlaitu žemyn, visas 
kruvinas, susipainiojęs savo apsiauste. 

Išsikapsčiau iš purvo, atsirėmiau į medį ir atgavau kvapą. Plau- 
čiai suspausti, gerklėje tarsi kažkas įstrigę, žvaigždutės akyse. 
Staiga vidurius suspaudė spazmas. Apsisukau ir apsivėmiau. Smil- 
kiniuose žvėriškai tvinksėjo kraujas. Veidas buvo tarsi padengtas 
ledo sluoksniu - mirties žyme. 

Visiškai be jėgų kelias minutes klūpojau, nekreipdamas jokio 
dėmesio į aplinką. Pagaliau pakilau ir nuėjau prie lavono. Jis gu- 
lėjo už penkių metrų ant nugaros, sukryžiavęs rankas. Gobtuvas 
nukritęs, matyti storas veidas ir trumpa barzda. Po ja - juoda ir 
baisi žaizda gerklėje. Mano peilis sulūžo, kai mes kritome. 

Nors smilkiniai tvinkčiojo, palengva susivokiau. 

Šitą aš taip pat pažinojau. 

Rišaras Morazas, pirmas įtariamasis Manonos Simoni byloje. 

Vyras, sprendęs kryžiažodžius. „Mes dar pasimatysime“, - pa- 
sakiau jam bavariškoje aludėje. Taigi ir pasimatėme. Jis mūvėjo 
žiedus ant visų pirštų. Jų atspindžius saulėje ir pamačiau. 

Ant kairiojo didžiojo piršto pamačiau ypatingą žiedą. 

Staiga viskas stojo į savo vietas. Tokį ženklą mačiau ir ant 
Kazevjelio kūno. Katorgininko antkaklis, sujungtas su grandine, 
pervertas išilginiu strypu. Priėjau arčiau ir apžiūrėjau žiedą. Tas 
pats simbolis, išraižytas aukse. 

Norėjau dar kai ką patikrinti. Atitraukiau dešinę rankovę. Ran- 
ka buvo aptvarstyta. Nuplėšiau tvarstį. Žaizda buvo lygi, ilga, 
kokių dešimties centimetrų. Vadinasi, per grumtynes Vatikano 
muziejuje Kazevjelis peiliu pataikė šiam storuliui. 

Ką tik išsprendžiau antrąją savo problemos dalį. 

Problemos, prasidėjusios Simplono perėjoje. 

Niūrus žiemos peizažas. Nuogi, tarsi apdegę medžiai. Juodžemio 
laukai išarti, tarsi kapai pūpso žemės kauburiai. Baltas dangus, 
skleidžiantis ryškią radioaktyvią šviesą. 

Šioje niūrioje aplinkoje atsitraukiau nuo lavono ir įsmeigiau 
akis į vienišą medį, augantį kalvos viršūnėje. Žemės belaisvis, 
besistiebiantis į dangų, sustingęs nuo šalčio. Pagalvojau apie savo 
padėtį. Lavonas ant žemės, tiesa kažkur viršuje, ir aš tarp jų. 

Jau kuris laikas negalėjai pasakyti, kad aš tiriu bylą. 

Ta byla mane vedė tiesiai į pragarą. 

Nusprendžiau pasimelsti. Už Morazą, be jokios abejonės 
susijusį su tamsybių žmonių paslaptimi, ir už Biušolcą, nekaltą 
auką, kurios prakeikimas iki pat jo mirties vadinosi Agostina 
Džeda. 

Paskui netvirtu žingsniu nulipau žemyn. Mane supanti dykynė 
turėjo vieną privalumą - jokio liudininko. Įėjau į Biušolco namus, 
pasiėmiau prieangyje kabantį lietpaltį. Nesąmoningai apžvelgiau 
nusiaubtą kambarį, kuriame tysojo gydytojo kūnas. Mintyse at- 
kūriau kelią, kaip ir kur judėjau, kad įsitikinčiau, jog nepalikau 
pirštų atspaudų. 

Rankove apsivyniojęs ranką uždariau duris. 

Nuvažiavau dvidešimt kilometrų nuo žudynių vietos ir sustojau 
miške. Išsiėmiau iš krepšio švarius marškinius ir persirengiau. 
Šiek tiek skaudėjo petį, bet žaizda buvo paviršinė. Surinkau kruvi- 
nus marškinius, kaklaraištį, švarką, sulaužytą peilį, kurį pasiėmiau 
iš įvykio vietos, ir viską padegiau. Ugnis įsidegė sunkiai. Surūkiau 
vieną „Camel“ cigaretę. Kai iš visko liko tik pelenai ir peilio lie- 
kanos, išrausiau duobę ir užkasiau savo nusikaltimo pėdsakus. 
sprendžiau apsistoti kokiame nors Po viešbutyje. Miegas ir užsi- 
miršimas - štai mano artimiausi planai. 

Pasukau Lurdo kryptimi, po to į šiaurę D940 keliu, tada į Pirėnų 
greitkelį. Pakeliui sustojau ir iš telefono kabinos paskambinau 
žandarams, juk nekrologai neturi vėluoti. 

Sėdėdamas prie vairo vėl pradėjau melstis. Šį kartą sukalbėjau 
„Miserere“, 51-ąją Dovydo psalmę. Galva buvo tarsi išspausta 
kempinė, ir man nepavyko prisiminti viso teksto. Netrukus mintys 
vėl sukosi tik apie bylą, žuvusiuosius, iškilusius klausimus, spra- 
gas. Pagalvojau apie Stefaną Sarazeną. Paskutinį kartą kalbėjau su 
juo, kai buvau Katanijoje. Vakar vakare jis man paliko tris žinutes. 

Reikėjo jam paskambinti tada, kai atpažinau Kazevjelį. Juk 
tik jis vienas galėjo iškasti visą žudiko praeitį. Kadangi čia buvo 
įsimaišęs ir Morazas, žandarui darbo tikrai netrūktų. Surinkau 
jo numerį. Atsakiklis. Nepalikau žinutės iš atsargumo ir vėl su- 
simąsčiau. 

Vis dar važiavau greitkeliu. Nusprendžiau dar kartą sudėti 
taškus ant „i“ trijose mano tiriamose bylose ir jas palyginti. 

1999 metų gegužė. 

Raimas Rihymekis nužudo savo tėvą, naudodamas vadinamąjį 
„vabzdžių“ metodą. 

Įkvėptas velnio, atkeršija tėvui, vos tik pasveiksta. 

Agostina Džeda nužudo savo vyrą Salvatorę tuo pačiu metodu. 

Keršija po daugelio metų, taip pat įkvėpta velnio. 

2002 birželis. 

Silvi Simoni nužudoma su tokiu pačiu ritualu. 

Vėl kerštas. 

Už tai, kad ji pati prieš keturiolika metų nužudė apsėstą duk- 
rytę. 

Vienintelė problema: mergaitė mirusi ir palaidota prieš ketu- 
riolika metų. 

Ji negalėjo padaryti šio nusikaltimo. 

Kas buvo Simoni bylos tamsybių žmogus? 

Kas žudikas, grįžęs iš limbų, įkvėptas šėtono? 

Staigiai sustabdžiau automobilį vidury greitkelio ir nuvairavau 
į šalikelę. Išjungiau variklį ir nevalingai papurčiau galvą. Atsa- 
kymas buvo akivaizdus, tik viskas atrodė taip beprotiška, protu 
neaprėpiama, kad nė nebuvau iškėlęs šios hipotezės. 

Dabar vidinis balsas man šnibždėjo, kad dėl visa ko reikia 
patikrinti. 

Sartiuji nebuvau matęs vieno dalyko, ir vien tai, kad jo nebuvo, 
turėjo man kristi į akis. 

Man taip ir neteko skaityti ar gauti kokių patikimų įrodymų 
apie Manonos Simoni mirtį. Teisėjai tylėjo, tyrėjai elgėsi apdairiai, 
žurnalistai nieko nežinojo. Aš taip ir nemačiau mirties liudijimo 
ar skrodimo išvadų. 

O jei Manona Simoni nemirė? 

Įjungiau pirmą pavarą, ant žvyro liko padangų žymės. Už de- 
šimties kilometrų radau išvažiavimą. Susimokėjau ir apsisukau, 
net padangos sucypė. 

Tulūzos kryptis. 

Pirmasis kelionės Prancūzijos pakraščiu etapas. 

Naktinė kelionė į Sartiuji. 

Vidurnaktį buvau Lione. 2 valandą Bezansone. 3 valandą pa- 
siekiau Sartiuji, sustojusių laikrodžių miestą. Artėjant prie Jura 
slėnių pradėjo pilti kaip iš kibiro. Sartiuji nuo stogų sruvo vanduo, 
perpildė lietvamzdžius, palei šaligatvius tekėjo upeliai. Pagrindinė 
gatvė atrodė tarsi siūbuojanti, plaukianti į nakties tuštumą. 
Suradau centrinę aikštę. Šiuolaikinis pastatas be sielos ir 
be praeities, skendintis purve. Apėjau aplinkui, einant prie 
kojų lipo nukritę medžių lapai, tyško vanduo. Pamačiau sargo 


būdelę. 

Pasibeldžiau į grotuotą langą. Pasigirdo šuns lojimas. Pasibel- 
džiau dar kartą. Po gerų dviejų minučių durys prasivėrė. Pasirodė 
suglumęs vyras. Turėjau rėkti, nes labai smarkiai lijo. 

- Jūs merijos sargas? 

Vyras nieko neatsakė. 

-— Jūs sargas, taip ar ne? 

Šuo vis lojo ir lojo. Džiaugiausi, kad sargas neatidarė durų iki 
galo. 

- Ar žinote, kiek valandų? - užriko jis. - Ko norite? 

- Turite merijos raktus, turite ar ne? 

- Nekalbėkit su manim tokiu tonu arba išleisiu šunį! Aš sa- 
vivaldybės tarnautojas. Du kartus per naktį apeinu pastatą, ir 
viskas. 

— Paimkite raktus. Dabar pats laikas ten nueiti. 

- Kodėl turėčiau? 

Pakišau jam po nosim savo pažymėjimą. 

- Aš taip pat savivaldybės tarnautojas. 

Po penkių minučių vyras jau stovėjo šalia manęs, apsirengęs 
didžiulę striukę su gobtuvu. Rankose laikė žibintuvėlį. 

- Palikau šunį viduje. Jums jo nereikės? 

- Ne. Man tiesiog reikia patikrinti bylas. Po valandos jau gu- 
lėsite lovoje. 

Po kelių sekundžių buvome merijoje. Ėjome koridoriais tarsi 
kokiu krovininio laivo triumu, girdėjosi, kaip ūžauja vėjas ir 
šniokščia lietus. 

— Ko jūs ieškote? 

- Metrikacijos dokumentų. Mirties liudijimų. 

— Reikia lipti į antrą aukštą. 

Laiptai, koridorius. Vyras nukreipė žibintuvėlį į vienas duris. 
Dar vienas raktas, ir mes patekome į erdvią patalpą, nušviestą 
blykčiojančių žaibų. | 

Sargas įjungė šviesą. Kambarys buvo panašus į biblioteką. Ke- 
liomis eilėmis sustatytos metalinės lentynos, prikrautos pageltu- 
sių aplankų. Kairėje stovėjo stalas. Ant jo - naujut naujutėlaitis 
kompiuteris. 

— Mokate juo naudotis? - paklausiau. 

- Ne. Aš turiu šunį. Saugau meriją. Ir viskas. 

Atsisukau į lentynas. 

- Čia archyvai? 

— O kas, jūsų manymu? Bufetas? 

— Noriu paklausti, ar čia vis dar saugomos visos pažymos, po- 
pierinės versijos tų dokumentų, kurie yra kompiuteryje? 

- Nežinau. Galiu pasakyti tik tiek, kad jie čia amžinai apsikrovę 
popieriais, tie kvailiai, ir... 

Nuėjau prie lentynų ir pradėjau žiūrinėti aplankus. Gimimo, 
santuokos, mirties liudijimai - viskas buvo čia. Lentynoje prie 
sienos buvo sudėti mirties liudijimai, nuo pokario iki mūsų dienų. 
Greitai suradau devintojo dešimtmečio bylas. 

Pasiėmiau 1988 metų aplanką ir peržiūrėjau pažymas iki lap- 
kričio mėnesio. Jokios pažymos su Manonos Simoni vardu. Ran- 
kos drebėjo. Išpylė prakaitas. Gruodžio mėnuo. Nieko. Padėjau 
aplanką į vietą. 

Suvirpėjau. 

Liko patikrinti paskutinį dalyką. 

Naktį Loklis atrodė dar nykiau nei Sartiuji. Milžiniškas kaip 
Amerikos miesto prospektas, pastatai, panašūs į bunkerius, plaka- 
mi lietaus. Ir tėvo Marioto balsas, skambantis galvoje, aiškinantis, 
kad Manona palaidota Šveicarijoje: 

- Motina norėjo išvengti žiniasklaidos dėmesio, triukšmo... 

Kapinės buvo kitame miesto gale. Pastačiau automobilį, pasi- 
ėmiau žibintuvėlį ir nuėjau eglių alėja. Perlipau grotuotus vartus 
ir įšokau tiesiai į balą. 

Mirtis visus mus padaro lygius. Kapinės taip pat. Stelos, kryžiai. 
Akmens skląsčiai, užsklendžiantys viską: gyvenimus, likimus, 
vardus. Žengiau į priekį ir apsižvalgiau, norėdamas pamatyti, 
kiek kapų reikės apžiūrėti. Šešios alėjos, iš abiejų pusių po kelias 
dešimtis kapų. Trumpai tariant, reikės peržiūrėti kokius tris ar 
keturis šimtus. 

Pasišviesdamas žibintuvėliu pasukau pirmuoju taku. Lietus 
pylė taip smarkiai, jog beveik nieko nesimatė. Vėjas iš visų pusių 
pūtė stipriais gūsiais, tarsi įpykęs boksininkas, įvaręs pralaimintį 
priešininką į kampą. 

Pirmoji alėja: Manonos Simoni kapo nėra. 

Antroji alėja: Manonos Simoni kapo nėra. 

Trečioji, ketvirtoji, penktoji: MANONOS SIMONI KAPO VIS 
DAR NĖRA. 

Žibintuvėlio šviesa slinko kryžiais, apšviesdavo vardus, ir tai 
buvo tarsi laiko skaičiavimas atgal, kad suvokčiau svaiginamą tie- 
są. Kiek laiko jau tai žinojau? Per kiek sekundžių mano hipotezė 
virto absoliučiu įsitikinimu? | 

Šeštosios alėjos gale suklupau ant žvyro. 

Mergaitė nemirė 1988 metais. 

Tai buvo ir gera, ir bloga naujiena. 

Gera: mergaitė liko gyva po mėginimo ją nužudyti. 

Bloga: tai įvyko įsikišus velniui. 

Ji buvo viena iš tamsybių žmonių ir nužudė savo motiną. 

IV 


Manona 

Pirmas skubus dalykas. 

Suvesti sąskaitas su Stefanu Sarazenu. 

Žandaras visą tą laiką žinojo, kad Manona gyva. Kai jam buvo 
pavesta tirti Simoni bylą, jis turėjo patikrinti 1988 metų bylą. Jis 
teigė, kad tos bylos jau nebebuvo, bet jis melavo, dabar buvau 
įsitikinęs. Jis taip pat turėjo susisiekti su Setonu, prefektu, ir kitais 
tyrėjais. Jis viską žinojo. Kodėl jis man nepasakė esminio dalyko? 

Kirtau sieną apimtas siuto. 

Ir mėgindamas atkurti to meto įvykius. 


1988 m. lapkritis 

Baimindamiesi žiniasklaidos persekiojimo, motina ir tyrėjai 
susitaria nuslėpti žinią, kad vaikas liko gyvas. Teisėjas de Vitas, 
majoras Lambertonas, komisaras Setonas, advokatai - visi tyli. 
Na, o prokuroras paskelbia kelis neaiškius pranešimus spaudai, 
kad nukreiptų visų dėmesį kita linkme, paskui - nieko. 

Tyrimo paslaptis, užrakinta dvigubu užraktu. 


1988 m. gruodis 


Silvi Simoni išgyvena didelę vidinę sumaištį. Ji ką tik žudė 
savo dukrą, kad sunaikintų joje tūnantį velnią, tačiau mergaitė 

liko gyva. Ką jai galvoti? Spėju: Silvi krikščionė, ir šį prisikėlimą 
laiko Dievo veiksmu. Tai Abraomo istorija. Dievas nenorėjo, 
kad ji paaukotų savo dukterį. Silvi suteikia Manonai antrą gali- 
mybę. Be abejonės, stebuklas turėjo apvalyti jos sielą ir išvaryti 
Žvėrį. 

Paskui, man tai atrodė akivaizdu, ji daug meldėsi ir slapta 
susitikinėjo su dukra. Augino Manoną slapčiomis kur nors Jura 
slėniuose. Ar kitur. Pagaliau paaiškėjo viena detalė: pervedimai 
į sąskaitą Šveicarijoje, trukę keturiolika metų. Silvi pervedinėjo 
pinigus ne šantažuotojui ir ne į savo pačios sąskaitą. O dukters 
globėjams! Kas jie tokie? Ar Manona gyveno Šveicarijoje? Ar 
pasiliko savo tikrą vardą? 

Sarazenui verčiau viską man papasakoti. 

Jis buvo man davęs savo namų adresą. Gyveno ne Trepijo 
kareivinėse, o už miesto, netoli pietinio Bezansono išvažiavimo. 
Namas buvo pastatytas Le Miulo kaimelyje. Sarazenas man sakė, 
kad jis stovi nuošaly. Pervažiavau miestą, radau nuorodą. 

Žemiau kelio tamsoje buvo galima įžvelgti medinį stogą. 

Sustojau už penkiasdešimt metrų, kad niekas manęs nepaste- 
bėtų, pasiėmiau krepšį. Ištraukiau kordūros maišelį, išsiėmiau iš 
jo „Glock 21“ dalis ir skubiai surinkau ginklą. Sudėjau „Arcane“ 
šovinius į dėtuvę ir užtaisiau. Pakilnojau jį. Nors ir pagamintas 
iš polimerų, svėrė daugiau už 9 mm „Para“. Kompaktiškas au- 
tomatinis pistoletas, tikras „naikintojas“, labai tinkantis mano 
dabartinei dvasinei būsenai. 

Antra valanda nakties. Tikėjausi užklupti Sarazeną lovoje ir 
sudėti taškus ant „i“. 

Tyliai išlipau iš automobilio, rankoje laikydamas pistoletą. 
Liūtis liovėsi. Pasirodė mėnulis, jo šviesa krito ant šlapio asfalto. 
Nusileidau iki namo ir sustojau ant slenksčio. Durys buvo atida- 
rytos, prie jų telkšojo lietaus bala. Blogas ženklas. Apėjau balą 
ir įslinkau į vidų, itin budrus. Už prieškambario - stačiakampė 

svetainė su trimis langais. Vidinis balsas kuždėjo, kad čia įvyko 
kažkas baisaus, tačiau stengiausi į tai nekreipti dėmesio. 
* Pašaukiau: 

— Sarazenai! 

Jokio atsakymo. Perėjau virtuvę, miegamąjį - viskas tvarkin- 
ga - ir suradau laiptus. Pradėjo purtyti drebulys, juolab kad ir 
drabužiai buvo sušlapę. 

— Sarazenai! 

Atsakymo nebelaukiau. Ši vieta dvelkė mirtimi. 

Užlipau laiptais, vėl koridorius. Dar vienas miegamasis. Be 
abejonės, Sarazeno. Užmečiau akį. Tuščias, nepriekaištinga tvarka. 
Žybtelėjo viltis. Gal jis buvo iškviestas ir išvyko? 

Atsakymas buvo zvimbesys. 

Musės man už nugaros. Musių spiečiai. 

Nuėjau jų link, į koridoriaus galą, prie pravertų durų. Vonia. 
Musės zvimbė, tūpė ant vyrių. Buvo galima užuosti puvimo dvoką. 
Priėjau dar arčiau. Įsidėjau ginklą į dėklą, sulaikiau kvėpavimą ir 
alkūne pastūmiau duris. 

Plūstelėjo yrančio kūno smarvė. Sarazenas gulėjo vonioje, pil- 
noje rudo vandens. Liemuo kyšojo virš vandens, galva atversta, 
iškreipta kančios. Dešinė ranka kybojo ant vonios krašto, sa- 
kytum, Davido paveikslas „Marato mirtis“. Kruvini dryžiai ant 
sienos plytelių virš vonios, atrodo, kažką reiškė, tačiau aiškiau 
įžiūrėti trukdė ant keramikos atsispindinti mėnulio šviesa. Radau 
jungiklį. 

Šviesa atvėrė siaubingą vaizdą. Sarazenas nebeturėjo veido: oda 
nulupta nuo antakių iki smakro. Pirštai apdeginti. Perpjautas nuo 
krūtinkaulio iki gaktikaulio. Nors vanduo buvo tamsus, galėjai 
spėti, kokia didžiulė ta žaizda. Viduriai išvirtę, kojos sulenktos, 
panašu į juodą vandenį. Virš jo be perstojo zvimbė musės. 

Atsitraukiau atbulas. Drebulys virto spazmais, visiškai negalė- | 
jau susikaupti, praradau gebėjimą atidžiai ištirti nusikaltimo vietą. 

Troškau tik vieno - dingti iš čia. Tačiau prisiverčiau pažiūrėti dar 
kartą. 

Pamačiau, kad prie vonios kažkas guli. Viskas aišku - Sarazeno 
penis. Žudikas žandarą iškastravo. Vėl pažvelgiau į žymes ant 
keraminių plytelių. Ten buvo krauju užrašytas sakinys. Žudikas 
kaip teptuką panaudojo aukos lytinį organą. 

Didžiosiomis raidėmis jis užrašė: 


TIK TU IR AŠ. 
Raštas toks pat kaip ir klausykloje. 
Ir šį kartą aš buvau įsitikinęs, kad užrašas skirtas man. 

Važiavau visu greičiu, tolau nuo Bezansono. Galvoje sukosi viena 
mintis. Žudikas už savo nusikaltimus turės atsakyti krauju. Patirti 
tai, ką patyrė jo aukos. Akis už akį. Kraujas už kraują. 

Viename apsnūdusiame kaimelyje pamačiau telefono kabiną. 
Sustojau ir paskambinau į Bezansono žandarmerijos operacijų 
centrą. Anonimiškai. Dar vienas bylai nereikalingas vardas. Tai 
jau tapo rutina. 

Vėl kelias. 

Galvoje sukosi išties košmariškos mintys. Velnias norėjo, kad 
eičiau jo pėdsakais - aš, ir vienas. Jis laukė manęs kažkur Jura 
slėniuose. AŠ GLOBOJU TAMSYBIŲ ŽMONES. Velnias, saugantis 
savo sukurtas būtybes ir keršijantis už jas pačiu siaubingiausiu 
būdu. Dabar nužudytas ir Sarazenas, pernelyg smalsus tyrėjas. 

Kuo skubiau rasti viešbutį. 

Kambarį, uždarą erdvę, kur galėčiau pasimelsti už Sarazeno 
sielos išgelbėjimą ir gal kelias valandas pamiegoti. Kelio pakraštyje 
pamačiau pastatą su užgesinta neonine iškaba. Sulėtinau greitį. 

Ten tikrai buvo paprastutis viešbutis, apaugęs gebenėmis. Dviejų 
žvaigždučių, keliaujantiems prekybininkams. 

Pažadinau savininką, jis palydėjo mane iki kambario. Nusi- 
rengiau, palindau po dušu. Paskui tamsoje, vien tik su apatiniais, 
pradėjau melstis. Meldžiausi ir meldžiausi už Sarazeną. Įtarimai 
neišsisklaidė. Nors ir buvo nužudytas, nors mes ir buvome sudarę 
sutartį, įtariau, kad žandaras kažką slėpė. Tie garsieji 30 procentų 
kaltės... 

Meldžiausi toliau su dar didesniu įkarščiu, kol paskaudo ke- 
lius - klūpojau ant nudėvėto kilimo. Tik tada įlipau į lovą. Už- 
gesinau šviesą ir pasinėriau į savo mintis, padrikas, nelogiškas. 

Klausimai iškildavo galvoje tarsi spalvoti kaleidoskopo stikliu- 
kai. Raštai keitėsi žaibo greičiu: prieštaringos tiesos, apklausos 
bedugnės gelmėse, visa apimantis nerimas. 

Paskui visą mano protą užvaldė viena mintis - Manona. Su- 
telkiau dėmesį, kad nuvyčiau šalin kitas neįmintas mįsles. Jei ji 
iš tiesų gyva, koks buvo jos gyvenimas? 

Paskui prisiminiau Luką. Ar jis buvo pasistūmėjęs toliau už 
mane? Ar jis buvo suradęs Manoną, gyvą, dabar jau sulaukusią 
dvidešimt dvejų metų? Ar šis atradimas pastūmėjo jį į savižudybę? 

Pabudau dienai jau išaušus. 

8 val. 30 min. Apsirengiau, vakarykščius drabužius sukišau 
giliai į krepšį. Paskui nulipau išgerti kavos į tuščią viešbučio res- 
toraną. Užmečiau akį į rytinius laikraščius. Nieko apie Biušolcą 
ir Morazą - juk iki Lurdo tūkstantis kilometrų. Nieko apie Sara- 
zeną - dar per anksti. 

Dar viena laimėta diena, kad galėčiau įgyvendinti savo stra- 
tegiją. 

Atkurti Manonos išgelbėjimo istoriją. 

Po trisdešimties minučių sustojau prie Sartiuji gaisrininkų 
būstinės. Dangus mėlynas, balkšvi debesėliai. Viskas dvelkė 
ramybe. Jų dar nepasiekė žinia apie Sarazeno mirtį. Niekas 

„neplepėjo kieme, niekas išpūstomis akimis nekalbėjo mobiliuoju 
telefonu. 

Paprasčiausias šeštadienis. 

Drebėdamas iš šalčio apėjau pagrindinį angarą. Dešinėje pa- 
mačiau jauną gaisrininką styrančiais plaukais, kuris be jokio en- 
tuziazmo laistė cementą vandeniu. Pašaukiau jį. Gaisrininkas po 
kelių mėginimų išjungė valymo įrenginį, kad sustabdytų stipria 
srove trykštantį vandenį, ir spoksodamas į mano faro pažymėjimą 
falcetu paklausė: 

— Kokiu reikalu? 

- Sena istorija. Manona Simoni. 1988 metų lapkritį nuskendusi 
mergaitė. Ieškau jos kūną ištraukusių gelbėtojų. 

- Jums reikia susitikti su majoru, jis... 

- Kas čia vyksta? 

Už gaisrininko nugaros stovėjo drūtas vyras. Kokių penkias- 
dešimties metų, palikusių žymes jo veide, šiek tiek susivėlęs, 
nosis kaip bulvė. Ant megztinio prisiūti antpečiai su blizgančiais 
sidabriniais antsiuvais. 

— Majoras Matas Diurėjus, - ištariau lediniu balsu. - Tiriu 
Manonos Simoni nužudymo bylą. 

— Kokia proga? Byla seniai baigta. 

— Atsirado naujų faktų. 

— Nagi nagi, kokių? 

— Negaliu jums nieko pasakyti. | 

Visas viriau, bet man žūtbūt reikėjo informacijos. Karininkas 
suraukė antakius, akinamas ryto saulės. Aplink akis - daugybė 
raukšlelių. Atrodo, suintrigavau jį. Paklausė: 

— Kodėl atvykote pas mus? 

— Norėčiau apklausti gaisrininkus, kurie ištraukė mergaitę iš 
šulinio. 

- Aš vienas jų. Ką norite sužinoti? 

- Ar prisimenate, kokia buvo mergaitės būklė? 

— Aš ne gydytojas. 

— Arji tikrai buvo mirusi? 

Karininkas nustebęs žvilgtelėjo į puskarininkį. Primygtinai 
paklausiau dar kartą: 

— Ar yra galimybė, kad Manona buvo atgaivinta? 

Dabar jis atrodė nusivylęs. Ką tik leidosi į kalbas su bepročiu. 

— Mažoji vandenyje išbuvo visą valandą, - atsakė jis. - Jos kūno 
temperatūra buvo mažiau nei dvidešimt laipsnių. 

- Širdis nebeplakė? 

— Kai ją ištraukėme, ji nerodė jokių gyvybės ženklų. Oda pa- 
mėlynavusi. Vyzdžiai išsiplėtę. Ko dar jums reikia? 

Nenustojau drebėjęs po lietpalčiu. Dar paklausiau: 

— Kur kūnas buvo nugabentas? 

— Nežinau. 

— Nekalbėjote su greitosios pagalbos gydytojais? 

Jis pažvelgė į mane, paskui į savo pavaldinį. Pridūrė: 

- Viskas įvyko labai greitai. Greitoji pagalba atskrido sraig- 
tasparniu. 

Mintyse bandžiau greitai atkurti vaizdus ir įvykius. 1988 m. 
lapkričio 12 d., 19 valanda. Liūtis. Žandarai aptinka kūną vandens 
valymo stotyje. Gaisrininkai nusileidžia į šulinį. Kūnas iškeliamas 
į prožektorių ir žandarų švyturėlių šviesą. Tada greitosios pagal- 
bos gydytojai nusprendžia pasinaudoti sraigtasparniu. Kodėl? Kur 
jie nugabeno Manoną? Karininkas tarė: 

- Jie veikiausiai nugabeno ją į Bezansoną. Skrodimui. 

— Greitosios pagalbos sraigtasparnis, - paklausiau, - kur jo 
stovėjimo aikštelė? Bezansone? 

Vyras nužvelgė mane, tarsi bandydamas atspėti, kas slypi už 
mano klausimų. Papurtė galvą ir pareiškė: 

- Tokiais atvejais kreipiamės į privačią bendrovę Morto. 

— Koks jos pavadinimas? 

- „Codelia“. Bet nesu įsitikinęs, kad būtent jie... 

Padėkojau abiem gaisrininkams linktelėdamas galvą ir nubėgau 
prie automobilio. 

Po ketvirčio valandos buvau Morto, dešrų sostinėje, įsikūru- 
siame mažame slėnyje. Sraigtasparnių stovėjimo aikštelė buvo 
už miesto, netoli nuo Pontarljė kelio. Panašus į sandėlį pastatas, 
gofruotos skardos stogas. Apskrita nusileidimo aikštelė. Stovėjo 
tik vienas sraigtasparnis. 

Sustojau už šimto metrų ir susimąsčiau. Rizika akivaizdi: arba 
budintys pilotai bus gerai nusiteikę ir leis man peržiūrėti archyvus, 
arba faro pažymėjimo jiems neužteks, ir aš nieko nepešiu. Taip 
rizikuoti negalėjau. 

Užvedžiau variklį, pravažiavau stovėjimo aikštelę ir sustojau už 
pirmo posūkio, po medžiais. Grįžau atgal pėsčias, apėjau angarą iš 
užpakalio. Apsižvalgiau. Trys vyrai kalbėjosi stovėjimo aikštelėje 
prie sraigtasparnio. Jei man nors šiek tiek pasiseks, kabinetuose 
nieko nebus. 

Paėjau palei sieną ir įslinkau į pastato vidų. Tūkstantis kvad- 
ratinių metrų. Du pusiau išardyti sraigtasparniai, tarsi kokie 
vabzdžiai sužeistais sparneliais. Nė gyvos dvasios. Virš dirbtuvių, 
kairėje, ant platformos įrengtas įstiklintas kambarys. Ten taip pat 
nesigirdėjo jokių garsų. 

Užlipau laiptais ir pastūmiau stiklines duris. Ant pagrindinio 
darbo stalo - įjungtas kompiuteris. Paspaudžiau tarpo klavišą. 
Ekrane pasirodė kelios piktogramos. Man pasisekė. Ten buvo vis- 
kas, ir sudėliota tvarkingai. Skrydžiai, klientai, sunaudotų degalų 
vidurkiai, priežiūros ataskaitos, sąskaitos... 

Jokio slaptažodžio, jokių sudėtingų sąrašų, jokios nežinomos 
programos. Nepaprasta sėkmė. Atsidariau dokumentą „Greitoji 
pagalba“ ir radau pagal metus suskirstytas bylas. 

Pažvelgiau į stiklines duris. Vis dar nieko. Susiradau man rei- 
kalingą dokumentą: 

F-BNFP 

Jet-Ranger 04 

"1988 m. lapkričio 18 d., 19 val. 22 min., SKAMBUTIS XM 2453: 
Greitoji pagalba/Sartiuji ligoninė. 

KRYPTIS: Sartiuji vandens valymo stotis. 

Degalai: 7096. 

1988 m. lapkričio 18 d., 19 val. 44 min., PERVEŽIMAS XM 2454; 
Greitoji pagalba/Sartiuji ligoninė. 

Kryptis: VO KANTONO UNIVERSITETINĖS LIGONINĖS (VUL) 
ŠAN PJERO KORPUSAS, Lozana, Širdies ir kraujagyslių chirur- 
gijos skyrius. 

KONTAKTAI: Moricas Beltreinas, skyriaus vedėjas. 

Degalai: 4090. 


Neslėpiau jaudulio. Manona nebuvo nugabenta į jokią Bezanso- 
no ligoninę. Sraigtasparnis kirto Šveicarijos sieną ir nuskraidino 
ją į Lozaną. Kodėl ten? Kam gabenti vaiką skenduolį į širdies ir 
kraujagyslių skyrių? 

Mano smegenys dirbo žaibo greičiu. Man reikėjo pamatyti tą 
greitosios pagalbos gydytoją, kuris pasirūpino Manonos Simoni 
pergabenimu. Tik jam galėjo kilti mintis ją ten gabenti. 

— Kąjūs čia veikiate? 

Kairėje pastebėjau šešėlį. 

— Tuoj jums paaiškinsiu, - tariau plačiai nusišypsojęs. 

— Bus sunku. 

Vyras sugniaužė kumščius. Ūgis metras devyniasdešimt, ma- 
žiausiai šimtas kilogramų. Pilotas arba technikas. Tikras kolosas, 
galintis rankomis pakelti sraigtasparnį. 

- Aš policininkas. 

— Sugalvok ką gudresnio, bičiuli. 

— Leiskite parodyti jums pažymėjimą. 

- Jei pajudėsi, užmušiu. Ką čia išdarinėji mūsų kabinete? 

Nors įtampa buvo didžiulė, galvojau tik apie tai, ką perskaičiau. 
Apie Lozanos VUL, širdies ir kraujagyslių chirurgiją. Kodėl bū- 
tent ten? Ar Vo kantone gyveno burtininkas, galintis atgaivinti 
Manoną? 

Vyras priėjo prie stalo ir griebė telefoną. 

— Jei tu tikrai faras, paskambinsim tavo kolegoms į žandar- 
meriją. 

— Prašom. 

Pagalvojau, kiek laiko sugaišiu. Pasiaiškinimai Morto žandar- 
merijoje, skambučiai į Paryžių, žinia apie Sarazeno mirtį, kuri tik 
padidins kilsiančią sumaištį. Mažiausiai trys sugaištos valandos. 
Užgniaužiau pyktį ir nusišypsojau. 

Nespėjus jam pakelti ragelio, telefonas suskambo. Vyras atsilie- 
pė. Veidas persimainė. Jis pačiupo bloknotą, užsirašė duomenis 
ir sumurmėjo: 

- Atvykstame. - Padėjo ragelį ir įsmeigė į mane akis. - Galima 
sakyti, kad tau sekasi. - Mostelėjo durų link. - Dink iš čia. 

Man vos ne vos pavyko išsisukti. Kažkam skubiai reikėjo pa- 
galbos. Atbulas pasitraukiau iki slenksčio ir puoliau prie laiptų. 
Tas tipas mane aplenkė, jis beveik bėgo. Nušoko ant žemės, puolė 
laukan, laikydamas vienoje rankoje popieriaus lapą, o kitą suk- 
damas virš galvos. Netrukus ir kiti vyrai pasileido sraigtasparnio 
link. Kai sraigtai pradėjo suktis, aš jau ėjau pro vartus. 

Sraigtasparniui pakilus į orą ėjau toliau. Jis lengvai užkliudė 
medžių-viršūnes, žemėn pabiro paskutiniai raudoni lapai. Pakė- 
liau galvą. Man pasirodė, kad pilotas, į kabinetą atėjęs kolosas, 
stebi mane pro priekinį langą. 

Užvedžiau variklį ir staigiai pajudėjau iš vietos - į orą pakilo 
nukritę lapai ir medžių šakelės. 

Lozana. 

Ten rasiu bylos raktą. 

Vo universitetinės ligoninės Šan Pjero korpusas buvo įsikūręs ant 
vienos iš Lozanos kalvų, prie Biunjono gatvės, netoli nuo pačios 
VUL. Trijų aukštų pastatas japoniško sodo vidury. Pilki akmenys 
ir mažos pušelės. 

Pėsčiomis nuėjau pagrindine alėja. Spygliuočiai apkarpyti tie- 
sia linija, apvalūs žibintai tarsi pakibę prie pat žvyro. Aplinka ir 
raminanti, kaip turėtų būti tikrame dzeno sode, ir kelianti neri- 
mą, panaši į labirintą iš „Švytėjimo“ Dangus buvo apsiniaukęs. 
Plaukiojo rūkas, tarsi žydinčių vyšnių žiedadulkės. 

Širdies ir kraujagyslių chirurgijos skyrius buvo trečiame aukšte. 
Gydytojo, priėmusio Manoną, vardas man įsirėžė į atmintį. Mori- 
cas Beltreinas. Ar praėjus keturiolikai metų jis vis dar čia operuoja? 
Prie durų buvo įrengtas mažytis priėmimo punktas. Už stalo sėdėjo 
jauna moteris be medikės palaidinio, nesimatė ir telefono. Jai už 
nugaros kabojo plakatas su Šveicarijos slėnių vaizdais. 

Maloniu balsu pasakiau, kad noriu susitikti su gydytoju. 

Ji man nusišypsojo. Buvo graži, ir, nepaisant visų rūpesčių, aš tą 
pastebėjau. Juodi plaukai sušukuoti tarsi indėnės. Žvelgė į mane, 
kramsnodama „Tic-Tac“ žirnelius. Neatstojau: 

— Jis čia nebedirba? 

- Jis čia viršininkas, - pagaliau atsakė. - Dar neatėjo, bet ateis. 
Jis ateina kiekvieną dieną, net savaitgaliais. Vidudienį. 

— Galiu jo palaukti? 

- Tik jei su manimi pasikalbėsite. 

Apsimečiau, kad priimu jos žaidimo taisykles. Nutaisiau links- 
mą miną. Nežinau, į ką buvau panašus, tačiau matydama mano 
pastangas ji nusikvatojo. Pasakė: 

— Aš Žiuli. - Stipriai paspaudė man ranką. - Žiuli Delez. Dir- 
bu čia tik savaitgaliais. Studentiškas darbas. Na, o dėl pokalbio, 
neverčiu jūsų... 

Pasirėmiau alkūnėmis į stalą ir nuoširdžiai nusišypsojau. Pa- 
klausiau kelių asmeninių dalykų: studijos, kasdienis gyvenimas, 
pramogos Lozanoje. Klausinėjau automatiškai. Kiekvienas klau- 
simas reikalavo tiek pastangų, kad net negirdėjau, ką ji atsako. 

Sučirškė telefonas, nors ant stalo jo nesimatė. Ji pakišo ranką 
po lentynėle, stovinčia ant stalo, ir atsiliepė. Mirktelėjo man ir 
vėl pasiėmė „Tic-Tac“ žirnelį. Jos veido oda buvo matinė, tarsi 
per daug išsidažiusių indėnių iš septintojo dešimtmečio vokiečių 
vesternų. 

— Tai jis, - pareiškė dėdama ragelį. - Jis savo kabinete. Galite 
eiti. 

- Jūs jo neįspėjote apie mane? 

— Nebūtina. Pabelskite į duris. Įeikite į vidų. Jis labai mielas. 
Sėkmės. 

Žingtelėjau atgal. Ji paklausė: 

— Jūs grįšite? 

Akys prisimerkė, aplink veidą - juodi šilkiniai plaukai. Akys 
žalios, rusvai žalios spalvos. 

- Nedaug vilties, - atsakiau. - Tačiau išsaugosiu atmintyje jūsų 
šypseną. 

Vienintelis geras atsakymas. Protingas ir optimistinis. Ji nusi- 
juokė, paskui patikslino: 

- Už jūsų. Koridoriuje. Galinės durys. 

Apsisukau. Žengiau kelis žingsnius ir iš galvos kaipmat išgaravo 
mergina, jos akys, visa kita. Buvau įsitempęs ir pasiruošęs dar 
vienam tyrimo etapui. Pabeldžiau į duris, netrukus išgirdau atsa- 
kymą. Sukdamas rankeną sukalbėjau trumpą maldelę už Manoną. 

Gyvą Manoną. 

Baltai dažytame kambaryje prie metalinės spintos stovėjo vyras 
ir tvarkė bylas. Kresnas, vos metro šešiasdešimt penkių centi- 
metrų ūgio. Didžiuliai akiniai, trumpi kirpčiukai. Nepaprastai 
panašus į Eltoną Džoną, tik plaukai pražilę. Nors turėjo kokius 

šešiasdešimt metų, buvo apsirengęs kaip koks Berklio universiteto 
studentas - blukinti džinsai ir poliesterio megztukas. Avėjo „Stan 
Smith“ batais. Paklausiau: 

- Jūs Moricas Beltreinas? 

Jis linktelėjo galvą ir parodė man kėdę prie darbo stalo. 

- Sėskitės, - pasakė griežtai, nepakeldamas akių nuo bylos. 

Aš stovėjau kaip stovėjęs. Prabėgo kelios sekundės. Vis dar 
apžiūrinėjau gydytoją. Atrodė kažkoks neįprastai sunkus. Tarsi 
jo kaulų struktūra būtų tanki ir kompaktiška. Pagaliau jis pakėlė 
galvą. 

— Kuo galiu jums padėti? 

Pasisakiau, kas esu. Vardas. Kilmė. Veikla. Chirurgo veido 
išraiška, pusiau uždengta kirpčiukų ir akinių, buvo neįskaitoma. 

- Kartoju savo klausimą, - pasakė bejausmiu tonu, - kuo galiu 
jums padėti? 

- Domiuosi Manona Simoni. 

Jis nusišypsojo. Platūs skruostikauliai beveik lietė milžiniškus 
akinių rėmus. Akinių stiklai sužvilgėjo, bet jie buvo tamsinti. 

- Pasakiau ką nors juokinga? 

- Jau keturiolika metų laukiu tokio, kaip jūs. 

— Kaip aš? 

- Žmogaus, kuris nieko nežinojo apie šią istoriją ir pagaliau su- 
prato tiesą. Nežinau, kaip supratote, tačiau atėjote ten, kur reikia. 

- Ji gyva, ar ne? 

Tyla. Tai buvo tarsi bėgiai kosmose. Iešmas, jaučiau tai, galin- 
tis nukreipti mano gyvenimą viena kryptimi. Nuo jo atsakymo 
priklausė viskas - mano egzistencija ir tam tikra prasme visas 
pasaulis. 

- Ji gyva, taip ar ne? 

- Kai pažinau Manoną, ji buvo mirusi. Tačiau ne tiek, kad 
negalėčiau jos reanimuoti. 

Sudribau į kėdę. Pavyko išspausti: 

— Papasakokite man visą istoriją. Tai labai svarbu. 

Atrodė, tarsi maldaučiau jo. Susidomėjęs paklausė: 

— To reikia jūsų bylai ar jums pačiam? 

— Koks skirtumas? 

— Kaip toli pasistūmėjote, tirdamas šią bylą? 

- Pasakysiu, kai viską papasakosite. Tai, ką papasakosite, nu- 
lems visa kita. 

Gydytojas linktelėjo galvą. Jis pradėjo susivokti. Padėjo aplanką 
į lentyną, paskui giliai atsiduso, tarsi tektų atlikti sunkią pareigą, 
įrašytą akmeninėse Dievo įstatymo plokštėse. Jis atsisėdo priešais 
mane. 

- Byla jums žinoma. Noriu pasakyti, kriminalinis tyrimas. 
Žinote, kad žandarams paskambino anonimas ir nurodė šulinį... 

- Atsimenu bylą mintinai. 

- Taigi žandarai nuvyko prie arčiausiai Korolių esančių šulinių. 
mergaitę, jie konstatavo, kad ji mirusi. Vyzdžiai nejudėjo, širdis 
sustojusi, kūno temperatūra - 23 laipsniai. Mirtis, be jokios abe- 
jonės. Tačiau vienas gydytojas, toks Boroni, buvo prieš metus 
dirbęs pas mane. Jis žinojo, kokia mano specialybė. 

— O kokia gi jūsų specialybė? 

Iš pat pradžių negalėjau suprasti, ką bendro su reanimacija gali 
turėti širdies ir kraujagyslių chirurgas. 

- Hipotermija, - atsakė Beltreinas. - Jau trisdešimt metų do- 
miuosi šalčio sukeltais fiziologiniais reiškiniais. Pavyzdžiui, kaip 
tokiomis sąlygomis gali sulėtėti kraujo apytaka. Tačiau pakalbėki- 
me apie Manoną. Tas vyras, Boroni, žinojo, kad jei kūnas išbūna 
dideliame šaltyje, lieka mažytė mažytė viltis, nors mirtis ir yra 
konstatuojama. Taigi jis elgėsi taip, tarsi vaikas dar būtų buvęs 
gyvas. Iškvietė greitosios pagalbos sraigtasparnį ir paskambino 
man į VUL. Pridėjus skridimo laiką kūnas tokios būklės išbus 
dar mažiausiai šešiasdešimt minučių. O tai reiškia, kad galimybė 

atgaivinti mergaitę beveik lygi nuliui. Vis dėlto vertėjo pamėginti 
panaudoti mano metodą. Ar žinote, kas yra by-pass aparatas? 

"Pavadinimas kėlė miglotus prisiminimus. Beltreinas kalbėjo 
toliau: 

— Kiekvienoje operacinėje yra aparatas, naudojamas pacientų 
kraujui atšaldyti prieš svarbią operaciją. Sistema tokia: į aparatą 
patenka ligonio kraujas, jis keliais laipsniais atšaldomas ir vėl 
sušvirkščiamas ligoniui. Tai kartojama kelis kartus, kol sukeliama 
dirbtinė hipotermija. 

Prisiminiau aiškiau. Toks aparatas buvo panaudotas gelbstint 
Luką. Neįtikėtina likimo ironija. Gydytojo aiškinimus baigiau 
pats: 

- Jūs norėjote panaudoti aparatą atvirkščiai, siekdamas sušildyti 
vaiko kraują. 

— Tikrai taip. Jau buvau tai išbandęs, pirmą kartą 1978 metais, 
su berniuku, mirusiu nuo uždusimo. Panaudojau šį metodą, ir 
man pavyko berniuką reanimuoti. Devintajame dešimtmetyje 
kelis kartus atlikau šią procedūrą. Dabar ji labai dažnai naudo- 
jama visoje planetoje. - Jis išdidžiai nusišypsojo. - Procedūra, 
kurią išradau aš. 

Gydytojas patylėjo, kad aš galėčiau įvertinti jo genialumą. Pas- 
kui kalbėjo toliau: 

- Iš pradžių Manonos kraujas pateko į aparatą ir buvo jai 
sušvirkštas tos pačios temperatūros, tik su reikiamu deguonies 
kiekiu. Paskui pamėginome dar kartą, padidinome temperatūrą 
iki 27 laipsnių, paskui dar kartą, padidinę iki 29 laipsnių... Kai 
pasiekėme 35 laipsnius, monitoriuose pasirodė pirmieji gyvybės 
ženklai. Vėl pakartojome procedūrą ir kreivės ekranuose pradėjo 
judėti. Pasiekus 37 laipsnius širdis pradėjo plakti normaliu ritmu. 
Manona, kurios klinikinė mirtis truko ilgiau nei valandą, atgijo. 

Beltreino paaiškinimai buvo suprantami mano dekartiškam 
protui. Pirmą kartą man nebuvo kalbama apie stebuklą. Nei apie 

Dievą, nei apie velnią. Tik apie medicinos pažangą. Gydytojas 
tarsi perskaitė mano mintis. 

— Tai, kad Manona atsigavo, buvo panašu į stebuklą. Iš tiesų 
jį galima paaiškinti trimis palankiais faktoriais, susijusiais su 
mergaitės amžiumi. 

— Kokiais faktoriais? 

— Pirmiausia - jos sudėjimas. Mergaitė buvo menka. Ji nesvė- 
rė nė penkiolikos kilogramų. Dėl tokio svorio kūnas atšalo iš 
karto. Prasidėjo sustingimo būsena. Širdis pradėjo plakti lėčiau, 
nuo aštuoniasdešimties kartų per minutę pulsas nukrito iki ke- 
turiasdešimties kartų. Sulėtėjo biocheminės reakcijos. Ląstelės 
gaudavo daug mažiau deguonies. Tai esminis dalykas. Dėl to 
smegenys galėjo vis dar veikti, tik daug lėčiau, nors kraujas į jas 
jau nebetekėjo. 

Beltreinas įsijautė, tačiau aš jį pertraukiau: 

- Jūs kalbate apie kūną, kurio veikla sulėtėjusi, bet juk Manona 
paskendo, ar ne? Jos plaučiuose turėjo būti pilna vandens. 

- Tas ir yra, kad ne. Tai antrasis palankus faktorius. Mergaitė 
užduso, o ne paskendo. Į jos gerklę nepateko nė lašelio vandens. 

— Paaiškinkite. 

— Vaikai turi diving reflex*. Pagalvokite apie plaukiojančius 
kūdikius. Kai jie panardinami į vandenį, instinktyviai nustoja 
kvėpuoti, kad į plaučius nepatektų vandens. Šulinyje Manona 
atsitvėrė nuo išorės, ir jos kūnas pradėjo funkcionuoti tik savyje. 

Prieš akis pasirodė fantasmagoriškas vaizdas: Manonos kūno 
vidus, raudoni ir juodi organai, dirbantys labai lėtu ritmu, besi- 
stengiantys išsaugoti menkiausią gyvybės dalelę lediniame van- 
denyje. Beltreinas pasitaisė akinius. 

- Yra kelios šio reflekso teorijos. Kai kurie laiko tai archajiniu 
palikimu, ir sieja jį su hipoteze, kad žmogus kilęs iš vandens. 


* Nardymo refleksas. (Angl.) 

Kai delfinas arba banginis paneria po vandeniu, jis iš karto ins- 
tinktyviai nustoja kvėpuoti, o kraujas pradeda tekėti į gyvybiškai 
svarbius organus. Taip nutiko ir Manonai. Kai ji paniro į vandenį, 
tarsi pavirto mažu delfinu. Taip sakant, užsisklendė savyje. Čia 
jau galima kalbėti ir apie mūsų paleoatmintį... 

Beltreinas vėl nutilo, kad galėčiau apmąstyti jo kalbą. Stebuk- 
las buvo dar didesnis, nei jis galėjo įsivaizduoti. Neva apsėstą 
mergaitę, kurią nužudė jos pačios motina, išgelbėjo joje glūdinti 
delfino atmintis... 

- Turite suprasti, - vėl prabilo gydytojas, - vieną šioje stadijoje 
esminį dalyką: nebuvo kovos. 

- Norite pasakyti, kad Manona nesipriešino žudikui? 

— Ne. Manona nesipriešino mirčiai. Ją iškart apėmė ir sukaustė 
šaltis. Ir dėl to ji liko gyva. Menkiausias pasipriešinimas, ir ji būtų 
paskendusi. Tam tikra prasme mergaitė susitaikė su mirtimi. Tai 
viena mano tyrimų paslapčių. Jei susitaikai su nebūtimi, grimzti į 
ją, gali kurį laiką likti tarsi pakibęs... tarp dviejų pasaulių. Pusiau 
miręs ir kartu pusiau gyvas... 

Mąsčiau apie šią lemtingą tarpinę būseną mažosios mergaitės 
gyvenime. Ką matė Manona, atsidūrusi tokioje tarpustotėje? Ar 
iš tiesų velnią? Tačiau dabar sutelkiau dėmesį į fiziologinius as- 
pektus. | 

— Kalbėjote apie tris faktorius. 

— Man patinka policininkai, - nusišypsojo Beltreinas. - Jūs - 
atidūs mokiniai. 

"Jis pliaukštelėjo liežuviu. 

— Trečiasis faktorius - tai visiškas Manonos išgijimas. Nepaisant 
viso to, ką jums paaiškinau, buvo galima tikėtis sunkių liekamųjų 
reiškinių. Tačiau pabudusi Manona kuo puikiausiai orientavosi. 
Jokių problemų dėl kalbos. Jokių sunkumų mąstyti. Tik atmintį 
trikdė šiokia tokia amnezija. Tačiau smegenys dirbo puikiai. 

- Kaip galite tai paaiškinti? 

- Ir vėl jos amžiumi. Kuo jaunesnės smegenys, tuo daugiau 
ląstelių jos turi. Tai reiškia, kad jose daug vietos savo funkcijoms 
atkurti. Akivaizdu, kad Manonos smegenys buvo pažeistos, tačiau 
jos gebėjimas protauti tarsi persikėlė į kitą smegenų vietą, kur 
neuronai nebuvo sunaikinti. Tai vadinama smegenų mobilumu. 
Teko pažinti vaikų, kurie po traumų visą protinę veiklą sutelkdavo 
viename smegenų pusrutulyje. 

Kai jis užsiminė apie amneziją, man kilo klausimas, tikras 
policininko klausimas: 

- Ar pabudusi ji prisiminė, kaip ją mėgino nužudyti? Ar ji ką 
nors pasakojo apie užpuoliką? 

Gydytojas papurtė galvą. 

- Ašjos to neklausinėjau. Tai tyrėjų darbas. 

- Jie ją apklausė? 

— Taip. Bet ji neprisiminė, kas įvyko prie vandens valymo sto- 
ties. Smegenys užsiblokavo. Tai gana dažnas reiškinys, kai žmonės 
pabunda iš komos. Smegenys tam tikra prasme tarsi pasinaudoja 
patirta trauma, kad ištrintų iš atminties nemalonų epizodą. 

Manona ištrynė tą baisų įvykį, tačiau motina turėjo būti ištikta 
šoko. Ši amnezija jai turėjo atrodyti kaip antra galimybė. Ateities 
viltis. Jei Manona nieko neprisiminė, viską buvo galima pradėti 
iš pradžių. Vis ta Dievo ranka... 

Beltreinas kalbėjo toliau, ir tai, ką jis sakė, visiškai sutapo su 
mano samprotavimais: 

— Kai pasakiau motinai, kad Manona atsigavo, ji priėmė keistą 
sprendimą. Niekam apie tai nesakyti. Gal ji bijojo žudiko. Ar ži- 
niasklaidos persekiojimo, nežinau. Tačiau mes sutarėme su teisė- 
ju, prokuratūra, tyrėjais, kad niekam apie šį įvykį nebūtų pranešta. 

— Aš tyriau šią bylą Sartiuji. Neradau jokių jos slapto gyvenimo 
pėdsakų. 

- Žinoma. Manona liko čia, Šveicarijoje. Jos seneliai apsigyveno 
Lozanoje. 

— Norite pasakyti, Frederiko, Manonos tėvo, tėvai? 

- Taip. Man atrodo, kad Silvi, motina, buvo našlaitė. 

Pervedimai į sąskaitą viename Šveicarijos bankų. Seneliams, 
turtingiems pramonininkams, šių pinigų nereikėjo, tačiau Silvi 
norėjo kiekvieną mėnesį pervesti pinigų mergaitės išlaikymui. 
Bylos detalės viena po kitos dėliojosi į savo vietas. 

- Jūs palaikėte ryšius su Manona? 

- Niekuomet nebuvau išleidęs jos iš akių. 

— Ką ji veikė? Noriu paklausti, koks buvo jos gyvenimas? 

- Visiškai paprastas. Jaunystė Šveicarijoje, kupina gyvenimo 
džiaugsmo. Manona - įsikūnijęs linksmumas. 

- Ji studijavo? 

- Biologiją. Lozanoje. Dabar mokosi magistrantūroje. 

Pajutau, kaip dilgtelėjo širdį. Beltreinas kalbėjo apie Manoną 
esamuoju laiku. Jaunoji mergina kažkur gyveno, kvėpavo, juokėsi. 
Tačiau pajutau neaiškią baimę. 

- Kur ji dabar? 

Nieko neatsakęs, gydytojas atsikėlė ir nuėjo prie lango. Persi- 
mainiusiu balsu pakartojau klausimą: 

- Kur ji? Ar galiu ją pamatyti? 

Beltreinas pasitaisė akinius ir atsisuko į mane. 

- Štai čia ir yra visa problema. Manona dingo. 

Pašokau nuo kėdės. 

- Kada? 

— Kai buvo nužudyta jos motina. Praėjusį birželį. Manoną ap- 
klausė prancūzų žandarai, ir po to ji tiesiog išgaravo. 

Vos pasirodęs fantomas vėl nutolo nuo manęs. Sudribau ant 
kėdės, negalėdamas tuo patikėti. 

— Neturite iš jos jokių žinių? 

- Ne. Kai buvo nužudyta jos motina, sukilo baisieji vaikystės 
prisiminimai. Ji pabėgo. | 

- Turiu ją rasti. Būtinai. Ar žinote, už ko galėčiau užsikabinti? 


455 


— Ne. Viskas, kuo galiu padėti, tai pasakyti jums dabartinį jos 
vardą ir duoti adresą Lozanoje. 

— Ji pasikeitė vardą? 

- Žinoma. Kai ji atsigavo, motina norėjo viską pradėti nuo 
nulio. - Jis pradėjo rašyti receptų knygelėje. - Jau keturiolika 
metų Manonos Simoni pavardė yra Manona Vjat. Tačiau tai jums 
nepadės. Gerai ją pažįstu. Ji pakankamai protinga, kad nepakliūtų 
niekam į nagus. 

Įsidėjau į kišenę koordinates. Manona neatrodė panaši į kitus 
tamsybių žmones. A priori jauna mergina neturėjo nieko pražū- 
tingo. 

— Ar turite jos nuotrauką? Neseną? 

— Ne. Jokių nuotraukų. Sakiau jums, kad Manona gyveno nor- 
malų gyvenimą. Tačiau tai ne visai tiesa. Ją kamavo baimė, ji 
negalėjo užmiršti žudiko. Čia, Lozanoje, perėjo kelis psichote- 
rapijos kursus. Ji buvo trapi. Labai trapi. Motina ir seneliai ją 
saugojo. Kai sulaukė pilnametystės, Manona pradėjo gyventi 
savarankiškai, tačiau išliko labai atsargi. Vykdama kad ir į labai 
trumpą kelionę, imdavosi perdėtų atsargumo priemonių. Jos butas 
buvo tikras seifas. Ir fotoaparatų ji vengė kaip maro. Nenorėjo, 
kad kur nors būtų išspausdintas jos atvaizdas. Nenorėjo palikti 
jokių pėdsakų. Niekada. Gaila. - Gydytojas patylėjo. - Man jos 
šiandien taip trūksta. 

Ir vėl viskas iš pradžių. 

— Kodėl man viską papasakojote? - paklausiau nustebęs. - Aš 
jums net neparodžiau savo pažymėjimo. 

— Pasitikėjimas. 

— Kodėl? 

- Dėl jūsų draugo. 

- Kokio draugo? 

- Prancūzų policininko. Jis mane įspėjo, kad jūs atvyksite. 

Taigi Lukas ir čia mane aplenkė. Be to, jis buvo įsitikinęs, 
kad seksiu jo pėdsakais. Ar jis jau galvojo apie savižudybę? Pa- 
čiupinėjau lietpalčio kišenę. Vis dar turėjau sulamdytą jo nuo- 
trauką. 

— Jūs kalbate apie šį vyrą? 

— Taip, apie Luką Subeirą. 

- Jūs viską jam papasakojote? 

— Nereikėjo. Jis daug ką žinojo. 

- Jis žinojo, kad Manona gyva? 

- Taip. Jis jos ieškojo. 

Tik vienas būdas paaiškinti, iš kur jis sužinojo: Sarazenas. 
Žandaras jam viską papasakojo. Kodėl jam, ne man? Ar Lukas 
turėjo kokios informacijos mainais už šią? Ar turėjo galimybę 
paspausti žandarą? 

- Ką dar jis jums sakė? 

- Prikalbėjo kažkokių kliedesių. Jis buvo, kaip čia pasakius... 
egzaltuotas. 

— Kokia prasme? 

- Atleiskite man, tačiau jūs atrodote veikiau nervingas, o jūsų 
draugas linko į patologiją. Jis teigė, neva Manona buvo išgelbėta. 
Velnio! Kaip dar viena mergaitė Sicilijoje. 

— Ką apie tai manote“ 

Beltreinas nusijuokė. 

- Nenoriu klausytis tokių paistalų. Visą savo gyvenimą pasky- 
riau vieninteliam reanimacijos metodui. Įdėjau visą savo talentą, 
visas savo žinias. Ir ne tam, kad mano pasiekti rezultatai būtų 
priskirti prie kažkokių prietarų, kažkokių tariamų stebuklų! 

— Lukas jums kalbėjo apie Neišvengiamos mirties patirtį? 

— Žinoma. Pasak jo, kai Manona buvo ištikta komos, su ja 
bendravo velnias. 

- Ką jūs, mokslininkas, manote apie tokią hipotezę? 

- Absurdas. Negalime nuneigti, jog NMP egzistuoja. Tačiau čia 
nėra nieko antgamtiška ar mistiška. Tai paprasčiausias biochemi- 
nis reiškinys, vykstantis smegenyse. 

— Paaiškinkite man. 

— NMP sukelia deguonies trūkumas smegenyse. Artėjant mir- 
čiai į smegenis nebepatenka kraujo. Tuomet stipriai pradeda 
veikti vadinamasis neuromediatorius, glutamatas. Manoma, kad 
smegenys, reaguodamos į tokį veikimą, išskiria kitą medžiagą, 
kuri ir sukelia vizijas. 

— Kokia tai medžiaga? 

— Mes nežinome. Tačiau mokslininkai dirba šia linkme. Vieną 
gražią dieną sužinosime atsakymą. Šiap ar taip nėra kalbos apie 
jokį metafizinį „apsilankymą“. Nei apie Dievą, nei apie velnią, nei 
apie jokią kitą dvasią! 

Beltreino versija ramino. Tačiau vadovautis tik ja negalėjau. 
Visos mistinės vizijos galėjo būti paaiškintos tokiu būdu, remian- 
tis sekrecijos ir cheminių junginių terminais. Tai nepaneigė jų 
egzistavimo ir svarbos. Gydytojas pareiškė: 

- Lukas Subeira įspėjo, kad kai jūs atvyksite, bus nutikę rimtų 
dalykų. Kas atsitiko? 

Dar vienas patvirtinimas. Lukas viską numatė. Kai jis lankėsi 
pas Beltreiną, žinojo, kad nusižudys. O gal tik bijojo, kad jo ne- 
nužudytų tie, kurie bandė nužudyti mane? 

- Lukas Subeira mėgino nusižudyti. 

— Ar pavyko jį išgelbėti? 

— Neįtikėtina, tačiau jis buvo išgelbėtas jūsų metodu. Jis nusi- 
skandino prie Šartro. Greitosios pagalbos gydytojai jį nugabeno į 
ligoninę, kurioje buvo kraujo perpylimo aparatas. Jie panaudojo 
jūsų išrastą būdą. Dabar jis ištiktas komos. 

Beltreinas nusiėmė akinius. Pasitrynė vokus, ir aš negalėjau 
įžiūrėti jo akių. Kai nuėmė ranką nuo veido, akiniai jau buvo savo 
vietoje. Svajingu balsu sumurmėjo: 

- Iš tiesų neįtikėtina... Jis taip aistringai domėjosi Manonos 
istorija. Ir buvo išgelbėtas tokiu pačiu būdu. Fantastiškas uždaras 
ratas jūsų bylai, ar ne? 

Aš taip pat atsistojau, nieko neatsakiau. Paskui uždaviau įpras- 
tus klausimus: 

- Ar jums ką nors sako Agostinos Džeda vardas? 

— Ne. 

- Raimas Rihymekis? 

— Ne. Kas jie? Įtariamieji? 

— Dar per anksti jums atsakyti. Nusikaltimai kartojasi. Kalti- 
ninkų daugėja. Tačiau už viso to slypi kažkokia tiesa. 

— Manote, kad Lukui pavyko ją atskleisti? 

- Esu įsitikinęs. 

— Gal dėl to jis ir mėgino nusižudyti? 

- Dabar dėl to nė kiek neabejoju. 

- Ir jūs einate tuo pačiu keliu? 

— Nebijokite. Aš ne kamikadzė. 

Atidariau duris. Beltreinas pasivijo mane prie slenksčio. Jis 
buvo man iki peties, tačiau du kartus storesnis. 

- Jei rasite Manoną, praneškite man. 

- Pažadu. 

— Pažadėkite dar vieną dalyką. Elkitės su ja gražiai. Jaunoji 
moteris labai... pažeidžiama. 

— Prisiekiu. 

— Aš primygtinai prašau. Vaikystės įvykiai paveikė visą jos 
gyvenimą. 

Jo perspėjimai pradėjo mane erzinti. Sausai atsakiau: 

— Sakiau jums, žinau jos bylą. 

- Jūs nežinote visko. 

— Ką? 

- Turiu pasakyti jums vieną dalyką, kurio niekam nesu sakęs. 
Net jos motinai. 

Paleidau durų rankeną ir grįžau į kabinetą, vis mėgindamas 
pagauti daktaro žvilgsnį pro akinius. Neįmanoma. 

— Kai Manona atsidūrė mano skyriuje, mes ją atidžiai ištyrėme. 

- Ir ką? 

- Ji nebuvo nekalta. 

Kraujas sustingo gyslose. Gyvatės žiedų daugėjo. Į galvą šovė 
mintis. Dabar įsivaizdavau, kokie baisūs tvirkintojai buvo Kazev- 
jelis ir Morazas. Tik jie, jie vieni, galėjo tvirkinti Manoną. „Velnias, 
slypintis joje“ tebuvo šie du niekšai. Jie darė jai įtaką. Jie davė jai 
satanistų kulto daiktų. Ir jie ją išprievartavo. 

- Dėkoju už pasitikėjimą, - pratariau nesavu balsu. 

Eidamas per apšviestą dzeno sodą pagalvojau apie dar vieną 
dalyką. Jei Silvi Simoni būtų tai sužinojusi, ji būtų įtarusi kitą 
kaltininką. 

Patį šėtoną. 

Apieškoti Manonos Simoni butą. Ši krata man nieko neduos, 
buvau įsitikinęs, tačiau visiškai atsisakyti šios minties negalėjau. 
Prieš tai man reikėjo atlikti vieną darbelį. Man melavo ne tik Sara- 
zenas. Melavo žmogus, kuris visą tą laiką žinojo tiesą apie Manoną 
ir kuris leido man klaidžioti tamsoje. Marilina, Maloningosios 
Dievo Motinos vienuolyno misionierė. Galvoje dar skambėjo jos 
balsas: „Silvi buvo atleista. Turiu įrodymų, suprantate?“ 

Marilina viską žinojo. Ji buvo kartu su Silvi Simoni, kai ši atpir- 
kinėjo savo nuodėmes, pasitraukusi į Maloningosios vienuolyną. 
Surinkau jos numerį. Po trijų pyptelėjimų pasigirdo jos balsas. Ji 
kaip visada kalbėjo pro nosį: 

— Alio! Kas skambina? 

Prieš akis iškilo į austrės panašios akys ir juoda pelerina. 

— Matas Diurėjus. 

- Ko jūs norite? 

- Išsiaiškinti vieną dalyką. Man nepatinka, kai meluojama. 

- Pasakiau jums viską. Silvi Simoni gyveno pas mus tris mė- 
nesius. Jos mergaitės mirtis... 

— Mudu abu žinome, kad Manona nemirė. 

Tyla ragelyje. Girdėjosi, kaip Marilina kvėpuoja. Pavargusiu 
balsu ištarė: 

— Tai stebuklas, suprantate? 

— Tai nekeičia Silvi padaryto nusikaltimo esmės. 

— Aš čia ne tam, kad teisčiau. Ji man viską papasakojo. Tuo 
metu ji kovojo su... siaubingomis jėgomis. 

- Žinau visą tą istoriją. Jos versiją. 

— Manona buvo apsėsta. Netgi Silvi poelgį netiesiogiai išpro- 
vokavo velnias. Jas abi išgelbėjo Dievas! 

— Kai Manona atsigavo, kokia ji buvo? 

- Pasikeitusi. Nebebuvo jokių satanizmo ženklų. Tačiau rei- 
kėjo išlikti budriems. Ar prisimenate Jobo knygą? Šėtonas sako: 
„Klajojau po žemę.“* Velnias vis dar čia. Jis slankioja aplinkui. 

Dabar pagrindinis klausimas: 

— Kur šiandien yra Manona? 

- Ji gyvena Lozanoje. 

- Ne. Noriu pasakyti, kur ji yra dabar. 

- Jos ten nebėra? 

Ji neapsimetinėjo, tikrai nežinojo. Vėl aklavietė. Paklausiau 
kitų dalykų: 

- Jūs gerai pažinojote Manoną? 

- Kelis kartus buvau su ja susitikusi Lozanoje. Ji atsisakydavo 
vykti į Prancūziją. 

- Arji kur nors važiuodavo? Į kokį namą kaime? Pas draugus? 


*Jb 1, 7. 

— Manona nekeliavo. Ji visko bijojo. 

- Arji turėjo sužadėtinį? 

— Nežinau. 

Truputį patylėjau, nes paskutinis mano klausimas buvo žiaurus: 

— Ar manote, kad ji galėjo nužudyti savo motiną? 

- Jūs žinote, kas kaltininkas. Šėtonas. Jis grįžo atkeršyti. 

- Manonos rankomis? 

- Nežinau. Nieko nenoriu žinoti. Pats ieškokite. Pats sunaikin- 
kite Žvėrį, tūnantį sielų gelmėse. 

— Dar paskambinsiu. 

Pasukau užvedimo raktelį ir leidausi ieškoti miesto centro 
krypties, nes Manona gyveno centre. Po kelių minučių suvibravo 
mano mobilusis telefonas. Pažvelgiau į ekraną. Privatus Luko 
numeris. Nespėjau net pasakyti „alio“. 

- Turiu tave pamatyti. Skubiai. 

Susijaudinęs Lauros balsas. Pamaniau, kad nutiko blogiausia. 

- Kas atsitiko? Ar Lukas ne... 

- Ne. Jo būklė stabili. Noriu tau kai ką parodyti. 

- Sakyk. 

— Ne telefonu. Turiu su tavimi susitikti. Kur tu esi? 

— Aš ne Paryžiuje. 

— Kelintą valandą galėtum būti pas mane? 

Iš jos tono supratau, kad išsisukti nepavyks. Susimąsčiau. Ma- 
nona nepaliko jokių pėdsakų. Jos buto krata nieko neduos. Pasi- 

- Galiu būti pas tave vakare. 

- Laukiu. 

Dangus buvo ūkanotas. Nuvažiavau į centrinę stotį ir grąži- 
nau automobilį į nuomos punktą. TGV į Paryžių turėjo išvykti 
15 val. 20 min. Nusipirkau bilietą ir įlipau į pirmos klasės vagoną. 
Bijojau šios kelionės. Mane vėl apsės įkyrios mintys. Susiriečiau 
ant sėdynės ir sutelkiau dėmesį į Beltreino aiškinimus. Taip, Ma- 

nonos atgijimas buvo stebuklas, tačiau jos išgelbėtojas neturėjo 
nieko dieviška ir nieko velniška. Jis nešiojo akinius ir avėjo „Stan 
Smith“ batus. 

Vos pradėjau apie tai galvoti, užmigau. Kai pabudau, iki Pary- 
žiaus tebuvo likęs pusvalandis. Netrukus mane vėl užplūdo ne- 
rimas. Pagalvojus apie Manoną suskausdavo pilvą. Angelas ar 
demonas? Negalėjau likti nežinioje. Žūtbūt turėjau ją surasti. 


Liono stotis, 19 valanda 

Nuskubėjau į nuomos punktą ir išsirinkau įprastą man „Audi 
A3“. Kryptis - Šangarnjė gatvė, prie Venseno vartų. 

Buvo ne taip šalta, kaip Lozanoje, tačiau pylė kaip iš kibiro. 

Kai Laura atidarė duris, buvau priblokštas. Per aštuonias dienas 
ji numetė kelis kilogramus. Visas jos kūnas atrodė tarsi apdegin- 
tas, padengtas pelenų spalvos oda. 

— Ką tik paguldžiau mažyles. Užeik. 

Šviesaus medžio sienos, mažmožiai, knygos - viskas savo 
vietose. Ir tas pats vaško bei dezinfekcijos priemonių kvapas. 
Įsitaisiau ant sofos. Laura išvirė kavos. Įpylė drebančiomis ran- 
komis. Kol ėmiau puodelį, kažkur nuėjo. Grįžo į kambarį rankose 
laikydama didžiulį „Kraft popieriaus voką, kuriame, atrodo, 
buvo kažkokie daiktai. Padėjo voką ant žemo staliuko ir atsisėdo 
priešais mane. 

- Nusprendžiau parduoti namą Vernėjuje. 

— Galiu rūkyti? - paklausiau. 

— Ne. - Ji padėjo rankas ant staliuko. - Paklausyk manęs. Va- 
kar buvau ten nuvažiavusi. Sutvarkyti namo. Seniai norėjau tai 
padaryti, bet neužtekdavo drąsos, supranti? 

— Ar tikrai negaliu rūkyti? 

Ji nuvėrė mane piktu žvilgsniu. 

- Viską apžiūrėjau, nuo garažo iki palėpės. Štai ką radau pa- 
lėpėje. 

Ji sugriebė voką ir išvertė jo turinį. Ant stalo pabiro įvairūs 
daiktai: apverstas kryžius, kruvina mišių taurė, kažkuo rudu ir 
balkšvu išteptos ostijos, žvakės, juodos figūrėlės, primenančios 
Mažosios Azijos demonus. Visi satanistų kulto daiktai. Garsiai 
paklausiau: 

- Ką visa tai reiškia? 

— Puikiai Žinai. 

Pirštų galais paėmiau ostijas. Jos veikiausiai buvo ištepliotos 
išmatomis ir sperma. Na, o žvakės satanistų papročiu turėjo būti 
pagamintos iš žmogaus riebalų ir skirtos šventvagiškoms cere- 
monijoms. 

- Lukas tyrinėjo velnio fenomeną, - netvirtu balsu pasakiau. - 
Šie daikčiukai tikriausiai... 

- Liaukis. Palėpėje buvo kraujo pėdsakų. Ir dar kai ko. Lu- 
kas atlikinėjo apeigas. Jis masturbuodavosi ant ostijų. Jis kiš- 
davo į išeinamąją angą kryžių! Jis šaukdavosi velnio! Mūsų 
namuose! 

- Lukas tyrė satanistų bylas ir... 

Laura trinktelėjo rankomis per stalą. 

— Lukas užsiiminėjo satanizmu mėnesių mėnesiais. 

Neturėjau ką pasakyti. Tai buvo absurdiška. Lukas negalėjo 
daryti tokių siaubingų dalykų. Ar jis norėjo ką nors patikrinti? 
Ar jam kas nors darė įtaką? Gal tai dar vienas žingsnis, priežastis 
nusižudyti... 

Lėtai paklausiau: 

— Ką turėčiau daryti? 

— Pasiimk šitą mėšlą ir dink iš čia. 

Ji kalbėjo pagiežingu, pavargusiu balsu. Atbula ranka sušlaviau 
daiktus į voką. Juos liesdamas jutau tikrą pasibjaurėjimą. Lauros 
balsas skambėjo ryžtingai: 

- Taip ir turėjo nutikti. Tai ir tavo kaltė. 

— Ką nori pasakyti? 

- Jūsų religija. Tie reikšmingi pokalbiai. Visuomet manėte esą 
aukščiau už kitus. Aukščiau už gyvenimą. 

“Nieko neatsakydamas uždariau voką. Ji pravirko, bet kalbėjo 
toliau: 

- Ir tas nelemtas faro darbas... Visuomet jam buvo priedanga. 
Šį kartą reikia susitaikyti su tiesa. Lukas prarado sveiką protą. Ir 
gerai. - Ji papurtė galvą, juokdamasi pro ašaras. - Satanizmas... 

— Lukas buvo tikras krikščionis, tai nediskutuotina. Jis niekuo- 
met nebūtų praktikavęs tokių dalykų. 

Ji piktai nusišypsojo, paskui pro ašaras pasakė: 

- Pasistenk, Matai. Dviejų kraštutinumų teorija, ar nieko apie 
ją nesi girdėjęs? 

Jos akių baltymus vagojo mažos išsiplėtusios kraujagyslės. No- 
sis varvėjo, bet ji net nemėgino jos nusišluostyti. 

— Kai pasiekiamas kraštutinumas, priešybės susilieja. Būdamas 
mistiku, Lukas tapo satanistu. Juk principas žinomas, ar ne? - Ji 
šnirpštelėjo. - Visose religijose yra kraštutinumų, kurie galiausiai 
sugriauna esmines vertybes. 

Jos žodžiai mane nustebino. Nemaniau, kad ji gali mąstyti 
apie vadinamuosius misticizmo paribius. Ir vis dėlto ji buvo teisi. 
Pats buvau tyrinėjęs tokį vertybių perversmą katalikų religijoje. 
Nuostabus Hiusmanso tekstas apie Žilį de Rė, Joanos Arkietės 
bendražygį, aistringą mistiką, tapusį serijiniu žudiku. Hiusman- 
sas analizavo, kaip, pasiekus tam tikrą lygį, tampa svarbus vien 
kraštutinumas ir kaip apimtas tokio svaigulio žmogus gali pereiti 
per veidrodį. 

— Duok man laiko, - pamėginau dar kartą. - Surasiu paaiški- 
nimą... 

— Ne, - atsakė ji stodamasi. - Nebenoriu nieko girdėti apie 
bylą. Ir nebenoriu, kad lankytum jį ligoninėje. Jei, laimei, Lukas 
atsigaus, nebebus nė kalbos nei apie jūsų nesveiką religiją, nei 
apie faro darbą! 

Aš taip pat atsistojau, pasikišau voką po pažastimi ir nuėjau 
prie durų. 

- Tu man nepasakei, kaip jis jaučiasi. 

- Jokių pokyčių. 

Ji stabtelėjo ant slenksčio. Jos akys vėl buvo sausos. Dabar ji 
tiesiog degte degė pykčiu. 

— Gydytojai sako, kad tai gali trukti metų metus. Arba baigtis 
rytoj. - Ji nusišluostė rankas į sijoną. - Štai taip aš gyvenu! 

Beviltiškai ieškojau paguodos žodžių. Sumurmėjau kažką atsi- 
sveikindamas ir pradėjau lipti laiptais žemyn. 

Sustojau prie automobilio, lietus nesiliovė. Už valytuvo užkiš- 
tas perlenktas popieriaus lapas. Apsižvalgiau. Gatvė buvo tuščia. 
Paėmiau popierių. 


Susitikime Lenkų katalikų misijoje, 
Sent Onorė gatvė, 263 b. 22 valandą. 


Kelis kartus perskaičiau raštelį, iš lėto bandydamas susivok- 
ti. Susitikimas lenkų bažnyčioje. Spąstai? Atidžiai įsižiūrėjau į 
rašyseną. Storos ir plonos raidžių linijos taisyklingos, atrodo, 
parašytos tvirta ramia ranka. Nieko panašaus į mano velnio „Aš 
tavęs laukiau“ ir „Tik tu ir aš“. 

Buvo po aštuonių. Įsikišau lapą į kišenę ir įlipau į automobilį. 
Po pusvalandžio buvau savo bute. Jau savaitę nebuvau įkėlęs į jį 
kojos, tačiau nepajutau nė menkiausio palengvėjimo. Galvoje 
sukosi tas pats klausimas. Kas rašė? Pagalvojau apie Kazevjelį, 
apie Morazą. Trečias žudikas? 

Nusiprausiau po dušu, nusiskutau ir apsivilkau kostiumą. Kai 
rišausi kaklaraištį, į galvą šovė mintis. Iš niekur, tačiau viskas ėmė 
atrodyti akivaizdu. 

Pati Manona Simoni paskyrė šį susitikimą. 

Ji sužinojo, kur esu, sekė mane, galbūt jau Šveicarijoje, gal kitur. 
Dabar norėjo su manimi susitikti. Nors ši mintis buvo niekuo 
nepagrįsta, įsikibau jos. Ir mane užliejo keistas šilumos pojūtis. 
Nors košmaras vis didėjo, nors lavonų daugėjo, o įtarimai, krin- 
tantys ant merginos, neišsiskleidė, buvau nekantrus ir laimingas, 
kad galėsiu su ja susitikti. 

Pasiėmiau ginklą. Patikrinau, ar jis neužtaisytas (kaip reikia 
važiuojant automobiliu), ar nuleistas saugiklis. Prisisegiau dėklą 
prie diržo kairėje pusėje, rankeną pasukęs į dešinę, kaip įprastai, 
paskui susisagsčiau švarką. Užgesinau šviesą, pro langą pažiūrėjau 
į žibintų apšviestą gatvę. 

„Camel“ cigaretė, dūmų debesis prie stiklo. 

Visas virpėjau iš nekantrumo. 

Susitikti su Manona Simoni, dvidešimt dvejų metų, sugrįžusia 
iš limbų. 

Sent Onorė gatvėje prie 263 numerio buvo daugybė prabangių 
parduotuvių ir vyko kelio remonto darbai. Šioje sumaištyje lenkų 
bažnyčią ne taip jau ir lengva buvo pastebėti. Ji stovėjo Kambono 
gatvės kampe. 

Sustojau prie pėsčiųjų perėjos, išlipau ir nubėgau, stengda- 
masis aplenkti balas. Vėl pylė kaip iš kibiro. Užlipau bažnyčios 
laiptais ir nusipurčiau vandenį nuo drabužių. Pastatas tamsus 
ir nešvarus. Aplinkui prabangios spalvotos, žėrinčios vitrinos 
tarsi priekaištingai žvelgė į jį, dar labiau pabrėždamos, koks jis 
negražus. Priebažnytis panėšėjo į apdegusį peristilą, užtvertą 
išklypusių kolonų. Lietaus vanduo rinkosi tarp prastai aptašytų 
plokščių. 

Nors jau buvo vėlu, čia gyvenimas dar virė. Į nusikaltėlius pana- 
šūs vyriškiai kalbėjosi lenkiškai, rankas susikišę į kišenes, ant akių 
užsmauktomis kepurėmis. Be jokios abejonės, lenkai nelegalai, 
ieškantys nelegalaus darbo. Prieblandoje bolavo baltas vienuolės 
gobtuvas. Ji rūpestingai kabino skelbimukus vienoje vitrinoje. 

Pastūmiau medines duris. 

Perėjau prieangį ir atidariau dar vienas duris. 

Bažnyčia buvo apskritos formos. Ir juoda. Nava ir choras sudarė 
didžiulį ovalą, karojo ilgi šviestuvai iš kaltos geležies, spalvoto 
stiklo lempos skleidė blyškią gintarinę šviesą. Kelis kartus su- 
mirksėjau, kad akys apsiprastų su prieblanda. Daugybė įstrižai 
sustatytų suolų iki pat didžiojo altoriaus, į kurį vedė laiptukai, 
virš jo kabojo didžiulis kryžius. Kelios žvakės ir paveikslas, kurio 
negalėjau įžiūrėti. Dešinėje, apsidės gilumoje, mirguliavo rau- 
dona Švč. Sakramento lempelė. Viskas tarsi skendėjo migloje, 
bolavo neryškūs kontūrai, sklido smilkalų kvapas ir pūvančių 
gėlių smarvė. 

Įmerkiau pirštus į šventintą vandenį, persižegnojau ir žengiau 
kelis žingsnius į priekį. Šviestuvų apšviesti paveikslai, kabantys ant 
sienų. Šventieji, angelai, kankiniai. Jų veidai skendėjo prieblan- 
doje, bet žvakių šviesoje švytėjo blausaus aukso rėmai. Atrodė, 
kad jie rusena silpnoje ugnyje. Labai aukštai, po kupolu, silpnai 
mirguliavo vitražai. Į stiklą ir švino juosteles plakėsi lietus. Mane 
apėmė prie žemės lenkiantis drėgmės pojūtis. 

Nematyti nė vieno Žmogaus. 

Nė vieno tikinčiojo ant suolo, nė vieno maldininko prie alto- 
landa. Kaip ji galėtų atrodyti? Prisiminiau mažos mergaitės nuo- 
traukas. Labai šviesūs plaukai, blakstienų ir antakių neįžiūrėsi. Ar 
ji vis dar atrodė kaip ta mergaitė albinosė? Neįsivaizdavau. Tačiau 
iš jaudulio kraujas tvinkčiojo gyslose. 

Kairėje sugirgždėjo medis. 

pečius ir baltą pakaklinę. Kunigas. Priėjau arčiau. Ir sustojau, 
priblokštas atsivėrusio paveikslo tobulumo. 

Vyras klūpėjo, pečiai sulig klaupto kraštu, žilas pakaušis, galva 
nulenkta, tarsi lauktų, kol jį palies įšventinimo kardas. Aš žvelgiau 
ne tik į besimeldžiantį kunigą, bet, buvau tuo tikras, ir į kovotoją. 
Vieną iš tų lenkų kunigų kareivių, tolimų kryžiaus žygių karinių 
ordinų palikuonių. Tvirtas, tyras, atėjęs pas mus iš neatmenamų 
laikų. 

Kunigas persižegnojo ir atsistojęs pasuko centrinės navos link. 
Blankioje šviesoje pažvelgiau į jo veidą ir žingtelėjau atgal apstul- 
bęs. Aš jį pažinojau. 

Tai kunigas, kuris apsirengęs civiliniais drabužiais buvo pasi- 
rodęs mišiose už Luką. 

Vyras, kuriam Dudu perdavė juodą medinę plunksninę. 

Vyras, persižegnojęs atvirkščiai. 

Žengiau žingsnį, norėdamas pasislėpti, bet jis mane pastebėjo. 
Nedvejodamas pajudėjo manęs link. Tvirti žandikauliai derėjo 
prie atletiškų pečių, įspraustų į siaurą švarką. 

- Jūs atėjote. 

Balsas skambėjo aiškiai. Tikras dvasininko balsas. Be akcento. 

- Arjūs paskyrėte man susitikimą? - kvailai paklausiau. 

— O kas dar? 

Mąsčiau siaubingai lėtai. 

— Kas jūs? 

- Andžejus Zamorskis, apaštališkasis Vatikano nuncijus. Pa- 
skirtas kelioms šalims, Prancūzijai ir Lenkijai taip pat. Keistas 
likimas - būti kitos valstybės ambasadoriumi gimtojoje šalyje. 

Dabar jau išgirdau šiokį tokį akcentą. Tokį menką, kad buvo 
neaišku, ar įtakos turėjo gimtoji kalba, ar visos kitos kalbos, ku- 
riomis jis kalbėjo. Mostelėjau ranka į navą. 

— Kodėl norėjote su manimi susitikti? Kodėl čia? 

Prelatas nusišypsojo. Dabar galėjau gerai įsižiūrėti į jo veidą. 
Raumeningas, pražilusiais smilkiniais. Šviesios mėlynos akys. 
Tik nosis nederėjo prie visumos: daili, tiesi, beveik moteriška, 
netinkanti karinio instruktoriaus veidui. 

- Iš tiesų mes net nebuvome išsiskyrę. 

— Jūs mane sekate? 

— Nebūtina. Mes einame tuo pačiu keliu. 

- Aš jau nebeturiu kantrybės spėlioti. 

Jis nusisuko, priklaupė ant vieno kelio. Atsistojo ir parodė 
apšviestas šonines duris. 

- Eikite paskui mane. 

Sienos apkaltos šviesaus medžio lentelėmis. Zakristija buvo pa- 
naši į švedišką sauną. Kvepėjo pušimi ir smilkalais. Tačiau tuo 
panašumas ir baigėsi. Čia buvo nepaprastai šalta. 

— Duokite savo lietpaltį. Išdžiovinsime. 

Paklusau. 

— Arbatos, kavos? 

Zamorskis uždėjo lietpaltį ant nediduko elektrinio šildytuvo. 
Paėmė termosą, vikriai atsuko dangtelį. 

— Norėčiau kavos. 

- Turiu tik „Nescafė“. 

- Bus gerai. 

Jis įbėrė šaukštelį tirpios kavos į plastikinį puoduką, užpylė 
karštu vandeniu. 

— Cukraus? 

Papurčiau galvą ir atsargiai paėmiau puoduką iš jo rankų. 

- Galiu rūkyti? 

- Žinoma. 

Lenkas padėjo šalia manęs peleninę. Visos šios mandagybės, 
malonios dviejų nepažįstamų vyrų manieros žmogžudysčių ir 
apsėdimų fone atrodė siurrealistiškai. 

Užsidegiau „Camel“ cigaretę, atsisėdau ant kėdės. Vis dar jutau 
nusivylimą. Atėjo ne Manona, po vitražais nepasirodė paslaptinga 
moteris. Tačiau šis susitikimas, jutau, bus naudingas. 

Dvasininkas atsuko antrą kėdę, apžergęs ją atsisėdo ir sukry- 
žiavo rankas ant atlošo. Sužvilgėjo juodi rankogaliai. Jo elgesys 
atrodė tarsi surežisuotas iš anksto, atsipalaidavimas suvaidintas. 

— Jūs žinote, kas mane domina, ar ne? 

- Ne. 

— Tuomet jūs mažiau pasistūmėjęs, nei maniau. 

— Tai padėkite man. Kas jūs? Ko ieškote? 

— Ar raidės K.U.K. jums ką nors sako? 

— Nieko konkretaus. 

- Tai katalikų intelektualų būrelis, įkurtas Krokuvoje po Antro- 
jo pasaulinio karo. Jonas Paulius II, tuomet dar Karolis Voityla, 
priklausė šiam klubui. „Solidarumo“ epochos metais jo nariai 
išties prisidėjo prie pokyčių. Bent jau tiek pat, kiek Valensa ir jo 
gauja. 

- Jūs jam priklausote? 

— Vadovatju specifiniam jo padaliniui, įkurtam septintajame 
dešimtmetyje. Operacijų padaliniui. 

- Sakėte man, kad esate Vatikano nuncijus. 

- Einu ir diplomatines pareigas. Jos leidžia man keliauti ir, 
tarkime, turtinti mūsų tinklą. 

Kas bus toliau, nuspėjau. Dar viena religinė organizacija, besi- 
dominti tamsybių žmonėmis ir jų nusikaltimais. Tačiau, be jokios 
abejonės, naudojanti daug kovingesnius būdus nei teoretikas van 
Diterlingas. Dvasininkijos farai. 

— Jus domina byla, kurią tiriu? 

— Taip, mes susidomėję stebime jos eigą. Nors esate policinin- 
kas, pripratęs prie itin žemiškų dalykų, įrodėte, kad esate labai 
nuovokus. 

— Aš katalikas. 

- Tas ir yra. O galėjote turėti išankstinių nusistatymų, būdingų 
jūsų amžiaus žmonėms. Spręsti pasiremdamas vien psichiatrų 
išvadomis ir aiškinti apsėdimus psichinėmis ligomis. Šis neva 
šiuolaikiškas požiūris neigia problemos esmę. Priešas čia. Smur- 
taujantis, visur esantis, amžinas. Jei kalbame apie velnią, nei 
šiuolaikiškumas, nei evoliucija neturi reikšmės. Žvėris buvo iš pat 
pradžių ir bus čia viskam baigiantis, patikėkite. Mes tik stengiamės 
priversti jį atsitraukti. 

Galvoje sukosi žodžiai, prieš akis kilo vaizdiniai: šventojo Jono 
pranašystės ir jo Apokalipsė, knibždantis pragaras, atsiveriantis 
Paskutinio teismo dieną, egzorcistai apsėstų vaikų galvūgaliuose, 
kovojantys, mano a mano“, su demonais, Brazilijoje, Afrikoje... 
Ne savo noru patekau į požemių kryžiaus žygį. Atšoviau, steng- 
damasis atrodyti atsipalaidavęs: 

— Negalėčiau teigti, kad man daug padėjote. 

— Yra kelių, kuriuos reikia nueiti vienam. Kiekvienas žingsnis 
yra siekiamo tikslo dalis. 

— Gal tai būtų galėję išgelbėti kelis žmones. 

— Negalvokite taip. Mes žinome daugiau už jus, tai tiesa. Tačiau 
ne už „jį . Neįmanoma numatyti, kur ir kada jis smogs. 

Man jau buvo gana tų šnekų apie velnią, kaip realų ir visagalį 
veikėją. Ėjau tiesiai prie esmės: | 

- Jei žinote, ką žinau aš, ko jums reikia? 

- Visų pirma mes tiksliai nežinome, kiek toli esate pasistūmėjęs. 
Be to, jūs atlikote tyrimą vietose, kurios mums neprieinamos. 


* Vienas prieš vieną. (Isp.) 

Van Diterlingas ir jo archyvai. Šios dvi grupės, matyt, buvo 
priešininkės. Zamorskis nežinojo nieko ar beveik nieko apie Agos- 
tiną Džedą. Gal man pasiseks du kartus „parduoti“ savo bylą ir 
dirbti dviem organizacijoms, tarsi Goldonio dviejų ponų tarnui. 
Dėdamasis apgailestaująs, lenkas patvirtino: 

— Mes dirbame išties ne taip darniai, kaip turėtume. Ypač de- 
monologijos srityje. Vatikano italai mano, kad tai tik jų sritis, ir 
atsisako bendradarbiauti. 

Man buvo visai nesunku įsivaizduoti, kaip šios dvi grupuotės 
konkuruoja tarpusavyje. Van Diterlingas turėjo savo bandomąjį 
triušį - Agostiną. Zamorskis, matyt, vedė savo bylas. 

- Jei norite informacijos, kurią turiu, - tariau, - pasiūlykite ką 
nors mainais. 

Kunigas atsistojo. Šaltas it plienas žvilgsnis tarsi sakė: „Elkitės 
atsargiau.“ Tačiau jis prabilo ramiu balsu: 

— Jums nepaprastai pasisekė, kad dar esate gyvas, Matai. Ir 
sveiko proto. Pats to nežinodamas, tiriate bylą pačiame tikro 
karo įkarštyje. 

— Norite pasakyti „vidinio karo, tarp skirtingų religinių grupių? 

— Ne. Mūsų tarpusavio priešiškumas tėra epifenomenas. Kalbu 
apie tikrą konfliktą, priešinantį Bažnyčią ir galingą satanistų sektą. 
Kalbu apie neišvengiamą pavojų, gresiantį mums visiems. Mums, 
Dievo kariams, taip pat viso pasaulio krikščionims. 

Nebuvau tikras, kad suprantu, ką jis sako. 

- Tamsybių žmonės? 

Zamorskis žengtelėjo kelis žingsnius, susidėjęs rankas už nu- 
garos. 

— Ne. Tamsybių žmonės yra veikiau kovos taikinys. 

— Nesuprantu. 

Nuncijus priėjo prie rašymo lentos ant suklypusio konferencijų 
stovo, stovinčio už piupitrų, ant kurių buvo sukrautos partitūros. . 
Pasiėmė žymeklį. 

- Arjums žinomas šis ženklas? 

Jis nubrėžė apskritimą, perbraukė jį išilgai, paskui nupiešė ke- 
lis grandinės žiedus. Kazevjelio tatuiruotė ir Morazo žiedas. Šis 
ženklas buvo satanistų sektos simbolis. 

— Esu matęs jį du kartus. 

- Kur? 

— Vieną ištatuiruotą ant vyro kūno. Kitą išgraviruotą ant kito 
vyro žiedo. 

— Kiek Žinau, abu jie mirę. 

- Jei turite atsakymus, kodėl klausiate? 

Zamorskis nusišypsojo ir užspaudė ant žymeklio dangtelį. 

— Patrikas Kazevjelis. Rišaras Morazas. Pirmasis žuvo nukritęs 
nuo laiptų Vatikane spalio 31 dieną. Antrasis - prie gydytojo 
Biušolco namų Lurdo apylinkėse kitą dieną. Jei norite, kad susi- 
tartume, turite būti atviras. 

- Kas kalbėjo apie susitarimą? 

Jis paplekšnojo per lentą. 

— Ar nenorite sužinoti, ką reiškia šis piešinys? 

- Jei reikės, pats sužinosiu. 

- Žinoma. Bet mes galim jums padėti laimėti laiko. 

Dvasininkas kantriai ir rimtai vaikštinėjo po kambarį. Man jau 
buvo per akis tų vingrybių. 

— Kaip vadinasi sekta? 

— Pavergtieji. Jie laiko save demono vergais. Todėl ir simbolis - 
geležinis antkaklis. Jie taip pat vadinami raštininkais. Satanistų 
sektos - mano specializacija. Mano tikrasis darbas yra ieškoti 
šių sektų visame pasaulyje. Iš visų tų, kurias stebėjau ar tyriau, 
Pavergtųjų sekta pati aršiausia, pati pavojingiausia. Iš tiesų. 

- Koks jų kultas? 

Zamorskis plačiai skėstelėjo rankomis, vadinasi, turėjo daug 
ką pasakyti. 

— Daugeliui satanistų sektų velnias tėra pretekstas ištvirkauti, 
vartoti narkotikus, užsiimti daugiau ar mažiau neleistina veikla. 
Kartais jie perlenkia lazdą, ir tada apie jų nusikaltimus galima 
skaityti laikraščiuose. Žmogžudystės, aukojimai, postūmiai į 
savižudybę... Tačiau, mano nuomone, iš esmės šios grupuotės 
nepavojingos ir dažniausiai apsiriboja kapinių išniekinimu. 
Tiesiog tam tikra nusikalstamumo rūšis. Nieko bendra su trans- 
cendencija, antgamtinėmis jėgomis. O kai šie iškrypėliai bando 
susisiekti su savo „šeimininku“, jų ceremonijos atrodo veikiau 
juokingos. 

- Įtariu, kad pavergtieji šiai kategorijai nepriklauso. 

- Visiškai ne. Jie yra tikri satanistai, gyvenantys blogyje ir dėl 
blogio. Jų gyvenimas asketiškas, nepriekaištingas, jie reiklūs patys 
sau. Žudikai, budeliai, prievartautojai. Jie viską daro vadovauda- 
miesi šaltu protu, tvarkingai, tiksliai. Jie panašūs į mūsų vienuo- 
lius. Jie galingi, jų daug ir jie tarsi nematomi. Nėra nė kalbos, 
kad jie užsiiminėtų seksu po bažnyčios altoriais ar bučiuotų ožio 
užpakalį. Jie tikri nusikaltėliai, kuriems transcendencija yra blogis 
ir destrukcija. Jų komunija - žmogžudystės, kančia, iškrypimas. 
Be to, jie siaubingai vieningi. Juos vienija slaptas tikslas. 

Prisidegiau dar vieną cigaretę, kad būtų jaukiau šiame inty- 
miame pragare. 

— Koks? 

— Surinkti velnio įsakymus. Kai pavergtieji nežudo, jie ieško 
šėtono žodžio. | 

Zamorskis giliai įkvėpė. Jis vis dar vaikštinėjo po kambarį. 
Kariškos išvaizdos, tikras generolas mūšio lauke. Kalbėjo toliau: 

— Matote, satanistų dogmai trūksta esminio dalyko: jie neturi 
šventraščio. Jokio teksto. Jei peržvelgtume satanizmo istoriją, ap- 
tiktume daugybę juodųjų biblijų, tomų apie demonologiją, burtų 
knygų, liudijimų. Tačiau nė vieno veikalo, kuriame būtų užrašytas 

velnio žodis „šventąja“ šio žodžio reikšme. Nors ir kalbama prie- 
šingai, velnias nėra šnekus. 

Staiga prisiminiau Lurdo kunigą nudėvėta sutana. „Jie neturi 
knygos, suprantate?“ Tas fanatikas kalbėjo apie pavergtuosius. 
Paklausiau: 

— Kur tas žodis? Kur jis užrašytas? 

Nuncijus gudriai žvilgtelėjo į mane. 

— Jūs užduodate man šį klausimą? - Jis skėstelėjo rankomis. — 
Juk mes kalbame apie jūsų bylos esmę! 

Turėjau apie tai pagalvoti. Tamsybių žmonės. Vienintelės bū- 
tybės pasaulyje, komos metu turėjusios tiesioginį sąlytį su velniu. 

- Pavergtieji ieško tamsybių žmonių? 

— Tai jų paieškų esmė. Jų manymu, velnio išgelbėtieji žino tą 
žodį. Žodžius, kuriuos jie turi įrašyti savo knygoje. Todėl jie dar 
vadinami „raštininkais“. Jie rašo diktuojami velnio. 

— Manau, kad jiems svarbiausia užrašyti limbų priesaiką? 

Zamorskis patvirtino: 

- Jų veiklos tikslas būtent šis - iššifruoti priesaiką. Žodžius, 
kuriais galima prisišaukti šėtoną ir sudaryti su juo sandėrį. 

— Kazevjelis ir Morazas priklausė prie šios sektos? 

- Seniai. 

— Norite pasakyti, prieš Manonos mirtį? 

- Žinoma. Juk tai jie tvirkino mergaitę. Paveikė ją, liepė at- 
likinėti satanistų ritualus. Mes nežinome, ko iš tiesų jie siekė. 
Tikriausiai norėjo sukurti kažkokią iškrypusią būtybę, kuri būtų 
patraukusi paties šėtono dėmesį. 

— Kada jie sužinojo, kad Manona gyva? 

- Kai buvo nužudyta Silvi Simoni. 

- Ar žinote, iš kur jie sužinojo? 

- Jiems pasakė Stefanas Sarazenas. 

Loštelėjau apstulbęs, kai išgirdau žandaro vardą. 

— Kodėl jis? Kodėl jam reikėjo juos perspėti? 

Nuncijus vos nenusišypsojo. 

- Jis buvo jų bendrininkas. Stefanas Sarazenas, kai dar buvo 
vardu Tomas Longini, taip pat priklausė prie pavergtųjų. Jis kartu 
su anais dviem vedė mergaitę iš kelio. 

Dar viena laiku nesuvokta tiesa. Visą laiką jaučiau, kad tie trys 
vyrai bendrininkai, tik negalėjau įrodyti. Garsioji trisdešimties 
procentų aksioma... Morazas, Kazevjelis, Longini - visi trys ne- 
tiesiogiai atsakingi už Manonos mirtį. Tačiau skepticizmo man 
dar buvo likę. 

— 1988 metais, - pasakiau, - Tomui Longini buvo trylika. Jis 
buvo mokinys. Morazas buvo laikrodininkas. Kazevjelis - vagis. 
Kaip jie galėjo susipažinti? 

- Jūs nepakankamai ištyrėte jų praeitį. Rišaras Morazas buvo 
ne tik laikrodininkas. Jis buvo kolekcionierius, be to, supirkdavo 
vogtus daiktus. Taip susipažino su Kazevjeliu, kuris vogtus daiktus 
jam ir pardavinėjo. 

— O Tomas? 

- Tomas buvo iškrypėlis. Nakčia įsliūkinti pas žmones - štai 
kas jį jaudindavo. Jis stebėdavo juos. Ar nukniaukdavo kokių 
mažmožių. Taip ir susipažino su Morazu. Pardavinėjo jam pa- 
vogtus niekučius. 

Morazas, Kazevielis, Longini. Trys nakties paukščiai, kuriuos 
siejo vagystės ir naktiniai įsibrovimai. Vėliau jie surado kitą bend- 
rą įkvėpimo šaltinį - velnio kultą. 

Įsivaizdavau, kas dėjosi toliau. Bėgant mėnesiams Tomas Lon- 
gini veikiausiai prisirišo prie Manonos ir nebenorėjo toliau taip su 
ja elgtis. Jis išsigando. Papasakojo savo tėvams, paskui psichiatrui, 
Ali Azunui. Tik neprisipažino visos tiesos. Kalbėjo aliuzijomis. 
Tačiau esmė buvo ta, kad jis norėjo užkirsti kelią Manonos tvirki- 
nimui. Tai, kas prasidėjo kaip iškrypėliškas žaidimas, tapo pavo- 
jinga. Manona pradėjo elgtis kaip apsėsta. O jos motina, visiškai 
praradusi savitvardą, ketino ją nužudyti. 

- Jei gerai suprantu, - tariau, - šie trys bendrininkai tik šią 
vasarą sužinojo, kad Manona gyva. Tuomet jie pagalvojo, kad 
ji gali būti tamsybių žmogus. Būtybė, kurią vaikystėje išgelbėjo 
velnias. Taigi ji jiems buvo labai labai reikalinga. 

- Tikrai taip. Tačiau tuo metu Manona dingo. Arba ji pajuto tų 
fanatikų grėsmę, arba bijojo motinos žudiko. 

Man krito į akis viena detalė. Zamorskis nesakė, kad kalta Ma- 
nona. Ir man palengvėjo - nežinau kodėl, negalėjau to paaiškinti. 
Nebenorėjau, kad Manona būtų kalta... 

Dėl viso kito mano paties surinkti duomenys sutapo su tuo, ką 
sakė Zamorskis. Trijulė, kaip ir aš, ieškojo Manonos. Morazas ir 
Kazevjelis nusprendė manimi atsikratyti, kad nerasčiau jos anks- 
čiau už juos. Longini, dabar jau Sarazenas, priešingai, nusprendė 
bendradarbiauti. Kodėl? Ar jis ketino mane nužudyti paskui, kai 
būčiau atlikęs savo darbą? Ar norėjo pasinaudoti manimi, kad 
rastų daugiau tamsybių žmonių? 

Dabar - esminis dalykas. Ar Zamorskis žinojo, kur slepiasi 
Manona? Klausimas buvo ant liežuvio, tačiau iš pradžių norėjau 
išbandyti savo galimą partnerį: 

— Kodėl man visa tai papasakojote? 

- Jau sakiau, mane domina jūsų informacija. 

— Atrodo, kad žinote kur kas daugiau už mane. 

— Apie Simoni bylą. Tačiau šioje byloje yra ir kitų dalykų. 

— Agostina Džeda? 

- Pavyzdžiui. Mes žinome, kad apklausėte ją Malaspinoje. 
Mums reikėtų raštiškos šios apklausos versijos. 

- Taigi van Diterlingas su jumis nebendradarbiauja? 

— Mūsų požiūriai skirtingi, kartoju. Jis jus priėmė Romos ku- 
rijoje. Apaštališkoje Vatikano bibliotekoje jis saugo nepaprastai 
svarbius archyvus. Dokumentus, kuriuos jūs galėjote peržiūrėti. 

Kardinolas man nieko nedavė, tačiau aš nusprendžiau ble- 
fuoti: 

- Tiesa, turiu tekstų, kurie galėtų praturtinti jūsų bylas. O jūs? 
Ką galite man pasiūlyti? Pasakojimo apie pavergtuosius neužten- 
ka. Anksčiau ar vėliau pats būčiau iki jų prisikapstęs. 

- Tai nemokama mūsų susitarimo dalis. Kad būtų galima jus 
įtikinti, jog mes dirbame rimtai. 

— Turite ką kita pasiūlyti mainais? 

— Tikrai neatsisakysite. 

- Ko? 

— Manona Simoni. 

- Jūs žinote, kur ji? 

— Iš tiesų, mes ją dabar saugome. 

Man užėmė kvapą, bet pavyko išspausti: 

— Kur? 

Zamorskis paėmė mano lietpaltį ir metė jį man. 

— Nebijote skristi lėktuvu? 

Nakties vidurys. Buržė oro uostas visada panašus į muziejų po 
atviru dangumi. Toks dabar iš esmės ir buvo. Aeronautikos Luvras, 
kurio skulptūros - koviniai lėktuvai „Mirage“, boingai, raketos 
„Ariane“. Lietui lyjant tamsoje buvo galima nuspėti, jog po bre- 
zentu stovi lėktuvai, įžvelgti skraidančių mašinų angarus, bliz- 
gančius orlaivių korpusus ir sparnus su nutapytomis vėliavomis... 

Juodas Andžejaus Zamorskio „Mercedesas“ važiavo šlapiu taku. 
Nenustojau gėrėtis jo prabanga: tamsinti stiklai, odinės sėdynės, 
apmuštos lubos, durelės, puoštos rožinio atspalvio medžiu. 

— Mano mažoji šalis turi galimybių, - pakomentavo Vatikano 
emisaras. - Man skiriamos lėšos, būtinos, kai esi nesvetingoje 
žemėje. 

— Prancūzija nesvetinga žemė? 


479 


- Čia atvykau tik trumpam. Lipkime. Atvykome. 

Automobilis sustojo prie pastato, kurio pirmas aukštas buvo 
apšviestas. Pasiėmiau iš bagažinės kelioninį krepšį. Zamorskis 
neprieštaravo, kad užsuktume į mano butą pasiimti kelių daiktų 
ir, svarbiausia, garsiuosius bylos duomenis. 

Pastato viduje du lakūnai žiūrinėjo skrydžio planą, į asmens 
sargybinius panašūs stiuardai pasiūlė mums šampano, kavos ir 
užkandžių. Pirmą valandą nakties jie stengėsi atrodyti gaivūs tarsi 
šviežios gėlės. 

Ant tuščio pakilimo tako, šviesomis skrosdamas tamsą, ma- 
nevravo „Falcon 50EX“. Stovėdamas prie lango mąsčiau. Prelatas 
vidury nakties gali sau leisti išsinuomoti privatų reaktyvinį lėk- 
tuvą: Zamorskis tikrai nebuvo paprastas dvasininkas. Tačiau aš 
jau niekuo nebesistebėjau. Leidausi nešamas pavėjui, užliūliuo- 
tas nerealybės jausmo. Stebėjau, kaip ant šlapio tako atsispindi 
šviesos. 

— Eime. Pilotas nekantrauja. 

— O muitinė? 

— Diplomatinis pasas, brangusis. 

— Kur mes vykstame? 

— Paaiškinsiu lėktuve. 

Nesąmoningai paprieštaravau: 

-— Nekelsiu kojos į lėktuvą tol, kol nepasakysite, kur skrendame.. 

Lenkas paėmė mano krepšį. 

- Skrendame į Krokuvą. Ten paslėpta Manona. Vienuolyne. 
Labai saugioje vietoje. 

Nusekiau paskui šventiką pakilimo taku. Jo juodas kostiumas 
žvilgėjo taip pat, kaip šlapias asfaltas. Pažvelgiau į kietai suspaus- 
tą kumštį, laikantį mano krepšį, ir tariau sau, kad automatinis 
ginklas tikrai tiktų tokiai rankai. Tada pagalvojau ir apie savo 
„Glocką“, prisegtą prie diržo. Šis slaptas skrydis turėjo vieną pri- 
valumą - niekas manęs neapieškojo. 

„Falcono“ viduje buvo šešios odinės sėdynės su ranktūriais ir 
lakuoto raudonmedžio staliukai. Mažytės lubų lemputės spindėjo 
tarsi aukso kruopelytės. Mūsų laukė vaisiai, aukščiausios rūšies 
šampanas kibirėliuose su ledukais. Šešios sėdynės, šešios privi- 
legijos virš debesų. 

— Sėskitės, kur norite. 

Išsirinkau pirmą sėdynę iš kairės. Du nuo lenkų bažnyčios mus 
lydėję kunigai įsitaisė už manęs. Du kolosai, kurie į dvasininkus 
buvo panašūs tik baltomis pakaklinėmis ir kurie man dar ne- 
pratarė nė žodžio. Zamorskis atsisėdo priešais mane ir užsisegė 
saugos diržą. Tas brakštelėjimas buvo tarsi signalas - netrukus 
suriaumojo lėktuvo varikliai. 

Lėktuvas pakilo. Vis ta pati iliuzinė, nereali atmosfera. Žiūrėjau 
pro langelį į pirmuosius debesis. Iš sidabrinių debesų išnyrantis 
dangus buvo tamsiai mėlynas. Veidrodis be rėmų ir ribų, per 
kurį mes labai lengvai skridome. Tai jau buvo ne naktis. Tai buvo 
išvirkščioji pasaulio pusė. 

- Ko nors išgersite? 

Zamorskio ranka jau buvo ledo pilname kibirėlyje. Atsisakiau 
rankos mostu. Labiausiai norėjau rūkyti. Jis vėl atspėjo mano 
mintis. 

- Galite rūkyti. Tai privačių skrydžių privalumas - jautiesi 
tarsi namuose. 

Prisidegiau „Camel“ cigaretę, jausdamas, kaip vėl didėja nepa- 
sitikėjimas. Kas iš tiesų yra šitas prelatas, besidangstantis rafinuo- 
tomis manieromis? Gal vėl patekau į spąstus, kurių jaukas vardu 
Manona. Išpūčiau dūmą ir griežtai pasakiau: 

- Papasakokite man apie Manoną. 

- Ką norite sužinoti? 

— Kaip apie ją sužinojote? 

- Labai paprastai. Pranešė parapijos klebonas, tėvas Mario- 
tas. Po mėginimo ją nužudyti 1988 metais jis viską papasakojo 

Bezansono kunigui egzorcistui. Informacija pasiekė ir mus. Mūsų 
tinklai labai gerai veikia. 

- Ar tuo metu žinojote, kad ji liko gyva? 

- Šiek tiek pasiaiškinome ir sužinojome. Nuo to laiko neišlei- 
dome jos iš akių. 

— Manėte, kad ji velnio apsėsta? 

- Tarkime, buvo tokia prielaida. 

— Kodėl? 

— Surinkome duomenų apie jos elgesį iki nužudymo. Buvo ir 
kitų įtariamųjų: Kazevjelis, Morazas, Longini. Jie jau buvo mūsų 
sąrašuose. Viskas kvepėjo satanizmu. 

- O vėliau? 

Zamorskis gūžtelėjo pečiais. 

— Mergaitė augo, nebuvo jokių neaiškių istorijų, jokių nukrypi- 
mų nuo normos. Jokio ženklo, kad ją būtų apsėdęs velnias. 

- Ją stebėjo psichologai. 

- Tai neturi nieko bendra su velniu. Ji tiesiog buvo traumuota. 
Ir tai juk suprantama. 

Nebeturėjau laiko kalbėti užuominomis. 

— Arjūs manote, kad ji nužudė savo motiną? 

— Ne. 

— Kodėl? 

- Ji vienuolyne jau tris mėnesius. Ji nekalta. Jokia moteris ne-- 
galėtų taip apsimetinėti. Ji tikras... šviesos šaltinis. 

Agostina Džeda taip pat buvo šviesos šaltinis. Kad galiausiai 
taptų monstru. Tačiau aš norėjau tikėti Zamorskiu. 

— Taigi, pasak jūsų, ji komos metu nepatyrė negatyvios NMP? 

- Manona nieko apie tai neprisimena. Šiaip ar taip, kad ir ką ji 
būtų išgyvenusi komos būklės, tai nedaro jokios įtakos dabartinei 
jos asmenybei. 

Linktelėjau galvą, tačiau susimąsčiau apie tai, kaip Katanijoje 
buvau perspėtas dėl Agostinos. Apie van Diterlingo perspėjimus. 

Apie tai, kas parašyta Romos mišiole: „Nesuskaičiuojamos yra 
velnio gudrybės ir klastos, kad apgautų žmones...“ Kuo tikėti, kai 
toks kontekstas? 

Perėjau prie bendrų dalykų: 

— Ar pridėjęs ranką prie širdies teigsite, kad tamsybių žmonės 
egzistuoja? Kalbu apie žudikus, kurie veikia apsėsti šėtono. 

— Negatyvi patirtis egzistuoja. Ir ji gali traumuoti. 

— Taip traumuoti, kad tokią traumą patyręs žmogus taptų agre- 
syvus, žudytų žmones? 

— Kai kuriais atvejais taip. 

- Oarjūs tikite, kad viso to pagrindas - velnias? Noriu pasakyti, 
tikra negatyvi esybė? Gundanti žmones? 

Zamorskis nusišypsojo. Šviesos salone buvo prigesintos. Švel- 
niai blizgėjo lubų lempučių apšviestos odinės sėdynės. Retkar- 
čiais sublykčiodavo švieselės ant lėktuvo sparnų, perskrosda- 
mos debesis, nušviesdamos langeliuose atsispindinčius mūsų 
profilius. 

— Mes tiriame šį reiškinį metų metus. Palaukite, kol nuskrisime 
į Krokuvą, geriau suprasite mūsų poziciją. 

— Tuomet pakalbėkime apie specifinius atvejus. Ar Agostina 
Džeda tikrai apsėsta? 

- Pasak van Diterlingo, be jokios abejonės. Ir pagal mano tu- 
rimą informaciją viskas sutampa. 

— Raimas Rihymekis. Šis vardas jums ką nors sako? 

- Žinoma. 

—- Tamsybių žmogus? 

- Jis išgyveno negatyvią patirtį, tai tiesa. Raimas atsivėrė psichiat- 
rui. Papasakojo apie savo viziją. Tai jį pavertė žudymo mašina. 

- Taigi Agostina ir Raimas yra kalti dėl žmogžudysčių, kuriomis 
yra kaltinami? 

- Matai, jūs pernelyg skubate. Dar kartą sakau, palaukite, kol 
nuskrisime į Krokuvą. Mes... 

- Ar tie išgelbėtieji - žudikai, taip ar ne? Ar jie galėjo naudoti 
rūgštis, vabzdžius, įkišti kerpės į krūtinės ląstą, veikti lygiai tokiu 
pačiu būdu, nors juos skiria tūkstančiai kilometrų? 

Zamorskis laikė rankoje taurę šampano, į viršų kilo burbuliu- 
kai. Jis gurkštelėjo ir atsakė: 

— Metams bėgant mūsų organizacija susidarė savo nuomonę. 

— Kokią? 

- Be negatyvios patirties, galėtų būti dar vienas faktorius. Ypa- 
tingos aplinkybės. 

— Klausau jūsų. 

- Žmogus iš pašalies, kuris susisiektų su tais žudikais... neva 
susidūrusiais su velniu. Ir jiems padėtų. 

Zamorskio hipotezė sutapo su tuo, apie ką mąsčiau iš pat pra- 
džių, bet nesigilinau į šias mintis. Tamsybių žmonių bendrininkas. 
Gyvas įkvėpėjas. Tas, kuris žievėje išraižė: AŠ GLOBOJU TAMSYBIŲ 
ŽMONĖS... 

- Žudyti tokiu būdu jiems galėjo padėti kažkoks žmogus? 

— Ar bent jau nurodyti tokį būdą. 

- Žmogus, kuris laikytų save velniu? 

- Taip, kuris manytų, kad veikia velnio vardu. 

— Ar turite įrodymų, galinčių patvirtinti šią hipotezę? 

- Tik sutapimai. Pirmiausia žudymo būdas. Niekados anksčiau 
tamsybių žmonės netaikė tokio metodo. Galima įsivaizduoti, kad. 
dabar kas nors slapta jiems tarsi diktuoja, kaip žudyti. 

Van Diterlingas kalbėjo apie „pasikeitimą, apie pranašystę, 
kurią reikia iššifruoti iš besikartojančių ritualinių žudynių. Faro 
instinktas man kuždėjo, kad Zamorskio versija aiškesnė: trečio 
asmens, šešėlių žmogaus, dalyvavimas. 

Zamorskis kalbėjo toliau: 

— Be to, žmogžudysčių daugėja. Bėgant amžiams tamsybių 
žmonių pasitaikydavo labai retai. O dabar staiga turime tris pa- 
vyzdžius per ketverius metus: 1999, 2000, 2002... Ir, be abejonės, 

yra ir kitų. Kodėl toks pagausėjimas? Galbūt kažkoks žmogus 
pasistengė jiems padėti. Nusikaltėlis, kuris nebūtų žudikas tie- 
siogine šio žodžio reikšme, bet įkvėptų traumuotus žmones 
taip žudyti. Tarsi koks velnio pasiuntinys, kuris pastūmėtų juos 
veikti. 

Iki šiol tvirto pagrindo neturėjusios mano hipotezės nuncijaus 
lūpose įgavo konkretumo. Šis naktinis skrydis šildė man širdį 
džiaugsmo ugnimi. Buvo pats laikas išsiaiškinti mįslingus dalykus, 
susijusius tiesiogiai su pačiu Zamorskiu. 

- Prieš penkiolika dienų mačiau jus Šv. Bernadetos koplyčioje. 
Buvo aukojamos mišios už komos ištiktą farą. 

— Luką Subeira. Gerai jį pažįstu. Jis tyrė tą pačią bylą, kaip ir 
jūs. Tikriau tariant, jūs tiriate tą pačią bylą, kaip ir jis. 

- Jis bandė nusižudyti. Ar žinote kodėl? 

- Lukas buvo pernelyg įaudrintas. Nerviškai išsekęs. Dėl to ši 
byla kalta. 

- Ir viskas? 

- Tiriant šią bylą reikia būti pasiruošusiam peržengti tam tikras 
ribas. Pasiekti vadinamuosius paribius. O svarbiausia - pajėgti 
iš ten sugrįžti! Lukas, nors ir labai aistringai tyrė bylą, nebuvo 
pakankamai stiprus. 

Nieko neatsakiau. Susimąsčiau apie satanistų daiktus, kuriuos 
rado Laura. Ar Lukas peržengė raudoną liniją? Vėl pagalvojau apie 
Zamorskį ir jo pokalbį su Dudu koplyčioje. Pasakiau jam apie tą 
dėžutę, kurią Dudu jam perdavė. Tamsaus medžio plunksninę. 

- Luko bylos duomenys, - atsakė lenkas. - Visi įrašyti į atmin- 
tukus. Lukas buvo mane įspėjęs. Jei iškiltų problemų, jo padėjėjas 
turėtų man perduoti dokumentus. Tam tikra prasme mes buvome 
partneriai. 

- Pasak Dudu, jūsų slaptažodis buvo: „Radau įėjimą.“ Kokia 
šio sakinio prasmė? 

- Lukas tarsi apsėstas domėjosi NMP, Bedugnė, šulinys, ertmė... 

- Jis tą patį pasakė savo žmonai prieš žudydamasis. Jūsų nuo- 
mone, kodėl? 

— Dėl tos pačios priežasties. Lukas gyveno tik dėl to tunelio. 
Tai buvo jo idėe fixe. O tos durys, tas garšusis „įėjimas“, jam buvo 
neprieinama. Manau, ši savižudybė iš esmės yra pripažinimas, 
jog jam nepavyko. 

Zamorskis klydo. Lukas žudėsi ne vien iš nevilties. Beje, nega- 
lima sakyti, kad jam nepavyko. Jis pasistūmėjo toliau už mane, 
buvau tuo įsitikinęs. Pernelyg toli? 

- Per mišias Šv. Bernadetos koplyčioje jūs persižegnojote 
atvirkščiai. 

— Tik iš atsargumo, - nusišypsojo nuncijus. - Atvirkščias kry- 
žiaus ženklas turėjo mane apsaugoti nuo šėtoniškų dalykų, esančių 
dėžutėje. Blogį reikia gydyti blogiu, suprantate? 

- Ne. 

- Nesvarbu. Smulkmena. 

- Netrukus būsime vietoje. 

Pajutau, kaip spaudžia smilkinius. Lėktuvas pradėjo leistis. 
Nepalikau Zamorskio ramybėje: 

- Lenkų bažnyčioje sakėte man, kad jūsų sritis yra pavergtieji. 
Koks jų vaidmuo tamsybių žmonių byloje? 

- Jau sakiau. Pavergtieji jų ieško, juos persekioja. 

- Ojūs norite įsiterpti tarp šių dviejų frontų? 

— Taip, sekdami tamsybių Žmones, susiduriame ir su paverg- 
taisiais. | 

- Kokie jų ryšiai su tamsybių žmonėmis? Pavergtieji juos gar- 
bina? 

- Tam tikra prasme. Jie laiko juos išrinktaisiais. Tačiau svar- 
biausia jiems yra išplėšti prisipažinimą. Ir dėl to jie nedvejodami 
juos grobia. Leidžia narkotikus, kankina. Jų pagrindinis tikslas — 

žūtbūt išgauti velnio žodį. Visos priemonės tinkamos tam, kad 
iššifruotų jo balsą. 

— Kai teigiate, kad pavergtieji yra viena pavojingiausių sektų, 
ką konkrečiai norite pasakyti? 

— Jums teko susidurti su Morazu ir Kazevjeliu. Pavergtieji 
ginkluoti, gerai treniruoti. Jie žudo, prievartauja, naikina. Jie 
kvėpuoja blogiu, taip, kaip mes kvėpuojame mus supančiu oru. 
Ydos yra natūrali jų biosistema. Jie taip pat žalojasi, darko sau 
veidus. Sadizmas ir mazochizmas - du jų egzistencijos atspindžiai. 

- Iš kur gavote informaciją apie tokią slaptą sektą? 

— Mums papasakojo. 

- Atgailautojai? 

— Tarp jų atgailaujančių nėra. Tik likę gyvi. 

Žvilgtelėjau į juodus debesis už langelio. Smilkinius vis dar 
spaudė. 

- Ar yra pavergtųjų ten, kur mes vykstame? Noriu pasakyti, 
Krokuvoje? 

- Nelaimei, taip. Atsirado neseniai. Nusikalstamumas mieste 
auga, o tai liudija apie juos. Nukankinti benamiai, nukapotomis 
galūnėmis, sudeginti gyvi. Sužaloti, paaukoti gyvūnai. Šis kraujo 
pėdsakas - jų ženklas. 

- Ar jie žino, kad Manona Krokuvoje? 

— Jie čia atvyko dėl jos, Matai. Kad ir kaip stengėmės būti at- 
sargūs, jie mus susekė. 

— Taigi jie įsitikinę, kad ji - tamsybių žmogus? 

Zamorskis stebėjo po lėktuvo sparnu žybsinčias šviesas. 

- Leidžiamės. 

- Atsakykite man. Ar pavergtiesiems Manona yra tamsybių 
Žmogus? 

Jis pažvelgė į mane. Žvilgsnis kietesnis už grąžtą amžino įšalo 
žemėje. 

- Jie mano, kad Manona yra pats Antikristas. Kad ji sugrįžo iš 
tamsybių paskelbti velnio pranašystės. 

Krokuva, paskendusi tamsoje. Pastatų sienos suskilinėjusios, 
gatvių danga suskeldėjusi. Rūko draiskanos plaukioja virš jos 
bokštų ir varpinių. Viskas atrodė taip, tarsi tuoj turėtų prasidėti 
Valpurgijos naktis. Trūko tik vilkų ir raganų. Važiavau naujame 
limuzine ir jaučiausi tarsi vaiduoklių laive. Vis dar apimtas keisto 
malonaus atitrūkimo nuo visko jausmo. 

Automobilis sustojo prie didelio tamsaus pastato greta par- 
ko, netoli pėstiesiems skirtos siaurų gatvelių zonos. Mūsų laukė 
kunigai. Paėmė bagažą, atidarė duris. Jų baltos pakaklinės naktį 
spindėjo tarsi žaltvykslės. Nusekiau paskui juos. 

Įėjęs įžiūrėjau vidaus kiemą su genėtų medžių sodu, galerijas 
su kolonomis, juodus skliautus. Pradėjome lipti lauko laiptais, 
esančiais dešinėje. Kunigų medpadžiai siaubingai bildėjo. 

Jie atidarė mano vienutės duris. Granito sienos, kabo Nukry- 
žiuotasis. Lova, darbo stalas ir staliukas prie lovos tokie pat juodi, 
kaip ir sienos. Kampe, už džiuto širmos, mažytis vonios kampelis 
kėlė šiurpulį. 

Mano vedliai paliko mane vieną. Išsivaliau dantis, vengdamas 
žiūrėti į veidrodį, paskui įlindau į drėgną patalą. Dar nespėjo 
kūnas sušilti, o aš jau miegojau kaip užmuštas. 

Kai pabudau, per kambarį driekėsi šviesos pluoštas, ore tvyrojo 
dulkės. Pažvelgiau, iš kur sklinda šviesa. Mažas saulės apšviestas 
langelis su vertikalia perskyra. Abi stiklinės pusės, inkrustuotos 
permatomais rutuliukais, stiprino šviesą tarsi lupa. 

Šokau iš lovos ir sustingau nuo šalčio. Staiga viską prisiminiau. 
Susitikimas su Zamorskiu. Privatus skrydis. Atvykimas į juodą 
citadelę kažkur nepažįstamame mieste. 

Pakišau galvą po lediniu vandeniu, apsivilkau švarius drabu- 
žius ir išėjau. Koridorius, plačios parketlentės. Tamsūs paveiks- 
lai, rudi su auksiniais atspindžiais, kankinami šventieji, išskap- 
tuoti medyje, vizijas matančios mergelės, iškaltos marmure. 
Nuėjau iki aukštų durų, kurių rėmai buvo išdrožinėti. Angelai 
skleidė savo sparnus, kankiniai, perverti strėlių ar rankomis 
susiėmę galvas, laimino savo budelius. Pagalvojau apie Rodeno 
„Pragaro vartus“. 

Pasukau rankeną, durys atsivėrė, ir aš atsidūriau lauke. 

Aplink vidaus kiemą stovėjo keturi pastatai, kieme - tvarkingos 
pievelės, apkarpyti medžiai. Viskas atrodė labai tvirta. Tikėjimo 
bastionas, turėjęs atsilaikyti prieš nacių bombas ir socialistų ata- 
kas. Visus trijų aukštų blokus puošė arkados su baliustradomis. 
Aš buvau viename tų blokų, antrame aukšte. Nuėjau galerija iki 
laiptų. Po kiekvienu geležinėmis sijomis sutvirtintu skliautu - 
žibintai. 

Aplinkui tuščia. Nematyti jokios sutanos. Vos tik kojomis pa- 
liečiau kiemo žvyrą, suskambo varpai. Nusišypsojau ir pažvelgiau 
į baltą šaltą šviesą. Norėjau pasidžiaugti šia akimirka, panašia į 
stebuklą. 

Sodas buvo renesanso stiliaus: nugenėti krūmai susodinti kvad- 
ratais ir stačiakampiais, centre, aplinkui apskritą aikštelę, - kipari- 
sai. Galerijose sustatyti suolai, po skliautais mirgėjo langų vitražų 
detalės. Perėjau kiemą. Netrukus išgirdau balsų gaudesį. Pasukau 
jo link ir radau dar vienas duris. 

Refektorijus, pristatytas ilgų stalų skendėjo šviesoje. Žibėjo 
vandens ąsočiai, nerūdijančio plieno induose tarsi garvežiai gara- 
vo karšti patiekalai. Susėdę po aštuonis dvasininkai valgė ir gėrė. 

Nepriekaištingos uniformos, baltas ir juodas griežtumas - kon- 
trastas juokui ir puotai. Vyravo miela jaunystės atmosfera, buvo 
matyti, kad čia mėgstama skaniai valgyti. Pasakojama, kad šaltojo 
karo metais lenkų kunigai vieninteliai sočiai valgė. Dėl savo daržų. 

Pamačiau iškeltą ranką. Zamorskis, įsitaisęs prie atskiro stalo. 
Perėjau refektorijų ir priėjau prie jo. Niekas į mane nekreipė jokio 
dėmesio. 

— Kaip miegojote? 

Lenkas mostelėjo ranka į priešais jį stovintį krėslą. Atsisėdau 
gailėdamasis, kad sode neparūkiau. Dabar buvo per vėlu. Pa- 
žvelgiau į pusryčius ant stalo. Stalas padengtas dviem žmonėms, 
užtiestas raštuota staltiese, ant jos žibėjo krištoliniai stiklai ir 
sidabriniai indai. Ranka perbraukiau veidą. 

- Atleiskite, - pasakiau sutrikęs. - Nepastebėjau, kiek valandų... 

- Aš taip pat ką tik atsikėliau. Nenuėjome į mišias. Valgyk. 

Šį rytą tujinimas išties tiko. Nežinojau, ką pasirinkti. Meniu 
buvo slaviškas. Marinuota žuvis, kūgeliais sudėti ikrai, juoda ir 
balta duona, marinuoti užkandžiai ir daug raudonų uogų: ger- 
vuogių, bruknių, aviečių. Klausiau savęs, iš kur dvasininkai tokiu 
metų laiku ištraukė tas uogas. 

— Degtinės? Ar dar per anksti? 

— Geriau kavos. 

Nuncijus mostelėjo ranka. Iš šešėlio išniro kunigas ir tyliai lyg 
koks vaiduoklis įpylė man kavos. 

— Kur mes esame? 

— Šv. Skolastikos vienuolyne, senamiestyje. Pas benediktines. 

— Benediktines? 

Zamorskis pasilenkė. Jo plona nosis blizgėjo saulėje. 

- Dabar Šeštosios laikas, - tarė konfidencialiu tonu. - Kol 
seserys meldžiasi koplyčioje, mes tuo pasinaudojame ir pusry- 
čiaujame. 

- Jūs dalinatės šiuo vienuolynu? 

Jis kaukštelėjo šaukšteliu į kiaušinį. 

- Tiesiog gyvename viename pastate, ir viskas. Kartu negalime 
užsiimti jokia veikla. 

- Tai nelabai... ortodoksiška. 

Zamorskis šaukšteliu pradėjo valgyti kiaušinį, kurį laikė dviem 
pirštais. 

- Iš tikrųjų. Kas ieškos dvasininkų, ypač tokių, kaip mes, be- 
nediktinių vienuolyne? 

— Kokių tokių? 

- Valgyk. Kas nežudo, tukina, taip pas mus sakoma. 

— Kas jūs tokie? 

Zamorskis atsiduso. 

- Tu tikras jansenistas. Nemoki džiaugtis gyvenimu. 

Keliais šaukšteliais jis baigė valgyti kiaušinį ir atstūmė kėdę 
nuo stalo. 

- Pasiimk puodelį. Pavalgysi vėliau. 

Nusprendžiau išgerti kavą vienu gurkšniu. Karštas skystis nu- 
degino gerklę. Kol laukiau, kada praeis skausmas, Zamorskis jau 
buvo prie valgyklos durų. 

Galerijoje saulės ir kolonų metamų šešėlių žaismas atrodė kaip 
juodai baltas paveikslas. Šaltis kažkaip paslaptingai ryškino šias 
dvi spalvas. Prelatas pasuko dengto prieangio link ir ėmė lipti laip- 
tais žemyn. Atrodė, tarsi tie laiptai leistųsi tiesiai į viduramžius. 

— Mes savo kabinetus įsirengėme rūsyje. 

Prieš akis atsivėrė tunelis, apšviestas vieno šviesos šaltinio, 
bet iš kur šviesa sklido, nesimatė. Akmeninės sienos jau apmū- 
sijusios. Tačiau šiuolaikiškumo ir technologijų atmosfera buvo 
stipresnė. Kai Zamorskis uždėjo smilių ant biometrinės analizės 
pultelio, nebeturėjau abejonių. Jau mačiau tvirtovės išorę. Dabar 
pamatysiu jos vidų. 

Atsivėrė plieninė siena ir pasirodė didžiulis skliautuotas 
kambarys, panašus į laikraščio redakcijos patalpas. Mirguliavo 

kompiuterių monitoriai, ūžė prie kolonų padėti spausdintuvai, 
visoje patalpoje skambėjo ir vibravo telefonai, faksai, teletaipai. 
Aplinkui vaikštinėjo vienmarškiniai kunigai. Pagalvojau, kad tai 
galėtų būti LOsservatore romano, oficialaus apaštališkojo miesto 
laikraščio, redakcijos filialas. Tačiau čia tvyrojo kariška „visiškai 
slaptai“ atmosfera. 

— Stebėjimo patalpa! - patvirtino Zamorskis. 

— Ką stebite? 

— Pasaulį. Katalikybei nenustojama grasinti, ji puolama. Mes 
stebime, matome, veikiame. 

Prelatas pasuko į pagrindinį taką. Galėjai justi nuo kompiuterių 
sklindantį karštį ir oro gūsius iš ventiliacijos sistemų. Vyrai su balto- 
mis pakaklinėmis kalbėjo telefonu arabiškai. Zamorskis paaiškino: 

— Mūsų tikėjimas turi įvairiausių priešų. Ne visuomet galima 
išspręsti problemas meldžiantis ar pasitelkiant diplomatiją. 

- Prašom kalbėti aiškiau. 

- Pavyzdžiui, šitie kunigai palaiko nuolatinį ryšį su Sudano maiš- 
tininkais. Animistais, kurie, tikiuosi, yra ir šiek tiek krikščionys. 
Mes jiems padedame. Ir ne vien ryžių maišais. - Jis parodė smiliumi 
į lubas. - Reikia, kad islamas atsitrauktų. Visa kita nesvarbu! 

— Man atrodo, kad toks požiūris labai jau paprastas. 

— Mes kariaujame. O karas - paprastas požiūris į pasaulį. 

Nuncijus kalbėjo ne kandžiai, jis buvo gerai nusiteikęs. Kova, 
apie kurią jis kalbėjo, buvo tarsi savaime suprantama. Natūralus 
dalykas. Mūsų dešinėje keturi kunigai šnekėjosi ispaniškai. 

- Šitie dirba su Pietų Amerikos teritorijomis, kur padėtis su- 
dėtinga. Ten mes negalime konfliktuoti su tais, kurie turi valdžią, 
valdo narkotikų, ginklų verslą, yra korumpuoti. Turime derėtis, 
vilkinti laiką ir kartais net susivienyti su baisiausiais perėjūnais. 
Ad Majorem Dei Gloriam!* 


* Didesnei Dievo garbei. (Lot.) 

Jis priėjo prie kitos grupelės, vyrai skaitė laikraščius kažkokia 
slavų kalba. 
 - Pats nešvariausias darbas - Kroatijoje. Saugoti kankintojus, 
budelius, žudikus. Jie krikščionys ir paprašė mūsų pagalbos. Juk 
Viešpats niekuomet neatsisako padėti, ar ne? 

Prisiminiau ištraukas iš laikraščių. Tarptautinis baudžiamasis 
tribunolas buvusiajai Jugoslavijai įtarė, kad Vatikanas ir Kroatijos 
Bažnyčia pranciškonų vienuolynuose slėpė nusikaltimais žmo- 
niškumui kaltinamus generolus. Vadinasi, tai tiesa. Zamorskis 
vilkino laiką. 

— Kam tokia mina? Juk galiausiai mes abu dirbame tokį patį 
darbą, tik kiekvienas savaip. Ne tu vienas susipurvinęs rankas. 

— Kas jums sakė, kad aš susipurvinęs rankas? 

— Tavo draugas Lukas man išdėstė tą jūsų teorijėlę apie faro 
darbą. 

— Tai tik teorija. 

— Nair gerai, aš sutinku su tokiu jūsų požiūriu. Juk kas nors turi 
atlikti juodus darbus, kad kiti, visi kiti, galėtų gyventi ramia sąžine. 

— Galiu rūkyti? 

— Tuomet eime laukan. 

Įsitaisėme po juodais skliautais, už kelių žingsnių nuo sodo. 
Sakų, drėgnų lapų, saulės įšildytų akmenų kvapas. Užtraukiau 
„Camel“ cigaretę ir patenkintas išpūčiau dūmus. Pirmasis dienos 
cizas... Kiekvieną kartą vis tas pats nepaprastai malonus pojūtis. 

- Vakar, - prabilau, - kalbėjote man apie K.U.K. Sakėte, kad 
priklausote specialiam padaliniui. Koks jo pavadinimas? 

— Mes neturime pavadinimo. Geriausias būdas išsaugoti pa- 
slaptį yra tai, kad paslapties nėra. Mes esame vienuoliai riteriai, 
milites Christi*, saugojusių Šventąją Žemę, palikuonys, tačiau 
nesame įkūrę ordino. 


* Kristaus kariai. (Lot.) 

Vėl vaizdai prieš akis. Vienuolynai-tvirtovės Rekonkistos laikų 
Ispanijoje XII amžiuje, Palestinos dykumose iškilusios pilys, pil- 
nos kryžiuočių, gyvenančių pagal vienuolių regulą. Vienuolynas, 
kuriame aš buvau, priklausė tai pačiai kategorijai. 

— Taigi jūs taip pat užsiimate satanizmo problemomis? 

— Mūsų priešų daug, Matai, tačiau pagrindinis, pavojingiau- 
sias... nuolatinis, yra tas, kuriam pavyko mus įtikinti, kad jis 
neegzistuoja. 

Nieko neatsakiau. Garsioji Šarlio Bodlero frazė iš „Paryžiaus 
splino“: „Pati didžiausia Velnio gudrybė yra priversti patikėti, kad 
jis neegzistuoja.“ Tačiau Zamorskis pacitavo kitą tekstą: 

- „Blogis nebėra vien silpnumas, jis kyla iš gyvos, turinčios dva- 
sią, ištvirkusios ir tvirkinančios būtybės. Siaubingos, paslaptingos 
ir baimę keliančios realybės.“ Žinai, kas taip rašė? 

- Pauliaus VI kalba, per bendrąją audienciją, 1972 metų lap- 
kričio 15-ąją. Tuo metu šie žodžiai sukėlė daug triukšmo. 

- Iš tikrųjų. Vatikanas pradėjo rimtai galvoti apie velnią, o 
įšventinus Joną Paulių II mūsų padėtis dar labiau sutvirtėjo. Ar 
žinai, kad Karolis Voityla pats užsiiminėjo egzorcizmu? - Jis šyp- 
telėjo. - Viską, ką matei rūsyje, finansuoja jis. Ir didžiausia mūsų 
lėšų dalis skiriama kovai su velniu. Nes iš esmės tai pagrindinė 
kova. Audros epicentras. 

Aš sėdėjau ant galerijos slenksčio, atsukęs nugarą saulei, 
o Zamorskis ant kerpėmis apaugusio akmens. Nuo to laiko, 
kai atsidūriau šiame bunkeryje, ramybės man nedavė vienas 
klausimas. | 

— Lukas Subeira čia buvo? 

— Vieną kartą. 

— Vieta turėjo jam patikti. 

- Lukas buvo tikras kareivis. Tačiau kartoju tau, jam trūko 
griežtumo, disciplinos. Jis pernelyg karštai tikėjo velniu, kad 
galėtų veiksmingai su juo kovoti. 

Pagalvojau apie satanistų kulto daiktus, kuriuos aptiko Laura. 
Nuncijus kalbėjo toliau: 

— Kad galėtum kovoti su šėtonu, reikia laikytis nuo jo per 
atstumą. Netikėti juo, neklausyti jo. Tai paradoksalu, bet jei nori 
tikrai su juo susiremti, turi manyti, kad jis - chimera, miražas. 

Užgesinau cigaretę į akmenį, nuorūką įsikišau į kišenę. Za- 
morskis sėdėjo tiesiai it kolona. Platūs pečiai, balta pakaklinė, 
žili plaukai - viskas bylote bylojo, kad jis tikras galingas karys. 
Jis tiesiog apžavėdavo savo pašnekovą. Ir kėlė keistą saugumo 
jausmą. Paklausiau jo: 

- O jūs? Ar jūs tikite velnią? Noriu pasakyti, ar tikite, kad jis 
fiziškai ir dvasiškai realus? 

Zamorskis nusikvatojo: 

- Atsakyti reikėtų visos dienos. O gal net ir visos nakties. Skaitei 
Atlyginimą už baimę? 

- Seniai. 

- Prisimeni epigrafą? 

- Ne. 

- Žoržas Arno reziumuoja: „Geografinis tikslumas tėra apgaulė. 
Pavyzdžiui, Gvatemala neegzistuoja. Aš žinau, aš ten gyvenau.“ 
Galėčiau tau tą patį pasakyti apie velnią: „Nelabasis neegzistuoja. 
Aš žinau, jau keturiasdešimt metų su juo kovoju.“ 

- Jūs žaidžiate žodžiais. 

Zamorskis atsistojo ir giliai atsiduso, rodydamas, kad yra pa- 
vargęs. 

- Velnio realumas yra visur, Matai... Visose tose sektose, kur 
iškrypę vyrai ir moterys įkūnija tik pačias blogiausias ydas. Psi- 
chiatrijos ligoninėse, kur šizofrenikai yra įsitikinę, jog jie apsėsti. 
Tačiau jis yra ir kiekviename iš mūsų, kai pasielgiame negerai, kai 
troškimai, norai, pasąmonė pasirenka bedugnę. Argi negalima 
daryti išvados, kad mūsų protus valdo reali magnetinė jėga, tarsi 
kokia imanentinė juodoji skylė? 

- Taigi jūs tikite, kad yra pikta lemianti esybė, egzistavusi dar 
prieš pasaulio sukūrimą? Nesukurta transcendentinė galybė, kuri 
būtų blogio pasaulyje šaltinis? 

Zamorskis nežymiai, slapta, tarsi pats sau nusišypsojo. Jis žengė 
keletą žingsnių ir sugrįžo: 

— Aš manau, kad mums prieš akis daug darbo. Eime. - Jis žvilg- 
telėjo į laikrodį. - Tavo pasimatymo valanda artėja. 

— Kokio pasimatymo? 

— 17 valandą Manona lauks tavęs čia, sode. Ant suolo, štai ten. 

Lenkijoje temo anksčiau. O gal tvenkėsi audra. O gal nebe taip 
mačiau šviesą. Kai sutartą valandą sugrįžau į vienuolyno sodą, 
man atrodė, kad medžiai, krūmai, vitražai jau skendi prieblan- 
doje. Pro kiparisų lapus, buksmedžių šakas, švininius vitražuose 
pavaizduotų personažų kontūrus smelkėsi blyškūs sidabriniai 
atšvaitai. 

Ėjau pirmyn. Staiga prie vienos kolonos, kurios viršų puošė 
šventojo Stanislovo skulptūra, įžvelgiau baltą dėmę. Subolavo 
šviesūs plaukai, derantys prie pilkšvo suolo. Neįmanoma nepa- 
galvoti apie Masnė operą „Manon, kurios tiek kartų buvau klau- 
sęsis studijų metais. Apie frazę, kai herojė pirmą kartą susitinka 
su riteriu de Grijė: „Kas nors! Greičiau prie mano akmeninio 
suolo...“ 

Dar trys žingsniai, ir mane staiga apėmė nepaprastas jaudulys. 

Ji buvo čia. Manona Simoni. 

Vaiduoklis, persekiojęs mane visas šias dienas man net neži- 
nant, ar jis iš tiesų egzistuoja. Ji buvo atsirėmusi į stulpą, galvą 
palenkusi virš knygos. Mano vaizduotei taip ir nepavyko nupiešti, 
kaip ji šiandien galėtų atrodyti, nes atmintyje buvo išlikęs mažos 

mergaitės baltais antakiais vaizdas, tačiau šiaip ar taip, nebūčiau 
įsivaizdavęs tokio paveikslo, kuris atsivėrė man prieš akis. 

“ Manonos plaukai liko šviesūs, tikriau, šviesiai kaštoniniai, 
tačiau sudėjimas nė kiek nepriminė nuotraukose matyto geibaus 
vaiko. Ji tapo apvalių formų moterimi, atletiška, tvirtų pečių. Po 
stambiais raštais puoštu baltu megztiniu - iškila krūtinė. O jos 
rankos iš to atstumo, kur buvau, man pasirodė milžiniškos. 

Priėjęs arčiau, galėjau įžiūrėti jos profilį. Ir tik dabar pagaliau 
pamačiau tobulus Sartiuji mergaitės bruožus. Vien tik nosis — 
tikras modelis. Tiesi, švelni, virš jos - nuleistos akys. Manona 
skaitė. Veide atsispindėjo lyg ir susierzinimas, kurį paryškino 
į viršų pakelti antakiai po sklastymu perskirtais ilgais plaukais. 

Kostelėjau. Ji pakėlė galvą ir man nusišypsojo. Apėmė kažkoks 
stiprus keistas jausmas. Toks stiprus, kad man pasirodė, tarsi ver- 
čiausi pats iš savęs. Apstulbau. Bet visi pojūčiai buvo tarsi nebe 
mano. Tapau kažkokia išorine sąmone, stebinčia, kokį didžiulį 
poveikį šis vaizdas padarė mano antrininkui. Tuo pačiu metu 
vidinis balsas kuždėjo: „Tu buvai tam pasiruošęs. Visa byla buvo 
skirta šiam susitikimui, šiam šokui.“ 

- Jūs prancūzų faras? 

Ji šypsojosi, tad pro šiek tiek pravertas lūpas matėsi priekiniai 
dantys. Manona pasislinko, kad galėčiau atsisėsti prie jos ant suo- 
lo. Jai sujudėjus dar labiau išryškėjo apvalios formos. Anemiška 
mergaitė dabar buvo panaši į žavius Playboy kalendorių modelius 
baltos ir rožinės spalvos oda. Ji pasukiojo rankose knygą pagel- 
tusiais viršeliais. 

- Jie čia turi kelias prancūziškas knygas. Visos religinės. Moku 
jas atmintinai. 

Pradėjo vardinti pavadinimus, tačiau aš nieko negirdėjau. Vi- 
sas jusles užgožė šokas, patirtas ją išvydus. Taip užgula ausis nuo 
sprogimo, taip apakina ryški šviesa. Pasistengiau susikaupti. 

- Ar žinote, kodėl esu čia? - paklausiau. 

— Andžejus man paaiškino. Jūs atvykote manęs apklausti. 

— Neatrodote nustebusi, kad aplankiau jus. 

- Slapstausi jau tris mėnesius. Laukiau, kol kas nors mane suras. 
Policijai labai patinka mane apklausinėti. 

Ką iš tiesų ji žinojo apie nesenus įvykius, susijusius su byla? 
Ar ji žinojo, kad Lukas bandė nusižudyti? Kad nužudytas Stefa- 
nas Sarazenas? Ne. Kas būtų galėjęs jai apie tai pranešti tarp šių 
atšiaurių sienų? Tik jau ne Zamorskis. 

Atsisėdau. Burnoje popieriaus skonis. Pasakiau: 

- Aš nesu teisėjas. Bent jau ta prasme, kokia jūs manote. Mano 
vaidmuo nėra oficialus. 

— Tai ką čia veikiate? Ę) 

- Aš esu Luko draugas. Luko Subeira. 

Ji papurtė galvą. Šypsena ir ilgi lygūs plaukai. Prieblandoje ji 
priminė Deivido Hamiltono nuotraukas ar aštuntojo dešimtmečio 
flower power* vaizdus. Vėriniai iš sėklų ir gėlės plaukuose. Aš bu- 
vau per jaunas, man ta epocha nebuvo pažįstama, tačiau visuomet 
ją įsivaizduodavau kaip palaimingą laikotarpį. Idealizmo, maišto, 
muzikos erą. Šalia manęs sėdėjo tų laikų fėja. 

— Kaip jam sekasi? - paklausė ji išsiblaškiusi. 

— Labai gerai, - pamelavau. - Jį perkėlė. Dabar aš po truputį 
tiriu bylą. 

— Tuomet be reikalo čia atvykote. 

— Kodėl? 

— Nieko negaliu jums pasakyti. Aš esu panelė „ne ne“. 

Ji palenkė galvą į šoną ir automatiškai išvardino: 

- Ar jūs prisimenate, kas nutiko 1988 metų lapkričio 12-ąją? 
Ne. Ar žinote, kas mėgino jus nuskandinti šulinyje? Ne. Ar pri- 
simenate, ką jautėte ar matėte būdama komos būklės? Ne. Ar ką 


* Gėlės galia (hipių šūkis). (Angl.) 

nors įtariate nužudžius jūsų motiną? Ne. Tęsti galėčiau ilgai... Į 
visus klausimus turiu tik vieną atsakymą. 

Užsimerkiau ir įkvėpiau stiprėjantį syvų ir lapų kvapą. Kartu 
su tamsa plūstelėjo drėgmė. Tikrai tvenkėsi audra, tik šaltesnė ir 
labiau slegianti nei Jura. Lenkijos audra. Pirmą kartą po nežinia 
kiek laiko aš nenorėjau rūkyti. Pažvelgiau į knygos viršelį. Andrė 
Žido Ankšti vartai. 

— Patinka? - tiesiog paklausiau. 

Ji sudvejojo. Žvelgdamas į jos putlias lūpas pagalvojau apie 
krūtų spenelius. Kokie jie? Švelnūs, rožiniai, kaip ir jos lūpos? 
Manyje iš lėto kilo kažkokia jėga. Tai nebuvo karštas troškimas, 
iškreiptas, gėdingas, kokį pajutau Malaspinoje išvydęs kalėjimo 
viršininkę. Tai buvo pilnatvės jausmas, mane užliejantis noras be 
jokių minčių. 

Sutelkiau dėmesį į knygą ir vėl paklausiau: 

— Jums nepatinka ši istorija? 

- Manau, kad ji... nelabai ko verta. 

- Jūs nepritariate jaunosios moters ieškojimams? 

— Man religija yra tarsi plačiai atvertas langas. O ne supapras- 
tintas dalykas kaip šiame romane. 

Kai buvau paauglys, perskaičiau šį Žido romaną kokius dvide- 
šimt kartų. Jaunos moters, pasirinkusios Dievą vietoj sužadėtinio, 
dvasinę meilę vietoj kūniškos, likimas. Šiandien beveik nieko 
neprisiminiau, tik du paauglius, kalbančius tarsi kokie antkapiai. 

Išdrįsau pakomentuoti: 

- Židas kalbėjo apie savęs paaukojimą, kurio reikalauja ben- 
drystė su Dievu. Šis sunkus žingsnis yra vartai, perėjimas, filtras. 
O kelio gale - tyrumas, kuris... 

Ji nutraukė mano pamąstymus rankos mostu. Vėl pagalvojau 
apie jos apvalumus, kuriuos slėpė megztinis, mėlynas kraujagysles 
po balta oda. Jutau kylančią karščio bangą. Nesulaikomą ir gerai 
pažįstamą. Man prasidėjo erekcija. 

— Kokia auka? - griežtesniu balsu paklausė ji. - Reikia sunai- 
kinti save, kad pasiektum Dievą? Tiesa visiškai priešinga! Turi 
būti savimi, įsiklausyti į save patį, kad būtum išgelbėtas. Tokia 
yra Kristaus žinia. Viešpats yra mumyse! 

- Jūs katalikė? 

- Jei nebūčiau tokia buvusi, būčiau tapusi. Čia daugiau nėra 
ką veikti! 

Ji automatiškai pasklaidė knygą. Surimtėjo. Supratau, kad pir- 
moji Manona buvo tik „prieangis“, kad antroji Manona gilesnė. 
Dabar ji buvo tvirta, įsitempusi, niūri. Jaunoji moteris, tarsi ko- 
kią paslaptį, turėjo antrą asmenybės pusę: rimtą, griežtą, apimtą 
nerimo, gražią tarsi naktis. 

Susivokiau, kad ji kalba toliau. 

— Prašau? Atleiskite, man sunku sutelkti dėmesį... 

Ji kimiai, beveik vyriškai nusijuokė. Vėl pasirodė šviesa. Tarp 
lūpų spindėjo priekiniai dantukai, tokie gyvi, kaip amžinas sniegas. 

- Gal galim vienas kitam sakyti tu? Juk sakiau, kad mane čia 
nedaug kas lanko. 

- Jums... tau nuobodu? 

— Nori pasakyti, mirštu iš nuobodulio. 

Mūsų pokalbis atrodė surežisuotas lyg filme, tik jis buvo visiškai 
nelogiškas ir nerišlus. Tarsi kas būtų sumaišęs scenarijaus lapus. 

- Anksčiau, - vėl prabilo Manona, - studijavau biologiją. Tu- 
rėjau draugų, laikiau egzaminus, man patiko vaikščioti į kavines. 
Buvau pasveikusi nuo senos baimės, nuo nuolatinės pavojaus 
būsenos... 

Ji užsikėlė koją ant kojos ir timptelėjo džinsų kutus. 

— O paskui - praėjusi vasara. Dingo mano motina. Likau viena 
su tais farais, man grėsė nežinia kas. Staiga vėl sugrįžo košmaras. 
Pasirodė Andžejus ir įtikino mane čia pasislėpti. Jis iš tiesų moka 
įtikinėti. Šiandien jau nebežinau, kas su manimi darosi. Tačiau 
bent jaučiuosi saugi. 

Lietus. Gaivos gūsis galerijoje. Tylėjau. Matyt, atrodžiau niūrus. 
Manona vėl nusijuokė ir paglostė man skruostą. 

* - Tikiuosi, kad čia pasiliksi! Galėsim nuobodžiauti dviese! 

Kai ji mane palietė, kūną perliejo elektros srovė. Geidulys iš- 
nyko, užleisdamas vietą didesniems, universalesniems jausmams. 
Tarsi girtumas, kuris darėsi panašus į meilės jausmą. Patekau į 
spąstus. Kur buvo toji Manona, kurią įsivaizdavau? Maža apsėsta 
mergaitė, perėjusi mirtį? Moteris, įtariama žmogžudyste, sandėriu 
su velniu, skleidžianti blogį? 

— Dabar Vatikano radijo laikas! - sušuko ji, žvilgtelėjusi į laik- 
rodį. — Tai vienintelė pramoga. Čia net televizoriaus nėra. Įsi- 
vaizduoji? 

Ji atsistojo. Lietaus lašai krito į galeriją, džiaugsmingai tiško 
ant mūsų veidų. 

- Eime. Paskui išsivirsime barščių. 

Tą naktį, likęs vienas vienuolio celėje, turėjau susiremti su pačiu 
intymiausiu priešu. 

Jausmų tuštuma mano gyvenime. 

Šioje srityje man teko išgyventi du skirtingus laikotarpius. 
Pirmasis buvo susijęs su meile Dievui. Be jokių nukrypimų į šalį. 
Iki Romos seminarijos laikų man net nekildavo jokių minčių apie 
moteris. Dėl to visiškai nesikankinau, ir man nieko nestigo. Širdis 
buvo užimta. Kam degti degtuką bažnyčioje, kur pilna žvakių? 

Ši iliuzija truko ilgai. Kartais, žinoma, sąmonę kankindavo 
mintys apie seksą, mausdavo pilvo apačią. Tuomet prasidėdavo 
sekinantis masturbavimosi, maldų ir atgailos ciklas. Išties asme- 
niškas kankinimų kambarys... 

Viskas pasikeitė Afrikoje. 

Ten manęs laukė žemė, kraujas, pagundos. Ruandos genocido 
išvakarėse peržengiau tą liniją lūšnelėje su gofruotos skardos 
stogu. Neprisiminiau nieko. Ar veikiau prisiminimai buvo tokie 
patys, kaip prisimeni automobilio avariją. Šokas, kažkoks vidinis 
perversmas, ir jokių išorinių aplinkybių. Nepajutau jokio malonu- 
mo, nebuvo jokio jausmo. Tačiau buvau tikras dėl vieno dalyko: 
spindinti, gyvenimo džiaugsmo kupina moteris man išgelbėjo 
gyvybę. 

Pajutau jai savotišką dėkingumo jausmą, nes ji taip netikėtai 
mane išlaisvino iš paties savęs. Jei nebūčiau jos sutikęs laiku, 
būčiau išprotėjęs. Tačiau atsibudęs ryte pabėgau neatsisveikinęs. 
Tarsi vagis, sukandęs dantis, ėjau per miestą. O Kigalio gatvėse 
Tūkstančio kalvų* radijas skleidė neapykantą... 

Pabėgau į Butamvos bažnyčią, į pietus nuo Kigalio, ir be miego 
tris paras ištisai meldžiausi, prašydamas dangaus atleidimo, ži- 
nodamas, kad negalėsiu ištrinti iš atminties šio įvykio ir kad tam 
tikra prasme dabar galėsiu geriau melstis, karščiau mylėti Dievą. 

Nuo to laiko tapau laisvas. Pagaliau susitaikiau su savo prigim- 
timi: negalėjau atsispirti savo kūnui, jo stipriems troškimams. Tai 
nebuvo su išoriniu pasauliu susijusi problema - gundymas, tai 
buvo mano vidinė problema. Neturėjau vidinio užrakto, sugebė- 
jimo būti aukščiau už savo geidulį. Pagaliau buvau nuoširdus ir, 
nors tai paradoksalu, pajutau, kad siela tapo dar tyresnė. Tokios 
buvo mano mintys, kai mano priebėgoje pasirodė pirmieji pa- 
bėgėliai. 

Buvo balandžio 9 diena. 

Ką tik numuštas prezidento Žiuvenalio Habjarimanos lėktuvas. 

Iš karto prisiminiau moterį, kurią palikau nė nepažvelgęs į ją, 
nė nepabučiavęs. O ji buvo iš tutsių genties. Sugrįžau į Kigalį, 
ieškojau jos bažnyčiose, mokyklose, administracijos pastatuose. 


* Ruanda dar vadinama Tūkstančio kalvų šalimi. 

Tegalvojau viena - ji išgelbėjo man gyvybę, o manęs nebuvo šalia, 
kad ištraukčiau ją iš mirties nagų. 

Toliau tęsiau paieškas, dieną ir naktį, ieškojau jos tarp lavonų. 
Prie kelių, duobėse, prie užtvarų, paskui lavonų krūvose, tarp kru- 
vinų, begėdiškai, nepadoriai apnuogintų kūnų. Žvalgiausi aplink, 
kilojau jų galvas, ilgas jų togas. Mano rankos dvokė mirtimi. Mano 
kūnas dvokė mirtimi. Ir meilė, fizinė meilė, man atrodė panaši 
į tas sudarkytas aukas. Lavonas mano viduje. Taip ir nesuradau 
tos moters. 

Bėgo savaitės, aš elgiausi kaip išprotėjęs. Žudynės, lavonų pil- 
nos duobės, autodafė. Šiame pragare aš vis dar ieškojau meilės. 
Turėjau kitų meilužių, Kibujė humanitarinės pagalbos stovyklose 
pasienyje su Zayru. Nesilioviau galvojęs apie dingusią Kigalio 
moterį. Mane graužė sąžinės priekaištai, šlykštėjausi savimi. Vis 
dėlto choleros ir puvėsių tvaike, kai buldozeriai žemėmis užver- 
tinėjo duobes, kuriose būdavo tūkstančiai lavonų, aš ir toliau 
mylėjausi, ieškojau atsitiktinių partnerių palapinėse, išlošdamas 
naktį, valandą iš nebūties ir kaltės jausmo. Jaučiausi lyg nesavas 
ir, kaip ir visi kiti, apimtas siaubo, panikos, nevilties. 

Seksualinį šėlsmą sustabdė paralyžius. Mane pergabeno į Pran- 
cūziją, į Šv. Onos ligoninę Paryžiuje. Čia man prasidėjo depresija, 
pradėjau vartoti vaistus ir užmiršau, ką reiškia geisti moters. 

Metų metus truko ramybė. 

Jokio potraukio moterims. 

Paskui į paviršių iškilo mano krikščioniškas išdidumas. Vėl pri- 
siekiau amžiną meilę Dievui. Jokių kalbų, kad dalinsiuos savo šir- 
dimi, savo kūnu - jie skirti tik Viešpačiui. Vėl patekau į aklavietę. 

Nebeturėjau jėgų būti kunigu. 

Nebeturėjau drąsos būti vyru. 

Mane išgelbėjo faro darbas. Tapęs Kovos su sąvadavimu briga- 
dos kapitonu susitikau su vienintelėmis būtybėmis, kurios galėjo | 
man padėti, - prostitutėmis. Meilė be meilės, toks buvo mano 


503 


pasirinkimas. Išlaisvinti kūną ir išlikti blaivaus proto. Suradau 
apgaulingą išeitį. 

Išsaugojau juodo kūno skonį - pirmojo karto atspaudą. Vis 
dažniau lankiausi naktiniuose „Keur Samba“ ir „Rubys“ klubuose. 
Taip pat susiieškojau slaptus tinklus agentūrų, rengiančių pran- 
cūzų ir azijiečių „susitikimus“. Vietnamietės, kinės, tailandietės... 

Egzotika ir nežinomos kalbos suvaidino savo vaidmenį - tarsi 
tam tikras filtras, tam tikra užtvara. Kaip gali įsimylėti moterį, jei 
vos supranti jos vardą. Taigi pasidaviau fantazijoms, reikalavau 
nusižeminimo, norėjau valdyti partneres, dominuoti, laikiau jas 
paprasčiausiais sekso įrankiais. Tarsi apgaubiau savo širdį kaž- 
kokiu šlykščiu apsauginiu apvalkalu. Jūs turėsite mano kūną, bet 
ne mano sielą! 

Ši iliuzija truko neilgai. Aš atsisakiau meilės, bet meilė neatsi- 
sakė manęs. Kai protas prašviesėdavo po šlykštaus sekso seanso, 
užplūsdavo kaskart vis didesnis liūdesys. Šią naktį aš vėl kažką 
praleidau. Ir tas „kažkas“ man buvo tarsi įstrigęs gerklėje. 

Gal ir buvau saugomas savo tikėjimo, egzotikos, paties kūno, 
tačiau man kažko trūko, ir jutau tai vis labiau, vis karčiau. Mano 
iliuzijos buvo šventvagiškos. Aš trypiau meilę, ir ji, suteršta, iš- 
juokta, išniekinta, grįždavo pas mane tarsi neišvengiama žaizda... 


22 valanda 

Pasiklausėme radijo bibliotekoje, ir aš pabėgau į savo vienutę, 
nėjau vakarieniauti, praleidau vakaro maldą. Aš, būdamas trisde- 
šimt penkerių metų, tiesiog labai bijojau Manonos, kuriai užteko 
du kartus nusišypsoti, kad pasijusčiau priremtas prie sienos. Ji vie- 
na galėjo sugriauti visą mano gynybos strategiją, silpną ir iliuzinę. 

Nusprendžiau imtis tyrimo. 

Nenusirengęs lietpalčio, purtomas drebulio atsisėdau prie stalo, 
ant kurio stovėjo vienintelis modernus šios vienutės daiktas — 
kompiuteris. Prisijungiau prie interneto ir susiruošiau peržiūrėti 

mane dominančius laikraščius. Pirmame ir ketvirtame La Rėpub- 
ligue des Pyrėnėes puslapiuose - straipsnis apie netoli Mirelio 
Lurdo apylinkėse rastus du kūnus. Buvo pristatyta daktaro Pje- 
ro Biušolco, vieno svarbiausių Švenčiausiosios Mergelės miesto 
veikėjų, asmenybė. Paskui pasakojama apie „žudiką“: Rišaras 
Morazas, kilimo iš Šveicarijos, 53 metų, laikrodininkas. Straips- 
nyje gvildenamos mįslingos įvykio aplinkybės, svarbiausia - kas 
šaulio žudikas, kas nužudė Morazą? Ir koks Biušolco nužudymo 
motyvas. Kodėl šveicaras amatininkas, gyvenantis už tūkstančių 
kilometrų, nužudė į pensiją išėjusį gydytoją, stebuklų specialistą? 

Atsidariau Le Courrier du Jura ir radau ilgą straipsnį, skirtą 
Stefanui Sarazenui, žandarmerijos kapitonui, kurio kūną rado 
jo paties vonioje. Straipsnyje nebuvo užsiminta apie užrašą virš 
vonios. Jokios užuominos apie tai, kad kūnas buvo sudarkytas. 
Ar atsargumo priemonių ėmėsi žandarai, ar prokuroras? Bezan- 
sono tyrimų skyrius nusiuntė savo atstovą - kapitoną Bernarą 
Briužaną. Buvo paskirta ir pareigūnė - Korina Manjan, Simoni 
bylos teisėja. 

Straipsnyje jokių prielaidų: nusikaltimas tiesiog nepaaiški- 
namas. Jokio motyvo, nė vieno liudininko, nė vieno įtariamojo. 
Žurnalistas taip pat apibūdino Sarazeno asmenybę: pavyzdingas 
karininkas, nepaprastai gabus žandaras. Įsidėmėjau, kad dar ne- 
prisikasta iki tikrosios žandaro tapatybės, Tomo Longini, susijusio 
su 1988 metų Simoni byla. 

Ilgai neužtruks. Įsivaizdavau grandininę reakciją. Po Sarazeno 
bylos bus pereita prie motinos Simoni bylos. Paskui prie duk- 
ters Simoni bylos. O tada iki atskleidimo, kad Manona vis dar 
gyva, - vienas žingsnis. Kiek liko laiko, iki kol žiniasklaida pakels 
triukšmą? Iki ko! Bezansono žandarai pradės ieškoti Manonos? 

Pagriebiau mobilųjį. Tinklas pasiekiamas. Išklausiau žinutes. 
Nieko, tik motina, kuri dėkojo man už dvasinį „kontaktą“, kurį | 
jai daviau. Ji jautėsi daug geriau „pati su savimi“ nuo to laiko, kai 

pradėjo lankytis pas tėvą Stefaną. Nusišypsojau. Šios naujienos 
man atrodė tarsi iš kitos planetos, bet pasimatyti su kunigu nebūtų 
pakenkę ir man pačiam. 

Tačiau jokios žinios iš Fuko, iš Malaspėjaus, iš Svendseno. 

Man dar reikės pajudinti širšyną. 

Surinkau Fuko numerį. Išgirdęs mano balsą padėjėjas užriau- 
mojo: 

— Po velnių, Matai, kur tu? 

- Lenkijoje. Neturiu laiko aiškinti. 

- Diumajė mus jau visai... 

— Paskambinsiu jai. 

- Jau vieną kartą sakei, kad paskambinsi. Čia tikras šūdas. 

— Nepalikai jokios žinutės. Nieko nauja nesužinojai? 

- Visa Jura sujudusi. Vakar buvo nužudytas žandaras ir... 

- Žinau. 

- Tai susiję su tavo byla? 

- Tai mano byla. 

— Norėčiau sužinoti, ką tu iš tiesų tiri. 

— Viskas? Nieko nauja? 

— Svendsenas skambino. Negali prisiskambinti tau. Botanikos 
sodo vyrukai patvirtino Matiaso Plenko informaciją. Skarabėjas 
gali būti iš kelių šalių: Kongo, Benino, Gabono... Patikrinome 
veisyklas Jura. Nieko. 

Man buvo labai sunku susikaupti ir klausytis, ką jis sako. Tie 
seni pėdsakai atrodė per šviesmečius nutolę nuo to, kur dabar 
buvau. Sutelkiau visą dėmesį. 

- Patikrinom ir kolekcionierius, - toliau kalbėjo Fuko. - Neį- 
manoma nustatyti, kokie mainai tarp jų vyksta. Jie siunčia vieni 
kitiems kiaušinėlius paštu. O kur dar visi kiti, grįžtantys iš Afrikos 
ir slepiantys bala žino ką kelnių atlankuose. Tavo skarabėją galėjo 
įvežti iš bet kur ir nežinia kokiu būdu. 

Dabar jau buvau pakankamai susikaupęs. 

— O dėl kerpės Svendsenas ką nors nauja pasakė? 

— Botanikai identifikavo šeimą. Afrikietiškos kilmės. Auga 
didžiųjų atogrąžų medžių viduje, po žieve, kai jie pradeda pūti. 
Atrodo, kad tų kerpių galima rasti ir kai kuriose grotose Europoje, 
jei šilumos ir drėgmės kiekis pakankamas. Tačiau, pasak specia- 
listų, dažniausiai jų aptinkama Centrinėje Afrikoje. 

— Tose pačiose šalyse, kaip ir skarabėją? 

- Iš esmės taip. Gabonas. Kongas. Centrinės Afrikos Respub- 
lika. 

Gabonas. Kažkas jau kartą buvo jį minėjęs man tiriant bylą, ta- 
čiau neprisiminiau nei kada, nei kur, nei kodėl. Šiaip ar taip, tokios 
informacijos neužteko, kad būtų galima daryti prielaidą, jog ši šalis 
vaidina svarbų vaidmenį. Tačiau teiginys, kad kažkoks įtariamasis 
viešėjo Centrinėje Afrikoje, neišėjo man iš galvos. Pasakiau: 

— Pasistenk sužinoti, ar Jura departamente yra kokia Gabono 
ar net CAR bendruomenė. Taip pat patikrink, ar tame krašte nėra 
buvusių ekspatrijuotų asmenų. 

— Bus sunku. 

- Pasinaudok administraciniais tinklais. Metrikacijos biuro 
duomenimis. Paklausinėk farų. Pasiteirauk Nacionalinėje įdarbi- 
nimo agentūroje... Pažiūrėk internete, įvedęs tuos žodžius. 

Fuko nespėjo man atsakyti. Pakeičiau temą. Šį kartą jau sutelkęs 
visą dėmesį. 

— Raimas Rihymekis? Gavai jo bylą? 

— Dar ne. Tačiau kalbėjausi dar kartą su Talino farais. Kruvina 
istorija. Kiek žinoma, Rihymekis nužudė mažiausiai penkis žmo- 
nes. Tarp aukų - moteris ir jos septynerių metų dukrytė viename 
kaime šalies šiaurėje. Dar du išprievartavimai, trys įsilaužimai ir 
taip toliau. Klajojantis beprotis, tarsi koks Robertas Sukas*. Jis 


* Roberto Succo - italas, serijinis žudikas, siautėjęs Prancūzijoje ir Šveicarijoje nuo 1987 m. 
balandžio iki 1988 m. vasario. 

nebuvo nušautas iš arti, kaip tariausi supratęs. Farai jį užspeitė 
kažkokiame nuošaliame kaimelyje, nesugebu ištarti pavadinimo, 
ir mirtinai sumušė. Kraujosruvos akyse, kaukolės lūžiai, daugybė 
sužalojimų, maždaug įsivaizduoji... Farai neištvėrė. Tas tipas ištisą 
mėnesį varė siaubą visai šaliai. 

- Ojo koma? 

—- Ką jo koma? 

- Ta, kurią patyrė, kai vos nepaskendo. 

— Matai, niekas nesiejo tos komos su jo nusikaltimais. Čia 
tik tu... 

— Kaip manai, ar gali gauti medicininės kortelės išrašus? 

- Estiškai? Sėkmės, drauguži! 

- Tai gali gauti ar ne? 

- Pažiūrėsim. Jei pasiseks, ten viskas bus parašyta rusiškai. 

Nesivarginau nusijuokti. 

- Pranešk man, kai turėsi naujienų. 

— Kur? 

- Paskambink į mobilųjį. Jis veikia. 

— O tu? Gal ką nors daugiau pasakysi? 

Turėjau ir aš kuo nors pamaloninti Fuko. 

— Dėl to nužudyto žandaro Jura. Jo vardas Stefanas Sarazenas. 
Bet tai netikras vardas. Iš tiesų jis vardu Tomas Longini. 

- Tas berniūkštis, kurio ieškojome? 

- Tas pats. Tapo žandaru, o prieš tai buvo satanistas. Jo nužu- 
dymas susijęs su mano byla. | 

— Kaip? 

— Dar nežinau. Paskambink į Bezansono kriminalinės policijos 
skyrių. Paklausk jų, ar turi duomenų apie tai, kas buvo aptikta 
Sarazeno namuose. Ten buvo užrašas krauju ant sienos. 

— Tu ten buvai? 

— Aš ir radau kūną. 

— Tavęs vieno nė penkioms minutėms negalima palikti. 

- Paklausyk. Patikrink, ar jie ištyrė užrašą. Ar buvo pirštų at- 
spaudų arba kitokių pėdsakų. Tik nelįsk prie žandarų, supratai? Jie 
neturi žinoti, kad domimės šia žmogžudyste. Ir tuo labiau nelįsk 
prie teisėjos, moters, vardu Korina Manjan. 

— Daugiau nieko, generole? 

- Dar šis tas. Paskambink į Centrinę policijos duomenų bazės 
direkciją, susisiek su tais, kurie dirba su sektomis. Patikrink, ar 
jie turi duomenų apie vieną satanistų grupuotę. Tie tipai vadinasi 
pavergtaisiais. Kartais raštininkais. 

Tyla. Fuko užsirašinėjo. Baigdamas tariau: 

- Padirbėk prie viso to. Aš netrukus grįšiu. Grįžęs smulkiau 
viską papasakosiu. 

Išjungiau telefoną. Šios paieškos niekur nenuves, tačiau vėl 
jaučiausi tvirtai. Ir vis dar vyliausi, kad tarp visų šių duomenų 
atsiras kas nors bendra. Koks nors sankirtos taškas, jei ne nuoroda 
į vardą, tai bent gairė, kokia kryptimi eiti toliau. 

Paskambinau Svendsenui. Nors buvo vėlu, jis atsiliepė žvaliai. 
Pažinęs, kas skambina, pradėjo plūstis: 

- Ką tu išdirbinėji? Neįmanoma tau prisiskambinti! Net balso 
paštas neveikia! 

— Aš Lenkijoje. 

- Lenkijoje? 

- Nesvarbu. Man reikia, kad šį tą padarytum. 

— Turiu nemažai naujienų. 

- Žinau. Ką tik kalbėjau su Fuko. 

Švedas kažką suniurzgėjo, nusivylęs, kad ne pats pranešė man 
tas naujienas. 

- Bezansone įvykdyta žmogžudystė, - kalbėjau toliau. - Nu- 
žudytas žandaras. 

- Skaičiau. Vakarykščiame Le Monde. 

Taigi žmogžudystė patraukė nacionalinių dienraščių dėmesį. Tai 
buvo ženklas. Simoni byla tuoj vėl bus atversta. Mano komanda 

dabar turėjo vengti ne tik žandarų, bet ir žiniasklaidos. Kalbėjau 
toliau: 

- Bus skrodimas. Norėčiau, kad paskambintum Gijomui Valerė, 
Bezansono Žano Menžozo ligoninės teismo medicinos ekspertui. 

- Nežinau, kas jis per vienas. 

- Žinai. Prisimink, prašiau tavęs informacijos apie jį. 

- Tas depresuotas tipas? 

- Tas pats. Paprašyk smulkesnės informacijos apie kūną. 

— Kodėl jis turėtų man ją suteikti? 

- Su manimi jis jau kalbėjo apie Silvi Simoni. 

— Čia ta pati byla? 

— Mano nuomone, tas pats žudikas. Jis žaidžia su kūno irimo 
stadijomis. Paklausk Valerė, ar to nebuvo daroma su žandaru. 

— Kūnas suiręs? 

Į nosį trenkianti smarvė, musės aplinkui, krauju ištepliotos 
keraminės plytelės. 

- Ne taip, kaip Silvi Simoni, bet žudikas procesą pagreitino. 

— Matei lavoną? 

- Paskambink Valerė. Paklausinėk jo. Paskui paskambink man. 

— Tas žudikas - tipas, kurio ieškai nuo pat pradžių? 

Ant vonios plytelių: TIK TU IR Aš. Ant medinės klausyklos: 
AŠ TAVĘS LAUKIAU. Veikiau jis manęs ieškojo. Nustūmiau šias 
mintis ir baigdamas pasakiau: 

- Pasikalbėk su ekspertu. Tu turi gauti atsakymus. 

— Kai tik ką nors sužinosiu, iš karto paskambinsiu. 

Išjungiau telefoną. Atsigulęs ant lovos žvelgiau į sienas aplink 
save. Juodos, storos, nesugriaunamos. Tos pačios sienos saugojo 
ir Manoną... 

Ir iš karto visos mano mintys pradėjo suktis apie ją. Nerišlios, 
karštligiškos, paaugliškos mintys... „Ne“, - ištariau balsu, purty- 
damas galvą. Turėjau visą dėmesį sutelkti į bylą ir į nieką daugiau. 

Apklausti Manoną Simoni. 

Patikrinti jos atmintį ir išvykti iš Lenkijos. 
Kol dar visiškai nepraradau objektyvumo jos atžvilgiu. 

Trečiadienis, lapkričio 6 diena 

Jau dvi dienas klaidžiojau po Krokuvą, stengdamasis vengti 
Manonos. Neturėjau priemonių atsispirti tai gražuolei. Susirgau 
ir vis dar kovojau su liga, atsisakydamas pasinerti į savo jausmus. 
Galima būtų pasakyti ir kitaip: mane apimdavo siaubas vien nuo 
minties, kad galiu jai nepatikti, kad ji mane atstums... 

Užmiršau savo bylą, švaisčiau laiką klaidžiodamas po miestą, 
net neišklausiau žinučių. Vis dėlto šį rytą pabudęs nusprendžiau 
imtis darbo. Atsikėliau ir įjungiau mobilųjį telefoną. Išklausiau 
balso paštą. Fuko. Svendsenas. Skambinta kelis kartus, balsai 
vis nekantresni. Iš karto jiems paskambinau. Atsakikliai. Buvo 
7 valanda ryto. 

Apsirengiau nesiprausęs po dušu. Per šalta. Įjungiau kompiu- 
terį. Patikrinau elektroninį paštą. Vis dar nėra Raimo Rihyme- 
kio bylos anglų kalba. Nei kitų svarbių laiškų. Pradėjau skaityti 
įprastus laikraščius. La Rėpubligue des Pyrėnėes, Le Courrier du 
Jura, U'Est rėpublicain. Naujų straipsnių apie Biušolcą ir Sarazeną 
mažėjo. Nieko rimto. 

Susimąsčiau apie dabartinę padėtį. Jau nuo šios nakties ramy- 
bės nedavė viena mintis. Pasiknaisioti pačiame vienuolyne, kurio 
veikla man kuo toliau, tuo labiau atrodė miglota, nors Zamorskis 
ir parodė viską. 

Pamėginau vėl patekti į požeminį „štabą. Neįmanoma. Bio- 
metriniai skaitytuvai, pilna kamerų, foto jutiklių. Zona ypatingai 
apsaugota, uždaresnė nei koks karinis centras. Kiti kambariai 
pirmame aukšte taip pat mįslingi. Vakar paskubomis nusibraižiau 

vienuolyno planą. Centrinį kiemą supantys pastatai sudarė dvi 
„L“ raides. Šiaurės rytuose - benediktinės, pietvakariuose - ku- 
nigai. Abi zonos turėjo po savo koplyčią, jokios bendros patal- 
pos, išskyrus refektorijų, kuriame vienuolės ir kunigai valgydavo 
pasikeisdami. 

Sutelkiau dėmesį į pietvakarinę dalį. Pieštuku pažymėjau jau 
lankytas vietas. Pirmame aukšte - administracijos kabinetai. To- 
liau biblioteka. Seminaristai ten rašė darbus apie Lenkijos religijos 
istoriją. Dar koplyčia ir poilsio kambarys. Taigi liko dvi nežino- 
mos patalpos, ten, kur susijungia „L“ raidė. Buvau beveik tikras, 
kad ten asmeninis Zamorskio kabinetas ir slaptų susirinkimų 
kambarys... 

Apsivilkau švarką ir nusprendžiau pasivaikščioti. Benediktinės 
dabar kalbėjo rytines maldas, o kunigai pusryčiavo. Idealus laikas. 

Perėjau per sodą. Dar tik aušo. Ten, kur kirtosi dvi galerijos, 
sustojau priešais duris, kurios turėjo vesti į didesnę patalpą - 
a priori, slaptų susirinkimų kambarį. Išsitraukiau savo visraktį. 
Nuo akmenų sklindanti gaiva. Buksmedžių ir kiparisų kvapas. 
Šaltis bukino bet kokius pojūčius. Įkišau pirmą raktą ir suvokiau, 
kad durys net neužrakintos. 

Dar viena koplyčia. 

Ilgesnė, siauresnė, paslaptingesnė. 

Pro siaurus langus skverbėsi melsva rytmečio šviesa. Eilėmis 
išrikiuotos kėdės, prieš jas - užversti piupitrai iki pat choro. Nei 
altoriaus, nei-kryžiaus. Tik balto vitražo rožė gilumoje, panaši į 
suglamžytą foliją. 

Žengiau kelis žingsnius į priekį. Stebino neįtikėtina tyla ir šal- 
spalvas. Kolonos baltos, grindys išklotos rusvomis, terakotinėmis 
plytelėmis, sienos - pastelinės žalios spalvos. Nieko įdomaus ne- 
pamačiau, tačiau kažkokia vidinė jėga vertė čia pasilikti. 

Staiga - šviesos pliūpsnis. 

— Balta, raudona ir žalia. Kunigaikščio Jabelovskio, vienuolyno 
fundatoriaus, spalvos. 

"Atsigręžiau. Ant slenksčio stovėjo Zamorskis, ranką vis dar 
uždėjęs ant jungiklio. Apsimečiau, kad esu atsipalaidavęs. 

— Kur mes? 

- Bibliotekoje. 

— Nematau knygų. 

Zamorskis žengė į priekį ir atvėrė vieną piupitrą. Sublizgėjo 
odiniai viršeliai, lyg koks suraižytas aukso luitas. Jis paėmė knygą. 
Pasigirdo barškesys: knyga buvo prirakinta prie piupitro. Išilgai 
medžio - juodas geležinis strypas, o ant jo suverti.žiedai. Buvau 
girdėjęs apie tokias bibliotekas, atsiradusias Renesanso epochoje. 
Vietas, kur knygos laikomos kaip belaisviai. 

- Ši biblioteka XV amžiaus, - patvirtino nuncijus. - Liko ne- 
paliesta, nepaisant visų karų, invazijų, nacizmo, komunizmo. 
Simbolinė, mus itin dominanti vieta. 

- Norite padaryti iš jos muziejų? - ironiškai paklausiau. 

Zamorskis išleido iš rankų sunkų foliantą, pasigirdo nykus 
garsas. 

- Ši vieta - mūsų kovos simbolis, Matai. 1450 metais po husitų 
karų, kai buvo sugriauta daugybė šventų vietų, kunigaikštis Jabe- 
lovskis pastatė šį vienuolyną. Jis turėjo planą. Įkurti naują kon- 
gregaciją po to, kai patyrė smegenų traumą, sakykim, ypatingą... 

— Norite pasakyti... 

— Taip, jis tamsybių žmogus. Nukritęs nuo žirgo, Jabelovskis 
kurį laiką buvo ištiktas komos. Kai atsipeikėjo, aiškino neva matęs 
velnią. Turėjo kalbėti įtikinamai, nes juo pasekė ir atsimetė daug 
vienuolių. Jų vienuolyno misija buvo užrašyti Nelabojo žodį. Šia 
prasme Jabelovskį galima laikyti lyg ir pavergtųjų sektos įkūrėju. 

Viskas viename: tamsybių žmogus - pavergtųjų ordino pradi- 
ninkas. Šiandien pastarieji medžioja tamsybių žmones... Zamors- 
kis stovėjo už kelių metrų nuo manęs. Tarp mūsų - navos šaltis. 

— Jei šis vienuolynas prakeiktas, kodėl čia įsikūrėte? 

- Mums, žinoma, patiko toks paradoksas. 

- Nustokite žaisti su manimi. Pavergtiesiems Šv. Skolastikos 
vienuolynas juk turi būti svarbiausias, ar-ne? 

- Nori pasakyti, tai jų Šv. Petro bazilika! Sakoma, kad Jabelovs- 
kis palaidotas kažkur po šiuo pastatu. 

— Jie nesiekia atgauti kūno? Aplankyti jį? 

Zamorskis iškalbingai nusišypsojo. Pagaliau aš supratau. 

— Jūs pavertėte šią vietą bunkeriu, nes laukiate jų ateinant. 

— Galima spėti, kad vieną dieną jie pamėgins čia patekti. 

- Jūs viliatės tokio mėginimo. Šis vienuolynas - spąstai. Spąstai, 
kuriuose jūs laikote jauką - Manoną. 

Lenkas nusikvatojo. 

— Kur manaisi esąs? Alamo forte? 

Jis bergždžiai apsimetinėjo, kad jam linksma. Žinojau, kad pa- 
taikiau tiesiai į dešimtuką. Kunigai norėjo prisivilioti satanistus į šį 
bastioną. Buvo rengiamasi viduramžių mūšiui. Žengiau kelis žings- 
nius Zamorskio link. Dabar stovėjome tiesiai vienas prieš kitą. 

— Pavergtieji turi ir kitos veiklos, - pareiškė jis. - Mums ypač 
svarbu sustabdyti jų žygį. 

— Kokį žygį? 

- Blogio link. Aklą, pašėlusį. 

Jis atvėrė kitą piupitrą. Ten gulėjo ne prirakinti inkunabulai, 
o metaline spirale susegti segtuvai. Pavartė vieną, atvertė vieną 
laminuotą nuotrauką. 

- Žinai tą citatą: „Nėra idėjų, yra tik veiksmai.“ 

Padavė man segtuvą. Lavono veidas, burna pražiota, liežuvyje - 
kablys. Pagalvojau apie apokalipses, apokrifinius raštus, kuriuose 
aprašomas pragaras:.„Kai kurie ten esančiųjų buvo pakabinti už 
liežuvio.“ 

Lenkas garsiai pervertė puslapį. Žmogaus liemuo, o jo keturios 
galūnės išmėtytos šiukšlyne. Kitas lapas. Vaiko kūnas, mažutė- 

lis, išdžiūvęs tarsi mumija, supjaustytas, kaklą juosia geležinis 
antkaklis. Paskui arklys išplėštomis akimis ir nupjautais lytiniais 
organais. Atrodė, kad gyvulys plūduriuoja milžiniškoje tamsioje 
baloje. 

Pakėliau galvą, ne per daug sukrėstas. Seniai buvau pripratęs 
prie siaubo. 

— Tokie dalykai veikiau policijos kompetencija, ar ne? 

- Žinoma. Mes tik sargybiniai. Stebėtojai. Mes sekame nusi- 
kaltimų pėdsakais. Pasižymime jų vietas Europos žemėlapyje, 
kur jie kartojasi. Kiek mums žinoma, pavergtieji apsiribojo Se- 
nojo žemyno sienomis. Pavyzdžiui, neaptikome jokių jų pėdsakų 
Jungtinėse Valstijose. 

— Ką konkrečiai jūs darote? 

— Stebime. Susekame, kur jie įsikūrę. Geriausiu atveju aplenkia- 
me juos ir perspėjame valdžią. Tačiau mūsų klausomasi nerimtai. 
Policijai nerūpi gydyti. Dar mažiau rūpi prevencija. 

- Kaip galite nustatyti, kur jie yra, jiems dar nepradėjus veikti? 

- Pavergtieji turi Achilo kulną. Silpnybę, dėl kurios galime juos 
lokalizuoti. Jie vartoja narkotikus. 

— Kokius narkotikus? 

- Specifinius. Pavergtieji nesitenkina vien ieškodami velnio 
žodžio. Jie patys mėgina keliauti. 

— Nesuprantu. 

— Kelionė anapus. Laikina mirtis. Jie savanoriškai pasineria į 
komą, mėgindami susisiekti su demonu. 

— Yra narkotikų, galinčių sukelti tokią būseną? 

— Tik vienas - iboga. Afrikos augalas, labai stipraus povei- 
kio ir labai pavojingas, naudojamas per tam tikras ceremonijas. 
Tikslus pavadinimas - Tabernanthe iboga. Sudėtyje yra ibogaino, 
stimuliatoriaus su psichodeliniu poveikiu, kuris padeda išgyventi 
panašią į Neišvengiamos mirties patirtį. Jis dar vadinamas „afri- 
kietišku kokainu“. 

- Galiu įsivaizduoti, kad yra narkotikas, galintis sukelti NMP. 
Bet kaip būti tikram, kad NMP bus negatyvi? 

Zamorskis nusišypsojo. 

— Man patinka diskutuoti su tavimi, Matai. Tavo gyvas protas 
padeda neleisti laiko veltui. Tu teisus. Yra dar specifiškesnis nar- 
kotikas, garantuojantis negatyvią patirtį. Garsioji juodoji iboga. 
Labai reta šio augalo rūšis. Patikėk, nelengva jo gauti. Pavergtieji 
nuolatos jo ieško. Mes taip pat patekome į šią rinką. Sekame pre- 
keivius, 0 per juos - ir mūsų satanistus. 

Tarsi kokia kibirkštėlė plykstelėjo mintyse. Lyg uždegamas 
degtukas. Netikėtas afrikietiškas pėdsakas sutapo su kitomis mano 
tyrimo detalėmis... Tiksliau, su byla, kurią seniai užmečiau. Masi- 
na Larfauji. Prekeivis narkotikais. Susijęs su afrikiečiais. Nušautas 
žudiko profesionalo vieną 2002 metų rugsėjo naktį. 

Ar galėjo būti, kad toji pirmoji byla taip pat susijusi su dabarti- 
ne? Tačiau iš pradžių man reikėjo suprasti vadinamosios kelionės 
principą. 

— Ar toji kelionė, - paklausiau, - iš tiesų tokia pat, kaip tam- 
sybių žmonių patirtis? 

- Žinoma, ne. Niekas negali pakeisti mirties. Nebūties vartų. 
Tačiau pavergtieji vis dėlto bando prie jos priartėti, rizikuodami 
prarasti protą ar net iš tiesų numirti. Juodoji iboga nepaprastai 
pavojinga. 

- Kaip tas narkotikas veikia? Noriu paklausti, kaip veikia sme- 
genis. 

- Nesu specialistas. Ibogainas yra alkaloidas, kuris blokuoja 
tam tikrus neuronų receptorius. Šia prasme jis sukelia pojūčius, 
panašius į tuos, kuriuos jaučia dūstantis žmogus. Tačiau dar 
kartą kartoju, ši dirbtinė transo būsena neturi nieko bendra su 
tikra negatyvia NMP Jei nori pamatyti velnią, turi rizikuoti savo 
kailiu. Keliauti į mirtį. 

— Iš kur kilęs šis augalas? 

— Iš Gabono, kaip ir paprasta iboga. Ten iboga naudojama 
populiariausioms iniciacijos apeigoms bwiti fang. 

Gabonas - iš ten ir skarabėjas, ir kerpė. Švystelėjo nauja mintis. 
Dabar jau prisiminiau, kada girdėjau kalbant apie Gaboną. Sen 
Deni viešnamyje. Šokėjas, apimtas transo. Linksmas Klodo veidas, 
šypsena iki ausų: „Jis pavartojo iš namų atsivežto produkto.“ Vyras 
buvo pavartojęs ibogos. 

Jokios abejonės, viskas sutapo. Pirmoji byla, Larfauji. Afri- 
kiečiai ir jų specifiniai narkotikai. Pavergtieji, ieškantys ibogos... 

Nusprendžiau lošti atviromis kortomis. 

- Lukas Subeira taip pat tyrė vieno tiekėjo nužudymą. 

- Masinos Larfauji. Mes žinome. 

- Arjis taip pat susijęs su juodąja iboga? 

— Dar ir kaip. Jis buvo oficialus šio augalo tiekėjas. Tiekė ir 
pavergtiesiems. Patikėk, mes jį stebėjome. 

— Ar žinote, kas jį nužudė? 

— Ne. Dar viena mįslė. Gal koks pavergtasis. Gal koks kli- 
entas, kuriam prasidėjo abstinencija. Toks darbas visuomet 
pavojingas. 

— Larfauji nužudė ne mėgėjas. Jį nužudė profesionalas. 

Zamorskis skėstelėjo rankomis. 

— Mes aklavietėje. Lukas taip pat nieko neišsiaiškino. Ir, beje, 
niekas negali pasakyti, kad ši žmogžudystė susijusi su iboga. 

Zamorskis nepaminėjo dar vienos galimybės - kad prekeivį 
narkotikais nužudė vienas jo brigados vyrukų, dėl vienos ar kitos 
priežasties. Juk galiausiai ir Džina, prostitutė, žmogžudystės liu- 
dininkė, kalbėjo apie kažkokį dvasininką... Dar kartą įsivaizdavau 
nuncijų su automatiniu pistoletu rankoje. Ir vaizdas atrodė vis 
tikresnis. 

Apibendrinau: 

— Visa tai tik papildoma informacija. Svarbiausia pavergtie- 
siems - tamsybių Žmonės, ar ne? 


517 


— Taip. Jų akimis žiūrint, niekas negali pakeisti išpažinties to 
ar tos, kurie „matė“ velnią. 

— Tokių kaip Manona? 

Plieninis Zamorskio žvilgsnis įsmigo į mane. Jis samurmėjo: 

— Vis dar nežinome, ar Manona iš tiesų išgyveno negatyvią 
patirtį. 

— Kad sužinotumėte, jai turi grįžti atmintis. 

- Arba ji turi būti atvira. 

— Manote, kad ji meluoja? Kad simuliuoja amneziją? 

— Tu galėtum man pasakyti. Turėjai ją apklausti. 

Zamorskio balsas pasikeitė. Tapo valdingas. Tai tik patvirtino 
mano įtarimus, kilusius, vos čia atvykau. Zamorskiui buvo nusi- 
pjaut į mano turimą informaciją. Jis atsigabeno mane į Lenkiją 
vien tam, kad išpeščiau iš Manonos tiesą. Kad ji pradėtų manimi 
pasitikėti taip, kaip niekuomet nepasitikėjo juo. 

- Kokį žaidimą žaidi su Manona? - staiga paklausė susierzi- 
nęs. - Vengi jos jau dvi dienas. 

— Jūs mane sekate? 

- Šiame vienuolyne nėra paslapčių. Kartoju klausimą: kokį 
žaidimą žaidi? - Staiga jis užriko: - Bylos raktas - jos atmintyje! 

Atsitraukiau ir pažvelgiau į rožę virš choro. Pro sidabrinius 
vainiklapius skverbėsi pilka dienos šviesa. 

— Nesirūpinkite. Turiu savo strategiją. 

Na, o dėl mano strategijos, tai vis dar nebuvau nugalėjęs baimės. 
Ir jokių pokyčių nebuvo matyti. 
Nuėjau į savo vienutę ir patikrinau mobilųjį telefoną. 
Dvi žinutės. Fuko, Svendsenas. 
Paskambinau savo pavaduotojui. 

— Kas naujo? - paklausiau tiesiai šviesiai. 

- Jura departamente nieko neradom. Žandarai trypčioja vieto- 
je, tirdami Sarazeno bylą. Skarabėjų neradome. O gaboniečių ten 
tikrai nedaug. Visoje Franš Kontė radau tik septynis. Visi nekalti. 

- O ekspatrijuotieji? 

— Sunku rasti. Dirbam. 

- Gavai informacijos apie pavergtuosius? 

— Nieko. Niekas nežino. Jei tai sekta, tai pati slapčiausia iš... 

Pertraukiau Fuko, liepiau liautis jų ieškoti. Geriau pasikliauti 
Zamorskio duomenimis, jis visų sričių specialistas. 

Tačiau paklausiau kitko: 

— Ar turi po ranka Larfauji bylą? 

— Kovos su narkotikais brigados byla? 

— Taip. Gali būti susijusi su mūsiške. 

— „Mūsiške“? Man neatrodo, kad labai jau daliniesi informacija 
su manimi. 

- Palauk, kol grįšiu. Atidžiai peržiūrėk to sukto dilerio bylą. 
Pasistenk sužinoti iš Kovos su narkotikais brigados, ar jie žino, kas 
jam tiekė kvaišalus, kokie tiekimo įpročiai, kokie buvo nuolatiniai 
jo klientai. Paskutiniai skambučiai prieš mirtį. Sąskaitos. Viskas. 
Ir patikrink, ar rinkoje vietoj jo atsirado naujas prekeivis. Tegul 
tau padeda Mejė ir Malaspėjus. 

- Ko mes ieškome? 

- Specifinio tinklo. Susijusio su afrikietišku narkotiku, iboga. 

— Iš Gabono? 

— Nieko nuo tavęs nenuslėpsi. Aišku, kad ši šalis vaidina tam 
tikrą vaidmenį. Tik dar nežinau, svarbus tas vaidmuo ar ne. Pas- 
kambink man vakare. 

Nuspaudžiau mygtuką ir paskambinau Svendsenui. 

— Yra naujienų, - susijaudinęs pareiškė švedas. - Ir rimtų. Buvai 
teisus. Prie Sarazeno kūno buvo padirbėta. 

— Klausau. 

— Jo vidaus organai buvo nekrozavę. Beveik visai suirę. Tarsi 
jis būtų miręs prieš mėnesį. O pečiai vos rigor mortis* būklės. 

- Turi kokį paaiškinimą? 

- Tik vieną. Žudikas jam sugirdė rūgšties. Palaukė, kol viduriai 
pradės pūti pilve. Paskui iš apačios į viršų perrėžė jam pilvą. 

Taigi Sarazeno žudikas taip pat žaidė su mirtimi. Ar tai jis nu- 
žudė Silvi Simoni? Tamsybių žmogus? Ar jų pastūmėtas? 

Prieš akis iškilo po pušų spygliais išraižyta žievė: AŠ GLOBOJU 
TAMSYBIŲ ŽMONES. Dėl vieno buvau tikras, ir tai buvo svarbu - 
Sarazeną nužudė ne Manona. Ji tuo metu jau slapstėsi Šv. Skolas- 
tikos vienuolyne. 

Svendsenas kalbėjo toliau: 

— Tas niekšas jį pjaustė gyvą. Kantriai išvyniojo aukos vidurius 
vonioje, o žandaras tuo metu dar buvo gyvas. Ir turėjo sąmonę. 

Pažįstamas šalčio pojūtis venose. Prisiminiau, kad ant žandaro 
kūno nebuvo žymių, jog jis būtų buvęs surištas. 

- Sarazenas nebuvo surištas. 

- Ne, Tačiau atlikus toksikologinius tyrimus paaiškėjo, kad 
jam buvo suleista labai stiprios paralyžiuojančios medžiagos. Jis 
negalėjo judėti, o žudikas jį mėsinėjo. 

Prieš akis iškilo nusikaltimo vieta. Sumaitotas kūnas gemalo 
poza. Vonia pilna išvirtusių vidurių. Zvimbiančios musės, puvėsių 
dvokas. 

— O vabzdžiai? 

- Radome musių Sarcophagidae ir Piophilidae kiaušinėlių, ku- 
rių ten tikrai neturėjo būti. Noriu pasakyti, praėjus kelioms va- 
landoms po mirties. Tai tokia pati beprotybė, kaip ir su moterimi, 
Matai. Be jokių abejonių. 

- Ačiū. Jie tau atsiuntė ataskaitą? 

- Valerė atsiųs elektroniniu paštu. Jis visai nieko. 

- Išanalizuok kiekvieną detalę. Tai labai svarbu. 


* Lavono sustingimas. (Lot.) 

- Gal pasakysi man ką nors daugiau? 
 - Vėliau. Visi šie faktai rodo tam tikrą žudymo būdą. - Su- 
dvejojau, paskui kalbėjau toliau, balsu tikslindamas savo paties 
mintis: - Tam tikrą... suprametodą, kurį taiko vienas žmogus, 
pasinaudodamas kitais žudikais... 

— Nieko nesuprantu, - atsakė Svendsenas. - Tačiau skamba 
išties įdomiai. 

— Kai grįšiu į Paryžių, iš karto viską tau paaiškinsiu. 

— Sutarta, seni. 

Vėl pasinėręs į bylą, stengiausi tarp visų šių duomenų rasti ant 
kelio užvedančių faktų, sutapimų. 

Varpai vienuolyne skambino vienuoliktą valandą, kai pakėliau 
galvą nuo užrašų. Nepastebėjau, kaip prabėgo laikas. Dabar be- 
nediktinės pietauja. Pats laikas sprukti - jokios rizikos susitikti 
su Manona, kuri valgydavo drauge su seserimis. Vieną ant kito 
apsirengiau kelis megztinius, užsimečiau paltą. 

Kai skubiu žingsniu ėjau po arkadomis, mane kažkas pašaukė: 

- Sveikas. 

Manona sėdėjo prie vienos kolonos, apsimuturiavusi stora 
striuke. Be to, su šaliku ir kepuraite. Sunkiai nurijau seiles, gerklė 
išdžiūvo. 

- Gal paaiškinsi man? 

— Paaiškinsiu ką? 

— Kur dingsti kiaurą dieną, vos čia atvykęs? 

Priėjau prie jos. Veidas rausvas. Nuo šalčio sustingęs kraujas, 
lašeliai ant skruostų. 

- Privalau tau atsiskaityti? 

Ji iškėlė į viršų rankas, tarsi mano agresyvus elgesys būtų nu- 
krypęs į ją lyg ginklas. 

- Ne, bet neapsigauk. Niekas čia negali nieko daryti nepaste- 
bėtas. 

- Tu taip manai. Ir tau tai patinka. 

Ji pasitraukė nuo kolonos ir pasirąžė. Jau vien jos sprandas 
buvo grakštumo įsikūnijimas - atsakas viso pasaulio palinkusiems 
pečiams, visiems storiems siluetams. 

Nusišypsojusi paprašė: 

— Kalbėk toliau. 

Stovėjau priešais ją prasižergęs, įsitempęs. Faro, kuris nori 
pasirodyti stipresnis, nei yra iš tikrųjų, karikatūra. Tačiau gerklė 
buvo vis dar išdžiūvusi, tik iš antro karto pavyko ištarti: 

- Tokia padėtis tave tenkina. Būti čia, užsidarius šitam vienuo- 
lyne. O Prancūzijoje tuo metu tiriamas tavo motinos nužudymas. 

- Nori pasakyti, kad pabėgau nuo farų? 

— Gal pabėgai nuo tiesos. 

— Man neatrodo, kad tiesa kažkur arti. Niekuo negalėčiau padėti 
ten būdama. 

- Taigi tu nenori žinoti, kas nužudė tavo motiną? 

- Juk tu tiri bylą, ar ne? 

Jos atsakymai skambėjo vis įtikinamiau, o aš vis labiau irzau. 
Ji nesiliovė šypsotis. Man ji pasirodė negraži. Kartėlis įrėžė dvi 
vagas skruostuose ir padarė ją rūstesnę, vyresnę. 

— Iš tiesų esi maža kvaila studenčiukė. 

- Puiku. 

- Visiškai nieko nesuvoki, kas vyksta aplinkui! 

- Per tave. Tu net ketvirčio iš to, ką Žinai, man nepasakei. 

- Tavo labui! Mes visi čia tave saugome! - Pliaukštelėjau sau 
per kaktą. - Ar tavo galva visai tuščia? 

Ji nebesišypsojo. Visa išraudo. Atsistojo ir pravėrė burną, kad 
atsakytų man tokiu pačiu tonu. Tačiau staiga apsigalvojo ir švelniu 
balsu paklausė: 

— Ar tik nekabini manęs? 

Klausimas mane apstulbino. Patylėjau, o paskui nusikvatojau. 

- Juk neblogai pavyko, ar ne? 

— Neblogai. 

Krokuva - Krakėw - buvo uždaras savitas pasaulis, su savo 
atspalviais, šviesomis, efektais. Vientisas ir specifinis, koks būna 
didžio dailininko pasaulis. Lygūs Gogeno tonai, Rembranto švie- 
sos ir šešėlių žaismas... Žemės, purvo, plytų spalvų pasaulis, ku- 
riame nuo medžių nukritę lapai derėjo prie kraujo spalvos stogų 
ir pajuodusių nešvarių sienų. 

Manona įspraudė savo ranką į manąją. Žingsniavome greitai, 
nesikalbėdami. Didžiojoje turgaus aikštėje sulėtinome žingsnį ties 
sukiennice, audinių hale su geltonomis ir raudonomis arkadomis, 
renesanso stiliaus. Į dangų kilo balandžiai, pūsteldavo šaltas vėjas. 
Ore tarsi tvyrojo didelė grėsmė, įkaitusi įtampa. 

Paslapčiomis stebėjau Manonos profilį. Plaukų apgaubta sub- 
tili, tobula nosis - paslaptingas priminimas apie jos vaikystę. Ir 
apie jūrų karaliją. Amžiams bėgant bangų mūšos nugludintas 
akmenėlis. Ir į viršų pakeltas antakis, nustebimo ženklas veide, 
lyg kažko klaustų pasaulio ar parodytų visas jo tiesas. Ji buvo 
pernelyg tikroviška, o gal nepakankamai?.. 

Vėl suskatome eiti greičiau. Nebekreipiau dėmesio į pastatus, 
kuriuos stebėjau ankstesnėmis dienomis, kad įsiminčiau kelią. 
Ėjome, kur akys vedė, gatvelėmis, prospektais, alėjomis. Mus 
galėjo užpulti bet kada, bet nerimo nejaučiau: Manona iš vienuo- 
lyno galėjo išeiti tik su viena būtina sąlyga - vienas ar keli angelai 
sargai seks iš paskos, išlaikydami reikiamą atstumą. Neieškojau jų 
akimis, tačiau žinojau, kad jie čia ir mus stebi. Baltos pakaklinės, 
įtempti raumenys. 

Dabar mes jau kalbėjomės, taip pat greitai, kaip ir ėjome. Tarsi 
norėdami atsigriebti už prarastą laiką, už tas dienas, kai nesima- 
tėme dėl mano kaltės. Jaudulys buvo kažkoks neadekvatus, nes 
laikas mums tarsi sustojo. Mums neberūpėjo bėgančios minutės. 
Toks aiškus įspūdis, kad kartojasi vis ta pati akimirka, vis stipres- 
nė, vis intensyvesnė. Taip, kaip kokia dalelytė beveik pasiekia 
šviesos greitį ir pradeda didėti, gauna daugiau energijos, nors tos 

ribos niekuomet neperžengs. Mes pasiekėme aukščiausią tašką. 
Susijaudinimas vis augo, didėjo, o mes negalėjome peržengti 
neišreiškiamos laimės ribos. 

Manona be perstojo manęs klausinėjo: 

— Mėgsti detektyvus? 

- Ne. 

— Kodėl? 

— Žodžiai niekada neturės tiek svorio, kiek turi realus gyve- 
nimas. 

- O vaizdo žaidimus? 

Vienintelis mano kontaktas su šiuo užsiėmimu buvo pavogtos 
programos, rastos pas nužudytą homoseksualą. Sekdami šiais 
pėdsakais galėjome nustatyti jo bendrininko tapatybę - jis buvo 
ir aukos meilužis, ir žudikas. Sugalvojau, mano nuomone, juo- 
kingą atskirtį: 

- Rūkai žolę? 

Kad ir kokius klausimus uždavinėjo Manona, stengiausi būti 
linksmas, elgtis laisvai, būti tarsi jos bendrininku. Stengiausi ne- 
būti toks rimtas, koks buvau iš prigimties. Mano pastangos buvo 
bergždžios, žinojau tai. Negebėjau būti nerūpestingas. Tačiau 
Manona buvo nusiteikusi džiugiai už mus abu, ir atrodė, jog šis 
pasivaikščiojimas ją žavi ne tik todėl, kad esu šalia, ir ne tik dėl 
viso to, ką galėčiau jai pasakyti. 

Sustojome ant kalvos, prie Vavelio pilies. Apačioje - Vysla, 
tamsi sustingusi upė, patekusi į savo pačios didingų vandenų 
spąstus. Toks jausmas, tarsi staiga atrandi žaliavą, iš kurios iškilo, 
iš kurios pastatytas miestas. 

Artėjo naktis. Keistos akimirkos, keliančios nerimą, kaip ir 
visuose miestuose, kai leidžiasi tamsa, o žibintai dar neuždegti. 
Paslaptinga valanda, kai tikroji naktis perima savo teises ir ištrina 
ištisus civilizacijos amžius. 

Miestas už upės skendo tamsoje. Sienos nusidažė melsva ir 
pilkšvai violetine spalva. Gatvės, šaligatviai blyškiai violetiniai, 
o balų ledas vis dar rausvai blizgus, nušviestas paskutinių saulės 
spindulėlių. 

- Grįžtam? - paklausė Manona. 
blandoje ji atrodė labiau išblyškusi. Ji drebėjo po striuke, ant ku- 
rios kaupėsi vandens lašeliai. Mes sėdėjome ant suolo. Kadangi aš 
nejudėjau, ji paėmė mane už rankos, tarsi maža mergaitė, norinti 
pritraukti visą pasaulį, kad jis paklustų jos troškimams. 

- Eime. 

Nejudėjau. 

Galvojau apie Manoną Simoni, kurią nužudė jos pačios mo- 
tina, nes mergaitė buvo apsėsta. Apie mažą išprievartautą mer- 
gaitę, žŽudančią gyvūnus ir atlikinėjančią šventvagiškus ritualus. 
Apie mirusį vaiką, prisikėlusį gyvenimui Dievo arba velnio dėka. 
Skausmą keliančios mintys apie visą Sartiuji bylą. Tuomet, pats 
nesuvokdamas, ką darau, prisitraukiau Manoną prie savęs ir aist- 
ringai pabučiavau. 

Šviesiai rusva smuklė, minkštasuoliai, aptraukti dirbtine oda, 
spalvoto stiklo šviestuvai. Ant pakylos smuikais ir cimbolais pa- 
šėlusiai grojo čigonai. Vakaro prieblandoje skendinčiose gatvelėse 
suradome tik tokią priebėgą. Nors aplinkui buvo triukšminga, 
pilna dūmų, sklido nemalonūs riebalų ir alkoholio kvapai, jautė- 
mės lengvi ir vieni visame pasaulyje. Išskirtinis pasimatymas akis 
į akį, paslaptingas, žavingas. 

Kiekviena pastaba, netgi tai, kaip ji būdavo suformuluota, 
rodė, kad mes sutariame, kad esame bendrininkai. Manona 

beveik neleido man kalbėti. Ji turėjo savotišką įprotį pakelti smak- 
rą, prabilti garsiau ir man dar nespėjus išsižioti pasakydavo tai, 
ką norėjau pasakyti pats. Toks tarpusavio supratimas mus vedė 
nesąmoningos laimės keliu, nepaisydamas amžiaus skirtumo, 
skirtingų mūsų likimų ir to, kad susipažinome visai neseniai. 

Bėgo valandos. Vis kitokie patiekalai. Akys ašarojo nuo dūmų. 
Valgant desertą užsirūkiau „Camel“ cigaretę, kad visa tai prasi- 
tęstų, ir pagaliau paklausiau apie jos praeitį. 

Ji staiga įsitempė. 

— Mėgini mane apklausti? 

— Ne, - atsakiau išpūsdamas dūmus į lubas dengiantį debesį. — 
Tik noriu žinoti, ar tavo gyvenime yra koks vyras. 

Ji nusišypsojo ir atsipalaidavo, tapo tokia kaip visuomet. Matyt, 
prisiminė, kad nuo šiol nepasitikėjimo, kliūčių tarp mūsų nebėra. 
Tada prakalbo. Be išsisukinėjimų. Papasakojo apie traumuotą 
vaikystę, metus, praleistus pensione, žudiko baimę, apie keistus 
motinos, kuri nuolatos melsdavosi, apsilankymus. Paskui apie 
paauglystę Lozanoje, mokslus licėjuje ir universitete, kur ji užsi- 
sklendė tarsi tvirtovėje. Turėjo draugų būrelį ir „saugias“ lanky- 
mosi vietas, be to, atrama jai vis dar buvo šeimos nariai: motina, 
kuri lankė ją kiekvieną savaitgalį nuo to laiko, kai ji pabudo iš 
komos, seneliai iš tėvo pusės, gyvenantys Vevė, taip pat daktaras 
Moricas Beltreinas, tapęs jai tarsi kokiu geradariu krikštatėviu. 

Aštuoniolika metų. 

Ji pradėjo keliauti, palikdavo neužrakintas duris, liovėsi nuo- 
latos atsisukinėti atgal, kad įsitikintų, jog jos niekas neseka. Pra- 
sidėjo naujas gyvenimo etapas. Iki motinos mirties. Staiga viskas 
sudužo. Ramybė, pasitikėjimas, viltis. Sugrįžo vaikystės košmaras, 
tik dar stipresnis. Žmogžudystė įrodė, kad viskas, kas įvyko, 
buvo realu. Jos šeimai grėsė pavojus. Pavojus, kurio ji neišvengė 
1988 metais. Ir kuris nusinešė jos motiną 2002-aisiais. 

Kai Zamorskis jai pasiūlė išvykti į Lenkiją, kol žudikas bus 
suimtas, ji sutiko. Nė kiek nesudvejojo. Dabar ji skaičiavo dienas, 
laukdama, kol prasiskleis ją pačią gaubiantis paslapties šydas. 

Visa tai aš žinojau ar buvau atspėjęs. Tačiau ji nežinojo, nes 
nebeprisiminė, kad ją tvirkino iškrypėliai ir kad paskui mėgino 
nužudyti jos pačios motina. Ne aš turėjau jai tai pasakyti. Nei šį 
vakarą, nei rytoj. Nusišypsojau, apkvaišęs nuo degtinės, konsta- 
tuodamas, kad vis dar negavau mane dominančios informacijos. 

— Tai tu turi ką nors Lozanoje ar ne? 

Ji nusikvatojo. Pridegusių riebalų kvapas, karštis, dainininkės 
balsas - visa tai jai neegzistavo. Man taip pat ne: Jaučiausi, tarsi 
būčiau jūros dugne, apkurtęs nuo slėgio, tačiau tam tikrus garsus 
skiriantis ypač aiškiai. Taip pasinėręs į vandenį girdi šaižų vandens 
teškenimą ar jo keliamą skardų aidą. 

— Turėjau vieną meilužį, - pasakė ji. - Universiteto, kuriame 
mokiausi, dėstytoją. Vedusį. Tie santykiai buvo tikra galera su 
keliais laimės švystelėjimais. Pati nesuvokiau savo jausmų. 

— Ką nori pasakyti? 

Ji sudvejojo, paskui rimtai kalbėjo toliau: 

- Iš esmės man patiko, kad santykiai slapti, kad kelia man 
skausmą. Ir kad man gėda. Tarsi koks... degradavimas. Panašiai 
būna, kai per daug mauki, supranti? Mėgaujiesi kiekvienu gurkš- 
niu ir kartu žinai, kad naikini pats save, kad po kiekvieno stiklo 
smunki vis žemiau. 

Sulig tais žodžiais ji ištuštino degtinės taurelę vienu mauku ir 
vėl ėmė pasakoti: 

- Aš manau... Tiesiog tas mirties skonis, to, kas uždrausta, 
skonis man priminė mano pačios gyvenimą. Pažintą nebūtį, pa- 
slaptį. - Ji uždėjo savo ranką ant manosios. - Nesu tikra, kad 
galėčiau užmegzti nesudėtingus santykius, mano angele. - Ji vėl 
nusijuokė, lengvai, bet nelinksmai. - Esu sukurta žemiems ins- 
tinktams! Mano skonis kaip zombio. 

Jei ji ieškojo gyvo mirusiojo, tai aš buvau jai skirtas vyras. Aš 
pats nuo Ruandos laikų priklausiau mirčiai. Vis tas įskiepis, ne- 
prigijęs, bet vis tiek tūnantis giliai manyje, užkrečiantis kiekvieną 
mano gyvenimo akimirką... Geležies girgždesys, balsas per traš- 
kantį radiją, kūnai, dunksintys po automobilio ratais kaip širdies 
dūžiai. Ir moteris, kurios išgelbėti nesugebėjau... 

Pripyliau stikliukus ir nurimęs susidaužiau su Manona. Šis epi- 
zodas Manonos tyrumui nepakenkė. Ji galėjo sakyti, ką norėjo, - 
niekas negalėjo suteršti jos nekaltumo. Net jei šis nekaltumas kilo 
iš prakeikto vaiko ir buvo žiauraus nusikaltimo padarinys. Net jei 
jos vienintelis meilės prisiminimas buvo santykiai su vedusiu vyru. 

Jaučiau jos reiklumą, griežtumą, atpažinau juos. Kažkas perma- 
toma, visiškai nesusiję su skaistumu. Priešingai, tai, kas semiasi 
jėgų iš išbandymų, iš purvo. Kažkoks dvasios šauksmas virš be- 
dugnės, kuris semiasi grožio iš kovos. 

Staiga, pagriebusi savo paltą, ji tarė: 

— Eime? 

Ėjome per rūką, tarsi atsiskyrę nuo savų kūnų. Visas miestas 
atrodė trapus, nerealus. Pastatai, paminklai, gatvės plūduriavo 
rūke tarsi milžiniškas erdvėlaivis, kuris kildamas išleidžia didžiulį 
dūmų debesį. 

Neturėjau nė menkiausio supratimo, kiek dabar valandų. Gal 
vidurnaktis. Gal po vidurnakčio. Tačiau nebuvau toks girtas, kad 
užmirščiau vis dar gresiantį pavojų. Pavergtieji, klaidžiojantys po 
miestą, ieškantys Manonos... Vis gręžiojausi atgal, apžvelgdavau 
akligatvius, dengtus namų prieangius. Šį vakarą pasiėmiau savąjį 
„Glocką, tačiau budrumas buvo kaip reikiant sumažėjęs. Mel- 
džiausi, kad Zamorskio cerberiai vis dar eitų mums iš paskos ir 
kad būtų išgėrę mažiau už mane. 

Atrodė, kad keliui nebus galo. Pagrindinė gairė buvo didelis 
Plantų parkas, juosiantis senamiestį. Kai rasime jį, tereikės pa- 
sukti į centrą. 

Prie Šv. Skolastikos vienuolyno vartų Manona paskambino 
varpeliu. Vartus atidarė kažkoks beveidis vyras be pakaklinės. 
Pasitikome jį kvatodami, svyruodami ant netvirtų kojų. 

Tylėdami nuėjome galerija. Nebesijuokiau. Su nerimu stebėjau, 
kaip artėja ta vieta, kur susijungia abi „L“. Akimirka, kai teks iš- 
siskirti, akimirka, kai teks ką nors pasakyti... Mintyse beviltiškai 
ieškojau žodžių, mėginau įsivaizduoti kokį gestą, kuris nebūtų ne 
veiksmas, o kvietimas. 

Man tebemąstant priėjome duris. Manona gyveno benedik- 
tinių dalyje. Jau buvau kažką bemurmąs, bet Manona rankomis 
suėmė mano galvą. Pajutau jos liežuvį burnoje ir'tarsi pasigirdo 
kiti žodžiai, tokie, kokių niekuomet nebūčiau sugalvojęs. Atsirė- 
miau į sieną. Pajutau, kaip nugara liečiasi prie šaltų akmenų, o 
Manona savo lūpomis tebespaudžia manąsias. Man net pritrūko 
kvapo. 

Išsisukau nuo bučinio, bet jos nepaleidau. Turėjau atgauti jė- 
gas, kol neapalpau. Manona stebėjo mane prieblandoje. Atrodė 
pasenusi dešimčia metų. Jausmai atsispindėjo jos surimtėjusiame 
veide, susimetė raukšlės. Akys tapo tokios juodos, kaip vulkaninis 
kvarcas. Ji sunkiai kvėpavo, iš burnos virto garas. 

Jutau ją savo glėbyje, girtą, susivėlusiais plaukais, atsiduodan- 
čią, ir man atrodė, kad jos veide atsispindi pastangos ką nors 
daryti, kad nedingtų, kad neištirptų naktyje. Šį kartą pralenkiau 
ją ir pradėjau bučiuoti. 

Tačiau ji mane sulaikė ir sumurmėjo: 

— Ne. Eikš. 

Iš pradžių pajutau šaltį jos kambaryje. Paskui dunksteli durys, 
užsidarančios už jos nugaros, o aš ją bučiuoju, priremiu prie durų. 

Nuvelku jai paltą, ji nuplėšia manąjį. Mūsų judesiai chaotiški, 
sunkūs. Mūsų lūpos susiliejusios. Ir mus supa ledinis šaltis... 

Krentame ant lovos. Nutraukiu jai megztuką. Ji kvėpuoja man 
į ausį. Prieblandoje matau jos apnuogintą odą, jos liemenėlę ir 
jaučiu fizinį skausmą. Mano geismas toks, tarsi kažkas dužtų 
manyje, skiltų. Jos veidas naktyje dar niekada man neatrodė toks 
tyras, angeliškas, o jos kūnas pažadina manyje kažkokią imperiją, 
dingusį pasaulį, kurio buvau atsisakęs. Krentu ir įsitempęs mė- 
gaujuosi šiuo kritimu. 

Mums vis dar trukdo drabužiai, rankovės, sagos. Netrukus 
išryškėja jos apatinių drabužių geometrinės figūros. Baltos, aš- 
triakampės, nepriekaištingos. Žeidžiančios ir traukiančios mane, 
atkertančios ir žavinčios. Jau esu pasiruošęs išsiveržti organine 
žodžio prasme: kraujo ir skaidulų srovė. 

Krentu ant nugaros. Virš manęs - jos nuogos krūtys. Sunkios, 
švelnios, nuostabios. Traukos jėgos stebuklai, išsilaisvinę, sklei- 
džiantys šilumą. Suvirpu iki sielos gelmių. Atsitiesiu. Ji griebia 
mane už pečių ir vėl paguldo, puola man į glėbį. Prarandu bet 
kokią kontrolę. Niekas nebeturi prasmės. Tik tai, kad mes vienas 
kito glėbyje, išsigandę, pašėlę nuo mus apėmusio geismo. 

Ji glaudžiasi prie manęs, veda mane, manipuliuoja mano kūnu. 
Tarsi plėštų nuo manęs kitus drabužius: mano paviršinius sluoks- 
nius, kuriais dangsčiausi tiek metų, mane sutvirtinusius sprendi- 
mus, melą, kuris mane ramino. Ši akimirka tokia intensyvi, kad 
jaučiu, kaip plečiasi jau pragyvento gyvenimo ir metų, kuriuos 
dar liko nugyventi, dalelės. 

Pasijuntu mažas, silpnas, išsekęs prieš šį traukos objektą - di- 
deles krūtis, tokias baltas, tokias laisvas, su virpančiomis, mano 
veidą siekiančiomis juodomis aureolėmis. Aš degu, man šalta, 
pakeliu ranką, noriu jas paliesti. 

Tačiau glamonėms jau nebe laikas. Manona, susirietusi virš 
mano pilvo, pakiša rankas man po sprandu. Nesuvokiu, kas vyks- 

ta. Tai pati stipriausia mano gyvenimo pamoka. Pasilenkusi prie 
manęs įsikimba į kaklą, jos klubai pradeda judėti, keistai, atkakliai. 

Ji tarsi ieško malonumo, artėja prie jo, praranda, vėl priartėja. 
Meilės darbas, brutalus ir delikatus, tikslus ir barbariškas, kurio 
buvau atsisakęs. Prisiderinu prie jos lingavimo ir jaučiu, kaip 
pats ieškau to paties malonumo, taip pat atkakliai. Mūsų judesiai 
suderinti, o kartu ir vieniši, nes stengiamės pavogti vienas iš kito 
tai, ką turime vienas kitam. 

Judesiai greitėja. Mūsų lūpos susiliejusios, mes tvirtai susikibę 
pirštais. Kulminacija visai čia pat, kažkur mūsų pilvuose. Kūnas 
prie kūno, mes tarsi šokame, ieškome, mėginame. Ji vis dar mane 
apsižergusi, kojos įremtos į patalą, jokio drovumo, jokio susi- 
laikymo, ir aš žinau, kad tai vienintelis kelias, vienintelis būdas 
pasiekti tikslą. Svarbu tik šis į ugnikalnio išsiveržimą panašus 
mūsų kūnų šėlsmas, mūsų bedugnių susiliejimas, aštrūs pojūčiai 
mūsų lytiniuose organuose... 

Staiga ji išsilenkia ir šaukia. Tuomet aš čiumpu ją už plaukų ir 
prisiglaudžiu prie savęs. Dar vienas judesys, vienas milimetras, 
ir aš būsiu laimingas. Vėl jos krūtys, manyje kyla jėga, aš kenčiu, 
man svaigsta galva. Staiga kibirkštis, išskelta iš akmens. Mane 
apima, manimi kyla deginantis karštis. Orgazmas prasideda nuo 
galūnių, tarsi elektros srovė be šaltinio ir be ribų. Dar dalelytė 
sekundės. Atstumiu ją, kad matyčiau, ir ryju akimis paskutinį 
kartą: iškeltos rankos, išlaisvintos krūtys, įsitempęs pilvas, ryžių 
popierius, juoda gakta... 

"Karštis sprogsta mano organe. 

Tą akimirką manyje nebelieka kaltės. 

Po akimirkos aš vėl esu aš. Transas liko kažkur toli. Tačiau 
jaučiuosi kaip naujas, tyras, apsivalęs. Apima neviltis. Gėda. Proto 
prašviesėjimas. Mąstau apie penkiolika melo metų. Meilė tik Die- 
vui. Kitiems - gailestis. Seksas, paliktas tik egzotiškoms „draugu- 
žėms“. Iliuzija... Krikščioniškos meilės prastai užgesintas vyriškas 

geismas. Beveik pykstu ant Manonos - užteko kelių glamonių, kad 
suprasčiau tiek tiesos, tiek akivaizdžių dalykų apie save, apie savo 
kūną. Pasineriu į karščio bangą. Aš vėl laimingas. 

— Kaip jautiesi? 

Ištarė prikimusiu balsu, rodančiu, kad jai palengvėjo, kad ji 
gerai nusiteikusi. Nieko neatsakiau, pasirausiau drabužiuose 
ieškodamas cigarečių. „Camel“. Žiebtuvėlis. Dūmas. Nukritau 
aukštielninkas skersai lovos. Manona pirštu palietė mano veidą, 
perbraukė išilgai kaktos, nosies. Taip prabėgo kelios minutės. 
Kambarys, iš pradžių panašus į šaldytuvą, dabar buvo įkaitęs lyg 
krosnis. Langai aprasoję. Išbėriau cigaretes ant staliuko prie lovos 
ir iš tuščio pakelio pasidariau peleninę. 

- Pažaiskim žaidimą, - sušnibždėjo ji. - Pasakyk, kuo aš tau 
labiausiai patinku... 

Nieko neatsakiau. Jaučiausi tarsi po narkotikų poveikio. Gryno 
heroino injekcijos. Jaučiausi atbukęs, jutau begalinį nuovargį. 

- Nagi, - neatstojo ji. - Pasakyk, kuo aš tau patinku... 

Pasirėmiau ant alkūnės ir pažvelgiau į ją. Prieš mane gulėjo ne 
vien nuogas jos kūnas, o visa jos esybė. Naktis nuplėšia kaukes ir 
veidus. Lieka tik balsai. Ir siela. Nebelieka vietos įpročiams, socia- 
linėms konvencijoms, įprastam melui, kuris padaro mus netikrus. 

Turėjau jai pasakyti, kad šią akimirką šito nuogumo sukrėstas 
iki širdies gelmių ne meilužis, o krikščionis. Mes jautėmės tarsi 
po išpažinties. Atleistos visos kaltės, mes apvalyti nuo bet kokio 
melo. Toks buvo šis paradoksas: po kūniškos nuodėmės buvome 
nekalti kaip niekados. 

Štai ką turėjau jai pasakyti... O vietoj to murmėjau kažkokias 
banalybes apie jos akis, lūpas, rankas. Tokie nuvalkioti žodžiai, 
praradę savo tikrąją reikšmę. Ji kimiai nusijuokė. 

— Tu visai niekam tikęs, bet tiek to. 

Atsigulė ant pilvo, rankomis pasirėmė smakrą. 

— Aš pasakysiu, kuo tu man patinki... 

Balsas kupinas dėkingumo, ne man, bet gyvenimui, už jo staig- 
menas, už laimę. Ji atrodė taip, tarsi visuomet būtų tikėjusi gyve- 
nimo pažadais ir ši naktis ką tik būtų įrodžiusi, kad ji buvo teisi. 

— Man patinka tavo garbanos, - pradėjo, apsukdama aplink 
pirštą mano plaukų sruogą. - Jos visuomet atrodo drėgnos, tarsi 
ką tik būtų paliję. - Palietė pirštu mano akis. - Patinka ratilai 
aplink tavo akis, jie panašūs į tavo minčių šešėlius. Tavo veidas, 
pailgas. Riešai, raktikauliai, klubai, kurie kelia skausmą ir kartu 
yra minkšti, švelnūs, malonūs... 

Ji lietė kiekvieną mano kūno dalį, tarsi norėdama įsitikinti, kad 
viskas savo vietose. 

— Man patinka tavo kūnas, Matai. Noriu pasakyti, kaip jis gyve- 
na, kaip juda. Kaip tu judesiais išreiški savo jausmus. Kaip staigiai 
gūžteli pečiais, kai dėl ko nors abejoji. Kaip suėmęs dviem pirštais 
smakrą nuleidi galvą, kad žodžiai būtų svaresni. Kaip susmunki 
į kėdę, tarsi pasiruošęs užmigti, ir kartu nekantrus, nepaprastai 
įsitempęs. Man patinka, kaip prisidegi tuo dideliu žiebtuvėliu 
cigaretę, kaip laikai ją tokiais plonais pirštais... Sakytum, užsidega 
viskas: delnas, ranka, veidas... 

Ji glostė man smilkinius ir kalbėjo toliau: 

— Man patinka, kai tau staiga kas nors šauna į galvą, kai ati- 
trūksti nuo visko, kai virpi. Sakytum, tau visuomet sunku rasti 
vietą šiame pasaulyje. Įsiverži į jį kiekvieną kartą lyg įsilauždamas, 
paskutiniu momentu, pernelyg greitai, pernelyg brutaliai. Niekuo- 
met nebūdamas tikras, kad darai gerai... Neįsižeisk, Matai, tačiau 
tavyje yra kažko moteriška. Manau, kad todėl šį vakarą patyriau 
tokį malonumą. Tu instinktyviai žinojai mano mažytes paslaptis, 
mano jautrias vietas... Tau mano kūnas buvo tarsi pažįstama vie- 
tovė, kurią palengva atskleidei savo pirštais... 

Ji nusikvatojo, paėmė mano ranką ir paglostė. 

— Kam tokia mina! Tai komplimentai! 

Prakalbo konfidencialiu tonu: 

- Taip pat jaučiu, kad laikaisi per atstumą, jauti pagarbą, beveik 
išgąstį, ir man tai teikia malonumo, kuriam... negaliu atsispirti. Tu 
patinas, Matai. Be jokios abejonės. Tačiau esi toks prieštaringas, 
kad keli man šiurpulį, nuo galvos iki kojų. Tiek daug priešingy- 
bių! Tu šiltas, šaltas, tvirtas, nestabilus, laisvas, drovus, vyriškas, 
moteriškas... 

Vėl šaltis. Man buvo sunku įtikinti save, kad tas svetimas žmo- 
gus, apie kurį kalbėjo Manona, esu aš. Ji apkabino mane ir pa- 
bučiavo. 

- Tačiau svarbiausia, kad giliai tavyje yra kažkas, kas tave grau- 
žia, ir kad tai suteikia tau tikrumo, daro tave asmenybe, kokios 
niekuomet nesu sutikusi. 

- O Lukas? 

Pats nepajutau, kaip išsprūdo šis klausimas. Ji atsitiesė. 

— Kodėl kalbi apie Luką? 

— Nežinau. Juk gerai jį pažinai, ar ne? Jis buvo čia atvykęs? 

- Viešėjo kelias dienas. Jis nepanašus į tave. Daug silpnesnis. 

— Lukas silpnesnis? 

- Jis atrodė nusiteikęs ryžtingai, tačiau neturėjo jokio pagrin- 
do, neturėjo nieko tvirto. Tarsi kristų žemyn. O štai tu turi į ką 
atsiremti, laikaisi už kažkokio siūlo... 

— Tarp jūsų kas nors buvo? 

Vėl juokas. 

- Ir šauna tau į galvą minčių! Jo vidiniame gyvenime meilei 
vietos nebuvo. Bent jau tokiai meilei. 

— Ne to tavęs klausiu. Ar tu ką nors jautei Lukui? 

Ji pavėlė man plaukus. 

- Pavydi? - Padėjo galvą man ant peties. - Ne. Net tokių minčių 
nekilo. Lukas atrodė tarsi atvykęs iš kitos planetos. Jis sakė, kad 
myli mane, bet tie žodžiai skambėjo netikrai. 

- Jis taip sakė? 

— Nuolatos. Kažkokie laukiniai prisipažinimai. Tačiau aš jais 
netikėjau. 

"Man galvoje nušvito. Galimybė, apie kurią nė nebuvau pagal- 
vojęs. Savižudybė iš meilės. Lukas įsimylėjo Manoną. Ir tai buvo 
savižudybės priežastis! Jis žudėsi, nes jauna nerūpestinga mergina 
jam pasakė „ne“. Lukas mylėjo Manoną fanatiškai aistringai, o ji 
Luką atstūmė juokdamasi, pastūmėjo į patį pragarą. 

— Kodėl esi tokia tikra? - sausai paklausiau. - Gal Lukas be- 
protiškai tave mylėjo. 

— Kodėl kalbi būtuoju laiku? 

Neatsakiau. Ką tik padariau klaidą. Tą, kurios tikimasi iš su- 
imto įtariamojo vidury nakties. Manona rimtai ir atidžiai į mane 
pažvelgė. 

— Kas vyksta? Sakei man, kad Lukas perkeltas kitur. 

— Pamelavau. 

— Jam kas nors atsitiko? 

- Jis žudėsi. Prieš dvi savaites. Pavyko jį išgelbėti, bet jis nu- 
grimzdęs į komą. 

Manona atsiklaupė priešais mane. 

— Kaip? Kaip jis Žudėsi? 

Žinojau visas detales. Skendimas, akmenys, išgelbėjimas, krau- 
jo perpylimo aparatas. Tokia pati istorija, kaip Manonos. 

Stojo tyla. Paskui Manona atsikėlė, nuoga, priėjo prie lango 
ir pažvelgė į naktį, priglaudusi galvą prie stiklo. Ji, atsukusi man 
nugarą, liūdnu balsu sumurmėjo: 

- Tu pats kvailiausias mano kada nors sutiktas faras. 

Kartą man tai jau sakė Agostina Džeda. Gal ir pats netrukus 
tuo patikėsiu... Tačiau kažkas čia buvo ne taip. Tikėjausi riksmų, 
kad nepasakiau tiesos. O ne nusivylimo. Atkirtau: 

- Žinau, kad turėjau anksčiau tau pasakyti, bet... 

- Tai buvo ne savižudybė. - Ji atsisuko ir žengė prie manęs 
įniršusi. - Po velnių, kaip tu nesupratai? 

- Ko? 

- Jis nesižudė. Jis nuosekliai pakartojo mano skendimą! 

Nesuvokiau, ką ji nori pasakyti. Vis dar stovėdama, įpykusi 
abiem rankom įsikibo man į plaukus. 

— Nesuvoki? Jis savanoriškai pasirinko komos būseną, kad 
pamatytų tai, ką kitados neva mačiau aš! Jis pabandė sukelti 
Neišvengiamos mirties patirtį, vildamasis, kad ji bus negatyvi! 

Tylėjau, sutelkęs dėmesį į galvoje besidėliojančias mintis. Per 
kelias sekundes viskas tapo aišku. Ir aš jau žinojau, kad Manona 
teisi. Ji palinko prie manęs ir pradėjo šaukti: 

- Ir tariesi jį pažįstąs? Manai, kad jis tavo geriausias draugas? 
Po velnių, tu visiškai nieko nesupratai! Lukas fanatikas. Jis buvo 
pasiryžęs padaryti bet ką, kad tik gautų atsakymus. Jis tęsė savo 
bylą anapus! Žudėsi, kad pats pamatytų velnią! 

Kiekvienas žodis tarsi lavos srautas. 

Kiekviena mintis tarsi į širdį kalamas mietas. 

Nebegalėjau kalbėti. Beje, nebuvo ko ir pasakyti. Manona per 
sekundės dalelę suprato tai, ko aš nesuvokiau jau dvi savaites. 
„Radau įėjimą, - pasakė Lukas Laurai. Tai reiškė, kad jis surado 
prieigą, būdą susitikti su demonu. Sukelti sau komos būseną, kad 
patektų į limbus! 

Lukas nuėjo pasitikti velnio pasąmonės gelmėse. 

Lauke vėl pradėjo lyti. Pro langą stebėjau, kaip properšose pasiro- 
do mėnulis, apšviesdamas nešvarų stiklą, apglėbdamas rutuliukus, 
skverbdamasis į kambarį lyg karameliniai siūlai. Dar viena ciga- 
retė. Mintyse vaikščiojau ties bedugne, tačiau kuo ilgiau mąsčiau, 
tuo labiau tvirtėjo žemė po kojomis. 

Visos detalės dėliojosi į savo vietas. 

Lukas viską suorganizavo, sugalvojo, ką padaryti, kad jį ištiktų 
koma. Jis atkūrė visas Manonos skendimo aplinkybes, bet ne 
tam, kad paskęstų, o tam, kad liktų gyvas. Prisirišo akmenų, kad 
greičiau panirtų ir greičiau sušaltų. Atidarė šliuzą, kad vanduo jį 
nuneštų iki uolų ir jis tarp jų įstrigtų. Vėl šalčio faktorius. Tačiau 
apdairiai paniro likus penkioms minutėms iki sodininko atėjimo. 
Kaip tik tiek laiko reikėjo numirti. 

Jo plane buvo dar viena detalė. Šartro gydytojas man sakė, kad, 
laimei, tuo metu rajone buvo greitosios pagalbos automobilis. 
Kažkas skambino greitosios gydytojams. Pats Lukas. Kad jį kuo 
greičiau nugabentų į ligoninę. Ir ne bet kokią: į Šartro ligoninę, 
kuri turėjo kraują varinėjantį aparatą, kad būtų galima atšildyti 
jo kraują ir išgelbėti jam gyvybę. 

Visai kaip Manonai 1988 metais. 

Dar ir kitos detalės. 

Lukas negalėjo būti tikras, kad išgyvens Neišvengiamos mirties 
patirtį. Tuo labiau negatyvią. Tačiau manydamas, kad jam pavyks 
patirti klinikinę mirtį, jis norėjo, kad tai būtų nerimo, šešėlių 
mirtis. Štai kodėl jis nusprendė šauktis velnio. Štai kodėl Laura 
Vernėjuje aptiko tuos satanistų naudojamus daiktus. Lukas prieš 
skandindamasis atliko satanistų kulto apeigas, šitaip paskirdamas 
pasimatymą velniui limbuose! 

Vis dėlto, nors ir buvo ryžtingai nusiteikęs, turėjo jausti didžiulį 
nerimą. Norėjo pasiimti su savimi ginklą. Tegu ir simbolinį. Tad 
galima paaiškinti, kodėl suspaustame kumštyje laikė šventojo My- 
kolo medalioną. Lukas nebijojo patekti į pragarą, pats pasirinko 
šią kryptį. Tačiau tikėjosi ištrūkti nepažeistas, nesuteršta siela, 
padedamas arkangelo atvaizdo. Viskas atrodė juokinga, tačiau 
nebuvo prasmės vertinti šį beprotišką Luko sumanymą. 

Rudaplaukis nepaprastai rizikavo. Žinoma, ne tik fizine prasme, 
bet ir psichine. Tai, kas buvo įmanoma mažai mergaitei, nebebuvo 
įmanoma suaugusiam žmogui. Pasak Morico Beltreino, Manonai 

neliko liekamųjų reiškinių, nes ji buvo maža ir jos smegenys dar 
vystėsi. Ar trisdešimt penkerių sulaukusio Luko smegenims tai 
nepakenks? Ar apskritai jis kada nors pabus? 

Jo fanatizmas buvo stulbinantis. Tačiau dar labiau mane ste- 
bino jo lemties nuoseklumas. Jis visuomet troško išvysti velnią, 
įrodyti pasauliui, kad šis egzistuoja. Visas jo gyvenimas krypo 
šių lažybų, šios patirties link - savanoriškai pasinerti į bedugnę. 
Ir grįžti su įrodymais. 

Dar vienas cizas. 

Penkta valanda ryto. 

Manonai pavyko užmigti. Nors ir buvo labai supykusi ant 
manęs. Nors nusivylė dėl Luko. Nors nerimas dėl jos pačios gy- 
venimo vis didėjo. 

Nes Lukas, gulėdamas ligoninės palatoje, vėl įpylė žibalo į ugnį. 
Jei žmogus pasiryžęs tokiai aukai, ar tai neįrodo, kad egzistuoja 
kažkokia realybė, kurią reikia atskleisti? Kad pati Manona kažką 
matė „įėjimo gelmėse? 

Laukiau šeštos valandos, kad paskambinčiau Laurai. Kratų 
valanda. Senas faro refleksas. Neskambinau jau keturias dienas. 
Dabar jaučiau nenugalimą poreikį gauti naujienų. Nebuvo jokios 
priežasties manyti, kad Luko būklė pagerėjo, bet jo koma dabar 
jau atrodė kitokia. Turėjau pasikalbėti su Laura, su gydytojais, 
su ekspertais... 

Žiūrėjau į laikrodį, stebėjau, kaip slenka minutės. 

Pagaliau šešta. 

Po penkių signalų pasigirdo užsimiegojęs balsas. 

- Laura? Čia Matas. 

- Kur tu? - sušuko ji. - Jau tris dienas bandome tau prisiskam- 
binti. 

- Atsiprašau. Buvo problemų su mobiliuoju. Aš užsienyje. 
Aš... 

— Matai, - sušnibždėjo ji, - neįtikėtina... Jis pabudo! 

Gal sekundę gromuliavau naujieną. Nei Fuko, nei Svendsenas 
nieko nežinojo. Kitaip būtų man pasakę. Įvykiai greitėjo. Tačiau, 
užuot apsidžiaugęs, jog Lukas pabudo, pajutau neaiškią baimę, nu- 
matydamas blogiausia. Liekamieji reiškiniai. Lukas tarsi daržovė. 

Nuščiuvęs paklausiau: 

- Kaip jis? 

— Puikiai. 

— Padarinių nėra? 

— Ne, jokių. 

Balsas kažkoks neryžtingas. 

— Kas nors atsitiko? 

- Jis sako... Na, jis kai ką matė. Kai buvo ištiktas komos. 

Ledas po oda nudegino nervus, sustingdė galūnes. Žinojau ką, 
bet išdrįsau paklausti: 

— Ką matė? 

— Atvažiuok. Nori pats tau papasakoti. 

- Būsiu vakare. 

Išjungiau telefoną ir švelniai pažadinau Manoną. Paaiškinau 
jai padėtį. Kaip ir aš, džiaugtis ji neturėjo kada. Artėjo dar viena 
grėsmė: velnias Luko sąmonės gelmėse. Jei jis mano, kad matė 
pragarą, nuspręs, jog Manona tikrai matė tą patį 1988 metais. Ir 
ji staiga taps tamsybių žmogumi. 

Pirma, pagrindinė įtariamoji motinos nužudymo byloje. 

Manona uždegė lempą ir pasiėmė drabužius. Pastebėjau injek- 
cijų žymes ant jos rankų. 

- Kokios čia žymės? 

— Nieko. 

Ji užsimovė kelnaites, užsisegė liemenėlę. Pagriebiau ją už ran- 
kos ir geriau įsižiūrėjau. 

— Tai daktariūkščiai, - atsakė ištraukdama ranką. - Jie ima 
kraują tyrimams. 

- Čia yra gydytojų? 

— Ne. Atvažiuoja iš miesto. Apžiūri mane kiekvieną dieną. 

- Daro ir kitus tyrimus? 

- Kelis kartus buvau ligoninėje, - atsakė vilkdamasi marški- 
nėlius. 

— Ką jie tyrė? 

- Biopsija, skeneriai. Nelabai supratau. - Ji nusišypsojo. - Jie 
nori, kad būčiau itin geros formos... 

Visuomet reikia numatyti blogiausia, kad išvengtum nemalonių 
staigmenų. Tai, ką pajutau vos atvykęs čia, iš tiesų pasitvirtino. 
Zamorskis man melavo. Jis ir jo klika nesaugojo Manonos. Jie 
tyrinėjo ją lyg kokią jūros kiaulytę. Įsitikinę, kad ji apsėsta iki 
pačių panagių. Blogį skleidžianti būtybė, fiziškai besiskirianti 
nuo kitų žmonių. 

Mane supykino. Nuncijus, vaidinantis viską žinantį, kalbantis 
tarsi senas karys, niekingai mane apgavo. Jis buvo visiškai toks pat, 
kaip ir van Diterlingas. Jis tikėjo, kad tamsybių žmonės egzistuoja, 
tikėjo, kad velnias gali lindėti žmogaus sielos gelmėse. Jis buvo 
įsitikinęs, kad Manona yra Sine Luce. O gal net pats Antikristas! 

Sugriebiau ant naktinio staliuko stovintį telefoną. Atsukau viršų 
ir viduje radau mikrofoną. Pakėliau stalinę lempą, apsukau ją ir 
pamačiau dar vieną mikrofoną. Vos nenusikvatojau. Kažkokia 
karikatūra. Pašviečiau lempa į lubas. Aiškiai pamačiau kampe ste- 
bėjimo kamerą. Pagalvojau apie šią meilės naktį, kurią praleidome 
atidžiai stebimi kunigų. Apimtas siuto sviedžiau lempą ant žemės. 

— Ką tu darai? | 

Atsakyti neįstengiau. Seilės užstrigo gerklėje. Greitai apsiren- 
giau marškinius, apsimoviau kelnes, apsivilkau megztinį. Apsi- 
aviau „Sebago“ batus ir puoliau laukan, į galeriją. Nubėgau iki 
savo vienutės. 

Kieme pylė kaip iš kibiro, lietus krito ant plokščių, stogų, akme- 
nų. Tačiau liūtis negalėjo nuplauti čia tvyrančio šūdo. 

Kambaryje susiradau savo 45 kalibro „Glock“ pistoletą ir vėl 
išėjau į lauką. Spėjau, kur gali būti nuncijaus kabinetas. Visai 
tikėtina, kad šią valandą jis jau dirba. 

Nusileidau aukštu žemyn ir per liūties keliamą triukšmą iš- 
girdau klegesį kitame vienuolyno sparne. Puikiai nusiteikusios 
benediktinės jau buvo atsikėlusios „Viešpaties angelo“ maldai... 

Įėjau nepasibeldęs. Zamorskis sėdėjo prie darbo stalo, palinkęs 
prie kompiuterio, su akiniais ant nosies. Aplink jį ant lentynų 
išdėliotos relikvijos: sidabrinės dėžutės ir varinės taurės. 

— Ką jūs darote su Manona? 

Nuncijus nusiėmė akinius, neparodęs jokio nustebimo. 

— Mes ją saugome. 

- Su skeneriais, su mikrofonais? 

— Mes ją saugome nuo jos pačios. 

Koja uždariau duris ir žengiau žingsnį į priekį. 

- Jūs visuomet manėte, kad ji apsėsta. 

- Tarkime, visai išmintinga taip manyti. 

- Jūs padarėte iš jos bandomąjį triušį! 

- Manona - unikalus atvejis. 

Zamorskio iš vėžių neišmuši. 

- Sėskis. Turiu tau dar kai ką paaiškinti. 

Nejudėjau iš vietos. Nuncijus prabilo pavargusiu balsu, rūpes- 
tingai sverdamas kiekvieną žodį: 

— Mes privalome stebėti ją... fiziologiškai. 

Piktai nusikvatojau. 

- Ko jūs ieškote? Tatuiruotės „666“7 

- Apsimeti, kad nesupranti. Manona yra velnio žymė. Kiek- 
vienas jos širdies dūžis yra demono veiksmas. Kiekviena jos gy- 
venimo sekundė yra šėtono dovana. Dievo pasaulyje Manona 
turėtų būti mirusi! Pagal mūsų Viešpaties įstatymus Manona yra 
anomalija. 

Taip Biušolcas kalbėjo apie Agostiną: „Fizinis velnio egzistavi- 
mo įrodymas.“ Zamorskis patvirtino: 

— Manoną išgelbėjo velnias. Kai ji buvo komos būsenos, bend- 
ravo su velniu. Jis ją išgelbėjo ir davė įsakymų. 

— Taigi jūs manote, kad ji nužudė savo motiną? 

- Be jokios abejonės. Ir niekas jai nepadėjo. 

- Po velnių. - Aš vos nesusijuokiau. - Kalbėjote apie įkvėpėją, 
apie šešėlių žmogų! 

— Kad neišgąsdintume jos. Tačiau įkvėpėjas yra tik vienas — 
pats velnias. 

Pasijutau beviltiškai išsekęs. Sudribau į krėslą, stovintį priešais 
stalą, ginklą laikydamas tarp kojų. Pasakiau: 

— Labai gerai žinau tą bylą. Manona neturi sugebėjimų tokiam 
nusikaltimui padaryti. Žudikas yra chemikas. Entomologijos 
specialistas. Botanikas. Nei Agostina tokia nebuvo, ir nors pri- 
sipažino, jos kaltė neįrodyta. O dėl Manonos, tai dar didesnis 
absurdas! 

Lenkas vėl šypsojosi. Šypsojosi lyg ėsdamas šūdą. Suspau- 
džiau savo „Glocką“. Vien tik šis prisilietimas atpalaidavo man 
nervus. 

Nuncijus atsistojo, apėjo stalą ir prabilo gailiaširdišku tonu: 

- Tu nežinai bylos išsamiai. Biologija, chemija, entomologija, 
botanika - visa tai Manona pasirinko mokytis Lozanos universi- 
tete. Galima manyti, kad mokėsi, ruošdamasi nusikaltimui. 

Nauji faktai, galintys sudominti mane kaip farą. Tačiau jutau 
tokį nuovargį, kad smegenys nebedirbo. Klausiausi prelato tarsi 
pro miglą. Jis pridūrė, šiek tiek sušvelnindamas: 

— Mes niekuo nesame įsitikinę. Tačiau turime ją stebėti. 

- Taigi jūs tikite velniu? Kad jis egzistuoja... fiziškai? 

- Žinoma. Tai antijėga, Matai. Negatyvioji pasaulio pusė. Manai, 
kad esi šiuolaikinis katalikas, tačiau turi praėjusio amžiaus prietarų. 
Mokslo amžius! Manai, kad šias problemas gali išspręsti psichiatras 

ar trankviliantai. Matai tik paviršių. Prisimink Paulių VI: „Blogis 
nebėra vien silpnumas, jis kyla iš gyvos, turinčios dvasią, ištvirku- 
sios ir tvirkinančios būtybės.“ Taip, Matai, velnias egzistuoja. Jis 
suteikė Manonai gyvybę. Gyvybę, kurią iš jos atėmė Dievas. 

— Tačiau kam tie fiziniai tyrimai? Analizės, mėginiai? 

- Jei velnias tikrai yra tai, ko mus moko tikėjimas, - infekcija, 
tuomet Manonoje turi būti šios ligos pėdsakų. Jos visas kūnas 
užkrėstas. 

- Kojūs ieškote? - sukikenau. - Vakcinos? 

Zamorskis uždėjo ranką man ant peties. 

— Nejuokauk. Manona, Agostina, Raimas - visi jie dviejų pasau- 
lių, fizinio ir dvasinio, sankirtoje. Kažkokia dvasia atėjo į pagalbą 
jų kūnams. Ir dabar jų kūnuose slypi tos dvasios žymė. Juodos 
Žvėries dvasios. Manonoje įsikūnijęs Blogis! 

Atsistojau. Pakankamai prisiklausiau. Pasukau durų link. 

- Jūs pasirinkote ne tą amžių, Zamorski. Jums būtų gerai sekęsi 
dirbti inkvizicijos laikais. 

Neįtikėtinai greitai nuncijus aplenkė mane ir užstojo duris. 

— Ką darysi? 

- Mes išvykstame. Manona ir aš. Grįžtame į Prancūziją. Ir 
nemėginkite mūsų sulaikyti. 

— Manona kažką žino, - blykšdamas pratarė lenkas. - Ji turi 
mums pasakyti! 

- Ji nieko nežino. Nieko neprisimena. 

- Žinia yra kažkur giliai joje. 

— Kokia žinia? 

- Limbų priesaika. 

- Tai štai ko jums reikia? Ieškote to paties, kaip ir pavergtieji? 

- Sandėris egzistuoja. - Nuncijus pakėlė balsą. - Mes turime 
žinoti jo turinį. Išgauti bet kokiais būdais! 

- Todėl mane čia atsivežėte? 

Šypsena. Nuncijus atgavo šaltakraujiškumą. 

— Manona niekuomet mumis nepasitikėjo. Mes pagalvojome, 
kad jaunas vyras iš Prancūzijos... - Jis nutilo. - Ir buvome teisūs. 
Po šios nakties... 

Išraudau. Įsivaizdavau kunigus su sutanomis, ekranuose ste- 
binčius erotinę sceną. Pasukau durų rankeną. 

— Manona iš tiesų manimi pasitiki. Tačiau pasinaudosiu šiuo 
pasitikėjimu tam, kad išplėščiau ją iš jūsų nagų! 

- Jei peržengsi šį slenkstį, niekuo nebegalėsiu tau padėti. 

- Aš pakankamai suaugęs, kad galėčiau pasirūpinti savimi. 

- Tu nieko nežinai. Net neįsivaizduoji, koks pavojus jums gresia 
už šių sienų. 

— Mieste praleidome visą dieną ir naktį. Nieko mums nenutiko. 

Zamorskis grįžo prie stalo ir paėmė lenkišką laikraštį - va- 
karykštį Gazetta Wyborcza. Pirmame puslapyje - ant šaligatvio 
kraujo klane gulinčio lavono nuotrauka. 

— Neskaitau lenkiškai. 

- „Dar viena ritualinė žmogžudystė Krokuvoje.“ Penktas per 
mažiau nei mėnesį nužudytas benamis. Apgraužtas šunų. Ant 
šaligatvio iš jo vidurių išdėliota pentagrama. O kur dar du Dauno 
sindromu sergančių vaikų lavonai, rasti Vyslos aukštupyje pra- 
ėjusią savaitę. Skrodimas parodė, kad jie buvo priversti vienas 
kitą išžaginti. 

— Mane tai turi gąsdinti? 

- Jie čia, Matai. Jie atvyko ieškoti Manonos. Gal jie persirengę ' 
benamiais, lauke. Ar kunigais, besimeldžiančiais gretimoje baž- 
nyčioje. Jie visur. Jie laukia savo valandos. 

— Išmėginsiu savo sėkmę. Mūsų sėkmę. 

- Jie neturi nieko bendra su žudikais, kuriuos tu įpratęs per- 
sekioti. Jie kariai, ar supranti? Per amžius siautėjusių šventvagių 
palikuonys. Katedrų fasaduose vaizduojamų demonų, lydinčių 
šėtoną, šiuolaikinė versija. 

Parodžiau ginklą, kurį laikiau rankoje. 

- Aš taip pat turiu šiuolaikinių argumentų. 

— Prašau tavęs neiti iš čia. 

- Grįžtu į Paryžių. Su Manona. Ir nemėginkite mums sutrukdy- 
ti. Galėčiau nueiti į savo ambasadą ir papasakoti apie pagrobimą, 
apie įkalinimą, apie piktnaudžiavimą valdžia. Toliau tirsiu bylą. 
Juk to norėjote, ar ne? 

- Oji? 

- Ji gyvens pas mane. 

Zamorskis lėtai palingavo galvą. 

- Patekai į sudėtingą situaciją, Matai... Viską numatei kovoje 
su velniu. Tik ne meilę. 

Atidariau duris ir griežtai pažvelgiau į jį. | 

— Neleisiu jums ja naudotis. Padarėte iš jos tyrimų objektą. 
Jauką pavergtiesiems. Gal net pačiam velniui... Remdamiesi savo 
logika, tikitės, kad šėtonas prabus jos kūne. Jūs pasiruošę bet kam, 
kad tik jį pažadintumėte. Pažinau tokių, kaip jūs, farų. Dėl gėrio 
pasiryžusių patiems blogiausiems dalykams. Farų, kurie manėsi 
esą aukščiau už įstatymus. Ir tam tikra prasme aukščiau už Dievą. 

- Nepiktžodžiauk. 

— Aš toliau dirbsiu savo darbą, Zamorski. Taip, kaip pats su- 
prantu. Be melo ir manipuliacijų. 

Nuncijus nenoriai pasitraukė. 

- Jei laikyčiausi tavo principų, pasitenkinčiau malda už tave ir 
Manoną. Tačiau mes vis tiek jus saugosime, norite to ar ne. 

— Man nereikia niekieno pagalbos. 

- Taikos metu galbūt. Bet karas jau prasidėjo. 

Vidudienis. 

O atrodo, kad dar neišaušę. 

Miestas skendėjo tirštame rūke. Nebesimatė gatvių. Pastatai 
panašūs į mineralų masyvus - kalnus, kylančius virš debesų, 

tarsi kokiame kinų paveiksle. Keletas žemesnių šakų blizgėjo nuo 
drėgmės, tačiau jų kontūrai buvo neryškūs šioje perlamutrinėje 
migloje. Visur tuščia. Krokuva ištuštėjo. Tik keli automobiliai 
uždegtais žibintais slydo per rūką, paskui išnykdavo lyg laivai 
vaiduokliai. 

To nebuvau numatęs. Vieną priespaudą pakeitė kita. Už mūsų 
sunkiai užsivėrė Šv. Skolastikos vienuolyno vartai. Paėmiau Ma- 
noną už rankos ir žengiau ant šaligatvio. Ji susikrovė lengvą 
kelioninį krepšį, ne sunkesnį už manąjį. Pažvelgiau į kairę, pas- 
kui į dešinę. Matyti ne toliau kaip už trijų metrų. Žengiau kelis 
netvirtus žingsnius. Išnyko ne tik pasaulis: visa gaubiantis rūkas 
buvo pasiruošęs praryti ir mus... 

Man atrodė, kad prisimenu. Jei leisimės žemyn į kairę ir patek- 
sime į Sienos gatvę, turėtume pasiekti Šv. Gertrūdos prospektą. 
Net šioje baltoje migloje galėtume pasigauti taksi. Mūsų žingsniai 
aidėjo ant šaligatvio. Drėgmė teikė jiems kažkokio skardaus bliz- 
gesio, šlapių žingsnių aidas kilo į keistai švytintį orą. 

Ėjome tylėdami. Tarsi menkiausias žodis būtų galėjęs duoti 
valią baimei. Dabar pastatai atrodė lyg be pamatų. Jie slinko kartu 
su mumis, lėtai draskydami sidabrines rūko keteras tarsi kokie 
ledlaužiai. Pasirodė automobilis. Vos spėjome pasitraukti į šoną. 
Nematėme, kad einame gatve. Mašina pralenkė mus, lėtindama 
greitį. Išgirdau valytuvų garsą, čak čak čak, paskui jis išnyko. 

Ėjome toliau. Šilkinis rūko audinys neryžtingai prasiskirdavo 
ir tučtuojau užsiskleisdavo už mūsų nugarų. Jau nebuvau tikras, 
kad einame Sienos gatve. Neįmanoma įžiūrėti gatvių pavadini- 
mų. Vienintelė gairė - žibintų linija. Kelios švieselės, išnirusios iš 
pastatus gaubiančios tamsos, degė ir languose. Įsivaizdavau šiltus 
namus, kuriuose pluša žmonės, verda pietus. Šis vaizdas dar labiau 
paryškino mūsų vienatvę. 

Rausiausi atmintyje. Kairėje turime kirsti Mikolajskos gat- 
vę, darančią didžiulį lankstą. Tikėjausi įžiūrėti pasisukančius 

žibintus, kurie patvirtintų, kad einame tuo keliu. Tačiau nieko 
nematyti. Apskritai per rūką galėjai įžvelgti tik du artimiausius 
žibintus... 

Staiga pastebėjau, kad jau nieko nebeskiriu. Ar mes išsukome iš 
gatvės? Rūkas čia buvo kitoks. Tankesnis, šaltesnis. Sklido šlapios 
žemės ir puvėsių kvapas. Po galais. Mes buvome jau ne Sienos gat- 
vėje. Gal net ir nebuvome į ją patekę... Vis stengiausi prisiminti, 
mintyse braižiau kvartalo planą. 

Staiga supratau. 

Plantų parkas. 

Parkas, juosiantis Krokuvos senamiestį. 

Iš pat pradžių pasukau ne ta kryptimi. Nuėjau tiesiai, nugara į 
vienuolyną. Tarsi šios klaidos patvirtinimas po kojomis sugirgždė- 
jo žvyras. Pasirodė medžiai - vaiduokliškos ore kabančios linijos, 
be šaknų. Matėsi ir juodos rankos, galvos - parko skulptūros. 
Norėjau rėkti. Buvome vieni, pasiklydę, visiškai neapsaugoti. 

— Kas yra? 

Manonos balsas prie pat mano ausies. Nedrįsau jai meluoti. 

— Mes Plantų parke. 

— Kur tiksliai? 

- Nežinau. Pereisime jį ir pateksim į Šv. Gertrūdos prospektą. 

- Bet jei nežinome, kur esame?.. 

Suspaudžiau jos ranką ir nieko neatsakiau. Vėl švystelėjo žibin- 
tai. Alėja. Pasistengiau eiti tvirtesniu žingsniu, kad padrąsinčiau 
Manoną, virpančią po savo striuke. 

Toks jausmas, kad ne eini, o plauki... Ištiesdavau kaklą į priekį, 
prisimerkdavau - tuščias reikalas. Klausa paaštrėjo. Atrodė, kad 
girdžiu, kaip nuo šakų krenta lašai, traška ledas ant statulų, ir dar 
aiškiau - kaip po mūsų kojomis girgžčioja įšalusi žemė. 

Staiga išgirdau kitą garsą, daug arčiau mūsų. 

Sugurgždėjo žvyras. Sustojau ir rankomis užėmiau Manonai 
burną. Gurgždesys nutilo. Pabandžiau dar kartą. Du žingsniai, 

sustojau. Garsas pasikartojo ir kaip mat vėl nutilo. Aidas, tačiau, 
mano manymu, pernelyg arti... 

Išsitraukiau pistoletą. Buvo tik dvi galimybės. Zamorskio vyrai 
arba pavergtieji. Labai švelniai nuleidau saugiklį, pagalvojęs, kad 
veikiausiai tai satanistai. Jie tykojo prie „savo“ vienuolyno vartų, 
ir ką tik jiems pasitaikė puikiausia proga: Manona, grobis, kurio 
jie laukė savaičių savaites, be apsaugos, tik su užsieniečiu, pasi- 
klydusiu rūke skendinčiame parke. 

Ranka, laikanti ginklą, drebėjo. Nebejutau to šaltakraujišku- 
mo, kuris iki šiol gelbėjo mane iš pačių blogiausių situacijų. Gal 
nuovargis. Gal tai, kad Manona šalia. Ar šis keistas nematomas 
miestas... Mintys tapo chaotiškos. Šauti bet kur, į tą pusę, kur 
girdėjosi žingsniai? Net nebuvau tikras, iš kur jie sklido. Šauti į 
žibintus, kad viską apgaubtų tamsa? Absurdas. Taip mes praras- 
tume vienintelę galimybę susiorientuoti. 

Vėl traškesys. Jie artėjo. Įsivaizdavau antgamtines būtybes de- 
gančiomis akimis. Sieros vyzdžius, galinčius matyti ir per rūką. 
Pasukau kryptimi, kuri man atrodė priešinga žingsnių garsui. 
Tačiau nebebuvau tikras dėl nieko. Ar mes vis dar ėjome alėja? 
Tolumoje švietė nepasiekiamas žibintas. 

Pagreitinau žingsnį, orientavausi ne stengdamasis ką nors įžiū- 
rėti, o apčiuopti ištiesta ranka. Pajutau šaltą akmenį. Baliustra- 
dos metalą. Neprisiminiau, kad šiame parke būtų buvusi kokia 
baliustrada. Įsitvėriau turėklų ir karštligiškai pradėjau eiti palei 
juos. Žibintas vis dar atrodė toli toli. 

Metaliniai turėklai baigėsi. Sustojau. Po akimirksnio išgirdau 
jų žingsnius - jau daug arčiau. Atsisukau, tarsi būčiau galėjęs ką 
nors įžiūrėti. Tačiau aplinkui vis dar tvyrojo rūkas. Vis dėlto staiga 
jis šiek tiek prasiskleidė, ir tuomet aš pamačiau. 

Į priekį žengiantys šešėliai, vienas šalia kito. 

Šešėliai be veidų, tarsi susilieję su rūku. 

Širdis nusirito į kulnus. Vieną akimirksnį, labai trumpą, viskas 
man pasirodė prarasta. Mane apėmė panika. Net fizinės jėgos 
apleido. Būtent tą akimirką užpuolikai galėjo laimėti, bet jie buvo 
per lėti. 

Aš jau buvau susiėmęs į nagą, sugalvojęs puolimo planą. Ne- 
buvo jokios priežasties manyti, kad jie mato geriau nei mes. Jie 
ėjo orientuodamiesi tik pagal mūsų žingsnių aidą. Vienintelis jų 
pranašumas - kad jų galbūt daugiau ir kad jie geriau pažįsta parką. 
Tačiau mūsų problema - tai, kad nieko negalėjome įžiūrėti, - buvo 
ir jų problema. 

Turėjau elgtis taip, kad jie netektų vienintelės -gairės - mūsų 
žingsnių garso. Paėmiau Manonos ranką ir pasitraukiau su ja į 
šalį. Už trijų žingsnių prisiliečiau prie kažkokio krūmo lapų ir 
pajutau po kojomis kitokią žemę - veją ar juodžemį. Minkštą 
garsus sugeriančią žemę. 

Iš karto į galvą šovė dar viena mintis. Pasinaudoti tyla ir eiti 
jų link. Jie galėjo įsivaizduoti, kad mėginsime pasislėpti išsukę iš 
alėjos ar užlindę už kokio medžio. Tačiau negalėjo įsivaizduoti, 
kad eisime jų link! 

Ėjau pievele, ištiesęs ranką, liesdamas atžalynus, medžių kamie- 
nus. Vėl žingsniai. Vos už kelių metrų, kairėje. Ranka užčiuopiau 
medžio žievę. Prisitraukiau Manoną prie savęs, priglaudžiau prie 
kamieno ir užstojau savo kūnu. Ji liovėsi judėti, sulaikė kvėpavimą, 
pajutau, kaip šalti jos plaukai liečia mano veidą. Tarsi mirusios 
moters plaukai. 

Tuomet kažkas nutiko. 

Rūkas prasisklaidė ir mes aiškiai pamatėme savo priešus. Se- 
kundę, kuri man truko visą amžinybę, galėjau juos stebėti. Jie 
vilkėjo juodos odos lietpalčius tarsi Vermachto kareiviai. Iš ran- 
kovių kyšojo kabliai, kažkokie smailūs daiktai, švytėjo ašmenys. 
Šaltieji ginklai, tarsi įaugę į jų odą. 

Jie atrodė kaip sužeisti kareiviai, patekę į kitą dimensiją. Inva- 
lidai, tapę žudymo mašinomis. Įsivaizdavau amputuotas galūnes, 
nukirstas rankas, vietoj kurių karojo grėsmingi kirsti, pjauti, 
draskyti skirti įrankiai... 

Atrodė lyg pasiruošę šokiui, siaubo karnavalo dalyviai. Vienas 
dėvėjo dujokaukę, kitas - XVII amžiaus gydytojų, gydžiusių ser- 
gančiuosius maru, kaukę: ilgas juodas snapas ir dvi kiaurymės 
akims. Trečias buvo be kaukės, subjaurotu veidu. Balta lyg por- 
celianinis klozetas oda buvo visa sudraskyta. Man nekilo jokios 
abejonės, kad tai jis pats sužalojo save. Gyventi blogyje ir dėl 
blogio. Kančia, keliama kitiems ir patiems sau. 

Manonos dantys taip kaukšėjo, kad užspaudžiau jos burną ran- 
ka. Nebemąsčiau apie jokią strategiją. Bėgti. Nesvarbu kur, tik kuo 
toliau nuo šito košmaro. Išlindau iš mūsų priedangos, apsidairiau 
aplinkui ir paėmiau Manoną už rankos. Ji sulaikė mane ir palietė 
mano skruostą. Atsisukau, kad žvilgsniu ją padrąsinčiau, tačiau 
mane lietė ne ji. 

Vietoj jos stovėjo vienas žudikų, spaudė mano pirštus ir lėtai 
glostė veidą metaliniu kabliu, tarsi jausdamas man švelnumą. 

Sekundės dalelytė suskilo į tūkstančius detalių. Pamačiau viską. 
Ilgus jo plaukus. Randus. Respiratorių ant veido, kur nosies vietoje 
žiojėjo skylė. Pamačiau, kaip jis pakelia ranką. Jos gale - laidais 
pritvirtintas kablys. 

Kablys sušvilpė rūke. Pasilenkiau, kad išvengčiau smūgio. Per- 
vėrė skausmas, iš pradžių petį, paskui šoną. Iš rankos iškrito 
pistoletas. Burnoje - geležies skonis. 

Jis vėl pakėlė tą savo kablį, tačiau nepataikė ir tepasiekė lapus. 
Pats nesuprasdamas, ką darau, - jutau tik beprotišką skausmą, - 
puoliau prie kablio ir sužeistu pečiu pastūmęs žudiką kritau ant 
žemės, nusitempdamas ir jį. Nekreipdamas dėmesio į plūstantį 
kraują ir deginantį skausmą, abiem rankom sugriebiau jo riešą, pri- 
myniau keliu ir sulaužiau kaulą. Pasigirdo šlykštus trakštelėjimas. 

Tada atsitraukiau, šliauždamas ant nugaros. Žudikas atsisuko į 
mane. Jo lietpaltis prasiskleidė. Pamačiau nuogą kūną. Jo krūtinės 
oda buvo tokia švelni, tokia nugludinta, tarsi permatoma. Aiškiai 
mačiau, kaip po šia žuvies oda plaka širdis. Puoliau į atžalynus 
ir suradau nuo rankos nukritusį kablį su visu pritaisymo mecha- 
nizmu. Pačiupau jį abiem rankom ir susižeidęs delną susvyravau. 
Monstras jau buvo čia, pasirengęs pulti, keldamas kaire ranka 
kitą kablį. 

Jis puolė ant manęs. Spyriau jam į kojas. Jis susverdėjo. Pa- 
kėliau savo ginklą, nusitaikiau ten, kur mačiau plakant širdį, ir 
užsimerkiau. Geležis įsmigo į odą. Pajutau, kaip kablys pervėrė 
širdį. Kaip ant manęs trykštelėjo kraujas. Atsimerkiau ir už kelių 
centimetrų pamačiau to padaro veidą, nes kaukė buvo nuplėšta. 
Veidas visas sužalotas, oda sutrūkinėjusi. Kruvinas garas susiliejo 
su rūku. Įsikandau lūpą, kad nepradėčiau rėkti, ir nusiritau į šoną. 

Apimtas agonijos, purtomas drebulio, monstras susirietė. Ne- 
toliese išvydau Manoną, prisispaudusią prie medžio. Jos akys, 
atrodė, tuoj iššoks iš orbitų. Puoliau prie jos, suspaudžiau glėbyje 
iš visų jėgų, jausdamas, kaip po kūną plinta deginantis skausmas. 
Smilkiniai beprotiškai tvinkčiojo, bet staiga išgirdau garsą ant 
žvyro. Žingsniai tolo. Pavergtieji nieko nematė, nieko negirdėjo. 
Jie ėjo toliau! 

Mano ginklas ant žemės. Graibiau žolę, kol užčiuopiau jo ran- 
keną. Įsikišau pistoletą į kišenę ir apsidairiau. Nė gyvos dvasios. 
Mes laimėjome. Tačiau laiko pasimėgauti pergale nebuvo. Vėl 
žingsniai ant žvyro. Pastebėjau, tarsi žaltvyksles, baltas pakaklines 
rūke. 

Kunigai. 

Zamorskio vyrai, ieškantys mūsų parke. 

Tą pačią akimirką po kojomis nuslydo šviesos pluoštas. Auto- 
mobilio žibintai. Taigi buvome vos už kelių metrų nuo didžiulės 
gatvės. Tikro prospekto su tikrais automobiliais! 

Sugriebiau Manoną už rankos, ir mes perėjome krūmus, kurie 
skyrė mus nuo įprasto žmogiško pasaulio. Lapai susiglaudė mums 
už nugarų, 0 aš tuo metu įsivaizdavau mūšį, kuris netrukus įvyks 
Plantų parke. 

Satanistai prieš Dievo karius. 

Apokalipsė, anot Zamorskio. 

Gyventi su savo mirusiaisiais. 

Veltui kartojau Zamorskio žodžius: „Aplink jus vyksta tikras 
karas“, - paguoda buvo menka. Kas duos man išrišimą už tiek 
pralieto kraujo? Kada baigsis skerdynės? 

Buvome Krokuvos oro uosto VIP salėje. Nyki vieta pompastiš- 
ku pavadinimu. Anemiškos šviesos, išklerusios kėdės, pro nešva- 
rius langus matosi suskeldėjęs asfaltas... Vis dėlto aplinka veikė 
raminamai. Bet kas būtų veikę raminamai po to, ką patyrėme. 

Lėktuvas į Frankfurtą turėjo pakilti apie 15 valandą. Ten buvo 
galima persėsti į lėktuvą, skrendantį į Paryžių, ir apie 19 valandą 
nusileisti Šarlio de Golio oro uoste. Norėjau išbučiuoti oro uosto 
darbuotoją, pranešusią man šias naujienas. Jos žodžiai reiškė, kad 
mums pavyks pasprukti! 

Susigūžusi mano glėbyje Manona buvo leisgyvė. Vis dar per- 
mirkusi nuo rūko, kaip ir aš. Ta niekaip neišdžiūstanti drėgmė 
buvo materiali mūsų negandų išraiška. Užsimerkiau ir pasinėriau 
į keistą ramybę, tebejusdamas skausmą malšinančių vaistų šilumą 
savo venose. 
mano petį. Geležtė įsmigo iki raktikaulio, tačiau jo nesulaužė ir 
neperpjovė nė vieno raumens. Suleidęs vaistų nuo stabligės (pa- 
sakiau, kad susižalojau nukritęs ant kombaino) gydytojas užsiuvo 

žaizdą ir sukišo mane į tvirtą kaip gipsas tvarstį. Jo manymu, man 
negrėsė jokios komplikacijos. Vienintelis nurodymas - visiškas 
poilsis. Sutikau, galvodamas apie Paryžių ir naujai išsidėsčiusias 
kortas. 

Kita raminanti mintis buvo įsitikinimas, kad su pavergtaisiais 
viskas baigta. Tegul sau ir toliau mus seka, jų valanda jau praėjo. 
Nuo šiol Manoną globosiu aš. O netrukus dar ir savoje teritori- 
joje. Paryžiuje ją kiaurą parą saugos mano vyrai, užgrūdinti farai, 
galintys drąsiai stoti prieš bepročius mirtį nešančiais protezais ir 
netgi (kodėl ne?) sukišti juos cypėn. 

Kaip visada mano mintys vėl nukrypo į Luką. Į jo planą. Jo 
klastą. Jo beprotybę. Pats to nežinodamas, buvau jo žaidime tik 
pėstininkas. Pasitikėjimo vertas faras, kuris surinks įkalčius ir 
supras, kas atsitiko. Jis žinojo, kad nepatikėsiu jo savižudybe, 
perimsiu jo tyrimą ir žingsnis po žingsnio nueisiu kelią, kuriuo 
jis ėjo paaukoti savęs. Buvau jo apaštalas, jo šventasis Matas, rašąs 
jo kovos su velniu evangeliją. 

Dabar galėjau geriau suvokti kai kuriuos dalykus. Kad ir meda- 
lionas su arkangelo Mykolo atvaizdu. Aš klydau. Lukas pasiėmė 
jį norėdamas ne apsisaugoti, o pakišti man mintį apie demoną. 
Norėjo, kad rasčiau įėjimą ir kuo greičiau suvokčiau jo kelionės 
svarbą. Lukas tyrė ne taip, kaip kiti, jis stojo į kovą su tamsybių 
angelu! 

Vienintelis svarbus klausimas dabar buvo - ką jis parsinešė 
iš komos? Ar grįžo be menkiausio prisiminimo ar, atvirkščiai, 
išgyvenęs lemtingą patirtį? Jau žinojau atsakymą. Laura sakė: 
„Jis kažką matė.“ 

— Pone, jau paskelbtas jūsų skrydis. 

Netvirtais žingsniais nusekėme paskui oro uosto darbuotoją 
iki išvykimo salės. Pasas, įlaipinimo kortelė. Mūsų judesiai pri- 
minė boksininkų judesius po nokauto. Pagaliau susmukome savo 
vietose lėktuvo salone. Kai stiuardesė baigė aiškinti saugumo 

taisykles, mes jau kietai miegojome. Du keliauninkai, savaites 
nematę viešbučio. 

Frankfurte dar kartą suvaidinome keliaujančius vaiduoklius. 
Šį kartą „First Class“ salė buvo visiškai nauja, pilna verslininkų, 
panirusių į Herald Tribune. Man buvo nusispjaut į mus mėtomus 
šnairus, įtarius žvilgsnius. Įtaisiau Manoną krėsle ir išėjau ieškoti 
ko nors užkąsti. Kokakola, kava, sumuštinukai. Maisto ir kavos 
nelietėme. Kol kas gėrėme tik kokakolą, kad išsivalytume vidurius 
nuo susikaupusio siaubo. 

Po keleto valandų jau skridome virš Paryžiaus šviesų. Pasi- 
lenkiau prie iliuminatoriaus ir pamačiau tamsą, šaltį ir smogo 
debesį virš sostinės. Net per stiklą jutau, kad šaltis visai kitoks 
negu Krokuvoje. Lenkijoje šaltis be perstojo gėlė ir stingdė, su- 
taurindamas kiekvieną smulkmeną ir išryškindamas jos esmę. 
Paryžių jis slėgė niūriu, klampiu, abejingu sluoksniu. Dumblas, 
panardinęs į vienodą pilkumą ir gatves, ir valandas. Tačiau buvau 
laimingas, grįžęs į šią monotoniją. Šitas chroniškas nuobodulys 
buvo natūrali mano ekosistema. 


Penktadienis, 19 valanda 
 Perpildytas greitkelis. Plakantis lietus. Atidariau taksi langą 
ir įkvėpiau pilnus plaučius oro. Šlapio cemento kvapas, išmeta- 
mosios dujos, po ratais tyškantis vanduo. Ir mašinose sustingę 
vairuotojai - tarsi ekrane sustabdytas vaizdas. 

Kai pagaliau atvažiavome į Debeleimo gatvę, mane apėmė 
jaunavėdžio nerimas. Ką Manona pagalvos apie naują gyvenimą? 
Apie mano butą? Paryžiuje ji buvo pirmą kartą. 

Pagerbiau ją savo garsiaisiais laiptais po atviru dangumi. Ji 
priėmė šitą garbę mandagiai šypsodamasi, išsiblaškiusi. Vis dar 
buvo ištikta šoko. Smurtinga Krokuva pažadino išgąsdintą anų 
laikų mergaitę. Aš ir pats vis dar buvau sukrėstas. Tačiau, be 

baimės ir pasibaisėjimo, jaučiau ir kitą jausmą. Karštį, neaišku iš 
kur kylantį susijaudinimą, sumišusį su keistu sąstingiu. Meilė? 

Manona atsisėdo ant sofos svetainėje. Pasiūliau arbatos, ji atsi- 
sakė. Ko nors išgerti? Ne. Sėdėjo tarsi suakmenėjusi, vis dar ne- 
nusivilkusi striukės. Sunkiausia dar nebuvo padaryta - privalėjau 
jai paaiškinti, kad dabar pat turiu išvykti į Hotel Dieu ligoninę. 
Jos reakcija manęs nenustebino: 

— Važiuosiu su tavimi. 

Išvykus iš Krokuvos tai buvo pirmas kartas, kai ji ištarė net tris 
žodžius vienu atsikvėpimu. 

- Neįmanoma, - bandžiau paaiškinti. - Turiu Paryžiuje kai ką 
sutvarkyti. Apsaugoti tave. 

— Aš net nežinau, kur esu. 

Staiga mane apėmė begalinis gailestis tikrąja to žodžio prasme. 
Didžiulė užuojauta jai dėljos kančios, bendrumo jausmas. Jos liū- 
desys buvo mano liūdesys. Jos vidinė sumaištis - mano sumaištis. 
Atsiklaupiau prieš ją ir suėmiau jos rankas. 

- Turi pasitikėti manimi. 

Ji nusišypsojo. Mane užplūdo šiluma. Tarsi slapta maloni kraujo 
banga. Išsiliejanti manyje, mirtina ir saldi. Sumurmėjau: 

- Leisk man tave apsaugoti. Leisk man tave... 

Nespėjau baigti sakinio. Ji suėmė mano veidą ir pakėlė mano 
lūpas prie savųjų. Mano valia ištirpo. Po visą kūną pasklido šilu- 
ma. Mane apleido jėgos, ir tai buvo maloniausias jausmas, kokį 
kada nors buvau patyręs... 

Po dviejų valandų jau važiavau į Hėtel Dieu ligoninę. Manyje 
dar gyvi prisiminimai. Manona. Jos rankos ant mano kūno. Mano 
kraujo ritmas. Paskutinės mudviejų akimirkos. Ji lietė manyje 
dar nepažintus taškus ir vietas, kurių nė neįtariau esant. Lengva, 
nepakartojama meilės akupunktūra... 

Lukas Subeira buvo perkeltas į kitą skyrių. 

Daugiau jokių limbų, melsvai žalių šviesų, popierinių marš- 
kinių. Didelis baltas koridorius, stiklo durys, atsiveriančios į 
erdvias palatas. Viduje pacientai, vis dar apkarstyti vamzdeliais 
ir davikliais, tačiau šviesa čia ryški, neoninė. 

Žingsniuodamas koridoriumi pagaliau sugrįžau į esamąjį lai- 
ką. Tuoj pamatysiu gyvą ir sąmoningą Luką. Kai pamačiau jį per 
stiklą, vos nesurikau. Jam į nosį vis dar buvo įstatyti vamzdeliai, 
ant kaklo ir smilkinių elektrodai, ir jis dar labiau sulysęs. Tačiau 
akys atmerktos. 

Skubiai įėjau. Apimtas entuziazmo čiupau jo rankas. 

- Seni, aš toks... 

— Aš mačiau jį. 

Nutilau. Jo balsas priminė silpną vėjelio dvelksmą. Jis vėl su- 
šnibždėjo: 

— Matai, aš jį mačiau. Aš mačiau velnią. 

Lukas 

— O dabar užsimerkite. 

Lukas, nuogas iki pusės, sėdėjo nulenktame krėsle. Daugybė 
elektrodų buvo apraizgę nuskustą galvą ir sekė jo smegenų sklei- 
džiamų bangų ritmą. Krūtinė nusėta davikliais, matuojančiais 
širdies plakimą, raumenų įtampą, odos galvaninę reakciją (kaip 
man buvo paaiškinta, angliškai GSR - Galvanic Skin Response, 
arba odos elektrinis laidumas). 

- Atsipalaiduokite. Neskubėdamas pajuskite visą savo kūną. 

Ant kairio bicepso raištis, matuojantis arterinį kraujo spaudi- 
mą. Infraraudonuosius spindulius skleidžiantis gnybtas ant piršto 
sekė, kaip jis aprūpinamas deguonimi. Šie instrumentai turėjo ne 
tik pranešti apie fiziologinius pokyčius eksperimento metu, bet 
ir perspėti apie pavojų: Lukas ką tik atsibudo iš komos ir vis dar 
buvo silpnas. 

- Jūsų galūnės atsipalaiduoja. Raumenys taip pat. Jūs nebejau- 
čiate jokios įtampos. 

Praėjus kelioms dienoms po mano vizito, Lukas pareikalavo 
hipnozės, kad pakartotų savo kelionę prie liudininkų. Kad dar 
kartą atmintyje nukeliautų į „kitą krantą“ ir kad kiekviena smulk- 
mena būtų užrašyta raštu. 

Jį slaugęs ligoninės neurologas Erikas Tiuiljė atsisakė - per- 
nelyg rizikinga. Tačiau Lukas nenusileido ir vienas psichiatras, 
vardu Paskalis Ziuka, Vilžiuifo ligoninės skyriaus vedėjas, sutiko. 
Jo manymu, seansas netgi galėjo būti naudingas sveikatai: toks 
katarsis leistų Lukui įveikti patirtą sukrėtimą. Tiuiljė pasidavė. 
Su viena sąlyga - kad viskas vyktų jo ligoninėje, jo skyriuje ir 

- Jūsų rankos ir kojos apsunkusios... 

Buvo lapkričio 14 diena. Iš kontrolės kabinos per stiklą stebėjau 
baltą kaip paklodė geriausią savo draugą, kurio tarp daviklių ir 
laidų beveik nesimatė. Dar viena nesąmonė... 

Jis gulėjo viduryje tuščios salės lygaus metalo paneliais, iš- 
muštos garso nepraleidžiančiomis plokštėmis, šviesiu linoleumu 
išklotomis grindimis. Jam iš kairės stovėjo stalelis su ratukais, ant 
jo gulėjo ampulės, švirkštai ir elektrinis defibriliatorius. Priešais 
jį, atsukęs mums nugarą, sėdėjo plačiapetis Paskalis Ziuka baltu 
chalatu. Sulinkęs ant kėdės, jis panėšėjo į bokso trenerį, šnibždantį 
paskutinius patarimus čempionui. Sceną filmavo kelios kameros. 

Atsisukau į kaimynus, išsirikiavusius į eilę ir sustingusius kabi- 
noje. Iš Bezansono, pati save išsiuntusi į komandiruotę, atvažiavo 
teisėja Korina Manjan. Šalia jos stovėjo ir į kontrolės ekranus žiū- 
rėjo Erikas Tiuiljė. Toliau psichiatras, kurio pavardės nesupratau 
ir kurį kaip ekspertą pasikvietė pareigūnė. Kokios srities ekspertą? 
Šitas seansas buvo tik maskaradas. 

Už šios trijulės stovėjo Levenas-Paju, Kovos su narkotikais 
brigados komisaras, atėjęs patikrinti, ar nekankinamas vienas iš 
jo geriausių vyrų. Šešėlyje sėdėjo su Manjan atvykęs teismo sek- 
retorius ir užsirašinėjo ranka, o slaugytojos triūsė prie kontrolės 
ekranų ir kompiuterių klaviatūrų. 

Bet geriausias tipas sėdėjo dešinėje, pačiame krašte, - ypatingas 
Luko svečias. Prisistatė kaip tėvas Kacas, Paryžiaus arkivyskupijos 
kunigas egzorcistas, apaštališkosios Romos Katalikų Bažnyčios 

atstovas. Juodai apsirengęs vyras laikėsi įsikibęs raudonos kny- 
gelės - Romos katalikų apeigyno. Negalėjau patikėti, kad Lukui 
pavyko surinkti mus visus pasižiūrėti jo kliedesių. 

- Jūsų kojos įjaugusios į žemę, pirštai sustingo... 

Norėjau nusikvatoti, bet reikalas jau buvo nuėjęs per toli. Man- 
jan ir jos teismo sekretoriaus atvažiavimas reiškė, kad pareigūnė 
budistė vertina šį liudijimą. Simoni byloje vienintelė teisėja rėmėsi 
ezoterika. Vienintelė, galėjusi nors kiek pateisinti Luko Subeira 
haliucinacijas... 

Aš pasidomėjau: Prancūzijoje niekada nebuvo pripažintas joks 
užhipnotizuoto žmogaus liudijimas. Prancūzijos įstatymai skelbia, 
kad liudytojas turi „laisva valia“ duoti „aiškų sutikimą“ liudyti, o 
tai reiškia, kad negali būti taikomi jokie įtaigos metodai ar nau- 
dojami „tiesos serumai“. Tačiau Korina Manjan buvo čia, o jos 
raštininkas lesiojo net menkiausius trupinėlius. 

Ziuka šnibždėjo, jo balsas plaukė į kabiną per nematomas 
sienas: 

- Jaučiate sunkumą visame savo kūne... Apsunkę visi jūsų 
organai, visi raumenys... 

Lukas sėdėjo susmukęs krėsle, pažeidžiamesnis nei bet kada. 
Lyg rūdies dėmelėmis nusėta oda buvo beveik perregima, atrodė, 
gali matyti pulsuojančius organus. Pagalvojau apie Plantų sodo 
monstrą ir jo matomą širdį, bet iškart nuvijau tą vaizdą. 

- Sunkumas virsta šviesa... Šviesa užtvindo jūsų sąmonę ir 
kūną... Daugiau nejaučiate nieko... Sunkumas ir šviesa pripildo 
jus visą... 

Lukas kvėpavo lėtai, užsimerkęs. Atrodė ramus. 

- Šviesa mėlyna. Matote? 

— Taip. 

- Mėlyna šviesa yra ekranas, jame pamatysite vaizdus, atsimi- 
nimus... Kol girdite mano balsą, matysite ir vaizdus. Gerai? 

- Gerai. 

Psichiatras palaukė keletą sekundžių, paskui vėl prakalbo: 

— Matote vaizdus? 

Lukas neatsakė. Psichiatras atsisuko į stiklą ir ženklais paklausė 
Tiuiljė, o šis atsisuko į slaugytojas. Paskui neurologas sušnibždėjo 
į pulte įtaisytą mikrofoną (Ziuka buvo su ausinėmis): 

- Viskas gerai. 

Psichiatras linktelėjo, paskui pakėlė smakrą. 

- Lukai, ar matote ką nors? 

Lukas lėtai linktelėjo galvą. 

— Klausykitės manęs ir pasakokite, ką matote, gerai? 

Ir vėl linktelėjimas. 

—- Ką matote? 

- Vandenį. 

— Vandenį? 

Visi kabinoje susižvalgėme suglumę, paskui supratome. 

Upė. 

Kelionė prasidėjo. 

— Gal galite tiksliau? 

— Aš ant upės kranto. 

— Ką veikiate? 

— Einu į priekį. Nešuosi svorį. 

— Kokį svorį? 

— Akmenis. Prie diržo. Brendu į vandenį. 

Jutau viską, ką jautė jis. Šaltis skverbėsi į mane iki kaulų sme- 
genų. Bet labiausiai mane stingdė Luko fanatizmas. Mačiau jį 
automobilyje 2000 gruodį, po mano nenusisekusios operacijos 
Lila, cituojantį šventąjį Kryžiaus Joną: „Mirštu, kad nemirčiau.“ 

Lukas gyveno tik šiuo tyrimu. Didžiausia auka, kokią tik galėjo 
sudėti, buvo jo pasimatymas su velniu. 
Ež= Ką jaučiate? 

— Nieko. 

— Kaip? 

- Šaltis užgožia kitus pojūčius. 

- Toliau. 

- Mano kūnas ištirpsta upėje. Aš mirštu. 

- Klausykite manęs, Lukai. Papasakokite, kas vyksta. 

Po trumpos tylos Lukas sumurmėjo: 

— Aš... aš nieko nebejaučiu. 

— Kalbėkite garsiau. 

— Upė semia mane. Paliečia burną. Aš... 

Lukas prikando lūpą, tarsi norėdamas sutrukdyti vandeniui 
įsiskverbti į burną. Vėl tyla. Kabinoje kilo įtampa. Mes visi nėrėme 
į vandenį kartu su juo. 

— Lukai, jūs vis dar čia? 

Tyla. 

- Lukai? 

Jis nebejudėjo. Laidais apraizgyto veido bruožai pagilėjo, su- 
stingo tarsi gipsiniai. Per mikrofoną Ziuka paklausė Tiuiljė: 

- Koks pulsas? 

Neurologas užmetė akį į „Physioguard“, pypsintį kaip povan- 
deninio laivo sonaras. 

- 38. Jei širdies ritmas nepagerės, turėsime viską baigti. 

Ziuka pabandė dar kartą: 

- Lukai, atsakykite! 

Tiuiljė pasilenkė virš pulte įrengto mikrofono. 

- Dabar 32. Baigiame. Mes... Šūdas! 

Neurologas nuskubėjo prie durų ir įėjo į salę. Visų žvilgsniai 
nukrypo į kontrolės ekraną - iš bangos teliko lygi linija, girdėjosi 

pratisas švilpimas. Lukas mintyse taip išgyveno savo mirtį, kad 
ir vėl buvo bemirštąs. 

Slaugės jau lipo Tiuiljė ant kulnų. Visi plušo aplink staliuką su 
ratukais. Neurologas palenkė krėslą ir paliepė: 

— Adrenalino. 200 milgramų. 

Ziuka stovėjo pasilenkęs virš Luko. Jis kartojo: 

- Atsakykite, Lukai. Klausykitės manęs! 

Kabinoje kaip arbatinis švilpė elektrokardiografas. Girdėjome 
mikrofonų sustiprintą chalatų šnaresį. Mes irgi šurmuliavome, 
nežinodami, ko griebtis. Ziuka rėkė: 

— LUKAI, ATSAKYKITE! 

Tiuiljė nustūmė jį petimi. 

- Pasitrauk. Gerasis Dieve, jis miršta! Injekciją, greičiau! 

Viena slaugytoja padavė gydytojui švirkštą, paskui jie apspito 
Luko kūną, kuris atrodė kietas, kaip medžio kelmas. Kita moteris 
švytravo defibriliatoriaus elektrodais; girdėjosi atodūsiai sumišai 
su čaižiu „Physioguard“ cypimu. Tiuiljė keikėsi į apykaklę: 

- Kad tave kur... Jis slysta mums iš rankų. 

Ziuka vis dar buvo pasilenkęs prie Luko, laikė sučiupęs jo 
riešus. 

— LUKAI, ATSAKYKITE MAN! 

- Aš čia. 

Visi apmirė. Ziuka, išsirietęs virš kūno, Tiuiljė su švirkštu ore, 
slaugytojos pakeltomis rankomis. Kabinoje elektrokardiogramos 
pPypsėjimai vėl tapo ritmiški, tik labai lėti. Hipnotizuotojas sunkiai 
kvėpavo. 

- Lukai, jūs... jūs mane girdite? 

Jis atsakė ne iš karto. Galva nusviro atgal, jos nebuvo matyti. 
Galėjom įsivaizduoti. užmerktas akis, rudas blakstienas, suakme- 
nėjusią apatinę veido dalį. Iš Luko liko tik kevalas. Tikrasis žmo- 
gus buvo kitur. Bejausmis balsas tarė: 

- Girdžiu jus. 

Ziuka ženklais paliepė Tiuiljė grįžti į kabiną. Neurologas ne- 
noromis pasitraukė. Slaugytojos nebyliai padėjo instrumentus 
ir padarė tą patį. Kabinoje visi užėmė savo vietas - vėl susirinko 
hipnozės būrelis. 

Psichiatras švelniai pakėlė atlošą ir Lukas vėl atsisėdo. 

— Kur esate, Lukai? Kur esate... dabar? 

- Palieku kūną. 

Balsas tolimas, liūdnas. Ziuka tylėjo. Veikiausiai stengėsi suri- 
kiuoti savo mintis; ir priėjo prie tos pačios išvados, kaip ir mes. 
Prasidėjo Neišvengiamos mirties patirtis. 

— Ką matote? 

— Matau save. Upės dugne. Plūduriuoju prie uolos. 

— Ką jaučiate? Noriu pasakyti, ką jaučia tas, kuris virš jūsų 
kūno? 

- Plūduriuoju. Esu nesvarumo būsenos. Matau šviesą. 

— Nupasakokite ją. 

- Balta. Plati. Didžiulė. 

Kabinoje pajutome palengvėjimą. Šviesa - „klasikinės“ haliu- 
cinacijos ženklas. Ką tik išvengėme košmaro. 

Tačiau Lukas atsitiesė. 

- Ji išnyko... Aš... - Jis kalbėjo tyliu balsu. - Iš jos liko tik 
taškelis... Kaip smeigtuko galvutė... Tunelio gale... Man atrodo, 
tai aš visu greičiu tolstu nuo jos... Aš... 

Lukas sugargė. Jo balsas gergždė: 

— Aš tolstu... Viskas juoda... Aš... Ne, palaukite... 

Jis sunkiai nurijo seiles. Sukiojo galvą kairėn, dešinėn, steng- 
damasis įkvėpti oro - mažais gurkšneliais, skausmingai. 

- Šviesa grįžta... Ji raudona... 

— Įsižiūrėkite geriau... Nupasakokite šią šviesą. 

- Ji neryški... virpanti... Ji gyva. 

— Kaip? 

- Ji mirksi... 

- Kaip signalinis žibintas? 

— Ne... Ji plaka... Kaip širdis... 

Tyla kabinoje darėsi spengianti. Mus gaubiantys kerai pripildė 
visą kambarį. Vis didėjanti įtampa, atrodė, gali išsprogdinti stiklą. 
Nuleidęs akis pažvelgiau į rubino spalvos šviesą, juosiančią Luko 
pirštą. Tokią pat, kaip šviesa, apie kurią jis kalbėjo. 

- Ji kviečia mane... Šviesa kviečia mane... 

— Ką darote jūs? 

- Einu jos link. Plaukiu koridoriumi. 

— Koridoriumi? Apibūdinkite jį. 

- Jo sienos gyvos. 

— Kaip? 

Lukas sarkastiškai sukikeno, paskui susirietė, tarsi kęstų nu- 
garos skausmus. 

— Sienos... Jos iš veidų... Susigūžusių šešėlyje, pasiruošusių 
pulti veidų... Jie kenčia... 

- Girdite jų šauksmą? 

- Ne. Jie dejuoja... Jiems skauda... Jie neturi burnų. Tik žaizdas 
burnos vietoje... 

Prisiminiau Dantės eiles: „Ties aidinčia dejonėm bedugne, kur 
ašarų tiek tūkstančių išlieta.“* Galvojau apie Vatikane girdėtus 
liudijimus. Lukas pasiekė savo tikslą - patirti pragaro NMP Jis 
tapo tamsybių žmogumi. 

— Vis dar matote raudoną šviesą? - nenurimo Ziuka. 

- Ji artėja. 

— O dabar? 

Lukas neatsakė. Ant jo kaktos spindėjo prakaito lašeliai. Atrodė, 
kad jis pasinėrė į save, kad keliauja per savo vidinius fizinius ir 
dvasinius būvius... 


* Pragaras, IV giesmė. Vertė Aleksys Churginas. 

- Lukai, ką matote? 

Man pasirodė, kad kabinoje sklinda kvapas. Aitrus vaistų kva- 
pas, sumišęs su kamparo ir ekskrementų kvapu. Pažinau jį - tai 
buvo Agostinos iš Malaspinos kvapas. Lukas pratrūko juokais. 
Psichiatras pakėlė balsą: 

— Ką matote? 

Lukas ištiesė ranką, tarsi norėtų kažką paliesti. Jo balsas vos 
pastebimai suplonėjo: 

- Raudonoji šviesa... yra užtvara. Šerkšno... O gal lavos... 
Nežinau. Už jos blaškosi figūros... 

- Kokios figūros? 

— Jos nutolsta ir vėl priartėja prie pertvaros. Tartum... Tartum 
plaukiotų... lediniame vandenyje. Ir tuo pat metu, jaučiu, ten 
viduje neapsakomas karštis, lyg krateryje... 

Ledinė pluta, sauganti išgrynintą skausmą. Raudonuojanti 
magma, kurioje glūdi sielos agonijoje. Luko „krateris“ tarsi durys, 
atvertos į besiplečiantį, begalinį belaikį pasaulį. Pragarą? 

— Papasakokite, ką matote. Net jei tai būtų tik nuotrupos. De- 
talės. 

— Matau... veidą... Jis dega. Jaučiu karštį, aš... 

- Nupasakokite veidą, Lukai. Susikaupkite! 

- Negaliu. Jaučiu karštį ir šaltį. Aš... 

- Klausykite manęs ir pasakokite, ką matote... 

Lukas rangėsi krėsle. Galvą juosiantys laidai vibravo. O veidą 
iškreipė tiko ir siaubo grimasos. 

— Klausykitės manęs, Lukai! 

— Akys... šerkšne įspaustos akys... - Lukas buvo bepravirkstąs. — 
Veidas... Sužeistas... Matau kraują... nuplėštos lūpos... supjaustyti 
skruostai... Aš... 

— Kalbėkite. Visą laiką klausykitės mano balso. 

Jo galva bejėgiškai nusviro ant kūno. 

- Lukai! 


567 


Luko akys buvo atmerktos. Skruostais tekėjo ašaros. Ir kartu jis 
šypsojosi. Atrodė, nebeliko kančios, jis daugiau nebebijo. Jo veidas 
nušvito. Tapo panašus į dangiškos aureolės apgaubtų Renesanso 
šventųjų portretus. 

— Kas vyksta? 

Lūpas iškreipė pikta šypsena. 

- Jis čia. 

Palatoje vyko kažkas nepaaiškinama. Man pasirodė, kad puvė- 
sių kvapas dar labiau sustiprėjo. Žiūrėjau į kitus. Korina Manjan 
drebėjo. Levenas-Paju kasėsi pakaušį. Egzorcistas Kacas gniaužė 
rankose Romos katalikų apeigyną, pasiruošęs jį atsiversti. 

— Kas tas jis? Apie ką kalbate? 

— Neuždavinėkite tokių klausimų. 

Luko balsas buvo dar labiau pasikeitęs. Skambėjo lyg įsakmus 
urzgesys. Psichiatras nesileido įbauginamas. 

— Apibūdinkite tą, kurį matote. 

Lukas nuleido smakrą ir nusišaipė. Į Ziuką iš po primerktų 
vokų įsmigo neapykantos kupinas žvilgsnis. 

- Sakiau neuždavinėti tokių klausimų. 

Ziuka pasilenkė dar arčiau. Prasidėjo tikra kova. 

— Neturite pasirinkimo, Lukai. Klausykitės mano balso ir api- 
būdinkite tą, kuris tūno už šerkšno ar lavos uždangos. 

Lukas susiraukė. Dabar jo veidas buvo šlykštus, šaltas ir piktas. 
Bruožai sustingę - bloga lemianti išraiška. 

- Šerkšno nebėra, - sušnibždėjo jis. 

— Toliau. 

- Koridorius. Tik koridorius. Juodas. Tuščias. 

- Ar viduje kas nors yra? 

— Vyras. 

— Kaip jis atrodo? 

Lukas švelniai sušnibždėjo: 

— Tai senis. 

„Ziuka žvilgtelėjo į langą. Jo veidas rodė nuostabą. Mes taip pat 
nieko nebesupratome. Visi tikėjosi įprasto velnio atvaizdo: ragų, 
ožio, išsišakojusios uodegos... 

— Kaip jis apsirengęs? 

— Juodai. Jis vilki juodu kostiumu. Tamsoje sunku įžiūrėti. 
Ryškios tik sruogos. 

— Sruogos? 

- Jos švyti. Virš jo galvos. Jo plaukai - fosforescuojantys, elekt- 
riniai. 

Nerimas kabinoje didėjo. Vis stiprėjo tiršto, ledinio gūsio ne- 
šamas ekskrementų kvapas. 

- Apibūdinkite jo veidą. 

— Jo oda balta. Numirėliškai. Jis albinosas. 

- Kokie jo bruožai? 

- Veidas persikreipęs. Lūpos... Išsišiepia apnuogindamos dan- 
tenas. Baltas dantenas. Jo oda nėra mačiusi saulės šviesos. 

Dabar Lukas kalbėjo tarsi automatas. Raportavo šaltai, be emo- 
cijų. 

- Akys. Kokios jo akys? 

- Ledinės. Žiaurios. Apkraštuotos krauju, o gal žarijomis, ne- 
žinau. 

- Ką jis veikia? Nejuda? 

Luko veidas persikreipė. Išraiška priminė žmogaus iš korido- 
riaus šešėlį. Jo sieloje tupinčio įsibrovėlio atspindį. 

- Jis šoka. Šoka tamsoje. O jam virš galvos švyti plaukai... 

— Rankos? Matote jo rankas? 

- Kaip kabliai. Suraitytos ant pilvo. Panašios į jo grimasą, į 
perkreiptą burną. Jis visas atrofavęsis. - Lukas nusišypsojo. - 
Bet jis šoka... Taip, šoka tyloje. Tai blaškosi Blogis... Pasaulio 
kraujyje... 

— Ar jis kalba su jumis? 

Lukas neatsakė. Išsirietęs kūnas, ištiestas kaklas - atrodė, tarsi 
klausytųsi ištempęs ausis. Jis klausėsi ne Ziuka, o senio gelmėje 
prie įėjimo. 

— Ką jis sako? Pakartokite, ką jis sako. 

Lukas sumurmėjo keletą nesuprantamų žodžių. Ziuka pakėlė 
balsą: 

— Pakartokite. Tai įsakymas! 

Lukas pakėlė galvą, tarsi staiga būtų pajutęs veriantį skausmą. 
Jo veidą iškreipė konvulsija. Balsas sugergždė: 

- Dina hou beovadana. - Paskui suriaumojo: - DINA HOU 
BEOVADANA! 

Kabinoje viskas sustingo. Smarvė. Šaltis. Niekas nebejudėjo. 
Žinojau, kad visi jaučia KAŽKĄ čia esant. 

— Ką tai reiškia? - dar kartą pabandė Ziuka. - Ką reiškia šitie 
žodžiai? 

Lukas pratrūko dusliu, beprotišku, pačiam sau skirtu juoku. 
Paskui jo galva nusviro be sąmonės. Hipnotizuotojas dar kartą 
jį pašaukė. Jokio atsakymo. Seansas buvo baigtas. Luko „vizija“ 
nutrūko su šiais nesuprantamais žodžiais. 

Ziuka palietė savo ausines. 

- Jis apalpo. Nuimkite laidus ir perkelkite jį į pabudimo palatą. 

Tiuiljė ir slaugytojos be žodžių pakluso. Kiti vis dar buvo su- 
stingę. Man pasirodė, kad šaltis ir kvapas nyksta. Juos pakeitė 
bruzdesys. Persimetėme keletu žodžių, kad nusiramintume, kad 
pasidalintume žmogiška šiluma. Ir ypač - kad kuo skubiau grįž- 
tume į realybę. 

Balsų gaudesy išgirdau neaiškų murmesį. Atsisukau. Ku- 
nigas Kacas stikliniu žvilgsniu, įsitvėręs savo Apeigyno mur- 
mėjo: „...Deus et Pater Domini nostri Jesus Christi invoco nomen 
sanctum tuum et clementiam tuam supplex exposco...“* 


* Dieve ir mūsų Viešpaties Jėzaus Kristaus Tėve, šaukiuosi švento tavo vardo ir nusižeminęs 
maldauju tavo atlaidumo... (Lot.) 

Jis šlakstė vandenį ant pulto ir kabinoje įmontuotos aparatūros. 
: Švęstą vandenį, kaip visada. 
Kunigas egzorcistas tvarkėsi po velnio viešnagės. 


96 
- Juokinga. 
— Tik pasakoju, kas iš tiesų įvyko. 
— Jūs juokdariai. 


Atrodė, kad Manona sloguoja - kalbėjo pro nosį. Ką tik pa- 
pasakojau jai ligoninėje vykusią sceną. Jis sėdėjo ant lovos basa, 
turkiškai. Buvo puikiai sutvarkiusi kambarį. Antklodė nė kiek ne- 
suglamžyta. Manona apsiprato mano bute ir nesiliovė jo blizginusi. 

- Visi ten susirinkę buvo labai rimti. 

- Visą gyvenimą gyvenau apsupta bepročių. Mano motina su 
savo maldomis, Beltreinas ir jo aparatai... O pasirodo, kad jūs, 
farai, dar blogesni! 

Ji siejo mane su savo priešais. Praleidau pro ausis. Manona 
sūpavosi ant lovos, rankomis apsikabinusi kelius. Iš prieblandos 
išnirdavo ir vėl į ją panirdavo jos veido fragmentai: skruosto 
linkis, raištis ant kaktos, juodos akys. Lauke, tamsoje, be garso 
lijo lietus. 

— Bet Luko kliedesys dar nereiškia, kad aš patyriau tą patį. 

— Aišku, ne. Bet tavo motinos nužudymo tyrimas mus vis 
atveda prie šitos neigiamos patirties. Žudikas tikriausiai buvo 
paveiktas panašios psichinės traumos ir... 

— Aš? 

Neatsakiau. Paspyriau prie sienos gulintį kartono gabalą, pa- 
sidėjau prieš Manoną ir atsisėdau ant jo. 

- Teisėja nagrinės visas galimybes, - pasakiau ramiu tonu. - 
Atrodo, ji tiki panašiais... 

- Jūs visi bepročiai. 

- Ji nieko neturi, supranti? Jokio įkalčio, jokio motyvo... 

- Taigi jums lieka vargšė našlaitė? 

— Tau nėra ko jaudintis. Manjan tave jau apklausė. Sarazenas 
surašė protokolą. Visi tiki, kad esi nuoširdi. 

Ji palinksėjo galvą vis dar abejodama. Jos plaukai buvo perskirti 
į dvi glotnias upes. Kaip pasakų knygos paveikslėlyje. 

- O kodėl Lukas taip elgiasi? 

- Jis nori ištirti bylą iki galo. Jis įsitikinęs, kad tavo motinos 
mirtis viena iš tamsybių žmonių serijos. 

- Ir mano, kad aš irgi iš tų psichų gaujos. Kad aš - žudikė. 

Tai buvo ne klausimas. Ji pridūrė: 

- Taigi, kad visus įtikinčiau, turiu padaryti tą patį, ar ne? Už- 
hipnotizuota pasirausti atsiminimuose? 

- Dar per anksti apie tai kalbėti. 

Ir tą pačią akimirką supratau, kad Manona paspendė man spąs- 
tus. Ji tik norėjo sužinoti, ar jau svarsčiau apie tokią galimybę, ar, 
atvirkščiai, tokia mintis mane sutrikdytų. 

- Užsikruškit, - sumurmėjo ji. - Aš niekada nepasiduosiu jūsų 
kliedesiams. 

Ji krito aukštielninka ant lovos ir užsidengė veidą pagalve. Megz- 
tinis pasikėlė atidengdamas bambą. Aš virptelėjau. Net būdamas 
taip įsitempęs jaučiau kylant naują, galingą, visa apimantį geismą. 
Bet tarp mūsų to.jau nebegalėjo būti. Tapau dar vienu jos priešu. 

Staiga ji pašoko ir nusviedė pagalvę. Jos žvilgsnis buvo aptemęs 
nuo ašarų. 

— UŽSIKRUŠK! 


Kryptis - 36 numeris. 

Sėdėjau naujame išsinuomotame automobilyje ir rikiavau min- 
tis. Vos grįžęs į Paryžių išnaršiau studentišką Manonos praeitį ir 
įsitikinau, kad ji neturi alibi dėl žmogžudystės. Zamorskis sakė 

tiesą. Niekas jos nematė tuo metu, kai, manoma, buvo įvykdyta 
žmogžudystė - taigi apie savaitę. Telefonu kalbėjausi su faru švei- 
caru, apklaususiu ją prieš jai susiduriant su Manjan. Manona buvo 
aptikta savo bute birželio 29-ąją, dvi dienos po to, kai buvo rastas 
kūnas. Ji negalėjo prisiminti, ką veikė pastarosiomis dienomis. 

Ir dėl jos išsilavinimo lenkas sakė tiesą. Faksu gavau jos stu- 
dijuotų dalykų sąrašą. „Biologijos, evoliucijos ir konservavimo“ 
bakalauras ir dar trys papildomi mokslo sertifikatai: toksikolo- 
gijos, botanikos ir entomologijos. Ji taip pat trejus metus studi- 
javo farmaciją. Tai nieko neįrodė, nebent tai, kad Manona buvo 
pakankamai kompetentinga sudarkyti žmogaus kūną taip, kaip 
buvo sudarkyta jos motina... 

Korina Manjan turbūt visa tai žinojo, tačiau nebuvo nė vieno 
tiesioginio įkalčio prieš Manoną. Teisėja turėjo palikti šią versiją 
ramybėje. Ji greičiausiai netgi ketino bylą nutraukti. Tačiau Luko 
įsikišimas atnaujino jos abejones. Ar Manona matė „ką nors“ per 
savo NMP 1988 metais? Ar ta patirtis pakeitė ją taip, kaip Agos- 
tiną? O gal ši patirtis sukėlė šizofreniją, už kurios slėpėsi antrasis 
jos „aš“ - agresyvus, žiaurus, kerštingas? 

Įžengiau į kabinetą ir padėjau ant stalo krūvą popiergalių, 
kuriuos radau savo skyrelyje. Atsakiklyje buvo keletas žinučių, 
dvi nuo Natali Diumajė. Ji norėjo naujienų apie šio ryto seansą. 
Nuo pat mano sugrįžimo komisarė pūtėsi. Jai nepatiko nei mano 
dingimas, nei šykštūs paaiškinimai, kuriuos pateikiau grįžęs. 

Tuojau pat išėjau iš kabineto. 

Kuo greičiau nusikratyti šito lažo. 

Keletu žodžių nusakiau, ką mačiau šįryt. Baigdamas patariau 
paskambinti Levenui-Paju ir sužinoti daugiau. Jau traukiausi durų 
link, bet ji pasiūlė arbatos. Atsisakiau. 

- Uždarykite duris. 

Pasakė tai šypsodamasi, tačiau neleidžiančiu prieštarauti tonu. 

- Sėskitės. 

Atsisėdau į kėdę priešais. Ji metė į mane savo garsųjį skvarbų 
žvilgsnį. 

— Ką jūs pats apie visa tai manote? 

- Tai psichiatrų reikalas. Reikia išsiaiškinti, ar visa tai neturės 
Lukui pasekmių ir... 

— Kalbu kaip tik apie pasekmes. Ar manote, kad Lukas išsisuks 
iš viso šito reikalo be niekur nieko? 

Vangiai mostelėjau ranka. Grįžęs apie tyrimą papasakojau jai 
tik bendrais bruožais. Paminėjau tik Simoni, Džedos ir Rihymekio 
bylų panašumus. Papasakojau apie satanistines žmogžudystes, 
bet neminėjau nei tamsybių Žmonių, nei pavergtųjų. Tačiau ji 
kalbėjo toliau: 

— Aš netikiu velniu. Dar labiau nei jūs, nes netikiu ir Dievo. 
Bet galime įsivaizduoti, kad tokio pobūdžio haliucinacija pakeičia 
tą, kuris ją mato, ir pastūmėja padaryti... ypatingą nusikaltimą. 

Nieko neatsakiau. 

- Aš tik dėstau jūsų paties išvadas. 

— Nieko nesakiau apie išvadas. 

— Jos akivaizdžios. Jūs kalbėjote apie tris žmogžudystes ke- 
turiuose Europos kampeliuose, įvykdytas tuo pačiu būdu. Bent 
jau dviem atvejais mes žinome, kas žudikas. Subjektai, išgyvenę 
negatyvią NMP Juk taip? 

Pauzė. Ji vėl prakalbo: 

— Taigi šiandien Lukas tokioje pačioje situacijoje. Jis... keičiasi. 

— Tai nereiškia, kad jis visiškai pasikeis. 

— Man regis, jis neblogai pradėjo. 

— Jūsų analizė paviršutiniška. 

— Turite kitą versiją? 

— Dar per anksti apie tai kalbėti. 

— Per anksti? Aš sakyčiau, kad jau vėloka. Skyriuje yra ir kitų 
degančių bylų. Jūs turite grįžti prie savo tiesioginio darbo. 

- Jūs man sakėt... 


574 


- Nieko aš jums nesakiau. Daviau savaitę atostogų, o jūs buvote 
dingęs dešimt dienų ir grįžęs dar nepradėjote normaliai dirbti. 
Norėjote suprasti, kodėl Lukas žudėsi, dabar jau žinote. Byla 
baigta. 

Neatlyžau: 

— Duokite man dar keletą dienų. Aš... 

— Kaip laikosi jūsų globotinė? 

— Mano globotinė? 

— Manona Simoni. Pagrindinė įtariamoji jos motinos nužu- 
dymo byloje. 

- Jūs nieko nežinote apie tą bylą, - pasakiau įsitempdamas. - 
Manona ne įtariamoji. Nėra įrodymų, motyvo. 

— Ojei ji taip pat išgyveno negatyvią patirtį, kaip jūsų italė ar 
estas? Šitoje istorijoje motyvas tėra psichinė trauma. 

Tylėjau. 

— Nenoriu jos skandinti, Matai. Noriu tik perspėti jus. Korina 
Manjan kreipėsi į Kriminalinės policijos pirmojo skyriaus farus. 
Jie man skambino. Ji ketina dar kartą apklausti Manoną Simoni. 

— Kokiu tikslu? 

- Luko atvejis visus sutrikdė. 

— Kodėl ji turėtų pasakyti daugiau, nei pasakė per pirmąją 
apklausą? 

- Šito klauskite Manjan. 

- Jie nori ją užhipnotizuoti? Ko nors jai suleisti? 

- Kartoju, nežinau. Tačiau teisėja kalbėjo apie psichiatrinę 
ekspertizę. 

Prikandau lūpą. Diumajė pridūrė: 

- Saugokitės jos, Matai. 

- Žinote dar ką nors? 

- Ji susisiekė su Kolmaro prokuratūra. Nori perimti Davido 
Oberdorto bylą. 

— O šitas kas toks? 

- Šitas tipas 96-ųjų gruodį nužudė kunigą. Apsėstas. 

Atsistojau ir žengiau durų link. 

- Absurdas. Šita teisėja kuoktelėjusi. 

— Matai, palaukite. 

Sustojau ant slenksčio. 

— Turiu ir gerą naujieną. Kondanso iš Generalinės inspekcijos 
nutraukė Subeira bylą. 

— Kokia jo išvada? 

— Bandymas nusižudyti. Juk tai palengvina reikalą, ar ne? Lukas 
išsisuks keletą kartų apsilankęs pas psichiatrą. 

— O Dudu ir kiti? 

- Prieš juos nebuvo įkalčių. Levenas-Paju apsišluos prie savo 
durų. 

Jau lenkiau durų rankeną, kai Diumajė pridūrė: 

- Beje, domėjotės ir Masinos Larfauji nužudymu, ar ne? 

- Ir ką? 

— Ką nors radote? 

— Nieko daugiau, nei buvo radęs Lukas ir jo vyrai. 

— Tikrai? 

Arba Diumajė turėjo savo šaltinių, arba skaitė mano mintis. 
Nieko jai nebuvau sakęs apie ibogą ir šito kvaišalo vaidmenį 
byloje. Nusileidau: 

- Galbūt yra ryšys su Simoni byla. Su visom šitom žmogžu- - 
dystėm. 

— Koks ryšys? 

—.Man reikia laiko. 

— Manjan vienaip ar kitaip imsis veikti. Užpildykite savo bylos 
spragas anksčiau, nei ji pati užpildys. Tuo, ką nutyli jūsų brangutė. 

"13 valanda 

Užsirakinau savo narvelyje. Dabar norėjau išsiaiškinti vieną 
dalyką, kuris jau nuo ryto graužė mane. Surinkau tiesioginį pre- 
fekto Ruterfordo numerį Vatikane. Nors diena buvo apniukusi, 
kabinete nedegiau šviesos. 

Po minutės jau kalbėjau su bibliotekos viršininku. Šis nedegė 
noru sujungti mane su kardinolu van Diterlingu. Turėjau paminėti 
„esminius įrodymus“, kad mano skambutis prasiskverbtų iki Jo 
Eminencijos kabineto. 

— Ko norite, Matai? 

Prikimęs flamando balsas. Jokios įžangos, jokių mandagių 
frazių. Taip man patiko labiau. 

- Tęsiu tyrimą, Eminencija. Noriu jūsų kai ko paklausti. 

- Ar prieš tai neturėtumėte man kai ko pranešti? 

Po mūsų susitikimo Vatikane nerodžiau jokių gyvybės ženklų. 
Kardinolas klausinėjo toliau: 

- O gal perėjote į kitą pusę? Sudarėte sąjungą su kitais? 

Aiški užuomina į mano viešnagę Lenkijoje. 

- Aš su niekuo nesudarinėju sąjungų, - tvirtai pasakiau. - Einu 
savo keliu, ir tiek. Kai sužinosiu tiesą, atskleisiu ją visiems. 

- Ką sužinojote? 

— Duokite man dar kelias dienas. 

- Kodėl turėčiau dar kartą jumis patikėti? 

— Eminencija, leisiu sau paprašyti primygtinai. Aš jau beveik 
padariau esminį atradimą. Mano tyrimo centre - naujas tamsybių 
žmogus. 

— Kuo jis vardu? 

— Tik kelias dienas. 


Kardinolo balsas sugergždė - panašu į juoką. 

- Dar kartą patikėsiu jumis, Matai. Pats nežinau kodėl. Ką 
norite sužinoti? 

- Jūs išklausėte Agostiną Džedą apie jos Neišvengiamos mirties 
patirtį? į 

- Žinoma. Mano specialistai kalbėjosi su ja keletą kartų. 

- Arji sakė, ką matė „koridoriaus“ gale? 

Pajutau jo dvejonę. 

— Ką norite sužinoti? Klauskite tiesiai šviesiai. 

— Į ką buvo panašus Agostinos svečias? 

— Ji kalbėjo apie išblyškusį, labai aukštą jaunuolį. Pasak jos, jis 
sklandė tunelyje. Kaip angelas. - Jis pakartojo su vos juntamu 
liūdesiu balse: - Taip ir pasakė - kaip angelas. 

- Ji neminėjo senio? 

- Ne. 

— Nekalbėjo apie įelektrintus, švytinčius plaukus? 

- Tikrai ne. Ar apie tai pasakojo jūsų tamsybių žmogus? 

Praleidau jo klausimą pro ausis. 

— Ar tas angelas neturėjo jokių baisių bruožų? Jokių velniškų 
požymių? 

— Ar tai nebuvo monstras? Pasak Agostinos, jo akys buvo be 
vokų, o burna išžiodinta tam skirtu įrankiu. Matėsi smailūs, aštrūs 
kaip skustuvai dantys. Pamenu, buvo dar kai kas... Jis švaistėsi 
didžiuliu aliumininiu dirbtiniu falu... Ar didžiule penio įmaute, 
neaišku. Juk matėte Agostiną, žinote, kokie nesveiki geismai ją 
apėmę. 

— Tik tiek? Ir jokių kitokių baisių smulkmenų? 

— Ar neužtenka? Ji apibūdino labai tiksliai. Ir jau vien tai buvo 
nauja. 

— Nauja? 

— Prisiminkite, seniau tamsybių žmonės negalėdavo apibūdinti 
savo demono. O šiuolaikiniai liudijimai labai tikslūs. Tai reiškia, 
kad tamsybių žmonių patirtis kinta. 

Vis ta jo evoliucijos teorija. Tamsybių žmonės turėjo naują 
skiriamąjį bruožą: rūgščių ir vabzdžių ritualą. Bet taip pat galėjo 
tiksliau prisiminti savo NMP, Aš garsiai pasvarsčiau: 

— Kodėl, jūsų manymu, šitie apsėstieji mato vis kitokį velnią? 
Būtybę, neturinčią nieko bendra su įprastu velnio atvaizdu, velniu 
su ragais ir ožio uodega? 

— „Mano vardas - Legionas, nes mūsų daug.“* Šėtonas mėgsta 
pasirodyti skirtingais pavidalais. Bet veikia visuomet ta pati jėga. 

- Visi tamsybių Žmonės mato vis kitokią būtybę, galima sakyti... 
asmeninę. 

- Ką norite tuo pasakyti? 

— Šitas „lankytojas“ gali būti kokio nors veikėjo iš jų praeities 
atspindys. Tarsi vaizdinys, sulipdytas iš jų atsiminimų. 

— Galvojome apie tai. Pasirausėme po Agostinos praeitį. Nera- 
dome jokio išblyškusio angelo šešėlio. Jokio žiodiklio ar vampyro 
dantų pėdsako. Ko siekiate savo klausimais, Matai? Jūs policinin- 
kas. Jūsų darbas klausinėti nusikaltimo vietoje. 

— Kaip tik tuo ir užsiimu, Eminencija. Netrukus laukite mano 
skambučio. 

Pasirausiau užrašuose. Fuko buvo man davęs Raimo Rihymekio 
psichiatro telefoną: Juha Valtonenas. Žmogus, apklausęs Raimą, 
vos tik jis atsibudo iš komos. Surinkau dešimties skaičių (įskaitant 
šalies kodą) numerį. Numeris buvo mobiliojo telefono, vadinasi, 
sučiupsiu gydytoją, kur jis bebūtų. 

Sugaudė signalai. Ar Taline jau sninga? Nieko nežinojau apie 
šią šalį, na, nebent tiek, kad tai šiauriausia iš Baltijos šalių. Įsivaiz- 
davau pilką pakrantę, juodas uolas ir tamsią, ledinę jūrą. 

- Hallo? 

Prisistačiau angliškai. Žmogus laisvai atsakė ta pačia kalba. 
Jis jau buvo kalbėjęs su Fuko. Žinojo apie mūsų tyrimą ir buvo 


* Mk 5,9. 

pasiruošęs man padėti. Ryšys buvo aiškus, krištolo grynumo, 
tarsi nusvidintas lygumų vėjo. Tuoj pat pasukau kalbą apie Raimo 
NMBR 

— Jis kai ką atsiminė, - patvirtino psichiatras. 

— Ar apibūdino jums savo lankytoją? 

— Raimas minėjo vaiką. 

— Vaiką? 

— Veikiau paauglį. Gana jauną, apvalainą padarą, sklandantį 
tamsoje. 

- Ar apibūdino jo veidą? 

— Kiek atsimenu, taip. Jo veidas buvo sutraiškytas. Ar sudar- 
kytas. Raimas kalbėjo apie karančius mėsos skivytus. Tarsi krau- 
juojantis buldogo snukis... 

Dar viena siaubo scena. Bet nieko bendra su Luko seniu ar 
Agostinos angelu. Kiekvienas tamsybių žmogus turėjo savo de- 
moną. 

Klausinėjau toliau. 

— Nemanote, kad tas padaras galėjo būti panašus į kokį nors 
jo aplinkos žmogų? 

— Kaip? 

— Į veikėją iš jo praeities, išplaukusį į sąmonės paviršių ir de- 
formuotą jo vizijų? 

— Ne, pasiklausinėjau apie jo praeitį, aplinką. Kiek man žino- 
ma, niekas iš jo aplinkos nebuvo panašus į tokį padarą. Be to, kas 
galėtų prisiminti tokį košmarą? 

Psichoanalitinė versija atvedė mane į aklavietę. Valtonenas 
paklausė: 

— Yra kitų tokio pobūdžio liudijimų? 

— Taip, keletas. 

- Man būtų įdomu paskaityti. Ar turite vertimą į anglų kalbą? 

— Taip, tačiau šiuo metu turime skubių darbų. Kai tik turėsiu 
daugiau laiko, atsiųsiu jums visus dokumentus. Pažadu. 

— Ačiū. Turiu paskutinį klausimą. 

— Klauskite. 

— Ar kiti, matę vizijas, irgi tapo žmogžudžiais? 

Pagalvojau apie Luką. Ir prieš savo valią apie Manoną. Sausai 
tarstelėjau: 

— Ne visi. 

- Juo geriau. Nes kitaip būtų panašu į pasiutligės epidemiją. 

Dar kartą jam padėkojęs, padėjau ragelį. 


14 valanda 

Metas į medžioklę. 

Peržiūrėti bylą, pradėtą iki manęs, ir užbaigti visus jos skyrius. 
Metas apklausti Luką. 

Lukas buvo perkeltas į specializuotą Polio Giro gydymo centrą 
Vilžiuife. Žodis „specializuotas“ buvo eufemizmas, reiškiantis 
beprotnamį. Lukas pats pasirašė savo „laisvo režimo hospitaliza- 
cijos“ orderį; taigi galėjo išeiti ir grįžti kada panorėjęs. 

15 valanda. Atėjau į centrą jau temstant. Tai buvo erdvus juo- 
das aptvertas kiemas, įsiterpęs į individualių namų priemiestį. 
Paskalis Ziuka, psichiatras hipnotizuotojas, paaiškino man, kur 
galiu rasti Luką. Įėjau pro vartus, pasukau į kairę ir nuėjau alėja, 
iš abiejų pusių apstatyta dviaukščiais pastatais, panašiais į lėktuvų 
angarus: gelsvos sienos ir gaubtas stogas. 

Radau 21-ąjį paviljoną. Priėmimo skyriuje asistentė pasiėmė 
raktų ryšulį ir nusivedė mane į pastatą. Ėjome ilga ištįsusia patal- 
pa, suskaldyta daugybės durų su iliuminatoriaus tipo langeliais - 
tarsi būtume povandeniniame laive. Reikėjo pereiti vieną kam- 
barį, kad atsidurtume kitame: valgykla, televizoriaus kambarys, 


ergoterapijos kambarys... Viskas buvo atnaujinta: geltonos sienos, 
raudonos durys, baltos lubos ir šviestuvai. Be garso žengėme 
šiferio spalvos linoleumu. 

Prie kiekvienų durų stovėjo moteris su raktu. Ėjau pro pacien- 
tus, kurie nederėjo su modernia aplinka. Juos gydyti nesisekė. 
Dauguma spoksojo į mane. Veidai be jokios išraiškos, žvilgsniai 
tušti. 

Mačiau vyrą, kurio veidas buvo tarsi kabliuku sutrauktas į vieną 
pusę. Kitas susilenkęs dvilinkas piktai stebėjo mane viena beveik 
kaktoj išsprogusia akimi, o kita žvelgė į žemę. Ėjau stengdamasis 
nežiūrėti į juos. Baisiausi buvo tie, kurie iš pažiūros nebuvo nie- 
kuo ypatingi. Pilki, užgesę žmogeliai, kurių skauduliai glūdėjo 
viduje, nematomi. 

Vienas, palinkęs prie lankstinukų iš popieriaus, pamojavo man 
ranka. Rakindama duris moteris pasakė: 

- Dantistas. Čia jau šeši mėnesiai. Visą dieną lanksto iš popie- 
riaus. Vadiname jį Origamiu. Nužudė savo žmoną ir tris vaikus. 

Dar vienas koridorius, ir aš neištvėriau: 

- Niekur nematau signalizacijos mygtukų. Čia nėra jokios 
apsaugos sistemos“ 

Moteris sužvangino raktų ryšuliu. 

— Pakanka raktu paliesti bet kokį metalinį paviršių ir signali- 
zacija įsijungia. 

Atėjome į palatų dalį. Suskaičiavau šešis iliuminatorius, atsive- 
riančius į tiek pat vienučių, kol asistentė sustojo prie vienų durų. 

- Čia. | 

Ji vėl išsitraukė raktus. 

— Jis užrakintas? 

— Pats prašė. 

Įėjau į kambarį. Asistentė uždarė ir užrakino duris. Lukas 
buvo čia, tarp keturių plikų baltų sienų. Penki kvadratiniai 
metrai šviesių grindų, langas į sodą, lova. Šis kambarys niekuo 

nesiskyrė nuo ligoninės palatos. Tik pastebėjau, kad langas buvo 
be rankenos. 

Apsirengęs poliesterio megztiniu ir žydromis apatinėmis kel- 
nėmis Lukas rašė prie stalelio, įsprausto į kampą dešinėje. 

— Dirbi? - paklausiau draugišku tonu. 

Jis pasisuko į mane, nesikeldamas nuo kėdės. Didžiulis jo kūnas 
visas buvo sulinkęs virš parkerio. Skusta galva panėšėjo į sudžiū- 
vusį dangaus šviesulį, pasiklydusį tarp Saulės vėjų. 

— Visus nurodymus surašau raštu, - sušnibždėjo jis. - Tai 
svarbu. 

Pasiėmiau vienintelį krėslą ir atsisėdau per mėtrą nuo jo. Va- 
karo šešėliai lėtai tvindė kambarį. 

— Kaip jautiesi? 

— Palaužtas, tuščias. 

— Tau paskyrė vaistų? 

Jis apdovanojo mane šykščia, perregima šypsena. 

— Taip, keletą. 

Lėtai užsuko rašiklio dangtelį. Aš nesąmoningai patapšnojau 
per kišenę. Lukas suprato ir tarė: 

- Gali rūkyti, tik langą atsidaryk. Gavau tokį daikčiuką langui. 

Jis padavė įrankį, kuriuo buvo galima atidaryti abi lango puses. 
Tarp lūpų suspaudžiau „Camel“ cigaretę ir atkišau pakelį jam. Jis 
papurtė galvą. 

— Nuo tada, kai atsibudau iš komos, dar nerūkiau. 

- Šaunuolis, - pasakiau negalvodamas. 

Spragtelėjau žiebtuvėliu. Įtraukiau pilnus plaučius, atlošiau 
galvą, paskui išpūčiau deginantį dūmą prieš šalto oro srovę, be- 
siveržiančią pro langą. Jis sumurmėjo man už nugaros: 

— Ačiū, Matai. 

— Už ką? 

— Už tai, ką padarei. Laurai, man, dėl tyrimo. 

- Juk tu to ir tikėjaisi, ar ne? 

Jis sukikeno. 

— Taip. Buvau tikras, kad nesusitaikysi su mintim apie mano 
savižudybę. Galėjau ramiai dvėsti... Tu būtum visiems paaiškinęs, 
kaip buvo iš tikrųjų. 

- Ar nebūtų buvę paprasčiau duoti man visą bylos medžiagą, 
kaip Zamorskiui? 

- Ne. Turėjai pats atlikti tyrimą. Kitaip nebūtum visu tuo pa- 
tikėjęs. Niekas nebūtų patikėjęs. 

— Aš vis dar nesu tikras, kad tikiu. 

— Vieną dieną patikėsi. 

Atsisukau į jį ir atsišliejau į langą. 

- Lukai, atėjau sudėti taškų ant „i“ Turiu sudėlioti visas dė- 
lionės dalis. 

- Tu jau atlikai savo darbą. 

- Noriu žinoti, kaip dirbai tu. Dvi galvos geriau nei viena. 

Jis rūpestingai užvertė sąsiuvinį ir trumpai papasakojo, kaip 
tyrė. Nepasakė nieko, ko nebuvau atspėjęs pats. Viskas prasidėjo 
praėjusį birželį, kai buvo nužudyta Silvi Simoni. Lukas stebėjo tą 
regioną, pagarsėjusį satanistų veikla. Jis tyrė taip pat, kaip ir aš, 
tik nuo pat pradžių bendradarbiaudamas su Sarazenu. Žingsnis 
po žingsnio aptiko tamsybių žmonių pėdsakus, Agostiną Džedą, 
vėliau Zamorskį ir Manoną... 

— O Masina Larfauji? 

- Paskutinis taškas. Tai atsitiko rugsėjį, kai jau buvau visa galva 
pasinėręs į tyrimą. Žinojau apie pavergtuosius. Žinojau apie ibogą. 
Nebuvo sunku susieti viską tarpusavyje. 

- Žinai, kas jį nužudė? 

— Ne. Tai viena bylos mįslių. 

— O „Unital6“? 

Lūpose pradėjo skleistis šypsena, tačiau taip ir neišsiskleidė. 

- Paprasčiausi sukčiai. Nieko įdomaus. 

- Kodėl susisiekei su jais prieš dingdamas? 

— Tai buvo mano paliktas baltas akmenėlis. Tau. Tik tiek. 

- Kaip ir medalionas su šventojo Mykolo atvaizdu? 

- Taip, be kita ko. 

Nesupratau, ar turiu užjausti savo draugą, ar pykti ant jo. Pa- 
klausiau: 

— O ką sužinojai apie pavergtuosius? 

— Pavergtieji visiškai neįdomūs. Paprasčiausi satanistai, tik 
žiauresni už kitus. Ir viskas. Vienintelis su jais susijęs dėmesio 
vertas dalykas buvo iboga. 

— Kaip suprasti? 

- Buvo verta pabandyti. 

- Nori pasakyti... 

- Taip, aš leidausi į tą kelionę. Keletą kartų. Pasirinkau tinka- 
mesnį būdą - injekciją. Man padėjo farmakologai. 

Prisiminiau mįslingas dūrių žymes ant Luko rankų. Keletą 
savaičių prieš savo didįjį žygį jis išbandė narkotikus. 

- Na ir? - paklausiau abejingai. 

- Nieko. Tik tiek, kad jaučiausi siaubingai. Bet nepamačiau to, 
ko tikėjausi. 

— Kur jos radai? 

— Pas Larfauji. Namuose jis turėjo nelegalių ibogos atsargų. Jo 
žudikas jų nepaėmė. 

Taigi vis dar nebuvo atsakymo į klausimą: kodėl žudikas ne- 
apieškojo kabilo namo? Ar jam nereikėjo narkotikų? Ar jo niekas 
nesieja su pavergtaisiais? O gal jam sutrukdė prostitutė? 

Lukas užsisvajojęs kalbėjo toliau: 

- Iš ibogos buvo tik tiek naudos, kad greičiau apsisprendžiau. 
Supratau, kad jei noriu pamatyti velnią, turiu rizikuoti savo kailiu. 
Demonas nieko neima per pusę, Matai. Jis nori, kad padvėstum. 
Jis vienas nori spręsti, gelbėti tave ar ne, pasirodyti ar ne. 

Nuleidau negirdom šiuos įkvėpimo kupinus žodžius. 

- Kam taip rizikuoti? 

- Tai buvo vienintelis būdas. Negatyvi patirtis yra tyrimo rak- 
tas. Juodasis šaltinis, iš kurio kyla žudikai. Tamsybių žmonės. 

— Manai, kad Manona yra tamsybių žmogus? 

— Be abejonės. 

— Manai, kad ji atsikeršijo savo žudikui, savo motinai? 

— Aš nemanau, aš Žinau. 

Lukas įsmeigė žvilgsnį tiesiai man į akis. 

— Paklausyk, Matai, aš nekartosiu. Aš pasinėriau į tamsybes 
iš meilės Manonai. Ėjau į pragarą kaip Orfėjas. Rizikavau savo 
kailiu. Ir savo siela. Visa tai padariau dėl jos. Ir priešingai, nei 
tu galėtum pamanyti, meldžiausi, kad bedugnės gelmėse nieko 
nerasčiau. Kad galėčiau išteisinti ją. Tačiau atsitiko blogiausia. Aš 
pamačiau velnią ir dabar žinau tiesą. Manona išgyveno tą patį, 
ką aš, ir yra žudikė. 

Sviedžiau nuorūką pro langą. Nenorėjau veltis į šitą ginčą. 

— Taigi tu taip pat esi tamsybių Žmogus? 

- Aš jau kelyje. 

- Tu išsikvietei velnią pasinaudodamas trimis daikteliais, pa- 
nirai į ledinį vandenį, ir jau viskas? 

— Nesiruošiu tavęs įtikinėti. 

- Ar girdėjai limbų priesaiką? 

- Į šitą klausimą negaliu atsakyti. 

Pats to nenorėdamas pakėliau balsą: 

— O tu kam keršysi? Sau? Ar ketini tiesiog šiaip tapti serijiniu 
žudiku? 

- Suprantu tavo dvejones. Lydėjai mane iki tam tikros vietos. 
Aš ir nesitikėjau, kad eisi dar toliau. 

Atsikvėpė, paskui mostelėjo į savo sąsiuvinį. 

- Kol galiu, rašau. Žymiu visas savo evoliucijos detales. Bet 
netrukus jau nieko nebebus galima padaryti. Aš pereisiu į kitą 
pusę. Negalima bus manęs klausyti, manimi tikėti. Mane reikės 
paprasčiausiai... uždaryti. 

Šiandien man jau buvo gana. Spūstelėjau jam petį. 

— Turi pailsėti. Ateisiu rytoj. 

Jis sučiupo mano ranką. 

— Palauk. Kai ką tau pasakysiu. Ar niekada savęs neklausei, 
kodėl aš apsėstas minčių apie velnią? 

— Kiekvieną dieną. Nuo pat tada, kai susipažinome. 

— Viskas prasidėjo, kai buvau vaikas. 

Atsidusau. Ką jis dar ištrauks iš skrybėlės? Staiga pagalvojau, 
kad gal papasakos apie kokį nors senį, kurį susitiko būdamas 
jaunas. Senį, panašų į matytą vizijose. Bet jis paklausė: 

— Atsimeni mano tėvą? 

Prieš akis man iškilo nuotrauka, stovėjusi jo kabinete: Nikola 
Subeira, bedugnių nugalėtojas, apsivilkęs kombinezonu, su žibin- 
tuvėliu ant kaktos. Nelaukdamas atsakymo, jis pareiškė: 

- Blogiausias iš visų niekšų, kuriuos kada nors gyvenime su- 
tikau. 

- Maniau, kad jį dievini. 

- Vienuolikos metų visi žavimės savo tėvu. Net jei jis šiukšlė. 

Laukiau, ką jis dar pasakys. 

- Niekšas, lupęs mano motiną, laikęs mus geležiniame kumš- 
tyje, apsėstas asmeninių rekordų ir tobulėjimo. Tuo metu sirgau 
trišakio nervo uždegimu. Vaikai serga šia liga labai retai, ji sukelia 
baisius skausmus. Tėvas slėpdavo mano vaistus nuo skausmo ir 
uždegimo, girdi, kad užgrūdintų. Supranti, koks tai tipas? 

Tą supratau, nesupratau tik, kaip šitas jo pasakojimas siejasi su 
įkyriom mintim apie velnią. Ar Lukui tėvas tapo velnio įsikūni- 
jimu? Jis kalbėjo toliau: 

- Žinai, kaip jis mirė? 

— Užsimušė per speleologijos ekspediciją? 

- Žanderė bedugnėje, Pirėnuose, 1978 metų balandį. Netoli 
nuo Sezo Šv. Mykolo koležo. Jis nusileido į tūkstančio metrų gylį. 
Jo tikslas buvo išbūti po žeme šešiasdešimt dienų be laikrodžio 

ir kontaktų su išoriniu pasauliu, kad sužinotų, kaip veikia jo vi- 
dinis laikrodis. Jis taip ir nesugrįžo. Griūtis jį palaidojo grotoje. 
Jis užtroško požeminiame urve, kurio angą užtvėrė uolų luitai. 

Aš tylėjau. Vis dar nesuvokiau ryšio su šėtonu. 

- Šalia kūno gelbėtojai rado bloknotą su eskizais. Kai pamačiau 
tuos piešinius, Matai, supratau, kad mano gyvenimas niekada 
nebebus toks, koks buvo. 

— Kas ten buvo nupiešta? 

- Tamsybės. 

— Nesuprantu. 

- Įkalintas grotoje tėvas kas dieną piešė tai, ką lempos šviesoje 
matė aplink save. Stalaktitus, ertmės kontūrus, šešėlius. 

— Ar visi piešiniai buvo vienodi? 

- Tas ir yra, kad ne. Laikui bėgant uolos keitėsi. Keitėsi stalakti- 
tų forma. Jie pamažu virto vis artėjančiais, jį pagriebti siekiančiais 
nagais. 

Įsivaizdavau Nikola Subeira, palaidotą gyvą, merdėjantį, regintį 
vizijas. Apsėstas piešimo manijos, gęstančioje lempos šviesoje jis 
matė, kaip pamažu keičiasi jį supanti aplinka. Paskutinės siaubo 
akimirkos prieš išeinant į nebūtį. 

Lukas šnibždėjo, ir atrodė, kad tas šnibždesys taip pat sklinda 
iš bedugnės. 

— Paskutiniuose škicuose skliautas pavirto šikšnosparnio spar- 
nais, stalaktitai - sparnus vagojančiomis juodomis gyslomis. O 
tamsos. gilumoje slypėjo jo veidas. 

- Kieno veidas? 

- To, kurį mano tėvas pamatė prieš mirdamas. 

Mane nupurtė drebulys. Lukas šnibždėjo, nervingai sukioda- 
mas rašiklio dangtelį: 

— Velnio. Prieš išleisdamas paskutinį kvapą mano tėvas matė 
šėtoną. Tamsybių angelą, išnirusį iš žemės gelmių jo nusinešti. 

Niekada nepamiršiu to veido. Tas eskizų bloknotas buvo mano 
juodoji Biblija... 

Lukas visada pasakodavo, kaip kartą keliaudamas su tėvu virš 
uolų matęs spindintį Dievo veidą. Supratau, kad tuose pačiuose 
kalnuose jis matė ir velnią, nupieštą Nikola Subeira. 

— Tau reikia pailsėti. 

— Nekalbėk su manim kaip su ligoniu! Aš ne beprotis. Dar 
ne. Pasakysiu tau paskutinį dalyką. Skambinau Korinai Manjan. 
Noriu pasikalbėti su ja dar kartą. 

- Ką ketini jai pasakyti? 

- Ji privalo mane stebėti. Mano transformacija bus bylos raktas. 
Reikia tyrinėti mane, analizuoti mano metamorfozę, kad supras- 
tumėte tikrąją Manonos asmenybę. 

Krūptelėjau. Jis kalbėjo toliau: 

- Ji apsėsta, Matai. Žinau, nes esu toje pačioje pusėje, kaip ir 
ji. Blogio vardan ji nuolat meluoja, gundo, manipuliuoja. Taip 
netrukus darysiu ir aš... 

Jau stovėjau ant rankos užsimetęs lietpaltį ir pagaliau supratau, 
kas vyksta. Schizma buvo akivaizdi - nuo šiol bus arba jis, arba 
Manona. 

Dar kartą spūstelėjau jam petį ir iškošiau pro dantis: 

— Tu dar nepasirengęs iš čia išeiti. 

-— Ar profesorius Ziuka čia? 

Norėjau pasinaudoti proga ir pasikalbėti su psichiatru. Sekre- 
torė nusišypsojo. 

— Dabar jo jogging* metas. 


* Bėgiojimas. (Angl.) 

- Jis išėjo? 

— Ne, bėgioja parke. Čia pat. 

Išėjau iš geltono ir raudono holo ir apėjau 21-ąjį namelį. Buvo 
beveik sutemę. Įsitaisiau ant šoninių durų laiptų, vedančių į alėją. 
Ziuka greičiausiai apibėgdavo pastatus keletą kartų, todėl buvau 
tikras, kad pagausiu jį anksčiau, nei jis baigs treniruotis. 

Išsitraukiau „Camel“ cigaretę ir tapšnojau ją eidamas. Paskam- 
binau Korinai Manjan į mobilųjį. Įjungtas balso paštas. Palikau 
žinutę - prašymą kuo greičiau man paskambinti. Tada surinkau 
Manonos mobiliojo numerį. Ji atsiliepė nusiteikusi ne taip prie- 
šiškai, kaip tikėjausi. Aš ją pažadinau. Nuo tada, kai atvažiavom 
į Paryžių, Manoną nuolat ištikdavo tikri miego priepuoliai. Ji 
miegodavo sunkiai, kietai, tarsi letargo miegu. Fone girdėjosi 
televizoriaus garsas. Pažadėjau grįžti vakarienės. Ji baigė pokalbį 
nieko nereiškiančiu bejausmiu „bučiuoju“. 

Prisidegiau cigaretę ir prisiverčiau nusiraminti žiūrėdamas į 
peizažą, plytintį prieš akis. Nupjautos pievelės, nukritę lapai ir 
skroblų giraitės. Takeliuose nė gyvos dvasios, nė vieno žmogaus 
priešais paviljonus įrengtose sporto aikštelėse, nė kvapo jokio 
automobilio. Galvojau apie Manoną, jau savaitę įkalintą mano 
bute, - kur mudu einame? 

Po kelių minučių pasirodė risnojantis Ziuka. Nuo galvos iki 
kojų įsisupęs į apsiaustą nuo lietaus. Atsistojau ir numečiau cigare- 
tę. Pamatęs mane, psichiatras atrisnojo pravira burna, lekuodamas 
kaip medžioklinis šuo. Nuo pastangų buvo visas išraudęs. 

— Atėjote aplankyti savo draugelio? - paklausė tarp dviejų gilių 
įkvėpimų. 

— Norėjau pasikalbėti ir su jumis. 

Jis galva mostelėjo numestos cigaretės pusėn. 

— Gal turite vieną ir man? 

- Jūs ir bėgiojate, ir rūkote? 

— Suderinu viską. 

Jis sugraibė cigaretę mano pakelyje. Žingsniavo vis dar ritmin- 
gai. Palinko virš mano žiebtuvėlio. Veidas išmargintas raudonų 
dėmių, regis, slepiančių išraišką. Šarvuotas veidas, atskirtas nuo 
pasaulio ugnine pertvara. Įtraukęs pirmą dūmą, jis susiraukė. 

— Ką norite sužinoti? 

— Jūsų nuomonę apie Luką. Apie jo psichinę būklę. Ar jam 
blogės? 

— Dar per anksti pasakyti. 

— Paklausykite. Lukas Subeira mano geriausias draugas ir... 

Jis sustabdė mane gestu. 

— Padarykime viską paprasčiau. Jūs išvaduositė mane nuo sen- 
timentaliosios dalies, o aš nevarginsiu jūsų moksliniais pezesiais. 
Abu sutaupysime laiko. Esu tikras, kad norite užduoti man konk- 
rečius klausimus. Kad turite savo versiją... 

Jis žengė ant grįsto tako vis dar trypčiodamas vietoje. Iš ryto 
man pasirodė, kad jis panašus į bokso trenerį. Vakare jau buvo 
panašus į boksininką. 

- Aš netikiu negatyviąja Luko patirtimi, - pradėjau. - Manau, 
kad jis - savo įsitikinimų auka. Jis savo noru pasinėrė į nebūtį, 
kad „pamatytų“ demoną. Dabar yra įsitikinęs, kad jam pavyko. 
Bet galbūt jis tėra savo... vaizduotės auka? 

— Nesutinku. 

— Seanso metu buvo stebimi daugelis fizinės ir psichinės būklės 
parametrų. Kažkas panašaus į melo detektorių. Lukas Subeira 
nemelavo. Jis prisiminė. Prietaisai aiškiai parodė. 

— Gal jis ir buvo nuoširdus. Gal įsivaizdavo, jog prisimena... 

— Ne. Elektrodai padėjo išanalizuoti jo smegenų skleidžiamas 
bangas. Būtų pernelyg sudėtinga viską paaiškinti, bet tai tikrai 
buvo Luko prisiminimai. Negali būti jokių abejonių. Ką jau kal- 
bėti apie tai, kad hipnozė irgi yra patikimas būdas sužinoti tiesą. 

Užhipnotizuotas žmogus negali meluoti. Lukas kalbėjo apie tai, 
ką iš tikrųjų prisimena. Jis dar kartą išgyveno NMP 

Tikėjausi, kad rasiu sąjungininką, bet nepavyko. Paėmiau dar 
vieną ciz3. 

- Taigi jis matė velnią? 

— Bent jau tikrai matė keistą žmogelį, kažkokį senį. 

— Kaip paaiškintumėte tokią viziją kaip psichiatras? 

Gydytojas sustojo suraukęs antakius. 

— Ar ši informacija tikrai svarbi jūsų tyrimui? Ar jūs neturėtu- 
mėte rūpintis konkrečiais faktais, patikimais dalykais? 

- Šioje byloje jau nebėra takoskyros tarp konkrečių ir išgalvotų, 
realių ir transcendentinių reiškinių. Aš noriu suprasti, kas įvyko 
Luko galvoje. 

Ziuka pradėjo eiti įprastu žingsniu. Jo kvėpavimas lėtėjo. 

— Jei žiūrėsime iš psichiatrijos varpinės, NMP yra įprastas 
reiškinys. 

- Bet negatyvi NMP yra žymiai retesnė. 

- Tiesa. Bet ar ji būtų pozityvi, ar negatyvi, mes žinome, kaip 
viskas vyksta. 

Atsiminiau techninius Beltreino komentarus. Ziuka sakė maž- 
daug tą patį: perkaista neuronai ir vyksta cheminė sekrecija. Tiesą 
sakant, techninis reiškinio paaiškinimas man buvo neįdomus. 

- Bet ką reiškia pačios vizijos? - neatstojau aš. —- Kaip paaiš- 
kintumėte tas... fantazijas? Kodėl išgyvendami neigiamą patirtį 
žmonės visuomet mato... demoną? 

- Galbūt dėl sudirginimo, apie kurį jums kalbėjau, išplaukia 
vaizdai iš mūsų kolektyvinės pasąmonės. Iš mūsų bendros gilios 
praeities patirties. 

- Iš tikrųjų. Bet yra viena problema. Visų vizijas patyrusių 
žmonių matyta būtybė turėtų atitikti tam tikrą archetipą. Pavyz- 
džiui, turėti tradiciškai velniui priskiriamą išvaizdą. Ragus, ožio 
pavidalą, uodegą... 

- Sutinku. 

„ - Tačiau taip nėra. Konstatavome tai šįryt. Mano žiniomis, 
visi išgyvenę mirties patirtį „mato“ skirtingas būtybes. Visi jie 
susitinka savo velnią. Kaip paaiškintumėte šį reiškinį? 

— Neketinu jo aiškinti. Būtent tai ir stingdo man kraują. 

— Kodėl? 

— Viskas rodo, kad Lukas Subeira atsiminė tai, kas iš tiesų įvyko. 
Ne miražą, ne stereotipinę viziją, o tikrą atsitikimą. Unikalią bū- 
tybę, blogio įsikūnijimą, kurios niekas kitas negalėtų įsivaizduoti 
ir kuri jį pasitiko limbų gelmėse. 

Atėjo metas pasiūlyti savo psichoanalitinę versiją. 

— Manau, kad galiu paaiškinti šiuos „susitikimus“. 

— Klokite, - nusišypsojo jis. - Esu tikras, kad to čia ir atėjote. 

— Galbūt asmuo suteikia tam, kurį mato, kokio nors žmogaus 
iš praeities veidą ar išvaizdą. Žmogaus, kurio jis nekenčia ar bijo. 

— Kas toliau? 

- Jei taip, įsibrovėlis būtų tik perdirbtas atsiminimas. Defor- 
muotas paveikslas kokio nors artimo žmogaus, jį nuskriaudusio ar 
gąsdinusio vaikystėje. Šiuo atveju NMP metu jis būtų kiekvienam 
kitoks, pusiau atsiminimas, pusiau haliucinacija. 

Ziuka linktelėjo, tačiau gana ironiškai. 

— Galvojate apie tėvo paveikslą, ar ne? 

- Taip. Bet aš jau išsiaiškinau apie kitus man žinomus atve- 
jus - niekas iš liudytojų aplinkos, nei tėvas, nei koks kitas asmuo, 
nebuvo panašus į jų „velnią“. 

— Turite dar vieną cigaretę? 

Mano žiebtuvėlio ugnelė supleveno tamsoje. Ziuka išpūtė naują 
dūmą, patylėjo, paskui prisipažino: 

— Manau, kad tiesa paprastesnė. Paprastesnė ir baisesnė. 

Cigarete parodė 21-ąjį namelį. Buvome apėję visus pastatus. 

- Iš dalies su jumis sutinku. Velnio išvaizda vizijose susijusi su 
jį mačiusiųjų praeitimi. Iškyla kažkas slapta, kažkokia paslaptis, 


593 


tai akivaizdu. Savas blogio paveikslas. Būtybė iš praeities, kurianti 
kiekvienam kitokį spektaklį. Tik aš nesutinku dėl režisieriaus 
prigimties. 

— Ką norite pasakyti? 

— Jūs manote, kad tai tik pasąmonės vaisius. Psichikos sukelta 
iliuzija, uždaras ratas. Mano nuomone, įsikiša kažkas iš šalies. 

Sudrebėjau. Buvo šalta, tamsu ir baisu. 

- Jūs tikite... kad įsikiša antgamtinės jėgos? 

— Taip. 

— Kaip psichiatrui, tai neįprasta. 

— Psichiatras ne inžinierius, kuriam smegenų veikla apsiriboja 
chemine sekrecija ar jų sandara. Mūsų smegenys yra imtuvas. 
Tarsi radijo aparatas. Gaudantis signalus. 

Atėjau ieškoti racionalios paramos. Aiškiai pataikiau ne ten. 
Jis vėl prakalbo, jau kitokiu tonu: 

- Mano manymu, neuronų sudirginimas tiesiog paskatina pri- 
imti tam tikrus signalus. Kitaip tariant, atveria duris į kitą realybę. 
Žodžiu, į anapusinį pasaulį. 

Jaučiausi vis labiau nesusivokiantis. Ir aš tikėjau, žinoma, kad 
yra tokios durys. Tai buvo vienas krikščionių tikėjimo elementų. 
Šventojo Pauliaus atsivertimas kelyje į Damaską, šventojo Pran- 
ciškaus Asyžiečio patirti apreiškimai, šventosios Teresės Avilie- 
tės regėjimai buvo ne kas kita, kaip transcendentiniai blyksniai, 
prasiveržę pro šias duris. 

Ziuka kalbėjo toliau: 

— Lukas buvo priartėjęs prie pabaigos, ar ne? Kodėl negalime 
įsivaizduoti, kad jo smegenys tapo nepaprastai imlios ir kad jis 
žvilgtelėjo į kitą krantą? 

Jo žodžiai susirado kelią į mano smegenis ir įgavo tikrąją savo 
prasmę. Ryškėjo tiesa, baisiausia, kokia begali būti. Tariau: 

— Jei gerai jus suprantu, anapus mūsų laukia demonas? Ar, 
veikiau, po mirties mūsų tyko nekenčiamos žemiškojo gyvenimo 
būtybės ir jos kankins mus... amžinai? 

— Kaip tik šitaip verčia manyti šio rytmečio seansas. 
„- Ar žinote, apie ką dabar kalbate? 
Jis nužvelgė mane šaltai, tebesislapstydamas už savo raudonų 
dėmių. 
- Žinoma. 
— Jūs kalbate apie pragarą. 
— Nuo pat pradžių visi tik apie jį ir kalba. 


100 


Kvailių laivas. 

Plaukiau bepročių laivu ir niekaip negalėjau iš jo išlipti. Ne- 
trūko jame nei teisėjos budistės, nei psichiatro vizijų specialisto, 
nei apsėsto faro. Jaučiausi vienišas tarp pamišėlių, iš paskutiniųjų 
įsikibęs į protą kaip į laivo parapetą per siaučiančią audrą. 

Vis dėlto antgamtinių jėgų versija atrodė vis labiau tikėtina. 
Ziuka buvo teisus. Viena vertus, taip manyti būtų buvę papras- 
čiausia. Senis švytinčiais plaukais. Angelas baisiomis iltimis. Vai- 
kas su kraujuojančiais mėsgaliais. Taip, galvodamas apie tokias 
būtybes galėjai ir nučiuožti. Velnias ir jo kariauna buvo įtikina- 
miausia versija. 

Bet aš dar nenorėjau pasiduoti. Vis dar tikėjausi rasti racionalų 
šito chaoso paaiškinimą. Paleidęs kaukti sireną, rankom mėšlun- 
giškai spausdamas vairą variau tiesiai į Paryžiaus centrą. Netoli 
Dievo Motinos katedros, Kairiajame krante, pasukau ant Sen 
Mišelio tilto Orfevro krantinės link, ir staiga man toptelėjo nauja 
mintis. Šįryt tėvas Kacas, kunigas egzorcistas, paliko man vizitinę 
kortelę. Jo kabinetas, įsikūręs Paryžiaus vyskupijos Egzorcizmo 
centre, buvo už penkiasdešimties metrų Ži le Kiero gatvėje. 

Vėl užguliau vairą. 

Važiavau Kairiuoju upės krantu pas jį. 

Prieš akis išniro mažas juodai apsirengęs žmogelis, lėtai šlaks- 
tantis švęstą vandenį. 

Šiandien būsiu aplankęs visus iš kuoktelėjusių sąrašo. 

- Velnias yra priešas, - pakartojo tėvas Kacas, pirštu rodydamas 
į lubas. - Kliūtis. Žodis „šėtonas“ kilęs iš hebrajiškos šaknies stn: 
„priešininkas“, „tas, kuris yra kliūtis“. Vėliau šis žodis graikiškai 
buvo išverstas diabolos, iš veiksmažodžio diaballein - „sudaryti 
kliūtį“... 


Mandagiai linksėjau galva, žvalgydamasis po egzorcisto celę. 
Siaura, ištįsusi į ilgį, galinėje sienoje - pusmėnulio formos lange- 
lis, tarsi kajutė piratų galione. Nepaisant to, visa kita aiškiai rodė, 
kad esu Dievo kario būstinėje. Čia nieko netrūko: nei senų knygų 
apie ezoteriką, nei pageltusių popierių, nei kryžiaus ant sienos, 
o virš rašomojo stalo kabojo paveikslėlis, vaizduojantis Jėzaus 
nuėmimą nuo kryžiaus. 

Kacas tęsė paskaitą: 

- Nors apie tai retai kalbama, Senajame Testamente velnias 
beveik neminimas. Velnio nėra, nes Dievas nėra vien tik geras! 
Jis pripažįsta blogį, kurį daro. Jam nereikia atpirkimo ožio savo 
niekšybėms pateisinti. Atsiminkite, kas pasakyta Izaijo: Dievas 
daro gera, bet kuria ir blogį... Šėtonas pasirodo tik Naujajame 
Testamente. Ir čia jį gali sutikti visur. Ne mažiau kaip 188 cita- 
tose! Čia Dievas jau yra tobulas, todėl reikia rasti kaltąjį dėl viso 
žemėje karaliaujančio blogio. Yra ir dar viena priežastis. Šiandien 
pasakytume: „kastingo“ klausimas. Jei jau Dievo Sūnus nusileido į 
žemę, tai juk ne kovoti su smulkiom žuvelėm. Reikalingas jo kalib- 
ro priešas. Antgamtinė, galinga, iškrypusi būtybė, siekianti įvesti 
savus įstatymus. Tebūnie tai Tamsybių Kunigaikštis. Nepamirš- 
kime, kad Jėzus buvo egzorcistas! Versdami Evangelijų puslapius 
matome, kaip jis iš visų sutiktų apsėstųjų varo piktąsias dvasias... 

Kol kas nesužinojau nieko naujo, tačiau ši įžanga buvo kaina, 
kurią turėjau sumokėti už laukiamus konkretesnius atsakymus. 
Be to, įsitaisęs aptrintos odos fotelyje ir žiūrėdamas į mažąjį ku- 
nigą, jutau, kad keičiasi mano nuomonė apie jį. Rytą jis pasirodė 
man egzaltuotas, apsėstas, pavojingas. Vakare šypsojosi ir buvo 
geraširdis. Kalbėjo apie šėtoną su tokiu pat užsidegimu, kaip Don 
Kamilas apie Jėzų. 

Senojo žmogaus veide dominavo milžiniška nosis. Kiti bruožai 
telkėsi apie ją kaip kaimas aplink varpinę. Ji linko žemyn nuo 
aukštos kaktos iki sausų lūpų, dalindama pusiau papilkėjusį veidą. 

Metas buvo prabilti apie reikalo esmę. 

— O jūs, - paklausiau rodydamas į jį pirštu, - ką jūs manote 
apie šio ryto seansą? 

Jis tylomis žiūrėjo į mane, lūpų kampučiuose žaidė šypsena. 
Akys spindėjo nušviesdamos visą veidą. 

— Mes gavome progą sučiupti jį nusikaltimo vietoje. Ir įsitikinti 
jo buvimu! 

- Velnio? 

Jis pasilenkė virš savo rašomojo stalo. 

- Šiais laikais manoma, kad Liuciferis niekada neegzistavo. 
Pasaulyje, kuriame net Dievui palikta taip mažai vietos, velnias 
laikomas tik prietaru. Praėjusių amžių stereotipu. O apie apsės- 
tuosius manoma, kad jie paprasčiausi pamišėliai. 

- Juk tai pažangu, argi ne? 

— Ne. Kartu su vonelės vandeniu buvo išpiltas ir kūdikis. Jei 
egzistuoja isterija, tai dar nereiškia, kad neegzistuoja velnias. Jei 
mūsų industrinės visuomenės palaidojo savo protėvių baimes, tai 
dar nereiškia, kad tų baimių objektas dingo. Tiesą sakant, daugelis 
dvasininkų mano, kad XX amžiuje Antikristas triumfavo. Jam 
pavyko priversti mus jį pamiršti. Jis įsitaisė mūsų visuomenės 
krumpliaračiuose. Jis yra visur, kitaip tariant, niekur. Ištirpęs, . 

susiliejęs, nematomas. Jis veikia be triukšmo, neturi veido, tačiau 
niekada dar nebuvo toks galingas! 

Kacas atrodė pakerėtas savo paties kalbos. Grįžau prie savo 
klausimo. 

— Vadinasi, Luko patirtis buvo tarsi langas pažvelgti į realią 
būtybę? 

- Taip, į jo dvarą, - nusišaipė jis. - Taip. Šįryt mums pasirodė 
pats velnias. Bloga, priešiška, žiauri būtybė, atskalūnų šeimi- 
ninkas, tūnantis kiekvieno sieloje. „Bjaurus gyvulys, tūnantis 
kiekvieno mūsų viduje.“ Mirdamas Lukas Subeira su juo susitiko. 
Matė jį, klausėsi jo. Dabar jis persmelktas tos būtybės. Tiesiai 
šviesiai - apsėstas. 

- Tačiau ką manote apie jam pasirodžiusį padarą? Senį švytin- 
čiais plaukais? Kodėl jo tokia išvaizda? 

- Velnias yra melas, miražas, iliuzija. Jis keičia veidus, kad 
lengviau mus apgautų. Neturime pasikliauti tik tuo, ką mato 
mūsų akys ar girdi ausys. Šventasis Paulius ragina mus: „Apsi- 
ginkluokite visais Dievo ginklais, kad galėtumėte išsilaikyti prieš 
velnio klastas.“* 

Neturėjau vilčių, kad šitas citatų šulinys bus išsemtas. Susi- 
kaupiau ir uždaviau vienintelį tuo metu man rūpėjusį klausimą: 

— Seanso pabaigoje Lukas rėkė. Tai buvo aramėjų kalba? 

Kacas vėl nusišypsojo. Jaunatviška šypsena. 

- Žinoma. Biblinė aramėjų kalba. Kalba, kuria buvo parašyti 
Negyvosios jūros rankraščiai. Šėtono kalba, kuria jis kreipėsi į 
Jėzų dykumoje. Kadangi jūsų draugas nemoka šios kalbos, tai 
galėtų būti traktuojama kaip neginčijamas apsėdimo požymis... 

- Jis ją moka. Lukas Subeira studijavo Paryžiaus katalikiškajame 
universitete. Jis mokėsi daugelio senųjų kalbų. 


* Ef6, 11. 

— Tuomet tai blogiausias atvejis. Nematomas, besimptomis, 
niekuo nepasireiškiantis apsėdimas... Visiškai... integruotas! 

- Jūs supratote, ką jis sakė? 

— „Dina hou beovadana.“ Pažodinis vertimas būtų toks: „Įsta- 
tymas - tai mūsų veiksmai.“ 

— Ar galėtų būti: „Įstatymas yra tai, ką darome“? 

— Taip. Tačiau aramėjų kalboje nėra esamojo laiko. Tai būtų, 
tarkim, universalusis esamasis laikas. 

Tą patį sakė ir Agostina. Limbų priesaika. Įstatymas yra tai, ką 
darome. Įstatymu įtvirtinta visiška blogio laisvė. Kodėl Lukas sakė 
tuos žodžius? Iš kur juos žinojo? Ar tikrai girdėjo juos nebūties 
gelmėse? Kiekviena nauja detalė liudijo tai, kas neįmanoma. 

— Paskutinis klausimas, - pasakiau susitelkdamas į savo žo- 
džius. - Ar jūs kalbėjotės su Luku prieš šio ryto seansą? 

- Taip, jis pasikvietė mane. 

- Arjis prašė, kad išvarytumėte iš jo Nelabąjį? 

- Ne, atvirkščiai. 

- Atvirkščiai? 

- Jis atrodė, kaip čia pasakius, patenkintas savo būkle. Matote, 
jis stebi save. Jis - tarsi eksperimentinio teatro scena. Savojo pra- 
keiksmo veikėjas. Lux aeterna luceat eis, Domine! 

Gatvėje patikrinau savo mobilųjį telefoną. Žinučių nebuvo. Šū- 
das. Įlipau į savo kledarą ir nutariau grįžti namo. Važiuodamas 
nesugebėjau be džeržgesio perjunginėti pavarų. Mašina trūkčiojo 
stabdoma ir geso, kai reikėdavo pajudėti iš vietos. Kaskart, kai 
sukdavau vairą, nudiegdavo petį. Man reikėjo poilsio - padoriai 
išsimiegoti nors vieną naktį. 

Namuose laukė dar vienas nusivylimas. Manona dar miegojo. 
Nusimečiau šaudyklę ir dėklą ir nuėjau į virtuvę. Ji buvo paruošusi 
vakarienę pagal mano skonį. Bambuko ūgliai, šparaginės pupe- 
lės, sojos aliejus, balti ryžiai ir sezamų sėklos. Termosas pilnas 
arbatos. Žiūrėjau į serviruotę ir įrankius, kruopščiai išdėliotus 
ant bufeto: zizifo medžio dubenėlis, lakuotos lazdelės, taurelės, 
puodelis... Prieš savo valią po šiais delikačiais dėmesio ženklais 
mačiau paslėptą žinią. Vis tą pačią: „Eik tu žinai kur... “ 

Vakarieniavau stovėdamas, be jokio apetito. Iš galvos nėjo 
niūrios mintys. Visą dieną praleidau tarp pamišėlių, tačiau buvau 
ne geresnis už juos. Kokio galo reikėjo prarasti dvylika valandų 
tikrinant absurdiškas versijas? Tiek laiko paskirti Luko vizijoms, 
kurios tebuvo psichikos sukeltas miražas? Užuot tai daręs, turėjau 
sutelkti dėmesį į konkretų tyrimą: rasti Silvi Simoni žudiką, nes 
tik tai ir tebuvo svarbu. 

Tik tai galėjo išteisinti Manoną. 

Nuo tada, kai grįžau, dar nė per žingsnį nepriartėjau prie šio 
tikslo. Nesugebėjau savo vyrų užvesti ant tikrų pėdsakų. Jura 
nieko nepešėm. Gabone taip pat. O per tą laiką į skyrių plaukė 
naujos bylos... Mano komandos vyrukai grįžo prie einamųjų bylų. 
Diumajė buvo teisi - aš atitrūkau nuo reikalų. 

Lioviausi vaidinti valgantį, sudėjau maistą į šaldytuvą, o lėkštes, 
dubenėlius ir lazdeles - į indaplovę. Iš šaldiklio gilumos išsitrau- 
kiau degtinės butelį ir prisipyliau puodelį. Išgėriau vienu mauku. 
Nutvilkė ugnis. Pasiėmiau butelį ir sudribau ant sofos. 

Šviesos nedegiau. Lindėjau prieblandoje spoksodamas į juodas 
lubų sijas. Už lango girdėjau lietaus teškenimą ir mašinų ūžimą. 
Turiu rasti kitą bylos tyrimo kelią. Užmiršti Luko vizijas ir tariamą 
velnio buvimą. Rasti būdų, kaip pasistūmėti į priekį Jura, išsiaiš- 
kinti dėl vabzdžių, kerpių, rūgščių... Reikia apriboti savo tyrimą. 
Galų gale juk turiu vieną kaltąją Italijoje. Kitą Estijoje. Reikia rasti 

ir Sartiuji kaltininką. Kai būsiu išsiaiškinęs žmogžudysčių seriją, 
turėsiu laiko atsidėti ir metafizikai. 

Jau kėliau puodelį prie lūpų, bet staiga sustojau. Į galvą šovė 
nauja mintis. Jau seniai, nuo tada, kai sužinojau apie tamsybių 
žmones, įtarinėjau kažką už viso to stovint - kažkokį „trenerį“, 
padedantį tiems „regėtojams“ ir palaikantį juos. Širdies gilumoje 
niekada netikėjau, kad kalti vien Agostina ir Raimas. Nei vienas, 
nei kitas neturėjo pakankamai kompetencijos atlikti darbą su 
vabzdžiais. 

Tačiau taip mąstydamas nenuėjau iki galo. 

Taip, už viso to slėpėsi kažkoks žmogus. Tačiau ne tik. 

Tas žmogus buvo tikrasis žudikas. 

Žudęs vietoj tamsybių žmonių ir sugebėjęs jiems įteigti, kad 
kalti jie. 

Van Diterlingas kalbėjo apie „superįtariamąjį“. 

Zamorskis apie „įkvėpėją . 

Tačiau abu jie kalbėjo apie velnią. 

Tiesa buvo kitokia: prisidengęs tamsybių žmonėmis, žudė žmo- 
gus, paprastas mirtingasis. Pamišėlis, kažkaip sužinodavęs apie 
tuos, kurie per plauką išvengė mirties visoje Europoje, ir keršijęs 
vietoj jų. Ar užrašas ant sienos neskelbė: „Aš globoju tamsybių 
žmones ? 

Man reikėjo ieškoti ne kaltojo Silvi Simoni byloje. 

Turėjau ieškoti kaltojo visose trijose bylose ir galbūt ne tik jose! 

Žudiko, gyvenančio Jura (buvau tuo tikras) ir keliaujančio po 
visą Europą. Mokančio ne tik manipuliuoti rūgštimis ar veisti 
vabzdžius, bet ir gebančio įsiskverbti į tamsybių žmonių smegenis 
ir įtikinti juos, kad žudė jie, o ne jis... 

Galvoje vėl tarsi kažkas spragtelėjo. O jei jis pats kūrė tamsybių 
žmones? Jei jis galėjo įsiskverbti į jų pasąmonę ir įteigti jiems tas 
negatyvias vizijas? 

Ne demonas, o demiurgas. 

Žmogus, tampęs už virvučių visų trijų žmogžudysčių dalyvius. 
Žmogus, dirigavęs vizijoms, matytoms prieš žmogžudystes. 
Sugalvojau savo „superįtariamajam“ vardą. 

Buvęs limbuose. 

Taip, visą tą nelabą teatrą reikėjo perkelti į žemę. Švytintį senį, 
plėšrųjį angelą, sudarkytą vaiką. Visi šitie regėjimai tebuvo to 
paties žmogaus veidas. Nusigrimavusio persirengėlio, bepročio, 
drumsčiančio žmonių protus. Žudiko, kankinusio kūnus ir pa- 
likdavusio vis daugiau velnio pėdsakų. Pamišėlio, laikančio save 
šėtonu ir gaminančio savus tamsybių žmones. 

Dar vienas puodelis degtinės. 

Dar viena deginanti mintis. 

Kaip jam pavykdavo įteigti vizijas? Kaip jis jiems pasirodydavo? 
Atsakymo nežinojau. Tačiau jutau, kaip manyje sklinda šilta ir 
gera tikrumo banga. 

Buvęs limbuose. 

Šitas niekšelis egzistavo, ir aš jį pričiupsiu. 

Tai jis parašė man „Aš tavęs laukiau“ ir „Tik tu ir aš“. Šitas velnias 
laukė savo šventojo arkangelo Mykolo ir norėjo stoti į dvikovą! 

Įsipyliau dar vieną į savo versijos sveikatą. 

Pašokau nuo mobiliojo vibravimo. 

Pagalvojau apie Koriną Manjan. Skambino Svendsenas. 

— Atrodo, turiu kai ką naujo. 

— Apie ką? 

- Apie įkandimų žymes. 

Ištuštinau pusę butelio degtinės, o mano galva vis dar buvo 
pilna visokių prielaidų. Niekaip nesupratau, apie ką jis kalba. 
Po keleto sekundžių susivokiau. Šimtą metų niekas nebuvo man 
užsiminęs apie šitą specifinį žmogžudysčių aspektą - dantų žy- 
mes. Pats kaltas - vis stūmiau nuo savęs šitą mintį bijodamas 
apčiuopiamų įrodymų, kad Pazuzu, demonas šikšnosparnio galva, 
egzistuoja. 

Teismo medicinos gydytojas kalbėjo toliau: 

— Man atrodo, žinau, kaip jis tai daro. 

— Tu Rapė krantinėje? 

— Kur dar galiu būti? 

- Atvažiuoju. 

Sunkiai atsistojau, įdėjau butelį į šaldiklį, pasičiupau lietpaltį ir 
prisisegiau ginklo dėklą prie diržo. Pažvelgiau į miegamojo duris. 
Brūkštelėjau raštelį - paaiškinau, kad turiu išvykti „dėl tyrimo“, 
ir padėjau jį ant žemo svetainės staliuko. Išnykau be triukšmo. 

Perėjau gatvę ir pabeldžiau į langą vaikinams, stebintiems 
mano butą. Vos grįžęs į Paryžių pareikalavau žmonių, kurie ste- 
bėtų mano namą ir sektų Manoną. Stiklas nusileido, pasklido 
„MacDonald““ ir šaltos kavos kvapas. 

- Grįšiu po valandos ar dviejų. Būkite budrūs. 

Faras papjė mašė spalvos veidu linktelėjo, nesivargindamas 
prasižioti. 

Pasukau mašinos link. Automatiškai pakėliau akis į savo langus. 
Staiga man pasirodė, kad kažkas skubiai šmurkštelėjo už miega- 
mojo užuolaidų. Suraukęs antakius stebėjau medžiagos klostes. 
Ar atsibudo Manona, ar tai buvo tik šešėlis? Pravažiuojančio 
automobilio šviesos? 

Palaukiau gerą minutę. Nieko neatsitiko. Leidausi į kelią, jau 
nebebūdamas tikras, ar ką nors mačiau. 


22 valanda 

Mašinų buvo nedaug, kelias žvilgėjo nuo lietaus. Prisidegiau 
cigaretę. Degtinės poveikis silpo, grįžo blaivus protas. Šita nepla- 
nuota išvyka atrodė man kaip šventė. 

Tačiau vos įžengus į morgą mane staiga apėmė blogumas. Sved- 
senas laukė priešais save ant skrodimo stalo pasidėjęs dvi mačetes. 
Ruanda kilo mano gerkle kaip deginanti degtinės ir siaubo rūgštis. 
Atsirėmiau į stalelį su ratukais. | 

— O čia kas? 

Mano balsas išdavė jaudulį. Svedsenas nusišypsojo. 

— Klausimo sprendimas. Rodau. 

Jis paėmė indelį pramoninės dervos ir įkišo ten vieną peilį. 
Paskui čiupo saują stiklo šukių ir pabėrė jas ant dervos. Tada ant 
visko uždėjo antrąją mačetę tarsi duonos riekę ant kumpio. 

— Štai. 

— Kas štai? 

Jis apvyniojo abi mačetes lipnia juosta tvirtai sujungdamas jas į 
vieną. Paskui atsisuko į kažką gulintį po paklode. Nedvejodamas 
atidengė seno žmogaus išpurtusiu veidu kūną. Pakėlė savo gink- 
lą ir smarkiai kirto juo per liemenį. Buvau pritrenktas. Kartais 
Svedsenas elgdavosi nenuspėjamai. 

Paskui jis gana sunkiai iškrapštė stiklo šukes iš kūno ir įsakė: 

- Prieik arčiau. 

Stovėjau kaip įkaltas. 

- Prieik, sakau. Nesijaudink. Kūnas čia guli jau savaitę. Bena- 
mis. Niekas neateis skųstis dėl padarytos žalos. 

Nenoromis žengiau žingsnį artyn ir pažvelgiau į žaizdą. Atrodė 
visai kaip įkandimo žymės. Bent jau „mano“ žymės. Hienos ar 
kito plėšrūno, sudarkiusio Silvi Simoni lavoną. 

- Supratai? 

Jis išdidžiai pakratė tą dantų protezą. Metalo sienos aplink mus 
silpnai švytėjo lempų šviesoje. 

- Be to, jei būčiau turėjęs laiko rasti tikrus plėšrūno dantis, 
žymės būtų buvusios tobulos. 

Stiklo šukės blykčiojo sidabrinėje šviesoje. Ruandą užgožė 
kitas siaubas. Dvigubi ašmenys, smingantys į Silvi Simoni kūną. 
Duslūs smūgių garsai. Žudiko atodūsis, prireikus atgauti kvapą. 
Iškankintas, sudarkytas Silvi kūnas. 

— Kaip tau atėjo į galvą? 

- Neseniai Respublikos aikštėje juodukai aiškinosi santykius. 
Kai pamačiau sužalotus kūnus, iškart paskambinau į keletą vietų. 
Gydytojams, dirbusiems su nesenų konfliktų aukomis. Ruandoje, 
Siera Leonėje, Sudane... 

— Niekas nenaudojo tokios technikos Ruandoje. 

Jis pakėlė galvą. 

— Tiesa, juk tu ten buvai. Kalbu apie Siera Leonę. Aš išsiaiški- 
nau. Paskutinis XX amžiaus dešimtmetis, Fodai Sanko milicija. 
Kai kurios grupės naudojosi šituo metodu, norėdamos įteigti 
žmonėms, kad jiems padėjo girios žvėrys. Juk tu buvai tuose 
kraštuose, man nereikia tau pasakoti. 

Ne viską žinojau apie Siera Leonę, bet puikiai atsiminiau, kad 
tos milicijos vyrai dėdavosi siaubingas kaukes. Gerai žinomi vaiz- 
deliai: šovininėmis apsikarstę kareiviai, iškėlę automatinius šau- 
tuvus, bjauriais, netikrais veidais. 

Dar kartą pažvelgiau į Svendseno įrankį. Šitas šlykštus ginklas 
kėlė man nuotaiką. Dėl jo mano pragmatiškosios versijos galėjo 
virsti kūnu. 

Tas pats žudikas. 

Estijoje, Italijoje, Prancūzijoje. Naudojantis šitą savadarbį 
„prietaisą“. 

Be to, tai buvo naujas pėdsakas, susijęs su Afrika. Buvęs lim- 
buose yra ten gyvenęs. Savo ginklus jis pasigamino Juodajame 
žemyne. Jis dalyvavo ginkluotuose konfliktuose ir ištyrinėjo tų 
šalių vabzdžius ir augalus. 

Ryškėjo realaus žmogaus kontūrai. 

O Pazuzu traukėsi nuo scenos. 

Pasveikinau Svendseną ir išskubėjau. Labiau nei kada nors 
anksčiau jutau poreikį peržiūrėti bylą, remdamasis apčiuopiamais 
duomenimis. Buvęs limbuose labai stengėsi panėšėti į velnią ir 
visus įtikinti antgamtinės būtybės egzistavimu. Tačiau po truputį 

aiškėjo visos jo naudojamo metodo detalės, ir aš ketinau atsekti 
šitą košmarą iki jo ištakų. 


102 


Perskaičiau pranešimus. Skambino Korina Manjan. Pagaliau. 
Surinkau jos numerį morgo kieme, dulkiant lietučiui. 

- Skambinau jums gana vėlai, atsiprašau, - prakalbo ji. - Mano 
vargai Paryžiuje nesibaigia. Ką galėčiau padaryti dėl jūsų? Bijau, 
kad ne kažin ką. Net neturiu teisės su jumis kalbėtis. 

Tonas pokalbiui buvo duotas. Iškėliau baltą vėliavą. 

— Norėjau pasiūlyti jums savo pagalbą. 

— Diurėjau, prašau jūsų nesikišti į tuos reikalus. Aš užsimerkiau 
ir nemačiau jūsų darbų Jura. Primenu, šioje byloje jūs veikiate 
kaip privatus asmuo! 

Ji kalbėjo sausai, bet jaučiau, kad tai buvo gynyba. Viena 
Paryžiuje, niekieno nepalaikoma, neturėdama pažinčių, apsupta 
1-osios Kriminalinės brigados cerberių, Korina Manjan rodė 
nagus norėdama pademonstruoti ryžtą. 

- Okei, - atsakiau taikiai. - Tik pasakykite man, ką veikėte 
šįryt ligoninėje. Jūs tiriate Silvi Simoni nužudymo bylą: koks jos 
ryšys su Luko kliedesiais? 

Trumpa tyla. Manjan rūšiavo savo informaciją. Ką gali pasakyti 
ir ko negali. Galų gale ištarė: 

— Subeira patirtis netiesiogiai padeda tirti bylą. 

- Jūs tikite jo vizijomis, manijomis? 

— Nesvarbu, kuo aš tikiu. Mane domina tokios traumos įtaka 
pagrindiniams bylos veikėjams. 

— Kalbėkite aiškiau. Kas tie pagrindiniai veikėjai? 

— Pagrindinė įtariamoji, mano nuomone, yra Manona Simo- 
ni. Ši jauna moteris galėjo patirti tą patį, ką ir Lukas Subeira. 
1988 metais, kai buvo ištikta komos. 

— Manona nieko neprisimena. 

- Tai nepaneigia, kad galėjo turėti neigiamą Neišvengiamos 
mirties patirtį. 

- Jei tikėtume, kad ji tai patyrė ir dėl to tapo žmogžude, nors 
tai ir nemalonu pripažinti, koks galėtų būti jos motyvas? 

— Kerštas. 

Ir toliau vaidinau kvailį: 

— Dėl ko? 

— Diurėjau, baikite šį žaidimą. Mes abu žinome, kad 1988 metais 
motina bandė ją nužudyti. Manona galėjo tai prisiminti, nors ir 
sako ką kita. 

Veidą žnaibė šaltukas. Korina Manjan apie bylą išmanė kur kas 
daugiau, nei maniau. Skeptiškai pasakiau: 

- Leiskite apibendrinti. Manona galbūt išgyveno neigiamą 
Neišvengiamos mirties patirtį, kai skendo. Tai galėjo ją pamažu 
paversti pabaisa keršytoja, kuri laukė keturiolika metų, kad galėtų 
smogti? 

— Tai viena iš hipotezių. 

- Vienintelis jūsų įkaltis yra Luką Subeira ištikęs šokas? 

— Taip, ir jo eiga. 

- Kad būtų galima suimti žmones, reikia konkrečių įrodymų. 

— Todėl šiuo metu aš nieko nesuiminėju. 

— Norite dar kartą apklausti Manoną? 

— Taip, noriu pasikalbėti su ja, iki grįšiu į Bezansoną. 

- Ji to neištvers. 

— Ji ne cukrinė. - Jos balsas dar labiau sušvelnėjo. - Diurėjau, 
šiuo atveju jūs esate teisėjas savo paties byloje. Ir, atrodo, nervi- 
natės. Jei tikrai norite padėti Manonai, pasitraukite iš žaidimo. 
Jūs tegalite viską sugadinti. 

Vėl sukilo pykčio banga, tad ėmiau bartis: 

- Kaip jūs galite daryti kokias nors išvadas iš komos ištikto 
žmogaus šnekų? Pažįstu Luką jau dvidešimt metų. Jo būsena 
nėra normali. 

— Vaidinate, kad nesuprantate. Būtent tokia jo būklė mane ir 
domina. Pragariškos Neišvengiamos mirties patirties įtaka psichi- 
kai. Turiu suvokti, ar tokia trauma tikrai gali pastūmėti įvykdyti 
nusikaltimą. O jei Manona po trumpalaikės mirties patyrė ką 
nors panašaus... 

Padėtis darėsi vis aiškesnė. Mano geriausias draugas tampa įkal- 
čiu prieš moterį, kurią myliu. Tikra Kornelio tragedijos dilema. 
Lyg norėtų mane pribaigti, Korina Manjan pridūrė: 

- Žinau daugiau, nei jūs įsivaizduojate. Agostina Džeda, Raimas 
Rihymekis. Ne pirmas kartas, kai pragaro vaizdiniai paskatino 
tokio pobūdžio nusikaltimą. 

— Kas jums papasakojo apie tai? 

- Lukas Subeira ne tik liudijo, jis man leido susipažinti su bylos 
medžiaga. 

Susvyravau ant skardžio krašto. Turėjau tai numatyti. Sumur- 
mėjau: 

- Jo darbas tėra nepagrįsti spėliojimai. Jūs neturite nieko prieš 
Manoną! 

— Tada jums nėra ko nerimauti, - žiebė ji ironiškai. - Majore, 
jau vėlu. Nebeskambinkite man. 

Mesdamas paskutinę kortą, tiesiog išrėkiau: 

- Juridiniu požiūriu liudijimas esant hipnozės būsenos nega- 
lioja! Koks jūsų požiūris į liudytojo „laisva valia duotą sutikimą“? 
Baudžiamojoje byloje įrodymai turi būti gaunami laisva valia! 

— Supratau, kad studijavote teisę, tai gerai, - atsakė ji sarkastiš- 
kai. - Bet kas jums kalbėjo apie liudijimą? Užrašiau Luko Subeira 
kalbas, kurias girdėjau per psichiatrinę ekspertizę. Lukas liudijo 
savo noru. Pirmiausia privalau patikrinti jo psichikos būklę. Tokiu 
atveju hipnozė nekelia problemų. Galite pasidomėti, precedentų 
yra buvę. 

Manjan triumfavo. Neryžtingai paprieštaravau: 

- Jūsų tyrimas tėra kortų namelis. 

- Labanakt, majore. 

Rankoje pasigirdo išjungto telefono pypsėjimas. Apdujęs pasi- 
žiūrėjau į mobilųjį. Šį kartą pralaimėjau, be to, buvau įsitikinęs, 
kad Manjan man pasakė ne viską. Surinkau kitą numerį. Euko. 

Nors buvo pusė pirmos nakties, jo balsas skambėjo žvaliai. 

— Ką tik baigiau darbo dieną, - sukikeno. 

— Kuo užsiimi? 

- Nelaimė LII Adame. Skenduolis. Vandens plaučiuose nerasta. 
O tu ką veiki? Jau savaitė, kai tu... 

- Tave domina žvejyba? 

— Kokio pobūdžio? 

— Ne telefonu, tu policijos nuovadoje? 

— Jau pakeliui į namus. 

- Susitikim Jono XXIII skvere. 

Įšokau į mašiną ir pervažiavau Austerlico tiltą. Krantinėse eis- 
mas Dievo Motinos katedros kryptimi. Skveras visai greta kated- 
ros. Pastačiau automobilį prie Šv. Julijono Vargdienio bažnyčios 
Kairiajame krante, tada vėl pėsčiomis slapčia Arkivyskupijos tiltu 
perėjau Seną. 

Perlipau turėklus. Fuko jau buvo čia: sėdėjo ant suolo atkaltės. 
Jo susivėlusios garbanos gerai matėsi pilkos katedros sienos fone, 
sodo gilumoje. 

- Kas čia, konspiracija? - sukrizeno jis. 

- Man reikia paslaugos. 

— Klausau tavęs. 

- Teisėja iš Bezansono šiuo metu Paryžiuje. 

- Toji iš tavosios bylos? 

- Taip, Korina Manjan. 

- Kur ji įsikūrė? 

- Iš tavęs ir norėčiau sužinoti. Aš ją mačiau šįryt. Ji buvo su 
vaikinais iš Kriminalinės policijos 1-ojo padalinio, bet nesu tikras, 
kad dabar ji su jais. 

- Gerai, aš ją lokalizuosiu. O kas toliau? 

— Noriu žinoti, kokią medžiagą ji turi apie Manoną, Silvi Si- 
moni dukterį. 

— Tą, kuri gyvena pas tave? 

Naujienos greitai sklido. Dėl diskretiškumo kreipiausi į An- 
tikriminalinę brigadą, kad paskirtų apsaugą. Bet policijoje nėra 
paslapčių. Nuleidęs klausimą negirdomis, pasakiau: 

— Man reikalinga jos byla. 

— Daugiau nieko? Ji turbūt saugo ją prie savęs dieną naktį. 

— Gal ji sveria toną. 

- Jei ji svertų toną, negalėčiau jos nei paimti, nei nukopijuoti. 

- Pasistenk, nuskenuok tuos puslapius, kurie susiję su Manona. 
Aš noriu žinoti, ką Manjan turi prieš ją. 

Fuko nušoko ant žemės. 

- Tuoj pat pasidomėsiu, rytoj ryte tau paskambinsiu. 

— Ne, kai tik turėsi naujienų. 

- Be abejo. 

Paspaudžiau jam ranką. 

- Dėkoju. 

Žiūrėjau į jį, tolstantį po skvero gluosniais svyruokliais, mane 
gaubė vėjas ir šlapio asfalto kvapas. Drebėjau iš šalčio, bet visi 
tie pojūčiai dvelkė kažkuo pažįstamu, šiltu. Paryžius buvo čia, jis 
gaivino gerus prisiminimus. 

Atsisėdau ant suoliuko. Lietus virto smulkia, beveik nejuntama 
dulksna, drėkinančia naktį. Aš vėl grįžau prie minčių, kurios su- 
kosi galvoje prieš dvi valandas. Vienas žudikas, pajėgus suardyti 
gyvą kūną ir kartu įsiskverbti į sąmonę. Buvęs limbuose... 

Klausimų netrūko. Ką jis darė, kad persmelktų protus? Ar 
jam pavyko atkurti Neišvengiamos mirties patirtį? Jei taip, kodėl 
jo aukos buvo įsitikinusios, kad patyrė šią „kelionę“ prieš pat 
prarasdamos sąmonę arba prieš ją atgaudamos? Ar jam pavyko 
supainioti jų prisiminimus? 

Šiaip ar taip, reikėjo išsiaiškinti tų haliucinacijų techniką: ko- 
kios cheminės medžiagos, narkotikai ar įtaigos metodai galėtų 
sukelti tokias vizijas. 

Staiga galvoje nušvito. 

Vienintelė priemonė, žinojau, galinti sukelti tokias haliucinaci- 
jas - tai juodoji iboga. Jos padedamas, Buvęs limbuose greičiausiai 
pats kurdavo limbus, kad „apsireikštų“ stebuklingai išgijusiems. 
Juos beveik numarindavo, paskui staiga pats išnirdavo prieš juos 
ir dalyvaudavo jų patiriamame transe. 

Nauja bylos grandis. 

Iboga, augalas, nuo kurio prasidėjo mano tyrimas... 

Pagaliau tiesioginis ryšys tarp Masinos Larfauji, ibogos pre- 
keivio, ir Silvi Simoni, Artūro Rihymekio, Salvatorės Džedos 
nužudymų... Buvęs limbuose greičiausiai pirkdavo juodąją ibogą 
iš Larfauji. Todėl nesunku įsivaizduoti, kad jis nužudė ir kabilą. 

Atsistojau ir giliai įkvėpiau. 

Reikėjo vėl imtis Larfauji bylos, kad atsekčiau ibogos pėdsakus. 

Bet visų pirma reikės patikrinti, ar mano hipotezę palaikytų 
medicininė pusė. 

Vienas vardas man tuoj pat šovė į galvą: Erikas Tiuiljė - neuro- 
logas, kuris rūpinosi Luku nuo pat jo nugabenimo į Hėtel Dieu 
ligoninę. 
ir paprašiau sujungti su daktaru Eriku Tiuiljė. Viena tikimybė iš 
dešimties, kad jis budės šiąnakt. 

Jis buvo darbe, bet negalėjo kalbėti telefonu, nes buvo iškviestas 
į palatą. Išjungiau mobilųjį nepalikęs žinutės: jau ėjau į ligoninę, 
esančią už penkiasdešimties metrų. | 

Reanimacijos skyrius, aš vėl čia. 

Sustojau priešais koridorių, už stiklinių durų. Žalsvos šviesos, 
akvariumo atspindžiai. Krezolio ir dezinfekcijos priemonių kva- 
pas. Lūkuriuodamas stebėjau slogią patalpą ir nekantriai laukiau 
neurologo, turinčio netrukus išeiti iš kurios nors palatos. 

Koridoriuje šmėstelėjo šešėlis. Atpažinau šmėklą, nors vilkė- 
jo palaidinį, buvo su kauke ir šlepetėmis. Vos Tiuiljė peržengė 
slenkstį, aš su juo pasisveikinau. Jis nusiėmė kaukę. Regis, ne- 
nustebo mane pamatęs. Tokiu metu ir tokiame skyriuje niekas 
nestebina. Jis hole nusivilko palaidinį. 

— Kas nors skubaus? - paklausė vyniodamas į ritinėlį popieri- 
nius apdarus. 

— Man taip. 

Jis išmetė ryšulėlį į šiukšliadėžę, pritvirtintą prie sienos. 

- Tiesiog norėjau pasikalbėti su jumis apie vieną savo prielaidą. 

Jis nusišypsojo. 

- Ir negalėjote palaukti iki rytojaus? 

Aš taip pat nusišypsojau. Jis buvo panašus į tą patį klasės pir- 
mūną, kurį sutikau pradėjęs savo tyrimą. Oksfordo marškiniai ir 
mažyčiai akiniai, per trumpos velvetinės kelnės. 

— Čia rūkoma? 

— Ne, bet aš vieną surūkyčiau, - tarė Tiuiljė. 

Atkišau pakelį. Neurologas sušvilpė iš susižavėjimo. 

- Be filtro? Perkate kontrabandines, ar ką? - Jis išsitraukė ci- 
garetę. - Net nežinojau, kad jų dar galima gauti. | 

Aširgi išsitraukiau vieną. Būdamas faras, žinojau, kokia svarbi 
įžanga, kai pradedi tvarkyti reikalus. Dažnai tarpusavio suprati- 
mas atsiranda pirmą minutę. Šiąnakt tie burtai veikė. Mes buvome 
vienodai nusiteikę. Tiuiljė parodė praviras duris. 

— Eime pro čia. 

Nusekiau paskui jį. Atsidūrėme belangėje patalpoje be baldų. 
Kažkoks užkaboris arba patalpa rūkymui. 

Tiuiljė įsitaisė ant vienintelio suoliuko ir išsitraukė iš kišenės 

metalinę dėžutę nuo ledinukų (puikus indas tabako gerbėjui). 
"- Na, ir kokia tai prielaida? 

— Norėčiau su jumis pakalbėti apie Luko Subeira patirtį, kurią 
jis mums šįryt papasakojo. 

- Baisu. Bet aš tai mačiau, patikėkite. 

Linktelėjau galvą ir prakalbau: 

— Iš pradžių klausimas dėl laiko. Lukas pasakojo apie savo 
dvasinę kelionę, lyg būtų ją išgyvenęs skęsdamas. Ar nemanote, 
kad jis galėjo ją išgyventi tik tada, kai atsipeikėjo. 

— Gali būti. Jis galėjo supainioti du periodus: sąmonės netekimą 
ir reanimaciją. Taip būna dažnai. Tai neaiški sritis, paženklinta 
juoda dėme. 

- Ar jis galėjo patirti šią haliucinaciją kitomis dienomis, kai 
protas tebebuvo... aptemęs? 

- Nelabai jus suprantu. 

Prisiartinau ir iš visų jėgų pasistengiau, kad mano žodžiai 
nuskambėtų įtikinamai: 

- Aš vis galvoju, gal jo NMP buvo sukelta trečiųjų asmenų. 

— Kaip? 

— Manau, kad jam buvo „įšvirkšta“ tam tikra... psichinė iliuzija. 

— Kokiu būdu? 

- Pasakykite man, ar tai įmanoma. 

Neurologas įtraukė baltą dūmą ir susimąstė. Atrodė pralinks- 
mėjęs. 

- Visada galima ką nors paveikti kvaišalais arba pasinaudoti 
įtaiga. Ziuka šįryt parodė gerą pavyzdį. Jis tikrai laikė Luko dvasią 
savose rankose. 

— Be to, žmogaus, kuris išeina iš komos būklės, sąmonė yra 
ypač jautri įtakai, ar ne? 

- Žinoma. Kelias dienas atgaivintasis neskiria sapno nuo tikro- 
vės. Jo atmintis netiksli. Toks žmogus - visiška daržovė. 

— Taigi Lukas buvo lengvas grobis tokioms manipuliacijoms? 

— Norėčiau būti tikras, kad gerai supratau. Į jo palatą turėjo 
patekti kažkoks įsibrovėlis ir sugirdyti jam nežinia kokį haliuci- 
nogeninį kokteilį? 

— Būtent taip. 

Tiuiljė nutaisė skeptišką grimasą. 

— Praktiškai man tai atrodo sudėtinga. Mūsų skyrius - tikras 
bunkeris, stebimas dvidešimt keturias valandas per parą. Niekas 
negali prisiartinti prie paciento neužpildęs anketos nei praeiti pro 
seselę nepastebėtas. 

- Niekas, išskyrus gydytojus. 

— Nejuokaujat? 

— Aš garsiai mąstau. 

Neurologas užgesino cigaretę savo mažoje dėžutėje. 

- Tarkime. Bet koks būtų tikslas? Paveikti narkotikais ar už- 
hipnotizuoti žmogų, kuris išeina iš komos, tai tas pats, kas nu- 
kentėjusįjį kelyje, vos išsigydžiusį žaizdas, nustumti į bedugnę. 
Reikėtų būti tikram sadistui. 

- Bet juk teoriškai tai įmanoma. 

Jis kreivai žvilgtelėjo į mane. 

— Jūs tik įtarinėjate ar jau turite įkalčių? 

— Manau, kad tas žmogus galėjo naudoti afrikietišką augalą 
ibogą. 

— Na, jūs ir duodat. Iboga yra labai stipri psichotropinė me- 
džiaga. Argi jūsų gydytojas Mabiuzas būtų galėjęs sugirdyti šios 
medžiagos vos pabudusiam Lukui, kad priverstų jį patikėti išgy- 
venus NMP? 

— Tai įmanoma ar ne? 

— Manau, kad ne. Iboga veikia stipriai. Vėmimas, konvulsijos. 
Lukas prisimintų tokį šalutinį poveikį. Be to, iškyla nurijimo 
problema. Šito augalo paprastai įmaišoma į gėrimą ir... 

— Man minėjo įšvirkštimą. 

— Kad paruoštum tokį skystį, reikia būti profesionalui. Išskirti 
veikliąją medžiagą, paruošti tirpalą, be to, iboga - pavojingas 
augalas, tikras nuodas. Jos aukos Afrikoje nesuskaičiuojamos. 

Aš pakėliau ranką. 

— Ne apie tai kalbame. Įtariamasis, kurį aš įsivaizduoju, bet ko- 
kiu atveju yra žudikas psichopatas. Tai žmogus, kuris įsivaizduoja 
esąs velnias ir veikia be jokio sąžinės graužimo. 

— Jūs pradedate mane gąsdinti. 

— Pabandykime įsivaizduoti šią operaciją. Ar įmanoma įterpti 
ibogą į nuskausminamuosius? 

— Taip, jei tai daro turintis patirtį. 

Chemikas. Botanikas. Entomologas. Ir dar farmakologas arba 
anesteziologas. Be to, tai turėtų būti gydytojas, galintis įeiti į li- 
goninės reanimacijos skyrių. Ratas gerokai susiaurėjo. 

Paklausiau: 

- Taigi jūs pritariate mano hipotezei? 

— Man tai atrodo laužta iš piršto ir velniškai sudėtinga. Reikėtų 
sumaišyti daug medžiagų: vieną, kad užmigdytum pacientą, kitą, 
kad nebūtų šalutinio ibogos poveikio, dar pačią ibogą, ištirpintą 
kažkokiame mišinyje... 

- Ir dar ką nors, kas padarytų pacientą imlesnį įtaigai. 

— Kaipė. 

- Operacijos metu manipuliatorius pasirodytų pacientui nu- 
sigrimavęs, persirengęs velniu. Jis, taip sakant, įsiterptų į transą. 
Jis - haliucinacijų veikėjas. Padedant biochemijai. 

- Kaip senis, apie kurį kalbėjo Lukas? 

- Tikrai taip. Bandymo metu, kai veikėjui atrodo, kad jis palieka 
savo kūną ir mato tunelį, pasirodo persirengęs, išsidažęs žudikas... 

— Bet jei dalyvis yra be sąmonės? 

- Jis nebūtų visiškai be sąmonės. Tai dozės klausimas, ar ne? 
Burtininkas galbūt sukelia pusiau sąmoningą būklę... 

Tiuiljė nervingai prajuko. 

- Ar jums neatrodo, kad perlenkiat lazdą? Kam toks jovalas? 

- Manau, kad turiu reikalą su genialiu nusikaltėliu, žudiku, 
kuris pasinaudoja patologine aukos būsena. Tai žmogus, kurian- 
tis savo pragaištingą pasaulį, svetimą žmonėms. Tai savotiškas 
metafizinis žudikas. 

- Lukas Subeira, vos pabudęs, buvo paveiktas narkotikais? 

— Būtent tai aš ir įtariu. 

— Mano skyriuje? 

— Suprantu, kad tai jus šokiruoja. Be to, aš neturiu nė men- 
kiausio įrodymo, jokio įkalčio. Tik tai, kad byloje yra užuominų, 
jog naudota iboga. 

Tiuiljė mąstė. 

— Dar turite cizų? - pagaliau paklausė. 

Mečiau jam suglamžytą pakelį, paskui ir pats išsitraukiau ciga- 
retę. Patalpa jau tapo panaši į turkišką pirtį. Išpūtęs pirmą melsvą 
debesį, jis sumurmėjo: 

- Dabar jūs kalbate apie... pasibaisėtiną pasaulį. 

- Tai pasaulis to, kurio aš ieškau. Ne manasis. 

Keletą sekundžių mes pūtėme dūmus tyloje, kol aš vėl susikau- 
piau ir prakalbau: 

- Jei neklystu, tai reiškia, kad Buvęs limbuose kokia nors dings- 
timi įsiskverbė į jūsų skyrių arba yra vienas iš medikų, kurie slaugė 

— Prašom, bet patikėkit, aš pažįstu daktarėlius, kurie... 

- Šiaip ar taip, tas žmogus buvo informuotas apie Luko pabu- 
dimą. Kas dar tai žinojo? 

Tiuiljė persibraukė ranka per plaukus. 

— Reikėtų sudaryti sąrašą. Gydytojų, taip pat seselių, farmako- 
logų, administracijos darbuotojų... Nemažai žmonių, iš tiesų. O 
kur dar internetas. Naujiena galėjo būti paskelbta įvairiais būdais. 
Paprasčiausiai užsakinėjant specifinius vaistus. 

Įsidėmėjau visus variantus. Tiuiljė pakėlė galvą. 

- Jei gerai supratau, Lukas buvo tik viena iš daugelio aukų. 

- Taip. Įtariu, kad jų buvo daug. 

- Jūsų vyrukas kiekvieną kartą stovėjo atgaivintojo galvūgalyje? 

— Ne visada, ne. Manau, kad jis sugebėdavo paveikti išvengu- 
siuosius mirties ir gerokai vėliau, po to, kai jie atsipeikėdavo. Jis 
naudojosi tuo, kad jie lengvai pažeidžiami. Kai žmogus patiria tokią 
haliucinaciją, po daugelio metų jis tariasi prisimenąs NMB ištiku- 
sią jį komos metu. Lyg staiga pasikeltų šydas, dengęs jo atmintį. 

Dėstydamas savo prielaidas jaučiau, kaip vis greičiau plaka mano 
širdis. Man atrodė, kad aš tarsi nukraujuoju. Kalbėdamas, mąstyda- 
mas ėmiau įsivaizduoti Buvusį limbuose. Tamsybių žmonių kūrėją. 

Velnią, įsikūnijusį žemėje, kantriai renkantį savo kariuomenę. 

Neurologas atsistojo ir draugiškai patapšnojo man per petį. 

- Eime, išgersim kavos. Jūs man atrodote prislėgtas. Surašysiu 
jums sąrašą ir duosiu pasiskaityti apie ibogą. Vienas mano studen- 
tas pereitais metais dirbo prie jos. Visada atsiranda tokių, kurie 
mėgsta tai, kas susiję su psichodelika. 

Penktadienį vakare Miros gatvė atrodė kaip visada: apšiurę barai, 
kuždesiai ant šaligatvių, sienas trinantys narkomanai, anglakalbės 
kekšės, tarpuvartėse smelkiamos šalčio, ir nuolat patruliuojantys 
farai. Lietus temdė naktį, bet aš mačiau aiškiai kaip niekada. Siūlo 
galas mano rankose. Iboga. Kaip ir pavergtiesiems, Buvusiam 
limbuose reikėjo šio augalo. 

Grįžimas į pradinį tašką. 

Pas raganą Foksy. 

Laiptų aikštelėje švietė tūkstančiai mažyčių švieselių. Pro neuž- 
kištas skyles, įtrūkusias duris, parketo plyšius švytėjo kiekvienas 
butas: nuogos lemputės, dujinės lempos, žvakės - visa tai kūrė 

fantastinį skurdo pasaulį. Aš lipau šita spirale aukštyn ir uodžiau 
manijokų, aliejaus, kuriame buvo kepta, šlapimo tvaiką. 

Stipruolis iš Foksy aukšto mane atpažino. Jis praleido mane 
į skvotą, o pats ėjo iš paskos. Eidamas pro kambarių labirintą 
mačiau besigražinančias merginas: jos klūpojo ant demblių, lyg 
ruoštųsi maldai, tyrinėjo save mažuose veidrodėliuose arba rū- 
pestingai, kaip menininkės, dailinosi nagus. 

Dar vienas cerberis šešėlio slepiamu veidu. Mano palydovas 
davė ženklą, ir aš galėjau praeiti. Atidengiau drobinę užuolaidą: 
seni niekučiai, skrynios, buteliai, besisklaidantys dūmai - visos 
detalės savo vietoje. Neskubantis magiškas pasaulis, kuriame 
užtenka vietos ir gyvūnų letenoms, ir augalų puokštėms, ir roži- 
niams iš kriauklyčių... 

Foksy buvo viena. Atsisėdusi ant žemės ir išskleidusi afrikietiš- 
ką tuniką, ji dėliojo bičių korio gabalėlius, laužydama juos kaip 
džiūvėsėlius. Nespėjus man prieiti, prunkštelėjo. 

- Honey, tu vėl susiradai mane, - tarė angliškai. 

— Daug kelių veda pas tave, Foksy. 

— Ko gi tu nori, mano prince* 

- Vis to paties, žinių apie Masiną Larfauji. 

— Sena istorija. 

— Tu man ne viską pasakei tą kartą. Nepapasakojai apie juodąją 
ibogą. 

Ji perlaužė korio akutes, medus nutekėjo tarp jos pirštų. Pri- 
klaupiau ant vieno kelio. 

— Man nusispjaut į tavo prekybą, Foksy. Pardavinėk, ką nori 
ir kam nori. 

- Aš nepardavinėju juodosios ibogos. Tai šventas augalas, pa- 
vojingas protui. Tu nerasi nė vieno, kas tau jos parduotų. 

Ji nemelavo: juodoji iboga, be abejo, buvo tabu. Tačiau pro- 
duktas keliavo po Paryžių. Zamorskis man tai patvirtino, o aš 
pasitikėjau jo šaltiniais. 

- Larfauji jos gaudavo. Kaip jam pavykdavo? 

- Jis turėjo problemų. Nenoriu apie tai kalbėti. 

— Tai liks tarp mūsų. 

Ji numetė auksu varvantį korį ir griebė mano ranką. Jos pirštai 
buvo lipnūs. Atsainiai suburbėjo: 

— Tu prisimeni mūsų susitarimą“ 

Linktelėjau. Jos randai švytėjo žvakių šviesoj. Ji pliaukštelėjo 
rausvu liežuviu. 

— Tai dėl mano mergaičių. 

— Tavo mergaičių? 

Ji palinksėjo galvą vaidindama nusivylusią mergiotę. 

- Larfauji jų prašydavo jos gauti. 

— Iš tavęs? 

- Kartoju, aš čia niekuo dėta! Šita šaknis neauga mano krašte. 
Jos turėjo kitų ryšių. 

- Gaboniečiai? 

- Kitos merginos, kurios pažinojo vieną burtininką. Negrių 
istorijos. 

- Kada tu sužinojai apie prekybą? 

- Tik po Larfauji mirties. 

— Kaip? 

- Alaus pardavėjas atėjo pas mane. Jam reikėjo motušės. 

— Kodėl? 

- Jis ieškojo juodosios ibogos. Manė, kad jam padėsiu. Jis klydo. 

— Kodėl jis prašė tavęs? Jis tau pasakojo, kad tavo merginos 
prekiauja? 

— Larfauji man viską išklojo. Jo nervai buvo ištampyti. Jam 
reikėjo augalo... ypatingam klientui. 

Kraujas užvirė gyslose. Nežinia kodėl jaučiau, kad artėju prie 
Buvusio limbuose. 

— Kąjis tau sakė apie tą klientą? 

- Nieko, tik tai, kad jis vis labiau pyksta. O kabilas jo bijojo. 

— Kada tiksliai tai vyko? 

— Taigi sakau tau: dvi ar trys savaitės iki jo mirties. 

- Ar Larfauji baiminosi dėl savo gyvybės? 

Ji lėtai pakėlė į mane dideles akis. Paleido mano rankas ir vėl 
ėmėsi korių. Aš neatlyžau: 

- Atsakyk. Manai, kad tas klientas būtų galėjęs pribaigti Lar- 
fauji? 

— Galiu pasakyti tik tiek, kad visi, kurie ieško ibogos, yra pa- 
vojingi. Apsėstieji. Satanistai. O Larfauji augalo negavo, todėl esu 
įsitikinusi... 

Foksy klydo. Nusikaltimo vietoje Lukas aptiko juodosios ibogos 
atsargų. Aš įsivaizdavau kitą scenarijų: Buvęs limbuose ir šešta- 
dienio žudikas - tas pats žmogus. Larfauji įvykdė užsakymą, bet 
dėl nežinomos priežasties Buvęs limbuose jį nužudė ir neieškojo 
ibogos. 

— Ar Larfauji, - paklausiau, - pasakojo apie savo klientą mer- 
ginoms? Gal pasakė ką nors, kas padėtų nustatyti jo tapatybę? 

Ji išpylė lipnų skystį - panašų į tamsiai raudoną sukrešėjusį 
kraują - į puošnią taurę, tada čiupo bronzinį grūstuvą ir atsakė 
balsu lyg iš po žemių: 

- Taip, Larfauji kalbėjo su merginomis. Jis drebėjo iš baimės. 
Sakė, kad tai... kitoks žmogus. 

— Kuria prasme kitoks? 

Jos galva iš lengvo siūbavo ant ilgo juodo kaklo. Šitas pokalbis 
ją erzino arba kėlė nerimą. 

- Larfauji sakė, kad jis siekia tikslo. 

— Kokio tikslo? 

- Honey, neklausinėk. Negerai visa tai prisiminti. 

- Pirmą kartą tu man sakei, kad Larfauji žudikas buvo kunigas. 
Manai, kad jis galėtų būti tas klientas? 

— Atstok nuo manęs. Aš turiu paruošti apsaugą savo mergai- 
tėms... 

Nuo manęs varvėjo prakaitas, smilkalų dūmai graužė akis. 
Viskas atrodė raudona, tarsi krauju pasruvusios akys spalvintų 
vaizdą. Buvęs limbuose ėmė įgauti konkretų pavidalą. Įsivaizda- 
vau jį tarsi beveidį, perkantį juodąją ibogą ir ruošiantį cheminius 
kokteilius, injekcijas, kurios padėtų sukurti tamsybių žmones. 

Atsistojau. Foksy vis dar grūdo, lėtai, žiūrėdama į taurę: tak 
tak tak. Ji sumurmėjo: 

- Jis mus stebi. Jis mus persekioja. 

— Kas? 

- Tas, kuris nužudė mano mergaitę. Tas, kuris nugalabijo Lar- 
fauji. 

Mano gerklė degė, lyg būčiau prisiuostęs kvaišinančių smilkalų. 
Atšoviau: 

— Tai aš jį persekioju. 

Ragana sukikeno. Mano balsas prikimo, todėl turėjau kalbėti 
garsiau: 

- Nenuvertink manęs. Kas laimės, dar neaišku! 

- Tu nežinai, su kuo turi reikalą, - tarė ji lyg gailėdamasi, lyg 
šaipydamasi. - Honey, tu nieko nesupratai šitoj istorijoj! 

4 valanda nakties 

Skambutis. 

Fuko balsas: 

— Aš lokalizavau tavo aktorę. Nanteras, Trua Fontano gatvė. 

Svarbus Vidaus reikalų ministerijos padalinys, kuriame yra 
daug centrinių tarnybų. 

— Važiuosi ten? 

— Aš jau iš ten. Tvarkelė. 

— Gavai tai, ko tavęs prašiau? 

— Visa byla nuskenuota, tėtuši. Dalis, kuri susijusi su Manona. 

— Kur tu esi? 

— Važiuoju namo. Norėčiau numigti keletą valandžiukių, jei 
tu nieko prieš. 

Fuko gyveno penkioliktojoje apygardoje, už Bogrenelio kvar- 
talo. 

— Aš jau prie Respublikos aikštės, - tariau užvesdamas maši- 
ną. - Būsiu prie tavęs po dešimties minučių. 

- Laukiu. 

Pasukau į Kairiojo kranto krantines. Lietus nustojo lyti. Virš 
keičiančio spalvas Paryžiaus sklandė dar tolimo priešaušrio pojū- 
tis. Tuščios gatvės, viskas uždaryta. Mėgau šitą jausmą. Vienišo ir 
laisvo vagies jausmą. Įsilaužėlio, kuris gyvena nepaisydamas kitų, 
kuriam svarbu tik erdvė ir laikas. 

Pervažiavau Bogrenelio kvartalą, pasukau į kairę, į Emilio Zola 
prospektą, ir kirtau Teatro gatvę. Pastebėjau Fuko „Daewoo“ 
užgesintais žibintais. Mane pamatęs, jis iššoko laukan ir įlipo į 
mano automobilį. 

Vos atsisėdęs padavė atmintuką. 

- Čia viskas. Ištraukiau žodinės apklausos parodymus ir juos 
suglaudžiau. 

— Tiks makintošui? 

— Jokių problemų. Pridėjau įskiepį. 

Žiūrėjau į sidabrinį daikčiuką savo delne. 

- Kaip patekai į Manjan kabinetą? 

— Parodžiau pažymėjimą. Visada eiti paprasčiausiu būdu - tai 
tu mane šito išmokei. Budėtojas snaudė. Pasakiau, kad suimtasis 
sėdi kameroje ir mums reikalinga jo byla. Netgi parodžiau jam 
raktus nuo savo namų ir pareiškiau, kad teisėja man davė raktus 
nuo savo kabineto. 

Turėjau jį pasveikinti, bet mes nebuvome prie to pripratę. 

Jis dėstė toliau: 

— Užmečiau akį į parodymus. Jie nieko neturi prieš ją. 

— Ačiū. 

Fuko atidarė dureles. Aš jį sustabdžiau. 

— Noriu, kad jūs - tu, Mejė, Malaspėjus - rytoj 9 valandą su- 
sirinktumėte. 

— Komisariate? 

— „Apsaroje“. 

— Karo taryba? - paklausė jis šypsodamasis. 

Atsakiau akimirksniu: 

- Pranešk ir kitiems. 

Jis linktelėjo ir uždarė dureles. Perkirtau Seną ir nuvažiavau 
priešinga kryptimi. Po dešimties minučių buvau Tiureno gat- 
vėje. Išsekęs, paklaikęs, bet nekantraujantis perskaityti Manjan 
medžiagą. 

Pastačiau automobilį ant perėjos savo gatvės kampe. Rinkdamas 
laiptinės kodą pastebėjau vyrukų iš Antikriminalinės brigados 
automobilį. Šeštasis jausmas man pašnibždėjo, kad jie snaudžia, - 
kledaro važiuoklė nusėdusi, stiklai aprasoję. Nenusakoma apatija. 
Pabeldžiau į langą. Vyras pašoko ir atsitrenkė į automobilio lubas. 

— Tai taip jūs stebite pastatą? 

— Atleiskit, aš... 

Nelaukęs pasiaiškinimų, galvotrūkčiais puoliau laiptais stai- 
ga apimtas nepaaiškinamos baimės. Atsirakinau duris, perėjau 
svetainę ir užgniaužęs kvapą puoliau į miegamąjį: Manona buvo 
čia, ji miegojo. 

Atsirėmiau į staktą ir atsipalaidavau. Pro vyrių tarpą stebėjau 
jos siluetą. Ir vėl ta keista, neaiški būsena, nepaliekanti manęs nuo 
Lenkijos. Ir susijaudinimas, ir atbukimas. Karštis galūnėse, kuris 
mane įelektrindavo ir kartu nuskausmindavo. 

Grįžau į prieškambarį, nusivilkau lietpaltį ir pasidėjau ginklą. 
Lietus įnirtingai beldė į stogą, langus, sienas - visą erdvę buvo 
užliejęs šis ritmingas bildenimas. | 

Atsisėdau prie stalo ir įkišau atmintuką į kompiuterį. Pasirodė 
bylos pavadinimas. Įdiegiau Fuko duotą programą ir atsiverčiau 
pareigūnės raštus. 

Fuko sakė tiesą: Korina Manjan neturėjo nieko. 

Nei prieš Manoną, nei prieš ką nors kitą. 

Ėmiau skaityti. Manonos apklausa Lozanoje 2002 metų birželio 
29-ąją, dvi dienos po to, kai buvo rastas jos motinos kūnas. Dar 
liudijimai, kuriuos teisėja surinko Šveicarijoje. Lozanos univer- 
siteto rektoriaus. Manonos kaimynų, jos kvartalo prekybininkų... 
Manonos dienotvarkėje buvo viena spraga, bet alibi nebuvimas 
niekada nereiškia, kad žmogus yra kaltas. Jos mokslai universi- 
tete - tik dar viena prielaida. 

Nurimęs išjungiau kompiuterį. Netgi jei rudaplaukė ir vėl links- 
minsis apklausdama Manoną Paryžiuje, ji nepeš nieko daugiau nei 
Lozanoje, o Luko parodymai nepakeis kortų išsidėstymo. 


5 val. 30 min. ryto 

Pasirąžiau ir nuėjau vonios kambario link, bet miegamajame 
pasigirdo kažkokie garsai. Priėjau arčiau ir nusišypsojau. Teške- 
nant lietui, Manona kalbėjo per miegus. Tylus šnibždesys, mie- 
gančios princesės čiauškėjimas... 

Aš vėl ištempiau ausis, ir staiga mano širdį suspaudė geležinė- 
mis replėmis. 

Manona kalbėjo ne prancūziškai. 

Ji kalbėjo lotyniškai. 

Turėjau atsiremti į staktą, kad nepradėčiau rėkti. 

Murmėjimas gręžė mano smegenis: 

- Lex est guod facimus... lex est guod facimus... lex est guod 
facimus... 

Manona kartojo limbų priesaikos tekstą. 

Kaip Agostina. 

Kaip Lukas. 

Kaip visi tamsybių žmonės! 

Mano pastatas dar kartą griuvo. Žlugo mano versijos, mano 
hipotezės, mano bandymai išteisinti Manoną ir bet kokia kaina 
surasti žudiką. 

Atsirėmęs į sieną susmukau ant grindų. Rankomis suėmęs galvą 
pradėjau verkti kaip mažas vaikas. Mane apėmė neviltis. Lukas 
buvo teisus, Manona tikrai išgyveno neigiamą NMP Pragaištingą 
prisiminimą ji slėpė giliai savyje, kaip infekcijos židinį. Išvada - ji 
nužudė savo motiną... 

Vėl atsitiesiau. Ne. Tai pernelyg paprasta. Aš dar galėjau apginti 
savo versiją. Jei Manonos elgesį sąlygojo Buvęs limbuose, tai mie- 
gant galėjo prasiveržti tai, kas buvo patirta: tai ne kaltės įrodymas. 
Tai jis, savojo pasaulio kūrėjas, patamsių žudikas, paaukojo Silvi 
Simoni ir paveikė Manoną jai nieko nesuvokiant! 

Aš pakilau ir nusišluosčiau akis. 

Nustatyti ir atpažinti Buvusį limbuose. 

Vienintelis būdas išgelbėti Manoną. 

Nuo jos pačios ir nuo kitų. 

Lapkričio 15 d., penktadienis, 8 val. 30 min. 

Nesudėjau bluosto visą naktį. 

Manona atsikėlė 7 valandą. Aš jai paruošiau pusryčius - krua- 
sanai ir bandelės su šokoladu, pirkti iš kepėjo. Paskui pusvalandį 
raminau ją dėl to, kas vyksta. Manona buvo neperkalbama. Be to, 
mano bute ji ėmė darytis klaustrofobe. Apkabinau ją neminėda- 
mas, ką ji kalbėjo naktį, ir pažadėjau užsukti per pietus. 

Dabar buvau Dantės gatvėje, Kairiajame krante, tiesiai priešais 
Dievo Motinos katedrą. Keletas metrų nuo vakarykščio skvero. 
Pastačiau automobilį antroje eilėje, priešais sutartą vietą. | 

„Apsara“ - pusiau indiškas, pusiau indonezietiškas arbatos 
salonas. Čia, kai prireikdavo, skirdavau slaptus pasimatymus savo 
vaikinams - niekam nebūtų kilusi mintis ieškoti Kriminalinės 
brigados vyrukų vietoje, kur tegalima išgerti kvapnios arbatos su 
imbieru ir jogurtą - mangų lasi. 

Salonas buvo uždarytas. Šeimininkas gera valia sutiko mus pri- 
imti taip anksti. Dekoras priminė palmės lapą: smaragdo spalvos 
sienų apmušalai ir užuolaidos, žalsvos staltiesės, vandens žalumo 
popierinės servetėlės. Visi baldai iš karklų vytelių. 

Ideali vieta konspiracijai. - 

Vienintelė problema - draudžiama rūkyti. 

Atėjau pirmas. Išjungiau mobilųjį ir užsisakiau juodosios 
arbatos. Gurkšnodamas „Keemun“, kruopščiai apmąsčiau ar- 
timiausių valandų strategiją. Atėjo metas vyrus detaliau supa- 
žindinti su reikalu. Jau praradau neįtikėtinai daug laiko grįžęs 
iš Lenkijos - visą savaitę, dieną po dienos. Dabar reikėjo jiems 
viską paaiškinti ir duoti aiškias užduotis ateinančioms dviem 
dienoms. Negali būti, kad nerastume nė menkiausios nuorodos 
apie Buvusį limbuose. 

Kai atvyko Fuko, Mejė ir Malaspėjus, salono interjeras pasi- 
rodė be galo trapus. Žiūrint į jų pečių plotį, odines rankoves ir 
neperšlampamų striukių su gobtuvais atlapus, darėsi baisu dėl 
porcelianinių skulptūrėlių ir kitų dailių restorano niekučių. 

Kai tik jie atsisėdo, puoliau aiškinti. 

Pirmas skyrius: Masinos Larfauji žmogžudystė. Antras skyrius: 
Silvi Simoni byla Jura. Trečias skyrius: kitos žmogžudystės pagal 
tokį patį ritualą, o tada papasakojau apie Neišvengiamos mirties 
patirtį, apie tamsybių žmones... Itin aiškiai išdėsčiau visą bylos 
metafiziką: neigiama patirtis, velnio įsikišimas, limbų priesaika. 

Vyrai išpūtė akis. 

Pagaliau išdėsčiau ir savo apmąstytą hipotezę. Už šio košmaro 
slypi vienas vienintelis žmogus. Kažkoks pamišėlis, kuris laiko 

save šėtonu, paverčia žmones tamsybių žmonėmis ir keršija jiems 
naudodamas rūgštis ir vabzdžius. 
* Leidau suvirškinti informaciją, paskui kalbėjau toliau: 

— Trumpiau tariant, ieškau vienintelio žudiko. Esu tikras, kad 
vaikinas gyvena Jura regione. Tai jis nugalabijo Silvi Simoni, 
Salvatorę, Agostinos Džedos vyrą, ir Raimo Rihymekio tėvą. Tai 
jis daro įtaką stebuklingai išgijusiems, įteigia jiems šėtoniškus 
prisiminimus. Kuo toliau, tuo labiau įsitikinu, kad turime reikalą 
su gydytoju, puikiai išmanančiu kitas sritis: chemiją, botaniką, en- 
tomologiją, anesteziją. Manau, jis gyveno Centrinėje Afrikoje. Jis 
turi galimybę stebėti nepaprastus atgaivintųjų atvejus ir atsidurti 
jų galvūgaliuose. Jis sugeba slapta įsmukti į ligonines. 

Netrukus mestelėjau dar vieną naujieną: 

— Manau, kad jis manipuliavo Luko atmintimi jam bundant 
iš komos. 

Vėl tyla. Niekas nepalietė savo terakotinio puodelio. Tai buvo 
pati beprotiškiausia byla, su kokia mes kada nors buvome susi- 
dūrę. Pagaliau Fuko nenustygdamas vietoje paklausė: 

- Ką mes galime padaryti? 

- Pradedame tyrimą iš pradžių sutelkdami dėmesį į konkrečius 
faktus. 

- Kruopščiai išanalizavau tavo turimą medžiagą, Matai. Tavo 
pasakojimus apie skarabėją ir apie... 

- Reikia pradėti iš naujo. Vaikinas yra ten, aš tuo įsitikinęs. — 
Atsisukau į Mejė. - Tu vėl imsiesi vabzdžių, kerpių, afrikiečių iš 
Jūra. Fuko tau paaiškins. Esu tikras, kad viską išanalizavus išlįs 
nors vienas faktas, nors vienas vardas. Kitaip negali būti. 

Perėjau prie Malaspėjaus: 

- Tu toliau nagrinėsi Larfauji tinklą. Didžiausią dėmesį skirk 
Afrikos narkotikui juodajai ibogai, jos labai sunku gauti. Tai prekė, 
kurią kabilas pardavinėjo keletui išskirtinių žmonių. Turiu aplan- 
ką, atnešiau jį tau. Pamėgink pasižiūrėti, ar yra kitų tinklų, kur 

įmanoma gauti šio narkotiko. Žudikas jo ieško savo bandymams 
esu tuo tikras. Jis susisieks su kitais platintojais. 

Malaspėjus užsirašė traukdamas pypkę. Galėjau juo pasitikėti, 
nes jis daug metų praleido Kovos su narkotikais skyriuje. Įsikišo 
Fuko: 

— O aš? 

— Pagal mano prielaidą žudikas išsiaiškina reanimavimo atve- 
jus visoje Europoje. Taigi jis turi galimybę juos identifikuoti. Tai 
rimčiausias pėdsakas. Vienaip ar kitaip jis susiranda išgyvenusius 
mirtį. Turime atskleisti, kaip jis tai daro. 

- Tiksliau, su kuo man susisiekti? 

- Su asociacijomis, kurios renka duomenis apie NMP ar tiesiog 
daro bandymus su kūno irimu. Pavyzdžiui LIANDS - International 
Association for Near Death Studies*. 

— Tai amerikiečiai? 

- Yra būstinė ne tik JAV, bet ir Prancūzijoje, ir daugelyje kitų 
Europos šalių. Tu apklausi kiekvieną skyrių, galbūt jie prisimins 
vaikiną, kuris domėjosi neigiama patirtimi. Arba tiesiog įtartiną 
veikėją. Kadangi moki nemažai kalbų, sunkumų neturėsi. 

Fuko paniuro. Nurodinėjau toliau: 

- Išplėsk savo paieškas iki visų stebuklingai išlikusių gyvų, 
netgi jei jie neturėjo regėjimų. Beje, jei aš neklystu, mano žudi- 
kas stengiasi paveikti jų protą. Turi būti asociacijų, užsiimančių 
pabudusiais iš komos. 

Prisidegiau „Camel“ cigaretę - bala nematė bekvapės salono 
atmosferos. | 

— O aš pabandysiu gauti Raimo Rihymekio, Agostinos Džedos, 
Manonos Simoni medicinines korteles. Galbūt trijose bylose 
atsiras viena bendra pavardė - koks nors gydytojas, ekspertas, 
specialistas. 


* Tarptautinė neišvengiamos mirties studijų asociacija. (Angl.) 

Mejė išdrįso pasakyti: 

— Matai, gera vaidinti kietus vyrukus, bet turime ir kitų de- 
gančių darbų. 

— Metate viską. 

— O Diumajė? - paklausė Fuko. 

- Aš tuo pasirūpinsiu. Šis tyrimas yra absoliutus mūsų priori- 
tetas. Man reikalinga visų jūsų trijų parama. 

Ilga pauzė. Prapliupau juoku. Daviau ženklą padavėjui. 

- Pereikime prie rimtų dalykų. Jie iš tikrųjų turėtų čia turėti 
pasislėpę butelį. 

Lauke manęs laukė bomba. 

Manonos pranešimas, paliktas 9 val. 10 min. 

— Kur tuesi? Jie mane suėmė, Matai! Jie mane uždarys! Nežinau, 
kur mane veža, atvažiuok manęs pasiimti! 

Pabaigoje trumpas uždususio įbauginto žvėrelio atodūsis. Man- 
jan ėmėsi veikti greičiau, nei maniau. Ir pasirinko blogiausia — 
suėmimą. Dvidešimt keturios valandos vienutėje, tai gali būti 
pratęsta dar kartą, kūno apieška ir visų asmeninių daiktų konfis- 
kavimas. Kas ją apklaus? Pagalvojau apie Kriminalinės policijos 
1-ojo padalinio vaikinus - kiečiausius iš visų. 

Paskambinau Manonai. Atsakiklis. Surinkau pareigūnės nu- 
merį - taip pat atsakiklis. Apsišikusi kekšė. Surinkau dar du 
numerius ir išsiaiškinau, kad apklausa vyksta Trua Fontano gat- 
vėje, Nantere. 

Įjungiau sireną, pritvirtinau ant stogo švyturėlį ir nuvažiavau 
Defanso link. Į jo gilumą. Nuo švyturėlio šviesų žybsnių salonas 
prisipildė poliarinio mėlio. Nekeldamas kojos nuo akcelerato-. 
riaus, kartojau, kad, nepaisant visko, neturiu pamiršti savo tyrimo. 

Pabandžiau išmesti iš galvos apsiašarojusią, sutrikusią Manoną ir 
vėl ėmiau mąstyti apie stebuklingai išgijusiųjų bylas. 

Paskambinau Valtonenui, Raimo Rihymekio psichiatrui, ir 
rėkdamas paaiškinau, kad man skubiai reikalinga Raimo medi- 
cininė kortelė, taip pat visų gydytojų ir specialistų, kurie su juo 
bendravo, pavardės. 

Valtonenas juos jau buvo susirašęs. Galėjo man tuojau pat at- 
siųsti elektroniniu paštu, tačiau viena problema - nėra angliškos 
versijos. Viskas estų kalba. Nieko tokio: aš juk ieškau pavardės, o 
ne mokslinio komentaro. 

Sirenai tebekaukiant, susisiekiau su Lurdo medicinos biuru, 
kad gaučiau ekspertų, kurie patvirtino Agostinos Džedos ste- 
buklą, pavardes. Man paaiškino, kad dokumentai šiuo metu yra 
užantspauduoti dėl iškeltos baudžiamosios bylos. Pjeras Biušolcas, 
gydytojas, kuris gydė Agostiną, ką tik nužudytas. 

Išjungiau nesiaiškindamas ir nepasisakiau, kas aš toks. Šūdų 
šūdas. Prisiminiau van Diterlingą: jis taip pat turi bylos medžia- 
g3, bet vėl reikėtų prašyti paslaugos, o aš nebenorėjau derėtis su 
žmogumi, vilkinčiu raudoną mantiją. 

Liko Katanijos vyskupija. Paskambinau monsinjorui Korsiui. 
Išjungiau sireną ir pakalbėjau su dviem kunigais, kol mane sujun- 
gė su arkivyskupu. Jis prisiminė mane ir nematė kliūčių atsiųsti 
Šventojo Sosto ekspertizės išvados. Bet norėjo siųsti fotokopijas, o 
tai būtų užtrukę mažiausiai savaitę. Šaltakraujiškai paaiškinau, jog 
tyrimas skubus, ir išsiderėjau, kad vienas iš diakonų ryte išsiųstų 
bylą faksu. Ilgai dėkojau. 

Dar surinkau universitetinės ligoninės Lozanoje numerį. Tu- 
rėjau gauti dokumentus apie Manonos Simoni išgelbėjimą ir 
slaugymą. Daktaras Moricas Beltreinas buvo seminare ir turėjo 
grįžti tik vakare. Bet tik jis vienas žinojo, kur yra byla. Gal aš 
norėčiau palikti žinutę? 

Paprašiau pakviesti stažuotoją, kurią buvau sutikęs pirmąjį kar- 
tą, - prisiminiau jos vardą: Žiuli Delez. Ji dirbanti tik savaitgaliais 
ir pradedanti pamainą tik penktadienį vakare, visai netrukus. 
Išjungiau telefoną ir pasižadėjau paskambinti jai pavakary. 

Majo vartai. 

Susumavau. Šiandien gausiu Raimo ir Agostinos bylas, be to, 
Erikas Tiuiljė man perduos sąrašą visų, kurie buvo prie Luko 
Subeira, kai jis pabudo. Man tetrūks informacijos apie Manoną, 
kad galėčiau palyginti visus duomenis ir pamatyti, ar iškyla kokia 
nors pavardė. 

Nevažiavau tuneliu Sen Žermen an Lė kryptimi, bet pasukau į 
žiedinį bulvarą, vedantį tiesiai į išvažiavimą „Nanteras-Parkas“. 
Tai greičiausias kelias važiuojant į Nantero farų būstinę. 
paskirto susitikimo nei jokio kvietimo. Sekėsi blogiau nei Fuko, 
kuris išvakarėse įėjo čia kaip į savo namus. Paprašiau, kad pra- 
neštų apie mane Korinai Manjan. 

Po penkių minučių pasirodė rusvaplaukė teisėja. Skruostai 
buvo jau nebe rūdžių, o liepsnų spalvos. Ji net nepasisveikino su 
manimi. 

- Ką jūs čia veikiate? - mestelėjo, praeidama pro metalo de- 
tektoriaus vartelius. 

Jos balsas virė pykčiu. Žodžius palydėjo įsijungusi apsaugos 
sistema, ir jos balsas tapo dar agresyvesnis. 

— Aš noriu pakalbėti su Manona. 

Ji per jėgą nusijuokė ir staiga nutilo. Žengiau žingsnį jos link. 

— Ketinate man sutrukdyti? 

- Aš nieko neketinu, - atsakė ji. - Jūs negalite su ja susitikti ir 
puikiai tai žinote. 

— Aš esu Kriminalinės brigados majoras. 

— Nurimkite. 

Sustaugiau pilnoje farų patalpoje. Visi sužiuro. Persibraukiau 
ranka drėgną nuo prakaito veidą. Pirštai drebėjo. Manjan paėmė 
mane už rankos ir tyliai pasiūlė: 

— Eime. Į mano kabinetą. 

Apsaugos varteliai, tada į dešinę, koridorius ir daug durų. Po- 
sėdžių salė. Baltas stalas, eilėmis surikiuotos kėdės, gelsvai pilkos 
sienos. Neutrali vieta. 

- Jūs žinote įstatymus ne blogiau už mane, - tarė uždarydama 
duris. - Nebūkite juokingas. 

- Jūs prieš ją nieko neturite. 

- Tiesiog noriu ją apklausti. Nebuvau tikra, kad ji sutiks atvykti 
be priverstinių priemonių. 

— Apie ką liudyti, Dieve mano? 

- Apie savo patirtį. Noriu dar kartą pasirausti jos prisimini- 
muose. 

Vaikščiojau palei kėdes nesisėsdamas, įsitempęs. 

- Ji nieko neprisimena. Ji tai jau sakė ir pakartojo. Šūdas, jūs 
neprigirdite, ar ką? 

- Nurimkite. Turiu įsitikinti, jog ji neišgyveno patirties, pana- 
šios į Luko, suprantate? Yra naujienų. 

— Naujienų? 

— Mačiau Luką Subeira vakar vakare. Jo būklė blogėja. 

Išblyškau. 

- Kas dar atsitiko? 

— Keistas priepuolis. Jis norėjo su manimi pakalbėti, skubiai. 

- Kaip jis atrodė? 

- Aplankykite jį. Negaliu apsakyti to, ką pamačiau. 

Stuktelėjau į stalą abiem rankom. 

- Jūs tai vadinate naujienomis? Žmogų, kuris kliedi? 

- Tas kliedesys bent jau yra faktas. Lukas teigia, kad Manona 
Simoni patyrė tokią pačią traumą. Jis sako, kad ji yra, tarkim, 

paveikta šios išgyventos patirties. Šokas galėjo išlaisvinti jos žu- 
dikiškus instinktus. 

- Ir jūs tikite šitomis kvailystėmis? 

— Man ant galvos lavonas, Matai. Aš noriu apklausti Manoną. 

— Manote, kad ji pamišėlė? 

- Aš turiu įsitikinti, kad ji visiškai... kontroliuoja save. 

Supratau kitą tiesą. Pažvelgiau į lubas. 

— Ar ten, viršuje, yra koks nors psichiatras? 

- Taip, pakviečiau ekspertą. Manona su juo pasimatys po to, 
kai ją apklausiu. 

Klestelėjau ant kėdės. 

- Ji neišlaikys. Šūdas, jūs nesuprantate... 

Korina Manjan priėjo. Ranka lengvai palietė posėdžių stalą, 
iškilusį virš kėdžių. 

— Mes dirbame iš lėto. Negaliu atmesti prielaidos, kad bylos 
raktas - Manonos sąmonės tamsioji pusė. 

Neatsakiau. Galvojau apie lotyniškus žodžius, ištartus Manonos 
prieš kelias valandas. „Lex est guod facimus...“ Aš pats nebuvau 
tikras dėl nieko. 

Korina Manjan atsisėdo priešais. 

- Pasakysiu jums kaip draugui, Matai. Šioje byloje sunkiai 
stumiuosi į priekį. Kasuosi pirmyn žingsnis po žingsnio. Negaliu 
atmesti jokios hipotezės. 

— Manona apsėstoji: tai ne hipotezė, tai velniai žino kas. 

- Visa Simoni byla yra nežmoniška. Žmogžudystės būdas. Sil- 
vi, Dievo fanatikės, įtariamos vaikžudyste, asmenybė. Jos dukra, 
žmogžudystės auka, perėjusi mirtį ir nieko nepamenanti. Aišku 
tik tai, kad žmogžudystė, kuri mums rūpi, yra kitų, tokių pat pa- 
slaptingų, žmogžudysčių kopija. Ir dar Lukas Subeira, kuris savo 
noru sutinka pasinerti į komą ir praranda sveiką protą! 

— Jam taip blogai šiuo metu? 

- Aplankykite jį. 

Stebėjau jos veidą iš arti - strazdanos man priminė Luką. Sau- 
sa, kremine pudra nupudruota pieno spalvos oda slėpė kažkokį 
neapčiuopiamą švelnumą ir kartu paslaptį. Manjan nebuvo tokia 
jau antipatiška, ji tik išsimušė iš vėžių tirdama bylą. Pakeičiau 
toną: 

— Tardymas: kiek laiko tai užtruks? 

— Kelias valandas, ne ilgiau, paskui ji susitiks su psichiatru. 
Pavakare bus laisva. 

- Jūs nenaudosite hipnozės ar dar ko nors? 

— Byla pakankamai keista, neapsunkinkime jos dar labiau. 

Pakilau ir sukumpęs nuėjau prie durų. Pareigūnė palydėjo 
mane iki holo. Ten ji apsisuko ir draugiškai paspaudė man ranką. 

— Vos tik baigsime, paskambinsiu. 

Kai pastūmiau stiklines lauko duris, man tarsi pervėrė širdį. 
Palikau likimo valiai tą, kurią mylėjau, ir net nežinojau, kas ji iš 
tiesų yra. 

Nuo šios išvados man užgniaužė kvapą. 

Privalėjau veikti greitai. 

Žūtbūt surasti Buvusį limbuose. 

Bet pirmiausia manęs laukia nedidelis vizitas. 

Po dvylikos penkiolika. 

Tam turėjau vieną valandą ir nė sekundės daugiau. 


108 
— Turėjome problemą. 
- Kokią? 
- Lukas šiuo metu paguldytas atskirai. Jis tapo pavojingas. 
— Kam? 


- Sau pačiam, kitiems. Laikome jį atskiroje palatoje. 

Paskalis Ziuka buvo jau ne raudonas, o išbalęs ir toli gražu ne 
toks atsipalaidavęs, kaip per vakarykštį susitikimą. Nors atrodė 
ramus, ta ramybė slėpė įtampą. Pakartojau: 

— Kas atsitiko? 

— Luką ištiko priepuolis, labai ūmus. 

- Jis ką nors sumušė? 

— Ne sumušė. Sugadino santechnikos mazgą. Nurovė kriauklę. 

— Kriauklę? 

— Mes pripratę prie tokių žygdarbių. 

Jis išsitraukė iš kišenės cigaretę - „Marlboro Light“. Spragtelė- 
jau savo žiebtuvėlį. Užtraukęs dūmą, jis samurmėjo: 

— Nesitikėjau, kad viskas įvyks taip... greitai. 

— Jis neapsimetinėja? 

- Jeigu ir taip, tai labai įtikinamai. 

— Galiu jį pamatyti? 

- Žinoma. 

— Kodėl „žinoma“? 

— Nes jis nori jus matyti. Būtent todėl viską išdarkė palatoje. 
Pirmiausia jis pakalbėjo su teisėja, paskui pareikalavo, kad atei- 
tumėt jūs. Aš nepanorau paklusti dar vienam jo šantažui. Rezul- 
tatas - viskas sudaužyta. 

Mes tylėdami ėjome palei langelius. Ziuka žingsniavo mecha- 
niškai, visai nepanašus į vakarykštį atsipalaidavusį bėgiką. Jis 
mane įvedė į apžiūros palatą. Stalas, lova, vaistų spintos. Ziuka 
pakėlė vidinio lango, kuris žvelgė į kitą patalpą, užuolaidą. 

- Jis čia. 

Įsistebeilijau per stiklą. Lukas nuogas sėdėjo ant grindų, įsi- 
supęs į storą baltą antklodę, panašią į dziudo kimono. Palatoje 
nebuvo nieko: jokio baldo, jokio lango, net durų rankenos. Sienos, 
lubos, grindys buvo baltos spalvos; jokių grumtynių žymių. 

- Šiuo metu jis ramus, - pakomentavo Ziuka. - Jam suleista | 
haldolio - psichotropinio vaisto, kuris a priori padeda atskirti 

realybę nuo kliedesio. Mes taip pat suleidome raminamųjų. Skai- 
čiai jums nieko nesakys, bet mes pavartojome įspūdingas dozes. 
Nesuprantu. Tokia degradacija per tokį trumpą laiką... 

Stebėjau savo geriausią draugą per stiklą. Jis buvo leisgyvis po 
savo antklode, nejudėjo. Oda lygi, galva nuskusta, veidas sustingęs 
visiškai tuščioje erdvėje. Tarytum šiuolaikinio meno performan- 
sas. Nihilistinis kūrinys. 

- Jis mane supras? 

— Manau, taip. Jis nuo ryto nepravėrė burnos. Aš jums atida- 
rysiu. 

Išėjome iš patalpos. Kai jis kišo raktą į duris, paklausiau: 

- Jis tikrai pavojingas? 

- Dabar ne. Šiaip ar taip, jūsų apsilankymas jį nuramins. 

- Kodėl anksčiau man nepaskambinote? 

- Šiąnakt palikome žinutę jūsų darbo telefone. Neturėjau jūsų 
mobiliojo numerio, o Lukui nepavyko prisiminti. 

Jis čiupo rankeną ir pasisuko į mane. 

- Prisimenate mūsų vakarykštį pokalbį? Apie tai, ką Lukas matė 
pasąmonės gelmėse? 

— Negaliu to užmiršti. Jūs pasakojote apie pragarą. 

- Šitie vaizdai jį persekioja šiandien. Senis. Veidai ant sienų. 
Dejonės koridoriuje. Lukas yra įbaugintas. Jėga, su kuria jis viską 
darė šiąnakt, gimė iš siaubo. Aišku, kad siaubas jį įveikė. 

— Tai buvo panikos priepuolis? 

— Ne tik. Jis yra agresyvus, žiaurus, nešvankus. Aš jums nenu- 
piešiu viso vaizdo. 

— Norite pasakyti, kad jis panašus į... apsėstąjį? 

— Anais laikais jį pasiųstų ant laužo. 

— Manote, kad jo būklė blogės? 

— Jau kalbama apie jo uždarymą Anri Kolene. Mūsų skyriuje 
sunkiems ligoniams. Bet man atrodo, kad per anksti. Viskas dar 
gali susitvarkyti. 

Įslinkau į palatą, ir durys vėl užsidarė. Kiekviena smulkmena 
man atrodė kaip antausis. Lubose įtaisytos baltos lempos. Raudo- 
nas kibiras kampe gamtos reikalams. Čiužinys, ant kurio sėdėjo 
Lukas, buvo panašus į sporto salės kilimėlį. 

- Kaip sekasi? - paklausiau nerūpestingai. 

- Likau nuogas. 

Jis sukikeno, tada įsisupo į antklodę, lyg būtų sušalęs. Iš tikrųjų, 
čia tvyrojo slogus karštis. Atpalaidavau savo kaklaraištį. 

— Tu norėjai mane matyti? 

Nuleidusį galvą Luką suėmė mėšlungis. Tarp medžiagos klosčių 
pasirodė koja. Jis ją įnirtingai pakasė. Pakartojau, priklaupdamas 
ant kelio: 

— Kodėl norėjai su manimi susitikti? Aš galiu tau padėti? 

Jis pakėlė akis. Po rusvais antakiais spindėjo gelsvi, nesveiki 
vyzdžiai. 

— Noriu, kad padarytum man paslaugą. 

- Sakyk. 

- Tu prisimeni, ką pasakė suimamas Kristus? 

Jis pradėjo cituoti, pakėlęs akis į lubas: 


Atėjusiems jo suimti aukštiesiems kunigams, šventyklos apsaugos 
viršininkams ir seniūnams jis pasakė: „Kai būdavau kasdien su 
jumis šventykloje, jūs nepakėlėte prieš mane rankos. Taip! Dabar 
atėjo jūsų valanda, tamsybių siautėjimas. * 


— Nesuprantu. 

- Tai tamsybių valanda, Matai. Blogis nugalėjo. Kelio atgal nėra. 
— Apie ką tu kalbi? 

— Apie save. 


* Lk 22, 52-53. 


637 


Jis sudrebėjo. Atrodė, kad šaltis jį krečia iki pat kaulų smegenų. 
Šaltis tapo medžiaga, sudarančia jo esybę. 

- Aš pasiaukojau, Matai. Miriau pats sau, kaip tada, kai paėmiau 
ginklą Vukovare, bet šį kartą nebebus nei atpirkimo, nei prisikė- 
limo. Šėtonas yra didis nugalėtojas. Jis baigia mane užvaldyti. Aš 
prarandu bet kokią kontrolę. 

Pamėginau nusišypsoti, bet nepavyko. Lukas buvo tikras kanki- 
nys. Jis paaukojo ne tik savo gyvenimą, bet ir sielą. Jis nepažins iš- 
ganymo danguje, nes jo kankinystė ir buvo išganymo atsisakymas. 

Juokas iškreipė jo veidą. 

— Viduje jaučiuosi išlaisvintas. Nebejaučiu amžinų abejonių dėl 
gėrio. Aš išklydau iš kelio ir jaučiuosi nešamas... 

- Tu neturi pasiduoti. 

— Tu nieko nesupratai, Matai. Aš esu vienas iš tamsybių žmonių. 
Viskas, ką aš galiu padaryti, tai liudyti. - Jis prisidėjo smilių prie 
smilkinio. - Aprašyti tai, kas vyksta čia, mano galvoje. 

Jis akimirką nutilo, susikūprinęs, dėmesingas, tarsi tyrinėtų 
savo sielos vidų mikroskopu. 

- Viena mano pusė dar suvokia nuopuolį. Išsigandusi pusė. 
Tačiau kita pusė, vis didėjanti, mėgaujasi išsilaisvinimu. Tai kaip 
mėlynė, kuri plečiasi mano smegenyse. - Jis išsiviepė. - Aš buvau 
infiltruotas, Matai. Infiltruotas pas pasmerktuosius. Netrukus 
pražūsiu dėl... 

Pajutau susierzinimą. Visos mano pastangos prieštaravo šiai 
kalbai, šiai pozicijai. Norėjau pakreipti tyrimą racionalia, kon- 
krečia. linkme, o Lukas kalbėjo apie velnio darbus. 

— Tu minėjai paslaugą, - tariau nekantriai. - Kas tai? 

— Apsaugok mano šeimą. 

— Nuo ko? 

— Nuo manęs. Po dienos ar dviejų aš skleisiu smurtą ir siaubą. 
Ir pradėsiu nuo artimųjų. 

Uždėjau ranką ant jo peties. 

— Lukai, tu čia gydomas. Nėra ko baimintis. Tu... 

— Užsičiaupk. Tu nieko nežinai. Be to, šita vienutė nesukliudys 
man veikti. Netrukus jūs manimi vėl pasitikėsite. Iš pažiūros at- 
rodysiu, lyg būčiau atgavęs sveiką protą. Bet būtent tada aš būsiu 
iš tikrųjų pavojingas... 

Atsidusau. 

— Konkrečiai, ką turėčiau padaryti? 

- Pastatyk vyrukus prie mano namų. Apsaugok Laurą. Apsau- 
gok mažąsias. 

- Tai absurdas. 

Jis perskrodė mane žvilgsniu, lyg norėtų perskaityti mano mintis. 

— Aš nesu vienintelė grėsmė, Matai. 

— Kas dar? 

— Manona. Ji norės atkeršyti. 

Per daug kliedesių. Atsistojau. 

— Tau reikia gydytis. 

- Paklausyk manęs! 

Akimirką jo veidą iškreipė neapykanta, akimirką patikėjau 
šėtono valdžia. 

— Manai, ji atleis už tai, kad liudijau prieš ją? Tu jos nepažįsti. 
Nieko nežinai apie jos sielą. Nieko nežinai apie Tą, kuris joje 
gyvena. Kai tik galės, ji pradės veikti. Ji sunaikins tai, kas man 
brangiausia. Jos nekalta išorė - tai kaukė. Ją valdo velnias, o jis 
negali man atleisti. Aš išduodu jų paslaptį, rauki? Jis norės su- 
stabdyti tai ir atkeršyti per maniškius. 

— Tu visiškai kliedi. 

- Padaryk tai dėl mūsų draugystės. 

Žengiau žingsnį atgal. Žinojau, kad Ziuka mus stebi pro užuo- 
laidą. Jis tuoj sugrįš atidaryti durų. Ketinau paklausinėtiti Luką 
apie jo prisiminimus pabudus. Norėjau žinoti, ar jis neprisimena 
kokio nors gydytojo, ypač tokio, kuris būtų priėjęs daug kartų. 
Galimo Buvusio limbuose. 

Bet nutariau neklausinėti. 

Gal veikiamas haldolio, Lukas visiškai nebeskyrė realybės nuo 
kliedesio. 

Už nugaros atsivėrė durys. Lukas atsitiėsė ant savo čiužinio. 

- Pasiųsk vaikinus, maldauju. Tu gali tai padaryti, ar ne? 

- Žinoma. Pasikliauk manim. 

Grįžau į darbą. 
Faksu ir elektroniniu paštu jau buvo atkeliavę atsakymai. Tarp- 
tautinės ekspertų komisijos ataskaita dėl Agostinos Džedos. 
Raimo Rihymekio medicininė kortelė su psichiatro išvadomis. 
Visų, kurie turėjo reikalų su Luku ligoninėje, sąrašas. 
Nenusivilkęs palto išspausdinau du paskutinius dokumentus, 
gautus elektroniniu paštu, ir pradėjau skaityti faksą, kuriame 
buvo ekspertų, patvirtinusių Agostinos stebuklą, sąrašas. Garsusis 
tarptautinis gydytojų komitetas: 


Prof. Andrėjas Šmitas 
Kelno universitetas 
Alberto Didžiojo aikštė 
50923 Kelnas, Vokietija 


Dr. Marija Spineli 
Universitetinė poliklinika 
A. Dorijos gatvė 

95125 Katanija, Italija 


Dr. Džovanis Pontevjadžas 
Džiovani de Kristina vaikų ligoninė 

Porta Montalto aikštė 
890134 Palermas, Italija 


Prof. Krisas Hartlis 

Londono karališkasis koledžas 
Strand, Londonas WC2R2LS 
Anglija, Jungtinė Karalystė 


Dr. Martenas Žanas 

Lježo psichiatrijos centras 
Pti Burgono miestelis 
Prof. Mahaimo gatvė 84 
4000 Lježas, Belgija 


Prof. Moricas Beltreinas 

Vo kantono universitetinė ligoninė 
Biunjono gatvė 46 

1011 Lozana, Šveicarija 


Monsinjoras Filipas de Luka 
Livorno vyskupijos „Caritas“ centras 
Seminarijos gatvė 59 

57122 Livornas, Italija 


Pjeras Biušolcas 

Medicinos biuras 

Le Sanktiueras 

Monsinjoro Teaso prospektas 1 
65108 Lurdas, CEDEX, Prancūzija 


Man užkliuvo vienas vardas: Moricas Beltreinas. Kaip jis atsi- 
dūrė šiame sąraše? Kadangi buvo tarptautinis komos specialistas, 

nieko keista, kad Romos kurija jo paprašė išnagrinėti Agos- 
tinos atvejį, tačiau prisiminiau, kad kai paminėjau Katanėje 
stebuklingai pagijusios vardą, jis teigė jos nepažįstąs. Kodėl jis 
melavo? 

Paėmiau ką tik išspausdintus lapus - informaciją apie Rai- 
mą Rihymekį. Griebiau flomasterį ir estiškame tekste išryškinau 
vardus ir pavardes. Kiekvieną nuspalvinau - tai buvo vien baltų 
kilmės vardai, kurie man nieko nesakė. 

Ataskaitos pabaigoje aptikau anglišką pastraipą. Pasirašyta 
užsienio eksperto, kuris atvyko, kad patvirtintų Raymo remisiją. 

Vos nesurikau. 

Pasirašė Moricas Beltreinas! 

Eilutės liejosi. Ar galėjo šveicaras būti Buvęs limbuose? Arba 
bent jau turėti kokį nors ryšį su žmogžudysčių serija? Tas žemiš- 
kasis profesorius, kuris man į akis juokėsi, kai pasakojau apie 
stebuklą ir apie velnią? 

Griebiau iš spausdintuvo Eriko Tiuiljė sąrašą - gydytojai, spe- 
cialistai ir seselės, kurie buvo priartėję prie Luko Subeira jam 
pabudus. Iš viso - trys dešimtys pavardžių. 

„Stabilo“ flomasteriu braukiau pavardes sąraše. Šeši skieme- 
nys antrojo puslapio pradžioje privertė mane sudejuoti: Moricas 
Beltreinas. Budėjo Hėtel-Dieu ligoninės reanimacijos skyriuje 
lapkričio 5, 7 ir 8 dienomis! 

Dirbo nuo pirmos Luko Subeira pabudimo dienos. 

Mintys ir širdis daužėsi vienu ritmu. | 

Permiušimai ir šniokštimas. 

Moricas Beltreinas - Buvęs limbuose. 

Neiššifruojamas žmogelis. Eltono Džono antrininkas. Tamsy- 
bių žmonių kūrėjas, ar tikrai? Manipuliatorius, kuris įsibraudavo 
į išsikapsčiusių žmonių pasąmonę ir žudydavo pagal demonišką 
ritualą? 

Pakėliau ragelį ir paskambinau Tiuiljė. Nesileidau į ilgas kalbas: 

- Norėjau su jumis pakalbėti apie šveicarą gydytoją. Moricą 
Beltreiną. 

* - Klausau. Kas yra? 

- Jūs jį pažįstate? 

— Žinoma. Įžymybė. 

— Matau jūsų sąraše, kad jis atvyko į ligoninę, kai Lukas atsi- 
budo. 

- Atsitiktinumas. Jis buvo užsukęs į Paryžių. Paėmė iš Luko 
interviu knygai, kurioje rašo apie komą. Ar straipsniui, gerai 
nežinau. 

— Ką apie jį manote? 

— Genijus. Vien dėl to, kad iš pagrindų pakeitė reanimacijos 
metodus. Šioje srityje niekas nevyksta be jo žinios. 

Mano veidas tai raudo, tai balo. Beltreinas puikiai atitiko Buvu- 
sio limbuose portretą. Jam pranešdavo apie pačius neįprasčiausius 
reanimacijos atvejus visame pasaulyje. Turėjo galingą tarptautinį 
tinklą. Nuolat tyrinėjo tamsiausius proto kampelius. Koma. Mir- 
tis. Pabudimas. Žmogus, kuris gydė kaip racionalus gydytojas, 
turbūt žavėjosi pasąmonės gelmėmis... 

- Arjis daug kartų matė Luką? 

— Kodėl klausiate? 

- Pamėginkite prisiminti. 

- Taip, jis buvo atėjęs daug kartų. Mūsų skyriaus direktorius - 
jo draugas. Sakau jums dar kartą, jis rašo knygą. 

Reanimacijos specialistas. Anestezijos ekspertas. Gydytojas, 
galintis Žaisti Žmogaus sąmonės paribiais. Staiga pamačiau jį: 
stovi palatoje ir daro Lukui tirpalo su iboga injekciją, paskui vėl 
pasirodo nusigrimavęs, švytintis, šokantis prietemoje... 

Velnias albinosas iš tarpeklio. 

- Pirmą kartą, - tariau atsikvėpęs, - jūs man pasakojote apie 
injekcijų žymes ant Luko rankų. 

— Na ir kas? 

— Ar šiomis dienomis pastebėjote naujų? 

Pagaliau Tiuiljė suprato, kur suku. 

— Manote, kad Beltreinas yra jūsų daktaras Mabiuzas? 

- Ar buvo naujų žymių, ar ne? “ 

- Neįmanoma atsakyti. Reanimuojamas asmuo yra tikras sietas. 
Lašelinės, gydymas... 

- Ačiū, daktare. 

— Palaukite. Aš pažįstu Beltreiną jau seniai ir... 

- Aš jums dar paskambinsiu. 

Padėjau ragelį, bet įtarimų neatsikračiau. Vienaip ar kitaip, 
14 val. 40 min. Vis dar jokių žinių iš Manonos. Ūžiančioje galvoje 
brendo planas. Sėsti į pirmą Lozanos greitąjį traukinį ir išklausi- 
nėti Beltreiną, grįžtantį iš seminaro. Dar geriau: apieškoti jo butą 
prieš jam parvažiuojant. 

Galbūt ir kvaila sugaišti aštuonias valandas. 

O gal priešingai - tai paskutinis mano tyrimo skyrius. 

Paskambinau Fuko, paprašiau pasitikti Manoną, kai ją išleis, ir 
pabūti su ja. Žinojau, kad sugebės įgyti jos pasitikėjimą. Jis dar 
nebuvo išjungęs telefono, o aš jau skambinau į Liono geležinkelio 
stotį. 

Greitasis traukinys, pirma klasė. 

Ilgas patogus traukinys, neriantis pro miškus, laukus, kalvas. 
Prispaudęs kaktą prie stiklo, lyginu jį su siaubingu pjūklu, kuris 
skrodžia peizažą, perrėžia jį kaip pilną pilvą. Mano kūne gaudžia 
vėjas, tyliai čeža bėgiai - stiprėja įspūdis, tarsi visu greičiu skrie- 
čiau skrynioje arba bunkeryje. 

Aplink mane vyrai su kaklaraiščiais, įsmeigę akis į kompiute- 
rius, palinkę prie mobiliųjų telefonų. Pokalbiai telefonu. Visada 
rimtas, tvirtas, pamokomas tonas, tos pačios komercinės temos, 
tas pats neįveikiamas materializmas. Nieko bendra su mano paties 
košmarų patirtimi... 

Kas galėtų patikėti, kad važiuoju ieškoti žiauraus žudiko? 

Moricas Beltreinas - Buvęs limbuose. 

Šimtąjį kartą sveriu „už“ ir „prieš“. 

Už. Jis vienas iš keturių įtariamųjų byloje. Dar per pirmą mūsų 
susitikimą melavo apie Agostiną ir Raimą. Išmano apie komą, 
reanimaciją, farmakologiją. Gyvena netoli nuo Jura slėnių, krašto, 
kuris man visą laiką atrodė esąs žudiko lopšys... 

Prieš. Pasaulinio garso reanimacijos specialistas. Beltreino 
keliai su išlikusiais gyvais galėjo susikirsti dėl profesinių priežas- 
čių. Išvaizda: kaip žemas vyras su dideliais akiniais galėjo tapti 
plonučiu angelu, švytinčiu seniu, vaiku sumaitotu kūnu? 

Vėl pradedu dvejoti. Galų gale netgi mano pirminiai spėjimai, 
kad jis - Buvęs limbuose, niekuo neparemti. Visa tai tikriausiai 
tik miražas... Mano kliedesiai... 

Įkišu ranką į portfelį ir ištraukiu popierius apie Beltreiną, 
kuriuos išspausdinau prieš išvykdamas. Visa biografija, sudaryta 
iš Lozanos universitetinės ligoninės interneto svetainėje rastų 
nuotrupų ir šveicariškų dienraščių straipsnių. 

Gimė 1952 m. Liucernos kantone. Studijavo Ciuriche. Medici- 
nos fakultete, širdies ir kraujagyslių chirurgiją, iki 1969 m. Nuo 
1970 iki 1972 m. Harvarde (PBBH). Paskui Prancūzijoje, čia pa- 
teko į Bordo ligoninės chirurgų komandą (1973-1978). Pagaliau 
grįžta į Šveicariją, į Lozanos universitetinę ligoninę, ir 1981 m. 
tampa Širdies ir kraujagyslių chirurgijos skyriaus vedėju. 

Praverčiu apdovanojimus; konferencijos, seminarai visame 
pasaulyje. Tarp straipsnių ieškau kokio nors kabliuko, ko nors 

tarp eilučių. Nieko. Nė užuominos apie ezoterinį tikėjimą. Nė 
menkiausios problemos įstaigose, kuriose dirbo. Nė menkiausio 
įtarimo, nė menkiausios dėmelės jokioje srityje. 

Nevedęs, vaikų neturi, visiškai atsidavęs savo profesijai. Geni- 
alus mokslininkas, nacionalinis pasididžiavimas, gelbsti gyvybes 
taip pat, kaip kiti triūsia gamyklose. 

Peržiūriu straipsnių nuotraukas. Apvalaus veido, žemo stoto, 
plačių pečių. Gauruota kaip pudelio galva, neįžvelgiamas, abs- 
traktus, neaiškus veidas. Buvęs limbuose? 

Svarstyklės nenusvyra nei į vieną, nei į kitą pusę. 


Lozana. 

Artimiausioje automobilių nuomos agentūroje išsirinkau E kla- 
sės mašiną: neturiu išsiskirti iš šveicariškų automobilių. Prieš 
pajudėdamas iš vietos, patikrinu balso paštą. Jokios žinutės. Jokios 
naujienos nei iš Manonos, nei iš vyrukų. 

Važiuoju, nors ir įsiutęs. 

Jeigu Korina Manjan laikys Manoną per naktį, pats ją pasiimsiu. 

Pasuku į Universitetinę ligoninę, važiuoju tarp šlaitų, gatvėmis 
su tramvajų laidais. Pasirodo Šan Pjero korpusas. Balti fasadai, 
dzeno sodai, apvalūs žibintai ir pušaitės. 

Pakylu į širdies ir kraujagyslių skyrių ir nustebinu studentę, kuri 
vis dar toje pačioje vietoje. Su „Tic-Tac“ žirnelių dėžute. 

— Sveiki! - sušunka ji. - Jūs man pažadėjote negrįžti. 

- Visko nutinka, - kaip kvailys atsakau. - Man būtinai reikia 
pamatyti daktarą Beltreiną. 

- Jūs su juo prasilenkėte. Jis ką tik užsuko ir iškart išvyko. 

— Turite jo namų adresą? 

Ji atsistoja ir Žavingai nusišypso. 

- Turiu daugiau. Jis išvažiavo ne į butą Lozanoje. Išvyko į savo 
kalnų namelį. Ryderalpe. 

Išsitraukiau iš kišenės nuomos agentūros planą ir išskleidžiau 
jį ant stalo. 

— Kur tai? 

Jauna moteris pastebi, kad mano rankos dreba, bet susilaiko 
nuo komentarų. Ji prispaudžia smilių prie žemėlapio. 

- Čia, už Bulės. 

Griebiu rašiklį ir apvedu miestelio pavadinimą. 

— Kai nuvažiuosiu, kaip rasiu namelį? 

- Nesunku, - sako ji, imdama mano rašiklį ir brėždama ke- 
lią. - Važiuosite Spyco kryptimi. Vesenburge pasuksite į kairę. 
Parkosolos vila: yra nuoroda ant Gantrišo kalno šlaito. Parko- 
sola - architekto, kuris nubraižė lūšnos projektą, pavardė. Tai 
žinoma vieta tame krašte. 

Ji atrodo gerai informuota. Dingteli mintis, ar tik ji nesusimeta 
su Beltreinu savaitgaliais... Jos burnos tiktakinis gaivumas kaitina 
kraują. 

- Jūs dar sugrįšite? 

Svarstyklės mano galvoje tebesvyruoja. 

Beltreinas - plėšrūnas: už ar prieš? 

— Šį kartą tikrai mažai šansų. 

- Jūs jau taip sakėte praėjusį kartą. 

- Tiesa, In ša Alach!“ 

Išbėgu. 

Išpiltas ledinio prakaito, dusdamas. 

Vėl važiuoju palei ežerą ir vėl regiu vaizdus, matytus per pir- 
mąją kelionę. Tolimos šviesos lyg išsklaidytos žarijos švelniai 
blykčioja kalvų šlaituose. 

Vevė pasuku Bulės link ir važiuoju E27 autostrada, paskui, pali- 
kęs greitkelį, kylu aukštyn į kalnus Spyco kryptimi. Prisimenu, kaip 


* Alacho valia. (Arab.) 

įveikiau Simplono perėją: atrodo, kad nuo lenktynių tuneliuose 
prabėgo keletas amžių. 

Vesenburgas. 

Žiuli Delez sakė tiesą: Parkosolos vilos kryptis nurodyta. Iš 
apšviestos autostrados išvažiuoju į apsnigtą kelią. Peizažas keičiasi 
taip pat greitai, kaip žmogaus veido išraiška. Eglės vis tankesnės, 
vis juodesnės ir juodesnės. Melsvo atspalvio matinės pusnys dera 
su nerūdijančio plieno spalvos debesimis, pakibusiais virš miškų. 

Atsirado skydas, nurodantis balsvą žvyrkelį. Balta properša 
tamsiame miške. Abipus kelio pusnys. Pravažiuoju elektrinę. 
Pilkas mūras kyšo iš krūmų ir paslaptingai pabrėžia vietovės 
atokumą. 

Už posūkio atsiveria medžiai ir iškyla vila. 

Padalinta į daug betoninių terasų, prie pamatų teka krioklys. 
Išjungiu žibintus ir laukiu, kol pastatas išryškės mėnulio šviesoje. 
Jis primena garsųjį Franko Loido Raito statinį „Falling-water“*, 
pastatytą tokiu pačiu principu. Virš vandenų. 

Sustoju už penkiasdešimt metrų nuo stovėjimo aikštelės. Nė 
vienos mašinos. Paimu elektrinį žibintuvėlį, gumines pirštines 
ir šoku laukan. 

Šešėlyje einu rezidencijos link. Srovės šniokštimas slopina 
mano žingsnius per žvyrą. 

Dabar vienu žvilgsniu apžvelgiu vilą. Kiekvienas aukštas turi 
cementinį balkoną, o kiekvienas balkonas vis daugiau išsikišęs 
virš srovės, paneigdamas fizikos dėsnius. Atsvarą sudaro masyvus 
namo korpusas. Jokios šviesos. Kairėje du stačiakampiai plytų 
bokšteliai įrėmina siaurą stiklinį holą. Sidabrinis vanduo ir juodos 
eglės atsispindi stikle, sudarydami įspūdį, kad esi viduje. 

Einu į priekį ir pastebiu vieną detalę. Langai nėra tamsūs, ant 
jų tik užleistos ritininės užuolaidos. Ar Beltreinas ten? Neriu 


* Krioklys. (Angl.) 

po terasomis ir einu galerija virš vandens. Krioklio šniokštimas 
užpildo visą erdvę, vanduo taško veidą. 

 Palendu po pastato korpusu. Betoniniai laiptai galerijos gale 
veda į pirmą aukštą, sidabrinės vejos link. Priartėju ir atsisuku. 
Pagrindinis rezidencijos fasadas čia. Su durimis, skambučiu, vaiz- 
do kamera. Žvyras blizga mėnulio šviesoje. Tarytum dekoracija. 

Iškart sugrįžtu prie pastato, einu palei sieną kairėn iki kampo, 
ieškau atsarginių durų ar bent pastogės langelio, kurį galima 
išdaužti. Aptinku dar vienus laiptus, kurie veda po pamatais. 
Instinktyviai lipu jais ir pusiaukelėje atsiremiu į geležines duris. 

Įėjimas į rūsį arba į garažą. 

Kraujas ūžteli į galvą. Išsitraukiu savo „Glocką“ ir pakeliu 
saugiklį. Permirkęs ir sustingęs paltas slegia kūną. Mašinaliai čiu- 
pinėju plieninę X formos rankeną ant durų. Išlaužti neįmanoma. 
Netyčia pajudinu rankeną. Durys pasisuka ant vyrių. Atidaryta. 

Tiesiog atidaryta! 

Įvarau į vamzdį šovinį ir smunku į tamsą. 

Koridorius. 

Visiškai tamsu. 

Einu į priekį visiškai nieko negalvodamas, palikęs už nugaros 
praviras duris ir krioklio šniokštimą. Staiga suvokiu, kad nesu pa- 
prastame sandėliuke, garaže ar angare. Esu šventyklos prieškam- 
baryje. Betonas ir tyla, vieta, kur slepiamos baisiausios paslaptys. 

Akys pripranta prie tamsos. Kitos durys siauro koridoriaus 
gilumoje. Su kiekvienu žingsniu jaučiu, kaip širdis krinta į kulnus. 
Pajuntu šilumą. Drėgmė, kuri neturi nieko bendra nei su metų 
laiku, nei su šalčiu lauke. Ir dar kvapas, kurį kaipmat atpažįstu. 

Žalia mėsa. | 

Pašvinkusi mėsa. 

Pagaliau aš čia. Buvusio limbuose irštvoje. Einu tolyn. Jokio gar- 
so, išskyrus ūžesį, sklindantį nuo katilo arba ventiliacijos sistemos. 
Karštis didėja. Priešais mane durys. Už jų manęs laukia košmaras. 
Šis aiškumas - tylus riksmas galvoje - staiga nuramina. Ranka ant 
durų rankenos, ir aš ramus, tarsi būčiau atskirtas nuo realybės. 

Durys lengvai atsidaro. Viskas pernelyg paprasta. Kažkur labai 
giliai sąmonės kertelėje pavojaus signalas perspėja: šitas sklandu- 
mas - tai spąstai, gniaužtai, kurie mane suspaus. Beltreinas yra 
čia ir laukia manęs. TIK TU IR Aš. 

Patalpoje tamsu. Ištraukiu žibintuvėlį iš kišenės ir įjungiu. 
Tikėjausi pamatyti vabzdžių veisyklą, šiltnamį su kerpėmis. Tai 
paprasčiausia skaitmeninės fotografijos laboratorija. Dėžutės, 
objektyvai, skeneriai, spausdintuvai. 

Prieinu prie lentynos ant stovų: netvarkingai mėtosi atspaudai. 
Pasidedu žibintuvėlį, įsikišu ginklą į dėklą, užsimaunu gumines 
pirštines. Vėl paimu žibintuvėlį ir nukreipiu į klišes. Atradimas. 
Subjaurotas Silvi Simoni veidas. Kirminų ir musių išvarpytas 
kūnas. Šiose nuotraukose moteris dar gyva... 

Tramdydamas drebulį pereinu prie kitų nuotraukų. Pūvantis 
vyriškis, kurio veidas - staugianti burna. Salvatorė Džeda. Kiti 
vaizdai. Senio agonija, žalsvas kūnas trūkinėja nuo dujų spaudi- 
mo. Be abejonės - Raimo tėvas. 

Kiti veidai, kiti kūnai. Daugybė įrodymų. Jau metų metus visoje 
Europoje Beltreinas žudo naudodamasis savo žiniomis, imasi at- 
gaivintų žmonių, juos kankina, naikina jų kūnus, galabija aukas, 
kurias pasmerkė, velnio vardu keršija tamsybių žmonėms. 

Norėčiau, kad tai būtų istorinis momentas. 

Kad visas pasaulis žinotų. 

2002 m. lapkričio 15 d. 20 val. majoras Matas Diurėjus ant 

Gantrišo kalno šlaito demaskavo vieną gudriausių ateinančio 

amžiaus serijinių žudikų. 

Vis dėlto ne. 

Niekas nežino, kad aš čia. 

Niekas net neįtaria apie tokio žudiko egzistavimą. 

Aš pakeliu akis. Priešais mane kitos durys, nudažytos juo- 
dai. Pragaro tąsa. Apeinu stalą. Vis stipresnis dvėsenos kva- 
pas. Žliaugiantis prakaitas prilipdo drabužius prie kūno. Mano 
kiaušiai sulindę į pilvo apačią. Plaučiai subliūškę, ne didesni 
už kumščius. Galvoje visą laiką pavojaus signalas: Beltreinas 
netoliese. 

Tai nedegančios durys su nematomais vyriais. Įkvepiu oro 
gurkšnį ir nesunkiai įeinu. Jokios abejonės: artėju prie spąstų. 
Tačiau trauktis per vėlu. Aš užhipnotizuotas, jaučiu, kad artėju 
prie tiesos, ir suvokiu, kad atomazga neišvengiama. 

Supuvusios mėsos dvokas čia siaubingas. Kvėpuoju tik pro 
burną. Didžiulė stačiakampė patalpa, menkai apšviesta, abi šo- 
ninės sienos nukabinėtos marle uždengtais narvais - visai kaip 
pas Plenką. Lubos ir viršutinė-sienų dalis padengtos „Kraft“ po- 
pieriumi, po kuriuo - stiklo vata. Karštis dusinantis, pritvinkęs 
yrančios mėsos kvapų. Keturiuose kambario kampuose riogso 
didžiuliai drėkintuvai. 

Ant galinės sienos iškabintos nuotraukos iš ką tik matytos ko- 
lekcijos. Prieinu arčiau. Išėsti veidai, parazitų knibždantys kūnai, 
pūliuojančios žaizdos. Bet yra ir paveiksliukų, iškirptų iš teismo 
medicinos vadovėlių, anatomijos knygų. Graviūros, parazitinių 
vabzdžių piešiniai, paryškinti plunksna. Viskas kaip pas Plenką. 
Tik viskas barbariškiau ir dvelkia kriminalu. 

Patalpos viduryje ant šiaudinio čiužinio stovi stiklainiai, akva- 
riumai, visi uždengti skudurais arba šiukšlių maišais. Nedrįstu ir 
galvoti, kas ten viduj - Beltreino legionų pašaras. 

Kartoju sau, kad esu faras. Aš - majoras Diurėjus. Aš vykdau 
užduotį ir privalau atlikti kratą pagal taisykles. Man nieko negali 
atsitikti. 

Pakeliu skudurus ir tyrinėju stiklinių indų vidų. Nutrauktas 
penis, akys formalino tirpale. Širdis, kepenys, rudai juodos, vos 
matomos skaidulingame skystyje. 

Šitie žmonių likučiai nepriklauso aukoms, aš tai žinau. Dak- 
tarėlis dar ir lavonų plėšikas. Kapų vagis. Dėl oficialių pareigų 
jam prieinami mirusiųjų sąrašai ne tik jo ligoninėje, bet ir visoje 
Lozanoje bei jos apylinkėse. Ar jis pats išsikasa kūnų, kad pa- 
maitintų savo kariuomenę? Galvoju apie šveicarų šeimas, kurios 
ateina parymoti prie tuščių kapų. 

- Galėčiau jiems duoti gyvūnų dvėsenas, bet tai ne šios vietos 
dvasia. 

Atsigręžiu. Duryse stovi Moricas Beltreinas. Jis vilki nešvarų 
chalatą, iš po kurio matosi poliesterio megztinis, rankos džinsų 
kišenėse. Mokslinčius su „Stan Smith“ kedais. Jo galva kaip nie- 
kada juokinga, su pudelio kirpčiais ir didžiuliais akiniais. 

Nutaikęs.į jį pistoletą, įsakau: 

— Lėtai ištraukite rankas iš kišenių. 

Jis tingiai paklūsta. Staiga aš sušunku: 

— Kodėl? - Paklaikusiu žvilgsniu apsidairau aplink. - Kam visa 
tai? Šitos mirtys? Šitie kankinimai? Šitie vabzdžiai? 

— Tu ištyrei unikalią bylą, Matai. Vienintelę, kuri siejasi su 
pagrindiniu veikėju. 

— Velniu? 

- Mirtimi. Iš esmės policininkai, teisėjai, advokatai niekada ne- 
kalba apie pagrindinį įvykį, apie svarbiausią temą: mirusiuosius. 
Ką jie galvoja apie žmogžudystes, kurių aukomis tapo žmonės? 
Ką jie darytų, jeigu galėtų atkeršyti? 

Jo aprasoję akiniai atspindi žalius narvus - neįmanoma įžiūrėti 
akių. Jis pradėjo manė tujinti: ką gi, esame artimi priešai. 

- Pirmą kartą, - vėl prakalba jis, - Šeimininkas leido mirusie- 
siems kalbėti. Suteikė antrą galimybę. Aš padedu jiems sugrįžti 
ir atkeršyti už gyvųjų žiaurumą. 

Noriu rėkti. Beltreinas vis dar kalba taip, lyg tamsybių žmonės 
patys darytų nusikaltimus. Galvos jis man neapsuks. Aš įkvepiu 
ir kalbu jau ramiau: 

- Tai jūs nužudėte Silvi Simoni, Salvatorę Džedą, Artūrą Rihy- 
mekį. Ir daugelį kitų! 

— Tu nieko nesupratai, Matai. Aš nieko nežudžiau. - Jis skėsteli 
rankomis nutaisydamas kuklią miną. - Aš tik tiekėjas. Tarpinin- 
kas, jei nori. Aš tik aprūpinu... žaliavom. 

Netikiu savo ausimis. Pagaliau radau žudiką, kuoktelėjusį, 
Buvusį limbuose - o šis pamišėlis dar mane įtikinėja, kad kalti 
tamsybių žmonės. 

- Aš viską žinau, - iškošiau pro dantis. - Jūs užvaldote reani- 
muotųjų protus. Turite metodiką, kaip atkurti NMP Įtaiga, iboga 
ir dar nežinia kokios medžiagos. Jūs paveikėte šiuos žmones. 
Privertėte juos patikėti, kad jie matė velnią. Manipuliavote jų 
atmintimi. Įtikinote, kad jie kalti. Bet tai jūs, ne kas kitas, kanki- 
note ir žudėte. Jūs kuriate tamsybių žmones. Jūs organizuojate jų 
kerštą. Jūs skleidžiate blogį ir mirtį! 

- Aš nusivylęs, Matai. Prisikapstei iki manęs ir vis dėlto dar 
nesuvokei didžiosios tiesos dalies. Tu netgi šiandien atmeti tai, 
kas akivaizdu. Šėtono galybę. Jis vienas juos išgelbėjo, ir tada jie 
atkeršijo. Vieną dieną apie tamsybių žmones bus parašyta knyga. 

Tai aš nusivylęs. Neišgirsiu iš šio žudiko jokio protingo žodžio. 
Beltreinas yra savo beprotybės kalinys. Tinkamas beprotnamiui 
ir išteisintinas. Galvoju apie kenčiančius kūnus, krečiamus kon- 
vulsijų, apie iškastruotą Sarazeno lavoną, apie visiškai išprotėjusį 
Luką - ir atlaužiu ginklo gaiduką. 

— Baigta, Beltreinai. Tai istorijos pabaiga. 

- Niekas nebaigta, Matai. Grandinė nenutrūks. Su manimi ar 
be manęs. 

Per kūną pereina vibracija. Mobilusis. Sustingstu. Gydytojas 
šypsosi. | 

- Atsakyk. Esu įsitikinęs, kad šis skambutis tave sudomins. 

Jo pasitikintis balsas mane gąsdina. Šis telefono skambutis 
atrodo seniai suplanuotas. Galvoju apie Manoną. Apčiupinėjęs 
kišenę surandu savo mobilųjį. Fuko. 

— Kur tu? 

— Šveicarijoje. 

- Šveicarijoje? Ką tu ten darai? 

Mano padėjėjo balsas ne toks, kaip visada. Kažkas nutiko. 

— Kas atsitiko? 

Faras tyli. Kvėpuoja į ragelį. Lyg mėgintų užgniaužti raudą. 
Nenuleidžiu nuo Beltreino akių, vis dar nusitaikęs. 

— Šūdas, kas atsitiko? 

- Laura negyva, po galais. Laura ir jos dukrytės. 

Patalpa susvyruoja. Kraujas visiškai sustingsta mano kūne. 
Beltreinas vis šypsosi iš po savo kirpčių ir akinių. Atsiremiu į stalą 
ir paliečiu vieną stiklainį. Greitai atitraukiu pirštus. 

— Ką... tu svaičioji? 

- Perpjautos gerklės. Visoms trims. Aš jų namuose. Visi čia. 

— Kada tai įvyko? 

— Pirminiais duomenimis, prieš valandą. 

Mano akys pritvinksta ašarų. Matau pro miglas. Nieko nebesu- 
prantu. Bet vienas dalykas akivaizdus: žudynių vykdytojas negali 
būti Beltreinas. Atrandu jėgų paklausti: 

- Jūs įsitikinę? 

- Įsitikinę. Kūnai dar šilti. 

Naujos skerdynės ir jokio įtariamojo. Jokio paaiškinimo šiam 
siaubui. Paskui, lyg nuodai, Luko balsas: „Manona. Ji norės at- 
keršyti.“ Staiga prisimenu. Lukas prašė manęs apsaugoti jo šeimą, 
o aš nepajudinau nė piršto. Netgi pamiršau jo prašymą. Mano 
balsas dreba: 

— Kur yra Manona? 

— Laisvėje. Ją paleido prieš penkias valandas. 

— Po galais, aš tau sakiau... 

— Tu nerauki: kai man paskambinai, ji jau buvo išėjusi į laisvę. 

- Ir tu nežinai, kur ji? 

— Niekas nežino. Visi farai jos ieško. 

— Kodėl? 

— Matai, tu atsilikęs nuo įvykių. Kol buvo uždaryta, Manona 
išprotėjo. Isterija. Ji prisiekė, kad atkeršys Lukui. Kad išžudys jo 
šeimą. Jau radome jos pirštų atspaudų visame bute. 

— KĄ? 

— Gerasis Dieve. Atsipeikėk. Tai ji jas nužudė! Visas tris. Tai 
pabaisa! Prakeikta pabaisa laisvėje! 

Krentu tarsi į bedugnę. Ir vėl Beltreinas ir jo šypsena. Jo kresnas 
stotas pro ašaras. Mane tarsi neša, įsiurbia sūkurys. Blogis - tai 
šviesos stoka. Jos trūkumas dabar mane tarsi susiurbia į tokią 
milžinišką juodą skylę... 

Prarandu sąmonę. Vos akimirką. Tuoj pat atsipeikėju. Beltreino 
nebėra. Mašinaliai įsidedu į kišenę mobilųjį ir sukioju ginklą. 
Balsas už manęs: 

— Dabar įsitikinai? 

Netikėtas posūkis. Beltreinas stovi prie sienos gilumoje tarp 
siaubo nuotraukų. Jo rankose didžiulis automatinis pistoletas — 
„Colt 44“: 

Tai ne taip jau baisu. 

Nuo šiol niekas nebėra baisu. 

Mes mirsim kartu. 

- Manona jas nužudė, ar ne? - klausia jis švelniu balsu. - Ji 
atkeršijo. Laukiau panašaus skambučio. 

— Tai neįmanoma. Ji buvo saugoma... 

— Ne. Ir tu tai žinai. Laikas pažiūrėti tiesai į akis. 

Neturiu ką atsakyti. Mano gebėjimas mąstyti užblokuotas. 
Sunaikintas. 

- Ji yra Jo kūrinys, - priduria jis. - Daugiau niekas nesustabdys 
jos žygio. Ji laisva. Visiškai laisva. „Įstatymas yra tai, ką darome.“ 
Aš sugargaliavau, pusiau juokdamasis, pusiau raudodamas. 

- Ką jūs jai padarėte? Ko jūs jai įšvirkštėte? 

Po akiniais ištįsta bloga lemianti, sukta šypsena. 

- Ašjai ničnieko nepadariau. Netgi neišgelbėjau jai gyvybės. 

— O jūsų aparatas? 

— Tu prikaustytas prie savo logikos, Matai. Niekada nematai 
toliau, nei siekia tavo protas. Manoną išgelbėjo velnias. Jeigu 
tau būtų pasakę, kad ją išgelbėjo Dievas, būtum užsimerkęs ir 
sukalbėjęs „Tėve mūsų“. 

Norėčiau surikti „ne!“, bet neišspaudžiu jokio garso. Pagaliau 
suvokiu neišvengiamą pabaigą - ginklas prieš ginklą, mes tuoj 
nužudysime vienas kitą. Mano abejingumas jau traukiasi: aš ne- 
turiu mirti. Tyrimas nebaigtas. Aš turiu ištraukti Manoną iš šito 
košmaro. Įrodyti jos nekaltumą. Aš turiu atsibusti ir nuginkluoti 
šį šūdo gabalą. 

- Tu ieškai žemiško žudiko, - toliau dėsto jis. - Atsisakai matyti, 
kas svarbiausia tavo tyrime. Tavo vienintelis priešas yra mūsų 
Šeimininkas. Jis yra čia, mumyse. Nesvarbu, kas nužudė ar kas 
nužudytas. Svarbu - Jo galybė veikti, galybė, kuri išjudina slaptus 
pasaulį varančius mechanizmus. Tamsybių žmonės yra švyturiai, 
Matai. Aš jiems tik padedu. Laukiu jų prie įėjimo iš angos. Netgi 
jie manęs nedomina. Mane domina tik juoda šviesa, spindinti jų 
sielos gelmėse. Šėtonas rikiuoja jų darbus! | 

Nebeklausau jo kliedesio. Jeigu Beltreinas buvo Šveicarijoje, 
tai kas nužudė Laurą ir mergaites? Istorija nebaigta. Tyrimas 
nenutrauktas... 

- Ir niekada nepamiršk šios tiesos, Matai: Manona Simoni yra 
blogiausia iš jų visų. 

— Aš nenoriu šito girdėti! - atsakau ir pajudu jo link. - Tu vie- 
nintelis žudikas šioje byloje! Tu juos nužudei. Visus! 

Užuot atsakęs, jis pakelia ranką ir paspaudžia nuleistuką. Šoku 
ant jo. Mano petys nukreipia šūvį. Už mano nugaros sudūžta 
vienas stiklainis. Organai krenta man prie kojų, ir aš taip pat 
iššaunu. Beltreinas jau nustvėrė mane už riešo ir šaižiai rėkia. 
Mano kulka pradingsta narvuose. Pistoleto rankena prispaudžiu 
jo gerklę, dešiniuoju petimi blokuoju ginklą laikančią ranką. Ima 
skaudėti buvusią žaizdą. Stumdomės prie čiužinio. Stiklainiai 
ridinėjasi žeme. Murkdomės formaline su mėsgaliais. Beltreinas 
traukiasi nuo stalo. Įsikabinu į jį, neleisdamas atsitraukti ir šauti. 
Mes sukamės kartu, kol atsitrenkiame į narvus, o paskui į plyte- 
lėmis išklotą kampą. 

Beltreinas nuslysta ant žemės. Krentu su juo. Tėškiamės į lipnų 
formaliną, organus, šukes. Jis du kartus šauna įstrižai: taiko man 
į gerklę. Nepataiko. Ant mūsų lyja stiklo, mėsgalių, šalto skysčio 
lietus. Surinku, kai žmogaus kūno gabalai paliečia mano pakaušį, 
bet nepaleidžiu Beltreino iš savo gniaužtų - jis nesiliauja spiegti. 
Nauji šūviai. Jau nebežinau, kuris šaudo. Mes susipynę, sukibę 
rankomis ir kojomis, turškiamės šlykščiame klane. 

Apsiverčiu ant nugaros. Beltreinas užvirsta ant manęs iššiepęs 
dantis - jo stori akiniai pakrypę, aplipę rudais plaukais. Stumiu 
jį atgal. Tarp mūsų krenta narvas. Pro marlę ir muses Beltreinas 
taiko iš savo revolverio. 

Suglaudžiu kojas ir iš visų jėgų spiriu į sulūžusį narvą. Pamišėlis 
paspaudžia nuleistuką - mediniai rėmai nukreipia jo ranką, kulka 
dar kartą praskrenda pro šalį. Tarp dūzgiančių vabzdžių Beltreinas 
išspardo nuolaužas. Nusiritu po čiužiniu. Šimtai kirminų šliau- 
žioja ant mano rankų, slysta į rankoves. 

Duslus Beltreino kvėpavimas visai arti. Murmėdamas, juokda- 
masis jis pasilenkia ir ieško manęs. Po stalu matau tik jo kojas. Aš 
pamečiau ginklą. Pastebiu butelio šukę. Pačiumpu ją ir įsmeigiu į 
žudiko blauzdą iki pat kaulo. Pabaisa veriamai rėkia. Palieku šukę 
jo galūnėje ir šliaužiu į kitą stalo pusę. 

Beltreino riksmas aidi patalpoje. Visiškai praradau orientaciją. 
Nematau nieko, tik marlę, organus, kirminus. Mano priešininkas, 
vis dar staugdamas, slenka aplink čiužinį, vilkdamas kraujuojan- 
čią koją. Vėl neriu apačion ir mėginu išlįsti iš kitos pusės. Atsi- 
stoju remdamasis į grindis. Beltreinas už kelių metrų. Jis manęs 
nebeieško. Jis ginasi nuo vabzdžių, mojuodamas šaudykle kaip 
musmušiu. 

Praeinu pro zvimbiantį debesį, apeinu stalą ir griebiu jo didelę 
galvą. Trenkiu ją keletą kartų į stalo kampą. Jo akiniai nukrenta. 
Musės tuoj pat puola jo akis, bet apspinta ir mane. Nieko nebe- 
matau. Tik laikau galvą rankomis ir jaučiu to šūdžiaus cypimą 
visu kūnu, iki pat nervų galūnėlių. 

Pamišėlis vis dar kovoja. Mes vėl krentame. Jis ant manęs, 
kruvinas, aplipęs vabzdžiais. Nežinia per kokį stebuklą tebelai- 
ko ginklą. Apgraibomis randu iš narvo išlaužtą medinę lazdelę. 
Užmerkiu akis, aplipusias musėmis, ištiesiu ranką ir čiupinėju jo 
veidą. Ieškau jautrios smilkinio vietos, tos, kur kaulas nesukie- 
tėjęs ir likęs kaip naujagimio. Smeigiu lazdelę tiesiai į šį tašką ir 
stumiu ją, kol medis pradeda traškėti tarp pirštų. Atsitraukiu ir 
atsimerkiu. Musės jau skrenda nuo manęs. Jos aptupia rausvas 
Beltreino smegenis, išlindusias iš praskelto kiaušo, sudarydamos 


lyg kokį gyvą auglį. 

Nusiritau nuo šlaito, dažnai klupdamas ir keldamasis. Nė karto 
neatsigręžiau. Nebenorėjau matyti bunkerio - demono kapo. 
Dėdamas į dėklą atgautą „Glocką“, pasiekiau automobilį. Jaučiau 
ledinius vėjo gūsius, kurie lipdė prie kūno formalinu ir krauju 
permirkusius drabužius. Jie pasidarė kaip plieninės plokštės, nau- 
dojamos radiografijoje, tokios šaltos, kad net degino kūną. Man 

patiko šis prisilietimas. Jis naikino musių, kirminų, organų dalių 
pojūtį. Žymes, bepročio paliktas ant mano odos. 

"Sėdėdamas prie vairo murmėjau maldas, siūbavau pirmyn 
atgal, lyg skaityčiau suras, bandydamas padaryti tai, kas neįmano- 
ma: atleisti Beltreinui. Užsimerkęs giedojau psalmes, bet įsitem- 
pusiame kūne širdies nebebuvo. Nė menkiausios krikščioniškos 
užuojautos sieloje. Nei jam, nei sau. 

Pajudėjau. Prisiminęs padangų paliekamas žymes, ėmiau gal- 
į rankas. Mūvėjau gumines pirštines. Nuplėšiau jas ir su palen- 
gvėjimu įsidėjau į kišenę. 

Laikydamas koją ant stabdžių leidausi vingiuotu keliu, vedančiu 
į slėnį. Žibintai. Pamiršau įjungti žibintus. Kai šviesos žybtelėjo, 
man pasirodė, kad pušys ėmė skirtis, išgąsdintos mano pasiro- 
dymo. Nors buvau sugniuždytas, viena mintis manęs nepaliko. 
Paskutinė prieš epilogą. 

Žudikas vis dar laisvėje. 

Lauros ir vaikų žudikas. 

Niekas nebaigta. 

Netrukus prisiminiau kitą skubų dalyką - Manona. Pasiimti ją 
anksčiau už farus. Rasti paaiškinimą, iš kur jos pirštų atspaudai 
nusikaltimo vietoje, kad jos nebejtarinėtų. 

Pasukau į girios keliuką. Išlipau iš mašinos, iki kraujo tryniau 
veidą lapais, spygliais. Nusivilkau paltą, iškračiau jį, išpurčiau. 
Nusiplėšiau marškinius, išverčiau juos, iškrėčiau paskutinius kir- 
minus iš permirkusių klosčių. Pagaliau paraudusia nuo šalčio oda, 
traukomas mėšlungio, kritau ant kelių: laukiau, kol vėjas nuplaus 
nuo manęs mirtį ir nuodėmes. Meldžiausi, kad audra apvalytų 
mano sielą... 

Atbukimas. Laiko nuovokos praradimas. Šalau nuogas iki juos- 
mens, bet nepajutau nė menkiausio palengvėjimo. Paskui lėtai 
atmintyje iškilo vaizdas. Kamilė ir Amandina. Tik pabudusios, su 

multino pižamomis, mieguistais veidais, su pliušiniais žaisliukais 
rankose, pilančios kukurūzų dribsnius į dubenėlius. Pratrūkau 
raudoti, veidu įsikniaubęs į žemę. 

Kiek laiko taip praėjo? Neįmanoma žinoti. Sunkiai atsikėliau. 
Kalendamas dantimis nuslinkau į mašiną. Užvedžiau variklį ir iki 
galo įjungiau šildymą. Praėjo amžinybė, šiluma mane atgaivino, 
paskambinau Fuko. 

- Čia aš, - suniurnėjau. - Suradote Manoną? 

- Ne. 

— Buvai mano namuose? 

- Jos ten nėra. Visur farai. Po galais. Visi, kas Paryžiuje vilki 
uniformą, jos ieško! 

Nuo tos minties pasidarė bloga. Manona blaškosi mieste, slaps- 
tosi tarpuvartėse, bando įsilieti į penktadienio vakaro minią. 
Kodėl ji man neskambino? Automobilio salonas prisipildė karšto 
oro, bet vis dar drebėjau. 

- O Lukas? 

- Reikės padidinti apsaugą jo palatoje, kai sužinos. 

— Kas jam praneš? 

— Nežinau. Daktarėliai. Arba Levenas-Paju. 

Man palengvėjo nuo minties, kad tai nebūsiu aš. Dar kartą 
prisiminiau dvi mažas mergaites. Dvi žavingos būtybės paliko 
Žemę. Dabar suvokiau savo neviltį. Jos ypatingumą. 

Ruandos laikotarpio neviltis. 

Neviltis, kad nėra Dievo. 

- Otu, - paklausė Fuko, - ką atkapstei? 

— Dar vienas lavonas. 

- Šveicarijoje? 

— Pasakysiu tau adrėsą. Perspėk Lozanos farus. 

— Kas jis? 

— Moricas Beltreinas. Daktariūkštis. 

— Kas atsitiko? 

— Rašaisi? 

„ Padiktavau jam Parkosolos vilos koordinates ir patikslinau: 

- Skambink iš taksofono. Incognito. 

Musių ryjamo gydytojo vaizdas vėl išniro iš atminties. 

- Ir pasakyk jiems, kad paskubėtų, jei dar nori pamatyti lavoną. 

— Kodėl? 

— Patys pamatys. 

— Kada grįši? 

— Šiąnakt, automobiliu. Fuko, tu turi surasti Manoną pirmas. 

Jis atsiduso, išduodamas savo nuovargį ir susitaikymą: 

- Jeigu ją aptiksiu, pristatysiu. 

— Ne. Pasaugosi ją, kol aš sugrįšiu! Teisėjai pristatysim ją kartu. 

Fuko atsisveikindamas kažką sumurmėjo. Toliau važiavau Lo- 
zanos link. 

Mane užplūdo ramybė. Ramybė, artima nebūčiai. Potrauminė 
būsena. Sutelkiau dėmesį į autostrados šviesas. Šios vienintelės 
pastangos pakako, kad protas imtų dirbti. Vevė prieigose su- 
skambo mobilusis. 

- Tai aš. 

Širdis vos neiššoko iš krūtinės. 

Manonos balsas. 

— Kur tu esi? 

— Pas mamą. 

— Kur? 

— Pas mamą, Sartiuji. 

Pabandžiau suvokti, ką ji pasakė. Nepavyko, tad uždaviau konk- 
retų klausimą. 

- Įsėdai į traukinį? 

- Rytų stotyje. 

- Kelintą valandą? 

- Nežinau. Kai išėjau iš teisėjos. 

— Nuvažiavai tiesiai į stotį? 

— Taip. 

— Nebuvai pas Luką? 

— Ne. Kodėl klausi? 

Galvojau apie jos pirštų atspaudus bute Šangarnjė gatvėje. 

- Tu ten nebuvai? 

— Sakau, kad ne! 

Atsakinėjo nesutrikdama: apie nužudymus nežinojo nieko. 
Greitai sumečiau. Dabar 22 valanda. Reikia bent penkių valandų, 
kad pasiektum Bezansoną, ir dar valandos iki Sartiuji. Manona 
paleista maždaug 15 valandą, prieš man skambinant Fuko, kad ją 
perimtų. Vadinasi, ji iš karto sėdo į traukinį ir ką tik atvyko į Sar- 
tiuji. Tokia chronologija jai suteikė neginčijamą alibi dėl Subeira 
šeimos žudynių. Mano kūnu persirito karščio banga. 

— Kas nors tave matė? - paklausiau. 

— Ne. 

— Kaip važiavai iš Bezansono į Sartiuji? 

- Taksi. 

Vairuotojas galėtų paliudyti, kad paėmė ją Bezansone. Tuo pat 
metu, kai Paryžiuje įvykdytas nusikaltimas! Jau šį vakarą reikia 
ieškoti vairuotojo. Paskui išsiaiškinti, iš kur nusikaltimo vietoje 
atsirado Manonos pirštų atspaudai. Darbo bus. 

Bet visų pirma - ją išgelbėti. 

— Kodėl važiavai tenai? 

— Bijojau. Jie mane tardė valandų valandas, Matai. 

- Kodėl man nepaskambinai? 

— Maniau, kad dalyvauji sąmoksle. Nenorėjau grįžti pas tave. 
Nei į savo namus Lozanoje. 

Manona kalbėjo greitakalbe kaip maža mergaitė, vidury nakties 
šnibždanti po antklode. Ryžtingai liepiau: 

— Būk, kur esi. Atvažiuoju. 

Po dviejų valandų kirtau sieną ties Valorbu. E23 kelias iki Pon- 
tarljė, paskui Morto kryptimi palei Du upę. Dar valanda, ir aš 
buvau prie pat Sartiuji. Nors ir labai kentėjau, vilties kibirkštėlė 
neapleido manęs: aš surasiu Manoną ir paslėpsiu ją. 

Kai leidausi į slėnį, apačioje pastebėjau žandarmerijos furgoną, 
kuris lėkė Sartiuji gyvenamojo kvartalo link įjungtais švyturėliais, 
tačiau be sirenos. Čiupau mobilųjį. 

— Fuko, čia tu? 

— Nerandam jos, Matai. 

- Neturi jokio pėdsako? 

— Ne. 

- O kiti? 

— Nieko. Manom, kad ji išvyko į Jura. 

— Kodėl? 

- Tai Luko mintis. 

- Luko? 

— Korina Manjan jam pranešė žinią. Jis pakėlė smūgį be žodžių. 
Vis labiau kraustosi iš proto. Jis tiesiog pasakė, kad jas nužudė 
Manona, o ne kas kitas, ir kad jos reikia ieškoti Sartiuji. Pasakė, 
kad ji sugrįš prie ištakų. Į mamos namus. 

Lukas tikras aiškiaregys. Išjungiau telefoną ir paspaudžiau 
akceleratorių. Kalnų šlaitus margino mėlyni žandarų švyturėliai. 
Atvykti anksčiau nei jie. Išgelbėti Manoną. Dar stipriau paspau- 
džiau akceleratoriaus pedalą. 

Įvažiuodamas į miestą, pasukau į kairę. Prisiminiau vieną 
kelią palei geležinkelį, be sankryžų ir šviesoforų. Perjungiau į 
ketvirtą pavarą ir nulėkiau greičiau nei šimto trisdešimties kilo- 
metrų per valandą greičiu. Mano žibintai, rodės, rovė medžius 
šalikelėje. 

Po keturių minučių pasiekiau turtingą Sartiuji kvartalą. Fur- 
gono šviesos naršė lygumą. Tačiau už manęs. Aš juos aplenkiau. 
Dabar teturėjau dvi minutes Manonai surasti. 

Pamačiau piramidės formos namą. Balto tinko frontoną, didelį 
langą. Šviesa nedegė. Sustojau už namo ir paskambinau Manonai 
į mobilųjį. 

— Atvažiavau. Kur tu esi? 

— Garaže. 

Nubėgau iki bokso šalia namo. Mėlynos žandarų automobilio 
šviesos vis plėtėsi, rodos, apšvietė visą slėnį. Pabeldžiau į slankią- 
sias duris. Lėtai, per daug lėtai, pertvara atsidarė. 

Kiekviena sekundė badė mane lyg peilis. 

Iš tamsos išniro Manona. Veidas šviesus, apgaubtas iš burnos 
einančio garo. Ji sumurmėjo: 

— Nežinau, kodėl čia atėjau. Šitas namas man varo baimę. Aš... 

— Eikš. 

Manona išlindo ant slenksčio. Judėjo nedrąsiai ir baikščiai, kaip 
likusieji gyvi po katastrofų. Pamačiusi furgono šviesas sustingo. 

— Kas čia? Policija? 

— Paskubėk, sakau tau. 

— Jie žino, kad aš čia? 

— Yra naujienų. 

— Kokių? 

Policininkai jau buvo tik už kelių šimtų metrų. Sušnypščiau: 

— Laura, Luko žmona. Ji buvo nužudyta. Ir abi jos mergaitės. 

Manona sudejavo. Jos akys įsmigo į furgoną. 

— Jie mano, kad tai padariau aš? 

Neatsakęs paėmiau jos ranką ir žengiau žingsnį prie automo- 
bilio. Ji pasipriešino. Atsisukau ir sustaugiau: 

— Eikš, po galais! 

Per vėlu. Furgonas staiga išniro alėjos posūkyje. Timptelėjau 
Manoną, atidariau dureles ir įstūmiau ją į mašiną iš vairuotojo 

pusės. Įbrukau į rankas raktelius. Negali būti nė kalbos, kad ji 
praleistų dar vieną naktį tarp uniformuotų pareigūnų. Ji pasislėps 
iki rytojaus, kad pakaktų laiko rasti taksi vairuotoją ir ją išteisinti. 

— Važiuok be manęs. Varyk. 

- O tu? 

— Aš liksiu čia. Laimėsiu laiko. 

— Ne, aš... 

Suspaudžiau jos pirštus su raktais: 

— Spausk į Šveicariją. Paskambinsi man, kai pervažiuosi sieną. 

Ji nenorom pajudėjo. Sušukau: 

— Spausk! Ir paskambink man. 
mano veido bruoželį. Furgono švyturėlio šviesos jau metė ant jos 
veido nerimą keliančius šešėlius. Po akimirkos ji įjungė atbulinį 
bėgį ir variklis suburzgė. 

Apsisukau ir nuėjau prie kelio. Furgonas sustojo. Žandarai iš- 
šoko ant kelio ir pribėgo prie manęs su ginklais rankose. Vienas 
jų sustaugė: 

— Ką jūs čia veikiate? 

Pabandžiau išsitraukti savo dokumentą. 

— Nebejudam! 

Jau laikiau pažymėjimą. Pamojavau žibintų šviesoje. 

- Aš iš policijos. 

Vyrai sulėtino žingsnį, o vienas pareigūnas juoda striuke išėjo 
į priekį. 

— Tavo pavardė? 

— Matas Durėjus, Paryžiaus kriminalinė brigada. 

Vadas čiupo mano faro pažymėjimą. 

— Ką čia veiki? 

- Atlieku vieną tyrimą. Aš... 

— Už aštuonių šimtų kilometrų nuo namų? 

— Aš jums paaiškinsiu. 

— Būtų gerai. - Jis įsikišo mano dokumentą į kišenę, tada metė 
žvilgsnį per mano petį, į atidarytus garažo vartus. - Nes visa tai 
panašu į namų apiplėšimą. 

Jis kreipėsi į savo vyrus: 

- Apieškokite pastatą! - ir grįžo prie manęs. - Kur tavo ratai? 

— Sulūžo kelyje. Atėjau pėsčiomis. 

Pareigūnas stebėjo mane tylėdamas. Paltas permirkęs forma- 
linu, veidas kraujuotas, kaklas nuogas. Žandaras ramiai kvėpavo. 
Nemačiau jo veido, nes į akis spigino žibintai. Dirbtinio kailio 
apykaklė blizgėjo tamsoje. 

— Kažkas ne taip, seni, - pabaigė apklausą murmėdamas. - 
Reikės mums viską smulkiai papasakoti. 

- Gerai. 

Vienas žandaras pribėgo prie jo. 

- Jos čia nėra, kapitone. 

Karininkas žengė žingsnį atgal, lyg norėtų geriau mane įvertinti. 
Jis paklausė ano, nenuleisdamas akių nuo manęs: 

— Garažas? 

— Nieko neradome, kapitone. 

Jis žvaliai pliaukštelėjo delnais. 

— Gerai. Grįžtame į žandarmeriją. Ir vežamės šį poną. Jis turi 
daug ką papasakoti. Tai, kas susiję su Manona Simoni. 

Pareigūnas apsisuko ir nuėjo prie tamsiai mėlyno autobusiuko, 
kurio nebuvau pastebėjęs. Atidarė keleivio dureles ir pasilenkė 
vidun. Burbtelėjo į radijo stotelę: 

- Čia Briužanas. Grįžtame... Ne, jos čia nėra. - Jis vėl dirstelėjo 
į mane. - Bet kažkas man sako, kad ji nėra labai toli... 

Briužanas. Prisiminiau šią pavardę. Žandarmerijos kapitonas, 
kuris perėmė Sarazeno bylas ir vadovavo tyrimui dėl jo nužudy- 
mo. Nežinojau, ar tai gera, ar bloga naujiena. 

Du žandarai nuvedė mane į furgoną. Neturėjau teisės važiuoti 
lengvuoju automobiliu. Jie atidarė dvivėres užpakalines dureles. 

Pasklido šaltas tabako ir tepaluoto metalo kvapas. Girdėjau kari- 
ninko, kalbančio į radijo stotelę, balsą: 

“ Pastatykit užkardas ant visų pagrindinių kelių. Bezansonas, 
Pontarljė, siena... Stabdykite kiekvieną automobilį. Taip... Ir ne- 
pamirškite: ji gali būti ginkluota! 

Kiek galimybių turi Manona išvengti šitos pasalos? Meldžiau, 
kad ji jau būtų prie sienos. Tada paskambintų, numigtų kelias 
valandas mašinoje, o jai pabudus būčiau šalia ir žinočiau, ką 
daryti. 

— Ką veikei Silvi Simoni namuose? 

Tujinimas - pirmasis Žeminimo požymis. 

- Atlieku tyrimą. 

— Kokį tyrimą? 

- Silvi Simoni nužudymas yra susijęs su kitomis bylomis, prie 
kurių dirbu Paryžiuje. 

— Tu mane laikai kvailiu? Manai, kad aš nesusipažinęs su byla? 

— Tada žinote, apie ką aš kalbu. 

Tebesikreipiau „jūs“. Žinojau taisykles: galiu niekinti jį, bet 
privalau gerbti save. Briužano kabinetas buvo siauras ir šaltas. 
Sienos iškaltos stora fanera, geležiniai baldai, pelėsių ir nuorūkų 
kvapas. Atsidūręs kitoje stalo pusėje jaučiausi beveik komiškai. 
Dėl visa ko paklausiau: 

— Galiu rūkyti? 

- Ne. 

Jis pats išsitraukė cigaretę. „Gitanes“ be filtro. Neskubėdamas 
prisidegė, įtraukė dūmą ir išpūtė man į veidą. Kadangi pirmą 
kartą buvau įtariamojo kailyje, turėjau teisę atrodyti kaip kari- 
katūra. 

- Šiaip ar taip, - vėl prakalbo jis, - šita byla - ne tavo reikalas. 
Bet aš žinau, kas tu toks. Teisėja Manjan man ką tik paskambino 
ir papasakojo apie tave ir tavo santykius su Manona Simoni... 

Kapitono Briužano lūpų kampučiuose pasirodė seilės. Cigaretė 
prie jų prilipo kaip kriauklė prie uolos. Jis nenusivilko striukės 
dirbtinio kailio apykakle. 

- Iki dabar Sarazenas dangstė tavo nešvarius darbelius. Klausiu 
savęs kodėl. 

— Jis manimi pasitikėjo. 

- Tai, žinoma, neatnešė jam laimės. 

Galvojau apie Manoną. Mano mobilusis neskambėjo. Ji jau 
turėjo pasiekti Loklį Nešatelio kantone. Užsikniaubiau ant stalo 
ir pakeitęs toną pateikiau savo amžiną argumentą: 

— Ši byla sudėtinga. Dar vieno faro dalyvavimas negali pakenkti. 
Aš bylą išmanau geriau nei... 

Žandaras nusikvatojo. 

- Nuo tada, kai atsidūrei mūsų krašte, nesiliovei malti šūdo. 
Mirčių daugėja, o tu nepasistūmėjai nė trupučio. 

Prisiminiau Moricą Beltreiną. Šveicarų policininkai dabar tik- 
riausiai buvo Parkosolos viloje. Bet jie neturėjo jokios priežasties 
įspėti prancūzų policininkus. Briužanas kalbėjo toliau: 

- Tavęs niekas nebesaugo, seni. Nesileisim kvailinami kažkokio 
faro iš Paryžiaus. 

- Bet Paryžiuje tęsiamas tyrimas. 

— Kur yra Manona Simoni? 

— Nieko nežinau. 

- Ką veikei jos motinos namuose? 

- Aš jums kartoju: tęsiu savo tyrimą. 

— Ko tu ieškojai? 

Neatsakiau. Jis varė savo: 

— Tu įsilaužei į aukos namus. Viršijai teisinius įgaliojimus ir čia 
neturi nė menkiausios valdžios. Nekalbu apie tavo išvaizdą, kurios 

galima tik pavydėti. Galėtume padaryti tavo drabužių analizę. Esu 
tikras, kad būtų velniškų netikėtumų. Prasta pabaiga, vaikine. — 
Jis įsisupo su kėde ir atsirėmė į sieną sukryžiuotomis rankomis: 
labai vykęs numeris. - Tačiau aš galiu pamiršti, jei pasakysi, ko 
ieškojai Silvi Simoni namuose. 

Pakeičiau taktiką. Po visko man mažai rūpėjo, kas atsitiks. 
Svarbu, kad Manona bus saugioje vietoje, tai yra Šveicarijoje. 

— Nieko negaliu pasakyti, - atsakiau apgailestaudamas. - Pa- 
skambinkite mano padalinio komisarei Natali Diumajė į Krimi- 
nalinę brigadą. Mes... 

— Aš tiesiog įkišiu tave į kamerą. 

- Nedarykite to. 

Jis nusikrapštė tabaką nuo lūpos, paskui įtraukė naują dūmą. 

— Kodėl ne? 

Nebeištverdamas išsitraukiau mobilųjį ir žvilgtelėjau į ekraną. 
Jokios žinutės. 

- Lauki skambučio? 

Sarkastiškas tonas tąsė nervus. Briužanas vėl ėmė sūpuotis ir 
atsirėmė alkūnėmis į stalą. Užuodžiau kvapą: alkoholio tikrai 
negėrė. Tokiame poliariniame šaltyje tai buvo beveik žygdarbis. 

— Kur tavo mašina? 

- Aš jums paaiškinau. Sugedo. 

— Kur? 

- Kelyje. 

— Iš kur važiavai? 

- Iš Bezansono. 

- Mano vyrai ieškojo: jie nerado tavo kledaro. 

— Nežinau. 

— O šitos dėmės ant tavo palto? 

- Pargriuvau ant kelio. 

— Į formalino balą? - Jis šaipėsi. - Tu dvoki lavonine, seni. 
Tu... 

Laidinio telefono skambutis nutraukė jo kalbą. Briužanas, atro- 
do, prisiminė savo cigaretę. Lėtai užgesino ją aliuminio peleninėje, 
kuri pasislinko ant stalo, tada neskubėdamas pakėlė ragelį. 

— Klausau! 

Staiga šypsena dingo. Raudona oda pablyško. Praėjo kelios 
sekundės. Veidas tarsi suakmenėjo. Jis murmtelėjo: 

— Kur tiksliai? 

Veidas išbalo. Akys apsiblausė. Trumpai ištarė: 

— Tuoj pas jus atvažiuosiu. 

Jis padėjo ragelį, įsistebeilijo į stalo paviršių, paskui pagavo 
mano žvilgsnį. 

- Bloga naujiena. 

Nebyli baimė suspaudė mano širdį. Jissumurmėjo nuleisdamas 
vokus: 

— Manona Simoni negyva. 

Žandaras nustebęs bejėgiškai skėstelėjo rankomis, tada atkišo 
man pakelį cigarečių. Stebėjau jo sulėtėjusius judesius. Akimirka, 
atrodė, sustojo. 

Pagaliau žodžiai pasiekė mane. Galvoje kažkas trakštelėjo. Ne- 
būties krešulys. Vienu mirksniu tapau iškasena. Sukalkėjusiu 
negyvėliu. 

- Ji norėjo numušti užkardą D437 kelyje, Morto apylinkėse. 
Mano vyrai šovė. Jos kledaras susiplojo į maumedį. Galva atsi- 
trenkė į prietaisų skydą. Aš... Na... - Jis vėl skėstelėjo rankomis. - 
Viskas baigta, ką gi... Važiuojam... 

Tęsinio nebegirdėjau. Apalpau. 

Šventasis Tomas Akvinietis rašo: „Dievas gerai pažįstamas tik 
tada, kai pažįstamas kaip ne pažįstamas.“ Karščiausia malda yra 

tada, kai Dievas toli, nejaučiamas, nepasiekiamas. Tikintysis mel- 
džiasi ne tam, kad suprastų Viešpatį. Jis meldžiasi, kad nugrimztų 
į Jo slėpinį, Jo didybę. Nesvarbu, kad kančios slenkstis peržengtas, 
kad apleistumo jausmas nepakeliamas. Priešingai, kuo mažiau 
suvokiami Viešpaties keliai, tuo karščiau Jam meldžiamasi. Šitas 
nesuvokimas netgi yra laiptelis Jo slėpinio link. Būdas ištirpti Jo 
mįslėje. Sudeginti joje savo maištą, išdidumą, valią. Netgi Ruan- 
doje, kai gatvėje girgždėjo mačetės ir spiegė švilpukai, aš uoliai 
melsdavausi. Be vilties. Kaip šiandien... 

Nuo šeštadienio aušros vėl suvokiau žmonių kalbą. 

Atgavau tikėjimą. 

Iš tikrųjų šis kredo buvo paviršutiniškas. Mėginimas atbukti, 
kad sugrįžtum į tą negebėjimą suprasti, į nusižeminimą, kuriuos 
buvau praradęs. 

Iš tikrųjų nebebuvau nei krikščionis, nei apskritai žmogus. 
Aš tebuvau šauksmas. Atvira žaizda, kuri niekada neužsitrauks. 
Atrofuota būtis, kurioje kiekvieną dieną vis labiau plito užkratas, 
pūlinys. Mano maldoje po žodžiais slypėjo gangrena. 

Manona. 

Veltui įtikinėjau save, kad jai prasidėjo tikrasis gyvenimas - 
amžinybė - ir kad vėl ją susitiksiu, kai ateis manoji valanda, - aš 
negalėjau susitaikyti su tuo, kad ją pavogė iš manęs. Mūsų ga- 
limybę Žemėje. Kai įsivaizduodavau laimingus metus, kuriuos 
būtume galėję nugyventi, fiziškai pajusdavau išplėštą laimę. Kaip 
kokį organą, raumenį, kūno gabalą, pašalintą be nuskausminimo. 

Žaizda buvo ne viena. Kartais pagalvodavau apie mažąsias 
mergaites - Kamilę ir Amandiną. Arba Laurą, kurios niekada ne- 
gerbiau, tačiau dabar ji kankindavo mane ištisas bemieges naktis. 

Šeštadienį auštant žandarai mane paleido. Aš dar turėjau su- 
meluoti - pareikšti, kad Manona buvo pavogusi mano išnuomotą 
automobilį. Jaučiau dar didesnę graužatį ją išduodamas, bet tu- 
rėjau pateikti žandarams tinkamą paaiškinimą. 

Tiesą sakant, dabar jie patys tenorėjo mane paleisti. „Vanitas 
vanitatum et omnia vanitas...“* Policininkai nežinojo nei Eklezias- 
to, nei Bosiue, bet galėjo jausti visišką savo apklausos, tyrimo, 
valdžios tuštybę. 

8 valandą ryto buvau laisvas. 

Tą pačią dieną nuvykau į Žano Menžozo ligoninės morgą atpa- 
žinti kūno. Iš šio paskutinio susitikimo neliko jokio prisiminimo. 
Tik pačiose sąmonės gelmėse susiejau du praktinius dalykus. Aš 
pasirūpinsiu Manonos laidotuvėmis. Tai reiškia, kad nedalyvausiu 
Luko šeimos laidotuvėse. 

Prieš išeidamas iš šaltos patalpos, paprašiau Gijomo Valerė, 
ligoninės teismo medicinos gydytojo, išrašyti man gerą antidep- 
resantų ir raminamųjų dozę. Jo nereikėjo maldauti. Mes gerai 
supratom vienas kitą. Mirusiųjų gydytojas, gydantis zombį. 

Tada susiradau prieglobstį Maloningosios Dievo Motinos vie- 
nuolyne, nuošaliame Marilinos Rozarias namelyje. Ideali vieta 
išskysti, apraudoti velionius kartu su kitais gedinčiais krikščioni- 
mis, panirti į meditaciją ir maldą. 

Kol buvau išvažiavęs, neperskaičiau jokio laikraščio. Nesidomė- 
jau nei Beltreino mirties tyrimu, nei tuo, kas rašoma apie tariamą 
Simoni bylos pabaigą. Tiesiog Fuko dėka sekiau, kaip toliau klos- 
tosi Subeira bylos tyrimas. Žudikas nerastas. Nieko nuostabaus. 

Visa tai suvokiau chemikalų atbukinta ir maldų litanijų užval- 
dyta sąmone. Tapau tuščia kriaukle, kokias matom baltuojančias 
ant smėlėto kranto. Kažkas kitas, ne aš, klausė komandų. Kažkoks 
automatinis pilotas, uolus, tikintis, susikaupęs. O aš, bejėgis, 
leidau jam veikti. 

Vieną pamaldų rytą man vis dėlto nušvito protas. Turiu tapti 
vienuoliu. Palikti šį nuodėmingą, Dievą niekinantį pasaulį, kuris 
mane nugalėjo. Gyventi atgailaudamas, nusižeminęs, atsidėjęs 


* Tuštybių tuštybė ir viskas tuštybė. (Lot.) 

apeigoms. Sugrįžti į vienatvę ir intymiausią savo sielos pažinimą, 
kad vėl atrasčiau Dievą. Šventasis Augustinas, dabar ir visada: 
„Neišeik į išorę; sugrįžk į save patį.“ 

Dabar tai buvo vienintelė mintis, kuri mane laikė ant kojų. 

Manonos laidotuvės įvyko Sartiuji antradienį, lapkričio 19-ąją, 
tuščiose kapinėse. Keli žurnalistai, ir viskas. Šoparas, senasis 
reporteris, fotografavo. Tėvas Mariotas sutiko palaiminti karstą 
ir pasakyti atsisveikinimo kalbą - dėl Manonos jis turėjo tai 
padaryti. 

Marilina Rozarias mane palydėjo. Kai kapas buvo užkastas, ji 
sumurmėjo: 

- Niekas nebaigta. 

Tylomis pasukau galvą. Mano smegenys dirbo sunkiai. 

- Velnias dar gyvas, - pasakė ji. 

- Nesuprantu. 

- Žinoma, supranti. Šitos skerdynės, šita painiava - tai jo dar- 
bas. Neleisk jam triumfuoti. 

Jos balsas vos mane pasiekė. Manona buvo užvaldžiusi visas 
mano mintis. Likimas atrodė juodas. O keletas prisiminimų - 
tokie pat nelemti kaip sauja žaidimo kauliukų rankoje. Ji kalbėjo 
toliau, rodydama kapą: 

- Kovok dėl jos. Kad šėtonas negalėtų nusinešti jos atminimo. 
Įrodyk, kad ji buvo kitur ir kad jis vienas nužudė vaikus. Surask 
jį. Sunaikink jį. 

Nelaukdama atsakymo, ji staiga nusigręžė. Aštrios jos pelerinos 
linijos perskrodė pilką orą. Mačiau ją tolstančią. Ji ką tik garsiai 
ištarė tai, ką vidinis balsas nesiliovė man šnibždėjęs, nors ir gal- 
vojau apie vienuolio įžadus. 

Siaubo derlius dar nebuvo nuimtas. 

Prieš pasiduodamas privalėjau veikti. 

Negalėjau palikti paskutinio žodžio velniui. 

Man liko jį surasti ir susikauti su juo. 

Lapkričio 22 d., penktadienis. Sugrįžimas į Paryžių 

Miestas jau buvo pasipuošęs Kalėdoms. Girliandos, burbu- 
lai, žvaigždės: paskutinė priešprieša mano paties tamsybei. Šitos 
šviesos, Žybsniai, kurie stengėsi įveikti blausią dieną, atrodė kaip 
skurdi galaktika suodiname danguje. Dabar vairavau „Saabą“ - 
naują išsinuomotą automobilį. 

Pakeliui į Vilžiuifą pirmiausia sustojau prie Dorė vartų. Norė- 
jau susikaupti prie Lauros ir mergaičių, palaidotų pietinėse Sen 
Mandė kapinėse, kapų. 

Nesunkiai radau granito antkapį ir šviesesnį paminklą virš jo. 
Trys portretai, išdėlioti trikampiu, ir žodžiai: „Neverk mirusiųjų. 
Dabar jie tėra tik narvai, iš kurių išskrido paukščiai.“ 

Žinojau, kieno ši citata. Sadi, XIII a. persų poeto. Kodėl auto- 
rius pasaulietis? Kodėl jokio katalikybės ženklo? Kas išrinko šį sa- 
kinį? Ar Lukas, būdamas tokios būklės, galėjo ką nors nuspręsti? 

Atsiklaupiau ir pasimeldžiau. Man buvo klaiku, sąmonė pri- 
temo, netgi nesuvokiau, ką vaizduoja portretai ant akmens, bet 
sumurmėjau žodžius: 


Iš tavęs, Viešpatie, 

Iš tavęs ateina viltis, 

Kai mūsų dienos aptemdytos 
Ir mūsų būtis sugniuždyta... 


Tęsiau kelionę į Vilžiuifą. Lukas Subeira. Po skerdynių su juo 
pačiu nekalbėjau. Pasiunčiau jam į ligoninę dvi žinutes, atsakymo 
negavau. Bijojau ne jo nelaimės, bijojau jo pykčio, jo beprotybės. 

11 valandą ryto susiradau akliną Polio Giro instituto tvorą, 
sporto aikštes, lėktuvų angaro formos namelius. Sustojau prie 
21 namelio, nuogąstaudamas, kad Lukas jau bus perkeltas į Anri 

Koleną, sunkių ligonių skyrių. Bet ne. Jis vėl buvo įkurdintas 
standartinėje namelio palatoje. Laisvas režimas. Tiesą sakant, 
laisvu režimu jis buvo praleidęs vos kelias valandas. 

— Apgailestauju, kad nebuvau laidotuvėse. 

— Nebuvai? 

Lukas buvo nuoširdžiai nustebęs. Jis vilkėjo šviesiai mėlyną 
sportinį kostiumą ir atsipalaidavęs tysojo ant lovos. Atrodė pa- 
skendęs mintyse, tampė virvės, be abejo, suvytos ergoterapijos 
dirbtuvėse, gijas. 

— Aš turėjau pasirūpinti Manonos laidotuvėmis. 

- Žinoma. 

Jis neatitraukė akių nuo savo virvės. Kalbėjo švelniai, bet su 
tam tikru niuansu: jautei atstumą ir ironiją. Buvau parengęs kal- 
bą - krikščionišką tiradą apie paslėptą įvykių prasmę, bet vertėjo 
patylėti. Aš neapsaugojau jo šeimos. Neatkreipiau nė menkiausio 
dėmesio į jo prašymą. Įsidrąsinęs pasakiau: 

- Lukai, man labai gaila. Turėjau greičiau reaguoti. Aš turėjau 
pastatyti vyrukus, aš... 

- Nekalbėkim daugiau apie tai. 

Jis atsitiesė ir atsidusęs atsisėdo ant lovos krašto. Negalėdamas 
susilaikyti perėjau tiesiai prie to, kas man rūpėjo: 

— Tai ne ji, Lukai. Jos nebuvo Paryžiuje, kai Laura ir mažosios 
buvo nužudytos. 
vyzdžiai nebuvo sustingę. Jie virpčiojo kaskart, kai jis sumirksėdavo. 

'Įjo tylėjimą atsakiau beveik agresyviai: 

— Tai ne ji, ir tai nėra mano kaltė! 

Lukas vėl išsitiesė ir užmerkė akis. 

— Palik mane. Man reikia pailsėti. 

Apsidairiau aplink - balta palata, lova, stalelis. Jokio juodo 
sąsiuvinio. Jokios knygos. Jokio televizoriaus. Gana kvailai pa- 
klausiau: 

— Tau... tau nieko nereikia? 

- Man reikia pailsėti. Prieš įvykdant savo misiją. 

— Kokią misiją? 

Lukas atsimerkė ir įsmeigė žvilgsnį. Jo blakstienos atrodė pa- 
barstytos cukraus pudra. 

Lūpos išspaudė šypseną. 

— Nužudyti tave. 


117 


Grįžęs į savo kabinetą 36 numeryje užrakinau duris ir peržiū- 
rėjau tyrimo medžiagą. Viską, ką buvau surinkęs nuo spalio 
21 dienos, nuo mano užrašų apie Larfauji nužudymą iki išspaus- 
dintos informacijos, susijusios su Moricu Beltreinu. Perverčiau 
Šoparo straipsnius, Valerė lavono skrodimo ataskaitą, Vatikano 
užrašus, straipsnius ir nuotraukas iš Katanijos, Kalačūros išva- 
das, tamsybių žmonių medicinines korteles, Fuko, Svendseno 
raportus... 

Šiuose dokumentuose slypi raktas. 

Juodieji šios bylos nuodai tebeveikė. 


13 valanda 

Prisiekiau neišeisiąs iš čia, kol nerasiu kokio nors ženklo, deta- 
lės, kuri mane užvestų ant kelio, kad išaiškinčiau, kaip Luko šeima 
galėjo-būti išžudyta - juk žudikas Moricas Beltreinas tuo metu 
buvo už tūkstančio kilometrų nuo nusikaltimo vietos. 

Prieš sėsdamas į traukinį Bezansone, užėjau pas Koriną Man- 
jan. Ji sugrįžo į savo valdas praėjus dviem dienoms po Manonos 
mirties. Netrukus kirto Šveicarijos sieną ir susipažino su federa- 
linės valdžios atstovų duomenimis apie įvykius Morico Beltreino 
viloje. Silvi Simoni nužudymas - baigta byla. Kaltasis išaiškintas. 

Visi įrodymai rasti jo namuose: nuotraukos, vabzdžiai, kerpės, 
ibogos atsargos... 

" Teisėja visa tai parodė per spaudos konferenciją Bezansone, 
antradienį, lapkričio 19-ąją. Aš ten nevažiavau, bet ji pateikė 
man savo išvadas. Moricas Beltreinas, reanimacijos specialistas, * 
atkeršijo už savo „globotinius, nužudydamas kaltininkus, dėl 
kurių globotinius ištiko koma. Negana to, cheminiu arsenalu jis 
darė įtaką išsigelbėjusiems žmonėms ir juos įtikino, kad jie patys 
nužudė savo aukas. Beprotis pašalino ir Stefaną Sarazeną, kuris 
grasino atskleisiąs jo kaltę. 

Korina Manjan neužsiminė apie tamsybių žmones. Ji niekada 
neminėjo šio pavadinimo. Gudriai išvengė netgi visos metafizinės 
tyrimo dalies: velnio stebuklų, pražūtingos Beltreino „kareivių“ 
evoliucijos, jų haliucinacijų... Galų gale budistė apsiribojo racio- 
nalia įvykių versija. 

Per mūsų susitikimą ji taip pat nieko nekalbėjo apie paverg- 
tuosius. Dėl labai paprastos priežasties: ji nežinojo apie šią sektą. 
Todėl Kazevjelio ir Morazo dingimas nebuvo susietas su ikiteis- 
minio tyrimo byla. Dvi užmarščiai pasmerktos aukos, atsidūrusios 
blogai ištirtos bylos užribyje. 

Bet liko vienas klausimas: kas nužudė Moricą Beltreiną? 

Manjan neturėjo atsakymo. Bent jau oficialaus. Lavono, pusiau 
suėsto vabzdžių, būklė neleido nustatyti tikslių mirties aplinkybių. 
Tačiau teisėja man atrodė turinti minčių apie kaltojo tapatybę... 
Bet intuityviai supratau, kad niekada nebūsiu judinamas. Iš tik- 
rųjų tik vienas asmuo galėjo rasti ryšį tarp manęs ir šio lavono: 
Žiuli Delez, Beltreino asistentė. Bet buvo akivaizdu, kad panelė 
„Tic-Tac“ tylėjo. 

Liko dar viena mįslė. 

Kas nužudė Laurą Subeira ir abi jos dukras? 

Manjan nesidomėjo šia paslaptimi, bent jau kaip profesionalė. 
Tai jau buvo ne jos reikalas, bylą tyrė pareigūnas iš Paryžiaus. Aš 

su juo susisiekiau, kol dar buvau atsiskyręs Maloningosios Dievo 
Motinos vienuolyne. Nurodžiau jam koordinates taksi vairuotojo, 
lapkričio 15 dieną apie 20 valandą vežusio Manoną į Sartiuji, - 
man pavyko nustatyti jo tapatybę. Taigi Mafhona Simoni oficialiai 
buvo paskelbta nekalta. 

Mudu su Manjan ilgam išsiskyrėme, abu žinodami, kad neiš- 
siaiškinome svarbiausio dalyko. Be abejo, visos bylos epicentro. 
Žudikas vis dar veikė Morico Beltreino šešėlyje. Galbūt tai buvo 
iliuzija, bet jaučiau, kad ji man tyliai perdavė estafetę. 

Aš privalau jį surasti. 

Aš privalau jį nuteisti, vienaip ar kitaip. 

Dabar pats turėjau tirti bylą, kuri taip pat atrodė nuosekli. Bet 
nuoseklumas tebuvo iliuzija. Tarp puslapių, eilučių, nuotraukų 
tūnojo paslaptis - slaptas įėjimas. 

Peržvelgiau įvykių seką, susidėliojau visus dokumentus. Pa- 
sižymėjau viską, nusibraižiau diagramas, susiejau tarpusavyje 
kiekvieną faktą, kiekvieną datą, kiekvieną vietą. 

Paskui ėmiausi detalių, kurios nelipo prie bylos. 

16 valandą turėjau anomalijų seką. 

Smiltelės, kurios gadina visą mechanizmą. 

Pirmoji smiltelė: Masinos Larfauji nužudymas. 

Pagal mano versiją tai padarė Moricas Beltreinas, paslaptingas 
klientas, - jis nužudė kabilą po kivirčo, kilusio dėl nežinomos 
priežasties. Gali būti, kad Larfauji šokdino Beltreiną jį šantažuo- 
damas, manydamas, kad jis juodąją ibogą naudoja savo pacien- 
tams. Galbūt netgi išsiaiškino jo žudikišką veiklą... Tokį motyvą 
galima įsivaizduoti, bet klausimų liko daugybė. Kodėl Džina, 
prostitutė, palaikė žudiką kunigu? Ji pasakojo apie aukštą vyrą, 
„ištįsusį ... Nieko bendra su Beltreino išvaizda. 

Nužudymo būdas taip pat kėlė klausimą. Šveicaras buvo žu- 
dikas, naudojantis ypatingus metodus, bet jis nebūtų sugebėjęs 

pasinaudoti koviniu automatiniu ginklu - neturėjo jokio karinio 
pasirengimo. Be to, jo namuose nerasta nieko panašaus. 
"Antroji smiltelė: haliucinacijos. 

Ir vėl pagal mano versiją, Beltreinas suleisdavo savo aukoms 
narkotikų, o paskui pasirodydavo jiems įvairiai persirengęs - vai- 
dino demoną. Bet kaipgi jis, kresnas gydytojas, net nusigrimavęs, 
net įsijautęs, galėjo virsti švytinčiu seniu, didžiuliu angelu ar 
subjaurotu vaiku? 

Trečioji smiltelė: žudiko mobilumas. 

Užrašiau kiekvienos žmogžudystės datą ir vietą - ne tik „su- 
pūdytųjų“, bet ir Larfauji ir Sarazeno. Nuo Artūro Rihymekio 
1999 metais iki žandarų kapitono dingimo: per daug nužudymų 
vienam žmogui. Be to, buvo ir daugiau aukų - tai liudijo nuo- 
traukos Beltreino namuose. Ar visos tos kelionės, pasiruošimai 
suderinami su profesoriaus darbu? Kaip jis suspėdavo visur? 

Ketvirtoji smiltelė: įvykių susitelkimas. 

Kiek žinojau, Buvusio limbuose nusikaltimai prasidėjo 
1999 metais. Taigi Beltreinas pradėjo savo nusikalstamą veiklą 
keturiasdešimt septynerių. Kodėl taip vėlai? Serijinio žudiko pri- 
gimtis visada atsiskleidžia tarp dvidešimt penkerių ir trisdešimties 
metų. Niekada artėjant penkiasdešimtmečiui. Gal Beltreinas vyk- 
dė nusikalstamą veiklą, apie kurią mes nežinojom, nuo devintojo 
dešimtmečio? Arba veikė ne vienas? 

Penktoji smiltelė: Beltreinas neprisipažino. 

Tuo metu, kai gydytojas ruošėsi mane nužudyti, jis teigė esąs 
tik „tiekėjas“, „tarpininkas“. Leido suprasti, kad pats tik padėjo 
tamsybių žmonėms atsikeršyti. Jis melavo. Nei Agostina, nei Rai- 
mas nebūtų sugebėję žudyti tokiu būdu. Manonos atveju žinojau, 
kad ji nenužudė motinos. Jeigu tai ne Beltreinas, ne stebuklingai 
išgijusieji, tai kas? 

Bendrininkas ėmė įgauti pavidalą. Netgi ne bendrininkas, o 
tikrasis žudikas. Galbūt Beltreinas iš tikrųjų tebuvo statistas. Jis 

padėjo, palaikė, aprūpindavo tą, kuris pavirsdavo angelu ar seniu. 
Tą, kuris dienų dienas kankino savo aukas. Tą, kuriam 1999 metais 
tebuvo trisdešimt... 


18 valanda 

Atėjo naktis. Aš tik užsidegiau stalinę lempą ir nukreipiau 
ryškią šviesą į savo užrašus, ataskaitas, nuotraukas. Buvau visas 
pasinėręs į apmąstymus. Visa esybe jaučiau, kad neišvengiamai 
artėja svarbiausias atradimas, kurį padarysiu tik labai susikaupęs. 

Pagalvojau apie paskutinę smiltelę ir pakėliau ragelį. 

— Svendsenai? Matas. 

- Kur tu buvai? Vėl kažkur dingai. 

— Grįžau šįryt. 

- Niekas nesuprato, kodėl nebuvai laidotuvėse... 

- Turiu savų priežasčių. Aš tau ne dėl to skambinu. 

- Klausau tavęs. 

— Ar tu darei Lauros ir mažylių skrodimą? 

— Ne. Aš atsisakiau. Šitie vaikai žaidė ant mano kelių, supranti? 

Nebepažinau savojo Svendseno. Šis vyrukas taip nesielgdavo. 
Bet kad ir kas dėjosi jo sieloje, man skubiai reikėjo pagalbos. 

- Byla nebaigta, - pasakiau tvirtu balsu. - Ar tu galėtum... 

- Atsakymas „ne“. 

— Klausyk. Kas čia per nesąmonės? 

- Ne. 

— Aš tave suprantu, bet tipas, kuris nužudė mažąsias, laisvėje. 
Aš negaliu to taip palikti. Ir tu taip pat ne. 

Trumpa tyla. Švedas paklausė: 

- Ir ko gi tu ieškai? 

- Kiek žinau, joms buvo perpjautos gerklės. Jeigu šitos žmog- 
žudystės priklauso tai pačiai bylai, kaip teigia Lukas, turi būti 
dar kas nors. Šėtoniškas simbolis. Arba žaidimas su kūnų irimu. 

- Tu irgi manai, kad yra ryšys su kitomis žmogžudystėmis? 

— Manau, kad žudikas tas pats. 

— Beltreinas? 

- Galbūt Beltreinas nebuvo žmogžudys su vabzdžiais. Ar bent 
jau veikė ne vienas. Jis veisė gyvius, ruošė produktus kitam nu- 
sikaltėliui. Tam, kuris papjovė visą šeimą ir turėjo palikti savo 
parašą. 

Vėl tyla. Svedsenas mąstė. Pasinaudojau pauze. 

- Jeigu aš teisus, jeigu Subeira šeimos žudikas yra ir vabzdžių 
ritualo atlikėjas, tada jis turėjo jų kūnuose palikti ženklą. Žaidi- 
mas laiku. Pagreitintas puvimas. Kas nors, kas būdinga jo stiliui. 

— Ne. Kaijas rado, kūnai dar buvo šilti. Jos skendo savo kraujyje. 
Negirdėjau, kad ką nors... 

- Patikrink. Galbūt teismo medikas praleido kokią detalę. 

— Kūnai jau seniai palaidoti. Jei galvoji apie ekshumaciją, tu... 

- Užmesk akį į ataskaitas. Tai viskas, ko tavęs prašau. Pana- 
grinėk, kas jose rašoma apie irimą. Skaičiai, analizė, menkiausia 
detalė apie lavonų būklę, kai jie buvo rasti. Patikrink, ar nėra 
ženklo, būdingo kitoms patologinėms žmogžudystėms. 

Vėl pauzė. Pagaliau švedas nusileido: 

— Aš tau paskambinsiu. 

Nuėjau pasiimti kavos iš aparato. Slinkau palei sienas, norėda- 
mas žūtbūt išvengti susitikimo su kolegomis. Vėl ėmiausi bylos. 
Dar vienas darbas - kruopštus Morico Beltreino portretas. Jo 
gyvenimas, pomėgiai, susitikimai. Visa tai buvau nuodugniai 
ištyręs, bet dabar ieškojau ko nors kito. Nuolat jo aplinkoje besi- 
sukiojančio veikėjo. Žmogaus šešėlyje. 

Vėl įnikau į jo biografiją. Vyras praleido savo gyvenimą rea- 
nimuodamas mirusiuosius. Jis sugalvojo ypatingą aparatą, kad 
ištrauktų juos iš nebūties. Nuolat dirbo savo darbą ir tiesė ran- 
ką tiems, kurie galėjo būti išgelbėti. Išgelbėjo dešimtis gyvybių, 
trisdešimt metų skleidė gėrį, dalinosi savo žiniomis Jungtinėse 
Valstijose, Prancūzijoje, Šveicarijoje. Gyvenimas be dėmelės. | 

Tačiau nepakeldamas akių ieškojau vardo, kokios nors neaiškios 
vietos, ypatingo įvykio. Ko nors, nesvarbu ko, kas galėtų paaiškinti 
jo psichozę arba nurodyti nusikaltimo partnerį. Kiekvienas žodis, 
atrodė, skverbiasi į giliausias mano smegenų kerteles. 

Bet nieko neradau. 

Vis dėlto jaučiau, kad kažkas praslysta tarp šitų eilučių. Kaž- 
kokia smulkmena, kažkoks plyšelis prasmukdavo pro mano akis, 
bet aš nesugebėjau pastebėti. 


20 valanda 

Dar puodelis kavos. Skyriaus koridoriai jau tušti. Čia, kaip ir 
visur kitur, penktadienio vakare namo išeinama anksčiau. 

Grįžau į kabinetą. 
nagrinėjau pirmojo Beltreino žmogaus išgelbėjimo aplinkybes 
1983 metais. Perskaičiau nesuprantamą anglišką straipsnį, kurį 
gydytojas po dvejų metų išspausdino moksliniame žurnale Na- 
ture. Peržiūrėjau sąrašą paskaitų, kurias specialistas skaitė tai 
vienoje, tai kitoje šalyje. 

Praėjo dar valanda. 

Nieko neradau. 

Prisidegiau dar vieną „Camel“, pamasažavau akis ir pradėjau 
iš naujo. 

Datos. Vardai. Vietos. 

Staiga supratau. 

Kiekvienoje biografijoje minimas pirmasis aparato by-pass 
panaudojimas: išgelbėta jauna moteris, paskendusi Lemano ežere 
1983 metais. Taigi dabar prisiminiau. Tada, kai mes susitikome 
ligoninėje, Beltreinas, norėdamas pasirodyti labai patyręs, pasakė, 
kad pirmą kartą pabandė atlikti šią operaciją 1978-aisiais, „su 
berniuku, mirusiu nuo uždusimo“. 

1978 metai 

Kodėl straipsniuose niekada neminima ši intervencija? Kodėl 
pompastiškuose rašiniuose gydytojo debiutu laikomi 1983 metai? 
Kodėl Beltreinas savo interviu ir gyvenimo aprašymuose slėpė šitą 
atvejį? Ir kodėl, jeigu jis turėjo ką slėpti, man apie tai papasakojo? 

Prisijungiau prie interneto ir įlindau į Tribune de Genėve ar- 
chyvus. Raktažodžiai 1978 metams: „Beltreinas“, „išgelbėjimas“, 
„uždusimas“. Jokio rezultato. Tą patį išbandžiau su LIllustrė Suisse, 
Le Temps, Le Matin. Nieko. Jokio nepaprastos operacijos pėdsako. 
Šūdas. 

Gal padės dar vienas prisiminimas. 1978-ieji buvo paskutiniai 
metai, kuriuos Beltreinas praleido Prancūzijoje, Bordo mieste. 
Ėmiausi tokios pačios paieškos Sud-Ouest archyvuose. 

Straipsnis man surakino gerklę: ŠVEICARO GYDYTOJO STE- 
BUKLAS. Smulkiai aprašyta, kaip Moricas Beltreinas pirmą kartą 
panaudojo kraujo perpylimo aparatą, kad atgaivintų berniuką, 
mirusį nuo uždusimo. 

Galva ėmė spengti. 

Vaikas buvo ištrauktas iš Žanderė bedugnės Pirėnuose. Sraig- 
tasparniu atgabentas į Bordo universitetinę ligoninę, ir čia Bel- 
treinas pasiūlė savo metodą. Eilutės šokinėjo prieš akis. Daugiau 
nieko nesupratau. 

Vieno vardo įvarytas siaubas užtemdė visus kitus žodžius. 

Atgaivinto vaiko vardas. 

Paskutinis, kurio galėjau tikėtis. 

"Lukas Subeira. 

Papurčiau galvą murmėdamas: „Ne, negali būti“, bet perskai- 
čiau viską. 1978 metų balandį Moricas Beltreinas ištraukė Luką, 
tada vienuolikos metų, iš mirties nagų. Sutapimas pernelyg be- 
protiškas. Abiejų veikėjų keliai - Luko ir Beltreino - susikirto 
dvidešimt ketveri metai prieš tai, kai viskas prasidėjo! 


Stengiausi skaityti straipsnį ramiai, nesigilindamas į daugybę 
smulkmenų. Svarbiausias vienas faktas, kurio nežinojau: Lukas 
buvo su savo tėčiu, kai speleologas nusileido į Žanderė bedugnę 
1978 metais. Be abejo, Nikola Subeira norėjo, kad sūnus pajustų 
šio mokslo žavesį. Norėjo dar kartą sūnų išbandyti. 

Bet klaidžiojimas po bedugnes baigėsi blogai. 

Griūtis užvertė angą, pro kurią tėvas ir sūnus buvo nusileidę. 
Akmenys Nikola Subeira užmušė vietoj, o Lukas liko gyvas, bet 
jį iš lėto dusino dujos, skleidžiamos irstančio tėvo lavono. Kai 
abu kūnus surado, vaikas ką tik buvo miręs. Beltreinas Bordo 
ligoninėje tada pirmą kartą pamėgino panaudoti šaldymo apa- 
ratą atvirkščiu būdu. Jam pavyko grąžinti vaiką į gyvenimą - 
vaiką, kurio širdis neplakė mažiausiai dvi valandas. Puikiausias 
Beltreino darbas: pirmas išgelbėjimas, tas, kurį jis nuslėpė savo 
biografijoje. 

O dabar išvados. 

Taip atsitikus, Lukas išgyveno neigiamą NMEP, Vienuolikos 
metų jis pamatė velnią. Jo mistinis „apreiškimas“ nebuvo toks, 
apie kokį jis man visada pasakojo: Pirėnuose virš uolų spindintis 
Dievo veidas. Jis tai patyrė bedugnės gilumoj, kai tamsybės jį 
smaugė ir kai šalia puvo tėvas. 

Lukas buvo tamsybių žmogus. 

Vienintelis tikras apsėstasis šioje byloje. 

Visus faktus teks peržiūrėti iš naujo. 

Taigi Lukas Subeira nesutiko šėtono prieš kelias savaites, kai 
pasinėrė į upę. Visa tai buvo suvaidinta, apskaičiuota, inscenizuo- 
ta. Jo skendimas, vizija, pikta lemiantis pabudimas - melas. Per 
hipnozės seansą Lukas pasakojo tik savo vaikystės prisiminimus 
iš Žanderė laikų! 

Po tos pirmos patirties Lukas ėmė traukioti už virvučių kitus. 
Prakeiktas vaikas buvo tapęs Beltreino mentoriumi. Tai jis viską 
sukurstė, viską sugalvojo. „Aš tesu tik tiekėjas, tik tarpininkas“: 

Beltreinas sakė tiesą. Nuo pat pradžių jis tarnavo velnio vaikui, 
kurį aš po trejų metų sutikau Sezo Šv. Mykolo koleže ir kuris 
niekada neslėpė savo aistros velniui, teigdamas, jog reikia pažinti 
priešą, kad geriau jam pasipriešintum. 

Bet Lukas turėjo tik vieną priešą - patį Dievą. 

Tai Lukas, tiktai Lukas žudė savo aukas padedamas vabzdžių. 
Jis, tik jis kūrė tamsybių žmones ir jiems pasirodydavo prisiden- 
gęs kaukėmis, prieš tai įšvirkštęs juodosios ibogos. Visam laikui 
paženklintas dvigubos traumos (bedugnės ir komos), jis nesiliovė 
pagal savo paveikslą kurti vyrus ir moteris - tamsybių žmones. Jis 
žudė, atkurdamas kančias, kurias pats išgyveno urvo gilumoje, - 
įvairias kūno irimo stadijas. Lukas įsivaizdavo esąs Tamsybių Ku- 
nigaikštis arba vienas iš jo pasiuntinių ir buvo demonas, apsėstas 
puvimo manijos, iškreiptos mirties poreikio. 

Bet kam reikėjo sumanyti skandinimąsi? Antrąją neigiamą 
Neišvengiamos mirties patirtį? Kodėl būtent man teko sekti jo 
pėdsakais? Kad iškelčiau aikštėn jo darbelius? Kad mane išpro- 
vokuotų? Kad mano akyse sutryptų Dievą? TIK TU IR Aš... 

Numaniau, kas skatino Luką. Jo pomėgis vaidinti, pasirodyti. 
Jeigu jis buvo šėtono pasiuntinys, tai reikėjo, kad mirtingieji 
pripažintų jo valdžią, jo naikinimo galios mastus. Jam reikėjo liu- 
dininko, jo kūrybos perteikėjo. Kodėl gi ne katalikas, ne draugas, 
kurį nuolat stengėsi sugadinti? Nekalta siela, naivuolis, kuris, pats 
to nesuvokdamas, taptų jo raštininku, jo apaštalu. 

Griebiau fiksuotojo ryšio telefoną ir surinkau Vilžiuifo ligoni- 
nės numerį. Tuo pat metu suskambo mano mobilusis. Įjungiau. 

— Svendsenas. Tu buvai teisus. Kūno būklė rodo anomaliją. 

Man nudiegė vidurius. 

- Sakyk. 

- Pirmojo daktarėlio išvados klaidingos. Aukos mirė ne tuo 
metu, kaip manyta. 

— Iš kur ištraukei? 


— Vidaus organai išsiplėtę. Kraujagyslės sutrūkinėjusios. O 
kai kurie audinių pažeidimai galėjo atsirasti dėl ledo kristalų 
susidarymo. 

— Ką tai reiškia? 

- Visiška beprotybė. 

— Dėstyk, po galais! 

— Kūnai buvo užšaldyti. 

Galva suūžė. Svendsenas pasakojo toliau: 

— Užšaldyti, o paskui atšildyti. Laura ir mažylės buvo nužudytos 
daug anksčiau, nei manyta. 

— Kada? 

- Sunku pasakyti. Užšaldymas viską supainiojo. Bet sakyčiau, 
kad jos buvo užšaldytos mažiausiai parą. 

— Tai jos nužudytos tuo pačiu metu ketvirtadienį? 

— Panašiai. 

Suskaičiavau. Ketvirtadienio, lapkričio 14-osios, pavakary Ma- 
nona buvo mano namuose. Aš jai daug kartų skambinau, ir ją 
nuolatos stebėjo du pareigūnai. Jokiu būdu ji nebūtų galėjusi 
atsidurti Šangarnjė gatvėje, juolab nebūtų galėjusi užšaldyti kūnų, 
o kitą dieną suguldyti jų bute. Išpoškinau: 

— Tu įsitikinęs, kad išvados teisingos? 

— Reikėtų ekshumuoti palaikus. Padaryti pakartotinę analizę. 
Remiantis mano išvadomis, galima pamėginti apie tai pakalbėti 
su teisėju ir... 

Nebesiklausiau. Mano mintys sklandė aplink bedugnę. 

Dar-vienas įtariamasis. 

Pats Lukas! 

Ketvirtadienį, lapkričio 14 dieną, jis dar nebuvo vienutėje. 
Vadinasi, galėjo slapta išvykti į Paryžių, nužudyti savo šeimą, 
užšaldyti kūnus - kaip, dar reikėjo nustatyti. Paskui grįžo į li- 
goninę, suvaidino priepuolį ir buvo uždarytas, bet, žinojau, tik 
kelioms valandoms. 

Nuo penktadienio popietės jis buvo laisvas. Tada paslapčia 
grįžo į Šangarnjė gatvę, išdėliojo kūnus ir vėl parsirado į savo 
lizdelį. Karštis bute padarė savo darbą. Lavonai „mirė“ antrą kar- 
tą, o Lukas tuo metu jau vakarieniavo Vilžiuife su savo draugais 
bepročiais. 

Aš padėkojau ar pamaniau padėkojęs Svendsenui, tada išjun- 
giau telefoną. 

Lukas užsitikrino sau puikų alibi. Negana to, vėl panaudo- 
jo smurtą taip, kaip buvo įpratęs. Dar kartą sužaidė su mirties 
chronologija! 

Kokia kita jo plano dalis? 

Nužudyti mane, kaip jis ir perspėjo? 

Paskambinau į Polio Giro ligoninę ir paprašiau pakviesti Ziuka. 
Turėjau patikrinti Luko dienotvarkę nuo ketvirtadienio iki penk- 
tadienio. Psichiatras patvirtino mano prielaidas. Jo pacientas buvo 
išėjęs iš vienutės penktadienį, 16 valandą. Jam davė raminamųjų, 
tada perkėlė į standartinę palatą, kad pamiegotų iki rytojaus. 

Žinoma, Lukas neprarijo vaistų. Jis nuvažiavo namo, kad už- 
baigtų spektaklį. Kelionėje į dvyliktąją apygardą ir atgal neužtruko 
nė trijų valandų. 

Liko pagrindinis klausimas: kaip jis jas užšaldė? 

Vėliau. 

Suvokiau, kad Ziuka tebekalba. 

— Ką jūs sakote? 

- Klausiau: kodėl šitie klausimai? 

— Kur šiuo metu yra Lukas? Vis dar savo palatoje? 

— Ne, jis išėjo šiandien. Vidurdienį. 

— Jūs leidote jam pasprukti? 

— Čia ne kalėjimas, seni! Jis pasirašė išvykimo lapelį. Ir viskas. 

- Pasakė, kur vyksta? 

— Ne. Spėjau tik paspausti jam ranką. Man atrodo, jis vyko 
aplankyti savo šeimos kapų. 

Negalėjau susitaikyti su tokia padėtimi. Byla akims apdumti. 
Privelta klaidų. Mano kaltinamasis laisvėje. Aš pakėliau balsą: 

— Kaip galėjote jam leisti išeiti? Jūs sakėte, kad jo būklė blo- 
gėja! 

- Nuo tada, kai mes kalbėjomės, Lukas nusiramino. Ėmė nor- 
maliai protauti. Haldolis paveikė jį labai teigiamai, atrodo, aš... 

Mano mintys užgožė jo žodžius. Lukas niekada nebuvo bepro- 
tis. Bent jau ne toks. Ir niekada neišgėrė nė vienos tabletės. 

Į galvą šovė mintis: 

— Jūs aiškinatės kiekvieno paciento psichinę būklę praeityje, 
ar ne? 

- Taip, stengiamės. 

- Ieškojote informacijos apie Luką? 

— Įdomu, kad jūs manęs šito klausiate. Ką tik gavau 1978 metų 
ataskaitą iš Pirėnų centrinės ligoninės, prie Po. 

— Kas rašoma toje ataskaitoje? 

— Lukas Subeira pateko į nelaimingą atsitikimą 1978 metų ba- 
landį. Koma. Šoko būsena. Liko pasekmės, komplikacijos. 

— Kokio pobūdžio? 

— Proto sutrikimai. Ataskaita nėra išsami, - Ziuka ėmė kalbėti 
mąsliai. —- Keista, ar ne? Lukas visa tai jau išgyveno tą pirmą 
kartą... 

„Keista - ne tas žodis. Lukas viską parašė, suorganizavo, su- 
tvarkė taip, kad galėtų „pakartoti“ apokalipsę. 

Ziuka pridūrė: 

- Tam tikra prasme tai keičia mano diagnozę. Šiandien turime 
tam tikros rūšies... recidyvą. Gali būti, kad Lukas pavojingesnis, 
nei Maniau. 

Vos neprapliupau juokais. 

— Taip, gali būti, taip. 

"Švyturėlis ant stogo, tolimosios šviesos, sirena visu garsu. Po- 
jūčiai įtempti. Baimė. Susijaudinimas. Pykinimas. Perskriejau 
Šangarnjė gatvę tikėdamasis pričiupti Luką jo bute, beruošiantį 
paskutinį veiksmą. 

Užtrukau tik septynias minutes, kol pasiekiau Venseno kelią. 
Išjungiau švyturėlį, šviesas, įnėriau į Sulto bulvarą, paskui pasukau 
į kairę, į jo namų gatvę. Mūriniai pastatai susisklendė virš manęs 
it sukrešėjusio kraujo gniaužtai. 

Pirmųjų vartų kodą pirštai surinko patys. Cemento kiemas, 
apskriti fontanai, žalia veja. Dar vienas kodas į pastatą, tada gro- 
tuotas liftas. Išsitraukiau savo 45-ąjį ir įvariau šovinį į vamzdį. 
Kildamas aukštyn jaučiausi taip, tarsi mano venomis ir arterijomis 
tekėtų juodas rašalas, derva, užkimšdami kraujagysles. 

Koridorius, prietema. Šviesos nedegu. Ant durų užklijuota 
kriminalistikos ekspertų apsilankymo. 

Ausis prie durų. Jokio garso. 

Nuplėšiu geltoną juostą. Vienas trūktelėjimas į viršų, kitas 
trūktelėjimas žemyn. Jokio skląsčio, tik centrinė spyna, net ne- 
uždengta. Ryšulys geležčių mano rankose. Trečioji tiko. Pajudinu 
liežuvėlį kaire ranka, dešinėje ginklas. Trakšt. Aš jau bute. 

Viskas čia svetima. 

Pigūs baldai, laminuotos grindys, baisuokliški niekučiai. Čia 
viskas netikra. Lukas Subeira vaidino čia gyvenąs, kaip vaidino ir 
tai, kad yra policininkas, krikščionis, mano draugas. 

Svetainė - nieko reikšmingo. Einu prie rašomojo stalo. Ne- 
sąmoningai vengiu Lauros kambario, kur buvo rasti trys kūnai. 
Stalčiai tušti. Spintos, kuriose gulėjo bylos, pažymėtos raide „D“, 
taip pat. Gatvės žibintų šviesoje mūrinės sienos atsispindi stik- 
luose. Visa erdvė patamsėjusi. Užuodžiu kvapus, kurie vargu 

ar gali būti čia juntami. Jaučiu sklandant metalu atsiduodantį 
hemoglobino kvapą. 

Grįžtu į koridorių. 

Nekvėpuodamas įeinu į nusikaltimo kambarį. Tamsus parketas 
ir balti baldai. Prietemoje matau, kad lova tuščia, nei paklodės, nei 
antklodės, lyg nesiryžta pakloti. Dešinėje ant sienų vinguriuoja 
kraujo pėdsakai. Trys kūnai, iš pradžių sėdintys prie sienos, o 
vėliau susmukę ant žemės... Drebulys. Įsivaizduoju Laurą ir jos 
dukras, susispaudusias viena prie kitos, apimtas baimės. Garsiai 
klausiu: 

— Kodėl, Lukai? KODĖL? 

Kai mano akys pripranta prie tamsos, vietoj atsakymo kairėje 
pamatau šviesą. Atsisuku ir drebulys virsta lediniu trūkčiojimu. 

Ant sienos priešais, už lovos, vienas sakinys, sudėliotas iš švie- 
čiančių kerpių: 

TEN, KUR VISKAS PRASIDĖJO. 

Staiga supratau dvi tiesas. 

Pirma, Lukas nesiliovė manęs persekiojęs per visą tyrimą. Šita 
kreiva karštligiška rašysena tokia pati, kaip klausykloje, kaip ant 
Maloningosios Dievo Motinos vienuolyno medžio, kaip Sarazeno 
vonios kambaryje. Lukas žudikas - vienas, vienintelis. 

Koks stebuklas įvyko, kad ištiktas komos sugebėjo man para- 
šyti? 

Ar jis veikė Beltreino rankomis? 

Kita tiesa trumpa ir aiški. 

Lukas man skiria pasimatymą. TEN, KUR VISKAS PRASIDĖJO... 

Sezo Šv. Mykolo koležas. 

Internatas, kuriame mes susipažinome. 

Kur mus suvienijo aistra Dievui. 

Iš tikrųjų ten, kur prasidėjo mūsų dvikova. 

Dievo prieš Velnią. 

Aplinkkelis. Greičio pedalas iki galo. 

Galiu pasiekti Po per šešias septynias valandas. Atvykti į pen- 
sioną maždaug trečią valandą nakties. A6, paskui A10 autostrada, 
Bordo kryptis. Numačiau važiuoti 200 kilometrų per valandą 
greičiu. Kelias tuščias, juoda bedugnė, pažymėta tiktai stulpeliais, 
kuriuos greitis tuoj pat praryja ir pasiglemžia. 

Nieko negalvodamas rūkau cizą po cizo. Važiuoju į paskutinį 
mūšį - ir tai viskas. Vis dėlto sąmonės paribyje kyla įvairūs vaiz- 
dai. Kraujo dėmės ant kambario sienos, žyminčios aukų siluetus. 
Manonos kūnas, suspaustas mano automobilio skardų. Sarazenas 
savo vonioje, pripildytoje jo paties vidurių. Šitos šmėklos lekia 
automobiliu kartu su manimi - vieninteliai mano palydovai. 


23 valanda 

Nuovargis verčia iš kojų. Norėdamas susikaupti įjungiu radiją. 
„France Info“. Nė žodžio apie trigubą žmogžudystę Šangarnjė 
gatvėje. Keistas jausmas, galvos svaigulys. Aš vienintelis pasaulyje 
turiu raktą mįslei įminti. 


Vidurnaktis 

Atidarau langą, kad vėjas plaktų man veidą. Nieko negaliu 
padaryti. Vokai limpa, galūnės stingsta. Miegas ima gaubti mane 
lyg pūkas. 

Pasuku į stovėjimo aikštelę. 

Išjungiu variklį ir akimirksniu tampa tamsu. 

Pabundu. Prietaisų skydo laikrodis rodo 2.45. Miegojau be- 
veik tris valandas. Važiuoju toliau ir randu benzino kolonėlę. 
Pilną baką. Kavos. Per keturias valandas sukoriau šešis šimtus 
kilometrų. Esu netoli Bordo. Už Arseno tilto iki Po liks du šimtai 
kilometrų. Auštant būsiu Sezo Šv. Mykolo koleže. | 


Ar tikrai Lukas manęs laukia ten? Lyg žaibui plykstelėjus, apaš- 
talų statulų papėdėje vėl matau mus, keturiolikmečius. Geriausi 
draugai pasaulyje, suvienyti tikėjimo ir aistros... Sviedžiu savo 
puoduką į šiukšliadėžę - kava vėmalų skonio - ir važiuoju toliau. 

Paskutinius du šimtus kilometrų įveikiu mažesniu greičiu ir 
išplėstomis akimis. Apie 6 valandą dešinėje išnyra įvažiavimas į 
Po. Iš pradžių pasuku Tarbo link, į A64-E80 kelią, tada į Lurdą, 
tiesiai į pietus. 

Staiga atpažįstu kelią. 

Dar penkiolika kilometrų, ir išnyra pažįstama kalva. Niekas 
nepasikeitė. Šviesus vienuolyno fasadas viršūnėje. Pieštuko for- 
mos varpinė. Šiuolaikiniai pastatai išsimėtę šlaite. Jei pasimatymas 
skirtas čia, galiu tiksliai atspėti kur. 

Padarau lankstą, važiuoju išilgai bendrabučių ir sustoju abatijos 
stovėjimo aikštelėje. Pėsčias einu prie vartų sienoje. Keletu šimtų 
metrų žemiau, kalvos papėdėje, miega internatas. Šviečia mėnuo. 
Šalčio nejaučiu. Aš pats toks šaltas, kad ledinis vėjas man nė motais. 

Perlipu vartelius ir žvyrkeliu kylu iki vienuolyno. Visai ne- 
sisaugau. Dar viena siena. Nieko tokio: aš žinau kelią. Einu į 
dešinę iki pirmos šaudymo angos - metras penkiasdešimt nuo 
žemės. Įsmunku šonu ir išlendu iš kitos pusės ant vejos, padeng- 
tos šerkšnu. 

Šį kartą laikausi sienos šešėlyje. Daugiau nei penkias minutes 
stebiu vienuolyną. Nė menkiausio šurmulio. Einu toliau. Jaučiu, 
kaip po mano kojomis traška sušalusi žolė. Iš burnos virsta garo 
kamuoliai. Širdis daužosi prisiminus atsiskyrėlišką gyvenimą ant 
kalvos, tarp žemės ir dangaus. 

Ar jis irgi čia? 

Ar mes abu laukiame užgniaužę kvapą? 

Prie vienuolyno kampo sustoju. Vėl išsitraukiu ginklą. Jokio 
triukšmo, jokio judėjimo. Einu galerija ir pasiekiu vidinį kiemą. 
Melsvos žolės kvadratas, apgaubtas mirtina tyla. Iš abiejų pusių 

tamsios kluatro arkos. O tiesiai priešais - statulos. Šventasis Matas 
su kirviu, šventasis Jokūbas Vyresnysis, laikantis piligrimo lazdą; 
šventasis Jonas, nešantis taurę... 

Šie šventieji buvo mums pavyzdžiai. Norėjome tapti piligri- 
mais, apaštalais, kariais. Išsipildė tik paskutinis noras. Abu savaip 
tapome kovotojais. Ne sąjungininkais, kaip buvau patikėjęs, o 
priešininkais. 

Šaltis mane rakina. Dar penkias minutes stebiu, ar priešas yra 
čia. Po dviejų minučių mano pojūčiai nusilpsta. Nebedrebu. Šaltis 
mane veikia kaip nejautra. 

Privalau judėti, kad nesustingčiau kaip Simplono perėjoje. Len- 
du po skliautu. Visiškai nesisaugau, nes žinau, kad Lukas norės 
pasikalbėti prieš nužudydamas mane. Šis pokalbis, šis pasiaiški- 
nimas - neišvengiamas epilogas. Logiška jo darbų išdava. Tikra 
Blogio pergalė prieš Gėrį, kai šėtonas pribaigia savo auką žodžiu. 

Keturios minutės. 

Klydau. Luko čia nėra. Mano ranka nusvyra, smilius atsiduria 
ant pistoleto nuleistuko skliautelio. Aklavietė. Lukas dingo, ir aš 
nebeturiu jokio pėdsako. Neteisingai supratau jo žinutę. 

Staiga suvokiu savo klaidą. TEN, KUR VISKAS PRASIDĖJO. 

Istorija prasidėjo ne čia, ne šiame vienuolyne, o žymiai anks- 
čiau. Tikrasis Luko legendos šaltinis - nelaimingas atsitikimas. 
Jis paskyrė man pasimatymą ne mūsų draugystės ir priešiškumo 
lopšyje, o savo esminės patirties vietoje. 

Žanderė bedugnėje. 


Ten, kur jam apsireiškė velnias. 

Straipsnyje apie Luko išgelbėjimą teigiama, kad bedugnė yra trisde- 
šimt kilometrų į pietus nuo Lurdo, Vakarų Pirėnų nacionaliniame 

parke. Apvažiuoju Švenčiausiosios Mergelės miestą ir pasuku į 
N21 kelią. Arželes Gazostas. Pjerfitas-Nestala. Atsiveria kalnai, 
tankesni nei pati prietema. Keteros. Miesto centre ženklas rodo 
Žanderė kryptį. Kelias kyla aukštyn. Turi pakilti kuo aukščiau, 
kad greičiau nugrimztum į prarają. 

Už penkių kilometrų pamatau Gobo ežerą. Dešinėje po plikais 
medžiais vingiuoja departamento kelias. Įjungiu žemesnę pavarą 
ir kylu. Po vieno posūkio ir keleto takų į vienkiemius nelieka 
nieko, išskyrus vieną rodyklę: Žanderė. 

Kelias baigiasi stovėjimo aikštele... 

Užrakinu mašiną ir einu prie pastato durų. Kelios futuristi- 
nės plieninės arkos, įkomponuotos į aukštą uolą. Šalčio pobūdis 
pasikeitė. Sausas, kandus, negailestingas šaltis, dar viena pakopa 
kylant atšiaurumo kopėčiomis. Vėjo gūsiai plaka mano paltą. 
Jaučiuosi tarsi angelas atpirkėjas, traukiantis į paskutinį mūšį. 

Po skliautais vitrinose įrengta bilietų kasa, suvenyrų parduo- 
tuvėlė, baras-restoranas. Viskas uždengta grotomis. Tačiau prie 
aptarnavimo langelio pastebiu iš po durų sklindančią šviesą, o 
ištempęs ausis išgirstu rytinio radijo garsą. Papurtau grotas, su- 
keldamas pragarišką triukšmą. 

Pasirodo apžėlęs, prastai nusiskutęs, nustebęs vyriškis - toks 
pat, kaip sargas Sartiuji merijoje. 

— Gal jums galvoj negerai? 

Per geležinius strypus kišu jam panosėn pažymėjimą. Jis pri- 
artėja, jo kvėpavimas dvelkia kava. 

—-Ko jūs norite? 

— Nusileisti. 

— Tokiu metu? 

- Atidarykite. 

Aimanuodamas žmogelis paspaudžia koja jungiklį ir grotos 
pasikelia. Pralendu pro apačią ir atsitiesiu priešais jį. Jo barzda 
blizga lyg vielinė. 

— Paimkite lempą ir veskite mane žemyn. 

- Jūs turite kokį nors dokumentą, leidimą, ką nors? 

Stumiu jį prieš save. 

— Renkitės ir nepamirškite žibinto. 

Vyriškis apsisuka ir eina krabo žingsniu. Seku iš paskos, norė- 
damas būti tikras, kad jis neiškvies žandarų ar dar nežinia ko. Jis 
dingsta savo kambarėlyje ir grįžta nešinas žibintu su pritvirtintu 
perpetiniu diržu. Apsivilkęs chaki spalvos neperšlampamu ap- 
siaustu, paduoda man tokį patį. 

— Turėtų jums tikti. Apačioje šlapia. 

Užsimetu apsiaustą: tinka kaip nulietas. 

— Uždegiau šviesą apačioje, ten yra elektra. Pas mus kasdien 
šventė. 

Jis mane apeina ir veda koridoriumi, kuris leidžiasi į grotą. Gale 
dar vienos juodos grotos. Keltuvas toks, kaip kadaise šachtininkų. 
Mano vedlys, pakratęs raktų ryšulį, atrakina geležinę užtvarą. 

- Lankymas pro čia. 

Įeinu į kabiną. Patarnautojas seka iš paskos ir uždaro grotas. 
Kitą raktą įkiša į valdymo pultą. Pajuntu drėgmės kvapą, rodantį, 
kad bedugnė po mumis. Platforma sudreba, paskui pajuda žemyn. 
Leidžiamės minkštai, sklandžiai, palengva. Pirmieji metrai - me- 
talinės sienos, paskui atsiveria uola. Jaučiuosi, lyg nerčiau ne tik į 
žemės, bet ir į laiko gelmes, siekiančias ledynmetį. 

Sargas pradeda seno vilko kalbą: 

— Leidžiamės dvidešimties kilometrų per valandą greičiu. To- 
kiu tempu pasieksime tūkstančio metrų gylį per tris minutes ir... 

Neklausau. Mano kūnas viską jaučia. Plaučiams trūksta oro, 
ausis užgula. Spaudimas. Uolėtas skardis, juodas, šlapias, vis dar 
lekia svaiginamu greičiu pro mano akis. Vedlys vėl prabyla: 

— Tik nekiškite rankos. Buvo nelaimingų atsitikimų. Įsiurbimo 
jėga... 

— Ar šiąnakt jūs nieko negirdėjot? 

— Ką tokio? 

- Įsibrovėlio. Lankytojo. 

Jis išplečia akis. Platforma pasiekė greičiausią kritimo tašką. 
Jaučiuosi lyg girtas. Lekiame nesustodami. Pagaliau mechanizmas 
ima leistis lėčiau džeržgdamas trosais. Mano kūnas suglemba. 
Manyje viskas vartosi, ima pykinti. Vyras atidaro dureles. 

— Tūkstantis metrų žemiau jūros lygio. Visi išlipa... 

Svyruoju ant slenksčio. Paslaptingas sunkumas sutrikdė krau- 
jotaką. Priešais atsiveria kelių galerijų sankryža. Neono lempos 
įtaisytos tiesiai uoloje. Prie vienos angos kabo nuoroda „Lankymo 
kryptis“. Suvokiu, kad nežinau tikslios susitikimo vietos. TEN, 
KUR VISKAS PRASIDĖJO. Klausiu: 

- Nikola Subeira, ar jums ši pavardė ką nors sako? 

— Kas toks? 

- Nikola Subeira. Speleologas. Žuvo šioje prarajoje 1978 metais. 

- Aš jau čia dirbau, - išsiviepia vyriškis. - Apie tai vengiama 
kalbėti. Tai nėra gera reklama. 

- Jūs žinote, kur tai atsitiko? 

Jis stukteli kulnu į žemę. 

- Tiesiai po mumis. Didžiojoje salėje. Mažiausiai dar penki 
šimtai metrų. 

— Tai pasiekiama? 

— Ne, ten gali pakliūti tik profesionalai. 

— Yra nusileidimas? 

Jis purto galvą. 

- Iš čia yra vienas pažymėtas rodyklėmis takas, kuris leidžiasi 
mažiausiai du šimtus metrų. Pusiaukelėje yra laiptai persona- 
lui - dar šimtas metrų žemyn. Bet toliau jau tik speleologams. 
Reikia skverbtis pro sifonus, vandens nugludintas kolonas. Tikras 
pragaras. 

— Aš galiu ten patekti? 

- Jūs turite speleologo kvalifikaciją? 

- Jokios. 

- Nė negalvokite. Netgi profesionalams nekaip sekasi. O jūs 
užstrigsite pirmoje angoje. 

Dvi galimybės. Arba aš suklydau ir teks atsisakyti savo plano 
susidūrus su pirmąja kliūtimi, arba Lukas manęs laukia dugne, 
pasirūpinęs vienokiu ar kitokiu praėjimu. Vienu metu pajuntu 
didžiulę drėgmę ir išgirstu vėdinimo sistemos ūžesį. 

- Parodykite man kelią. 

— Ką? 

- Į didžiąją salę. 

Sargas atsidūsta. 

- Galerijos gale leiskitės laiptais ir sekite ženklus. Ten apšviesta. 
Tada atidžiai pažiūrėkite ir pamatysite geležines duris kairėje. Tai 
kelias, apie kurį jums sakiau. Jeigu vis dar turėsite noro, eikite 
toliau. Uždekite lempas. Būkite atsargus: gana greitai bus šulinys. 

— Ar galiu į ją nusileisti? 

- Bus nelengva. Pakopos įtvirtintos uoloje, tai toks via ferrata*. 
Apačioje rasite didelę salę, paskui pirmąjį sifoną, kur vanduo 
krenta iš visur. Toliau yra kitas sifonas, labai siauras, kuris išveda 
į antrąją salę. Netgi nesu tikras, nes niekada ten nebuvau. Jeigu 
per stebuklą dar būsite gyvas, vis dėlto turėsite atsisakyti savo 
ketinimo dėl kerpių. 

- Kokių kerpių? 

- Tokia rūšis, kuri skleidžia nuodingas dujas. Švytinčios kerpės. 
Tai tokios samanos, kurios nunuodydavo egiptologus ir... 

- Žinau. O paskui? 

— „Paskui“ nebus. Jūs nenueisite iki ten. 

— Tarkim, kad aš ten esu. 

— Na, labai toli jūs nenusikasite. Kadaise griūtis nustūmė Subei- 
ra ir jo vaikį į uždarą ertmę. Ten jie ir mirė. Paskui buvo iškasta 
anga iki didžiosios salės - nuostabu, aš mačiau nuotraukas. 


* Geležinis kelias. (Lot.) 

Nuo emocijų mano kūnas virpėjo po apsiaustu. Nežinau, bai- 
mės ar nekantrumo. Kerpės - tai ženklas. Paskutinis elementas, 
kuris uždaro ratą. Lukas laukia manęs šitoje įduboje, už savo 
pirmosios mirties prieškambario. 

- Jūs kalbėjote apie geležines duris. Jos užrakintos? 

— Kas iš to? 

— Kur raktas? 

Vyrukas dvejoja. Nenorom ištraukia ryšulį ir nukabina vieną 
raktą. Čiumpu jį, taip pat ir rankinį žibintą, paskui stumiu vedlį 
į keltuvo kabiną. Jis bando protestuoti: 

— Negaliu jums to leisti. Jūs neapsidraudęs! 

- Aš niekada neapsidraudęs, - atsakau nuleisdamas grotas. - Jei 
negrįšiu po dviejų valandų, skambinkite šiuo numeriu. 

Brūkšteliu Fuko koordinates ant vieno iš autostrados kvitų ir 
kišu pro grotas. 

- Pasakykite jam, kad Diurėjus turi problemų. Diurėjus. Su- 
tarta? 

Vyras nesiliauja linksėti galvą. 

- Jei pasieksite sifoną, atsargiai su kerpėmis. Arba jūs ten pra- 
leidžiate mažiau nei dešimt minučių, arba liekate ten amžinai. 

— Prisiminsiu. 

- Jūs įsitikinęs, kad elgiatės teisingai? 

- Laukite manęs viršuje. 

Jis dar dvejoja, pagaliau apsisprendžia ir įjungia valdymo pultą. 

- Aš jums atsiųsiu liftą. Sėkmės! 

Kabina dingsta girgždant metalui. Prieš mane atsiveria tuštu- 
ma - tik vėdinimo sistemos ūžesys ir krentančių lašų caksėjimas. 
Aš apsisuku su lempa ant peties ir einu pirmyn. 

Po penkiasdešimties metrų statūs laiptai žemyn. Keli šimtai 
pakopų beveik statmenai. Laikiausi turėklo. Patakos blizga ant 
sienų, lubos švyti nuo vandens dėmių, visur besiskverbianti drėg- 
mė, oras prisigėręs jos kaip kempinė. 

Apačioje dar viena nuoroda: „Lankymo kryptis“. Vienodais ats- 
tumais sukabinėtos neono lempos primena metro tunelį. Nuėjęs 
šimtą metrų, kairėje aptinku duris. Pasuku raktą ir ieškau jungik- 
lio. Lempučių, sujungtų vienu laidu, grandinė šviečia silpnai. Vis 
niūriau ir niūriau: siauras koridorius tamsus, truputį nuožulnus. 
Pamirštu būgštavimus ir einu pirmyn nežiūrėdamas, kur statau 
kojas. Mano pečiai kliūva už lempų, kurios nušviečia man kelią. 

Staiga nuolydis užlūžta stačiu kampu. Šulinys. Uždegu savo 
žibintą ir pamatau geležines pakopas ant priešingos sienos. Kul- 
nu patikrinu pirmuosius skersinius, užgesinu žibintą, persimetu 
diržą per petį ir atpakaliom neriu gilyn. 

Įveikęs šimtą skersinių, paliečiu tvirtą žemę. Nieko nematau, 
bet grynas oras rodo, kad esu didelėje erdvėje. „Pirmoji salė“. 
Griebiu žibintą ir vėl jį įjungiu. Einu reikiamu keliu, po mano 
kojom didžiulis urvas, apskritas slėnis, primenantis romėnų am- 
fiteatrą. 

Urvo sienos išraižytos daugybe ornamentų. Smailės kyla aukš- 
tyn, smaigaliai leidžiasi, sudarydami kutus, stulpus, nėrinius. 
Absurdas, bet mano protas prisimena seną Sezo pamoką: „Sta- 
laktitai - karbonatiniai dariniai, kurie susidaro urvo skliaute 
garuojant vandens lašams' ; „stalagmitai - tai dariniai, kurie kyla 
kaip kolonos nuo žemės...“ 

Einu kairėn, nugara į sieną, žibintą laikydamas prieš save - 
nenukreipiu jo apačion, kad neapšviesčiau tuštumos. 

Dar viena galerija. Slenku pirmyn susilenkęs, vietomis beveik 
susirietęs. Akmenukai slysta iš po padų. Kulkšnys daužosi į sta- 
čius kampus, grimzta klanuose. Mano matymo laukas - lempos 
skleidžiama šviesa. Vandens čiurlenimas patvirtina, kad einu 
reikiama kryptimi - vedlys minėjo sifoną... 

Pagaliau priešais mane srovė. Akimirką dvejoju, tada perkeliu 
lempą ant peties, tvirtai dedu kojas ant siauro perėjos krašto, tiesiai 
virš vandens. Dar vienas nusileidimas. Vanduo visur. Vanduo - 

urvo kraujas. Galerijos - jo venos ir arterijos. O aš esu pačioje 
širdyje. 

Pagaliau plokščias paviršius. Žibintas apšviečia tamsių uolų 
sieną. Luitai nukloję žemę, stalaktitais apaugusios sienos: jokio 
išėjimo. Dar keli žingsniai. Staiga - žiotys, antras šulinys, apie 
kurį pasakojo sargas, tik šį kartą jokių pakopų, jokių turėklų. Be 
įrangos neįmanoma nusileisti. 

Tą akimirką kažkas blyksteli. Kablys. Nukreipiu šviesą ir atran- 
du įrangą, pririštą prie virvės. Patvirtinimas. Lukas man paruošė 
kelią. Jis ten, visai šalia, laukia manęs, kad susiremtume paskutinį 
kartą. 

Deduosi pakinktus, varžomas šlapių drabužių. Neturiu jokios 
alpinisto patirties, tačiau nors ir bijau, nesu visai praradęs sveiko 
proto. Pagaliau prisirišu ir leidžiuosi, atsukęs nugarą tuštumai. 
Iš pradžių nieko. Kybau ir sukuosi aplink save, suspaudęs virvę 
abiem rankom. Paskui virvė pradeda lėtai slysti leisdama mane 
į tamsą. Nebemąstau. Sklendžiu užmerktomis akimis. Fiziškai 
neriu į Luko pragarą. 

Kojos vėl apčiuopia tvirtą žemę. Išsineriu iš pakinktų, sukioju 
žibintą. Antroji salė. Tokios pačios apvalios arkos, tokie patys 
stalaktitai. Bet mano lempos ratilas žaliuoja. Vienu judesiu ją 
išjungiu. Žalsvoka šviesa lieka. Fosforo kvapas kutena šnerves. 
Kerpės. Visur aplink mane. 

Savaitės analizių, tyrimų, spėlionių, kad suvoktum šitų kerpių 
prigimtį. Dabar jos yra čia. Esu prie paslapties ištakų, kaip egip- 
tologai Tutanchamono kapo viduje, bet jie ten ir mirė. 

Dar keletas metrų. Dar nedegu žibinto. Tamsa ima keistis. 
Dabar įžiūriu rausvą ratilą. Mąstau apie tamsybių žmonių vizijas. 
Liepsnojantis šerkšnas. Virpantis švyturys... Ar velnias apsireikš 
manė S 

Iš vienos galerijos sklinda šviesa. Vis dar neuždegęs žibin- 
to, keturiomis įropoju į vidų. Delnai siunčia dar vieną signalą: 

akmenys karšti. Rusvoji anglis ar nežinau koks mineralas saugoja 
seniausių laikų magmos prisiminimą. Toks įspūdis, kad artėju 
prie liepsnojančios Žemės širdies. 

Dar viena niša. 

Apvali keleto kvadratinių metrų ertmė, labai žema. 

Čia stovi altorius, apstatytas žibintais. 

Bet mane sužavi ne šis vaizdas, o piešiniai ant sienų. 

Glaustos piktogramos lyg priešistorinių laikų proveržis. 

Spėju, kad atsidūriau priešais eskizus, apie kuriuos man pa- 
sakojo Lukas: piešinius, kuriuos Nikola Subeira neva piešė prieš 
mirdamas. Dabar žinau, kad šitie kūriniai yra paties Luko. Jie buvo 
nupiešti ne sąsiuvinyje, o ant rūsio sienų. Nupiešti vienuolikmečio 
Luko, mirštančio iš baimės, gyvo užmūryto, bedūstančio šalia 
savo tėvo lavono. 

Prieinu arčiau. Motyvai primena Lasko arba Koskė urvą. Vai- 
kas naudojo flomasterius sutraiškytu smaigaliu. Raudoni, ochros 
atspalviai, juoda spalva. Pirmųjų žmonijos istorijos menininkų 
spalvos. 

Freskoje kartojasi vis ta pati scena. Siluetas, nubrėžtas keliais 
štrichais, kažkas panašu į raidę „Y“. Vaikas. Šalia jo kita figūra, 
išsitiesusi. Tėvas. Viršuje kupolas su stirksančiais stalaktitais. 
Paveiksluose kartojasi ta pati scena: vaikas, tėvas, skliautas. 

Vienintelis elementas, kuris keičiasi, - tai stalaktitų forma. Jie 
po truputį ilgėja, ima riestis, darosi panašūs į nagus. Paskutinių 
ir raudonai paryškintus senio bruožus. Taigi Lukas dar prieš 
nugrimzdamas į komą pamatė Tamsybių Kunigaikštį, atėjusį jo 
paimti... 

Balsas už nugaros: 

- Štai čia mes numirėme, tėvas ir aš. 

Atsisuku. Lukas čia, apsivilkęs mėlyną speleologo kombinezoną. 
Tokį patį, kaip jo tėvo portrete ant rašomojo stalo. Atsisėdęs ant 
žemės tarp žibintų. Jis neginkluotas. Mūsų kova bus be ginklų, 
be kraujo, be smurto. 

Eschatologinis mūšis. 

Mes abudu jau esam mirę. 

Mirę ir palaidoti. 

- Ką manai apie mano freską? - klausia jis. - Pasija pagal 
šventąjį Luką! 

Balsas dviprasmiškas, sarkastiškas, nusivylęs. Atpažįstu prieš- 
taringą Sezo Šv. Mykolo koležo paauglį. Trapus ir valdingas, 
karštakošis ir nepuoselėjantis iliuzijų. 

— Tikiuosi, kad supratai, kur mes esam. Vieną dieną apie šį 
urvą žmonės kalbės kaip apie šventojo Augustino Milano sodą 
ar Klodelio Dievo Motinos katedrą. Atsivertimo vieta. Iš tikrųjų, 
tai paslapties prieškambaris. Ši niša tebuvo tikrųjų tamsybių 
pradžia. - Jis prideda smilių prie smilkinio. - Tokių, kaip komos 
būsena, kur „Jis“ atėjo manęs pasiimti. 

Kelias sekundes Lukas susisvajojęs žiūri į freską už mano nu- 
garos. Paskui vėl prabyla: 

— Visų pirma tu turi įsivaizduoti mano siaubą, kai čia nusilei- 
dau. - Jis sukrizena. - Aš buvau klaustrofobas. Mano tėvas tai 
žinojo, tačiau vis tiek atsivedė mane į šią bedugnę. Kad tapčiau 
vyru! Ar įsivaizduoji mano baimę, mano neviltį? Ėjau iš proto, 
tačiau tikrasis išbandymas prasidėjo po griūties. Kai supratau, 
kad esu užmūrytas su savo tėvo lavonu. 

Nebėra jokių garsų - nei lašėjimo, nei čiurlenimo. Nau- 
ja ekosistema, kur karaliauja šleikščiai saldus karštis, keistas 
sausumas. 

- Eikš, - sako jis kildamas. - Galima nueiti į didžiąją salę. 


702 


Seku iš paskos, pasilenkęs po skliautu. Patenkame į didžiulę 
grotą. Didžiąją salę. Ant natūralios angos sienų dar kabo ir šviečia 
lempos. Milžiniškos kolonos išnyra iš tamsybių ir laiko skliautą. 
Stalaktitų kekės leidžiasi lyg krištoliniai sietynai. Sienos juodos, 
raukšlėtos, apanglėjusios. Apima jausmas, kad žaviuosi prakeikta 
katedra, puikiai pritaikyta Luko kultui. 

Žengiame ant tiltelio. Apačioje, ant uolų iškyšulių, sudėlioti 
daiktai išduoda čia buvus žmonių. Palapinė, kuprinė, viryklė. 
Viskas įrengta speleologų viešnagei. Lukas, matyt, retkarčiais čia 
sugrįžta - prie ištakų. 

- Įsitaisyk. Iš čia pasakiškas vaizdas. 

Atsisėdu ant krašto, vengdamas žiūrėti į tuštumą po kojomis. 

- Jauti karštį? Rusvoji anglis, Matai. Žemės alsavimas. Patikėk, 
čia mano tėvo kūnas netruko supūti. Jo išpampusios, pratrū- 
kusios kūno dalys... Niekada nepamiršau to vaizdo. Kai mano 
lempa užgeso, likau su kvapais, dujomis, mirtimi. Su palengvė- 
jimu nugrimzdau į nebūtį. Tai čia pasąmonės gilumoje įvyko 
įšventinimas. 

— Ką tu pamatei? 

— Tu jau pagauni mintį, ar ne? 

- Ar tai, ką pasakojai per hipnozės seansą? 

- Taip, aš buvau įkvėptas tikrų prisiminimų. 

— Kodėl tas senis, tie švytintys plaukai? 

— Mes pasiekėme kelio pabaigą, Matai, o tu vis dar nieko ne- 
supratai. 

— Atsakyk į mano klausimą. Kas yra tas senis? 

— Nėra atsakymo. Reikia nusilenkti paslapčiai. Pamąstyk apie 
savo paties tikėjimą. Ar galėtum jį apibūdinti racionaliai? Ar 
galėtum paaiškinti? Ir vis dėlto tu niekada neabejojai Dievo eg- 
zistavimu. 

- O limbų priesaika? 

Lukas nusišypso. 

- Nepaaiškinama nei žodžiais, nei mintimis. Tu, žinoma, įsi- 
vaizduoji sutartį, derybas, visas tas kvailystes iš pasakojimų apie 
Faustą. Bet limbų priesaika - tai nenusakoma patirtis. Jėga, kuri 
tave užvaldo ir tampa vienintele, varančia tavo gyvenimą. Kai 
šėtonas mane išgelbėjo, jis išgelbėjo ne tą, kas aš buvau. Jis pa- 
gimdė naują būtybę. 

Vaidinu ironiją: 

— Tai esi tik vienas iš tamsybių žmonių? 

— Kur kas svarbesnis, ir tu tai žinai. Skelbėjas. Pasiuntinys. Aš 
įsibraunu į protus ir skleidžiu Jo žodį. Pats kuriu apsėstuosius. 
Buriu savo legioną! 

Klausimai ant liežuvio galo. Man reikia visos istorijos. Bet 
klausia Lukas, klausia linksmai: 

— Ar prisimeni Kiurzefą? 

— Mūsų istorijos mokytoją? 

- Jis sakydavo: „Į pirmąjį mūšį mes stojame už savo tėvynę ar 
laisvę, o į paskutinįjį - už legendą.“ Tai mūsų paskutinis mūšis, 
Matai. Mūsų juodosios legendos mūšis. Kai sužinosi tiesą, suprasi, 
kad tai aš tave sukūriau. Aš esu tavo vienintelė gyvenimo prasmė. 

- Papasakok man viską ir leisk nuspręsti pačiam. 

Lukas atlošia galvą. 

Ramiai, beveik abejingai pradeda pasakoti savo odisėją. 


1978 m. balandis 

Kai vaikas pabunda iš komos, Moricas Beltreinas yra šalia, 
susijaudinęs. Juk vienuolikmetis Lukas, atsigavęs po klinikinės 
mirties, yra jo pergalė. Jo skiepas nuo pasiutligės, jo penicilinas, 
jo triterapija. Žygdarbis, kuris bus įrašytas į visus medicinos 
vadovėlius. 

Dvejus metus Lukas gyvena pas Beltreiną jo namuose Lozanoje, 
o šis nuolat pervedinėja pašalpą girtuoklei Luko motinai. Jis Luką 
užrašo į mokyklą, maitina, auklėja. Bet daugiausia klausinėja. 

Jis nori žinoti, ką vaikas matė anapus. 

Daug metų Beltreinas slepia savo žaidimą. Viengungis, netu- 
rintis nei asmeninio gyvenimo, nei kokio nors pomėgio, išskyrus 
darbą, jis vertinamas kaip tobulas mokslininkas, atsidavęs savo 
darbams. O iš tikrųjų tai maniakas, iškrypėlis, apsėstas blogio ir 
savo pranašumo. Jis mano, kad komos patirtis yra camera oscura, 
kurioje pasirodo teigiami ir neigiami vaizdai, atėję iš kito pasau- 
lio. Beltreiną persekioja mintis apie tamsiąją ano pasaulio pusę. 
Jis nori atskleisti blogio jėgas žmogaus sąmonėje. Jis nori būti 
pradininkas šėtono valdose. 

Tačiau Lukas nieko neprisimena. Tik jo veiksmai kalba už jį. 
Gyvulių kankinimas. Liguistas seksualumas. Vienatvės ieškoji- 
mas. Lukas yra potencialus žudikas. Pūlinys, galintis pratrūkti. 
Beltreinas godžiai stebi šitą pokytį ir jį puoselėja - tai tamsybių 
metamas šešėlis, juoda jėga, sugrįžusi į žemę, kad jį apšviestų. 

Vieną dieną Lukas pagaliau prisimena. Tunelis. Raudona šviesa. 
Degantis šerkšnas. Senis albinosas. Beltreinas užsirašinėja. Įrašo 
vaikio kalbas. Ištiria iš visų pusių. 

Lukas yra jo bandomasis triušis. 

Bet taip pat ir jo pasakotojas, vedlys, Homeras. 

O netrukus ir jo šeimininkas. 

Dvylikos metų Lukas žaisdamas ir provokuodamas užmuša 
Beltreino šunį. Gydytojas nebeturi abejonių: vaikas yra velnio 
pasiuntinys. Ir prisiekia vaikui ištikimybę. Pasiruošęs vykdyti jo 
įsakymus, kurie tėra tik nurodymai iš „tenai“. 


1981 metai 

Beltreinas nusprendžia įsivaikinti Luką - jo motina neseniai 
uždaryta gydyti nuo chroniško alkoholizmo. Paskui apsigalvoja: 
jis supranta, kad vaikui bus reikalinga diskretiška priedanga, 
anonimiškumas. Reikės jį ginti nuo įstatymų, teisėsaugos, tos 
varganos žmonių sukurtos sistemos. 

Lukas yra monstras. 

Velnio pasiuntinys. 

Beltreinas bus jo šešėlis, apaštalas, globėjas. 

Jis užrašo jaunuolį į Sezo Šv. Mykolo koležą. 

Lukas gauna katalikišką išsilavinimą. Įsiskverbia pas priešą, ir 
jam tai patinka. Būtent tada sutinka jauną tikintįjį, naivų idealis- 
tą - mane. „Iu tapai mano stebėjimo objektu, - pabrėžia Lukas. - 
Mano bandymų objektu.“ 

Blogis progresuoja. Gyvūnų žudymo nebepakanka: Lukas turi 
pereiti prie žmonių aukų. Kai tik gali, sprunka iš Šv. Mykolo ko- 
ležo ir bastosi kaimyniniuose miesteliuose, rinkdamasis aukas. 
Vieną dieną susitinka devynmetę Sesiliją Blok. Nusitempia ją į 
mišką ir sudegina gyvą apipurškęs degiu aerozoliu. 

Sesilija Blok. 

Mažylė, kurios negalėjau pamiršti. 

Nusikaltimas, kuris jau dvidešimt metų neleidžia man ramiai 
miegoti. Taigi Lukas Subeira yra pirmosios žmogžudystės su- 
manytojas. Jis man melavo visą gyvenimą. Jaučiuosi nešamas 
purvo srovės ir nebepajėgiu sekti jo minties. Reikia nežmoniškų 
pastangų, kad vėl susikaupčiau ir galėčiau klausytis. 

Naktį po autodafė Lukas dingsta. Koležo rektorius perspėja 
Beltreiną. Pašėlęs iš baimės gydytojas važinėja ir šukuoja aplin- 
kinius miškus: jis žino, kad Lukas mėgsta laukines, tamsias vietas, 
vienatvę. Luko neranda. Pagaliau nusileidžia į Žanderė bedugnę 
ir urve su piešiniais suranda leisgyvį vaiką. Išalkęs, sutrikęs Lukas 
prisipažįsta padaręs nusikaltimą, bet jau per vėlu ką nors slėpti. 
Kūnas.rastas. Laimei, Lukas neįtariamas. Kas gi galėtų įtarti vaiką 
tokia žmogžudyste? 

Bėga metai. Lukas žudo vis dažniau. Kiekvieną kartą Beltreinas 
pasirūpina aukos kūnu, sutvarko nusikaltimo vietą. Lukas yra 
Beltreino šeimininkas, o kartu jo kūrinys. 

Vaikui kiekvienas nusikaltimas - eilinis ritualas. 

Dar viena gyvatės pastanga atsikratyti išnaros. 

1986 m. 

Lukas apsigyvena Paryžiuje. Jam aštuoniolika. Jis retsykiais 
tebežudo. Aukos atsitiktinės, pėdsakų nepalieka. Jis dar nesuprato 
vidinės savo likimo logikos. 

Jo gimtadienio proga Beltreinas atskleidžia siaubingą paslaptį. 
Lukas nėra vienintelis. Šveicaras gydytojas jam pasakoja apie 
tamsybių žmones, su kuriais jis atliko tyrimus. Lukas supranta, 
kad jis turi „šeimą“. Jis taip pat spėja, kad jam skirta daug sudė- 
tingesnė misija. 

Ne tik daryti blogį, bet ir jį kurti, dauginti... 

Kurti kitus tamsybių žmones. 

Tapti neigiamos šviesos ašimi. 


1988 m. 

Beltreinas, Lozanos universitetinės ligoninės skyriaus vedėjas, 
išgelbėja kitą vaiką - Manoną Simoni. Kitą dieną jos motina 
susijaudinusi jam pasako, kad vaikas yra apsėstas. Beltreinas ją 
protina, bet pagalvoja, kad Manona galbūt taip pat yra tamsybių 
žmogus. Jis įtikina Silvi neskelbti, kad dukra pagijo. Įkurdina 
Manoną Šveicarijos pensione svetimu vardu ir mėgina pakartoti 
Luko istoriją. 

Bet mažylė nerodo jokių apsėdimo ženklų, jokio neigiamų 
paskatų pėdsako. Beltreinas nepripažįsta, kad suklydo. Manona 
sugrįžo iš mirusiųjų pasaulio. Ji paženklinta velnio. Reikia būti 
kantriam: pražūtingi impulsai atsiskleis vėliau. 

Tada jis švęs Blogio sužadėtuves: Lukas ir Manona. 

Tuo metu Lukas tęsė mokslus. 


1991 m. 

Iš pradžių Sudanas, paskui - dar baisiau - Vukovaras. 

Apsiaustame mieste visur smurtaujama. Nėščios moterys degi- 
namos gyvos, kūdikiai išlupami iš pilvų peiliais, vaikai išdurtomis 

akimis. Siaubo scenos, kuriose Lukas nesitveria piktdžiuga. Jis 
dalyvauja šitose kraujo orgijose. Jis apsvaigęs, be galo džiūgauja. 
Šėtonas tikrai yra pasaulio šeimininkas! 

Lukas grįžta į Afriką. Keli mėnesiai Liberijoje po Samjuelio 
K. Do nužudymo. Ten jis įgyja kitą įprotį - kaitalioti išvaizdą. 
Prisideda prie kaukėtų žudikų. Kai žudo, prievartauja, grobia, 
prisidengia močiutės arba zombio kauke. 

„Mano vardas - Legionas, nes mūsų daug.“ 


1992 m. 

Nauja metamorfozė. Lukas tampa faru. Nebaudžiamas sėja 
baimę, korupciją, smurtą. Kartais tiria savo paties nusikaltimų 
bylas. Kartais persekioja konkurentus - žudikus. Jeigu jie viduti- 
niokai, suima. Jeigu turi ypatingų ydų, savitumo, leidžia pasprukti. 
Tai puikus laikotarpis. Lukas tampo virvutes. Jis griauna teisinę 
sistemą iš vidaus. Jis yra pirmose gretose, kad sukčiautų, vogtų, 
žudytų ir sprogdintų žmonių visuomenę. 

Jis yra ir Blogio siela, ir kartu jo įrankis. 

Lukas pasistengia vesti, susilaukia dviejų vaikų. Nauja kaukė. 
Neklystantis. Kas įtartų dorą šeimos tėvą, policininką, prakti- 
kuojantį kataliką? 

Tačiau Lukas nepamiršo savo sumanymo: pačiam kurti tam- 
sybių Žmones. 

Dvidešimto amžiaus paskutinio dešimtmečio viduryje Bel- 
treinas išgirdo kalbant apie juodąją ibogą. Jis jau išstudijavęs 
chemines medžiagas, kurios gali sukelti pojūčius, artimus mir- 
čiai, bet niekada netyrinėjo afrikietiško augalo savybių. Beltrei- 
nas teiraujasi Paryžiuje. Jis įsismelkia į afrikiečių terpę. Sutinka 
Masiną Larfauji, ir šis jam parūpina šio psichiką veikiančio 
augalo. 

Lukas nedvejodamas susileidžia nuodų, bet nusivilia. Juodoji 
iboga - tai apgavystė. Nieko panašaus su tuo, ką jis patyrė urvo 

dugne. Tačiau šaknis suteikia jam galimybę „paruošti“ savo tam- 
sybių žmones, naudojant tam tikras technologijas. 


1999 m. balandis 

Beltreinas iškviečiamas į Estiją prie stebuklingai pasveikusio- 
jo - Raimo Rihymekio. Puikus atvejis. Jaunas gotų muzikantas, 
prisisotinęs šėtoniško roko, visiškai sugadintas. Girtuoklis žvejys 
tėvas mėgino jį nužudyti savo laive. 

Lukas atvažiuoja pas Beltreiną į Taliną. Raimas dar ligoninėje. 
Nuo pirmos nakties Beltreinas jam leidžia afrikietišką produktą 
kartu su kitomis psichotropinėmis medžiagomis: Estas pradeda 
kelionę. Jis palieka savo kūną, mato koridorių, raudonuojančias 
tamsybes, bet yra pusiau sąmoningas. 

Tada Lukas pasirodo palatoje, suklupęs ant kelių, persirengęs 
mažu berniuku. Pasigaminęs sumušto, randuoto, apvarvėjusio 
krauju snukio kaukę. Raimas ne tik įbauginamas, jis ir užkariauja- 
mas. Lukas kalba su juo. Raimas geria jo žodžius. Limbų priesaika 
pagal Luką Subeira... 

Muzikantas išeina iš ligoninės jau įtikintas veikti velnio var- 
du. Nuo šiol jis privalo skleisti blogį ir destrukciją. Tuo pat metu 
Lukas ir Beltreinas imasi Raimo tėvo. Lukas įgyvendina savo 
sumanymą. Susižavėjęs kūnų irimu, jis pūdo aukos organizmą. 
Talkinamas krikštatėvio, leidžia aukai rūgštis, vabzdžius, gė- 
rėdamasis stebi visišką kūno suirimą šviečiant kerpėms, kurių 
įterpė į pilvo ertmę. Audiniai suyra, lyg būtų sudraskyti. Jis 
dar pažymi juos plėšrūno dantų žymėmis. Ir nupjauna seniui 
liežuvį. 

Lukas yra šėtonas, Belzebubas ir Liuciferis viename asmenyje. 

Pagaliau jis atrado savo metodą. 

Modus operandi jį džiugina iki svaigulio. 

2000 m. balandis 

Beltreinas įkalba Luką toliau daryti nusikaltimus. Vienas iš 
jų - Agostina. Apsireiškimų daugėja, žudoma tobuliau. Lukas 
sėja Žemėje siaubo ir puvimo pėdsakus. Jis yta Pazuzu, tas, kuris 
niokoja Žemę... 

Laikas susijungti su savo „sužadėtine“. 


2002 m. 

Norėdami, kad viskas vyktų kaip pridera, Lukas ir Beltreinas 
nusprendžia iš pradžių atkeršyti už Manoną. Lukas surengia au- 
kojimą viename Jura klojime. Silvi kančios trunka savaitę. Paskui 
jis pasirodo Manonai persirengęs žmogumi, kuriam ką tik buvo 
nudirta oda. Niekas neveikia taip, kaip buvo sumanyta. Nepai- 
sant injekcijų, nepaisant Luko suvaidintų scenų, jaunoji moteris 
neprisimena jo „apsilankymų. 

Manona tikrai nėra atsidavusi velniui. 

Ji niekada nebus tamsybių žmogus. 

Šį pasipriešinimą Lukas palaiko ženklu. Jau metas užbaigti 
pirmąjį savo kūrybos ciklą. Metas pašalinti Manoną. Taip pat 
metas atsikratyti pirmojo kailio - policininko buržua, vedusio 
dviejų vaikų tėvo įvaizdžio. Lukas nusprendžia nužudyti savo 
šeimą ir šiuos nužudymus suversti Manonai. Taip pat nusprendžia 
parodyti savo „apaštalui“, savo atvirkštiniam antrininkui, kokia 
didinga jo valdžia... 

- Tu visada buvai mano šventasis Mykolas, - murma Lukas. — 
Aš, Blogio angelas, turėjau susirasti Gėrio arkangelą. 

— Aš tau niekuo nepasitarnavau. 

— Klysti. Blogis neiškyla visa savo didybe, kol nenugali gėrio. 
Aš norėjau, kad tu stotum prieš tikrą velnią, prieš jo protą. Tu 
buvai tobulas. Žingsnis po žingsnio vykdei mano planą ir suvokei 
mano galią. Aš buvau tavo apokalipsė, o tu buvai mano pergalė 
prieš Dievą. 

Luko aiškinimai tik dar labiau patvirtino tai, kuo buvau įsitiki- 
nęs. Lukas Subeira ir Moricas Beltreinas - du bepročiai, pasiklydę 
plačiame smurto kelyje, tapę savo pačių fantazijų kaliniais. 

Bet dar liko detalių, kurios man neduoda ramybės. 

Kokia bebūtų šitos išpažinties pabaiga, privalau viską sudėlioti 
į vietas. 

- Šita savižudybė buvo rizikinga, ar ne? 

- Bet aš nesižudžiau. Vernėjuje su manimi buvo Beltreinas. Jis 
man įšvirkštė pentotalio, kad panirčiau į netikrą komą. Paskui 
ligoninėje nurodydavo kiekvieną injekciją. Ir reikiamu momentu 
mane pažadino. 

Viskas taip akivaizdu, kad pavėluotai imu pykti, jog apie tai 
nepagalvojau. Toks specialistas, kaip Beltreinas, galėjo viską suvai- 
dinti, viską suorganizuoti. Netikra savižudybė ir valdoma koma. 

- Iš kur žinojai, kad jau laikas pabusti? 

- Tai tu davei ženklą. Tą dieną, kai paskambinai į Beltreino 
duris. Tai reiškė, jog supratai, kad Manona gyva. Buvau nuėjęs 
beveik visą kelią. Aš galėjau atgimti, kad suvaidinčiau paskutinį 
veiksmą. Apsimesčiau, kad esu apsėstas, ir nukreipčiau įtarimus į 
Manoną dėl jos motinos nužudymo. Ji, girdi, buvo iš mūsiškių. Ji 
buvo kalta! Žinojau, kad Manoną suims. Kad ji rėks, kaip manęs 
nekenčia. Man teliko atsikratyti savo šeima, paskui primesti jai 
trigubą žmogžudystę. Ratas turėjo užsidaryti savaime. 

— Kaip tu užšaldei kūnus? 

- Esi geras faras, Matai. Žinojau, kad ir tai perprasi. Mano 
rūsyje yra didelis šaldiklis. Reikėjo perkelti kūnus, ir viskas. Kad 
viskas būtų tobula, norėjau surinkti jų kraują ir užšaldyti. Bet 
labiausiai didžiuojuosi atspaudais. Beltreinas pagamino minkštą 
Manonos pirštų atspaudų formą. Man tereikėjo jų visur po truputį 
pridėlioti. Tai technika, kurią jau buvau panaudojęs Agostinos 
atveju apleistoje statybų aikštelėje. 

- Tu nepriklausai žmonių pasauliui. 


— Tai ir turėjai suprasti tirdamas bylą, Matai. Tu tiktai dabar 
pradedi matuoti jėgas! Aš nepriklausau jūsų apgalėtinai logikai! - 
Jis staigiai nurimsta ir tęsia kalbą. - Šaldymo technika veikė dviem 
režimais. Ji man suteikė alibi, bet taip pat buvo ir parašas. Šėtonas 
visada laikosi savų taisyklių. Kaip ir tada, kai Beltreinas nužudė Sa- 
razeną. Reikėjo pergabenti jo kūną, iškreipti natūralią įvykių eigą. 

Tą akimirką pastebiu lemtingą detalę. Lukas laiko automatinį 
pistoletą. Mes grįžtame prie daug banalesnių jėgų. Neturiu jokios 
galimybės išsitraukti ginklo prieš jam paspaudžiant nuleistuką. 
Kai aš viską sužinosiu, kai suvoksiu visą jo „kūrybos“ didybę, 
Lukas mane nukals. 

Paskutinis klausimas - ne tam, kad laimėčiau laiko, o kad būtų 
aišku: 

— Larfauji? 

- Atsitiktinė auka. Beltreinas iš jo pirko vis daugiau ir daugiau 
ibogos. Šitie užsakymai sudomino kabilą. Jis pasekė Beltreiną iki 
Lozanos ir nustatė, kad šis gydytojas. Pamanė, kad juodąją ibogą 
naudoja uždraustiems bandymams su pacientais. Panoro šanta- 
žuoti. Jis, žinoma, klydo, bet negalėjome leisti tokiam smalsuoliui 
veikti. Turėjau jį pašalinti be triukšmo. 

— Egzekucijos naktį Larfauji buvo ne vienas. Buvo ir prostitutė. 
Ji tave pastebėjo. Ji visą laiką kalbėjo apie kažkokį kunigą. 

— Man patiko ši mintis: apsirengti kunigu ir pralieti kraują. 
Teko ją nužudyti truputį vėliau. 

Lukas atlaužia gaiduką. Paskutinis bandymas: 

— Jeigu aš tavo liudytojas, kam mane žudyti? Aš negalėsiu 
skleisti tavo mokymo. 

— Kai vaizdas veidrodyje yra tobulas, laikas sudaužyti veidrodį. 

— Bet niekas niekada nesužinos tavosios istorijos! 

— Mūsų šachmatų lenta kitokio dydžio, Matai. Tu esi Dievo 
atstovas. O aš - velnio. Jie vieninteliai mūsų žiūrovai. 

— Ką tu darysi... po to? 

— Tęsiu savo darbą. Keliausiu į protus, dauginsiu apsėstuosius... 
Būsiu kitas žmogus, naudosiu kitus metodus. Vienintelė svarbi 
kelionė - tai limbų kelionė. 

Lukas atsistoja ir nusitaiko. Tiktai tada pastebiu, kad jis laiko 
mano 45-ąjį. Kada jį iš manęs nušvilpė? Prideda vamzdį man prie 
smilkinio: Matas Diurėjus nusižudė savo tarnybiniu ginklu. Po 
nesėkmingo tyrimo, Manonos mirties ir Subeira šeimos žudynių 
tai nieko nenustebins. 

— Sudie, šventasis Mykolai. 

Trenksmas perveria kūną. Aštrus skausmas, paskui nebūtis. 
Bet nieko nevyksta. Kraujo nėra. Parako kvapo nėra. Pistoletas 
už kelių centimetrų nuo mano veido nerūksta. Pasuku galvą, 
ausyse ūžia. 

Juodasis arkangelas siūbuoja ant takelio krašto, išmeta ginklą. 
Nespėju nė krustelti, o Lukas jau tiesia ranką mano pusėn, žiūri 
netikėdamas ir apstulbęs, paskui aukštielninkas griūna į prarają. 

Jam dingus, už kelių metrų galiu įžiūrėti stambų juodą siluetą. 

Net prieš šviesą atpažįstu savo gelbėtoją. 

Zamorskis, Krokuvos nuncijus, kovotojas už teisybę. 

Kunigo pakaklinė ir tamsus kostiumas, pasiruošęs paskutiniam 
patepimui. 

Mano pirmas įspūdis visada būdavo teisingas. 

Tarp pirštų rūkstantis 9 milimetrų pistoletas atrodo kaip čia 
buvęs. 

Žemė, dangus, kalnai. 

Šviesos juosta rytuose, virš keterų. Kylanti kaip tarhsiai rožinė 
aureolė. Stovėjimo aikštelėje du juodi „Mercedesai“, saugomi 
saujelės kunigų. Jie laukė savo vadovo - savo generolo. 

Atsisukau. Zamorskis ėjo iš paskos. Jo kvadratinis veidas bolavo 
prietemoje. Siaura nosis, sidabriniai plaukai, sustingę bruožai. 
Neįmanoma įtarti, kad ką tik nužudė žmogų tūkstantis metrų po 
žeme. Vos keletas parako dulkelių ant pečių: 

Įstengiau paklausti: 

- Kaip jūs mane suradote? 

— Mes jūsų nebuvome išleidę iš akių, nei tavęs, nei Manonos. 
Turėjome jus apsaugoti. 

— Ne visada sekėsi. 

— Kas kaltas? Tu nekreipei dėmesio į mano perspėjimus. Viso 
to būtų buvę galima išvengti. 

- Aš tuo nesu įsitikinęs, - atsakiau. - Ir jūs taip pat. 

Lenkas nusuko akis. Už jo nugaros po plieninėm arkom juo- 
duoja urvo žiotys. Galvojau apie Luką Subeira. Nugrimzdusį į tylą 
ir tamsą. Net nebandėme ieškoti jo kūno ar sukalbėti už jį maldą. 
Tiesiog tylėdami pakilome į viršų, skubėdami viską baigti, o dar 
labiau - iš ten pasitraukti. 

— Kaip sekasi kovoti su pavergtaisiais? 

— Viena grupė buvo sutriuškinta Jura regione. Kita grupuotė - 
Krokuvoje. Iš dalies ir tavo dėka. Bet yra kitų židinių. Prancūzijoje. 
Vokietijoje. Italijoje. Mes sekame paskui juodąją ibogą. Ji mūsų 
kelrodis. Kaip sakydavo „Solidarumo“ laikais: „Iš pradžių tęsti, 
paskui pradėti.“ 

Pažvelgiau aukštyn. Šviesos juosta spindėjo kaip violetinė au- 
reolė, kaip aušros žiotyse išsiliejusio benzino bala. Užsimerkęs 
mėgavausi lediniu vėju, pučiančiu man į veidą. Miglotai jaučiau 
sukylant stiprų gyvenimo pojūtį, o mano oda įsielektrinusi leng- 
vai virpėjo. 

— Man gaila, - sušniokštė Zamorskis. - Bylos esmė - vieno žmo- 
gaus beprotybė. Apgavikas, vaidinęs demoną. Šioje istorijoje nėra 
nė šešėlio antgamtinių jėgų įsikišimo, aukštesniųjų jėgų veikimo. 
Net iš tolo nepriartėjome prie tikrojo priešininko. 

Atsimerkiau. Auštančio dangaus šviesoje ryškėjo lenko amžius. 

- Jūs pamirštate pagrindinį. Luko įkvėpėją. 

- Beltreiną? 

Klaidinga interpretacija vargino nuncijų. 

- Beltreinas - tik pėstininkas. Kalbu apie šėtoną. Tą, kurį Lukas 
matė tarpeklio gilumoje. Švytintį senį. 

- Tai tu tuo tiki? 

- Jei šioje byloje ir buvo vienas tikras tamsybių žmogus - tai 
Lukas. Jis nieko neišgalvojo. Jo veiksmai tebuvo aukštesnės esy- 
bės įsakymai. Mes nesutikome velnio, bet matėme jo šešėlį Luko 
pavidalu. 

Zamorskis patapšnojo man per nugarą. 

- Bravo. Geriau nepasakyčiau. Tu subrendai mūsų grupei! 
Girdėjau, kad ketini tapti kokio nors religinio ordino vienuoliu. 
Kodėl gi ne mūsiškio? 

Parodžiau kareivius juodais kostiumais - tarp ilgų aušros še- 
šėlių. 

- Ieškoti Dievo - tai ieškoti taikos, Andžejau. Ne karo. 

— Kova glūdi tavyje, - pasakė jis, spausdamas mano petį. - O 
mes esame paskutiniai tikėjimo riteriai. 

Tylėdamas ėjau šventoriumi. Virš kalnų plėtėsi šviesos atšvaitai. 
Rausvos spalvos pleištas lėtai skverbėsi į tamsiai mėlyną muarą. 
Saulės diskas netrukus apšvies dangaus skliautą. 

Zamorskis spaudė: 

— Gerai pagalvok. Tavo prigimtis - kova. Ne kontempliacija, 
ne vienatvė. 

- Jūs teisus, - sumurmėjau. 

- Prisidėsi prie mūsų? | 

- Ne. 

Prie šlaunies jaučiau atgauto 45-ojo rankeną. 

Sunkus pojūtis lyg padrąsinimas, lyg pritarimas. 

— Kas tau dar lieka? 

Nusišypsojau. 

— Tęsti. Tiesiog tęsti. 

Kad būtum stiprus, visada reikia klausyti priešų patarimų. 
Paklausysiu vienintelių vertingų Luko žodžių, pasakytų tada, Lila 
priemiestyje: „Turime numirti dar kartą, Matai. Nužudyti savyje 
krikščionį, kad taptume farais.“ 

Taip, aš dar žingsniuosiu gatvėmis, kovosiu su blogiu, tepsiuos 
rankas. 

Iki galo. 

Matas Diurėjus, Kriminalinės brigados majoras be iliuzijų ir 
be atjautos. 

Gimęs trečią kartą. 

